(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ Ν΄

Δευτέρα, 20 Δεκεμβρίου 2021

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Άδεια απουσίας των Βουλευτών κ. Κ. Βλάση, σελ.   
3. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Ανακοίνωση αναφορών, σελ.   
2. Συζήτηση επικαίρων ερωτήσεων:   
 α) Προς τον Υπουργό Υποδομών και Μεταφορών με θέμα: «Θα επιβληθούν διόδια και στα 32 χιλιόμετρα του Βόρειου Οδικού Άξονα Κρήτης μπροστά από την πόλη του Ηρακλείου;», σελ.   
 β) Προς τον Υπουργό Αγροτικής Ανάπτυξης και Τροφίμων:   
 i. με θέμα «Επαναξιολόγηση των κριτηρίων της πληρωμής των Ενιαίων Αιτήσεων Ενίσχυσης (ΕΑΕ) 2021», σελ.   
 ii. με θέμα: «Προσκόμματα στη διαδικασία έκδοσης της Υπουργικής Απόφασης για την υιοθέτηση του διαχειριστικού σχεδίου λειτουργίας του αλιευτικού εργαλείου γρίπος που σύρεται από το σκάφος», σελ.   
 iii. με θέμα: «Η Κυβέρνηση εξαφανίζει τις μυδοκαλλιέργειες, πλουτοπαραγωγικό εξαγωγικό κλάδο της χώρας», σελ.   
 γ) Προς τον Υπουργό Οικονομικών με θέμα: « Άνδρος: όργιο αυθαιρεσιών για την κατασκευή αιολικού σταθμού», σελ.   
 δ) Προς τον Υπουργό Προστασίας του Πολίτη:   
 i. με θέμα: «Συμμορίες ανηλίκων - Έξαρση εγκληματικότητας ανηλίκων εντός και εκτός Σχολείου», σελ.   
 ii. με θέμα: « Άμεση λήψη μέτρων για την προστασία της δημόσιας υγείας και αποτροπής διασποράς της covid19 από την τήρηση των κανόνων κοινωνικής αποστασιοποίησης από ανεμβολίαστους αστυνομικούς», σελ.   
 ε) Προς τον Υπουργό Περιβάλλοντος και Ενέργειας:   
 i. με θέμα: «Ερεσός Λέσβου: Οικοπεδοποίηση της μοναδικής φυσικής ομορφιάς παραλίας του χωριού», σελ.   
 ii. με θέμα: «Επέκταση των οικιστικών ορίων του χωριού Μεγάλο Πάπιγγο, στο Ζαγόρι της Ηπείρου», σελ.   
 iii. με θέμα: «Σε αδιέξοδο οι Υπηρεσίες Δόμησης της χώρας, οι μηχανικοί και οι πολίτες», σελ.   
 στ) Προς τον Υπουργό Υγείας:   
 i. με θέμα: «Λειτουργία Νοσοκομειακών Μονάδων στην Ηλεία, σελ.   
 ii. με θέμα: «Να δοθούν εξηγήσεις για τους διασωληνωμένους εκτός Εντατικής, για τις «σκιές» στη διαχείριση της λίστας αναμονής και τα κριτήρια προτεραιοποίησης των εισαγωγών σε ΜΕΘ», σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
1. Μόνη συζήτηση και ψήφιση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Τουρισμού: «Πρότυποι Τουριστικοί Προορισμοί Ολοκληρωμένης Διαχείρισης, Οργανισμοί Διαχείρισης και Προώθησης Προορισμού, Ιαματικές Πηγές Ελλάδας και άλλες ρυθμίσεις για την ενίσχυση της τουριστικής ανάπτυξης», σελ.

ΠΡΟΕΔΡΕΥΟΝΤΕΣ

ΑΘΑΝΑΣΙΟΥ Χ., σελ.

ΚΑΚΛΑΜΑΝΗΣ Ν., σελ.

ΣΑΚΟΡΑΦΑ Σ., σελ.

ΑΒΔΕΛΑΣ Α., σελ.

ΚΩΝΣΤΑΝΤΙΝΟΠΟΥΛΟΣ Ο., σελ.

ΟΜΙΛΗΤΕΣ

Α. Επί διαδικαστικού θέματος:  
 ΑΒΔΕΛΑΣ Α. , σελ.   
 ΑΘΑΝΑΣΙΟΥ Χ. , σελ.   
 ΑΚΤΥΠΗΣ Δ. , σελ.   
 ΑΡΣΕΝΗΣ Κ. , σελ.   
 ΚΑΚΛΑΜΑΝΗΣ Ν. , σελ.   
 ΚΑΤΣΩΤΗΣ Χ. , σελ.   
 ΚΩΝΣΤΑΝΤΙΝΟΠΟΥΛΟΣ Ο. , σελ.   
 ΜΠΟΥΜΠΑΣ Κ. , σελ.   
 ΝΟΤΟΠΟΥΛΟΥ Α. , σελ.   
 ΠΟΛΑΚΗΣ Π. , σελ.   
 ΣΑΚΟΡΑΦΑ Σ. , σελ.   
 ΣΑΝΤΟΡΙΝΙΟΣ Ν. , σελ.   
 ΦΑΜΕΛΛΟΣ Σ. , σελ.   
  
Β. Επί των επικαίρων ερωτήσεων:  
 ΑΡΣΕΝΗΣ Κ. , σελ.   
 ΒΕΣΥΡΟΠΟΥΛΟΣ Α. , σελ.   
 ΘΕΟΔΩΡΙΚΑΚΟΣ Π. , σελ.   
 ΚΑΡΑΓΙΑΝΝΗΣ Γ. , σελ.   
 ΚΕΔΙΚΟΓΛΟΥ Σ. , σελ.   
 ΚΟΥΜΟΥΤΣΑΚΟΣ Γ. , σελ.   
 ΜΑΜΟΥΛΑΚΗΣ Χ. , σελ.   
 ΜΑΝΩΛΑΚΟΥ Δ. , σελ.   
 ΜΠΟΥΜΠΑΣ Κ. , σελ.   
 ΝΙΚΟΛΑΚΟΠΟΥΛΟΣ Α. , σελ.   
 ΞΑΝΘΟΣ Α. , σελ.   
 ΠΛΕΥΡΗΣ Α. , σελ.   
 ΣΠΙΡΤΖΗΣ Χ. , σελ.   
 ΤΑΓΑΡΑΣ Ν. , σελ.   
 ΦΑΜΕΛΛΟΣ Σ. , σελ.   
  
Γ. Επί του σχεδίου νόμου του Υπουργείου Τουρισμού:  
 ΑΚΤΥΠΗΣ Δ. , σελ.   
 ΑΛΕΞΟΠΟΥΛΟΥ Α. , σελ.   
 ΑΜΑΝΑΤΙΔΗΣ Γ. , σελ.   
 ΑΝΔΡΙΑΝΟΣ Ι. , σελ.   
 ΑΠΟΣΤΟΛΟΥ Ε. , σελ.   
 ΑΡΣΕΝΗΣ Κ. , σελ.   
 ΑΥΛΩΝΙΤΗΣ Α. , σελ.   
 ΒΙΛΙΑΡΔΟΣ Β. , σελ.   
 ΓΚΙΚΑΣ Σ. , σελ.   
 ΖΑΧΑΡΙΑΔΗΣ Κ. , σελ.   
 ΘΕΟΧΑΡΗΣ Θ. , σελ.   
 ΚΑΡΑΘΑΝΑΣΟΠΟΥΛΟΣ Ν. , σελ.   
 ΚΑΤΣΩΤΗΣ Χ. , σελ.   
 ΚΑΦΑΝΤΑΡΗ Χ. , σελ.   
 ΚΙΚΙΛΙΑΣ Β. , σελ.   
 ΚΟΚΚΑΛΗΣ Β. , σελ.   
 ΚΟΤΡΩΝΙΑΣ Γ. , σελ.   
 ΛΙΟΥΠΗΣ Α. , σελ.   
 ΛΟΓΙΑΔΗΣ Γ. , σελ.   
 ΜΑΛΑΜΑ Κ. , σελ.   
 ΜΑΜΟΥΛΑΚΗΣ Χ. , σελ.   
 ΜΑΡΑΒΕΓΙΑΣ Κ. , σελ.   
 ΜΠΑΡΑΛΙΑΚΟΣ Ξ. , σελ.   
 ΜΠΑΡΤΖΩΚΑΣ Α. , σελ.   
 ΜΠΟΥΜΠΑΣ Κ. , σελ.   
 ΜΠΟΥΡΝΟΥΣ Ι. , σελ.   
 ΝΙΚΟΛΑΚΟΠΟΥΛΟΣ Α. , σελ.   
 ΝΟΤΟΠΟΥΛΟΥ Α. , σελ.   
 ΠΟΛΑΚΗΣ Π. , σελ.   
 ΣΑΝΤΟΡΙΝΙΟΣ Ν. , σελ.   
 ΣΚΑΝΔΑΛΙΔΗΣ Κ. , σελ.   
 ΣΤΑΜΕΝΙΤΗΣ Δ. , σελ.   
 ΣΥΝΤΥΧΑΚΗΣ Ε. , σελ.   
 ΣΥΡΜΑΛΕΝΙΟΣ Ν. , σελ.   
 ΤΖΑΚΡΗ Θ. , σελ.   
 ΤΟΛΚΑΣ Ά. , σελ.   
 ΥΨΗΛΑΝΤΗΣ Β. , σελ.   
 ΦΑΜΕΛΛΟΣ Σ. , σελ.   
 ΦΡΑΓΓΙΔΗΣ Γ. , σελ.   
 ΧΕΙΜΑΡΑΣ Θ. , σελ.   
 ΧΗΤΑΣ Κ. , σελ.   
 ΨΥΧΟΓΙΟΣ Γ. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ Ν΄

Δευτέρα 20 Δεκεμβρίου 2021

Αθήνα, σήμερα στις 20 Δεκεμβρίου 2021, ημέρα Δευτέρα και ώρα 9.02΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Β΄ Αντιπροέδρου αυτής κ. **ΧΑΡΑΛΑΜΠΟΥ ΑΘΑΝΑΣΙΟΥ**.

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 18-12-2021 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΜΕ΄ συνεδριάσεώς του, της Τρίτης 14 Δεκεμβρίου 2021, της ΜΣΤ΄ συνεδριάσεώς του, της Τετάρτης 15 Δεκεμβρίου 2021, της ΜΖ΄ συνεδριάσεώς του, της Πέμπτης 16 Δεκεμβρίου 2021, της ΜΗ΄ συνεδριάσεώς του, της Παρασκευής 17 Δεκεμβρίου 2021 και της ΜΘ΄ συνεδριάσεώς του, του Σαββάτου 18 Δεκεμβρίου 2021, στις οποίες περιλαμβάνεται η συζήτηση και ψήφιση του σχεδίου νόμου: «Κύρωση του Κρατικού Προϋπολογισμού οικονομικού έτους 2022».)

Παρακαλείται η κυρία Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από την κ. Ραλλία Χρηστίδου, Βουλευτή Β3΄ Νοτίου Τομέα Αθηνών, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(Να μπουν οι αναφορές από το σχετικό e-mail)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να μπουν οι απαντήσεις από το σχετικό e-mail)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Σας ενημερώνω ότι ο Γενικός Γραμματέας Νομικών και Κοινοβουλευτικών θεμάτων μας ενημερώνει για τις επίκαιρες ερωτήσεις της σημερινής συνεδρίασης και ήδη προχωρούμε στην πρώτη.

Θα συζητηθεί, λοιπόν, η πρώτη με αριθμό 548/21-10-2021 ερώτηση του κύκλου των αναφορών και ερωτήσεων του Βουλευτή Ηρακλείου του Συνασπισμού Ριζοσπαστικής Αριστεράς κ. Χαράλαμπου Μαμουλάκη προς τον Υπουργό Υποδομών και Μεταφορών με θέμα: «Θα επιβληθούν διόδια και στα τριάντα δύο χιλιόμετρα του βόρειου οδικού άξονα Κρήτης μπροστά από την πόλη του Ηρακλείου;»

Θα απαντήσει ο Υφυπουργός Υποδομών και Μεταφορών κ. Γιώργος Καραγιάννης.

Επειδή –βέβαια, γενικό είναι αυτό που θα πω τώρα- έχουμε και νομοσχέδιο στη συνέχεια και μάλιστα μεγάλο, παρακαλώ όλους τους συναδέλφους να τηρούν τον χρόνο.

Κύριε Μαμουλάκη, έχετε τον λόγο.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Ευχαριστώ, κύριε Πρόεδρε.

Ελπίζω στο μέτρο του δυνατού να είμαι σύντομος και συνοπτικός.

Κύριε Υφυπουργέ, όπως έχει καταστεί πλέον σαφές και από τις εξαγγελίες της Κυβέρνησης το τελευταίο διάστημα -ειδικά το τελευταίο έτος το 2021- με κορωνίδα την παρουσίαση στο Αρσενάλι Χανίων στις 29 Μαΐου 2021, της παρουσίασης του δήθεν, κατά την άποψή μας, ενιαίου ΒΟΑΚ, δεδομένου τελικά ότι επιδέχεται κατατμήσεως, έχουν προκύψει κάποια εύλογα ερωτήματα και μάλιστα αυτά που συγκεκριμενοποιώ στη σημερινή μου ερώτηση.

Μελετήσαμε πολύ προσεκτικά τη μελέτη περιβαλλοντικών επιπτώσεων για τον κύριο άξονα του έργου για το τμήμα ουσιαστικά Χανιά - Ηράκλειο, όπου πάνω σε αυτό εδράζονται δύο μεγάλες ενότητες. Είναι το τμήμα Σούδα - Ατσιπόλουπουλο και ο κόμβος Αμαρίου μέχρι να Λινοπεράματα. Μέχρι μια περιοχή, δηλαδή, προ της πόλης του Ηρακλείου.

Η μελέτη, λοιπόν, περιβαλλοντικών επιπτώσεων εστιάζεται σε αυτά. Στις δύο μεγάλες ζώνες που εκεί, ουσιαστικά, θα λάβει χώρα και το κατασκευαστικό έργο. Γιατί; Διότι από το Ατσιπόλουπουλο μέχρι το κόμβο Αμαρίου περνάει περιαστικά της πόλεως του Ρεθύμνου και αντιστοίχως, από τα Λινοπεράματα και ανατολικά υπάρχει ένα ολοκληρωμένο –το τονίζω, κύριε Πρόεδρε- κατασκευαστικό έργο προηγούμενων ετών, μάλιστα με δημόσιους πόρους και φυσικά μέσω ΕΣΠΑ, που ουσιαστικά περικλείει την πόλη του Ηρακλείου, μια μεγάλη ζώνη είκοσι πέντε χιλιομέτρων.

Από ’κει, λοιπόν, έχει προκύψει το εξής: Υπάρχει μια ασάφεια για ποιον λόγο οι κάτοικοι του νησιού και ειδικά οι πολίτες που κατοικούν στα τρία αστικά κέντρα και συγκεκριμένα στα Χανιά, στο Ηράκλειο και στο Ρέθυμνο, θα πρέπει να πληρώνουν διόδια για την χρήση των τμημάτων του ΒΟΑΚ που έχει ήδη κατασκευαστεί. Και δεν είναι μόνο αυτό, θα σας αποδείξω στη δευτερολογία μου ότι υπάρχει ένα ζήτημα εγκλωβισμού, διότι εάν δεν υπάρχει εναλλακτικό σενάριο οδεύσεως, προσκρούει και σε κοινοτικές οδηγίες.

Μένω, όμως, στο πρώτο κομμάτι, ερωτώντας σας, κύριε Υπουργέ, ποια είναι η σκοπιμότητα που υπάρχει αυτή η ασάφεια και ειδικά για την περίπτωση της πόλης του Ηρακλείου που το ανέφερα διεξοδικά. Συνολικά, έχουν επενδυθεί, εδώ και δέκα πέντε συναπτά έτη, μεγάλα ποσά για την ασφάλεια πέριξ του Ηρακλείου. Βέβαια, υπάρχει και ένα άλλο ερώτημα που είχα θέσει στον κ. Καραμανλή και είναι ακόμα αναπάντητο, που αφορά στις πύλες εισόδου της πόλης του Ηρακλείου, που είναι επίσης, ένα κομβικό θέμα και ασφάλειας, αλλά και εύρυθμης λειτουργίας της πόλης του Ηρακλείου που ειρήσθω εν παρόδω να πούμε ότι είναι και η τρίτη πόλη.

Τώρα, καταλήγοντας στην πρωτολογία και θέτοντας τα ερωτήματα, κύριε Υφυπουργέ, αυτό που τίθεται σαφώς από την πλευρά μας -και θέλουμε να τεθεί κι από εσάς σαφώς- είναι το εξής.

Προτίθεστε να εφαρμόσετε διόδια κατά τη χρήση του ΒΟΑΚ στα τμήματα, μπροστά ειδικά από τα αστικά κέντρα που σας αναφέρω και ειδικά του Ηρακλείου, δεδομένης της κατασκευαστείσας ολοκληρωμένης εργασίας είκοσι δύο χιλιομέτρων;

Δεύτερον, με βάση τον σημερινό σχεδιασμό του Υπουργείου σας, σε σχέση με τη χρήση του ΒΟΑΚ για τους οδηγούς που μετακινούνται –κομβικό αυτό- προς την ενδοχώρα στον κάθετο άξονα, πώς θα μπορέσουν αυτοί οι άνθρωποι να μην επιφορτιστούν, δεδομένου ότι δεν θα χρησιμοποιήσουν τον ΒΟΑΚ; Και ξέρετε αυτή την ιδιαιτερότητα που υπάρχει στην οδοποιία και το συγκοινωνιακό δίκτυο του Ηρακλείου, όπου υπάρχει ένας κλοιός. Δεν μπορείς να φύγεις προς τον νότο, στους κάθετους άξονες, αν δεν περάσεις μέσα από το εύλογο τμήμα του ΒΟΑΚ.

Τρίτον, κατά την εκτίμηση του Υπουργείου σας, η επιβολή διοδίων μπροστά από την πόλη του Ηρακλείου είναι συμβατή αν δεν υπάρχει εναλλακτικό σενάριο όδευσης, για να μπορέσουν ειδικά να υπάρχουν εναλλακτικές οδικές διαδρομές χωρίς την καταβολή των διοδίων για όλες αυτές τις μετακινήσεις;

Ευχαριστώ, κύριε Πρόεδρε, προσπάθησα στο μέτρο του δυνατού να είμαι σύντομος.

**ΠΡΟΕΔΡΕΥΩΝ (Χαράλαμπος Αθανασίου):** Ο Υφυπουργός Υποδομών και Μεταφορών κ. Καραγιάννης έχει τον λόγο.

**ΓΕΩΡΓΙΟΣ ΚΑΡΑΓΙΑΝΝΗΣ (Υφυπουργός Υποδομών και Μεταφορών):** Σας ευχαριστώ πολύ, κύριε Πρόεδρε.

Κύριε Μαμουλάκη, κυρίες και κύριοι Βουλευτές, κάθε φορά που μου δίνεται η δυνατότητα και η ευκαιρία να εκθέσω το έργο της Κυβερνήσεώς μας στον τομέα των μεγάλων υποδομών, αποδεικνύεται περίτρανα η ουσιώδης διαφορά μας ανάμεσα στο παρελθόν, στο παρόν και στο μέλλον. Και δεν θα έλεγα ότι είναι αναγκαίο να αποκαταστήσω την πραγματικότητα που ακούω πολλές φορές να διαστρεβλώνεται, αλλά κυρίως -αναγκαζόμαστε να απαντήσουμε εδώ και βέβαια αυτό προάγει τον κοινοβουλευτικό έλεγχο και το θέλουμε, η δουλειά μας, όμως, είναι να μην καλύπτουμε τις παραλείψεις των προηγούμενων κυβερνήσεων και τις αστοχίες τους- να προάγουμε το έργο που κάνει αυτή η Κυβέρνηση. Το ίδιο ακριβώς, λοιπόν, γίνεται και με το έργο του ΒΟΑΚ, όπου η κυβέρνησή σας κύριε Μαμουλάκη, εξήγγειλε μια πρόθεση, ενώ η Κυβέρνησή μας υλοποιεί ένα μεγάλο πρότζεκτ. Και αυτό το αποδεικνύουμε βήμα-βήμα. Με ταχείς ρυθμούς, ήδη μπαίνουμε στην τελική φάση είτε πρόκειται για το έργο της παραχώρησης είτε για το έργο του ΣΔΙΤ είτε για το δημόσιο έργο.

Επιτρέψτε μου, σε αυτό το σημείο, να επαναλάβω κάποια βασικά βήματα του τι κάναμε όλο αυτό το διάστημα. Ενιαιοποιήσαμε, λοιπόν, το έργο από τον Κίσσαμο ως τη Σητεία. Αναθέσαμε παραπάνω από δεκαέξι μελέτες, εντάξαμε –και αυτό είναι το κρίσιμο, κύριε Μαμουλάκη και θα πρέπει να το αντιληφθούμε όλοι- τις παρακάμψεις των μεγάλων πόλεων στο μεγάλο αυτό έργο, οριστικοποιήσαμε το χρηματοδοτικό μας μοντέλο και αυτό έχει τη σημασία του, γιατί σε ένα σημείο της ερώτησής σας είδα για κάποιες χρηματοδοτικές δυνατότητες και θα επανέλθω σε αυτό το σημείο κατά τη διάρκεια της δευτερολογίας μου, αλλά πάνω απ’ όλα εξασφαλίσαμε πολύ περισσότερους πόρους και από το Ταμείο Ανάκαμψης και από το ΕΣΠΑ.

Οι περιβαλλοντικοί όροι στο κομμάτι του ΣΔΙΤ και ξέρετε πολύ καλά ότι έως το τέλος τους έτους θα υπάρχουν δεσμευτικές προσφορές από τους διαγωνιζόμενους, ενώ γνωρίζετε –νομίζω- καλύτερα από τον καθέναν ότι μέσα στις επόμενες μέρες θα δημοπρατηθεί και το δημόσιο έργο. Άρα, κύριε Μαμουλάκη, το 2022 θα ανοίξουν τα πρώτα εργοτάξια στον ΒΟΑΚ. Αυτή είναι μια πραγματικότητα η οποία ξεπερνά κάθε μικροπολιτική σκοπιμότητα και θα πρέπει να συμφωνήσουμε όλοι μας ότι τα μεγάλα έργα υποδομής, τα μεγάλα δημόσια έργα πρέπει να περάσουν έξω από το πεδίο της πολιτικής αντιπαράθεσης.

Και κάτι ακόμα. Για μένα ήταν πάρα πολύ θετικό -και σας το λέω κυρίως ως Κρητικός σε σας- η θετική γνωμοδότηση του περιφερειακού συμβουλίου. Αυτό δείχνει κάτι πολύ σημαντικό. Δείχνει πως αντιλαμβάνονται αυτό το έργο και αντιληφθήκαμε και τις παρατηρήσεις που μας έστειλε το περιφερειακό συμβούλιο και όπου μπορούμε θα αλλάξουμε πράγματα, γιατί το καθήκον μας είναι να ακούμε τις τοπικές κοινωνίες. Όπου είναι δυνατόν, όμως, όπου είναι εφικτό ώστε να μην τινάξουμε το έργο στον αέρα.

Να πω και κάτι τελευταίο. Η επιμονή σας και το ενδιαφέρον σας –και πραγματικά σας συγχαίρω- αυτό να καταθέτετε συνεχώς ερωτήσεις για τον ΒΟΑΚ, να ξέρετε ότι όχι μόνο σας τιμά, αλλά δείχνει και κάτι άλλο. Ότι η Κυβέρνηση προχωράει συνεχώς αυτό το μεγάλο έργο.

Τώρα, σε ό,τι αφορά στο κυρίως αντικείμενο της ερώτησής σας, γνωρίζετε ότι η παράκαμψη του αμιγώς αστικού τμήματος της πόλης του Ηρακλείου δεν είναι τριάντα δύο χιλιόμετρα. Τριάντα δύο χιλιόμετρα είναι σχεδόν το 25% του έργου της παραχώρησης. Άρα, δεν πρέπει να μιλάμε για αυτό το κομμάτι και αυτές οι τακτικές νομίζω ότι παραπέμπουν σε άλλες εποχές. Αυτό, όμως, που θέλω να γίνει ξεκάθαρο σε όλους τους Κρητικούς είναι ότι η απόφαση που έχουμε λάβει είναι να εξετάσουμε τη δυνατότητα απαλλαγής της υποχρέωσης πληρωμής διοδίων μπροστά από το αστικό τμήμα της πόλης του Ηρακλείου και αυτό έχει τη σημασία του ώστε το έργο να συνεχιστεί. Αυτό θα γίνει κατά τη δεύτερη φάση του διαγωνισμού, ακριβώς μετά από την έγκριση των περιβαλλοντικών όρων, πάντα όμως, φροντίζοντας να μην διαταράξουμε το χρηματοδοτικό μοντέλο και να μην επιβαρύνουμε τους Έλληνες φορολογούμενους. Γιατί γνωρίζετε πολύ καλά ότι το έργο αυτό επιδοτείται.

Τέλος, μια ακόμη παρατήρηση, εάν μου επιτρέπετε. Θέλω να γίνει ξεκάθαρο το εξής: Διόδια θα λειτουργήσουν στον ΒΟΑΚ μετά από την κατασκευή του έργου και η δική μας μέριμνα είναι αυτή. Μετά από την κατασκευή του έργου να λειτουργήσουν διόδια για όλους τους κατοίκους. Νομίζω ότι και εσείς, πλέον, πρέπει να το αναφέρετε στον δημόσιο λόγο ότι και η δική σας πρόθεση ήταν διόδια για όλους τους κατοίκους και τους Κρητικούς. Αυτό άλλωστε το αποδεικνύουν και αυτά που έχει υπογράψει ο κ. Σπίρτζης και αυτά που έλεγε η υπηρεσία το 2018.

Σας ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Παρακαλώ. Κύριε Μαμουλάκη, συμπληρωματικά, γιατί έχει περάσει ο χρόνος.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Ευχαριστώ, κύριε Πρόεδρε.

Πρέπει να απαντήσω, όμως, γιατί άκουσα κάποια πράγματα που νομίζω χρήζουν απάντησης.

Δεν γύρισα στο παρελθόν, κύριε Καραγιάννη, κύριε Υφυπουργέ. Και νομίζω δεν συμφέρει και την παράταξή σας να γυρίσουμε στο παρελθόν για το τι έχει συμβεί στο νησί. Σαράντα χρόνια δομικής αβελτηρίας. Δεδομένο ήταν το νησί για το σύνολο του πολιτικού συστήματος στο παρελθόν, εξ ου και η αβελτηρία και η ιστορική εκκρεμότητα. Η μεγαλύτερη αρτηρία στη χώρα μας που δεν έχει κατασκευαστεί είναι ο ΒΟΑΚ. Και νομίζω ότι σε αυτό φέρει ακέραια ευθύνη η Νέα Δημοκρατία και οι προηγούμενες κυβερνήσεις.

Τώρα, πράγματι επί κυβέρνησης ΣΥΡΙΖΑ ξεκίνησε ένας διαγωνισμός. Μάλιστα, ο κ. Καραμανλής επί δύο χρόνια ειρωνευόταν μέσα σε αυτή την Αίθουσα περί σκίτσων και μελετών. Και τελικά τι συνέβη; Εσείς οι ίδιοι ακολουθήσατε καθολικά τους διεθνείς ανοιχτούς διαγωνισμούς που από το 2018 η προηγούμενη κυβέρνηση ξεκίνησε και τώρα υλοποιείτε. Άλλωστε, είναι ένα τόσο μεγάλο έργο, όπως κι εσείς είπατε, που δεν χωρά χρώματα και κόμματα. Είναι κομβικής και πρωτευούσης σημασίας να προχωρήσει, να τροχοδρομηθεί και εν τέλει να κατασκευαστεί.

Πάμε τώρα, όμως, στα καίρια ζητήματα. Εδώ πέρα στις 20 Σεπτεμβρίου, κύριε Καραγιάννη, μου είχατε απαντήσει σε μια ερώτηση. Και ναι, να πούμε σε αυτό το σημείο ότι θα επιμείνω, γιατί η επιμονή είναι μήτηρ επιτυχίας και οφείλω, εκπροσωπώντας και το νησί, να μπορέσω -και με την ιδιότητά μου ως πολιτικός μηχανικός- να το ενισχύσω και να το παρακολουθώ εκ του σύνεγγυς εις τρόπον ώστε να κατασκευαστεί όπως πρέπει και ορθά.

Για το σύμπλεγμα των διοδίων σάς έχω ξαναεπισημάνει ότι υπάρχουν κοινοτικές οδηγίες, υπάρχουν ντιρεκτίβες που θα μπορούσαμε κάλλιστα να αποφορτίσουμε ένα σκέλος των διοδίων ειδικά για τους κατοίκους του νησιού. Γιατί; Διότι είναι μια νησιωτική περιοχή. Άλλωστε, δεν είναι τυχαίο ότι έργα ΕΣΠΑ που έχουν κατασκευαστεί στην Κύπρο, στη Σικελία, στη Σαρδηνία, την Κορσική, τη Μαγιόρκα, την Ιμπίθα δεν είναι με επιβολή διοδίων. Δεν είναι τυχαίο. Όταν δεν υπάρχει εναλλακτικό σενάριο, η νησιωτικότητα προστατεύεται ποικιλοτρόπως, ιδιαιτέρως δε σε αυτό το σημείο.

Τώρα, πάμε λίγο στα κομμάτια που είναι τα σημαντικά, τα καίρια, που είναι το funding gap, το χρηματοδοτικό κενό που θεωρούμε και εμείς ότι υπάρχει. Μας είπατε, λοιπόν, ότι για το τμήμα Χανιά - Ηράκλειο που θα υλοποιηθεί με σύμβαση παραχώρησης κόστους 1.200.000.000 ευρώ -1,32- θα χρηματοδοτηθούν κατά 200 εκατομμύρια ευρώ από το Ταμείο Ανάκαμψης και 600 εκατομμύρια ευρώ από το ΕΣΠΑ. Πάρα πολύ ωραία. Εδώ υπάρχει, όμως, όπως αντιλαμβάνεστε, ένα εύλογο μεγάλο χρηματοδοτικό κενό. Πιστεύετε ότι με τα διόδια ύψους 0,063 ευρώ ανά χιλιόμετρο θα καλυφθεί αυτό το χρηματοδοτικό κενό; Ξέρετε, είναι κομβικής σημασίας για να μπορέσει να υλοποιηθεί εν ολοκλήρω το έργο. Και από πού προκύπτει αυτή η βιωσιμότητα για τη χρηματοδότηση του έργου; Γιατί είναι, νομίζω, πάρα μα πάρα πολύ κρίσιμο.

Τώρα, νομίζω ότι σ’ αυτό το σημείο προσπάθησα να σας εξηγήσω. Είπατε ότι πέριξ του Ηρακλείου τα είκοσι πέντε χιλιόμετρα τα θεωρείτε μεγάλο, σχοινοτενές ανάπτυγμα. Ξανατονίζω: Ένα ολοκληρωμένο έργο το οποίο υπάρχει, αυτή τη στιγμή είναι κατασκευασμένο, από τα Λινοπεράματα μέχρι και τις Γούρνες, είναι μια ζώνη τριάντα δύο χιλιομέτρων που έχει κατασκευαστεί ο τάπητας, τα διαχωριστικά στηθαία, οι επενδύσεις τάφρων, οι διαγραμμίσεις. Το σύνολο του έργου έχει κατασκευαστεί, πλην ηχοπετασμάτων και ηλεκτροφωτισμού που, όπως ξέρετε, είναι ήσσονος προϋπολογιστικής αξίας.

**ΠΡΟΕΔΡΕΥΩΝ (Χαράλαμπος Αθανασίου):** Ολοκληρώστε παρακαλώ.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Άρα, πώς είναι δυνατόν να επιβληθούν διόδια σε αυτήν τη ζώνη των τριάντα δύο χιλιομέτρων, δεδομένου ότι έχουν επενδυθεί πόροι των Ελλήνων φορολογουμένων, των Κρητικών εν προκειμένω, γι’ αυτό το ζήτημα; Πώς γίνεται να καρπωθεί ο παραχωρησιούχος; Και ξέρετε, είναι και το χωροταξικό σημείο τέτοιο. Σας είπα, στραγγαλίζει την πόλη του Ηρακλείου. Δεν μπορεί ένας πολίτης να κατέβει προς τον νότο.

**ΠΡΟΕΔΡΕΥΩΝ (Χαράλαμπος Αθανασίου):** Ελάτε, κύριε συνάδελφε. Έχετε πάει οκτώ λεπτά συνολικά. Δεν είναι σωστό αυτό.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Και έτσι, λοιπόν, κλείνω και εστιάζω την προσοχή μου στο ερώτημα, το εξίσου σαφές: Θα επιβληθούν διόδια και σε ποιους θα αφορούν; Και για το συγκεκριμένο ζήτημα, πότε θα παρουσιαστούν τα σημεία που εσείς προτίθεστε να τα τοποθετήσετε;

**ΠΡΟΕΔΡΕΥΩΝ (Χαράλαμπος Αθανασίου):** Ελάτε, κύριε Υπουργέ, έχετε τον λόγο για τη δευτερολογία σας.

**ΓΕΩΡΓΙΟΣ ΚΑΡΑΓΙΑΝΝΗΣ (Υφυπουργός Υποδομών και Μεταφορών):** Κύριε Μαμουλάκη, κατά τη διάρκεια της δευτερολογίας σας είδα ότι ουσιαστικά υπήρχαν δύο πυλώνες στη σκέψη σας. Ο ένας πυλώνας είναι ότι υπάρχει μεγάλο funding gap και αν τα διόδια θα καταφέρουν να το κλείσουν και αν φτάνουν τα διόδια για να κλείσουν αυτό το funding gap και ο δεύτερος είναι αν τελικά θα βάλουμε διόδια. Νομίζω, ότι αυτές οι δύο σκέψεις συγκρούονται ως έναν βαθμό. Το πού θα χωροθετηθούν τα διόδια είναι μια άλλη ιστορία, που θα τη δούμε αργότερα. Δεν έχει σημασία αυτό.

Εγώ σας απάντησα σε ό,τι αφορά στο αμιγώς αστικό κομμάτι της πόλης του Ηρακλείου, ότι αυτό θα φροντίσουμε να απαλλαγεί. Το εξετάζουμε και το βλέπουμε. Αλλά, όντως, υπάρχει μεγάλο funding gap και γι’ αυτό το ελληνικό δημόσιο το επιδοτεί το έργο. Θα υπάρχουν και σκιώδη διόδια που θα πληρώνει το ελληνικό δημόσιο. Πέραν αυτών που θα πληρώνουν όλοι οι χρήστες, θα υπάρχουν και σκιώδη διόδια στον ΒΟΑΚ, αυτό είναι γνωστό σε όλους, όπως υπάρχουν και σε άλλες συμβάσεις παραχώρησης.

Αλλά, επιτρέψτε μου να σας πω ότι δεν υπάρχει καμμία σύμβαση παραχώρησης στη χώρα μας, αλλά και πουθενά στον κόσμο που να μην έχει διόδια ή που να έχει διόδια επιλεκτικά: αυτοί που είναι από την Άνω Ραχούλα πληρώνουν και αυτοί που είναι από την Κάτω Ραχούλα δεν πληρώνουν. Δεν γίνονται αυτά, κύριε Μαμουλάκη. Θα πληρώνουν όλοι οι κάτοικοι διόδια, όλοι οι επισκέπτες, γιατί η Κρήτη έχει πολύ ανάγκη αυτό το έργο.

Διόδια θα μπουν αφού τελειώσει και κατασκευαστεί το έργο.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Χωρίς εναλλακτικό σχέδιο…

**ΓΕΩΡΓΙΟΣ ΚΑΡΑΓΙΑΝΝΗΣ (Υφυπουργός Υποδομών και Μεταφορών):** Μιλάμε για ηλεκτρονικά διόδια, μιλάμε για αναλογική χρέωση, για χιλιομετρική χρέωση και γι’ αυτά τα διόδια θα είναι περήφανοι οι Κρητικοί. Και περήφανοι ξέρετε γιατί; Γιατί το περιφερειακό συμβούλιο είναι το μοναδικό θέμα που δεν έθεσε. Και προς τιμήν του ο κ. Αρναουτάκης και η πλειοψηφία του περιφερειακού συμβουλίου δεν το έχει θέσει.

Τώρα, εγώ θα περίμενα να ακούσω…

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Συγγνώμη, κύριε Υπουργέ, οι ΜΠΕ που δεν είναι εκτός Ηρακλείου…

**ΠΡΟΕΔΡΕΥΩΝ (Χαράλαμπος Αθανασίου):** Κύριε Μαμουλάκη, πριν μιλήσατε οκτώ λεπτά και διακόπτετε και τον Υπουργό;

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Μην παραποιείτε τώρα την πραγματικότητα!

**ΓΕΩΡΓΙΟΣ ΚΑΡΑΓΙΑΝΝΗΣ (Υφυπουργός Υποδομών και Μεταφορών):** Εγώ δεν σας διέκοψα.

**ΠΡΟΕΔΡΕΥΩΝ (Χαράλαμπος Αθανασίου):** Σας παρακαλώ, κύριε Μαμουλάκη, δεν καταγράφεστε, δεν ακούγεστε.

**ΓΕΩΡΓΙΟΣ ΚΑΡΑΓΙΑΝΝΗΣ (Υφυπουργός Υποδομών και Μεταφορών):** Εμείς φροντίζουμε. Όλο το έργο θα έχει ΜΠΕ. Είστε πολιτικός μηχανικός και το γνωρίζετε. Παντού, θα κατασκευάσουμε όλο το κομμάτι. Θα είναι ενιαιοποιημένο το έργο. Τα έχουμε πει και τα έχουμε ξαναπεί και θα συνεχίσουμε να τα λέμε κατά αυτόν τον τρόπο, κύριε Μαμουλάκη. Αλλά αυτή είναι η πραγματικότητα. Και η πραγματικότητα είναι ότι παραδώσατε μια μολυβιά και θα σας παραδώσουμε ένα μεγάλο έργο, έτοιμο. Και στα εγκαίνια θα έρθετε ως Αντιπολίτευση, για να το εγκαινιάσουμε όλοι μαζί.

Σας ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Ωραία, κι εγώ ευχαριστώ, κύριε Υπουργέ.

Επόμενη είναι η τέταρτη με αριθμό 266/6-12-2021 επίκαιρη ερώτηση πρώτου κύκλου του Βουλευτή Σερρών της Ελληνικής Λύσης κ. Κωνσταντίνου Μπούμπα προς τον Υπουργό Αγροτικής Ανάπτυξης και Τροφίμων, με θέμα «Επαναξιολόγηση των κριτηρίων της πληρωμής των Ενιαίων Αιτήσεων Ενίσχυσης (ΕΑΕ) 2021».

Θα απαντήσει ο Υφυπουργός Αγροτικής Ανάπτυξης κ. Σίμος Κεδίκογλου.

Κύριε Μπούμπα, έχετε τον λόγο.

Παρακαλώ να τηρείται ο χρόνος. Σας είπα ότι υπάρχει και δύσκολο νομοθέτημα στη συνέχεια.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Σας ευχαριστώ θερμά, κύριε Πρόεδρε.

Κύριε Υπουργέ, καλημέρα σας και καλή εβδομάδα.

Είναι ένα μεγάλο θέμα που έχει προκύψει τις τελευταίες μέρες και κυρίως τον προηγούμενο μήνα σε ό,τι αφορά στην καταβολή πληρωμών για την ενιαία εθνική ενίσχυση από το εθνικό απόθεμα, σε ό,τι αφορά στην ενιαία αίτηση που έχουν κάνει οι αγρότες, αλλά και το θέμα με τα αγροτεμάχια σε ό,τι αφορά στα ιδιόκτητα αγροτεμάχια με βάση και το Ε9.

Σύμφωνα και με τα όσα αφουγκραζόμαστε από τους πάρα πολλούς αγρότες και κτηνοτρόφους που είναι σε μια οικονομική δυσπραγία και απόγνωση, υπάρχει αυτό το αίτημα και μέσω της Ένωσης Αγροτών Σερρών, υπό ποια έννοια; Θα πρέπει να υπάρχουν δικλείδες ασφαλείας και περισσότερος χρόνος σε ό,τι αφορά στον ΟΠΕΚΕΠΕ, που είναι και η αρμόδια υπηρεσία, σε συνεργασία με την Ανεξάρτητη Αρχή Δημοσίων Εσόδων, την ΑΑΔΕ, σε ό,τι αφορά και στο Ε9, διότι υπήρχε εκεί αυτός ο έλεγχος ο οποίος έγινε πάρα πολύ γρήγορα, με αποτέλεσμα να μην μπορεί να επαναξιολογηθεί η όλη κατάσταση με τα ιδιόκτητα αγροτεμάχια, διότι θα έπρεπε να υπάρχει δυνατότητα διοικητικών πράξεων και να υπάρχει τουλάχιστον και μία -εντός εισαγωγικών- ανοχή μέσα από τις προτάσεις της αγροτοένωσης, μιας μεγάλης ένωσης όπως είναι η ένωση Σερρών, τουλάχιστον μία απόκλιση τριών αγροτεμαχίων, για να δούμε πού προκύπτουν αυτά τα λάθη.

Αντιλαμβάνεστε ότι δεν υπάρχει αυτή η ευχέρεια από πλευράς των αγροτών και των κτηνοτρόφων για να γίνουν οι διοικητικές πράξεις και να γίνει ένας πιο ουσιαστικός έλεγχος. Αυτό, βέβαια, αφορά τώρα και στην υπουργική απόφαση που βγήκε την τελευταία στιγμή. Σε ό,τι αφορά στη μεταφορά δικαιωμάτων από το εθνικό απόθεμα, να το δούμε στο δεύτερο κομμάτι, στη δευτερολογία μου αυτό. Αλλά γι’ αυτά τα αγροτεμάχια με βάση το Ε9, δηλαδή και γεωχωρικά, δεν υπάρχει η δυνατότητα επαναπροσδιορισμού, διότι δεν υπάρχουν, όπως σας είπα, αυτές οι δικλείδες ασφαλείας. Δηλαδή, οι αγρότες χάνουν δικαιώματα όπως και οι κτηνοτρόφοι χάνουν βοσκοτοπικά δικαιώματα, διότι συρρικνώνονται οι βοσκότοποι. Ναι μεν ο έλεγχος, αλλά δεν μπορεί να γίνεται αυτή τη χρονική στιγμή, τον Οκτώβριο να μην ξέρουν οι αγρότες τι τους ξημερώνει, ποια είναι η επόμενη μέρα, ενώ έχει ξεκινήσει μια διαδικασία προ μηνών. Δηλαδή, τους ειδοποιούμε την τελευταία στιγμή χωρίς να τους δίνουμε τη δυνατότητα να μπορούν να γίνουν οι αντίστοιχες διοικητικές πράξεις για τα συγκεκριμένα αγροτεμάχια μέσα από το πιστοποιητικό της ιδιοκτησίας.

Πρέπει να το δείτε, αφουγκραζόμενοι την αγωνία του αγροτοκτηνοτροφικού κλάδου στον πρωτογενή τομέα, διότι και οι αγρότες και οι κτηνοτρόφοι πρέπει να έχουν αυτή τη δυνατότητα σε ό,τι αφορά στον επανέλεγχο για τα αγροτεμάχια, διότι υπάρχει ακόμη και μηδενισμός πληρωμής σε μία εποχή δύσκολη και λόγω του πετρελαίου για τους αγρότες, αλλά και λόγω των άλλων, πολλαπλών εξόδων στα γεωργικά φάρμακα, αλλά, παράλληλα, και της ενεργειακής κρίσης.

Κύριε Υπουργέ, ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Υφυπουργέ, έχετε τον λόγο για τρία λεπτά.

**ΣΙΜΟΣ ΚΕΔΙΚΟΓΛΟΥ (Υφυπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Κύριε συνάδελφε, σας ευχαριστώ και εσάς που μου δίνετε εκ νέου τη δυνατότητα να απαντήσω και να διευκρινίσω την αναγκαιότητα τροποποίησης της κοινής υπουργικής απόφασης, με την οποία επιχειρείται η αποκατάσταση μιας σειράς χρόνιων στρεβλώσεων και καταστρατηγήσεων στον τρόπο κατανομής των δημόσιων εκτάσεων, λειτουργώντας πάντοτε εντός του κοινοτικού θεσμικού πλαισίου και εντός των εθνικών επιλογών που έγιναν τα προηγούμενα χρόνια. Η νέα ΚΥΑ διαμορφώνει ένα πιο δίκαιο και πιο αντικειμενικό πλαίσιο στην κατανομή των ενισχύσεων στους κτηνοτρόφους που ξεκινούν τώρα τη γεωργική τους δραστηριότητα, ένα πλαίσιο που θα πρέπει, μαζί με άλλες παρεμβάσεις και ελέγχους, να ανταποκρίνεται και να συμμορφώνεται στις υποχρεώσεις που θέτει η νέα ΚΑΠ σε κάθε κράτος-μέλος της Ευρωπαϊκής Ένωσης.

Με τις προβλέψεις της ΚΥΑ ωφελείται o συνεπής και παραγωγικός νέος ή νεοεισερχόμενος κτηνοτρόφος που ξεκινά τη γεωργική του δραστηριότητα και ενισχύεται γι’ αυτό με στόχο να είναι βιώσιμος, παραγωγικός, ανταγωνιστικός και να αυξήσει το μέγεθος της εκμετάλλευσής του αξιοποιώντας τους κοινοτικούς πόρους.

Το Υπουργείο Αγροτικής Ανάπτυξης και Τροφίμων αφουγκράζεται προσεκτικά τις ανάγκες του κτηνοτροφικού κλάδου και λαμβάνει κάθε αναγκαίο μέτρο για τη διασφάλιση της βιωσιμότητάς του. Γνωρίζετε ότι είχαμε εκτενή διάλογο με τους αγρότες και κτηνοτρόφους και σχετικά εξεδόθησαν διευκρινιστικές αποφάσεις για τις πληρωμές του ΟΠΕΚΕΠΕ. Άνοιξε το σύστημα διοικητικών πράξεων του ΟΠΕΚΕΠΕ τη Δευτέρα 2 Νοεμβρίου του 2021, ώστε οι παραγωγοί, μέσω των συμβούλων τους, των Κέντρων Υποδοχής Δηλώσεων και άλλων, να μπορούν να προβούν σε διορθωτικές δηλώσεις.

Ειδικότερα, δε, σε ό,τι αφορά στους ελέγχους των εκτάσεων να υπενθυμίσω τα εξής: Ο διασταυρωτικός έλεγχος ιδιοκτησίας είχε προαναγγελθεί από τον ΟΠΕΚΕΠΕ και είχε ανακοινωθεί από τον Υπουργό Αγροτικής Ανάπτυξης στην Ολομέλεια της Βουλής στις 19 Φεβρουαρίου του 2021. Στον πρώτο διασταυρωτικό έλεγχο του ΟΠΕΚΕΠΕ με την ΑΑΔΕ, μετά από την υποβολή των δηλώσεων, σε σύνολο εξίμισι εκατομμυρίων δηλώσεων αγροτεμαχίων στα έξι εκατομμύρια τριακόσιες ογδόντα έξι χιλιάδες εξακόσια είκοσι ένα αγροτεμάχια, δηλαδή σε ποσοστό 98,3% των αγροτεμαχίων της χώρας, η ταύτιση των εκτάσεων ήταν απόλυτη και η πληρωμή της προκαταβολής 70% της βασικής ενίσχυσης έγινε στο ακέραιο. Μόλις σε εκατόν δεκατρείς χιλιάδες τριακόσια εβδομήντα εννέα αγροτεμάχια, δηλαδή στο 1,7% των δηλωμένων αγροτεμαχίων, εμφανίστηκε αναντιστοιχία δηλώσεων ΑΑΔΕ και ΟΠΕΚΕΠΕ και οι δηλώσεις αυτές ετέθησαν σε διασταυρωτικό έλεγχο.

Συμπερασματικά, από τις πεντακόσιες ενενήντα μία χιλιάδες τετρακόσιες πενήντα εννέα αιτήσεις βασικής ενίσχυσης οι πεντακόσιες είκοσι ένας χιλιάδες εξακόσιοι πενήντα επτά δικαιούχοι -δηλαδή η συντριπτική πλειονότητα των παραγωγών- που είχαν υποβάλει ορθά την αίτησή τους, έλαβαν κανονικά την προκαταβολή του 70% της βασικής ενίσχυσης και θα λάβουν, όπως ορίζεται, το σύνολο του ποσού στην εκκαθάριση του Δεκεμβρίου.

Στις εξήντα τρεις χιλιάδες διακόσιες δεκαέξι περιπτώσεις παραγωγών που διαπιστώθηκε διαφορά μεταξύ ΑΑΔΕ και ΟΠΕΚΕΠΕ οι αιτήσεις δεσμεύθηκαν για διασταυρωτικό έλεγχο, μετά από την ολοκλήρωση του οποίου θα καταβληθεί το σύνολο των δικαιούμενων ποσών με την εκκαθάριση του Δεκεμβρίου. Οι γεωργοί που για οποιονδήποτε λόγο επιθυμούν να μεταβάλουν στοιχεία των αιτήσεων τους στο πλαίσιο διόρθωσης προφανών σφαλμάτων, υποβάλλουν τις αλλαγές συγκεκριμένων πεδίων της ενιαίας αίτησης ενίσχυσης είτε μέσω των Κέντρων Υποδοχής Δηλώσεων, που είχαν αρχικά απευθυνθεί για καταχώρηση, είτε απευθείας στο πληροφοριακό σύστημα του ΟΠΕΚΕΠΕ.

Όπως είπα εδώ στις 2 Νοεμβρίου του 2021, έχει τεθεί σε λειτουργία η εφαρμογή διοικητικών πράξεων ενιαίας αίτησης ενίσχυσης σύμφωνα με τα οριζόμενα στην εγκύκλιο «Διόρθωση προφανών σφαλμάτων μέσω διοικητικών πράξεων και υποβολή εκπρόθεσμων αιτήσεων».

Επίσης, με το υπ’ αριθμ. 69218 έγγραφο του ΟΠΕΚΕΠΕ με θέμα την τροποποίηση της εγκυκλίου, τροποποιήθηκε η ανωτέρω εγκύκλιος ώστε να αντιμετωπιστούν τα προβλήματα που προέκυψαν με τις διασταυρώσεις των ΑΤΑΚ. Έτσι, οι παραγωγοί μπορούν να προβούν σε διορθωτικές δηλώσεις που αφορούν στις παρακάτω κατηγορίες: Πρώτον, αντιστοίχιση ΑΤΑΚ με σωστό αγροτεμάχιο. Δεύτερον, αλλαγή ΑΤΑΚ. Τρίτον, αλλαγή ποσοστού ιδιοκτησίας ανά αγροτεμάχιο. Τέταρτον, εισαγωγή του αριθμού ΑΤΑΚ για την κάλυψη της δηλωθείσας έκτασης.

Γι’ αυτό και στις 17 Νοεμβρίου από το Βήμα της Βουλής προέτρεψα τους αγρότες και τους κτηνοτρόφους να προβούν σε βελτιώσεις.

Παράλληλα, ο ΟΠΕΚΕΠΕ αυτεπάγγελτα σε περιοχές «NATURA» προβαίνει σε βελτιώσεις.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ πολύ.

Κύριε Μπούμπα, έχετε τον λόγο για τη δευτερολογία σας.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Κύριε Υπουργέ, λέτε, λοιπόν, ότι σίγουρα πρέπει να γίνει διασταύρωση στοιχείων, να υπάρχει ένας ενδελεχής έλεγχος σε ό,τι αφορά στους πραγματικούς αγρότες και στους πραγματικούς κτηνοτρόφους. Άλλωστε, πρέπει να γίνει ένα καθαρόαιμο μητρώο, να ξέρουμε ποιος είναι αγρότης, ποιος είναι κτηνοτρόφος. Κανείς δεν λέει ότι δεν πρέπει να γίνεται αυτός ο απαιτούμενος έλεγχος, η διασταύρωση στοιχείων -και ψηφιοποιημένα, πλέον, με τη νέα υπηρεσία του ΟΠΕΚΕΠΕ- σε ό,τι αφορά στα Κέντρα Υποδοχής Δηλώσεων, στην ενιαία αίτηση ενίσχυσης, αλλά και στα δικαιώματα. Αρκεί, όμως, -πάμε στο άλλο μεγάλο ζήτημα- να υπερκεράσετε κάθε γραφειοκρατικό εμπόδιο και αγκύλωση, προκειμένου σε εύλογο χρονικό διάστημα -γι’ αυτές τις δηλώσεις που εκκρεμούν- να μπορέσουν να πληρωθούν οι αγρότες.

Να γίνει η απαραίτητη διασταύρωση των στοιχείων που λέτε, αλλά θα πρέπει να υπάρχει ο χρόνος υποβολής -όπως είπα και στην πρωτολογία μου- διοικητικών πράξεων για να διορθωθούν κάποια σφάλματα, τυχόν σφάλματα, τυχόν παραλείψεις -αυτή η αναντιστοιχία ανάμεσα στην ΑΑΔΕ και στον ΟΠΕΚΕΠΕ- για να μην υπάρχουν προβλήματα και να μπορέσουμε να βάλουμε σωστές βάσεις ώστε να μην ταλαιπωρείται ο αγροτοκτηνοτροφικός κλάδος.

Πάμε λίγο στη μεταφορά δικαιωμάτων. Ενώ ξεκίνησε αυτή η διαδικασία για το εθνικό απόθεμα σε ό,τι αφορά στα δικαιώματα των αγροτών και των κτηνοτρόφων, βεβαίως, για τα βοσκοτοπικά, την τελευταία στιγμή -δηλαδή τώρα, στις 26 Οκτωβρίου, πριν από δύο μήνες περίπου- λέτε ως Υπουργείο, ότι δεν μπορεί να γίνει η μεταφορά των δικαιωμάτων διότι είναι έκνομη ενέργεια, ότι παραβιάζει το ενωσιακό δίκαιο, ότι δεν μπορεί να γίνει η κατανομή των ευρωπαϊκών κονδυλίων. Σίγουρα το εθνικό απόθεμα είναι υπέρ των νέων αγροτών ηλικιακά ή γι’ αυτούς που θέλουν να δραστηριοποιηθούν στην ύπαιθρο είτε αγροτικά είτε κτηνοτροφικά. Κανείς δεν αντιλέγει γι’ αυτό. Είναι, δηλαδή, κυρίως για τις νέες γενιές που θέλουν να επενδύσουν στην ύπαιθρο, στον πρωτογενή τομέα και πρέπει και εμείς ως πολιτεία να τους βοηθήσουμε.

Όμως, εδώ τι γίνεται; Βγαίνει μια υπουργική απόφαση, η οποία, κύριε Υπουργέ, έχει αναδρομική ισχύ. Και ερωτώ εγώ: Χαίρουν ισοπολιτείας και ισονομίας οι αγρότες και οι κτηνοτρόφοι όταν το κράτος, η Κυβέρνηση τους λέει μετά από οκτώ, εννιά μήνες, σχεδόν μετά από έναν χρόνο, ότι αυτό είναι έκνομη ενέργεια; Και ξέρετε, έχουν προβεί σε μια διαδικασία, προκειμένου να διεκπεραιώσουν όλη τη διαδικασία που χρειάζεται για να μπορέσουν να πάνε σε μεταφορά δικαιωμάτων -όπως έγινε, αν θέλετε, και τα προηγούμενα χρόνια- και ξαφνικά τους λέμε ότι δεν μπορεί να γίνει μεταφορά των δικαιωμάτων. Τι σημαίνει αυτό; Το αντιλαμβάνεστε πάρα πολύ ορθά. Σημαίνει ότι γίνεται συρρίκνωση της αγροτικής και κτηνοτροφικής εκμετάλλευσης. Έχουν κάνει έναν διαφορετικό προγραμματισμό και την τελευταία στιγμή τους λέμε ότι δεν μπορεί να γίνει μεταφορά δικαιωμάτων από το εθνικό απόθεμα. Άλλος ήταν ο προγραμματισμός, άλλο οραματίζονταν. Ωραία, αν ήταν έκνομη ενέργεια -που δεν πρέπει να υπάρχουν σαφώς έκνομες ενέργειες και πρέπει να εφαρμοσθεί και το ενωσιακό δίκαιο στον αγροτικό κτηνοτροφικό κλάδο- θα έπρεπε να τους ειδοποιήσουμε εγκαίρως, διότι η μεταφορά δικαιωμάτων, κύριε Υπουργέ, γίνεται από το 2013. Εδώ υπάρχουν εγκύκλιοι από τα Υπουργεία και των προηγουμένων κυβερνήσεων -μεταξύ αυτών και η δική σας κυβέρνηση ήταν το 2013- που λένε ότι μπορεί να γίνει μεταφορά των δικαιωμάτων.

Σύμφωνα και με τους συνεταιρισμούς και με την ένωση Σερρών υπάρχει μια πρόταση: Να ισχύει η ΚΥΑ, αλλά να μπορούν οι άνθρωποι να προγραμματίσουν χρονικά, να ξέρουν την αγροτική και κτηνοτροφική τους εκμετάλλευση από 1-1-2022. Δεν μπορείς να τους λες ξαφνικά το Μάρτιο ότι: «Ξέρετε κάτι; Ό,τι κάνατε, κάνατε. Δεν ισχύει η μεταφορά δικαιωμάτων.» Και να βγαίνουν εκτός προγραμματισμού σε ό,τι αφορά την αγροτική και κτηνοτροφική εκμετάλλευση για τη μεταφορά δικαιωμάτων.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ πολύ.

Κύριε Υπουργέ, έχετε τον λόγο για τη δευτερολογία σας.

**ΣΙΜΟΣ ΚΕΔΙΚΟΓΛΟΥ (Υφυπουργός Αγροτικής Ανάπτυξης και Τροφίμων):** Κατ’ αρχάς, να επαναλάβω ότι είχε ανακοινώσει ο Υπουργός Αγροτικής Ανάπτυξης από τον Φεβρουάριο την τροποποίηση και ότι με τη δυνατότητα διόρθωσης δόθηκε και δίνεται επαρκής χρόνος.

Τώρα, σε σχέση με την πληρωμή της προκαταβολής της βασικής ενίσχυσης του 2020 και την αναφορά σας σε μειώσεις, όπως έχετε στην ερώτησή σας, να σημειώσουμε ότι στην πληρωμή της προκαταβολής της βασικής ενίσχυσης του 2020 δεν εφαρμόστηκε η ύψους 2,5% γραμμική μείωση της αξίας των δικαιωμάτων για τις ανάγκες αναπλήρωσης του εθνικού αποθέματος. Η εν λόγω μείωση εφαρμόστηκε στην εξόφληση του Δεκεμβρίου του 2020.

Για την κάλυψη των απαιτήσεων χορήγησης δικαιωμάτων βασικής ενίσχυσης από το εθνικό απόθεμα σε γεωργούς νεαρής ηλικίας και σε γεωργούς που αρχίζουν τώρα τη δραστηριότητά τους στην προκαταβολή της βασικής ενίσχυσης εφαρμόστηκε γραμμική μείωση στην αξία όλων των δικαιωμάτων σε ποσοστό 2,5%.

Τα ανώτατα εθνικά όρια ορίζονται στο παράρτημα 3, του κανονισμού 1307 του Ευρωπαϊκού Κοινοβουλίου και του Συμβουλίου και τροποποιούνται σε ετήσια βάση με εκτελεστικούς κανονισμούς της Επιτροπής. Για το έτος 2021 περιορίστηκαν σε σχέση με τα αντίστοιχα όρια του 2020. Ο αριθμός των αιτούντων, το περιεχόμενο των αιτήσεων και τα αποτελέσματα των ελέγχων μεταβάλλουν την πληρωμή των αιτήσεων από έτος σε έτος.

Σε ό,τι αφορά στη μεταβίβαση δικαιωμάτων εθνικού αποθέματος, να σας γνωρίσουμε ότι σύμφωνα με τα άρθρα 58, 60 και 63 του κανονισμού 1306 και το άρθρο 4 του κανονισμού 2988 σχετικά με την προστασία των οικονομικών συμφερόντων των ευρωπαϊκών κοινοτήτων, αλλά και κατά πάγια νομολογία του δικαστηρίου της Ευρωπαϊκής Ένωσης, σκοπός της δημιουργίας του εθνικού αποθέματος και της χορήγησης δικαιωμάτων βασικής ενίσχυσης είναι η ενίσχυση της άσκησης γεωργικής δραστηριότητας, ενώ δεν μπορεί να γίνεται επίκληση των κανόνων της Ένωσης δολίως ή καταχρηστικώς.

Τα κράτη-μέλη έχουν, συνεπώς, την υποχρέωση να λαμβάνουν κατάλληλα μέτρα ώστε να εξασφαλίζεται η ορθή λειτουργία του εθνικού αποθέματος και ιδίως υποχρεούνται να λαμβάνουν τα αναγκαία μέτρα προκειμένου να βεβαιώνονται για το υποστατό και νομότυπο των χορηγήσεων δικαιωμάτων, των μεταβιβάσεων και των πληρωμών, καθώς και προς αποτροπή και δίωξη των παρατυπιών και καταχρηστικών πρακτικών.

Κατά συνέπεια, η χορήγηση δικαιωμάτων βασικής ενίσχυσης από το εθνικό απόθεμα μπορεί να ανακληθεί και τα ποσά ενίσχυσης που έχουν καταβληθεί και αντιστοίχως τα δικαιώματα αυτά μπορούν να αναζητηθούν σε περίπτωση που διαπιστώνεται ότι οι δικαιούχοι δημιούργησαν τεχνητά τις προϋποθέσεις για την απόκτηση των δικαιωμάτων ή χρησιμοποίησαν πρακτική που συνιστά καταχρηστική εκμετάλλευση των δικαιωμάτων.

Τα ανωτέρω προκύπτουν από την εφαρμογή της ενωσιακής νομοθεσίας που είναι υπερκείμενη της εθνικής. Βάσει αυτών, το 2021 η μεταβίβαση σε τρίτους δικαιωμάτων εθνικού αποθέματος του έτους 2020 αποτελεί πρακτική που συνιστά καταχρηστική εκμετάλλευση των δικαιωμάτων που χορηγήθηκαν στους μεταβιβαστές και συνεπώς τεχνητή συνθήκη.

Τέλος, επισημαίνεται ότι η ορθή εφαρμογή της ενωσιακής και εθνικής νομοθεσίας αποτελεί απαραίτητη προϋπόθεση για την εισροή των ενωσιακών γεωργικών ενισχύσεων στη χώρα μας, οι οποίες είναι απαραίτητες για την αύξηση της ανταγωνιστικότητας της ελληνικής γεωργίας.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κύριε Υπουργέ.

Επόμενη είναι η όγδοη με αριθμό 276/13-12-2021 επίκαιρη ερώτηση του δεύτερου κύκλου της Βουλευτού Β΄ Πειραιώς του Κομμουνιστικού Κόμματος Ελλάδας κ. Διαμάντως Μανωλάκου προς τον Υπουργό Αγροτικής Ανάπτυξης και Τροφίμων, με θέμα: «Προσκόμματα στη διαδικασία έκδοσης της υπουργικής απόφασης για την υιοθέτηση του διαχειριστικού σχεδίου λειτουργίας του αλιευτικού εργαλείου γρίπος που σύρεται από το σκάφος».

Και σε αυτή την ερώτηση θα απαντήσει ο κ. Κεδίκογλου.

Κυρία Μανωλάκου, έχετε τον λόγο για την πρωτολογία σας.

**ΔΙΑΜΑΝΤΩ ΜΑΝΩΛΑΚΟΥ:** Ευχαριστώ, κύριε Πρόεδρε.

Σύμφωνα με τον ευρωκανονισμό 1967/2005 απαγορεύονται τα συρόμενα αλιευτικά εργαλεία εντός τριών ναυτικών μιλίων από την ακτή. Προβλέπουν, όμως, παρέκκλιση και το επιτρέπουν, αν τα αλιεύματα δεν υπερβαίνουν το 10% βάρους του αλιεύματος και χρειάζεται διαχειριστικό σχέδιο. Έτσι, λοιπόν, έγινε το 2017 με διαχειριστικό σχέδιο και χορηγήθηκε από την Ευρωπαϊκή Ένωση στην Ελλάδα παρέκκλιση, επί κυβέρνησης ΣΥΡΙΖΑ, με σχέδιο παρακολούθησης μέχρι τον Μάρτιο του 2020.

Η έκθεση και τα συμπεράσματά της, που έδωσε το Ελληνικό Κέντρο Θαλασσίων Ερευνών, το ΕΛΚΕΘΕ, αποδεικνύουν επιστημονικά, τεκμηριωμένα ότι η λειτουργία της βιντζότρατας σε επιλεγμένες περιοχές δεν προκαλεί βλάβες στα ιχθυαποθέματα. Και, βεβαίως, έχουν και άλλες παρατηρήσεις από τον έλεγχο που κάνανε. Μάλιστα, τέτοιες άδειες παρέκκλισης με βιντζότρατες λειτουργούν στην Ιταλία, στην Ισπανία, στη Γαλλία, στην Κροατία, αλλά και σε γειτονικές χώρες εκτός Ευρωπαϊκής Ένωσης, στην Αλβανία, στην Τουρκία, στην Αίγυπτο, στην Αλγερία.

Με βάση, λοιπόν, την έκθεση του ΕΛΚΕΘΕ η σημερινή Κυβέρνηση της Νέας Δημοκρατίας κατέθεσε στην Ευρωπαϊκή Ένωση τον Γενάρη του 2021 το διαχειριστικό της σχέδιο για να συνεχιστεί η χορήγηση παρέκκλισης για τη λειτουργία της βιντζότρατας για μια νέα τριετία από το 2021 ως το 2023. Η γενική διεύθυνση Θαλασσίων και Αλιευτικών Ερευνών της Ευρωπαϊκής Ένωσης έδωσε άδεια για να προχωρήσετε στην έκδοση υπουργικής απόφασης. Έπρεπε να το έχετε κάνει, γιατί η αλιευτική περίοδος ξεκινάει την 1η του Οκτώβρη μέχρι τις 31 του Μάρτη. Δηλαδή, αυτοί οι άνθρωποι χάσανε την αλιευτική περίοδο και καταδικάστηκαν από εσάς να μην έχουν εισόδημα, αφού δεν τους απαντάτε, δεν προχωράτε την υπουργική απόφαση. Και δεν είναι αλήθεια ότι έχει απαγορευτεί η βιντζότρατα αφού δίνεται παρέκκλιση σε μια σειρά χωρών που ανέφερα.

Σε ό,τι αφορά στην εθελοντική, με ένα πρόγραμμα τον Οκτώβριο του 2020, δεν στέκει, αφ’ ενός γιατί η αποζημίωση είναι ασύμφορη και αφ’ ετέρου εσείς το 2021 υποβάλλατε αίτημα για χορήγηση της παρέκκλισης, καταθέτοντας διαχειριστικό σχέδιο. Δίκαια, λοιπόν, είναι σε απόγνωση αυτοί οι άνθρωποι.

Γι’ αυτό, λοιπόν, με τη σημερινή μας επίκαιρη ερώτηση ρωτάμε και ζητάμε ταυτόχρονα: Γιατί έχει παγώσει η διαδικασία έκδοσης υπουργικής απόφασης για τη θέσπιση του διαχειριστικού σχεδίου για το αλιευτικό εργαλείο γρίπος; Τι μέτρα θα πάρει η Κυβέρνηση για να εξασφαλιστεί άμεσα η εφαρμογή του διαχειριστικού σχεδίου, καθώς και η τήρηση των όρων και προϋποθέσεων που προβλέπει, ώστε οι αλιείς να μπορούν να επιβιώσουν και να υπάρχει έλεγχος, όπως υπήρχε έλεγχος και την προηγούμενη τριετία, των συνεπειών στο θαλάσσιο οικοσύστημα;

**ΠΡΟΕΔΡΕΥΩΝ (Χαράλαμπος Αθανασίου):** Κύριε Υπουργέ, έχετε τον λόγο για την πρωτολογία σας. Είναι ένα θέμα μεγάλο αυτό και απασχολεί τους αλιείς όλων των νησιών.

**ΣΙΜΟΣ ΚΕΔΙΚΟΓΛΟΥ (Υφυπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Αξιότιμη κυρία συνάδελφε, η αλιεία με το εργαλείο γρίπος που σύρεται από σκάφος ή βιντζότρατα ρυθμίζεται σε εθνικό επίπεδο με το βασιλικό διάταγμα 817/1966. Με το προεδρικό διάταγμα 553/1979, όπως τροποποιήθηκε και με το προεδρικό διάταγμα 669/1980 και ισχύει, απαγορεύεται η έκδοση νέων αδειών αλιείας για το εργαλείο. Με άλλα λόγια, ήδη από το 1979, πάνω από σαράντα χρόνια πριν, το ελληνικό κράτος έχει αποφασίσει να μην εκδίδονται νέες άδειες αλιείας με αυτό το εργαλείο.

Επιπλέον των ανωτέρω, η διενέργεια της αλιείας με το εργαλείο της βιντζότρατας διέπεται επίσης από τις γενικές διατάξεις και αρχές του κανονισμού 1380 της Ευρωπαϊκής Ένωσης περί Κοινής Αλιευτικής Πολιτικής και από τις ειδικές διατάξεις του κανονισμού 1967/2006 σχετικά με τα μέτρα διαχείρισης για τη βιώσιμη εκμετάλλευση των αλιευτικών πόρων στη Μεσόγειο Θάλασσα. Δηλαδή, η λειτουργία του εν λόγω αλιευτικού εργαλείου δεν επιτρέπεται από την Ευρωπαϊκή Ένωση και η μέχρι σήμερα δραστηριοποίηση των αλιέων με το εργαλείο αυτό γινόταν είτε δοκιμαστικά είτε κατά παρέκκλιση με συγκεκριμένο σχέδιο διαχείρισης, που το τελευταίο έληξε τον Μάρτιο του 2020.

Για την επίτευξη της βιώσιμης αλιείας στη Μεσόγειο, αρχικά η Επιτροπή με τον κανονισμό 1967 θέσπισε αυστηρότερο ρυθμιστικό πλαίσιο για λόγους προστασίας της βιοποικιλότητας. Επιπλέον, ο κανονισμός 1380/2013 για την Κοινή Αλιευτική Πολιτική προβλέπει ότι τα κράτη-μέλη θα έχουν προληπτική προσέγγιση για τη διαχείριση της αλιείας και έχει σκοπό να διασφαλίσει ότι η εκμετάλλευση των έμβιων βιολογικών πόρων της θάλασσας αποκαθιστά και διατηρεί τους πληθυσμούς των αλιευόμενων ειδών πάνω από τα επίπεδα εκείνα που μπορούν να εξασφαλίσουν τη μέγιστη βιώσιμη απόδοση.

Η Κυβέρνηση στο πλαίσιο των μέτρων για την προστασία του θαλάσσιου περιβάλλοντος και με υψηλό αίσθημα κοινωνικής ευθύνης απέναντι στους Έλληνες αλιείς, πλοιοκτήτες επαγγελματικών αλιευτικών σκαφών που φέρουν το εργαλείο γρίπος, προτάσσοντας την ανάγκη στήριξης των αλιέων της βιντζότρατας και λόγω της λήξης του σχεδίου διαχείρισης και της μη ανανέωσής του, προχώρησε τον Σεπτέμβρη του 2020 στην επιδότηση συνολικού ύψους 5.750.000 ευρώ σε αλιείς για την απόσυρση του εργαλείου γρίπος που σύρεται από σκάφος, με το ύψος του κατ’ αποκοπή ποσού ενίσχυσης ήσσονος σημασίας de minimis να ορίζεται σε 25.000 ευρώ ανά σκάφος, στο ανώτατο όριο που επιτρέπεται για τα αλιευτικά σκάφη που ενεργοποίησαν άδεια αλίευσης με βιντζότρατα έστω και μία από τις χρονιές 2017, 2018, 2019, 2020 ή σε 20.000 ευρώ ανά σκάφος για αλιευτικά σκάφη που είχαν, αλλά δεν ενεργοποίησαν τη σχετική άδεια.

Δικαιούχοι ήταν οι επαγγελματίες αλιείς, πλοιοκτήτες σκαφών που φέρουν το εργαλείο γρίπος σε όλη την επικράτεια ανάλογα με το ποσοστό ιδιοκτησίας τους και εφόσον δραστηριοποιούνταν τα έτη που προαναφέρθηκαν.

Δόθηκε η δυνατότητα να αντικαταστήσουν τα εργαλεία τους με νέα εργαλεία. Ενδεικτικά αναφέρεται ότι τα εναπομείναντα αλιευτικά σκάφη με το εργαλείο γρίπος έως το τέλος του 2020 ήταν μόλις εκατόν τριάντα οκτώ.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Κυρία Μανωλάκου, έχετε τον λόγο για τη δευτερολογία σας.

**ΔΙΑΜΑΝΤΩ ΜΑΝΩΛΑΚΟΥ:** Κύριε Υπουργέ, δεν είναι επιστημονικά ούτε νομικά τεκμηριωμένα αυτά που λέτε. Λέτε ότι το 1979 αποφασίστηκε να μην δίνονται νέες άδειες λειτουργίας. Πράγματι οι βιντζότρατες ήταν εννιακόσιες. Σήμερα είναι ζήτημα αν έχουν απομείνει εκατόν είκοσι. Συνεπώς, οι παλαιές συνέχισαν να υπάρχουν. Τώρα και αυτές τις «σκοτώνετε» βίαια χωρίς να ενδιαφέρεστε, μάλιστα, πως θα ζήσουν αυτές οι οικογένειες.

Λέτε ότι το απαγορεύει η Ευρωπαϊκή Ένωση. Έχω μπροστά μου τον κανονισμό 1967/2005 που επικαλείστε. Το άρθρο 13 πράγματι, το είπα και στην πρωτομιλία μου, απαγορεύει τέτοια σε συρόμενα εργαλεία. Όμως, το ίδιο άρθρο λέει -το διαβάζω από τον κανονισμό-: «Κατά παρέκκλιση του πρώτου εδαφίου η χρήση δραγών επιτρέπεται εντός τριών ναυτικών μιλίων από την ακτή, ανεξαρτήτως βάθους υπό τον όρο ότι τα αλιεύματα ειδών άλλων εκτός των οστρακοειδών δεν υπερβαίνουν το 10% του συνολικού ζώντος βάρους του αλιεύματος». Αυτό είναι μέσα από τον κανονισμό που εσείς επικαλείστε.

Δεύτερον, λέτε ότι προστατεύετε τη βιώσιμη βιοποικιλότητα. Η έκθεση του ΕΛΚΕΘΕ, αυτού του ερευνητικού κέντρου το οποίο είναι υψηλής ποιότητας και είναι το μοναδικό που έχουμε, δεν τη δέχεστε; Τι λέει; Είναι μέσα από την έκθεση που εσείς δεχτήκατε και καταθέσατε στην Ευρωπαϊκή Ένωση για να πάρετε νέα έγκριση. Λέει: «Δεν επιτρέπεται για τις βιντζότρατες το ψάρεμα πάνω από θαλάσσια λιβάδια ποσειδωνίας», δηλαδή εκεί που πάνε και γεννάνε τα ψάρια. «Έγινε παρακολούθηση μέσω του δορυφορικού συστήματος παρακολούθησης σκαφών για την αναγνώριση και τον έλεγχο των αλιευτικών δραστηριοτήτων και θέσεων. Η αλιευτική προσπάθεια της βιντζότρατας αντιπροσωπεύει το 1% της συνολικής αλιευτικής προσπάθειας απ’ όλα τα εργαλεία και το κύριο είδος που ψαρεύει είναι η μαρίδα. Τα αποθέματά της βρίσκονται εντός ασφαλών βιολογικών ορίων και το απορριφθέν μέρος αντιπροσωπεύει ένα μικρό ποσοστό περίπου το 1%».

Διαβάζω από τα επιστημονικά τεκμηριωμένα ή γιατί οι επιστήμονες αυτοί ήταν και τα τρία χρόνια και παρακολουθούσαν, πηγαίνανε μαζί με τους ψαράδες στις βιντζότρατες.

Και πού καταλήγουν; Καταλήγουν και λένε: «Συμπεραίνουμε ότι ένα σχέδιο διαχείρισης βιντζότρατας μπορεί να υποστηριχτεί και μπορεί να είναι πλήρως τεκμηριωμένο». Λέω μια μικρή περίληψη από αυτά που εσείς καταθέσατε.

Όμως, γιατί τους εξαφανίζετε βίαια και τους καταδικάζετε σε μόνιμο lockdown; Η απαγόρευση του γρίπου θα ευνοήσει τις ιχθυοκαλλιέργειες, αυτές τις μεγάλες μονοπωλιακές επιχειρήσεις τις οποίες και χρηματοδοτείτε με εκατομμύρια και με το lockdown σε αυτούς δώσατε χρήματα και από το Ταμείο Ανάκαμψης αυτούς έχετε και δεν απαιτείτε περιορισμούς και ειδικά περιβαλλοντικά σχέδια και διαμαρτυρίες πολλές υπάρχουν όπως ο Δήμαρχος του Πόρου κ.λπ.. Θέλετε τη γενίκευση της ιχθυοκαλλιέργειας. Και, βεβαίως, μετά από τις βιντζότρατες έρχεται σειρά για τις μηχανότρατες, το γριγρί κ.λπ..

Άρα, εμείς αυτό που λέμε είναι ότι τους επιχειρηματίες -δεν μας κάνει εντύπωση- τους χρηματοδοτείτε. Γι’ αυτούς είναι όλη σας η πολιτική και αποδεικνύεται και στην περίπτωση της βιντζότρατας. Όμως και οι ψαράδες να βγάλουνε τα συμπεράσματά τους, να ενωθούν με άλλους αγρότες και κτηνοτρόφους προκειμένου με τους αγώνες τους να ανατρέψουν αυτή την αντιαλιευτική πολιτική.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ πολύ.

Κύριε Υπουργέ, έχετε τον λόγο για τη δευτερολογία σας.

**ΣΙΜΟΣ ΚΕΔΙΚΟΓΛΟΥ (Υφυπουργός Αγροτικής Ανάπτυξης και Τροφίμων):** Πρώτα απ’ όλα μια κουβέντα για τις ιχθυοκαλλιέργειες. Δεν είναι όλες μεγάλες επιχειρήσεις. Στην ιδιαίτερη πατρίδα μου, στην Εύβοια, είναι μικρές -θα έλεγα- επιχειρήσεις, τοπικές που δίνουν ανάσα στην τοπική οικονομία.

Επίσης, σε ό,τι αφορά στους αλιείς με βιντζότρατα τους δίνεται η δυνατότητα, εκτός της ενίσχυσης, να δραστηριοποιούνται με άλλα εργαλεία, να επιδοτηθούν και να αδειοδοτηθούν σχετικά.

Στην ουσία, στο πλαίσιο της εθνικής διαχείρισης των θαλάσσιων πόρων και των ιχθυαποθεμάτων, η υιοθέτηση προληπτικών μέτρων αποτελεί, όπως προείπα, ενωσιακή επιταγή και εθνική αναγκαιότητα. Γίνεται με γνώμονα την προστασία και τη διαφύλαξη του θαλάσσιου οικοσυστήματος, την οποία έθεσε ως προτεραιότητα η ελληνική Κυβέρνηση αποφασίζοντας να μην συνεχιστούν οι παρεκκλίσεις. Είναι ένα μέτρο που λήφθηκε με γνώμονα τη διατήρηση της αλιευτικής ικανότητας και τη βιωσιμότητα των αλιέων μας, συγχρόνως, με την προστασία του θαλάσσιου περιβάλλοντος, του δημοσίου συμφέροντος και του μέλλοντος των ελληνικών θαλασσών και του παραγωγικού τους πλούτου. Οι αλιείς μας που χρησιμοποιούσαν το συγκεκριμένο εργαλείο γνώριζαν εδώ και σαράντα χρόνια ότι το εργαλείο αυτό θα καταργείτο κάποια στιγμή.

Στο σημείο αυτό θα πρέπει να διευκρινιστεί ότι οι αλιείς -ξανά σας το λέω- μπορούν να συνεχίσουν να ασκούν κανονικά τις αλιευτικές δραστηριότητες με το ίδιο σκάφος, αλλά με άλλα αλιευτικά εργαλεία για τα οποία είτε διατηρούν άδεια είτε μπορούν να αδειοδοτηθούν. Πιστεύω, όμως, ότι όπως ο Πρωθυπουργός τόνισε κατ’ επανάληψη και όπως κι εσείς επισημαίνετε στην ερώτησή σας πολύ σωστά, ο έλεγχος των συνεπειών στο θαλάσσιο οικοσύστημα αποτελεί προτεραιότητα και της Ευρωπαϊκής Ένωσης και της Κυβέρνησης και νομίζω όλων των συναδέλφων μέσα στη Βουλή οι οποίοι πρέπει να φροντίσουμε για το μέλλον. Τα ιχθυαποθέματα στις ελληνικές θάλασσες έχουν μειωθεί σε ιστορικά χαμηλά.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κύριε Υπουργέ.

Προχωρούμε στην τρίτη με αριθμό 726/29-102021 ερώτηση του κύκλου αναφορών και ερωτήσεων του Βουλευτή Β΄ Θεσσαλονίκης του Συνασπισμού Ριζοσπασικής Αριστεράς κ. Σωκράτη Φάμελλου προς τον Υπουργό Αγροτικής Ανάπτυξης και Τροφίμων με θέμα: «Η Κυβέρνηση εξαφανίζει τις μυδοκαλλιέργειες, πλουτοπαραγωγικό εξαγωγικό κλάδο της χώρας».

Θα απαντήσει και σε αυτή την ερώτηση ο κ. Σίμος Κεδίκογλου.

Κύριε Φάμελλε, έχετε τον λόγο.

**ΣΩΚΡΑΤΗΣ ΦΑΜΕΛΛΟΣ:** Ευχαριστώ, κύριε Πρόεδρε.

Καλημέρα και καλή εβδομάδα.

Κύριε Υφυπουργέ, η ερώτηση αυτή κατατέθηκε στις 29 Οκτωβρίου με τον τρόπο της γραπτής ερώτησης και δυστυχώς δεν απαντήθηκε από το Υπουργείο Αγροτικής Ανάπτυξης και Τροφίμων. Άρα, το πρώτο ερώτημα το οποίο τίθεται είναι: Για ποιον λόγο δεν έχει απαντήσει γραπτώς και ερχόμαστε σήμερα στη διαδικασία της επίκαιρης και δεν έχουμε λάβει τίποτα γραπτό, όπως δεν έχουμε λάβει τίποτα γραπτό και οι μυδοκαλλιεργητές; Και, δυστυχώς, δεν έχω λάβει τίποτα από την Κυβέρνηση ως απάντηση εδώ και περίπου δεκαοκτώ μήνες.

Σας θυμίζω ότι έχουμε υποβάλει επτά ερωτήσεις για το συνημμένο θέμα και για να καταλάβετε τι τραβάνε κυριολεκτικά οι μυδοκαλλιεργητές από τη δική σας Κυβέρνηση σας αναφέρω ότι οι ερωτήσεις έγιναν: 31-7-2020, 14-1-2021, 5-4-2021, 17-8-2021, 30-9-2021, 29-10-2021 και σε όλη αυτή την περίοδο τουλάχιστον τριακόσιες επιχειρήσεις με εξαγωγικό χαρακτήρα έχουν λάβει μόνο υποσχέσεις, αλλά τίποτα ως αποτέλεσμα.

Ο κλάδος της μυδοκαλλιέργειας, δυστυχώς, τα δύο τελευταία χρόνια πλήττεται πρώτον, από την πανδημία και το μεγάλο πρόβλημα στην αγορά του 2020 και δεύτερον, από τις ακραίες συνθήκες καύσωνα εξαιτίας της κλιματικής κρίσης το 2021.

Το βασικό πρόβλημα, όμως, του κλάδου είναι ότι πλήττεται κυριολεκτικά εξαιτίας της προχειρότητας, της υποκρισίας, αλλά και της αναλγησίας –κυριολεκτικά- της Κυβέρνησης Μητσοτάκη που δεν τους δίνει ούτε μια απάντηση και προφανώς δεν τους δίνει καμμία ενίσχυση.

Κύριε Υφυπουργέ, οι μυδοκαλλιεργητές -που το 80% των εξαγωγών γίνεται από τον Θερμαϊκό Κόλπο- είναι σε απόγνωση, διότι δεν έχουν έναν σοβαρό άνθρωπο εκ μέρους της Κυβέρνησης να κάτσουν να συζητήσουν, γιατί τους κοροϊδεύετε. Και τους κοροϊδεύετε συνολικά ως Κυβέρνηση και η προηγούμενη πολιτική ηγεσία και η σημερινή πολιτική ηγεσία, διότι εκτός από την περσινή καταστροφή που είχαν λόγω της πανδημίας, για την οποία δεν βοηθήσατε τον κλάδο, φέτος στον Θερμαϊκό Κόλπο εξαιτίας των ακραίων κλιματικών συνθηκών, του καύσωνα που ζήσαμε, καταστράφηκε και η φετινή παραγωγή, αλλά και ο γόνος της επόμενης χρονιάς.

Οι αρμόδιοι Υπουργοί μπροστά σε όλα αυτά εξαντλούνται σε υποσχέσεις και μάλιστα ιδιαίτερα υποκριτικές. Ξεκίνησαν από πέρυσι, από την έκθεση, όπου είχε έρθει ο κ. Βορίδης. Συναντήθηκε μαζί τους, με στελέχη της αυτοδιοίκησης, αλλά έκτοτε τίποτα. Συνέχισαν όλοι οι Υπουργοί που πέρασαν και από τη δική σας θέση και, δυστυχώς, μαθαίνουμε ότι και από τη δική σας πλευρά δεν τους έχετε δώσει καμμία απάντηση. Και απορώ για ποιον λόγο δεν τους δώσατε γραπτά την απάντηση. Δεν μπορώ να καταλάβω γιατί το Υπουργείο δεν απευθύνεται σε έναν τέτοιο δυναμικό εξαγωγικό κλάδο –που δεν παίρνει καμμία επιδότηση ούτε καμμία αποζημίωση- για να τους δώσετε μια λύση. Έχει καταστραφεί η παραγωγή. Έχει καταστραφεί ο γόνος κι εσείς το μόνο που έχετε να τους πείτε είναι υποσχέσεις. Είναι ένας κλάδος εξαγωγικός που δυστυχώς στηρίζει –και το καταλαβαίνετε- παραγωγικά και τη γειτονική περιοχή. Όλη η τοπική κοινωνία και οικονομία εξαρτάται από το πώς θα πάει η παραγωγή. Και τώρα για δύο χρόνια τίποτα; Καμμία συζήτηση; Καμμία προοπτική; Και για την επόμενη χρονιά ούτε γόνος;

Άρα, λοιπόν, οι ερωτήσεις είναι απλές και σας τις έχουμε θέσει γραπτώς. Τι θα κάνετε; Με ποιον τρόπο και με ποιους πόρους θα αποζημιώσετε τους μυδοπαραγωγούς για την καταστροφή; Πώς θα προχωρήσετε σε ρυθμίσεις ώστε ο ακραίος καύσωνας να μπει στις προϋποθέσεις των αποζημιώσεων και πώς θα στηρίξετε τον κλάδο της μυδοκαλλιέργειας;

Θα επανέλθω στη δεύτερη τοποθέτησή μου.

Ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ ευχαριστώ.

Ορίστε, κύριε Υπουργέ, έχετε τον λόγο.

**ΣΙΜΟΣ ΚΕΔΙΚΟΓΛΟΥ (Υφυπουργός Αγροτικής Ανάπτυξης και Τροφίμων):** Κύριε συνάδελφε, πρώτα απ’ όλα, προσωπικά, στο μικρό διάστημα που είμαι στο Υπουργείο, είχα τρεις συναντήσεις τουλάχιστον, με τους μυδοκαλλιεργητές και αρκετές ακόμα με εκπροσώπους της τοπικής αυτοδιοίκησης.

Τώρα, επί των ερωτημάτων σας, να σας αναφέρω τα εξής: Το Υπουργείο Αγροτικής Ανάπτυξης και Τροφίμων έχει ενημερωθεί τόσο από τις τοπικές υπηρεσίες αλιείας, όσο και από τους ίδιους τους παραγωγούς, ότι το μεγαλύτερο μέρος της αδιάθετης παραγωγής μυδιών και γόνου, δηλαδή η μελλοντική παραγωγή του 2022, καταστράφηκε λόγω εμφάνισης υπερβολικής ποσότητας φυτοπλαγκτού και δραματικής μείωσης του οξυγόνου, γεγονός στο οποίο συνέβαλαν και οι υψηλές θερμοκρασίες στη θάλασσα.

Επίσης, σύμφωνα με φορείς υδατοκαλλιεργειών, η κατάσταση στην περιοχή καλλιέργειας ήταν ήδη βεβαρημένη λόγω του COVID, της πανδημίας που δεν επέτρεψε να πραγματοποιηθούν πωλήσεις το προηγούμενο έτος, το 2020, παρά μόνο σε μικρά επίπεδα, με αποτέλεσμα η παραγωγή να παραμείνει στις εγκαταστάσεις.

Όπως προκύπτει από σχετικό έγγραφο της γενικής γραμματείας Ενωσιακών Πόρων και Υποδομών του Υπουργείου Αγροτικής Ανάπτυξης και Τροφίμων, σύμφωνα με τα προβλεπόμενα μέτρα ενίσχυσης του «Επιχειρησιακού Προγράμματος Αλιείας και Θάλασσας» στο πλαίσιο του κανονισμού 508/2014 για το Ευρωπαϊκό Ταμείο Θάλασσας και Αλιείας, προκειμένου να αντιμετωπιστούν οι οικονομικές συνέπειες εξαιτίας της πανδημίας, η Ευρωπαϊκή Επιτροπή λαμβάνοντας υπ’ όψιν τις ιδιαίτερες συνθήκες πανδημίας έχει προβεί σε τροποποίηση του εν λόγω κανονισμού προκειμένου τα μέτρα αυτά να χρησιμοποιηθούν ως εργαλεία για την αντιμετώπιση των οικονομικών συνεπειών στον κλάδο της αλιείας και της υδατοκαλλιέργειας.

Συγκεκριμένα, το άρθρο 55 για τα μέτρα δημόσιας υγείας, το οποίο μπορεί να στηρίξει μέτρα για τη χορήγηση κεφαλαίου κίνησης και παροχή αντιστάθμισης της υδατοκαλλιέργειας για την προσωρινή αναστολή ή μείωση της παραγωγής και των πωλήσεων ή για πρόσθετα κόστη αποθεματοποίησης μεταξύ 1ης Φεβρουαρίου και 31ης Δεκεμβρίου 2020 ως συνέπεια της πανδημίας, στο πλαίσιο του άρθρου 55 έχει ενεργοποιηθεί η «Δράση 2» του μέτρου 3.2.11 μέτρα για τη δημόσια υγεία και έχουν εκδοθεί δύο προσκλήσεις, η υπ’ αριθμόν 1471/9-7-2021 Πρόσκληση Υποβολής Αιτήσεων Χρηματοδότησης για ένταξη στη «Δράση 2» του μέτρου 3.2.11, με συνολική δημόσια δαπάνη 25 εκατομμυρίων ευρώ και η υπ’ αριθμόν 1924/21-9-2021 Πρόσκληση Υποβολής Αιτήσεων στο ίδιο μέτρο, με συνολική δημόσια δαπάνη 5 εκατομμυρίων ευρώ.

Πέραν του μέτρου 3.2.11, σημειώνουμε ότι το κλάδος είχε τη δυνατότητα να λάβει χρηματοδότηση και για ιδιωτικές επενδύσεις στο πλαίσιο του μέτρου 3.2.2. για παραγωγικές επενδύσεις στην υδατοκαλλιέργεια. Σε αυτό το μέτρο έχουμε την υπ’ αριθμόν 1405 Πρόσκληση στις 26 Σεπτεμβρίου 2017 που έχει προϋπολογισμό 1.930.000 ευρώ, την υπ’ αριθμόν 1613 με προϋπολογισμό 965.000 ευρώ και την υπ’ αριθμόν 1597 που βρίσκεται σε εξέλιξη.

Θα πω περισσότερα στη δευτερολογία μου.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Φάμελλε, έχετε τον λόγο για τη δευτερολογία σας.

**ΣΩΚΡΑΤΗΣ ΦΑΜΕΛΛΟΣ:** Ευχαριστώ, κύριε Πρόεδρε.

Κύριε Κεδίκογλου, ξεκινήσατε λέγοντας ότι κάνατε πολλές συναντήσεις στη διάρκεια της δικής σας παρουσίας στην πολιτική ηγεσία του Υπουργείου Αγροτικής Ανάπτυξης.

Ξέρετε, με τις συναντήσεις δεν βγαίνει το μεροκάματο και με τις συναντήσεις που έχετε κάνει μέχρι τώρα, οι μυδοπαραγωγοί στα νοικοκυριά τους, στα σπίτια τους, δεν μπορούν να πάνε τίποτα για δύο χρόνια.

Κύριε Κεδίκογλου, αναφερθήκατε στο μέτρο 3.2.11. Ξέρετε ποιοι εντάχθηκαν στο μέτρο αυτό;

Θα καταθέσω, κύριε Πρόεδρε, λοιπόν, επειδή αναφέρθηκε μόλις τώρα ο κ. Κεδίκογλου, τον πίνακα που έχει αυτούς που πήραν τα 25 εκατομμύρια ευρώ.

Κύριε Κεδίκογλου, θα μου βρείτε μέσα σ’ αυτούς τους μυδοκαλλιεργητές; Μπορώ να σας τους βρω εγώ. Ξέρετε ποιες εταιρείες έχουν πάρει από 2 εκατομμύρια ευρώ; Εβδομήντα επιχειρήσεις έχουν πάρει. Οι μυδοκαλλιεργητές είναι τριακόσιες, τουλάχιστον, επιχειρήσεις και αν θα βρείτε εδώ μέσα πέντε, είναι ζήτημα. Μιλάμε για επιχειρήσεις, όχι μικρομεσαίους, όχι παραγωγούς.

Γιατί έρχεστε στη Βουλή και λέτε τέτοια υποκριτικά; Νομίζετε ότι δεν θα βρούμε εμείς τον πίνακα του επιχειρησιακού προγράμματος; Προφανώς, χρηματοδοτείτε τις μεγάλες υδατοκαλλιέργειες. Έτερον εκάτερον.

Για τους μυδοπαραγωγούς σας ρωτώ, κύριε Κεδίκογλου. Αφήστε αυτήν την υποκρισία, η οποία συνεχίζεται από την Κυβέρνησή σας. Θέλετε να τα πάρουμε με τη σειρά; Τους είδε πρώτα ο κ. Βορίδης, μαζί με τοπικά στελέχη της Νέας Δημοκρατίας και αυτοδιοικητικούς τον Σεπτέμβριο του 2020. Τους υποσχέθηκε ότι μέχρι τον Νοέμβριο τα λεφτά θα είναι στο Γενικό Λογιστήριο του Κράτους. Περάσατε μήπως να τα πάρετε, γιατί δεν προλάβαινα εγώ να πάω από εκεί, κύριε Κεδίκογλου; Γιατί τους κοροϊδεύετε;

Στη συνέχεια ήρθαμε εδώ και κάναμε εμείς επίκαιρη ερώτηση, γιατί δεν απαντούσατε γραπτά, στον κ. Οικονόμου, τον προκάτοχό σας. Ξέρετε τι μας είπε ο κ. Οικονόμου; Κάπου τα έχω γραμμένα. Μας είπε ότι θα γίνει μία πρόταση την οποία θα την εξετάσει το επιχειρησιακό πρόγραμμα, για να ζητήσετε από την Ευρωπαϊκή Ένωση να γίνει ένα διαφορετικό μέτρο, όχι αυτό που τους έλεγε βέβαια ο κ. Βορίδης, αλλά κάτι άλλο.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Μήπως το έχετε να μας το καταθέσετε; Διότι γνωρίζω ότι ο κ. Οικονόμου για τα υποκριτικά του καθήκοντα ανέβηκε σε ανώτερη θέση, για να υποκρίνεται εκεί ως Κυβερνητικός Εκπρόσωπος. Τώρα έρχεστε εσείς. Έχετε να μας δείξετε κάποια άλλη υποκριτική ικανότητα;

Εδώ, όμως, μιλάμε για κάτι συγκεκριμένο κι έρχεται το Υπουργείο Οικονομικών και μας απαντά ότι δεν προβλέπεται ακραίος καύσωνας ως αίτιο χρηματοδότησης. Κι εσείς ο ίδιος πριν από λίγο διαβάσατε ένα κείμενο που το επιβεβαιώνουν και οι περιφερειακές υπηρεσίες, ότι δηλαδή έχουν θανατωθεί τα μύδια και ο γόνος της επόμενης χρονιάς. Τι περιμένετε, δηλαδή; Δεν θα πάρετε καμμία πρωτοβουλία να εντάξετε τον ακραίο καύσωνα, για παράδειγμα και τις κλιματικές συνθήκες ως όρο αποζημίωσης των πληγέντων; Ούτε αυτό δεν θα κάνετε;

Ειλικρινά αναρωτιέμαι για ποιον λόγο είστε εκεί, Υπουργέ. Μας απαντάτε στον κοινοβουλευτικό έλεγχο λες και είστε δημοσιογράφος. Εδώ υπάρχουν συγκεκριμένα ερωτήματα. Δεν σας ρωτάμε αν έγινε ο καύσωνας. Εκεί ζούμε και το ξέρουμε. Εμείς είμαστε μαζί με τους μυδοπαραγωγούς. Εσείς δεν είστε.

(Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Βουλευτή)

Όμως, ρωτάμε συγκεκριμένα τα εξής: Είπε ο κ. Βορίδης για λεφτά στο Γενικό Λογιστήριο του Κράτους. Πού είναι; Είπε για ειδικό μέτρο ο κ. Οικονόμου στο επιχειρησιακό πρόγραμμα. Πού είναι; Είπε στη συνέχεια η δική σας Κυβέρνηση ότι θα δώσετε αποζημιώσεις. Πού είναι; Πού είναι η στρεμματική απόδοση; Πού είναι η επιδότηση για τις ζημίες που έχουν πάθει λόγω του COVID;

**ΠΡΟΕΔΡΕΥΩΝ (Χαράλαμπος Αθανασίου):** Ελάτε, κύριε Φάμελλε, να το «τρέξουμε» λίγο γιατί έχουμε και το νομοσχέδιο.

**ΣΩΚΡΑΤΗΣ ΦΑΜΕΛΛΟΣ:** Εντάξει, κύριε Πρόεδρε, αλλά εδώ πέρα μας κοροϊδεύουν ενάμιση χρόνο και κοροϊδεύουν και τους μυδοπαραγωγούς.

**ΠΡΟΕΔΡΕΥΩΝ (Χαράλαμπος Αθανασίου):** Όχι χαρακτηρισμούς, τοποθετήσεις.

**ΣΩΚΡΑΤΗΣ ΦΑΜΕΛΛΟΣ:** Όχι, εγώ λέω ότι είναι πολιτική κοροϊδία, κύριε Πρόεδρε, να έχουμε τους μυδοπαραγωγούς στην αναμονή εδώ και ενάμιση χρόνο, να εξαγγέλλουν μέτρα τα οποία δεν υλοποιούνται και να μας λέει ο Κεδίκογλου ότι θα βάλει 25 εκατομμύρια ευρώ τα οποία πήραν οι μεγάλες ιχθυοκαλλιέργειες.

Γι’ αυτό σας ρωτώ, κύριε Κεδίκογλου; Σας μιλάμε για τριακόσιες επιχειρήσεις που έχουν από πίσω πολλούς περισσότερους εργαζόμενους που εδώ και ενάμιση χρόνο δεν έχουν να ζήσουν. Και σας ζητάμε να μας πείτε αν θα δώσετε ενίσχυση λόγω COVID ανά στρέμμα. Θα δώσετε ενίσχυση ανά στρέμμα υδατοκαλλιέργειας και μυδοπαραγωγής για τον καύσωνα; Καταστράφηκαν τα πάντα!

Εγώ πήγα στις καλλιέργειες. Δεν υπάρχει πλέον ούτε γόνος για την επόμενη χρονιά. Έχει πάει κανείς από εσάς από εκεί να δει τι γίνεται; Μόνο υποσχέσεις. Δυστυχώς, τα πράγματα έχουν ξεφύγει και πρέπει να μας πείτε πολύ συγκεκριμένα τι θα κάνετε. Να μας πείτε ευθέως ποιες θα είναι οι επιδοτήσεις λόγω COVID και ποιες θα είναι οι επιδοτήσεις λόγω του ακραίου καύσωνα -το διαβάσατε πρώτο πρώτο- συγκεκριμένα, ανά στρέμμα πραγματικό που οι υπηρεσίες σάς βεβαίωσαν ότι καταστράφηκε. Είναι το μόνο που μπορείτε να κάνετε σήμερα. Όχι άλλες υποσχέσεις και κοροϊδία, κύριε Κεδίκογλου.

(Στο σημείο αυτό ο Βουλευτής κ. Σωκράτης Φάμελλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Χαράλαμπος Αθανασίου):** Κύριε Υφυπουργέ, έχετε τον λόγο για τη δευτερολογία.

**ΣΙΜΟΣ ΚΕΔΙΚΟΓΛΟΥ (Υφυπουργός Αγροτικής Ανάπτυξης και Τροφίμων):** Ευχαριστώ, κύριε Πρόεδρε.

Θα ήθελα να μου πείτε, αγαπητέ κύριε συνάδελφε, εάν υπάρχουν στα μέτρα που σας προανέφερα αιτήσεις μυδοκαλλιεργητών, οι οποίες δεν έγιναν δεκτές. Υπάρχουν κάποιες προϋποθέσεις για να μπορέσουν να υπάρξουν οι αποζημιώσεις. Όπου πληρούνταν οι προϋποθέσεις, δόθηκαν οι ενισχύσεις.

Τώρα ας πάρουμε τα πράγματα με τη σειρά. Ο ν.4797/2021 δεν συμπεριλαμβάνει στις θεομηνίες την ακραία αύξηση θερμοκρασίας περιβάλλοντος, όπως προκύπτει και από το σχετικό έγγραφο του Υπουργείου Οικονομικών το οποίο αναφέρατε. Για τις επιχειρήσεις που δραστηριοποιούνται στον τομέα αλιείας και υδατοκαλλιέργειες εφαρμοστέος είναι ο κανονισμός 1388 της Ευρωπαϊκής Επιτροπής σχετικά με την κήρυξη ορισμένων κατηγοριών ενισχύσεων στους τομείς αυτούς ως συμβατών με την εσωτερική αγορά. Σύμφωνα με το άρθρο 3 του παραπάνω κανονισμού ο καύσωνας δεν συμπεριλαμβάνεται στο είδος των γεγονότων που συνιστούν θεομηνία και ως εκ τούτου ούτε η αύξηση της θερμοκρασίας των υδάτων.

Επειδή η προστασία του περιβάλλοντος είναι στην υψηλή προτεραιότητα αυτής της Κυβέρνησης και του Πρωθυπουργού ιδιαίτερα, σας παραπέμπω και σε άλλη σημερινή απάντησή μου σε ερώτηση της συναδέλφου για τα αναγκαία προφυλακτικά μέτρα που λαμβάνουμε για το περιβάλλον φροντίζοντας ταυτόχρονα την εξασφάλιση της βιωσιμότητας των επαγγελματιών και των παραγωγών μας. Θα καταβάλουμε κάθε προσπάθεια ώστε να υπάρξει και εντός Ευρωπαϊκής Ένωσης ολοκληρωμένο πλαίσιο προστασίας του περιβάλλοντος και μέτρων πρόληψης και ανακούφισης από την κλιματική αλλαγή. Αυτή είναι μια προσπάθεια στην οποία πιστεύω ότι όλοι μπορούμε να συμπαραταχθούμε.

Και κάτι πιο συγκεκριμένο. Στο πλαίσιο του άρθρου 35 του κανονισμού 508 της Ευρωπαϊκής Ένωσης και του μέτρου 3.1.11 του Ταμείου Αλληλοβοήθειας για δυσμενή καιρικά φαινόμενα και περιβαλλοντικά συμβάντα του Επιχειρησιακού Προγράμματος Αλιείας και Θάλασσας, οι αλιείς και οι υδατοκαλλιεργητές θα μπορούσαν να ενισχυθούν για ζημιές από καιρικά φαινόμενα και περιβαλλοντικά συμβάντα. Ωστόσο, η ενεργοποίηση του μέτρου εξαρτάται από την ύπαρξη και τη λειτουργία ταμείου αλληλοβοήθειας, που, όμως, δεν έγινε μέχρι σήμερα από τους ενδιαφερόμενους. Δεν έχουν συγκροτηθεί ταμεία αλληλοβοήθειας ούτε από τους αλιείς ούτε από τους υδατοκαλλιεργητές στο πλαίσιο της εγκυκλίου 4370 που είναι από την κυβέρνησή σας. Δεν ανταποκρίθηκε κανένας.

Απευθύνουμε εκ νέου έκκληση για να δημιουργηθεί το ταμείο αλληλοβοήθειας προκειμένου να είναι δυνατή η καταβολή αποζημιώσεων από το ΕΠΑΛ σε αλιείς και υδατοκαλλιεργητές για απώλειες οφειλόμενες σε δυσμενή καιρικά φαινόμενα ή σε περιβαλλοντικά συμβάντα.

Κλείνοντας, θέλω να σας πω ότι σε αυτήν την δύσκολη εξίσωση, γιατί βλέπετε ότι κοινοτικά δεν γίνεται αποδεκτό, ταμείο αλληλοβοήθειας δεν είχε συγκροτηθεί, ασφάλιση δεν είχαν, ψάχνουμε τρόπους, γιατί συμφωνώ μαζί σας ότι είναι ένας σημαντικός κλάδος της εθνικής μας οικονομίας, να εξασφαλίσουμε την επιβίωσή τους και την περαιτέρω ανάπτυξή τους.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ πολύ, κύριε Υπουργέ.

Η τρίτη με αριθμό 273/13-12-2021 επίκαιρη ερώτηση πρώτου κύκλου του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς την Υπουργό Πολιτισμού και Αθλητισμού με θέμα: «Απαξίωση των αθλητικών εγκαταστάσεων του Εθνικού Αθλητικού Κέντρου Νεότητας του Αγίου Κοσμά» και η δεύτερη με αριθμό 265/6-12-2021 επίκαιρη ερώτηση πρώτου κύκλου της Βουλευτού Αχαΐας του Συνασπισμού Ριζοσπαστικής Αριστεράς κ. Σίας Αναγνωστοπούλου με θέμα: «Εκκωφαντική σιωπή του ΥΠΠΟΑ στο περιστατικό λογοκρισίας της θεατρικής παράστασης του Χριστόφορου Ζαραλίκου» προς την Υπουργό Πολιτισμού δεν θα συζητηθούν λόγω κωλύματος των ερωτώντων Βουλευτών.

Η επόμενη που θα συζητηθεί είναι η πέμπτη με αριθμό 271/10-12-2021 επίκαιρη ερώτηση πρώτου κύκλου του Βουλευτή του Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Οικονομικών με θέμα: «Άνδρος: όργιο αυθαιρεσιών για την κατασκευή αιολικού σταθμού». Θα απαντήσει ο Υφυπουργός Οικονομικών κ. Απόστολος Βεσυρόπουλος.

Κύριε Αρσένη, έχετε τον λόγο για την πρωτολογία σας.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, είναι η τέταρτη επίκαιρη ερώτηση που υποχρεώνομαι να καταθέσω σε αυτήν την Αίθουσα και δυστυχώς φαίνεται να συνεχίζει η Κυβέρνηση να κάνει τα στραβά μάτια απέναντι στο έγκλημα που γίνεται στην Άνδρο.

Στις 14 Δεκεμβρίου του 2020 η γενική διεύθυνση Δημόσιας Περιουσίας έδωσε την παραχώρηση δικαιώματος χρήσης αιγιαλού και συνεχιζόμενου θαλάσσιου χώρου στο στενό του Κορθίου για να κατασκευαστεί βιομηχανικό αιολικό πάρκο στη θέση Φραγκάκι. Ο χώρος που παραχωρήσατε -και γι’ αυτό κάλεσα εσάς ως Υπουργείο Οικονομικών- είναι διπλά «Νatura», προστατεύεται δηλαδή από την Ευρωπαϊκή Ένωση και με δύο αντίστοιχες οδηγίες.

Μετά από καταγγελίες πολιτών για τις πολλές παραβιάσεις, στις 3 με 4 Νοεμβρίου έκανε αυτοψία το λιμεναρχείο και διαπιστώθηκε ότι η υπό κατασκευή προβλήτα παραβιάζει διπλά τους όρους παραχώρησης και ως προς τον χώρο που έχει κατασκευαστεί και ως προς τα υλικά. Δηλαδή, κοινώς, ενώ θα έπρεπε να είναι να είναι μια ελαφριά κατασκευή με ξύλα και φυσικά υλικά, σκάφτηκε όλη η παραλία μπήκαν τόνοι τσιμέντου και τσιμεντόλιθοι και έγινε μία μόνιμη κατασκευή.

Με βάση την απόφασή σας θα έπρεπε να υπάρχει αυτοδίκαιη ανάκλησή της όταν υπάρχει παραβίαση. Κι, όμως, εσείς δεν προχωρήσετε στη διαπιστωτική πράξη της ανάκλησής της με αποτέλεσμα η εταιρεία να συνεχίσει την κατασκευή, την παράνομη, όπως τεκμηριώθηκε και από το λιμεναρχείο, και να έχει μεταφέρει αυτήν τη στιγμή σχεδόν όλα τα υλικά που χρειαζόταν.

Θέλω να μας πείτε για ποιον λόγο παραβήκατε την απόφαση και τον νόμο και δεν βγάλατε απόφαση ανάκλησης της παραχώρησης και με ποιες ενέργειες έχετε διαφυλάξει και θα διαφυλάξετε αυτόν τον δημόσιο πόρο που είναι ο αιγιαλός, μια πάρα πολύ σημαντική παραλία του νησιού από την οποία εξαρτώνται εκατοντάδες επιχειρήσεις για την οικονομική τους επιβίωση και τα δημόσια έσοδα για τα οποία είστε υπεύθυνοι.

**ΠΡΟΕΔΡΕΥΩΝ (Χαράλαμπος Αθανασίου)**: Κύριε Υπουργέ, έχετε τον λόγο για την πρωτολογία σας.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Ευχαριστώ κύριε Πρόεδρε.

Κύριε συνάδελφε, η τήρηση όλων των περιβαλλοντικών όρων και κανόνων σε οποιαδήποτε δραστηριότητα είναι αδιαπραγμάτευτη. Η Κυβέρνηση έχει δώσει έμπρακτα δείγματα γραφής ως προς αυτό. Ανάλογα δείγματα γραφής δόθηκαν και θα δοθούν για το ζήτημα που θίγεται στην ερώτησή σας και θα το αντιληφθείτε από την ενημέρωση και την τοποθέτησή μου.

Οφείλω, όμως, να δούμε όλο το ιστορικό του ζητήματος αυτού. Με απόφαση του προϊσταμένου της γενικής διεύθυνσης Δημόσιας Περιουσίας και Κοινωφελών Περιουσιών του Υπουργείου Οικονομικών παραχωρήθηκε στην εταιρεία «Greek Wind Power Α.Ε.» το δικαίωμα χρήσης αιγιαλού και συνεχόμενου θαλάσσιου χώρου για την εκτέλεση του έργου «Κατασκευή αιολικού σταθμού παραγωγής ηλεκτρικής ενέργειας ισχύος 15MW στη θέση Φραγκάκι της Δημοτικής Ενότητας Κορθίου, Δήμου Άνδρου, Περιφερειακής Ενότητας Κυκλάδων, Περιφέρειας Νοτίου Αιγαίου». Για το συγκεκριμένο έργο υπάρχει και απόφαση έγκρισης περιβαλλοντικών όρων η οποία είναι δεσμευτική. Στη συγκεκριμένη απόφαση τέθηκαν όροι για τη διασφάλιση της προστασίας του φυσικού και ανθρωπογενούς περιβάλλοντος.

Όπως γνωρίζετε την αρμοδιότητα για τον έλεγχο τήρησης των εγκεκριμένων περιβαλλοντικών όρων έχουν το Σώμα Επιθεωρητών Περιβάλλοντος και οι αρμόδιες υπηρεσίες των αποκεντρωμένων διοικήσεων και των περιφερειών σε έργα και δραστηριότητες της χωρικής αρμοδιότητάς τους. Υπήρξαν πράγματι καταγγελίες στις 27 Αυγούστου για το συγκεκριμένο έργο για ζητήματα που αφορούν στη μη νόμιμη χρήση του γηπέδου εγκατάστασης και της οδοποιίας πρόσβασης σύμφωνα με τα προβλεπόμενα στην απόφαση έγκρισης περιβαλλοντικών όρων. Διενεργήθηκε επιτόπιος έλεγχος από υπαλλήλους της Αποκεντρωμένης Διοίκησης Αιγαίου, διαπιστώθηκαν παραβάσεις και όπως ενημερωθήκαμε είναι σε εξέλιξη διαδικασία επιβολής κυρώσεων από την πλευρά τους.

Στη δευτερολογία μου θα σας ενημερώσω για τις ενέργειες της αρμόδιας κτηματικής υπηρεσίας για το συγκεκριμένο ζήτημα.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Αρσένη, έχετε τον λόγο για τη δευτερολογία σας.

**ΚΡΙΤΩΝ - ΗΛΙΑΣ ΑΡΣΕΝΗΣ:** Κύριε Πρόεδρε, δεν καταλαβαίνω γιατί ο Υπουργός επέλεξε να μιλήσει μόνο ενάμισι λεπτό ενώ είχε τρία, αντί να μας παρουσιάσει όλα τα στοιχεία για να μπορεί να γίνει διάλογος. Προφανώς θέλει να τα παραθέσει αφού έχω ολοκληρώσει τη δευτερολογία μου γιατί φοβάται μήπως μπορώ να απαντήσω. Διότι δεν δικαιολογείται αλλιώς, κύριε Υπουργέ.

Γιατί δεν πήρατε όλο τον χρόνο που είχατε στη διάθεσή σας να ολοκληρώσετε ότι θέλετε να μας πείτε; Δεν μας έχετε δώσει ούτε ένα στοιχείο. Είναι αυτή κοινοβουλευτική διαδικασία; Επιτρέπεται αυτό το πράγμα; Δεν μας έχετε δώσει ούτε ένα στοιχείο.

Παρακαλώ τον Πρόεδρο να του δώσει τον χρόνο που δεν χρησιμοποίησε για να μας ολοκληρώσει την απάντησή του. Σε τι θέλετε να σας απαντήσω; Στο τίποτα που μου απαντήσατε; Σοβαρά μιλάτε; Θα σας τα πω, όμως. Μην ανησυχείτε.

Τι γίνεται στο Φραγκάκι, με το χαρακτηριστικό όνομα; Η Κυβέρνηση μέχρι στιγμής έχει χωροθετήσει ένα αιολικό χωρίς κανέναν περιορισμό που θα έπρεπε να απορριφθεί με κάθε μέσο και τρόπο, αν στοιχειωδώς εφάρμοζε την ευρωπαϊκή οδηγία και για τη δέουσα εκτίμηση, αλλά και για την προστασία των περιοχών «NATURA».

Έχετε βάλει ένα αιολικό στη φωλιά του σπιζαετού, ενώ γίνεται πρόγραμμα «LIFE» για την προστασία του σπιζαετού και έχει δεχτεί καταγγελίες από τους εταίρους σας ως Κυβέρνηση στο πρόγραμμα, γιατί και η ελληνική κυβέρνηση είναι εταίρος στο πρόγραμμα για την προστασία του σπιζαετού.

Εννοείται ότι το υφιστάμενο χωροταξικό των ΑΠΕ, που μας έχετε πει ότι είναι κατάπτυστο και θα το αλλάζατε, δεν το έχετε αλλάζει. Παραβιάζετε τους όρους του υφιστάμενου χωροταξικού. Έχετε δεχτεί καταγγελίες για την πολιτική κληρονομιά, γιατί είναι ένα μνημείο πολιτικής κληρονομιάς, προστατευόμενο από την UNESCO οι ξερολιθιές της Άνδρου. Έχει δεχτεί καταγγελίες από τη Ελληνική Εταιρεία Περιβάλλοντος και Πολιτισμού και από τον Σύλλογο Ανδρίων Αμερικής, αυτούς που τόσο πολύ χαϊδεύετε κατά τα άλλα, αλλά όταν σας μιλάνε οι ομογενείς μας για τον τόπο τους, δεν υπάρχει θέμα, άλλες είναι οι προτεραιότητες.

Μας είχατε πει αρχικά ότι μπορεί να γίνει το έργο και ενώ είναι η περίοδος αναπαραγωγής, γιατί βγήκε ένας διευθυντής από το Υπουργείο Περιβάλλοντος και έκανε και η γενετική τροποποίηση στον σπιζαετό και είπε ότι άλλες περιόδους θα αναπαράγεται από ό,τι αναπαραγόταν, στα χαρτιά βέβαια. Εκφοβίστηκαν οι πολίτες με πρόστιμα για COVID όταν πήγαν να παρατηρήσουν τις εργασίες και τους είπαν ότι παρενοχλούσαν τους εργαζόμενους και γι’ αυτό τους έβαλαν πρόστιμο COVID!

Διάνοιξη δρόμου για την κατασκευή αιολικού χωρίς οικοδομική άδεια με τη συνοδεία αστυνομίας, παρ’ όλο που δεν υπήρχε οικοδομική άδεια, κατασκευή τεράστιων δρόμων κατά μήκος και πλάτος για να περάσουν φορτηγά βάρους ογδόντα τόνων προς το Στενό Φραγκάκι, χωρίς οικοδομική άδεια, χωρίς να τηρούνται αποστάσεις ασφαλείας ανάμεσα στις ανεμογεννήτριες και στο οδικό δίκτυο των ΟΤΑ. Κατασκευή της προβλήτας στο Στενό Κορθίου σε λάθος σημείο από ό,τι είχε χωροθετηθεί -και όχι λάθος-, παρανόμως σε άλλο σημείο από ό,τι είχε χωροθετηθεί με υλικά που παραβιάζουν όλες τις αδειοδοτήσεις.

Είναι αυτονόητη υποχρέωσή σας να ανακαλέσετε αυτή την άδεια, να αποκαταστήσετε το τοπίο. Και εσείς μας λέτε τι;

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Κύριε συνάδελφε, θα με ακούσετε…

**ΚΡΙΤΩΝ - ΗΛΙΑΣ ΑΡΣΕΝΗΣ:** Ας τα λέγατε να τα συζητήσουμε. Μην μου τα λέτε τώρα που δεν θα μπορώ να απαντήσω. Τι είναι αυτά;

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Δεν θα χρειαστεί να απαντήσετε.

**ΠΡΟΕΔΡΕΥΩΝ (Χαράλαμπος Αθανασίου):** Μην κάνετε διάλογο. Θα απαντήσετε τώρα, κύριε Υπουργέ, σας παρακαλώ.

**ΚΡΙΤΩΝ-ΗΛΙΑΣ ΑΡΣΕΝΗΣ:** Συνεχίστηκαν τα έργα; Λόγω της αργοπορίας σας, έφτασαν οι ανεμογεννήτριες;

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Κύριε συνάδελφε, θα με ακούσετε πρώτα και θα δούμε αν χρειαστεί να απαντήσετε.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ πολύ, κύριε Αρσένη. Ο κύριος Υπουργός έχει τον λόγο.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Ευχαριστώ, κύριε Πρόεδρε.

Κύριε συνάδελφε, όπως πάντα, βιάζεστε. Όπως προανέφερα, στη δευτερολογία μου θα σας ενημερώσω για την εξέλιξη της συγκεκριμένης υπόθεσης, καθώς και για τις ενέργειες της αρμόδιας κτηματικής υπηρεσίας.

Μετά από σήμα του Λιμεναρχείου Άνδρου το οποίο ενημέρωνε για αυθαίρετες επεμβάσεις εντός του αιγιαλού και του θαλάσσιου χώρου στην ως άνω περιοχή, η Κτηματική Υπηρεσία Κυκλάδων Α΄ διαβίβασε τα σχετικά στοιχεία που αφορούν στις καταγγελίες στη γενική διεύθυνση Δημόσιας Περιουσίας και Κοινωφελών Περιουσιών στις 22 Νοεμβρίου. Ταυτόχρονα, στην ίδια γενική διεύθυνση υποβλήθηκαν καταγγελίες και αναφορές κατοίκων και φορέων της περιοχής.

Η γενική διεύθυνση Δημόσιας Περιουσίας και Κοινωφελών Περιουσιών άμεσα και συγκεκριμένα στις 30 Νοεμβρίου έδωσε εντολή στην Κτηματική Υπηρεσία Κυκλάδων Α΄ να προχωρήσει στην άμεση διενέργεια αυτοψίας και να λάβει όλα τα μέτρα που προβλέπει ο νόμος. Επιπλέον επισημάνθηκε ότι σε περίπτωση που προκύψει ζήτημα ανάκλησης της σχετικής απόφασης παραχώρησης, η απαιτούμενη αυτοψία θα πρέπει να συνοδεύεται με σχετική εισήγηση της ανωτέρω οικείας κτηματικής υπηρεσίας.

Πράγματι, η Κτηματική Υπηρεσία Κυκλάδων Α΄ απέστειλε την έκθεση αυτοψίας και ελέγχου που πραγματοποίησε για τη συγκεκριμένη υπόθεση στη γενική διεύθυνση Δημόσιας Περιουσίας και Κοινωφελών Περιουσιών στις 10 Δεκεμβρίου. Όπως γνωρίζετε, για να ανακληθεί μια απόφαση παραχώρησης και να ληφθούν εκ παραλλήλου μέτρα προστασίας της κοινόχρηστης έκτασης, θα πρέπει να διαπιστωθεί με ακρίβεια η παράβαση των όρων της παραχώρησης, η οποία αποτυπώνεται σε τεχνική έκθεση ελέγχου που συντάσσεται κατόπιν διενέργειας επιτόπιας αυτοψίας. Κι αυτό έγινε. Άμεσα, στις 14 Δεκεμβρίου, τέσσερις ημέρες μετά, η Γενική Διεύθυνση Δημόσιας Περιουσίας και Κοινωφελών Περιουσιών ενημέρωσε εγγράφως ότι θα ληφθούν όλα τα προβλεπόμενα από την ισχύουσα νομοθεσία μέτρα προστασίας για τη διασφάλιση των συμφερόντων του δημοσίου στην περιοχή. Κυρίως, όμως, ενημέρωσε ότι πρόκειται να προβεί στην ανάκληση της απόφασης παραχώρησης.

Όπως διαπιστώνετε, κύριε συνάδελφε, συνεπώς διενεργήθηκαν όλες οι απαιτούμενες ενέργειες να υπάρχει πλήρης τήρηση της νομιμότητας.

Σας ευχαριστώ.

Απλώς μόνο βιάζεστε.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Βιάζεστε, συνάδελφε.

**ΚΡΙΤΩΝ - ΗΛΙΑΣ ΑΡΣΕΝΗΣ:** Δύο μήνες μετά!

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Οι ημερομηνίες δεν λένε δύο μήνες μετά.

**ΚΡΙΤΩΝ - ΗΛΙΑΣ ΑΡΣΕΝΗΣ:** Στις 3 Νοεμβρίου…

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Οι ημερομηνίες είναι συγκεκριμένες.

**ΠΡΟΕΔΡΕΥΩΝ (Χαράλαμπος Αθανασίου):** Δεν ακούγεστε. Σας παρακαλώ.

Κύριε Βεσυρόπουλε, όπως ξέρετε εσείς ως έμπειρος κοινοβουλευτικός, δεν προβλέπεται τριτολογία…

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Απλώς δεν σας άρεσε. Περιμένατε άλλη απάντηση.

**ΠΡΟΕΔΡΕΥΩΝ (Χαράλαμπος Αθανασίου):** Δεν προβλέπονται τριτολογίες.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Η ανάκληση θα γίνει…

**ΠΡΟΕΔΡΕΥΩΝ (Χαράλαμπος Αθανασίου):** Κύριε Βεσυρόπουλε, δεν προβλέπονται τριτολογίες ούτε διακοπή του Προεδρεύοντος. Εσείς είστε ευγενής άνθρωπος.

Κυρίες και κύριοι συνάδελφοι, κατόπιν συνεννόησης των ερωτώντων Βουλευτών με τους αρμόδιους Υπουργούς, δεν θα συζητηθούν η έκτη με αριθμό 275/13-12-2021 επίκαιρη ερώτηση δεύτερου κύκλου του ΣΤ΄ Αντιπροέδρου της Βουλής και Βουλευτή Λάρισας του Κομμουνιστικού Κόμματος Ελλάδος κ. Γεωργίου Λαμπρούλη προς την Υπουργό Παιδείας και Θρησκευμάτων, με θέμα: «Άμεση κάλυψη των αναγκών σε σχολικούς νοσηλευτές», η ένατη με αριθμό 281/13-12-2021 επίκαιρη ερώτηση δεύτερου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένηπρος τον Υπουργό Οικονομικών,με θέμα: «Η Κυβέρνηση παραβιάζει τις αποφάσεις του Ευρωπαϊκού Δικαστηρίου απολύοντας το προσωπικό καθαριότητας στο Υπουργείο Οικονομικών μετά από είκοσι έτη δουλειάς», η δέκατη με αριθμό 277/13-12-2021 επίκαιρη ερώτηση δεύτερου κύκλου του Βουλευτή Ηρακλείου του Κομμουνιστικού Κόμματος Ελλάδος κ. Εμμανουήλ Συντυχάκηπρος τον Υπουργό Οικονομικών,με θέμα: «Επιδείνωση αντί για επίλυση των προβλημάτων των πληγέντων από τον σεισμό στο Αρκαλοχώρι» και η τρίτη με αριθμό 274/13-12-2021 επίκαιρη ερώτηση δεύτερου κύκλου του Βουλευτή Αιτωλοακαρνανίας του Κομμουνιστικού Κόμματος Ελλάδος κ. Νικόλαου Παπαναστάση προς τον Υπουργό Εθνικής Άμυνας, με θέμα: «Έκτακτη εφάπαξ οικονομική ενίσχυση των στρατευμένων εν όψει των εορτών και δωρεάν και ασφαλή μετακίνησή τους κατά τις εορταστικές άδειες».

Εισερχόμαστε τώρα στην πρώτη με αριθμό 278/13-12-2021 επίκαιρη ερώτηση δεύτερου κύκλου του Βουλευτή Β1΄Βόρειου Τομέα Αθηνών της Νέας Δημοκρατίας κ. Γεωργίου Κουμουτσάκουπρος τον Υπουργό Προστασίας του Πολίτημε θέμα: «Συμμορίες ανηλίκων - Έξαρση εγκληματικότητας ανηλίκων εντός και εκτός σχολείου». Θα απαντήσει ο Υπουργός Προστασίας του Πολίτη κ. Τάκης Θεοδωρικάκος.

Κύριε Κουμουτσάκο, έχετε τον λόγο για την πρωτολογία σας.

**ΓΕΩΡΓΙΟΣ ΚΟΥΜΟΥΤΣΑΚΟΣ:** Ευχαριστώ, κύριε Πρόεδρε. Καλημέρα σε όλους.

Κύριε Υπουργέ, ευχαριστώ πολύ που είσαστε εδώ στον κοινοβουλευτικό έλεγχο, σας τιμά η διαθεσιμότητά σας να απαντήσετε σε ερωτήσεις Βουλευτών. Θέλω να θέσω ένα σημαντικό θέμα, ένα κοινωνικό θέμα που δυστυχώς παίρνει διαστάσεις και είναι σε έξαρση τον τελευταίο καιρό. Πρόκειται για τις επαναλαμβανόμενες βίαιες συμπεριφορές και εγκληματικές ενέργειες από συμμορίες ανηλίκων.

Οι συχνές συλλήψεις μαθητών με συμμετοχή σε τέτοιες συμμορίες, οι βίαιες συμπλοκές, οι ληστείες ακόμα και η συμμετοχή σε διακίνηση ναρκωτικών επιβεβαιώνουν την έξαρση του φαινομένου και αυτό εύλογα δημιουργεί μεγάλη ανησυχία όχι μόνο σε γονείς, όπως είμαι εγώ που έχω δύο αγόρια σε εφηβική ηλικία, αλλά στο σύνολο της κοινωνίας.

Και πρέπει να σας πω, κύριε Υπουργέ, ότι σε επισκέψεις μου σε αστυνομικά τμήματα του Βόρειου Τομέα, που είναι η περιφέρεια που εκλέγομαι, επιβεβαιώθηκε στις συνομιλίες που είχα με τα στελέχη τους και τους ανθρώπους που εκεί εργάζονται και παρέχουν τις υπηρεσίες τους η έξαρση του φαινομένου. Αρκεί να αναφερθεί ότι, με στοιχεία του Υπουργείου σας, το 2021 διακόσιοι δεκαοχτώ ανήλικοι ξυλοκοπήθηκαν και διακόσιοι έντεκα ληστεύτηκαν από μέλη τέτοιων ομάδων, που έχουν συμπεριφορές συμμορίας και που δυστυχώς απαρτίζονται από νέα παιδιά. Κι όλα αυτά τα φαινόμενα δεν είναι μακριά μας, είναι κοντά μας, είναι στις πλατείες, στους δρόμους που τα παιδιά μας διασκεδάζουν, συναντούν τους φίλους τους και περνάνε τις ώρες της σχόλης τους. Είκοσι πέντε συμμορίες δρουν σήμερα στην Αττική και επειδή γνωρίζετε πολύ καλά και τη δική σας εκλογική περιφέρεια στον Νότιο Τομέα της Αθήνας, είμαι βέβαιος ότι έχετε εικόνα τέτοιων συμπεριφορών και φαινομένων και εκεί.

Όσον αφορά, τέλος, την κατάσταση καραντίνας που επιβλήθηκε στην ελληνική κοινωνία λόγω της πανδημίας, πρέπει να σας πω ότι σε εκείνη την περίοδο είχαμε αύξηση 10% σε βίαιες συμπεριφορές και 30% στην εφηβική παραβατικότητα, σε σύγκριση με το 2019. Η ερώτηση, κύριε Υπουργέ, είναι: Πώς βλέπει να εξελίσσεται το φαινόμενο αυτό το Υπουργείο σας και τι προτίθεται να κάνει, ποια μέτρα σχεδιάζει για την αντιμετώπισή του, αναγνωρίζοντας ότι δεν είναι μόνο ζήτημα του δικού σας Υπουργείου αλλά αγγίζει και την αρμοδιότητα άλλων Υπουργείων;

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κύριε συνάδελφε.

Κύριε Υπουργέ, έχετε τον λόγο για την πρωτολογία σας.

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Προστασίας του Πολίτη):** Σας ευχαριστώ πολύ, κύριε Πρόεδρε. Καλημέρα σας.

Κύριε συνάδελφε, ευχαριστώ για την ερώτηση, η οποία βρίσκω ότι έχει πολύ σημαντικό ενδιαφέρον γιατί, χωρίς καμμία αμφιβολία, δεν υπάρχει κανένα μέλλον στον τόπο αν οι νέοι άνθρωποι δεν διασφαλίζουμε ότι αναπτύσσονται μέσα σε ένα σωστό περιβάλλον με τις κατάλληλες δυνατότητες, για να είναι πετυχημένοι άνθρωποι στη ζωή τους και με προσφορά φυσικά του βασικού αγαθού της ασφάλειας.

Το θέμα το οποίο θίγετε πιστεύω ότι είναι αρκετά περίπλοκο. Η παραβατικότητα ανήλικων παιδιών, πολλές φορές μαθητών σχολείων, συνδέεται σίγουρα με πάρα πολλούς παράγοντες. Συνεπώς η αντιμετώπιση του προβλήματος θα πρέπει να συνδέεται με την αξιοποίηση όλων των παραγόντων. Πιστεύω ότι πολύ μεγάλο ρόλο παίζει η οικογένεια, οι παρέες των φίλων, παίζει το σχολείο, οι εκπαιδευτικοί και η σχέση ενός παιδιού με τους δασκάλους και τους καθηγητές. Μεγάλο ρόλο έχει παίξει η πολύ σημαντική ανάπτυξη του διαδικτύου όσον αφορά τα παιδιά. Πολλές φορές η παραβατικότητα συνδέεται με ένταξη σε οπαδικές δραστηριότητες, αθλητικές δραστηριότητες όχι με την υγιή έννοια αλλά με την έννοια του χουλιγκανισμού προφανώς. Επομένως, έχουμε να κάνουμε με ένα περίπλοκο πρόβλημα.

Σε ό,τι αφορά την έκταση του προβλήματος θα ήθελα να προσθέσω στα σωστά στοιχεία που αναφέρατε, κύριε Κουμουτσάκο, ότι το 2019, είχαμε χίλιους διακόσιους εξήντα έναν δράστες παραβατικών ενεργειών, ανηλίκους. Το 2020, είχαμε χίλιους τριακόσιους εβδομήντα. Το 2021, τα πρώτα δύο τετράμηνα, έχουμε οκτακόσιους εβδομήντα επτά, ενώ θέλω να ενημερώσω την Εθνική Αντιπροσωπεία ότι τα βασικά αδικήματα για τα οποία αναπτύχθηκε η παραβατική συμπεριφορά αφορούν σε συντριπτικό βαθμό ληστείες, κλοπές, ναρκωτικά και, όπως αναφέρατε, περιπτώσεις ξυλοδαρμών, κυρίως όμως τα πρώτα δύο και τρία, ενώ η αύξηση θέλω να σημειώσετε ότι οφείλεται περισσότερο σε συλλήψεις αλλοδαπών νέων, ανηλίκων.

Σε ό,τι αφορά την Ελληνική Αστυνομία, υπάρχουν δύο υποδιευθύνσεις στην ΓΑΔΑ και στη Θεσσαλονίκη που ασχολούνται ειδικά με το θέμα, καθώς αποτελεί θέμα προτεραιότητας για μας, στην πολιτική μας, το να αντιμετωπιστεί η παραβατικότητα των ανηλίκων. Υπάρχουν σε όλη την Ελλάδα γραφεία που ασχολούνται με την παραβατικότητα των ανηλίκων και η κεντρική λογική που έχουμε και πάνω στην οποία εκπαιδεύουμε τους αστυνομικούς μας και ζητάμε να δρουν με βάση αυτή, είναι η λογική -σε ό,τι αφορά δράσεις μέσα στο σχολείο- μιας ήπιας αστυνόμευσης αποκλειστικά σε συνεργασία με γονείς και με την εκπαιδευτική κοινότητα και με το δεδομένο, αγαπητέ συνάδελφε, ότι όταν μιλάει κανείς για παραβατικότητα νέων παιδιών πάντα θα πρέπει να υπάρχει η λογική και η προοπτική της δεύτερης ευκαιρίας. Δεν μπορεί να συντρίψει κανείς ένα παιδί δεκαπέντε, δεκαέξι, δεκαεπτά ετών, ακόμα και για παραβατικές συμπεριφορές πάρα πολύ σοβαρές πρέπει να υπάρξει δεύτερη ευκαιρία. Άρα η Αστυνομία είναι σε διαρκή συνεργασία με την αυτοδιοίκηση και τη σχολική κοινότητα για θέματα που αφορούν τη βία μέσα στο σχολείο.

Το bullying, δυστυχώς, είναι ανεπτυγμένο, παίρνει διάφορες μορφές. Εδώ πιστεύω ότι το βάρος πρέπει να πέσει στην εκπαιδευτική κοινότητα. Ο δάσκαλος, ο καθηγητής και ο γονέας με ειλικρίνεια πρέπει να αντιμετωπίσουν αυτό το θέμα και η Αστυνομία θα πρέπει να επεμβαίνει σε τέτοιου είδους καταστάσεις μόνο σε ακραίες περιπτώσεις, γιατί διαφορετικά δεν νομίζω ότι μπορούμε να έχουμε αποτελέσματα.

Δεν έχω άλλο χρόνο. Ενδεχομένως στη συνέχεια να πω δύο πράγματα ακόμα.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ ευχαριστώ.

Κύριε Κουμουτσάκο, έχετε τον λόγο για τη δευτερολογία σας.

**ΓΕΩΡΓΙΟΣ ΚΟΥΜΟΥΤΣΑΚΟΣ:** Κύριε Υπουργέ, ευχαριστώ πολύ για την απάντηση. Διαπιστώνω με χαρά ότι η ανάλυση του φαινομένου είναι πλήρης, διότι, πράγματι, όπως είπατε είναι πολύπλοκο. Το διαδίκτυο παίζει έναν όχι υποβοηθητικό ρόλο σ’ αυτά τα φαινόμενα της βίαιης συμπεριφοράς ανηλίκων και συμμετοχής σε κλοπές, σε ληστείες. Όσον αφορά τη συμμετοχή των αλλοδαπών, πράγματι, από τα στοιχεία που κι εγώ έχω είναι αυξημένη, αλλά δεν είναι μόνο αλλοδαποί και τα φαινόμενα αυτά, κυρίως, φαίνεται να συμβαίνουν με μεγαλύτερη συχνότητα σε περιοχές της Αθήνας που είναι κοντά σε σταθμούς του μετρό και του ηλεκτρικού τρένου, διότι επιτρέπει φτηνή και εύκολη, μαζική μετακίνηση των ομάδων αυτών των νέων.

Είναι πολύ σωστό και με ικανοποίηση άκουσα ότι υπάρχει συνείδηση στα στελέχη της Ελληνικής Αστυνομίας ότι είναι μία πολύ λεπτή υπόθεση να συλλαμβάνεις έναν νέο άνθρωπο δεκαπέντε χρονών για μία πράξη που είναι παραδείγματος χάριν μία αφαίρεση κινητού, που όμως ποινικά είναι ληστεία και αμαυρώνει το ποινικό μητρώο, ουσιαστικά καταστρέφεται η ζωή αυτών των παιδιών. Γι’ αυτό χρειάζεται μια πολύ προσεκτική προσέγγιση, όπως σωστά είπατε και εδώ η συμμετοχή και της εκπαιδευτικής κοινότητας και πρωτίστως της οικογένειας είναι κύριας σημασίας.

Όσον αφορά τη δεύτερη ευκαιρία, ναι, πρέπει να δοθεί δεύτερη ευκαιρία αλλά πρέπει και το φαινόμενο να αντιμετωπιστεί. Αυτή η ισορροπία είναι που πρέπει να αναζητηθεί και θέλω να ελπίζω ότι θα την πετύχουμε. Το φαινόμενο είναι εισαγόμενο σε μεγάλο βαθμό από άλλες χώρες, αλλά είναι μια υπαρκτή, ζώσα και πολύ ανησυχητική πραγματικότητα και στην πατρίδα μας. Και το ερώτημα, κύριε Υπουργέ -και αυτό θα είναι το καταληκτικό μου ερώτημα- είναι πώς και εμείς ως έκφραση της δημόσιας ανησυχίας αλλά και των δημοσίων πολιτικών, εμείς οι Βουλευτές προσωπικά μπορούμε να συνδράμουμε στο έργο της Αστυνομίας, στο έργο της ακαδημαϊκής κοινότητας, των σχολείων, προκειμένου να αντιμετωπιστεί έγκαιρα αυτό το φαινόμενο διότι, πραγματικά, είναι πηγή μεγάλης ανησυχίας. Και το πρώτο πράγμα που πρέπει να γίνει είναι η ευαισθητοποίηση στα σχολεία, ενημέρωση. Και εκεί το να συνυπάρχουν οι καθηγητές με τα στελέχη της Ελληνικής Αστυνομίας δίνει μια αίσθηση της πολυπλοκότητας και της σοβαρότητας του φαινομένου.

Πρέπει τα σχολεία, πρέπει οι μαθητές να ενημερωθούν γι’ αυτό, για να προστατευθούν ανάλογα και να προστατευθεί και η κοινωνία. Δεν θέλουμε νέα παιδιά δυστυχισμένα, που να χάνουν τη ζωή τους, όπως δεν θέλουμε επίσης παιδιά τα οποία έχουν υποστεί bullying, βία και απαράδεκτες εγκληματικές συμπεριφορές.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Υπουργέ, έχετε τον λόγο για τη δευτερολογία.

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Προστασίας του Πολίτη):** Αυτά που θα ήθελα να προσθέσω είναι ότι θεωρώ πολύ κρίσιμο τον ρόλο των μέσων κοινωνικής δικτύωσης, καθώς τα σημερινά νέα παιδιά θεωρώ ότι κατά μείζονα λόγο επικοινωνούν ακόμα και μεταξύ τους μέσω αυτών των μέσων κοινωνικής δικτύωσης. Εδώ υπάρχει μία πλευρά της Αστυνομίας η οποία οφείλει με τη Δίωξη Ηλεκτρονικού Εγκλήματος σε κάποιες περιπτώσεις που είναι προφανείς παραβατικές συμπεριφορές να παρακολουθεί και να παρεμβαίνει και προληπτικά σε κάθε περίπτωση όπου χρειάζεται.

Το δεύτερο που θέλω να υπογραμμίσω, είναι ότι σε όλες τις περιπτώσεις που εκδηλώθηκαν συμπλοκές συμμοριών ή εν πάση περιπτώσει ομαδοποιήσεων νέων παιδιών -γιατί η λέξη «συμμορίες» είναι μερικές φορές κυριολεκτική, αλλά συνήθως εμπεριέχει μια υπερβολή, όταν μιλάμε για τέτοιου είδους καταστάσεις σε αυτές τις ηλικίες- πάντοτε η Ελληνική Αστυνομία έχει επέμβει, έχουν ταυτοποιηθεί οι ένοχοι και λοιπά.

Αλλά επανέρχομαι και βρίσκω πολύ θετικό αυτό που εκφράσατε, κύριε Κουμουτσάκο, όταν θέσατε το ερώτημα πώς όλοι εμείς μπορούμε να βοηθήσουμε στην αντιμετώπιση αυτού του θέματος. Κατά την ταπεινή μου γνώμη, μέσα από την ανάδειξή του και μέσα από έναν συστηματικό διάλογο που πρέπει να γίνει μπροστά στα νέα παιδιά και με τη συμμετοχή τους. Για μένα ήταν πολύ χρήσιμο να αναληφθούν πρωτοβουλίες διαλόγου σε νεκρό χρόνο, ανά πάσα ώρα και στιγμή και όχι με αφορμή ένα γεγονός και ένα περιστατικό, το οποίο μπορεί να έχει εξάψει τα πάθη και την ατμόσφαιρα. Θα μπορούσε να γίνει συζήτηση πάνω σε αυτό το φαινόμενο με τη συμμετοχή Βουλευτών, εκπαιδευτικών, γονέων και παιδιών, και παιδιών που έχουν πέσει θύματα και παιδιών που έχουν υπάρξει «δράστες» ή χωρίς εισαγωγικά δράστες. Θεωρώ ότι είναι προτιμότερο να κοιτάμε κατάματα το πρόβλημα και να συζητάμε τα χαρακτηριστικά του και τους τρόπους αντιμετώπισης, παρά να ερχόμαστε εκ των υστέρων και να δρούμε αποκλειστικά και μόνο αστυνομικά.

Μέσα σε τέτοιους είδους εκδηλώσεις το Υπουργείο Προστασίας του Πολίτη και η Ελληνική Αστυνομία είναι διατεθειμένοι να συμμετέχουν. Διότι έχουμε μια Αστυνομία η οποία εργάζεται για να είναι φιλική με την κοινωνία, εργάζεται για να είναι φιλική με τους νέους ανθρώπους, να είναι πολύ φιλική με ανήλικους ανθρώπους και ταυτόχρονα, φυσικά, πρέπει να είναι αποτελεσματική απέναντι στο έγκλημα και στην παραβατικότητα, γιατί αυτή είναι η αποστολή της. Άρα είμαστε στη διάθεση τέτοιου είδους πρωτοβουλιών, οι οποίες πιστεύω ότι μπορούν να συνδράμουν θετικά στην αντιμετώπιση του προβλήματος.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ ευχαριστώ, κύριε Υπουργέ.

Προχωρούμε στη δεύτερη με αριθμό 268/9-12-2021 επίκαιρη ερώτηση δεύτερου κύκλου του Βουλευτή Α΄ Ανατολικής Αττικής του Συνασπισμού Ριζοσπαστικής Αριστεράς κ. Χρήστου Σπίρτζη προς τον Υπουργό Προστασίας του Πολίτη με θέμα: «Άμεση λήψη μέτρων για την προστασία της δημόσιας υγείας και αποτροπής διασποράς της COVID-19 από την τήρηση των κανόνων κοινωνικής αποστασιοποίησης από ανεμβολίαστους αστυνομικούς». Και σε αυτή την επίκαιρη ερώτηση θα απαντήσει ο κ. Θεοδωρικάκος.

Κύριε Σπίρτζη, έχετε τον λόγο.

**ΧΡΗΣΤΟΣ ΣΠΙΡΤΖΗΣ:** Ευχαριστώ, κύριε Πρόεδρε.

Σε συνεννόηση με τον Υπουργό η ερώτηση είχε κατατεθεί περίπου έναν μήνα πριν, λίγο παραπάνω από έναν μήνα, και σε αυτόν τον ένα μήνα, παρεμπιπτόντως, αποκαλύφθηκαν και τα κενά της Αστυνομίας, παρά τις εξαγγελίες του Υπουργού. Χθες, παραδείγματος χάριν, από τους αστυνομικούς της δυτικής Αττικής, που μίλησαν για πλαστές περιπολίες, για μαϊμού περιπολίες, και από τα φτωχά ευρήματα της επιχείρησης στη δυτική Αθήνα, όπου έχουμε βροχή σφαιρών, αλλά και βέβαια από το γαϊτανάκι που παίζει η Κυβέρνηση με την επιτελική απόδειξη των ψεμάτων για τις ΜΕΘ, για το πού παραδόθηκε η μελέτη Λύτρα - Τσιόδρα.

Όμως, κύριε Υπουργέ, πριν έναν μήνα περίπου, όταν είχε κατατεθεί η ερώτηση, λίγο πριν τον εορτασμό του Πολυτεχνείου, οι θάνατοι ήταν δεκαέξι χιλιάδες οκτακόσιοι τριάντα οκτώ και χθες ήταν δεκαεννιά χιλιάδες οκτακόσιοι ενενήντα ένας. Και μέσα σ’ αυτό το κλίμα και παρά τις τρεις λήξεις της πανδημίας από τον Πρωθυπουργό, είχαμε πολύ μεγάλο αριθμό διά στόματος πολλών Υπουργών της Κυβέρνησης ότι έχουμε πολλούς αστυνομικούς που μετέχουν μάλιστα στους ελέγχους σε κλειστούς χώρους για το αν οι πολίτες είναι εμβολιασμένοι ή όχι. Σημειωτέον ότι μπορείτε να αντιληφθείτε κι εσείς και τον κίνδυνο στην υγεία των αστυνομικών αλλά και τον κίνδυνο στην υγεία των πολιτών που ελέγχουν αυτοί οι άνθρωποι.

Ρωτάμε, λοιπόν, γιατί αυτός είναι ο σκοπός της ερώτησης, ποιος είναι τελικά ο αριθμός των ανεμβολίαστων αστυνομικών, πόσοι έχουν νοσήσει, πόσοι έχουν πεθάνει και ποια μέτρα έχετε πάρει, ώστε οι ανεμβολίαστοι αστυνομικοί, κατά την άσκηση των αρμοδιοτήτων τους, αναφορικά με την τήρηση των κανόνων και μέτρων κοινωνικής αποστασιοποίησης, να μην έρχονται σε επαφή με τους πολίτες, να μη μετέχουν δηλαδή στους ελέγχους, ώστε να μην απειλείται η δημόσια υγεία και η υγεία των ίδιων και των πολιτών. Και,, βέβαια, ρωτάμε και τι εγκυκλίους, τι οδηγίες έχει στείλει το Υπουργείο για να ασκούν οι αστυνομικοί αυτά τους τα καθήκοντα.

Ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ ευχαριστώ.

Κύριε Υπουργέ, έχετε τον λόγο.

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Εσωτερικών):** Πράγματι η ερώτηση είχε κατατεθεί πριν σημαντικό χρονικό διάστημα και συνεννοηθήκαμε να πάει πιο πίσω για λόγους δικών μου υποχρεώσεων, είναι αλήθεια αυτό, κύριε Πρόεδρε.

Κύριε συνάδελφε, πιστεύω ότι το θέμα που συζητάμε σήμερα έχουμε δύο τρόπους να το συζητήσουμε. Ο ένας είναι ο τρόπος του να αξιοποιεί κανείς για κομματικούς, ιδιοτελείς σκοπούς τη δοκιμασία που περνάει η Ελλάδα, όπως περνάει όλη η ανθρωπότητα εξαιτίας της πανδημίας του κορωνοϊού και ο άλλος είναι να συνεννοηθούμε για να δούμε κατάματα ποια είναι τα προβλήματα και τι καλύτερο μπορούμε να κάνουμε όλοι μαζί για να τα αντιμετωπίσουμε. Σταθερή βούληση της Κυβέρνησης και εμού προσωπικώς -ιδίως από την εποχή που έχω αναλάβει τα δύσκολα και υπεύθυνα καθήκοντα του Υπουργού Προστασίας του Πολίτη- είναι ο δεύτερος τρόπος. Τα προβλήματα τα βλέπουμε ευθέως. Δεν βάζουμε τίποτα μέσα στο συρτάρι, κάτω από το χαλί και πάμε να τα αντιμετωπίσουμε.

Ποια είναι η αλήθεια; Η αλήθεια είναι ότι η ΕΛΑΣ δύο χρόνια τώρα έχει έναν κρίσιμο ρόλο στην αντιμετώπιση της πανδημίας. Πραγματοποιεί πάνω από το 90% των ελέγχων, δηλαδή στην πραγματικότητα είναι ο κρίσιμος ελεγκτικός μηχανισμός κι είχε κάνει μια σπουδαία δουλειά, που έχει κρατήσει την κοινωνική συνοχή.

Πρέπει να νιώθουν ασφαλείς οι πολίτες που υπόκεινται στους ελέγχους των ανδρών και γυναικών της ΕΛΑΣ; Πρέπει να αισθάνονται απολύτως ασφαλείς. Οι άνθρωποι είναι εκπαιδευμένοι, κάνουν τη δουλειά τους με εξαιρετικά αποτελεσματικό τρόπο, με πολιτισμένη και ανθρώπινη συμπεριφορά και ταυτόχρονα με αυστηρή εφαρμογή των νόμων.

Τι υποχρεούται κάθε αστυνομικός που μετέχει στα συνεργεία και κάνει ελέγχους να έχει; Και ισχύει αυτό γιατί αυτό δεν είναι λόγια, είναι πράξη. Φοράει τη μάσκα, φοράει γάντια, αποφεύγει την επαφή και το να έρθει πολύ κοντά στους ανθρώπους. Θέλω επίσης, κύριε Σπίρτζη, να υπογραμμίσω κάτι. Υποχρεούνται οι αστυνομικοί, όλοι οι αστυνομικοί, να κάνουν δύο τεστ τη βδομάδα. Συνεπώς, ο πολίτης γνωρίζει ότι δεν έχει τον παραμικρό κίνδυνο από τον αστυνομικό, άνδρα ή γυναίκα, που έρχεται για να του κάνει έναν έλεγχο για τα μέτρα COVID. Αυτό θέλω να είναι τελείως σαφές και πιστεύω ότι όλοι πρέπει να συμφωνήσουμε σε αυτό, εάν κινούμαστε με βάση την κοινή λογική.

Ποιοι είναι οι αριθμοί των εμβολιασμών στην αστυνομία; Θα πρέπει να πάρετε το εξής υπ’ όψιν σας, ότι η καταγραφή που κάνει το Αρχηγείο της ΕΛΑΣ θεωρεί πλήρως εμβολιασμένους τους ανθρώπους, αφού έχει γίνει ο δεύτερος εμβολιασμός και έχουν περάσει και δεκατέσσερις ημέρες. Άρα τα στοιχεία που θα σας πω εμπεριέχουν το ότι φτάνουν μέχρι δεκατέσσερις μέρες πριν και επειδή είναι στοιχεία με ημερομηνία 17 Δεκεμβρίου, πρακτικά ό,τι ακούσατε αφορά ό,τι είχε ολοκληρωθεί στις 2 Δεκεμβρίου, για να μεσολαβήσουν αυτές τις δεκατέσσερις μέρες. Τότε, λοιπόν, το ποσοστό των πλήρως εμβολιασμένων συν τους νοσήσαντες προσεγγίζει το 81%. Υπάρχει όμως ένας αριθμός προφανώς που αυτές τις δεκατέσσερις ημέρες έχει κάνει εμβολιασμό, είτε είναι δεύτερος εμβολιασμός είτε είναι πρώτος εμβολιασμός, και βέβαια έχουν ξεκινήσει οι εμβολιασμοί και για το τρίτο εμβόλιο, το οποίο είμαστε όλοι υποχρεωμένοι να κάνουμε για να είμαστε πολύ πιο ασφαλείς και να θεωρούμαστε ότι είμαστε εντάξει. Αυτά.

**ΧΡΗΣΤΟΣ ΣΠΙΡΤΖΗΣ:** Χωρίς τους νοσήσαντες πόσοι είναι, κύριε Υπουργέ;

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Εσωτερικών):** Πάρτε τον λόγο και ρωτήστε με για να μην ξαναμιλάω.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Σπίρτζη, έχετε τον λόγο για τη δευτερολογία σας.

**ΧΡΗΣΤΟΣ ΣΠΙΡΤΖΗΣ:** Ευχαριστώ.

Κύριε Υπουργέ, νομίζω ότι εμείς οι δύο τουλάχιστον έχουμε δείξει ότι μπορούμε να συνεννοηθούμε, και όταν ήσαστε στο Υπουργείο Εσωτερικών και σήμερα, αλλά μη χρησιμοποιείτε αυτό το πράγμα και την καλή μας διάθεση και τη δικιά σας καλή διάθεση για να μας φορτώσετε δήθεν αντιπολίτευση για την αντιπολίτευση. Ο κ. Πέτσας εδώ –σας έχω τα δημοσιεύματα- λέει «τεράστιο θέμα οι ανεμβολίαστοι στην Αστυνομία, στο τραπέζι η επέκταση υποχρεωτικότητας». Και δεν το είπε μόνο ο κ. Πέτσας.

Ο κ. Γεωργιάδης λίγο αργότερα είπε ότι είναι τριάντα έως σαράντα χιλιάδες αστυνομικοί ανεμβολίαστοι και πολλά δημοσιεύματα -και δεν θέλουμε να τα πούμε αυτά- σε κρίσιμες υπηρεσίες δείχνουν χιλιάδες αστυνομικούς με συμπτώματα από κορωνοϊό ότι πήγαιναν στα γραφεία τους.

Υπάρχουν δύο εγκύκλιοι που σχετίζονται με τα μέτρα που παίρνουν όλοι οι δημόσιοι λειτουργοί σε όλο το δημόσιο. Εδώ, όμως, οι αστυνομικοί έρχονται σε άμεση επαφή με τους πολίτες. Και τόσο για το Πολυτεχνείο, όπου κινητοποιήσατε τέσσερις χιλιάδες αστυνομικούς, όσο και για την επέτειο δολοφονίας του Αλέξη Γρηγορόπουλου, αυτοί οι άνθρωποι ήταν όλοι μαζί, όπως γνωρίζετε, σε κλειστούς χώρους ή μέσα σε κλούβες των ΜΑΤ και όλα τα υπόλοιπα.

Αυτό, λοιπόν, που ρωτούμε είναι πόσοι έχουν εμβολιαστεί, όχι πόσοι έχουν νοσήσει. Αν μας πείτε ότι έχουν νοσήσει οι μισοί από το 86%, πραγματικά, υπάρχει τεράστιο θέμα για την υγεία των αστυνομικών με ευθύνη της Κυβέρνησης και, βέβαια, για την υγεία των πολιτών, όταν δεν έχει το Υπουργείο προβλέψει ότι αστυνομικός ο οποίος δεν έχει εμβολιαστεί δεν θα πάει να κάνει ελέγχους.

Θέλω να καταλάβετε λίγο ότι ο πολίτης που έχει εμβολιαστεί και είναι μέσα σε έναν κλειστό χώρο και δέχεται έναν έλεγχο από την πολιτεία για το αν έχει κάνει εμβόλιο ή όχι, δεν μπορεί αυτό να γίνεται από ανεμβολίαστο δημόσιο λειτουργό είτε αστυνομικό είτε άλλον. Έχουν αγανακτήσει οι άνθρωποι. Νομίζω ότι δεν είναι και τίποτα δύσκολο στο πλαίσιο της συνεννόησης να έχετε προβλέψει διαδικασίες, ώστε ανεμβολίαστοι αστυνομικοί να μη συμμετέχουν σε αυτούς τους ελέγχους.

Δεν μπορεί, παραδείγματος χάριν, το Αρχηγείο της Ελληνικής Αστυνομίας να ζητάει κάθε μέρα σε όσους δεν έχουν κάνει εμβόλιο ή σε όσους έχουν νοσήσει δύο rapid tests τη βδομάδα και καθημερινά αυτοί οι άνθρωποι να έρχονται σε επαφή με εκατοντάδες χιλιάδες κόσμο σε όλη την Ελλάδα και να έχουμε μια πόλη ολόκληρη σε νεκρούς, είκοσι χιλιάδες νεκρούς και πάνω από ένα εκατομμύριο κρούσματα ούτε μπορεί να καλύπτονται οι αστυνομικοί το πώς λειτουργούν στους ελέγχους τους μέσα από εγκυκλίους που είναι οι γενικές εγκύκλιοι για όλες τις δημόσιες υπηρεσίες.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα σας παρακαλέσω, λοιπόν, πολύ να πείτε τις προθέσεις σας, πρώτον, αν έχετε σκοπό όχι οι ανεμβολίαστοι, όχι οι νοσήσαντες -που περνούν μετά από λίγο καιρό και τα αντισώματα που έχουν, από ό,τι οι γιατροί έχουν πει- αλλά αν οι εμβολιασμένοι αστυνομικοί και μόνο θα κάνουν ελέγχους, αν έχετε σκοπό να στείλετε εγκυκλίους για την προστασία και των πολιτών και των αστυνομικών στο πώς αυτοί οι άνθρωποι θα λειτουργούν. Πραγματικά, θέλουμε να μάθουμε ποιος είναι ο αριθμός των ανεμβολίαστων αστυνομικών, των νοσησάντων αστυνομικών, πόσοι έχουν νοσήσει, πόσοι έχουν πεθάνει.

**ΠΡΟΕΔΡΕΥΩΝ (Χαράλαμπος Αθανασίου):** Ωραία, κύριε συνάδελφε.

**ΧΡΗΣΤΟΣ ΣΠΙΡΤΖΗΣ:** Το είπα και στην πρωτομιλία μου, κύριε Πρόεδρε. Συγγνώμη που επιμένω αλλά είναι επειδή δεν πήρα απάντηση.

Ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ και εγώ.

Κύριε Υπουργέ, έχετε τον λόγο.

**ΠΑΝΑΓΙΩΤΗΣ ΘΕΟΔΩΡΙΚΑΚΟΣ (Υπουργός Προστασίας του Πολίτη):** Πήρατε απάντηση, κύριε συνάδελφε, την οποία θα επαναλάβω, για να σας διευκρινίσω πλήρως, γιατί δεν θέλω να υπάρχει κανένα απολύτως ερωτηματικό.

Κατ’ αρχάς, επαναλαμβάνω ότι δεν υπάρχει κανένα πρόβλημα ασφαλείας για τους πολίτες που υπόκεινται στους ελέγχους της Ελληνικής Αστυνομίας. Αυτό θέλω να είναι απολύτως ξεκάθαρο και νομίζω ότι οτιδήποτε άλλο δεν συνδράμει θετικά, ειδικά αυτή τη στιγμή, ειδικά αυτή τη βδομάδα όπου θέλω να ενημερώσω το Σώμα ότι δέκα χιλιάδες άνδρες και γυναίκες της Ελληνικής Αστυνομίας θα είναι στους δρόμους -και αυτή και την επόμενη βδομάδα, κύριε Πρόεδρε- προκειμένου να αντεπεξέλθουν σε μια δύσκολη διπλή αποστολή, από τη μια, την τάξη και την ασφάλεια για όλους τους πολίτες, καθώς είναι γιορτινές ημέρες και υπάρχουν μετακινήσεις, υπάρχει πάρα πολύς κόσμος στους δρόμους και ταυτόχρονα, την αυστηρή εφαρμογή των μέτρων αντιμετώπισης της πανδημίας του κορωνοϊού.

Θέλω να καλέσω και τους πολίτες να βοηθήσουν την Ελληνική Αστυνομία να κάνει σωστά τη δουλειά της, γιατί κάνοντας εκείνη σωστά τη δουλειά της, κάνει καλό στο σύνολο της κοινωνίας, στην υγεία και την ασφάλεια όλων των πολιτών.

Κύριε συνάδελφε, δεν έχω καταλάβει ποια είναι ακριβώς η πρότασή σας, τι εναλλακτικό έχετε σε αυτό που κάνουμε. Να σας δώσω τα στοιχεία, για να μην υπάρχει το παραμικρό ερωτηματικό.

Στις 2 Δεκεμβρίου, λοιπόν -στις 2 Δεκεμβρίου, το υπογραμμίζω αυτό- κύριε Σπίρτζη, 75% των αστυνομικών ήταν πλήρως εμβολιασμένο. Επαναλαμβάνω, στις 2 Δεκεμβρίου. Είναι έτσι τα στοιχεία, γιατί το Αρχηγείο θέλει και δεκατέσσερις ημέρες προκειμένου να τον θεωρεί πλήρως εμβολιασμένο, και περίπου 6% του συνόλου της αστυνομικής δύναμης, των πενήντα έξι χιλιάδων ανδρών και γυναικών έχει νοσήσει.

Επίσης, τον τελευταίο μήνα έχει εμβολιαστεί με μία δόση το 3,5%, το οποίο στην πραγματικότητα έρχεται να αθροιστεί. Υπάρχει και ένας ικανός αριθμός που καθημερινά εμβολιάζεται. Κάνουμε σκληρό αγώνα να πείσουμε άνδρες και γυναίκες, νέους και μεγαλύτερους αστυνομικούς να εμβολιαστούν. Το ποσοστό στην πραγματικότητα είναι παραπάνω από τον μέσο όρο της ελληνικής κοινωνίας.

Επαναλαμβάνω ότι προτιμούμε αυτή τη μέθοδο και όχι οποιαδήποτε άλλη, γιατί αποδίδει, δεν δημιουργεί κανένα απολύτως πρόβλημα και πρέπει κανείς να παίρνει υπ’ όψιν του την ιδιομορφία που έχει η δουλειά του αστυνομικού. Είναι μια πάρα-πάρα πολύ δύσκολη δουλειά, την οποία δεν μπορεί να κάνει ο οποιοσδήποτε ούτε μπορούμε να προσλαμβάνουμε τον οποιονδήποτε και με οποιονδήποτε τρόπο στην Αστυνομία. Άρα, οι άνθρωποι αυτοί είναι εκεί για να κάνουν τη δουλειά. Συνεργαζόμαστε μαζί τους. Τους προτρέπουμε και τους βοηθούμε να εμβολιαστούν. Έχουμε πετύχει ένα πολύ υψηλό ποσοστό εμβολιασμού και όσοι δεν είναι εμβολιασμένοι, όπως και οι υπόλοιποι που είναι εμβολιασμένοι, τηρούν απαραιτήτως και με πολύ αυστηρό τρόπο τα μέτρα ασφαλείας, για να κάνουν πολύ καλά τη δουλειά τους.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ, κύριε Υπουργέ.

Εισερχόμαστε τώρα στη συζήτηση της τέταρτης με αριθμό 279/13-12-2021 επίκαιρης ερώτησης δεύτερου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Περιβάλλοντος και Ενέργειας, με θέμα: «Ερεσός Λέσβου: Οικοπεδοποίηση της μοναδικής φυσικής ομορφιάς παραλίας του χωριού».

Στην επίκαιρη ερώτηση θα απαντήσει ο Υφυπουργός Περιβάλλοντος και Ενέργειας κ. Νικόλαος Ταγαράς.

Κύριε Αρσένη, έχετε τον λόγο.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, είναι ένα θέμα το οποίο έχει αναστατώσει την κοινή γνώμη στο νησί της Λέσβου. Έχουμε μια μοναδικής ομορφιάς παραλία, αλλά και επειδή εκπροσωπείτε εδώ πέρα και το Υπουργείο Περιβάλλοντος, μια περιοχή «NATURA», το σημείο εκβολής ενός ποταμού το οποίο είναι νησιωτικός υγρότοπος, πάρα πολύ σημαντικός. Και όμως, αυτή τη στιγμή οικοπεδοποιείται. Έχουμε το ΦΕΚ 36/14-2-2012, που καθορίζει τα όρια αιγιαλού. Και -αν είναι δυνατόν!- ως όρια αιγιαλού βάζει το όριο του θερινού κύματος, δηλαδή την παραλία. Όριο αιγιαλού είναι η θάλασσα. Δεν υπάρχει, δηλαδή, αιγιαλός. Ο αιγιαλός έχει μετατραπεί σε οικόπεδο. Για να το πούμε απλά, η άμμος είναι το οικόπεδο. Εκεί που θα ξαπλώσει ένας πολίτης το καλοκαίρι είναι το οικόπεδο.

Αυτά είναι αδιανόητα πράγματα. Ο Δήμος Λέσβου προσέφυγε στο Συμβούλιο της Επικρατείας, εκδικάστηκε η απόφαση, αλλά εκκρεμεί. Παρ’ όλα αυτά, είναι απίστευτο και όμως, έχει βγει οικοδομική άδεια για αυτό το οικόπεδο, που είναι η παραλία. Και σας ρωτάμε: Είναι δυνατόν η ΥΔΟΜ, που εσείς εποπτεύετε, να βγάζει άδεια δόμησης, όταν εκκρεμεί απόφαση στο Σ. τ. Ε., και όταν ο ίδιος ο δήμος έχει γνωμοδοτήσει δύο φορές για την ανάκληση της προέγκρισης της άδειας δόμησης;

Επίσης: Σε ποιες ενέργειες θα προβείτε προκειμένου να απαγορευτεί η έκδοση οικοδομικών αδειών στην παραλία μέχρι να τελεσιδικήσει το θέμα στο Σ. τ. Ε., και, βέβαια, να αποκατασταθεί η χάραξη του αιγιαλού με βάση τους νόμους;

**ΠΡΟΕΔΡΕΥΩΝ (Χαράλαμπος Αθανασίου):** Κύριε Υπουργέ, κύριε Ταγαρά, έχετε τον λόγο για την πρωτολογία σας.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Ευχαριστώ, κύριε Πρόεδρε.

Κύριε συνάδελφε, κατ’ αρχάς, έχω συλλέξει εδώ όλα τα στοιχεία από τις αρμόδιες υπηρεσίες και έχω και το διάγραμμα που αναφέρετε στο συγκεκριμένο οικόπεδο -εκτός σχεδίου, βέβαια, και εκτός οικισμού- σε ό,τι αφορά τη γραμμή παραλίας και γραμμή αιγιαλού, παλαιού και καινούργιο.

Και εδώ φαίνεται καθαρά και μπορεί να είναι και στη διάθεσή σας, ότι το συγκεκριμένο ακίνητο δεν περιλαμβάνεται σε γραμμή αιγιαλού, για να είναι και κοινόχρηστος χώρος, όπως αναφέρεστε. Μάλιστα, επειδή έχουν ακολουθηθεί πολλές διαδικασίες γύρω απ’ αυτό και έχουν υπάρξει πολλές αποφάσεις δικαστηρίων, η τελευταία απόφαση και τελεσίδικη του Αρείου Πάγου, η υπ’ αριθμόν 786/1998 αποδίδει το συγκεκριμένο ακίνητο ως ιδιωτική ιδιοκτησία στον συγκεκριμένο ιδιώτη, ο οποίος εξέδωσε αργότερα την οικοδομική άδεια.

Η απόφαση αυτή έγινε αποδεκτή από τη διοίκηση και σε ερώτηση προς τη διοίκηση και την κτηματική υπηρεσία την αρμόδια για το ιδιοκτησιακό αλλά και για το θέμα της θέσης του αιγιαλού παλιού και καινούργιου, αναφέρεται ότι το αυτό θέμα έχει λήξει, δεν είναι μέσα στον αιγιαλό και βεβαίως στην παραλία.

Σε ό,τι αφορά δε το θέμα της έκτασης του ακινήτου και της άδειας δόμησης, θέλω να σας πω ότι εδώ μιλάμε για μια περιοχή εκτός σχεδίου και εκτός οικισμού. Υπάρχουν τα προεδρικά διατάγματα τα οποία ισχύουν για τέτοιες περιοχές. Η κτηματική υπηρεσία περιγράφει ακριβώς και το μέγεθος και τη θέση του απομένοντος τελικά ορίου και έκτασης επί του οποίου έχουν υπολογιστεί, σύμφωνα με τους όρους δόμησης, η κάλυψη και τα τετραγωνικά δόμησης. Και μάλιστα, μετά από πολλές ερωτήσεις, η οικεία υπηρεσία δόμησης αναφέρεται ότι νομίμως έχει εκδοθεί άδεια. Δεν έχει λόγο ούτε δικαίωμα για περαιτέρω έλεγχο σε ό,τι αφορά ιδιοκτησιακά δικαιώματα. Αυτά εισαγωγικά. Αν κάποιος νομίζει ότι εξακολουθούν να υπάρχουν προβλήματα μετά από αυτά που σας είπα πριν, ότι η απόφαση του Αρείου Πάγου έχει στην ουσία αναγνωρίσει δικαιούχο τον ιδιώτη και η αρμόδια κτηματική υπηρεσία που είναι η καθ’ ύλην αρμόδια υπηρεσία καθορισμού αιγιαλού και παραλίας λέει ότι δεν είναι στον αιγιαλό και στην παραλία, θα συνεχίσω στη δευτερολογία μου.

**ΠΡΟΕΔΡΕΥΩΝ (Χαράλαμπος Αθανασίου):** Ο κ. Αρσένης έχει τον λόγο για να δευτερολογήσει.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, έχω επισκεφθεί τον χώρο. Δεν ξέρω τι αποφάσισε ο Άρειος Πάγος, δεν διαφωνώ για οποιαδήποτε θέματα ιδιοκτησίας, αλλά ξέρετε, η παραλία είναι παραλία! Δεν στηρίζομαι στη δική μου γνώμη, εδώ έχει προσφύγει ο δήμος στο Συμβούλιο της Επικρατείας, προφανώς, για θέματα που προσκρούουν στο Σύνταγμα που δεν εξετάζει ο Άρειος Πάγος.

Εκδικάστηκε η υπόθεση στις 10 Ιουνίου του 2020. Περιμένουμε να ανακοινωθεί η απόφαση. Είναι δυνατόν η υπηρεσία δόμησης να βγάζει οικοδομικές άδειες, ενώ εκκρεμεί η απόφαση του Συμβουλίου της Επικρατείας; Επίσης, ο δήμος έχει γνωμοδοτήσει δυο φορές για την ανάκληση της προέγκρισης αυτής της χωροθέτησης του ορισμού αιγιαλού στην περιοχή Αφεντούλη. Αυτό, η υπηρεσία δόμησης πώς το προσπερνά;

Έχουμε έναν πάρα πολύ σημαντικό χώρο. Έχουμε την παραλία ενός σημαντικότατου τουριστικού προορισμού του νησιού της Λέσβου. Η Ιερισσός για όσους γνωρίζουν είναι ένας αυτόνομος προορισμός, πολύ μακριά από τους υπόλοιπους και είναι πάρα πολύ σημαντικός για την οικονομία του νησιού. Την ίδια στιγμή, όμως και πάνω από αυτό είναι πολύ σημαντικός για τη βιοποικιλότητα, για την προστασία του περιβάλλοντος και για τον αγώνα απέναντι στην κλιματική κατάρρευση.

Αυτοί οι τοπικοί υγρότοποι που συνδέουν το ταξίδι των μεταναστευτικών πουλιών είναι ένα βήμα, ένας σταθμός και δεν είναι δυνατόν να τεθούν σε κίνδυνο. Δεν είναι δυνατόν να τεθεί σε κίνδυνο ο αιγιαλός. Δεν είναι δυνατόν να τεθούν τα δημόσια αγαθά σε κίνδυνο και είναι και οικονομικός ο κίνδυνος, πέρα από το περιβάλλον. Οπότε, θεωρώ ότι θα έπρεπε να κάνετε τα αυτονόητα και τα απαραίτητα προκειμένου να μην προχωρήσει καμμία δόμηση, τουλάχιστον έως ότου αποφανθεί και το Συμβούλιο της Επικρατείας.

**ΠΡΟΕΔΡΕΥΩΝ (Χαράλαμπος Αθανασίου):** Ο κύριος Υπουργός έχει τον λόγο για να δευτερολογήσει.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Κύριε συνάδελφε, ο Άρειος Πάγος στον οποίον αναφέρθηκα αλλά αναφερθήκατε και εσείς είναι το ανώτατο όργανο από πλευράς έκδοσης αποφάσεων. Βεβαίως και το Συμβούλιο της Επικρατείας και το Ελεγκτικό Συνέδριο. Τα τρία ανώτατα όργανα από πλευράς απόδοσης δικαιοσύνης, αλλά και τελεσιδικίας αποφάσεων δικαστικών που αφορούν διάφορα ζητήματα.

Όπως σας είπα, το ένα αφορά τον καθορισμό αιγιαλού και παραλίας, γιατί είχε βγει έξω η συγκεκριμένη ιδιοκτησία από τη γραμμή αιγιαλού. Βεβαίως, υπάρχει η γραμμή παραλίας, η ζώνη που είναι προς απαλλοτρίωση, αλλά είναι έξω από τη γραμμή αιγιαλού και για το κομμάτι που είναι έξω και από τη γραμμή παραλίας, η απομένουσα έκταση αυτή ελήφθη υπ’ όψιν στην έκδοση οικοδομικής άδειας και στον υπολογισμό των όρων δόμησης, της κάλυψης και της δόμησης του ακινήτου για κατοικία.

Μπορεί να εκκρεμεί ένσταση, όπως λέτε, στο Συμβούλιο της Επικρατείας, όμως, τα στοιχεία τα οποία έχουμε στη διάθεσή μας δεν μας επιτρέπουν να σταματήσουμε μια διαδικασία που έχει τελεσιδικήσει ως προς την οριοθέτηση του αιγιαλού, ως προς την αναγνώριση ιδιοκτησίας που το ίδιο το δημόσιο απεδέχθη ότι δεν είναι δημόσιος χώρος, αλλά ιδιωτικός και κατ’ επέκταση, αν τίθενται θέματα νομικά πέραν αυτών που ανέφερα, θα εξελιχθεί η διαδικασία και θα βγει η όποια απόφαση. Όμως, εν ονόματι της όποιας κάθε φορά αναφοράς ή ένστασης, δεν μπορούμε εμείς να σταματάμε με τα στοιχεία τα οποία έχουμε όταν το ίδιο το δημόσιο με τις αρμόδιες υπηρεσίες του λέει ότι δεν είναι αιγιαλός και ότι είναι ιδιοκτησία του ιδιώτη.

Αυτά, ως απάντηση σε αυτά που με προσοχή άκουσα και αφού μελέτησα όλο τον φάκελο και ξαναλέω ότι έχω και τα διαγράμματα καθορισμού αιγιαλού-παραλίας και τις αποφάσεις του Αρείου Πάγου και όλη την εξέλιξη, γιατί δεν έφτασε στον Άρειο Πάγο, τελεσιδίκησε. Όλες τις αποφάσεις, λοιπόν, που έχουν γίνει αποδεκτές από τη διοίκηση. Ύστερα από αυτά, δεν μπορούμε εμείς να κάνουμε κάτι περαιτέρω ως προς το θέμα το οποίο θίξατε.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ, κύριε Υπουργέ.

Προχωρούμε τώρα στην έβδομη με αριθμό 280/13-12-2021 επίκαιρη ερώτηση δεύτερου κύκλου του Βουλευτή Β2΄ Δυτικού Τομέα Αθηνών του ΜέΡΑ25, κ. Κρίτωνα - Ηλία Αρσένη προς τον Υπουργό Περιβάλλοντος και Ενέργειας, με θέμα: «Επέκταση των οικιστικών ορίων του χωριού Μεγάλο Πάπιγκο, στο Ζαγόρι της Ηπείρου».

Θα την απαντήσει πάλι ο κ. Ταγαράς.

Ο κ. Αρσένης έχει τον λόγο.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Είναι ένα παρόμοιο θέμα όπως και το προηγούμενο. Και εδώ, βέβαια, κύριε Ταγαρά, όπως και στο προηγούμενο, η υπόθεση του Αρείου Πάγου δεν αφορούσε την οριοθέτηση του αιγιαλού που έγινε αργότερα το 2012, ενώ μου περιγράψατε μια απόφαση που είχε προηγηθεί, γιατί αν δεν κάνω λάθος είπατε του ’98.

Τώρα, για το Ζαγόρι. Έχουμε ένα δημοτικό συμβούλιο το οποίο έρχεται και λέει ότι άλλα είναι τα όρια του οικισμού από αυτά που είχαν οριστεί από το αντίστοιχο ΦΕΚ του ’90. Και όχι μόνο το αποφασίζει, ενώ δεν επιτρέπεται, αλλά το περνάει και στους χάρτες του Κτηματολογίου, με αποτέλεσμα να ξεκινούν διάφορες αδειοδοτήσεις δόμησης κτισμάτων στον πυρήνα του Εθνικού Πάρκου Βόρειας Πίνδου. Δηλαδή, για να το πούμε διαφορετικά, στον εθνικό δρυμό της Πίνδου, όπως το θυμάται ο κόσμος. Αυτή τη στιγμή μέσα στον πυρήνα κτίζονται κτήρια σε σημεία που δεν επιτρέπονται, επειδή ένας δήμος έβγαλε μία απόφαση μόνος του, χωρίς την τήρηση των διαδικασιών. Οι διαδικασίες είναι ότι πρέπει ότι οι αλλαγές ορίων απαιτούν ειδικά προεδρικά διατάγματα και δεν μπορεί ο δήμος από μόνος του να το αποφασίζει.

Η επίπτωση είναι δραματική, όχι μόνο για τον πυρήνα του Εθνικού Δρυμού του Βίκου, το Πάρκο Βόρειας Πίνδου, τη ζώνη αποκλεισμού δηλαδή, τη ζώνη απόλυτης προστασίας του Πάρκου Βόρειας Πίνδου. Ταυτόχρονα είναι δραματική και για την φυσιογνωμία και την οικονομία, γιατί προσβάλλει την προσπάθεια που κάνει αυτός ο τόπος να ενταχθούν τα Ζαγοροχώρια στα μνημεία UNESCO.

Oπότε αυτονόητα έρχομαι να σας ρωτήσω: Πώς θα σταματήσετε αυτόν τον διπλό κίνδυνο και για την ένταξη στην UNESCO από την υπονόμευση του περιβάλλοντος και τι μέτρα θα πάρετε για να διασφαλίσετε τη νομιμότητα και τον έλεγχο των ενεργειών του Δήμου Ζαγορίου, ώστε να αποτραπεί αυτές οι παράνομες ενέργειες να έχουν τη δραματική επίπτωση στο φυσικό περιβάλλον;

**ΠΡΟΕΔΡΕΥΩΝ (Χαράλαμπος Αθανασίου):** Κύριε Υπουργέ, έχετε τον λόγο.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Κύριε συνάδελφε, θέλω να σας πω ότι, όπως είπατε κι εσείς, ο οικισμός Μεγάλου Πάπιγκου έχει χαρακτηριστεί παραδοσιακός ως οικισμός προϋφιστάμενος του ’23 με το π.δ.26/9/79 περί χαρακτηρισμού παραδοσιακών οικισμών. Στη συνέχεια, τροποποιήθηκε με το διάταγμα του ’85 και έχει χαρακτηριστεί και ως τόπος ιδιαίτερου φυσικού κάλλους. Μετά τον χαρακτηρισμό του οικισμού, ακολούθησε η οριοθέτησή του το 1990 με την υπ’ αριθμόν 496 απόφαση νομάρχη, όπως και σχεδόν σε όλη την επικράτεια, για οικισμούς κάτω από δύο χιλιάδες κατοίκους, όπως, βεβαίως, είναι και το Πάπιγκο και όχι με προεδρικό διάταγμα.

Είναι αλήθεια ότι οι αποφάσεις καθορισμού ορίων οικισμού από νομάρχες είναι ένα θέμα το οποίο στο Συμβούλιο Επικρατείας έχει πρόβλημα και έχουν υπάρξει προβλήματα όπου έχει υπάρξει προσφυγή και απόφαση του Συμβουλίου Επικρατείας και είναι ανίσχυρες. Όμως, μέχρι να συμβεί μετά από προσφυγή και να υπάρξει απόφαση, είναι ισχυρές, εκτελούνται και παράγουν και έννομα αποτελέσματα. Σε καμμία περίπτωση δεν ορίζονται όρια οικισμού με ασφάλεια δικαίου παρά μόνο με προεδρικό διάταγμα.

Αναφερθήκατε πριν σε απόφαση του δημοτικού συμβουλίου σε ό,τι αφορά τα όρια οικισμού σε σχέση με τη συγκεκριμένη ιδιοκτησία. Θέλω να σας πω ότι οι απαντήσεις που έχουμε και από την αρμόδια Υπηρεσία Δόμησης και από τον δήμαρχο και από την περιφέρεια συνηγορούν στο ίδιο σημείο, στην ίδια απόφαση ότι η ιδιοκτησία, το οικόπεδο το συγκεκριμένο επί του οποίου ανεγείρονται οι οικοδομές που αναφέρεστε ευρίσκονται εντός των ορίων του οικισμού. Αυτά σύμφωνα με τον καθορισμό των ορίων με την απόφαση του νομάρχη, αυτή που αναφέρθηκα πριν. Άρα, σωστά έχει εκδοθεί η απόφαση.

Τώρα, αν το δημοτικό συμβούλιο θέλει να τροποποιήσει τα όρια και αν έχει πάρει ή θα πάρει αποφάσεις τροποποίησης των ορίων, μπορεί αυτό να γίνει, αλλά θα γίνει με έκδοση προεδρικού διατάγματος, όπως θεσμικά προβλέπεται, για να είναι και ασφαλής η κατάληξη αυτής της διαδικασίας. Μέχρι τότε όμως και σύμφωνα με όλες τις υπηρεσίες, φαίνεται και αναγράφεται ότι η συγκεκριμένη ιδιοκτησία οικοπέδου είναι εντός οικισμού και έχουν εφαρμοστεί τα προβλεπόμενα στο αντίστοιχο διάταγμα.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ ευχαριστώ, κύριε Υπουργέ.

Κύριε Αρσένη, παρακαλώ για τη δευτερολογία σας.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ.

Κύριε Υπουργέ, καταλαβαίνω ότι δεν γνωρίζετε την περιοχή και οι πληροφορίες που σας δώσανε είναι εντελώς λάθος.

Κοιτάξτε, τα όρια του οικισμού ήταν το νεκροταφείο. Είναι πολύ συγκριμένα. Δεν μιλάμε για κάποιο χάρτη που δεν ξέρουμε πού βρίσκεται. Ήταν το νεκροταφείο. Αυτός ο χώρος που χτίζεται αυτή τη στιγμή είναι πέρα από το νεκροταφείο, είναι παράβαση των ορίων οικισμού. Σας έδωσαν λάθος πληροφορίες. Παρακαλώ να μην υποστηρίζετε λάθος πληροφορίες εδώ μέσα, γιατί κάνετε κακό και σε εσάς προσωπικά.

Οπότε έχουμε ότι έχουν επεκταθεί από τον δήμο. Όπως ξέρετε πολύ καλά, έχει πάρει απόφαση επέκτασης, επανακαθορισμού των ορίων ο δήμος. Αυτά είναι τα όρια που δηλώθηκαν στο Κτηματολόγιο και με βάση αυτό βγήκε η απόφαση. Να μην καθίσω να σας διαβάσω και την οικοδομική άδεια, που στηρίζεται στα όρια του Κτηματολογίου, όπως δηλώθηκαν από τον δήμο. Έχω όλα αυτά τα στοιχεία και θέλω να τα καταθέσω στα Πρακτικά.

Αλλά αυτή τη στιγμή ο δήμος έχει επεκτείνει παράνομα τα όρια του οικισμού πέρα από το συγκεκριμένο σημείο το οποίο δεν μεταφέρθηκε, γιατί δεν μεταφέρθηκε το νεκροταφείο. Και σε αυτόν τον χώρο δεν μιλάμε για ένα που χτίζεται. Είναι πάρα πολλά που αρχίζουν και πωλούνται για να χτιστούν μέσα στον πυρήνα του Πάρκου Βόρειας Πίνδου στη ζώνη αποκλεισμού, για να το πούμε απλά ξανά, για να το ακούει ο κόσμος, στον Εθνικό Δρυμό Βίκου, όπως τον θυμόμαστε όλοι.

Αντί να υπερασπίζεστε, δηλαδή, εδώ πέρα το παράνομο, ελάτε να υπερασπιστείτε το νόμιμο. Ελάτε να υπερασπιστείτε το περιβάλλον. Αυτή είναι η θεσμική σας αρμοδιότητα. Η θεσμική σας αρμοδιότητα εδώ πέρα είναι να προστατεύσετε τις προστατευόμενες περιοχές, πόσω μάλλον τον πυρήνα των εθνικών πάρκων.

Δηλαδή εσείς δεν καθίσατε πριν έρθετε εδώ πέρα να δείτε τον χάρτη; Ο χάρτης έχει συγκριμένα σημεία. Δεν περίμενε να υπάρχει ο γεωεντοπισμός και το GPS. Υπάρχει το σημείο του νεκροταφείου. Ξέρετε, πολλά όρια οικισμού έχουν πρόβλημα, αλλά όχι όταν έχουν συγκεκριμένα κτισμένα κτίσματα ως όρια. Εκεί ξέρουμε ποιο ήταν το όριο. Δεν είναι γραμμές στο πουθενά, είναι η γραμμή πάνω από το νεκροταφείο. Δεν είναι ένας δρόμος που μετακινείται. Πώς ξαφνικά βρέθηκε αυτή τη γραμμή να περικλείει άλλο τόσο οικισμό έξω από το νεκροταφείο; Τι έγινε; Διά μαγείας άλλαξε ο νόμος; Δεν άλλαξε. Πού είναι το προεδρικό διάταγμα;

Σας καλώ να μη συνεχίσετε να υποστηρίζετε εδώ πέρα πράγματα τα οποία είναι προδήλως παράνομα. Αν χρειαστεί, θα μπούμε και σε λεπτομέρειες. Αν δούμε ότι, πραγματικά, συνεχίζετε να τα υποστηρίζετε, θα μπούμε και σε λεπτομέρειες για ποιον λόγο η Κυβέρνηση μπορεί να θέλει να υποστηρίξει το συγκεκριμένο.

**ΠΡΟΕΔΡΕΥΩΝ (Χαράλαμπος Αθανασίου):** Ωραία. Ευχαριστώ πολύ.

Κύριε Υπουργέ, έχετε τον λόγο για τη δευτερολογία σας.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Ευχαριστώ, κύριε Πρόεδρε.

Κύριε συνάδελφε, δεν εκφράζω προσωπικές απόψεις και δεν μπορώ να γνωρίζω βεβαίως τα όρια του κάθε οικισμού σε όλη την Ελλάδα. Υπάρχουν όμως αρμόδιες υπηρεσίες που θεσμικά είναι και υπεύθυνες και για τον έλεγχο και για τις κυρώσεις.

Εγώ σας ανέφερα πριν ότι η Υπηρεσία Δόμησης, η οποία είναι αρμόδια και για την έκδοση οικοδομικής άδειας, μετά από έλεγχο που έκανε διαπίστωσε και απάντησε γραπτώς ότι η συγκεκριμένη ιδιοκτησία είναι εντός ορίου οικισμού και μάλιστα το όριο αυτό συμπίπτει με το όριο του Εθνικού Πάρκου, είναι κοινό όριο του οικισμού Πάπιγκου και του Εθνικού Πάρκου. Έτσι λέει η οικεία Υπηρεσία Δόμησης που έχει και την ευθύνη και τον θεσμικό ρόλο να ελέγξει και να απαντήσει. Αυτό είναι ένα.

Σε ό,τι αφορά τον δήμο και τον δήμαρχο, θέλω να σας πω ότι ο Δήμαρχος του Δήμου Ζαγορίου Γεώργιος Σουκουβέλος έχει απαντήσει ότι οι εργασίες ανέγερσης διώροφης οικοδομής δεν πραγματοποιούνται σε περιοχή που βρίσκεται εκτός των ορίων του οικισμού Παπίγκου, όπως αυτά έχουν καθοριστεί, αλλά εντός των ορίων αυτού σύμφωνα με το από τάδε συνημμένο έγγραφό της ΥΔΟΜ Δήμου Ιωαννίνων, η οποία έχει και τη διοικητική υποστήριξη του δήμου.

Συμπληρώνει δε παρακάτω: Κανένας διχασμός δεν έχει επέλθει στην τοπική κοινωνία, όπως εσφαλμένα αναφέρεται στην επίκαιρη ερώτηση. Η τοπική κοινωνία, ο Πρόεδρος της Τοπικής Κοινότητας Παπίγκου και πρωτίστως ο Δήμος Ζαγορίου αποτελούν τους μόνιμους και διαχρονικούς θεματοφύλακες της προστασίας του δομημένου και φυσικού περιβάλλοντος του Δήμου Ζαγορίου και των δημοτικών κοινοτήτων.

Εκτός των άλλων, από το γεγονός ότι το φυσικό και δομημένο περιβάλλον παραμένει αναλλοίωτο ανά τους αιώνες, για τον λόγο αυτό η ελληνική πολιτεία επέλεξε να τη θέσει υπό την προστασία της UNESCO, που και εμείς στηρίζουμε και υποστηρίζουμε, γιατί αποτελεί περιοχή παγκόσμιας πολιτιστικής κληρονομίας. Ως προς αυτό είμαστε απόλυτα σύμφωνοι και συνδράμουμε και θα κάνουμε και εμείς από την πλευρά μας ό,τι οφείλουμε και μπορούμε στην κατεύθυνση αυτή.

Αυτά, λοιπόν, στα οποία αναφέρθηκα, δεν είναι προσωπικές απόψεις. Και δεν θα μπορούσα να έχω προσωπικές απόψεις, όταν οι οριοθετήσεις είναι συγκεκριμένες, είναι θεσμικά κατοχυρωμένες και δεν συνηγορούν σε αυτά στα οποία αναφερθήκατε, αγαπητέ συνάδελφε.

Ύστερα από αυτά, δεν μπορώ να κάνω κάτι άλλο από την πλευρά μου. Αν ο δήμος θέλει να αλλάξει ή θεωρεί ότι υπάρχει κάτι λάθος, υπάρχουν θεσμικά δυνατότητες να τις διατρέξει για να δει αν χρειάζεται κάτι περαιτέρω. Από αυτά τα οποία έχω εγώ από την πλευρά μου, όμως, δεν μπορώ να δώσω κάποια άλλη απάντηση.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κύριε Υπουργέ.

Θα συζητηθεί τώρα η δεύτερη με αριθμό 728/29-10-2021 ερώτηση του κύκλου αναφορών-ερωτήσεων του Βουλευτή Β΄ Θεσσαλονίκης του Συνασπισμού Ριζοσπαστικής Αριστεράς κ.Σωκράτη Φάμελλουπρος τον Υπουργό Περιβάλλοντος και Ενέργειας,με θέμα: «Σε αδιέξοδο οι υπηρεσίες δόμησης της χώρας, οι μηχανικοί και οι πολίτες».

Και σε αυτή την ερώτηση θα απαντήσει ο Υφυπουργός Περιβάλλοντος και Ενέργειας κ. Νίκος Ταγαράς.

Κύριε Φάμελλε, έχετε τον λόγο.

**ΣΩΚΡΑΤΗΣ ΦΑΜΕΛΛΟΣ:** Ευχαριστώ, κύριε Πρόεδρε. Και πάλι, καλή εβδομάδα. Καλημέρα και στον κύριο Υφυπουργό. Να του ευχηθώ από τώρα καλές γιορτές και υγεία για όλους μας.

Κύριε Υφυπουργέ, η ερώτηση είχε υποβληθεί στις 29 Οκτωβρίου. Αφορά ένα κρίσιμο ζήτημα, τη λειτουργία των υπηρεσιών δόμησης σε όλη την Ελλάδα. Δυστυχώς, οφείλω να σημειώσω ότι δεν απαντήθηκε, ως όφειλε, γραπτά. Μας δημιουργεί προβληματισμό το γιατί δεν απαντάτε γραπτά σε αυτές τις ερωτήσεις. Θα θέλαμε να μας δώσετε κάποιες απαντήσεις, διότι απ’ ό,τι βλέπω, έχουμε εννιά παρατάσεις της διοικητικής υποστήριξης από τους δήμους που διαθέτουν προς τους δήμους που δεν έχουν συστήσει υπηρεσία δόμησης, ενώ στο Υπουργείο Περιβάλλοντος, αλλά και στο Υπουργείο Εσωτερικών, από τον Ιούνιο του 2020 έχετε τροποποιήσει τέσσερις φορές το άρθρο 97Α΄ για τη στελέχωση των υπηρεσιών δόμησης.

Η τελευταία τροπολογία, μάλιστα, η οποία ήρθε και αυτή νύχτα, χωρίς διαβούλευση, χωρίς δημοσιοποίηση, ήρθε να καλύψει ένα νομοθετικό κενό το οποίο είχε μείνει για τις πρώτες μέρες του Οκτωβρίου, όπου δεν υπήρχε θεσμικό πλαίσιο. Υπήρχε ένα σοβαρό πρόβλημα. Οι μισοί δήμοι της χώρας δεν μπορούσαν να εκδώσουν οικοδομική άδεια. Όμως δεν λειτουργούσαν και άλλες υπηρεσίες, όπως είναι οι αυτοψίες, η άρση στατικής επικινδυνότητας, η συμμόρφωση αυθαιρέτων.

Σε κάθε περίπτωση, δώσατε μία τρίμηνη παράταση, μέχρι την 1-1-2022, υπό τον όρο της έκδοσης ενός κρίσιμου προεδρικού διατάγματος, το οποίο θα καθορίσει τα κριτήρια στελέχωσης των υπηρεσιών δόμησης.

Το πρώτο ζήτημα το οποίο προκύπτει, λοιπόν, είναι πού βρίσκεται αυτό το προεδρικό διάταγμα, το οποίο στην Κυβέρνησή σας εκκρεμεί τα τελευταία δύο, δυόμισι χρόνια.

Γνωρίζετε, από την άλλη μεριά, ότι σε όλη τη χώρα οι δήμοι αντιμετωπίζουν ένα σοβαρό πρόβλημα υποστελέχωσης των υπηρεσιών δόμησης. Υπάρχει κυριολεκτικά αδυνάτισμα των υπηρεσιών δόμησης -όχι απλά σταθερότητα, όχι απλά συνταξιοδότηση- με αποτέλεσμα να μειώνεται με πολύ γρήγορους ρυθμούς το προσωπικό των υπηρεσιών δόμησης και συνολικά των τεχνικών υπηρεσιών, ενώ τα τελευταία τρία χρόνια αγνοούνται από την Κυβέρνησή σας τα Παρατηρητήρια Δόμησης, μία μεγάλη καινοτομία του 4495/2017, της κυβέρνησης του ΣΥΡΙΖΑ, τα οποία είχαν προγραμματισμένες, εγκεκριμένες προσλήψεις διακοσίων πενήντα μηχανικών. Τα έχετε σταματήσει, όμως, με αποτέλεσμα να σταματήσει ο έλεγχος των αυθαιρέτων και να υπάρχει σοβαρό πρόβλημα, το οποίο επεκτείνεται μέχρι και με τροπολογίες των Βουλευτών σας να παραμείνουν τελεσίδικα καθορισμένα αυθαίρετα επί της παραλίας και του αιγιαλού. Εκεί έχει φτάσει η φιλική προς το περιβάλλον Κυβέρνηση!

Επειδή, όπως καταλαβαίνετε, αυτό δημιουργεί ανασφάλεια δικαίου και έλλειψη λειτουργικότητας σε έναν κρίσιμο τομέα και της οικονομίας και του περιβάλλοντος, αλλά και της ποιότητας ζωής και επειδή έχετε σοβαρά προβλήματα, πλέον, που σωρεύονται στον πολεοδομικό σχεδιασμό -οφείλω να πω ότι δεν είναι ο μόνος τομέας που, δυστυχώς, η Κυβέρνησή σας δημιουργεί μόνο προβλήματα, γιατί σε όλη την κοινωνία και την οικονομία πληθαίνουν τα προβλήματα από τα αδιέξοδα και την αδικία της Κυβέρνησης Μητσοτάκη- το ερώτημα είναι απλό για εσάς: Πώς θα αντιμετωπίσετε το ζήτημα πρώτον, της έλλειψης προεδρικού διατάγματος, δεύτερον της στελέχωσης, τρίτον της έλλειψης Παρατηρητηρίων Δόμησης και τέταρτον, του πραγματικού ελέγχου του περιβάλλοντος αλλά και του σχεδιασμού που δίνει την πραγματική διέξοδο ανάπτυξης…

**ΠΡΟΕΔΡΕΥΩΝ (Χαράλαμπος Αθανασίου):** Σας ευχαριστώ, κύριε Φάμελλε.

**ΣΩΚΡΑΤΗΣ ΦΑΜΕΛΛΟΣ:** …και όχι με λογικές άγριας δύσης.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Υπουργέ, έχετε τον λόγο.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Ευχαριστώ πολύ, κύριε Πρόεδρε.

Αγαπητέ συνάδελφε, κατ’ αρχάς αντεύχομαι και εγώ καλές γιορτές, καλή χρονιά, με υγεία και κάθε καλό και σε εσάς, αλλά και σε όλους τους συναδέλφους.

Να απολογηθώ για την καθυστέρηση προσωπικά, γιατί ένα προσωπικό σοβαρό πρόβλημα μού στέρησε τη δυνατότητα να ανταποκριθώ στο χρόνο που θα έπρεπε και που νομίζω υπό νορμάλ συνθήκες γινόταν, στα ερωτήματά σας.

Αυτά σε ό,τι αφορά την καθυστέρηση απάντησης της επερώτησης.

Σε ό,τι αφορά τώρα την ουσία, πράγματι οι υπηρεσίες δόμησης έχουν προβλήματα. Και οι λόγοι για τους οποίους έχουν προβλήματα είναι ότι έχει μειωθεί ο αριθμός των στελεχών στις ΥΔΟΜ είτε γιατί υπήρξαν συνταξιοδοτήσεις που δεν καλύφθηκαν με νέες προσλήψεις, είτε γιατί υπήρξαν μετακινήσεις στο δήμο. Όπως ξέρετε, οι υπηρεσίες δόμησης υπάγονται στους δήμους και κατ’ επέκταση στο Υπουργείο Εσωτερικών. Δεν υπάγονται σε εμάς διοικητικά. Εποπτεύονται από πλευράς θεσμικού πλαισίου, αλλά διοικητικά εποπτεύονται από τους δήμους και κατ’ επέκταση από το Υπουργείο Εσωτερικών. Υπήρξαν, λοιπόν, μετακινήσεις, από τις υπηρεσίες δόμησης προς τις τεχνικές υπηρεσίες των ίδιων των δήμων.

Από την άλλη πλευρά, σύμφωνα με το πλαίσιο το οποίο θεσμικά προβλέπεται εδώ και χρόνια, που αναφέρεται στη στελέχωση κάθε δήμου, να αποκτήσει ο κάθε δήμος τη δική του υπηρεσία δόμησης, εκ του αποτελέσματος φαίνεται πως υπάρχει ζήτημα, κύριε συνάδελφε, διότι από τους εκατόν εξήντα περίπου -σχεδόν οι μισοί- που απέμεναν για να δημιουργήσουν και να στελεχώσουν δική τους τεχνική υπηρεσία μόνο έξι τα κατάφεραν.

Αυτό το λέω για να δούμε τι φταίει, αλλά και αν χρειάζεται -και η εκτίμησή μας είναι ότι χρειάζεται- επαναπροσδιορισμός του ποιος, του πώς και του τι θα ελέγχει στα θέματα τα οποία συζητάμε.

Μάλιστα, υπάρχει συζήτηση σε εξέλιξη αρκετό διάστημα -και είμαστε στο τέλος- μεταξύ του Υπουργείου Περιβάλλοντος, του Υπουργείου Εσωτερικών -που, ξαναλέω, θεσμικά εποπτεύει, διαμέσου των δήμων, τις ΥΔΟΜ- αλλά και με τον Πρόεδρο της ΚΕΔΕ και με το Τεχνικό Επιμελητήριο, για να βρούμε μία διέξοδο στο να υπάρξει κάλυψη αμέσως όχι μόνο των υπαρχουσών ΥΔΟΜ -γιατί και εκεί, στις λειτουργούσες υπάρχουν προβλήματα- αλλά πολύ περισσότερο σε αυτές που δεν καλύπτονται και δεν έχουν δημιουργήσει τη δική τους υπηρεσία δόμησης.

Μέσα στα θέματα τα οποία συζητήθηκαν, ήταν και η διαδημοτική συνεργασία σε επίπεδο περιφερειακής ενότητας. Αν θέλετε την προσωπική μου άποψη, είναι λάθος που κάθε δήμος θα πρέπει να έχει τη δική του υπηρεσία δόμησης. Ήταν και παραμένει -αυτό είναι σε εξέλιξη- σε επίπεδο περιφερειακής ενότητας μία υπηρεσία δόμησης αν εξαιρέσουμε τα νησιά που υπάρχει η ιδιαιτερότητα της νησιωτικότητας και τα μεγάλα αστικά κέντρα. Όμως, είναι ένα θέμα υπαρκτό.

Θέλω να σας πω ότι σε συνεννόηση και συνεργασία με το Υπουργείο Εσωτερικών έχει κινηθεί η διαδικασία για προσλήψεις σε ό,τι αφορά το 2020 – 2021 για διακόσιους εβδομήντα έξι δήμους συνολικά εξακόσιες μία θέσεις μηχανικών διαφόρων ειδικοτήτων. Από τις θέσεις αυτές πεντακόσιες ενενήντα απεστάλησαν στο ΑΣΕΠ για την έκδοση της σχετικής προκήρυξης, η οποία αναμένεται να δημοσιευθεί εντός των επόμενων ημερών. Ομοίως, με εγκύκλιο του Υπουργείου Εσωτερικών ανακοινώθηκαν οι θέσεις που εγκρίθηκαν για το 2022: τριακόσιες ενενήντα τρεις θέσεις μηχανικών για εκατόν ενενήντα έναν δήμους. Οι προσλήψεις που προβλέπονται συνολικά είναι εννιακόσιες ογδόντα τρεις, περίπου 23% αύξηση σε σχέση με τους υπάρχοντες και λειτουργούντες από πλευράς αριθμού. Τα στελέχη που υπάρχουν: τέσσερις χιλιάδες τριακόσια δεκαοκτώ.

Βεβαίως, υπάρχει και η δυνατότητα και μέσω της κινητικότητας για να μπορέσει να συμπληρωθεί το προσωπικό ή ακόμη και με προσωπικό ιδιωτικού δικαίου ορισμένου χρόνου.

Τα λέω αυτά, διότι μέχρι να υπάρξει η πρόσληψη που θα καλύψει απολύτως την ανάγκη, θα πρέπει να υπάρξει και απάντηση στη λύση του προβλήματος το οποίο υπάρχει.

Σε ό,τι αφορά δε τα παρατηρητήρια, αλλά και τι θα γίνει με τον έλεγχο των αυθαιρέτων και όχι μόνο, λόγω χρόνου θα ολοκληρώσω την απάντησή μου σε όλα τα ερωτήματά σας, αγαπητέ συνάδελφε, στην δευτερολογία μου.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ πολύ.

Κύριε Φάμελλε, έχετε τον λόγο για τη δευτερολογία σας.

**ΣΩΚΡΑΤΗΣ ΦΑΜΕΛΛΟΣ:** Ευχαριστώ, κύριε Πρόεδρε.

Κατ’ αρχάς, κύριε Υπουργέ, αγαπητέ συνάδελφε, η ερώτηση για την καθυστέρηση δεν αφορούσε τη δική σας παρουσία εδώ στη διαδικασία των επίκαιρων αλλά τη γραπτή απάντηση στην ερώτηση του Οκτωβρίου. Δεν αναφερόμουν σε οτιδήποτε άλλο που αφορά την προσωπική σας παρουσία.

Δεύτερον, μου κάνει ιδιαίτερη εντύπωση, κύριε Πρόεδρε, ότι στην πρώτη απάντηση του Υφυπουργού περιλαμβάνονται προκηρύξεις προσλήψεων που άκουσα στο τέλος της τοποθέτησής του για τον προγραμματισμό 2020 - 2021 που όμως δεν έχουν βγει ακόμη από το ΑΣΕΠ, δηλαδή θα βγουν το 2022 και θα προσληφθούν το 2023. Δηλαδή η περιγραφή του προβλήματος είναι ότι η επόμενη κυβέρνηση θα λύσει το πρόβλημα, γιατί σε αυτή τη διακυβέρνηση φαίνεται ότι δεν προλάβατε να κάνετε ούτε προκηρύξεις ούτε προσλήψεις ακόμα.

Έχουν περάσει, όμως, δυόμισι χρόνια, κύριε Υπουργέ, και το είπατε συγκεκριμένα ότι αναμένετε τις προκηρύξεις του ΑΣΕΠ γιατί είναι η έγκριση προγραμματισμού του 2020. Ζήσε Μάη μου, να φας τριφύλλι!

Όμως εδώ έχουμε ανεπάρκεια, καθυστερήσεις, ένα μπαλάκι ευθυνών και πάντως σε κάθε περίπτωση έχουμε ανασφάλεια δικαίου, διακοπή της ανάπτυξης έλλειψη πολεοδομικού προγραμματισμού και σίγουρα κίνδυνο και για το δημόσιο συμφέρον, αλλά και για το δομημένο και το φυσικό περιβάλλον.

Από μια έρευνα η οποία έχει γίνει σε επίπεδο Κεντρικής Ένωσης Δήμων την οποία προφανώς έχετε υπ’ όψιν σας, προκύπτει ότι μόνο οι μισοί δήμοι έχουν υπηρεσία δόμησης αλλά και από αυτούς οι ενενήντα έξι από τους εκατόν εξήντα οκτώ, ποσοστό περίπου στο 60%, λειτουργούν με ελλιπέστατο προσωπικό, δηλαδή πολύ κάτω από τις ανάγκες του νομού. Απουσιάζουν πολλές βασικές ειδικότητες. Και εσείς ο ίδιος είπατε εδώ στη Βουλή, αν δεν κάνω λάθος, τον Οκτώβριο, πριν από δύο-τρεις μήνες, ότι, πράγματι, υπάρχει έλλειψη προσωπικού. Και, πράγματι, αν δεν κάνω λάθος τουλάχιστον στις εκατό από τις εκατόν εξήντα που λειτουργούν υπάρχει καθυστέρηση έκδοσης αδειών μεγαλύτερη των εβδομήντα πέντε ημερών και σε πολλές περιπτώσεις μεγαλύτερη των εκατό ημερών.

Εκεί, λοιπόν, λέτε ότι υπάρχει έλλειψη προσωπικού και καθυστερήσεις. Από τη μια μεριά, λοιπόν, αναγνωρίζετε ότι το σύστημα δεν μπορεί να λειτουργήσει λόγω έλλειψης προσωπικού και από την άλλη μεριά δεν μας είπατε ακόμα τίποτα πρώτον, για το προεδρικό διάταγμα δεν έχετε πει τίποτα γι’ αυτό που πρέπει να ισχύσει σε μία βδομάδα εργάσιμων ημερών, δέκα μέρες, όσον αφορά τη στελέχωση των ΥΔΟΜ. Δηλαδή το Υπουργείο σας δεν είναι έτοιμο να ανταποκριθεί στη δική σας τροπολογία που έδινε τρίμηνη παράταση για να βγει το προεδρικό διάταγμα και να έχουμε κριτήρια στελέχωσης; Ένα το κρατούμενο.

Δεύτερον, μαθαίνω από δημοσιεύματα και το άκουσα στην πρώτη τοποθέτησή σας ότι σκέφτεστε να λειτουργήσετε σε επίπεδο περιφερειακής ενότητας πολεοδομίες. Είναι προσωπική σας άποψη και το έχω δει και από δημοσιεύματα. Και μάλιστα σκέφτεστε να υπάρχει και η κεντρική υπηρεσία στο Υπουργείο Περιβάλλοντος.

Εδώ, δηλαδή, βλέπουμε, κύριε Πρόεδρε, -κι επειδή στον περιφερειακό νομό το λέω αυτό- να σκέφτεται το Υπουργείο να καταργήσει οποιαδήποτε έννοια περιφερειακής οργάνωσης, να αφαιρέσει αρμοδιότητα από την αυτοδιοίκηση και στο Νομό Ρεθύμνου, παραδείγματος χάριν, οι οικοδομικές άδειες να βγαίνουν μόνο στο Ρέθυμνο και να μη βγαίνουν στις έδρες των δήμων.

Σας θυμίζω, όμως, κύριε Ταγαρά, γιατί έχετε παρελθόν αυτοδιοικητικό, ότι ο λόγος για τον οποίον πολλοί συνηγόρησαν στη μεταρρύθμιση του «ΚΑΛΛΙΚΡΑΤΗ» ήταν για να υπάρχει υπεραξία στους δήμους, τους μεγαλύτερους από τις κοινότητες, για να έχουν τουλάχιστον υπηρεσίες δόμησης, τεχνικές υπηρεσίες, οικονομικές υπηρεσίες. Και τώρα σκέφτεστε να μην έχουν οι δήμοι ούτε καν υπηρεσία δόμησης.

Και όλα αυτά ενώ εκχωρείτε αρμοδιότητες στο Υπουργείο Ανάπτυξης. Είναι απαράδεκτο το ότι δώσατε την αρμοδιότητα στο Υπουργείο Ανάπτυξης να εκδίδει οικοδομικές άδειες. Όπως, επίσης, θέλω να μου πείτε και πού βρίσκεται τελικά αυτή η Κεντρική Υπηρεσία Δόμησης που θα παίρνατε στο Υπουργείο Περιβάλλοντος την αρμοδιότητα να εκδίδετε οικοδομικές άδειες προφανώς για τους κολλητούς των Υπουργών. Διότι κι αυτό είναι απαράδεκτο, όπως έχετε καταλάβει.

Και βλέπουμε και στο νομοσχέδιο-σκούπα που έρχεται μεθαύριο ότι δίνετε αρμοδιότητες στο Τεχνικό Επιμελητήριο για τη βελτίωση του αστικού περιβάλλοντος και του δημόσιου χώρου. Δηλαδή, κύριε Ταγαρά, για να καταλάβω, δώσατε στο Τεχνικό Επιμελητήριο τα αυθαίρετα, το ΕΞΟΙΚΟΝΟΜΩ, τα τοπικά πολεοδομικά σχέδια, τα έργα για το Ταμείο Ανάκαμψης και τώρα θα δώσετε και τα έργα του αστικού χώρου. Αυτό δεν είναι επιμελητήριο, αυτό είναι σουπερμάρκετ. Το Τεχνικό Επιμελητήριο είναι ο τεχνικός σύμβουλος της πολιτείας και εσείς το έχετε κάνει να είναι η χαρά των «γαλάζιων παιδιών», να είναι δηλαδή αδύναμο το κράτος και έξω να υπάρχουν συνθήκες άγριας δύσης για τους ισχυρούς.

Όμως έτσι δεν υπάρχει κράτος δικαίου, ούτε υπάρχει ανάπτυξη, κύριε Ταγαρά. Δεν έχετε απαντήσει για το προεδρικό διάταγμα. Δεν έχετε απαντήσει για την υπηρεσία δόμησης σε κάθε δήμο και πάτε να αφαιρέσετε τώρα αρμοδιότητες από τους δήμους για τις πάτε πάλι στα Υπουργεία.

(Στο σημείο αυτό την Προεδρική Έδρα καταλαμβάνει ο Α’ Αντιπρόεδρος της Βουλής κ. **ΝΙΚΗΤΑΣ ΚΑΚΛΑΜΑΝΗΣ**)

Αυτό το οποίο βλέπουμε, δυστυχώς, κύριε Ταγαρά, να εξελίσσεται είναι να αδυνατίζει το Υπουργείο Περιβάλλοντος, να τακτοποιούνται πάντα οι φίλοι και οι κολλητοί του συστήματος, αλλά να μην υπάρχει προστασία ούτε της δόμησης ούτε του σχεδιασμού.

Σας ρωτάω, λοιπόν, ξανά: Πώς θα λειτουργήσουν οι υπηρεσίες δόμησης των δήμων από 1η Ιανουαρίου; Πότε προγραμματίζετε να βγάλετε το προεδρικό διάταγμα; Θα προχωρήσετε σε στελέχωση με μόνιμο προσωπικό άμεσα; Και τέλος, θα τεθεί σε λειτουργία τελικά η Κεντρική Υπηρεσία Δόμησης και τα περιφερειακά παρατηρητήρια;

Περιμένω τη δεύτερη απάντησή σας για τα περιφερειακά παρατηρητήρια, γιατί με αφήσατε σε εκκρεμότητα.

Ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, έχετε τον λόγο.

**ΝΙΚΟΛΑΟΣ ΤΑΓΑΡΑΣ (Υφυπουργός Περιβάλλοντος και Ενέργειας):** Κύριε συνάδελφε, γνωρίζετε ότι οι άδειες πλέον εκδίδονται ηλεκτρονικά. Το σύστημα αυτό είναι στο Τεχνικό Επιμελητήριο, η ιδιοκτησία του, όμως, είναι στο Υπουργείο Περιβάλλοντος. Κι ακριβώς επειδή έχει όλα τα εργαλεία και τα μέσα το Τεχνικό Επιμελητήριο για να μπορεί αμέσως να λειτουργήσει τέτοια συστήματα -και αυτό τουλάχιστον τα τελευταία δέκα-έντεκα χρόνια με όλους τους νόμους δήλωσης αυθαιρέτων που τη δεκαετία που πέρασε έχουν αναπτυχθεί- παραχωρήθηκε η δυνατότητα με έλεγχο και κυριότητα του Υπουργείου Περιβάλλοντος, να αναπτύξει αυτά τα συστήματα και για τις υπηρεσίες δόμησης, για τις άδειες οικοδομών και για τα αυθαίρετα και για την ηλεκτρονική ταυτότητα.

Όλα αυτά τα οποία εξελίσσονται θα μπουν σε ένα ενιαίο ηλεκτρονικό σύστημα και ο στόχος είναι όχι να παραμείνει στο Τεχνικό Επιμελητήριο, αλλά λόγω αδυναμίας του Υπουργείου Περιβάλλοντος, για λόγους, όπως ανέφερα πριν, ετοιμότητας συστημάτων, να ετοιμαστεί με την βοήθεια του τεχνικού συμβούλου που είναι το Τεχνικό Επιμελητήριο Ελλάδας.

Αυτό μας βοηθάει στο να μπορούμε να δούμε ευρύτερα διαδικασίες που δεν δημιουργούν προβλήματα, επιταχύνουν απαντήσεις και αδειοδοτήσεις.

Αναφερθήκατε πριν στο «κάθε δήμος και μια ΥΔΟΜ». Πράγματι έχω περάσει, όπως σωστά είπατε, από την αυτοδιοίκηση και γνωρίζω καλά, αλλά και ως μηχανικός γνωρίζω καλά, διότι το επάγγελμά μου είναι πολιτικός μηχανικός και τα κοινά ήταν, αγαπητέ μου συνάδελφε, η αυτοδιοίκηση σε όλους. Και ακριβώς επειδή γνωρίζω, γνωρίζω ότι όλα γίνονται ηλεκτρονικά και δεν έχει σημασία πλέον η απόσταση. Δεν χρειάζεται ούτε να μετακινηθεί κανείς ούτε να απαντήσει κανείς για να εξοικονομήσουμε δυνάμεις, να είμαστε αποτελεσματικοί και για να μπορέσουμε γρήγορα να δημιουργήσουμε μηχανισμούς που θα μπορούν να καλύψουν το κενό που, πράγματι, υπάρχει. Γιατί ξέρουμε ότι οι προσλήψεις, αγαπητέ συνάδελφε, όχι μόνο σ’ αυτό αλλά σε όλα καθυστερούν πολύ.

Μπορούμε, λοιπόν, να έχουμε συνένωση δυνάμεων σε επίπεδο περιφερειακής ενότητας, πλην της νησιωτικής χώρας, που έχει τις ιδιαιτερότητές της και των μεγάλων αστικών κέντρων. Εκεί θα πρέπει να υπάρξουν κάποια πρόσθετα. Αυτό μπορεί να γίνει χωρίς να μετακινηθεί μάλιστα κανείς από τους υπάρχοντες στις ΥΔΟΜ που υπάρχουν, χωρίς να χάσει κανείς τη θέση του.

Τα συστήματα ακριβώς επειδή είναι ηλεκτρονικά, είναι και έξυπνα και μπορούν να μαζέψουν αυτομάτως όλο το υπάρχον προσωπικό σε μία ΥΔΟΜ ανά περιφερειακή ενότητα για να μπορούν να καλύψουν όλες τις ανάγκες.

Άλλωστε ξέρετε ότι όπως είναι σήμερα τα πράγματα, το κρίσιμο είναι η προέγκριση, διότι η έγκριση δίδεται με ευθύνη μηχανικού, δηλαδή ο έλεγχος τίτλων στην ουσία για το ιδιοκτησιακό του τοπογραφικό διάγραμμα και του διαγράμματος δόμησης που για την κατηγορία 1 και 2 είναι υποχρεωτικό, για την κατηγορία 3 είναι προαιρετικό. Στην κατηγορία 3, βεβαίως, μπορεί να ζητηθεί βεβαίωση όρων δόμησης. Και αυτό το λέω για ασφάλεια δικαίου.

Και για να πάω ένα βήμα παραπέρα, ο στόχος μας είναι η εξέλιξη της κωδικοποίησης της πολεοδομικής νομοθεσίας και αυτό, όπως ξέρετε, εξελίσσεται και τελειώνει. Τώρα υπάρχουν διάσπαρτα νομοθετήματα και βεβαίως αβεβαιότητες, ασφάλειες και επισφάλειες σε ό,τι αφορά τα ισχύοντα. Όταν, λοιπόν, ολοκληρωθεί και η κωδικοποίηση που θα έχει ένα ενιαίο, ολοκληρωμένο, ασφαλές και εγγυημένο θεσμικό πλαίσιο, τότε να αλλάξουμε περαιτέρω αυτά τα οποία εξελίσσονται σήμερα και για θέματα ταχύτητας και για θέματα ασφάλειας.

Αναφερθήκατε στην ΚΥΔΟΜ. Πράγματι θα σας πω ότι ακόμη και ο εξοπλισμός είναι έτοιμος αυτή τη στιγμή στο Υπουργείο Περιβάλλοντος και αναμένουμε τη στελέχωση. Εξελίσσονται κοινές υπουργικές αποφάσεις ή υπουργική απόφαση για το τι ακριβώς θα κάνει η ΚΥΔΟΜ, τι απευθείας μπορεί να εκδίδει άδειες, ποιες άδειες από τις περιφερειακές ΥΔΟΜ μπορεί να δέχεται και ύστερα από ποιους λόγους, για να υπάρξει μια ενιαία ολοκληρωμένη διασύνδεση όλων των υπηρεσιών δόμησης και ΚΥΔΟΜ για να είμαστε αποτελεσματικοί ως προς αυτό το οποίο συζητάμε.

 Όσον αφορά τα παρατηρητήρια, είμαστε σε φάση αναθεώρησης κι έχουν συγκροτηθεί και επιτροπές για να μπορέσουμε να τα κάνουμε πιο γρήγορα, πιο αποτελεσματικά, λειτουργικά, χωρίς πολλές δομές, που στο τέλος δεν λειτουργεί καμμία.

Και κάτι για τα θέματα που αφορούν τον έλεγχο των αυθαιρέτων. Θέλω να σας πω ότι ο έλεγχος αυθαιρέτων θα περάσει στους ελεγκτές δόμησης. Κατά την έννοια, λοιπόν, που ελέγχει μια νέα οικοδομή, θα ελέγχει και τα αυθαίρετα. Εδώ, όμως, πρέπει να έχει ένα ακριβές πλαίσιο για το πώς θα ελέγχει, τι ελέγχει και τι βγάζει ως απόφαση. Ήδη σε λίγο θα είναι έτοιμο όλο το πλάνο, ξαναλέω, οι ελεγκτές δόμησης να αναλάβουν και τον έλεγχο των αυθαιρέτων, μέσα από μία τυποποιημένη διαδικασία. Αυτό που θα κάνουν οι υπηρεσίες δόμησης είναι την θεώρηση και τον καθορισμό και την υποβολή των προστίμων που θα προκύπτουν από αυτά.

Αυτά σε ό,τι αφορά τα θέματα τα οποία θίξατε. Και, βεβαίως, όσον αφορά τις καταγγελίες -θα δείτε σε λίγο το πλαίσιο που ετοιμάζουμε και γι’ αυτό- ποιος, πώς μπορεί να υποβάλει την καταγγελία, ποιος ελέγχει, ποιος πληρώνει και με ποια διαδικασία.

Αυτά ήθελα να πω σε σχέση με τα ερωτήματά σας. Σύντομα θα έχουμε πολλά περισσότερα αποτελεσματικά να προσθέσουμε στην επερώτησή σας.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Προχωράμε στις δύο τελευταίες επίκαιρες ερωτήσεις που αφορούν το Υπουργείο Υγείας και στις οποίες θα απαντήσει ο Υπουργός κ. Θάνος Πλεύρης.

Θα συζητηθεί η πρώτη με αριθμό 267/7-12-2021 επίκαιρη ερώτηση πρώτου κύκλου του Βουλευτή Ηλείας της Νέας Δημοκρατίας κ. Ανδρέα Νικολακόπουλου προς τον Υπουργό Υγείας με θέμα: «Λειτουργία νοσοκομειακών μονάδων στην Ηλεία

Κύριε Νικολακόπουλε, έχετε τον λόγο.

**ΑΝΔΡΕΑΣ ΝΙΚΟΛΑΚΟΠΟΥΛΟΣ:** Ευχαριστώ, κύριε Πρόεδρε.

Κύριε Υπουργέ, οι νοσηλευτικές μονάδες της Ηλείας αντιμετωπίζουν σοβαρά προβλήματα, όπως και αρκετές άλλες νοσηλευτικές μονάδες σε διάφορες περιοχές της χώρας.

Αυτό είναι ένα πρόβλημα παλιό, γιατί τις τελευταίες δεκαετίες έχει παρατηρηθεί το φαινόμενο να αποχωρούν γιατροί, να συνταξιοδοτούνται χωρίς να αντικαθίστανται από άλλους γιατρούς. Σαφώς και η οικονομική κρίση ενέτεινε το πρόβλημα αυτό, σαφώς και υπάρχει μεγάλη φυγή επιστημονικού κεφαλαίου, ιατρικού προσωπικού στο εξωτερικό, πλην όμως έχει οδηγήσει σε σοβαρές ελλείψεις ιατρικού προσωπικού.

Κύριε Υπουργέ, η Ηλεία αντιμετωπίζει κι ένα άλλο θέμα. Αντιμετωπίζει ένα θέμα πολυδιάσπασης των νοσηλευτικών μονάδων. Θα σας πω ότι η Ηλεία έχει τρία νοσοκομεία, τρεις νοσηλευτικές μονάδες, σε Πύργο, Αμαλιάδα και Κρέστενα, έξι κέντρα υγείας και σαράντα ένα περιφερειακά ιατρεία. Είναι πολύ σημαντικό το ότι προσελήφθη ένας μεγάλος αριθμός νοσηλευτικού και διοικητικού προσωπικού. Είναι θετικό ότι έχει δημιουργηθεί στη Νοσηλευτική Μονάδα του Πύργου ΜΕΘ COVID.

Υπήρξαν αρκετές προκηρύξεις γιατρών, πλην όμως δεν είχαν ικανοποιητικά αποτελέσματα, με αποτέλεσμα να αντιμετωπίζονται σοβαρές ελλείψεις σε ειδικότητες όπως του παθολόγου που είναι μια πολύ κρίσιμη ειδικότητα. Έχει παρατηρηθεί μάλιστα το φαινόμενο να μετακινούνται παθολόγοι γιατροί από νοσηλευτικές μονάδες άλλων νομών προκειμένου να καλύψουν τις θέσεις στον Νομό Ηλείας, αφού ο Νομός Ηλείας έμεινε με έναν παθολόγο. Επίσης, έχει παρατηρηθεί το φαινόμενο να μετακινούνται γιατροί από μία νοσηλευτική μονάδα σε άλλη, με αποτέλεσμα να προκύπτει επιπλέον και αναστάτωση στις τοπικές κοινωνίες.

Κατόπιν αυτών, κύριε Υπουργέ, ερωτάσθε: Με ποιον τρόπο προτίθεστε να αντιμετωπίσετε το πρόβλημα της έλλειψης ιατρικού προσωπικού στις δομές υγείας της Ηλείας, ειδικότερα μετά την τελευταία προκήρυξη που δεν είχε και αυτή ικανοποιητικά αποτελέσματα. Εάν υπάρχει σχεδιασμός για την αναδιάρθρωση- αναδιοργάνωση του υγειονομικού χάρτη στην Ηλεία και αν αυτή η αναδιάρθρωση προβλέπει κατάργηση κάποιων δομών και ποιο είναι το χρονοδιάγραμμα αυτών των ενεργειών. Γιατί όπως αντιλαμβάνεστε με αυτές όλες τις παθογένειες του παρελθόντος το δημόσιο σύστημα υγείας Ηλείας κλήθηκε να αντιμετωπίσει και μια πανδημία.

Σας ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Κύριε Πλεύρη, έχετε τον λόγο.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Κύριε συνάδελφε, πραγματικά, τίθεται και από εσάς ένα πάρα πολύ σημαντικό ζήτημα που έχει να κάνει αναφορικά με την Ηλεία και οφείλω να πω ότι είναι από τις περιοχές οι οποίες μας έχουν προβληματίσει ιδιαιτέρως, όπως και άλλες περιοχές ,κυρίως, της νησιωτικής Ελλάδος. Ενώ είναι φαινόμενα τα οποία αντιμετωπίζουμε κατά βάση στη νησιωτική Ελλάδα ως προς τη δυσκολία στελέχωσης, για κάποιον λόγο συμβαίνουν και στην Ηλεία.

Για του λόγου το αληθές, έγινε μία μεγάλη προσπάθεια με κάλυψη θέσεων για το Νοσοκομείο του Πύργου με μεταφορές οι οποίες έχουν γίνει, και με τις ειδικότητες οι οποίες έχουν μεταφερθεί από άλλα νοσοκομεία ακόμα και σύναψη με ιδιώτη γιατρό. Όμως, από τα στοιχεία, πράγματι, που παρατίθενται, τα δεδομένα είναι λίγο-πολύ όπως τα περιγράψατε στην κατεύθυνση ότι και στην πρώτη προκήρυξη του 2020 από τις έξι θέσεις υπήρξαν τρεις άγονες και στην τρίτη προκήρυξη του 2020 και οι τρεις θέσεις κρίθηκαν άγονες και στην πρώτη του 2021 στην πραγματικότητα άνω του 50% οι θέσεις ήταν άγονες και δεν καλύφθηκαν, όπως συνέβη και με την τελευταία η οποία βγήκε στις 7 Σεπτεμβρίου όπου ήδη έχουν κριθεί δύο άγονες, ενώ όλες οι άλλες είναι σε εξέλιξη που σημαίνει ότι δεν ξέρουμε τελικά ποια θα είναι η διαδικασία ως προς την πλήρωση.

Στη δε Αμαλιάδα, υπάρχει ακόμα μεγαλύτερη απροθυμία σε στελέχωση σε μόνιμο προσωπικό. Για τις ανάγκες αυτή τη στιγμή στην πρωτοβάθμια περίθαλψη, στα κέντρα υγείας και στα ιατρεία, υπάρχει κάλυψη στις θέσεις και μάλιστα συνέβαλαν πάρα πολύ και στο κομμάτι του εμβολιαστικού προγράμματος. Όμως ο συγκεκριμένος νομός δείχνει, πραγματικά, ότι για την κάλυψη μόνιμων θέσεων υπάρχει μία μεγάλη απροθυμία.

Είναι μια ευρύτερη κουβέντα που έχουμε ανοίξει, κύριε συνάδελφε, όπως γνωρίζετε και στην υποεπιτροπή των περιφερειών, προκειμένου πλέον να έχουμε μία καινούργια εικόνα και του υγειονομικού χάρτη και των αναγκών αλλά πρωτίστως των κινήτρων που θα πρέπει να υπάρχουν σε ιατρικό και νοσηλευτικό προσωπικό αναφορικώς με τις περιοχές στις οποίες παρουσιάζεται μία απροθυμία για να στελεχωθούν με θέσεις.

Θέλω να σας πω -και θα κάνω εκτενή αναφορά στη δευτερολογία μου- ότι η 6η ΥΠΕ ήδη λόγω του ότι υπάρχει μεγάλο πρόβλημα ως προς τη στελέχωση των συγκεκριμένων νοσοκομείων του Νομού Ηλείας, μας έχει προτείνει τη μετατροπή του χαρακτηρισμού του Νομού Ηλείας σε άγονη και προβληματική περιοχή Α΄ κατηγορίας αντί Β΄ κατηγορίας που έχει χαρακτηριστεί, καθώς και την κατάταξη των νοσοκομείων του Νομού Ηλείας από Β΄ ζώνη σε Γ΄ και ως προς το καθεστώς των εφημεριών.

Άρα, η ίδια η ΥΠΕ έχει επισημάνει το πρόβλημα και θεωρεί ως λύση ότι θα πρέπει να χαρακτηριστεί ως άγονη και προβληματική περιοχή κατηγορίας Α΄ αντί για Β΄. Στη δευτερολογία μου θα σας πω ακριβώς ποιες είναι οι σκέψεις μας και ως προς την άγονη αλλά και ως προς τον υγειονομικό χάρτη που ζητήσατε αναφορικώς με τις δομές που υπάρχουν που θα συνεχίσουν να λειτουργούν. Θα αναφερθώ στη δευτερολογία μου επακριβώς.

**ΠΡΟΕΔΡΕΥΩΝ (Νικήτας Κακλαμάνης):** Κύριε Νικολακόπουλε, έχετε τον λόγο.

**ΑΝΔΡΕΑΣ ΝΙΚΟΛΑΚΟΠΟΥΛΟΣ:** Ευχαριστώ, κύριε Πρόεδρε.

Κύριε Υπουργέ, είναι πολύ θετικό το γεγονός ότι και η 6η ΥΠΕ διαπιστώνει αυτή την ιδιαιτερότητα που υπάρχει στον Νομό Ηλείας με συνεχείς άγονες προκηρύξεις που οδηγούν ουσιαστικά σε υποστελέχωση και προβληματική ή ακόμα και επικίνδυνη λειτουργία πλέον των νοσηλευτικών μονάδων του νομού.

Είναι θετικό, βέβαια, ότι καλύπτονται οι θέσεις μέχρι τώρα ικανοποιητικά θα λέγαμε, αλλά πρέπει να γίνει κάτι πολύ περισσότερο και πιο μόνιμο. Είναι, λοιπόν, θετικό το γεγονός ότι -και νομίζω ότι είναι επιβεβλημένο- εκτός από τα κίνητρα τα οποία, πραγματικά, επεξεργάζεστε και θέλετε να δώσετε σε γιατρούς να μπουν στο δημόσιο σύστημα υγείας. Υπάρχουν, όμως, κάποια νοσοκομεία τα οποία χρειάζονται κάτι παραπάνω και νομίζω ότι η διαπίστωση που κάνει η 6η ΥΠΕ –και νομίζω είναι επιβεβλημένο να γίνει- είναι ότι θα πρέπει οι νοσηλευτικές μονάδες του Νομού Ηλείας να γίνουν άγονες τύπου Α΄ όπως επίσης να αλλάξει και το καθεστώς των εφημεριών και να πάει στην κατηγορία τύπου Γ΄.

Άλλωστε, έχει διαπιστωθεί ότι οι προκηρύξεις χρησιμοποιήθηκαν και από κάποιους γιατρούς προκειμένου να υποβάλουν αίτηση σε κεντρικά νοσοκομεία κι έτσι να φύγουν από τις νοσηλευτικές μονάδες της Ηλείας και να πάνε σε άλλα νοσοκομεία.

Άρα, λοιπόν, θεωρώ ότι είναι επιβεβλημένη, αν θέλετε, η μετατροπή της Ηλείας σε άγονη περιοχή τύπου Α΄ και νομίζω ότι αυτό θα αντιμετωπίζει σε μεγάλο βαθμό το πρόβλημα της έλλειψης ενδιαφέροντος στελέχωσης των νοσηλευτικών μονάδων.

Στο δεύτερο σκέλος των ερωτημάτων, κύριε Υπουργέ, που θα επιμείνω υπάρχει ένα ζήτημα. Η πολυδιάσπαση αυτή έχει δημιουργήσει προβλήματα και μέσα στις τοπικές κοινωνίες. Νομίζω ότι θα πρέπει να το ξεκαθαρίσουμε, γιατί ξέρετε, στο ευαίσθητο θέμα της υγείας πολλοί επιχειρούν να αποσπάσουν πολιτικά οφέλη και να συνδέσουν την αναδιοργάνωση, τον ανασχεδιασμό, με κλεισίματα δομών και πάνω σε αυτό επενδύουν σε ένα πολιτικό παιχνίδι καταστροφολογίας.

Χρειάζεται, λοιπόν, μια ξεκάθαρη απάντηση αν αυτός ο ανασχεδιασμός θα προχωρήσει και με ποιο χρονοδιάγραμμα, και αν αυτός ο ανασχεδιασμός προβλέπει κατάργηση νοσηλευτικών μονάδων με τέτοιον τρόπο ώστε οι πολίτες ιδίως να καταλάβουν.

Η πανδημία μάς έχει δείξει, κύριε Υπουργέ, ότι χρειάζονται όλες οι δομές και όλες οι υποδομές που υπάρχουν. Νομίζω, λοιπόν, ότι πρέπει να δώσουμε μια ξεκάθαρη απάντηση και σ’ αυτό.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Υπουργέ, έχετε τον λόγο.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Τώρα θα πω και για τα δύο θέματα τα οποία είναι βασικά. Πρώτα από όλα, αναφορικά με τις υγειονομικές και τις νοσηλευτικές δομές, πράγματι, το παράδειγμα της Ηλείας δείχνει θέματα τα οποία υπάρχουν και σε άλλες περιοχές της χώρας, όπου πολλές φορές όταν υπάρχει μια πολυδιάσπαση μονάδων, στην πραγματικότητα δεν μπορούμε να έχουμε την παροχή του αγαθού της υγείας προς τους πολίτες στον βαθμό θα επιθυμούσαμε.

Ξεκαθαρίζω από αυτό εδώ το Βήμα, κύριε Νικολακόπουλε, γιατί βλέπω ότι πολλά γράφονται, ότι δεν υπάρχει θέμα να κλείσουν οι νοσηλευτικές δομές. Στην επεξεργασία που γίνεται στον υγειονομικό χάρτη, ναι, εξετάζονται πώς θα αναδιαταχθούν οι υπηρεσίες, ώστε να έχουμε μία πιο κεντρική στελέχωση της μεγάλης νοσοκομειακής μονάδας και να πέφτει όλο το βάρος εκεί πέρα, αλλά σε καμμία περίπτωση δεν αναφερόμαστε σε υποβάθμιση των άλλων δομών. Η ουσία είναι όμως και οι άλλες δομές να μπορούν να έχουν ένα τέτοιο κομμάτι, ώστε να λειτουργούν και αυτές οι δομές με τον καλύτερο δυνατό τρόπο.

Το πώς ακριβώς θα είναι αυτή η αναδιάταξη θα αποτελέσει θέμα επεξεργασίας του νέου υγειονομικού χάρτη και επομένως θα ακουστούν όλες οι προτάσεις. Γνωρίζω ότι υπάρχουν προτάσεις και από την τοπική κοινωνία.

Εμείς θέλουμε να σας δώσουμε τον σχεδιασμό μας. Ο σχεδιασμός είναι ότι θα ενισχυθούν οι κεντρικές δομές ως νοσοκομειακές δομές. Από κει και πέρα, οι άλλες δομές θα έχουν αυτόνομο και αυτές ρόλο, δεν θα χάσουν την αυτοτέλειά τους. Ωστόσο, θα έχουν τις δυνάμεις οι οποίες χρειάζονται βάσει του έργου το οποίο θα τους ανατεθεί.

Υπ’ αυτό, λοιπόν, το σκεπτικό θεωρούμε ότι στην ολοκλήρωση του υγειονομικού χάρτη αλλά και για τη συγκεκριμένη περιοχή, η αναδιάταξη θα γίνει με τέτοιον τρόπο που θα παρέχεται με τον καλύτερο δυνατό τρόπο το δημόσιο αγαθό της υγείας και δεν θα υπάρχει κανένας φόβος ούτε στις τοπικές κοινωνίες ότι ξαφνικά θα βρεθούν με λιγότερη υγειονομική κάλυψη από αυτή που έχουν.

Αντιθέτως, η αναδιάταξη θα βοηθήσει να ξέρει κάθε δομή τι μπορεί να προσφέρει και να το προσφέρει στο καλύτερο δυνατό, προκειμένου να μπορούν οι πολίτες της Ηλείας, όπως και σε άλλες περιοχές που θα έχουμε τον υγειονομικό χάρτη, να γνωρίζουν ότι έχουν καλύτερη παρεχόμενη υπηρεσία.

Αυτό το χρονοδιάγραμμα το οποίο θέλουμε να θέσουμε, λόγω της πανδημίας δεν ξέρουμε αν είναι εφικτό να υλοποιηθεί, αλλά ευελπιστούμε ότι στο πρώτο τρίμηνο ή –το πολύ- στο πρώτο εξάμηνο του 2022 θα έχουμε μια πλήρη εικόνα όλων των ενεργειών που θέλουμε να κάνουμε. Οφείλω να σας πω ότι η Ηλεία λόγω ακριβώς αυτής της πολυδιάσπασης, θα είναι από τις πρώτες προτεραιότητες ως προς την αναδιάταξη των υπηρεσιών για να δούμε πώς θα λειτουργήσουν. Άρα, θα είναι στην αρχή του σχεδίου το οποίο θα υλοποιήσουμε.

Στο δεύτερο σκέλος με τις άγονες περιοχές που λέτε στην κατηγορία Α΄, δεν μπορώ να δεσμευτώ από αυτό εδώ το Βήμα τι θα γίνει ακριβώς- γιατί συνδυάζεται με τον υγειονομικό χάρτη- αλλά οφείλω να σας πω ως Υπουργός ότι τα προβλήματα τα οποία έχω δει στην Ηλεία δεν τα έχω δει σε άλλα τμήματα της ηπειρωτικής Ελλάδας. Υπάρχουν και σε άλλες περιοχές αλλά στην Ηλεία μου κάνει ιδιαίτερη εντύπωση και ως εκ τούτου πιστεύω ότι έχει βάση το επιχείρημα της υγειονομικής περιφέρειας ότι ενδεχομένως τα κίνητρα τα οποία θα δοθούν δεν θα είναι επαρκή και θα πρέπει να εξετάσουμε και το θέμα του άγονου.

Οπότε μέσα σε αυτό το διάστημα που σας λέω που θα έχουμε τον υγειονομικό χάρτη, θα υπάρχει και σαφής απάντηση. Όμως, η Ηλεία είναι από τις περιοχές που ενδεχομένως, πράγματι, τα κίνητρα να μην επαρκούν, οπότε θα το εξετάσουμε με ιδιαίτερο ενδιαφέρον. Αν χρειαστεί, θα είμαστε έτοιμοι στο πλαίσιο ολοκλήρωσης και του υγειονομικού χάρτη.

**ΠΡΟΕΔΡΕΥΩΝ (Νικήτας Κακλαμάνης):** Κύριοι συνάδελφοι, φτάσαμε στην τελευταία ερώτηση.

Θα συζητηθεί η πέμπτη με αριθμό 272/10-12-2021 επίκαιρη ερώτηση δεύτερου κύκλου του Βουλευτή Ρεθύμνου του Συνασπισμού Ριζοσπαστικής Αριστεράς κ. Ανδρέα Ξανθούπρος τον Υπουργό Υγείας, με θέμα: «Να δοθούν εξηγήσεις για τους διασωληνωμένους εκτός εντατικής, για τις «σκιές» στη διαχείριση της λίστας αναμονής και τα κριτήρια προτεραιοποίησης των εισαγωγών σε ΜΕΘ».

Ορίστε, κύριε Ανδρέα Ξανθέ, έχετε τον λόγο.

**ΑΝΔΡΕΑΣ ΞΑΝΘΟΣ:** Ευχαριστώ, κύριε Πρόεδρε.

Κύριε Υπουργέ, αυτή η συζήτηση έχει έρθει με πολύ δραματικό και επώδυνο τρόπο αυτόν τον καιρό στον δημόσιο λόγο. Θεωρώ ότι η καταφανής ανεπάρκεια του συστήματος υγείας να ανταποκριθεί στην αυξημένη πίεση του τέταρτου επιδημικού κύματος έχει οδηγήσει σε μία εξελισσόμενη υγειονομική τραγωδία, και νομίζω ακραία έκφρασή της είναι ότι υπάρχουν δεκάδες διασωληνωμένοι ασθενείς καθημερινά εκτός μονάδας εντατικής θεραπείας.

Υποτίθεται ότι αυτή ήταν η «κόκκινη» γραμμή στη διαχείριση και όλα τα μέτρα τα οποία λαμβάνονταν ήταν για να αντέξει το σύστημα υγείας και να υποστηρίξει αξιοπρεπώς όσους ασθενείς νοσήσουν με κορωνοϊό. Αυτή η «κόκκινη» γραμμή έχει παραβιαστεί εδώ και πάρα πολύ καιρό. Παραβιάστηκε και στο δεύτερο και στο τρίτο επιδημικό κύμα και, φυσικά, με πολύ τραγικό τρόπο αυτή την περίοδο.

Η Κυβέρνηση έχει μία ρητορική ότι τα κάνει όλα καλά και ότι η Αντιπολίτευση καταστροφολογεί και είναι απέναντι σε όποιον θέτει θέματα ουσίας, δηλαδή ότι μπορούσε να γίνει με άλλον τρόπο η διαχείριση και να επιμεριστεί το βάρος των περιστατικών COVID και εκτός ΕΣΥ στον ιδιωτικό τομέα και στα στρατιωτικά νοσοκομεία και, κυρίως, να γίνει με διαφορετικό τρόπο η διαχείριση ώστε να είναι πιο διαφανής, πιο αξιόπιστη και να υπάρχει ένα κλίμα εμπιστοσύνης στην κοινωνία ότι οι άνθρωποι προτεραιοποιούνται με βάση κριτήρια αμιγώς ιατρικά και ότι δεν υπάρχει καμμία περίπτωση να παρακαμφθεί η σειρά.

Η Κυβέρνηση, λοιπόν, δεν ανταποκρίνεται σ’ αυτή την ανάγκη. Υπάρχει τεράστια εγκληματική πολιτική ευθύνη. Η μελέτη Τσιόδρα - Λύτρα κατέδειξε ότι και ο Πρωθυπουργός ψευδόταν συστηματικά, λέγοντας τη μια ότι δεν υπάρχει διαφορά στη θνητότητα ανάμεσα σε ανθρώπους που είναι διασωληνωμένοι εντός και εκτός ΜΕΘ και από την άλλη, για δεύτερη φορά υπέπεσε στο ίδιο ολίσθημα λέγοντας ότι δεν έχει παραλάβει μια τέτοια μελέτη από τον καθ’ ύλην αρμόδιο επιστημονικό σύμβουλο της πολιτείας.

Νομίζω, λοιπόν, ότι η κοινωνία, όχι η Αντιπολίτευση, απαιτεί καθαρές εξηγήσεις και καθαρές απαντήσεις. Ποια είναι ακριβώς η εικόνα; Ποιες είναι οι, πραγματικά, λειτουργικές κλίνες ΜΕΘ σήμερα στο σύστημα υγείας; Ποιος είναι ο αριθμός των θανάτων των διασωληνωμένων ανθρώπων εκτός ΜΕΘ; Και, κυρίως, για να μην υπάρχει η παραμικρή σκιά στη διαχείριση, ποια ακριβώς είναι τα κριτήρια προτεραιοποίησης; Είναι η ηλικία; Είναι ο χρόνος διασωλήνωσης; Είναι η βαρύτητα του περιστατικού; Είναι άλλα συνοδά συμπτώματα; Είναι το προσδόκιμο επιβίωσης και ανάκαμψης του ασθενή;

Όλα αυτά πρέπει να είναι απολύτως σαφή, για να πειστεί η κοινωνία, ο πολίτης και οι συγγενείς των ανθρώπων οι οποίοι αγωνιούν καθημερινά, ότι, πράγματι, γίνεται η καλύτερη δυνατή διαχείριση και ότι η πολιτεία σέβεται τους λειτουργούς της υγείας αλλά σέβεται κυρίως την ανάγκη των ασθενών.

Ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Υπουργέ, έχετε τον λόγο, με ανάλογη ανοχή κι εσείς.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Κύριε Υπουργέ, πραγματικά, αυτό το θέμα θεωρώ ότι ανέβηκε με έναν τελείως λανθασμένο τρόπο και ότι προσπάθησε, δυστυχώς, κομμάτι της Αντιπολίτευσης να δημιουργήσει σκιές σε έναν τομέα στον οποίο θεωρώ ότι όχι απλώς καμμία σκιά δεν υπάρχει αλλά ειδικά εσείς, κύριε Υπουργέ, γνωρίζετε καλύτερα πώς είναι όλες αυτές οι διαδικασίες.

Απευθυνόμενος, λοιπόν, και απαντώντας στο δεύτερο ερώτημα της επίκαιρης ερώτησής σας, είναι σαφέστατο ότι είναι χυδαία ψεύδη όσα αναφέρονται, είτε ότι γίνεται επιλεκτική διακομιδή ασθενών στις κλίνες ΜΕΘ είτε, πολύ χειρότερα, ότι υπάρχουν κλειστές κλίνες ΜΕΘ που δεν λειτουργούν και που τις κρατάμε κλειστές προκειμένου να γίνει η διαχείριση περιστατικών εάν και εφόσον χρειαστεί.

Έρχομαι να απαντήσω σε ένα ένα στα ερωτήματα τα οποία θέτετε.

Πρώτον, πολύ καλά γνωρίζετε, κύριε Ξανθέ, γιατί είστε από αυτούς που ασχολήθηκαν κατά κόρον, είστε από τους Υπουργούς που έχουν συμβάλει στην ηλεκτρονική πλατφόρμα του ΕΚΑΒ -φύγαμε από το χειρόγραφο σύστημα το οποίο υπήρχε- ότι το ηλεκτρονικό σύστημα έχει συγκεκριμένα χαρακτηριστικά. Γίνεται ανάρτηση του περιστατικού από τον ιατρό που έχει τον διασωληνωμένο ασθενή -όταν λέμε στη συγκεκριμένη περίπτωση ότι είναι κάποιος διασωληνωμένος, εννοούμε εκτός ΜΕΘ και δεν υπάρχει κλίνη ΜΕΘ στο συγκεκριμένο νοσοκομείο-, τα αναρτημένα περιστατικά είναι ορατά σε όλες τις ΜΕΘ της χώρας, όλες οι ΜΕΘ της χώρας βλέπουν τα περιστατικά τα οποία έχουν αναρτηθεί. Ο ιατρός της μονάδας που έχει κρεβάτι ΜΕΘ δηλώνει ετοιμότητα για το περιστατικό και πολλές φορές υπάρχει και επικοινωνία εκείνου του γιατρού με τον γιατρό που έχει κάνει την ανάρτηση. Ακολουθεί έγκριση της ετοιμότητας, οπότε γίνεται κάρτα στο ΕΚΑΒ για να εκτελέσει τη διακομιδή. Εάν σε αυτό το ηλεκτρονικό σύστημα έρθει κάποιος και πει ότι γίνεται η οποιαδήποτε παραβίαση, δεν κατηγορεί κανέναν πολιτικό προϊστάμενο, κατηγορεί όλους αυτούς τους ανθρώπους που μετέχουν, που είναι δύο γιατροί εντατικής και το ΕΚΑΒ και άρα είναι χυδαίο και προσβλητικό.

Και σε όσους υπογράφουν ερωτήσεις για VIP κλίνες που κρατούνται κλειστές, θα έρθω εδώ, κύριε Ξανθέ, ως Υπουργός να απαντήσω -σε άλλους που έχουν κάνει αυτή την ερώτηση- ότι δεν ανεχόμαστε να προσβάλλεται το ιατρικό και νοσηλευτικό προσωπικό της χώρας. Πρόσβαση στην πλατφόρμα έχουν όλοι οι ιατροί οι οποίοι έχουν κωδικούς. Άρα όλοι οι ιατροί βλέπουν αυτό που σας λέω.

Δεν υπάρχει συνεπώς καμμία απολύτως προτεραιοποίηση και το μόνο το οποίο υπάρχει -και έχουν αναφερθεί εδώ- είναι τα πέντε στοιχεία όπως ακριβώς τα είχε βγάλει ΕΚΑΒ. Με αυτά τα πέντε δεδομένα ξεκινάμε και λέμε: πρώτη κατηγορία οι βαριά πάσχοντες, δεύτερη κατηγορία ασθενείς που έχουν μικρότερη πιθανότητα αποκατάστασης, τρίτη κατηγορία ασθενείς με δυσλειτουργία των οργάνων που χρήζουν εντατικής παρακολούθησης, τέταρτη κατηγορία ασθενείς με σημαντικά μικρότερη πιθανότητα αποκατάστασης και τελικώς ασθενείς οι οποίοι δυστυχώς στην κατάσταση στην οποία βρίσκονται, αν δεν υπάρχει διαθέσιμη κλίνη ΜΕΘ θεωρούνται ότι δεν υπάρχει το προσδόκιμο. Ούτε ηλικιακά είναι τα κριτήρια όπως λένε διάφοροι, ούτε γνωριμιών. Είναι καθαρά της πιθανότητας και της δυνατότητας που κρίνεται εκείνη τη στιγμή κάποιος άνθρωπος να έχει την καλύτερη δυνατή αποκατάστασή του. Και αναλόγως της ανάγκης που υπάρχει βάσει της πλατφόρμας με αμιγώς ιατρικά κριτήρια γίνεται η επιλογή. Και γνωρίζετε πολύ καλύτερα από μένα ότι υπάρχουν και περιπτώσεις που δεν μπορούν εκείνη τη χρονική στιγμή να διακομιστούν, παρ’ όλο που πληρούν τις προϋποθέσεις γιατί ενδεχομένως ο ασθενής στη συγκεκριμένη περίπτωση δεν είναι σταθερός και υπάρχει επικινδυνότητα από τη μεταφορά του, οπότε η μεταφορά του γίνεται όταν ο ίδιος ο θεράπων ιατρός κρίνει.

Να πω, όμως, ποιο είναι το σημαντικό και θα έρθω και στα νούμερα τα οποία ζητάτε. Σας δίνω στοιχεία του τελευταίου τετραμήνου, όπως μου τα έχει δώσει το ΕΚΑΒ, δηλαδή όταν αναφέρεται ότι είμαστε στην πιο βαριά ένταση του Εθνικού Συστήματος Υγείας, με παράλληλη λειτουργία και για COVID και non COVID περιστατικά: Ο μέσος όρος παραμονής διασωληνωμένων εκτός ΜΕΘ είναι από μερικές ώρες έως δυόμισι μέρες. Καλό είναι να μην υπήρχε ούτε ένα λεπτό αλλά στην κορύφωση της πανδημίας του τελευταίου τετραμήνου ο μέσος όρος αναμονής είναι λίγες ώρες έως δυόμισι μέρες. Σίγουρα άμα δούμε μεμονωμένα περιστατικά θα υπάρχουν περιστατικά που είναι παραπάνω μέρες και περιστατικά που εξυπηρετούνται αμέσως. Σας δίνω όμως τον μέσο όρο, για να δούμε πώς λειτουργεί η πλατφόρμα και πώς αυτή τη στιγμή γίνεται η πλήρης εξυπηρέτηση των συνανθρώπων μας που χρειάζονται μονάδα εντατικής θεραπείας.

Αναφορικά με τη λειτουργία των κλινών ΜΕΘ -και ολοκληρώνω, θα πω τα υπόλοιπα στη δευτερολογία μου- να πω αυτή τη στιγμή με το BI του Υπουργείου που λειτουργεί εντάσσονται μέσα και οι κλίνες ΜΕΘ των ιδιωτικών κλινικών. Είναι τελείως άδικη κριτική η οποία γίνεται για τις ιδιωτικές κλινικές, Μπορεί να υπάρξει κριτική ως προς τις απλές κλίνες και ως προς τα περιστατικά COVID ή non COVID και αν έπρεπε να πάρουμε παραπάνω ή λιγότερες κλίνες στις κλίνες ΜΕΘ. Όμως, το σύνολο των κλινών ΜΕΘ που είναι ελεύθερες στον ιδιωτικό τομέα μπαίνουν στην πλατφόρμα. Είναι χίλιες τριακόσιες είκοσι οκτώ. Το BI όπως πολύ καλά ξέρετε ενημερώνεται και είναι δυναμικό. Μπορεί να υπάρχουν κλειστές κλίνες ΜΕΘ κάποια στιγμή, άρα ενημερώνεται και αφαιρούνται αυτές οι κλίνες ΜΕΘ. Μπορεί να υπάρξει μία καθυστέρηση και εκεί πέρα υπάρχουν και παρερμηνείες από κάποιους που νομίζουν ότι κρατούνται κλειστές κλίνες ΜΕΘ. Το ΒΙ είναι το πιο αξιόπιστο στοιχείο το οποίο έχουμε ως Υπουργείο. Και εσείς αυτό χρησιμοποιούσατε. Και από εκεί και πέρα υπάρχει ανάλυση και σε κάθε νοσοκομείο πώς λειτουργεί.

Υπάρχουν όμως περιπτώσεις -έχει γίνει και στο παρελθόν- που λόγω έλλειψης προσωπικού και μεταφοράς δεν λειτουργούν κάποιες κλίνες ΜΕΘ, οπότε δεν δηλώνονται και γι’ αυτό τον λόγο υπάρχει μια μικρή αυξομείωση ως προς τον αριθμό. Το αν υπάρχουν κενές κλίνες ΜΕΘ, ενώ είναι διασωληνωμένοι εκτός κλινών ΜΕΘ, αυτό εξαρτάται από το σημείο που είναι η κλίνη ΜΕΘ. Όταν δεν είχε πίεση η Κρήτη, προφανώς είχε κενές κλίνες ΜΕΘ, αλλά δεν μπορούσε να μεταφερθεί ένας ασθενής από τη Δράμα στην Κρήτη γιατί ενδεχομένως αυτή η μεταφορά να ήταν πιο επικίνδυνη για τον ασθενή και προφανώς έχει σχέση και με τον ρυθμό που αδειάζουν οι κλίνες ΜΕΘ είτε διότι δυστυχώς συνάνθρωποί μας χάνουν τη ζωή τους είτε διότι αποσωληνώνονται και βγαίνουν από την κλίνη ΜΕΘ και του χρόνου που χρειάζεται να εξετασθούν. Αυτά, λοιπόν, είναι τα στοιχεία που έχουμε. Έχουμε και ανά νοσοκομείο τα στοιχεία. Είναι μία δυναμική διαδικασία, αλλά ο χρόνος παραμονής εκτός με βάση τον μέσο όρο που μου μας δίνει το ΕΚΑΒ είναι αυτός που σας ανέφερα.

**ΠΡΟΕΔΡΕΥΩΝ (Νικήτας Κακλαμάνης):** Κύριε Ξανθέ, έχετε τον λόγο.

**ΑΝΔΡΕΑΣ ΞΑΝΘΟΣ:** Κύριε Υπουργέ, τα θέματα είναι δύο. Το ένα είναι το capacity του συστήματος, η δυνατότητά του δηλαδή να υποστηρίξει διασωληνωμένους και αυτό συναρτάται από την ενίσχυση που έγινε την προηγούμενη περίοδο η οποία αποδείχθηκε εκ του αποτελέσματος ότι ήταν ανεπαρκής και δεύτερον από τη συνέργια με άλλες δομές του ιδιωτικού τομέα και των Ενόπλων Δυνάμεων. Εκεί δεν έγινε τίποτα.

Επιχειρήθηκε στο τρίτο κύμα να αξιοποιηθούν λίγο αυτές οι δομές. Αυτή την περίοδο, για παράδειγμα, θα μπορούσε να έχει το «Ερρίκος Ντυνάν», το οποίο έχει σαράντα κλίνες εντατικής, αξιοποιηθεί στο έπακρο. Είχαμε προτείνει από την προηγούμενη φάση να γίνει αποκλειστικά COVID νοσοκομείο, όπως και το «424» στη Θεσσαλονίκη και να αποτελέσουν δύο μεγάλα νοσοκομεία αναφοράς μαζί με το «Σωτηρία» στη φροντίδα COVID στη χώρα και να αποσυμπιεστεί το σύστημα υγείας.

Ήταν επιλογή σας να μην εμπλέξετε τον ιδιωτικό τομέα στη νοσηλεία COVID. Αυτό είναι απολύτως κατανοητό και σαφές, γιατί τα είχατε βρει με κλινικάρχες και είχατε πει ότι θα υποδέχονται μόνο non COVID περιστατικά και ορισμένες μικρομεσαίες κλινικές θα αναλάβουν και κάποια περιστατικά και μάλιστα με διαλογή, δηλαδή ανθρώπους που είναι στη φάση της αποθεραπείας.

Tο να λέτε ότι ο ιδιωτικός τομέας δεν έχει άλλα διαθέσιμα κρεβάτια επίσης είναι παραπειστικό, διότι το θέμα είναι έχει ενιαία ταχύτητα σήμερα το σύστημα υγείας το δημόσιο και το ιδιωτικό; Ο ιδιωτικός τομέας συνεχίζει να λειτουργεί κανονικά, να βάζει τα χειρουργεία του να εξυπηρετεί την πελατεία του και αν περισσέψει κάποιο κρεβάτι το διαθέτει στην πλατφόρμα του ΕΚΑΒ.

Το θέμα είναι άλλο. Όταν έχουμε πόλεμο και μάχη επιστρατεύουμε όλες τις δυνάμεις, βάζουμε μία ενιαία ταχύτητα στο σύστημα, μοιράζουμε καλύτερα τον όγκο και την πίεση για να αντέξει το σύστημα υγείας και οι άνθρωποί του και να αποφύγουμε το δράμα των διασωληνωμένων εκτός ΜΕΘ. Δεν το κάνατε και έχετε τεράστια ευθύνη γι’ αυτό.

Και δεύτερον, οι «σκιές» για τη διαχείριση, κατά την άποψή μου, είναι σημαντικές και παραμένουν. Κυρίως τα επιχειρήματά σας αποδομούνται με συγκεκριμένες περιπτώσεις επωνύμων οι οποίοι βρέθηκαν με πολύ εύκολο τρόπο σε ένα κρεβάτι εντατικής.

Άρα υπάρχει θέμα. Πρέπει να αυστηροποιηθεί και να είναι απολύτως σαφές ότι είναι τα συγκεκριμένα κριτήρια τα οποία τηρούνται. Δεν είναι αληθές ότι οι γιατροί όλης της χώρας έχουν εικόνα τού τι συμβαίνει στην πλατφόρμα του ΕΟΠΥΥ την οποία όντως εμείς κάναμε. Οι γιατροί και οι διευθυντές των μονάδων θεραπείας ενημερώνουν την πλατφόρμα όταν προκύψει κενό κρεβάτι, αλλά το ποιος αποφασίζει τη σειρά με την οποία θα καλυφθεί αυτό το κρεβάτι είναι αποκλειστική και συγκεντρωτική ευθύνη του ΕΚΑΒ - ΕΚΕΠΥ.

Πρέπει, λοιπόν, εκεί να δοθεί ένα σήμα στον κόσμο διότι ο κόσμος είναι δύσπιστος, η κοινωνία είναι κουρασμένη, η κοινωνία έχει μία δυσαρέσκεια για την αποτυχία στη διαχείριση την οποία πληρώνει με επώδυνο τρόπο και απαιτεί διαφάνεια.

Έχουμε την πιο αδιαφανή -σας το λέω ειλικρινά- διαχείριση στο υγειονομικό σκέλος της πανδημίας σε όλη την Ευρώπη. Δεν υπάρχουν δημόσια δεδομένα, δεν είναι προσβάσιμες οι πληροφορίες του ΕΟΔΥ, προσπαθούμε να καταλάβουμε τι ακριβώς συμβαίνει και να βγάλουμε άκρη από τις δημόσιες τοποθετήσεις. Για όλα υπάρχει ένα πέπλο αδιαφάνειας και μυστηρίου για να μπορεί μετά η Κυβέρνηση να «μαγειρεύει» και να υποστηρίζει ότι είναι όλα είναι καλώς καμωμένα.

Κατά την άποψή μου, με τη γραμμή αυτή, με την ηθική «χρεοκοπία» την οποία υπέστη προσωπικά ο Πρωθυπουργός προχθές με αυτή την υπόθεση της μελέτης Λύτρα - Τσιόρδα, με τη στάση την οποία κρατάτε απέναντι στο προσωπικό του ΕΣΥ το οποίο εγκαλείται και το δείχνετε…

**ΠΡΟΕΔΡΕΥΩΝ (Νικήτας Κακλαμάνης):** Μην κάνουμε την ερώτηση επερώτηση τώρα όμως!

**ΑΝΔΡΕΑΣ ΞΑΝΘΟΣ:** Τελειώνω, κύριε Πρόεδρε.

Κατά την άποψή μου, δεν βοηθάτε στο αναγκαίο κλίμα εμπιστοσύνης που είναι κρίσιμο για να ξεπεραστεί μία κρίση δημόσιας υγείας.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, έχετε τον λόγο.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Κύριε Υπουργέ, καταλαβαίνω την αμηχανία σας να θέλετε να υποστηρίξετε μια ερώτηση που έχει γίνει από τους συναδέλφους σας στον ΣΥΡΙΖΑ και απέχει παρασάγγας από αυτά που ρωτάτε εσείς σε αυτή την ερώτηση, διότι γνωρίζετε πολύ καλύτερα από μένα, έχοντας κάνει Υπουργός και όντας και ιατρός, ότι αυτά τα οποία καταγγέλλονται δεν μπορεί να μην έχουν τη συμμετοχή ιατρών.

Την πλατφόρμα που φτιάξατε εσείς την ξέρετε. Εσείς τη φτιάξατε, είπατε πως γίνεται η διαχείρισή της. Δεν πρέπει ο γιατρός υποδοχής του νοσοκομείου που θα έρθει σε συνεννόηση με το περιστατικό και θα μιλήσει να δεχτεί να το βάλει ή όχι; Μπορούν να κρατούνται κλειστές κλίνες ΜΕΘ και να μην το ξέρει ένα νοσοκομείο; Δεν θα το ξέρουν οι νοσηλευτές και οι γιατροί που δουλεύουν εκεί ότι σε αυτό το νοσοκομείο με εντολή κάποιου κρατούνται κλειστές κλίνες ΜΕΘ;

Ξέρετε ότι όλα αυτά είναι έωλα και γι’ αυτό προσπαθείτε να κάνετε την κριτική σας εκεί που υπάρχει μία βάση να συζητήσουμε, να μη συζητάμε δηλαδή για ανεδαφικά και ανόητα πράγματα που προσβάλλουν γιατρούς και νοσηλευτές.

Λέτε επώνυμα περιστατικά. Θέλω συγκεκριμένα να ειπωθούν τα περιστατικά. Ποιο είναι το συγκεκριμένο περιστατικό; Γιατί εγώ για δύο περιστατικά έχω ακούσει και είναι προσβλητικό να το συζητάμε εδώ μέσα είτε για τον έναν άνθρωπο που έχασε τη ζωή του είτε για τον άλλον άνθρωπο που μεταφέρθηκε από το Αγρίνιο. Εγώ σέβομαι αυτούς τους ανθρώπους.

Θέλετε μήπως να σας πω το όνομα του γιατρού που έκανε την αποδοχή του περιστατικού από το Αγρίνιο και τι έχει γράψει δημόσια; Δεν θα ήταν προσβλητικό; Δεν θα ήταν χυδαίο να μπαίναμε σε αυτές τις διαδικασίες; Έψαξα το περιστατικό που λέτε με τον μητροπολίτη και σας ρωτώ το εξής.

Έγινε αναφορά για δύο άτομα από το Αγρίνιο και το ένα άτομο δεν μπορούσε να μεταφερθεί και μεταφέρθηκε μετά από σαράντα οκτώ ώρες που υπήρχε η δυνατότητα μεταφοράς. Φανταστείτε όμως, κύριε Υπουργέ, τι θα γίνει αν αρχίσουμε από αυτό εδώ το Βήμα να λέμε ποιος γιατρός έκανε την αποδοχή και να τον καλούμε να δούμε αν έχει κάνει σωστή ή λάθος αποδοχή και να το αναγάγουμε αυτό σε θέμα πολιτικής συζήτησης.

Διασωληνωμένοι εκτός ΜΕΘ. Σας τα είπα και προχθές εδώ. Μάλιστα παρασύρθηκε ο κ. Πολάκης γιατί αναγνώρισε ότι υπήρχαν εβδομήντα οκτώ ασθενείς εκτός ΜΕΘ διασωληνωμένοι και ήταν επί υπουργίας σας. Πάντοτε υπήρχε αυτό το πρόβλημα. Στην πανδημία θα υπάρχει μεγαλύτερη ένταση. Τι κάναμε; Τις πεντακόσιες πενήντα επτά κλίνες ΜΕΘ τις κάναμε χίλιες τριακόσιες τριάντα που αναφέρονται εδώ πέρα.

**ΑΝΔΡΕΑΣ ΞΑΝΘΟΣ:** Τη συζήτηση αυτή…

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Την κάναμε αυτή τη συζήτηση, αλλά λέτε το τι κάνατε. Και σας λέω ότι ο χρόνος αναμονής είναι από λίγες ώρες έως δυόμισι μέρες. Δεν νομίζω να είχατε διαφορετικά νούμερα χωρίς πανδημία, όταν ήσασταν με τετρακόσιες τριάντα οκτώ κλίνες ΜΕΘ που με ευθύνη του κ. Πολάκη δεν είχαν καλυφθεί με προσωπικό στον χρόνο που έπρεπε.

Αυτά, λοιπόν, ήταν διαχρονικά προβλήματα που πρέπει να τα δούμε. Κι επειδή ξαναέρχεστε στη μελέτη την οποία λέτε, παρ’ όλο που δόθηκαν οι απαντήσεις, σας έφερα άλλες δύο μελέτες του κ. Λύτρα και του κ. Τσιόρδα επί ημερών σας ως Υπουργός και του κ. Πολάκη, που αναφέρονται…

**ΑΝΔΡΕΑΣ ΞΑΝΘΟΣ:** Τι λένε;

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Τις έχω εδώ.

**ΑΝΔΡΕΑΣ ΞΑΝΘΟΣ:** Ένα αριθμητικό δεδομένο!

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Να σας πω το αριθμητικό δεδομένο. Τετρακόσια τριάντα τέσσερα κρούσματα, εκ των οποίων υπήρχε καταγραφή θανάτων στα εκατόν ενενήντα έξι, 46%. Αυτό κάνει η μελέτη. Δείτε το. Το έχει η μελέτης της 27ης Οκτωβρίου 2016. Τα κατέθεσα, κύριε Υπουργέ! Είναι, λοιπόν, δύο μελέτες οι οποίες…

**ΑΝΔΡΕΑΣ ΞΑΝΘΟΣ:** Έχει ποσοστό αποτρέψιμων θανάτων;

**ΠΡΟΕΔΡΕΥΩΝ (Νικήτας Κακλαμάνης):** Κύριε Ξανθέ, τι κάνετε τώρα; Ούτως ή άλλως, δεν καταγράφεστε.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Λέει ότι η καθυστέρηση στην εισαγωγή σε ΜΕΘ ήταν παράγοντας κινδύνου και αντιστοίχως ότι οι διασωληνωμένοι είχαν φτωχότερο αποτέλεσμα 2,6%.

Αλλά αυτό που σας λέω είναι ότι αυτό συνέβαινε και προφανώς στην πανδημία όσο και να το ενισχύσεις θα συμβαίνει με μεγαλύτερη ένταση, ακριβώς γιατί είναι πανδημία.

Το να παρουσιάζετε, όμως, μία κατάσταση ότι ήταν ένα σύστημα ΜΕΘ ιδανικό και ήρθε μια κυβέρνηση και δεν μπόρεσε να το διαχειριστεί, αντιθέτως το σύστημα των ΜΕΘ είχε σοβαρό πρόβλημα, είχαμε πολύ λιγότερες από ό,τι αναλογούν, υπήρχαν μελέτες οι οποίες αναδείκνυαν αυτό το θέμα και ήρθαμε μετά και κάναμε μία αύξηση των κλινών που προφανώς αυτές ήταν οι δυνατότητες του συστήματος, όχι τόσο λόγω υλικοτεχνικής υποδομής -αυτό είναι το εύκολο σκέλος της εξίσωσης- αλλά ως προς την παρουσία ιατρικού και νοσηλευτικού προσωπικού, το οποίο δεν υπάρχει αθρόο αυτή τη στιγμή ειδικά σε συνθήκες πανδημίας.

Ολοκληρώνω. Αναφορικά με τις ιδιωτικές κλίνες ΜΕΘ, το ξαναείπαμε αυτό, όλες οι κενές ιδιωτικές κλίνες ΜΕΘ συνολικά -στην Αθήνα την οποία λέτε δεν υπήρξε και καθυστέρηση στα χειρουργεία, γιατί η Αθήνα ευτυχώς δεν πιέστηκε όσο αναμενόταν να πιεστεί από το τέταρτο κύμα, οπότε δεν πιέστηκε ούτε ο δημόσιος τομέας περισσότερο, πιέστηκε, αλλά πιέστηκε λελογισμένα, ελεγχόμενα, ούτε ο ιδιωτικός τομέας- ήταν σε διάθεση και εξυπηρέτησαν πάρα πολύ κόσμο από όλη την περιφέρεια.

Στη Θεσσαλονίκη συνολικά υπήρξε καθίζηση και λογικό ήταν γιατί ήταν πάρα πολύ μεγάλη η ένταση και πάλι οι κλίνες ΜΕΘ του ιδιωτικού τομέα συνολικά όλες όσες υπήρχαν δόθηκαν, όχι για COVID περιστατικά, για non COVID και καταφέρναμε να κάνουμε κλίνες κι έτσι υπάρχουν και αυτά τα νούμερα τα οποία βλέπετε. Διότι σε αυτά τα νούμερα συμπεριλαμβάνονται και οι κλίνες ΜΕΘ του ιδιωτικού τομέα.

Και κλείνω σχετικά με τα στοιχεία που λέτε, κύριε Ξανθέ. Και ο κ. Λύτρας στη μελέτη του από τον ΕΟΔΥ πήρε τα στοιχεία, που λέτε ότι δεν δίνονται. Η μελέτη η οποία αναφέρεστε είναι στοιχεία του ΕΟΔΥ. Δεν υπάρχει πιο διαφανές πλαίσιο. Κάθε μέρα ανακοινώνουμε συνολικά κρούσματα, διασωληνωμένους, άνθρωποι οι οποίοι έχουν χάσει τη ζωή τους. Ακολουθούμε το πιο αυστηρό σύστημα καταγραφής.

Η Μεγάλη Βρετανία οτιδήποτε είναι μετά τις είκοσι οκτώ μέρες δεν το καταλογίζει ως θάνατο COVID. Σε άλλες χώρες λένε ότι άμα δεν υπάρχει PCR και αυτός που πεθαίνει είχε rapid, δεν τον καταλογίζουν ως COVID. Έχουμε το πιο αυστηρό σύστημα καταγραφής, για να μην υπάρχει απολύτως καμμία μομφή. Λέμε τις ΜΕΘ τις οποίες έχουμε. Κάθε μέρα αναφερόμαστε στις ΜΕΘ με μία πλήρη διαφάνεια. Και στα μονοκλωνικά ακόμα, όπως βλέπετε, έχουμε μία πλατφόρμα που ο γιατρός κάνει την αίτηση, να μην υπάρχει απολύτως καμμία «σκιά» ότι πήγε ο Υπουργός και έδωσε εντολή για να πάρει κάποιος το μονοκλωνικό.

Είναι ένα απολύτως διαφανές σύστημα σε όλο το πλαίσιο διαχείρισης πανδημίας. Και από κει και πέρα, σε μία δυναμική κατάσταση φτάνουμε στις αντοχές του συστήματος και προσπαθούμε καθημερινά, ειδικά το νοσηλευτικό και το ιατρικό προσωπικό, να δίνει μία τεράστια μάχη που μπορείτε να το αντιληφθείτε, όταν έχεις δύο λίστες ΜΕΘ, μία λίστα για COVID περιστατικά, μία λίστα για non COVID περιστατικά. Προφανώς θα πρέπει αυτά να τα «παντρεύεις» διότι μπορεί τη μία μέρα να έχεις αναμονές σε COVID και μη αναμονές σε non COVID, αλλά να μην μπορείς να μεταφέρεις κόσμο και την άλλη μέρα να ισχύει το αντίθετο. Άρα ας αφήσουμε πίσω αυτή την κουβέντα.

Ως προς τη μελέτη, έχει ξεκαθαριστεί το θέμα. Στο Μαξίμου δεν έχει φτάσει καμμία απολύτως μελέτη. Στο Υπουργείο Υγείας δεν έχει κατατεθεί καμμία μελέτη -αναζήτησα το πρωτόκολλο- αλλά και για τα συμπεράσματα της μελέτης, κύριε Υπουργέ, -και αυτό είναι το σημαντικό- είχαμε λάβει όλες τις ενέργειες…

**ΑΝΔΡΕΑΣ ΞΑΝΘΟΣ:**…(δεν ακούστηκε)

**ΑΘΑΝΑΣΙΟΣ ΠΛΕΥΡΗΣ** (**Υπουργός Υγείας):**…οπότε ένα προς ένα τα συμπεράσματα τα οποία λέει η μελέτη η Κυβέρνηση προσπάθησε να τα αντιμετωπίσει με εμβολιασμούς, με προσπάθεια να μειώσουμε τους διασωληνωμένους, με μία ολόκληρη προσπάθεια να μη φτάνει ο άνθρωπος στο νοσοκομείο και στις ΜΕΘ.

Διότι τι λέει η μελέτη τελικά;

**ΑΝΔΡΕΑΣ ΞΑΝΘΟΣ:** Ότι πρέπει να ενισχυθεί το σύστημα υγείας και δεν το έχετε κάνει, αυτό λέει.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Λέει ότι αν είναι πάνω από τετρακόσιοι διασωληνωμένοι, όσες ΜΕΘ και να έχεις η διαχείριση των περιστατικών είναι δύσκολη. Λέει ότι αν έχεις παραπάνω από τετρακόσιους διασωληνωμένους, είναι δύσκολη η διαχείριση.

(Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Υπουργού)

**ΠΡΟΕΔΡΕΥΩΝ (Νικήτας Κακλαμάνης):** Ολοκληρώστε, κύριε Υπουργέ.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Και για να ολοκληρώσω, κύριε Ξανθέ, τι έγινε; Επειδή γνωρίζαμε ότι υποχρεωτικά θα είχαμε και περιστατικά εκτός κλινών ΜΕΘ, που είχαμε, όπως είχατε και εσείς -στην πανδημία ήταν πιο ξεκάθαρο- προσπαθήσαμε…

**ΠΡΟΕΔΡΕΥΩΝ (Νικήτας Κακλαμάνης):** Κλείστε, κύριε Υπουργέ.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Κλείνω, κύριε Πρόεδρε. Είναι σημαντικό.

Προσπαθήσαμε, λοιπόν, ακόμα και εκτός ΜΕΘ, που προφανώς δεν είναι ίδιες οι συνθήκες, να χρησιμοποιηθούν χειρουργικά κρεβάτια, να χρησιμοποιηθούν κλίνες ΜΕΘ, να υπάρχουν μόνιτορ, να υπάρχουν αναπνευστήρες, ώστε έστω και σ’ αυτό το πλαίσιο να παρέχουμε όσο το δυνατόν καλύτερη φροντίδα γίνεται στους ασθενείς που θα βρεθούν. Και έγινε μία τεράστια προσπάθεια πρωτίστως από τους γιατρούς και τους νοσηλευτές.

**ΑΝΔΡΕΑΣ ΞΑΝΘΟΣ:** Δεν είναι ΜΕΘ αυτό!

**ΠΡΟΕΔΡΕΥΩΝ (Νικήτας Κακλαμάνης):** Ολοκληρώθηκε η συζήτηση των επικαίρων ερωτήσεων.

Διακόπτουμε τη συνεδρίαση έως τις 13:00΄ ακριβώς το μεσημέρι, προκειμένου να προσέλθουν οι συνάδελφοι -διότι έτσι είχαν ειδοποιηθεί-, οπότε και θα εισέλθουμε στη νομοθετική εργασία για να συζητήσουμε το σχέδιο νόμου για τον τουρισμό.

Παρακαλώ οι γραμματείες των κομμάτων να ειδοποιήσουν τους εισηγητές και τους Κοινοβουλευτικούς Εκπροσώπους να είναι όλοι παρόντες στις 13:00΄ακριβώς.

(ΔΙΑΚΟΠΗ)

ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, συνεχίζεται η συνεδρίαση.

Εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Τουρισμού: «Πρότυποι Τουριστικοί Προορισμοί Ολοκληρωμένης Διαχείρισης, Οργανισμοί Διαχείρισης και Προώθησης Προορισμού, Ιαματικές Πηγές Ελλάδας και άλλες ρυθμίσεις για την ενίσχυση της τουριστικής ανάπτυξης».

Η Διάσκεψη των Προέδρων αποφάσισε στη συνεδρίαση της 16ης Δεκεμβρίου 2021 τη συζήτηση του νομοσχεδίου σε μία συνεδρίαση εν συνόλω επί της αρχής, επί των άρθρων και των τροπολογιών. Η εγγραφή θα γίνει ηλεκτρονικά μέχρι να κατεβεί από το Βήμα η εισηγήτρια του ΣΥΡΙΖΑ κ. Νοτοπούλου.

Νομίζω ότι επί της βασικής εισήγησης της διαδικασίας δεν υπάρχει αντίρρηση.

**ΚΡΙΤΩΝ - ΗΛΙΑΣ ΑΡΣΕΝΗΣ:** Κύριε Πρόεδρε, θα ήθελα τον λόγο παρακαλώ.

**ΠΡΟΕΔΡΕΥΩΝ (Νικήτας Κακλαμάνης):** Ορίστε.

**ΚΡΙΤΩΝ - ΗΛΙΑΣ ΑΡΣΕΝΗΣ:** Κατ’ ουσίας, κύριε Πρόεδρε, έχουμε την κατάθεση τροπολογίας για άρθρο το οποίο υπήρχε στη διαβούλευση στο νομοσχέδιο, αποσύρθηκε πριν έρθει το νομοσχέδιο στις επιτροπές, απέφυγε την ακρόαση φορέων και μας κατατίθεται τώρα και μάλιστα από άλλο Υπουργείο. Είναι κάτι το αδιανόητο.

Καλώ και τα άλλα κόμματα της Αντιπολίτευσης, φαντάζομαι, να πάρουν θέση. Είναι κάτι το αδιανόητο. Πραγματικά προσπάθησε το Υπουργείο να αποφύγει την ακρόαση φορέων.

Αφορά το ναυάγιο της Ζακύνθου. Αφορά την περιουσία διακοσίων οικογενειών, εκκλησιαστική, δημοτική περιουσία, η οποία προσπαθεί με άμεσο τρόπο να υφαρπάξει η Κυβέρνηση για χάρη ιδιωτών.

**ΠΡΟΕΔΡΕΥΩΝ (Νικήτας Κακλαμάνης):** Αυτό δεν έχει σχέση με τη διαδικασία. Μπήκατε στην ουσία της τροπολογίας.

**ΚΡΙΤΩΝ - ΗΛΙΑΣ ΑΡΣΕΝΗΣ:** Όχι, όχι, έχει σχέση με μία διαδικασία που λειτουργεί λάθος και είναι απαξίωση του κοινοβουλευτισμού.

**ΠΡΟΕΔΡΕΥΩΝ (Νικήτας Κακλαμάνης):** Ωραία, όταν θα έρθει, λοιπόν, η ώρα θα τα πείτε. Εγώ μίλησα επί της βασικής εισήγησης για τη διαδικασία. Αυτό που είπατε είναι ένα θέμα. Όταν θα έρθει η ώρα της τροπολογίας, έχετε δικαίωμα να το πείτε.

**ΝΕΚΤΑΡΙΟΣ ΣΑΝΤΟΡΙΝΙΟΣ:** Κύριε Πρόεδρε, θα ήθελα κι εγώ τον λόγο.

**ΠΡΟΕΔΡΕΥΩΝ (Νικήτας Κακλαμάνης):** Τι θέλετε; Ποιο είναι το διαδικαστικό θέμα, κύριε Σαντορινιέ;

**ΝΕΚΤΑΡΙΟΣ ΣΑΝΤΟΡΙΝΙΟΣ:** Κύριε Πρόεδρε, εγώ θα συμφωνήσω απόλυτα με τον κ. Αρσένη. Διότι το θέμα αυτή τη στιγμή είναι ότι έχουμε ένα φλέγον ζήτημα, το οποίο περίμεναν όλοι να έρθει μέσα στο νομοσχέδιο για να συζητηθεί στις επιτροπές, κάνει αυτή τη ντρίπλα το Υπουργείο και έρχεται σήμερα να μας το φέρει με τροπολογία και μάλιστα μία τροπολογία για την οποία δεν δόθηκε το δικαίωμα να συζητηθεί από τους φορείς, να κληθούν οι φορείς να πούνε την άποψή τους. Άρα, λοιπόν, μπορεί νομοτεχνικά να υπάρχει αυτή η διαδικασία, αλλά επί της ουσίας είναι τεράστια υπεκφυγή των ευθυνών που έχει το Υπουργείο απέναντι στην κοινωνία της Ζακύνθου αλλά και συνολικά απέναντι στην εθνική οικονομία.

**ΠΡΟΕΔΡΕΥΩΝ (Νικήτας Κακλαμάνης):** Άλλος θέλει τον λόγο;

**ΧΡΗΣΤΟΣ ΚΑΤΣΩΤΗΣ:** Ναι, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Ορίστε.

**ΧΡΗΣΤΟΣ ΚΑΤΣΩΤΗΣ:** Κύριε Πρόεδρε, νομίζω ότι όντως είναι σοβαρό θέμα η τροπολογία αυτή που περιέχει το ναυάγιο Ζακύνθου. Είναι γνωστό ότι αυτό έχει δημιουργήσει σοβαρές προστριβές, συγκρούσεις και αντιπαραθέσεις στην κοινωνία της Ζακύνθου και γι’ αυτό μέχρι τώρα έχει καθυστερήσει η οποιαδήποτε προσπάθεια της Κυβέρνησης. Το ότι φέρνει αυτή την τροπολογία χωρίς καν συζήτηση στις επιτροπές, τις ρυθμίσεις που έχει, είναι ένα σοβαρό ζήτημα και πιστεύω ότι πρέπει να το ξανασκεφτεί η Κυβέρνηση και να αποσύρει την τροπολογία αυτή.

**ΓΕΩΡΓΙΟΣ ΦΡΑΓΓΙΔΗΣ:** Κύριε Πρόεδρε, ζητώ κι εγώ τον λόγο.

**ΠΡΟΕΔΡΕΥΩΝ (Νικήτας Κακλαμάνης):** Ωραία, θα δώσω τον λόγο και στον κ. Φραγγίδη, παρ’ ότι δεν Κοινοβουλευτικός Εκπρόσωπος, είναι εισηγητής.

**ΓΕΩΡΓΙΟΣ ΦΡΑΓΓΙΔΗΣ:** Εγώ θα συμφωνήσω με τους προλαλήσαντες συναδέλφους, γιατί ξέρετε είναι και θέμα πολιτικού πολιτισμού, όταν συζητούμε ζητήματα τα οποία απασχολούν κοινωνίες και χώρους τέτοιους, που βλέπουμε ότι προκαλούν κοινωνική αναταραχή, το λιγότερο που θα μπορούσε να συμβεί ήταν να κληθούν αυτοί όλοι, να πουν τις απόψεις τους, για να μπορούμε και εμείς να πάρουμε μία θέση πιο ξεκάθαρη. Δυστυχώς αυτό το περιθώριο δεν μας το δίνουν και νομίζω ότι είναι εντελώς άδικο, γιατί αδικούνται και οι Βουλευτές και οι τοπικές κοινωνίες.

**ΠΡΟΕΔΡΕΥΩΝ (Νικήτας Κακλαμάνης):** Κύριε Χήτα, εσείς θέλετε τον λόγο;

**ΚΩΝΣΤΑΝΤΙΝΟΣ ΧΗΤΑΣ:** Όχι, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Ωραία, δίνω τον λόγο στον κ. Θεοχάρη.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Ευχαριστώ, κύριε Πρόεδρε.

Πράγματι δεν θέλει κανένας να έχουμε ή να χρησιμοποιούμε τις συντετμημένες διαδικασίες, τις οποίες επιτρέπει όμως ο Κανονισμός της Βουλής. Εξάλλου νομίζω ότι το παραδέχθηκαν και οι συνάδελφοι όταν λένε ότι δεν είναι κάτι το οποίο είναι έξω από τις κοινοβουλευτικές συνήθειες.

Από την άλλη, τίθεται ένα ζήτημα κατά πόσον έχει γίνει αρκετή διαβούλευση σε σχέση με αυτό το θέμα και νομίζω αυτό είναι το κύριο που πρέπει να απαντηθεί σήμερα. Επειδή αυτό το νομοσχέδιο, έτσι όπως εξελίχθηκαν τα πράγματα, ετέθη σε διαβούλευση αρκετό χρονικό διάστημα πριν, υπήρχαν μια σειρά από ανακοινώσεις, συζητήσεις και τοποθετήσεις όλων των εμπλεκόμενων φορέων από την περιφέρεια, τον δήμο, τα επιμελητήρια. Όλοι οι φορείς στην πραγματικότητα του νησιού και πέραν του νησιού, στην περιφέρεια, έχουν τοποθετηθεί με σαφή τρόπο.

**ΠΑΥΛΟΣ ΠΟΛΑΚΗΣ:** Για άλλη τροπολογία!

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Θα το συζητήσουμε.

Σε κάθε περίπτωση, η εικόνα που προσπαθεί να παρουσιαστεί, ότι υπάρχει ένα διχασμένο νησί, δεν απηχεί σε καμμία περίπτωση την πραγματικότητα και θα συζητήσω επί της ουσίας όταν έρθει και η ώρα της ομιλίας μου. Όμως υπάρχει ήδη, εδώ και αρκετό διάστημα, η δεδηλωμένη πρόθεση της Κυβέρνησης να αντιμετωπίσει αυτό το θέμα.

Το κατεπείγον το οποίο επέβαλε την κατάθεση αυτής της τροπολογίας είναι προφανές πως είναι το γεγονός του ότι πριν από λίγες μέρες το ναυάγιο έσπασε σε κομμάτια, πήρε η θάλασσα ένα μέρος του και συνεπώς, εάν υπάρξει οποιαδήποτε ολιγωρία, θα είμαστε όλοι μας εδώ, σε αυτή την Αίθουσα συνυπεύθυνοι και υπόλογοι απέναντι στον λαό της Ζακύνθου και θα έλεγα και σε όλη την τουριστική βιομηχανία της χώρας μας.

Συνεπώς, είναι επιβεβλημένη η αντιμετώπιση αυτή και η κατάθεση της τροπολογίας από την Κυβέρνηση και επικροτούμε το γεγονός ότι την έφερε.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, ορίστε, έχετε τον λόγο. Δεν βάζω ούτε σε σας χρόνο.

**ΝΕΚΤΑΡΙΟΣ ΣΑΝΤΟΡΙΝΙΟΣ:** Θα ξεκινήσει με την ομιλία του ο κύριος Υπουργός ή θα απαντήσει στις ερωτήσεις μας;

**ΣΩΚΡΑΤΗΣ ΦΑΜΕΛΛΟΣ:** Ξεκινάει η διαδικασία;

**ΒΑΣΙΛΕΙΟΣ ΚΙΚΙΛΙΑΣ (Υπουργός Τουρισμού):** Ευχαριστώ πολύ, κύριε Πρόεδρε.

Κύριε συνάδελφε, εσείς συνήθως είστε υπομονετικός και όχι βιαστικός. Ακόμη και ο κ. Πολάκης, άμα τον ρωτήσετε, δύο χρόνια επί της θητείας μου στο Υπουργείο Υγείας, ξέρει ότι δεν υπεκφεύγω και απαντάω με πραότητα βέβαια και με επιχειρήματα σε όλα.

Στο τέλος της ομιλίας μου θα κληθείτε να αποφασίσετε, κυρίες και κύριοι συνάδελφοι, αν επικροτήσετε και ψηφίστε την εν λόγω τροπολογία για τη διάσωση του ναυαγίου, για να μη γίνει πραγματικό «ναυάγιο» το ναυάγιο της Ζακύνθου ή όχι. Όποιος δεν την ψηφίσει είναι προφανές και αυταπόδεικτο εκ της τροπολογίας ότι θα είναι υπόλογος απέναντι στον ελληνικό λαό και στους νησιώτες και στους Ζακυνθινούς. Για ποιον λόγο;

Για τον πάρα πολύ απλό λόγο ότι σε έχει να κάνει -και με αυτό ξεκινάω- με τα υπόλοιπα, τα έχουμε συζητήσει τις επιτροπές. Ας μην υπεκφεύγουμε τώρα μεταξύ μας. Τα έχουμε συζητήσει και με την προηγούμενη πολιτική ηγεσία του Υπουργείου Τουρισμού και τον κ. Θεοχάρη ανεξάντλητα, ατελείωτα. Διαβουλεύσεις επί διαβουλεύσεων.

Η κ. Νοτοπούλου είχε κάνει δηλώσεις το 2014, όπως βλέπω εδώ, για το ναυάγιο και την επένδυση. Ήταν το 2014 και είναι 2022 σε λίγες μέρες. Λύση ακόμα για το ναυάγιο δεν έχει έρθει.

Εγώ μελέτησα, κυρίες και κύριοι συνάδελφοι, επισταμένως ό,τι έχετε καταθέσει στη διαβούλευση, ό,τι έχετε πει δημοσίως όλοι οι φορείς, από την Εκκλησία μέχρι τον δήμο, μέχρι την περιφέρεια, μέχρι το επιμελητήριο, με τους ξενοδόχους, αυτά τα οποία ισχύουν, αυτά τα οποία δεν ισχύουν κ.λπ..

Αποφάσισε η πολιτική ηγεσία του Υπουργείου Τουρισμού να διαχωρίσει, κύριε συνάδελφε, όπως σας είχα υποσχεθεί στις επιτροπές, το κομμάτι της άμεσης, αδήριτης ανάγκης να προστατευθεί το ναυάγιο, να αναστηλωθεί, να περιφρουρηθεί με μελέτες και έργα άμεσα από το οτιδήποτε άλλο.

Βρείτε έναν έμπειρο Κοινοβουλευτικό σας σε θέματα τέτοια να σας εξηγήσει -ίσως ο κ. Σπίρτζης- ότι η συγκεκριμένη διάταξη αφορά αποκλειστικά και μόνο αυτό. Ερώτηση: Υπάρχει κάτι μέσα στη διάταξη που να αφορά στην ιδιοκτησία της περιοχής και του νησιού, αν ανήκει στην Εκκλησία, ανήκει στον δήμο, ανήκει στην περιφέρεια, ανήκει σε ιδιώτες, ανήκει στον εμίρη, ανήκει σε κάποιον από πίσω του κ.λπ.; Όχι, φυσικά, δεν αφορά αυτό.

Εξήγησα και στις επιτροπές ότι δεν προσβλέπω πουθενά μετά από δύο υπουργικές θητείες στο Υπουργείο Προστασίας του Πολίτη και στο Υπουργείο Υγείας, όπου ουδέποτε, μα ουδέποτε ανακατεύτηκα σε θέματα της δικαστικής εξουσίας. Εξηγώ ότι είναι διακριτοί θεσμοί του Συντάγματος, δικαστική, εκτελεστική και νομοθετική εξουσία.

Φέρνω διάταξη σήμερα αποκλειστικά και μόνο για τις άμεσες και επείγουσες ανάγκες που έχει ο δεύτερος πιο φωτογραφισμένος προορισμός στην Ελλάδα, το ναυάγιο της Ζακύνθου. Πέρα του ότι λόγω κακοκαιρίας έφυγε ένα κομμάτι, κινδυνεύουν συμπολίτες μας και ταξιδιώτες στη διάρκεια όλης αυτής της πενταετίας, εξαετίας, επταετίας. Δυστυχώς, έχουμε θρηνήσει και ανθρώπινες ζωές.

Είναι πλέον υπερτοπικό το θέμα, γιατί τοπικά, κύριοι συνάδελφοι -ας μην κοροϊδευόμαστε- ανεξάρτητα από την κομματική προέλευση του καθενός, δεν κατέστη δυνατό να λυθεί το θέμα όλα αυτά τα χρόνια.

Φέρνω, λοιπόν, μία τροπολογία η οποία δεν έχει ανώνυμη εταιρεία, η οποία δεν μιλάει για το θέμα της ιδιοκτησίας, η οποία δεν πάει εκεί που θα συζητήσουμε ξανά όλοι -γιατί και το δεύτερο κομμάτι θέλουμε να το δούμε και να το συζητήσουμε τι σημαίνει ανάπτυξη σε μια περιοχή και πώς πρέπει να υποστηριχθεί η περιφέρεια, ο δήμος, οι ξενοδόχοι, οι τοπικοί φορείς- αλλά πάει σε κάτι το οποίο είναι πάρα πολύ βασικό: Είναι κλειστή η παραλία εδώ και ενάμιση χρόνο και δεν λειτουργεί αυτό το εξαιρετικό αξιοθέατο για τη χώρα, άρα, αξία δεν παίρνει. Άρα, δεν μπορούν και οι άνθρωποι τοπικά να το εκμεταλλευτούν.

Δεν θέλετε να φέρω μία τροπολογία να πάμε να ρυθμίσουμε αυτό αποκλειστικά; Διαβάστε τη. Έχουμε σήμερα όλη την ευκαιρία να τη συζητήσουμε, από τώρα μέχρι ό,τι ώρα θέλετε. Γι’ αυτό και ξεκινώ με αυτό και σας επαναλαμβάνω ότι για το υπόλοιπο νομοσχέδιο έχουμε συζητήσει. Θα πω στην Ολομέλεια και πέντε πράγματα ξανά.

Πιστεύω ότι είναι το πιο πολυσυζητημένο νομοσχέδιο στην ιστορία της σύγχρονης Μεταπολίτευσης. Γιατί; Διότι έχει πάει και έχει έρθει εκατό χιλιάδες φορές. Και σήμερα, επιτέλους, το ψηφίζουμε και τελειώνουμε.

Όμως, το συγκεκριμένο αφορά τι; Μια πενταμελή επιτροπή, με ένα μέλος από το Υπουργείο Τουρισμού, ένα από την Περιφέρεια Ιονίων Νήσων, ένα από τον δήμο, ένα από τους υφιστάμενους τοπικούς συλλόγους ξενοδόχων, ένα από το Επιμελητήριο Ζακύνθου και την Κτηματική Εταιρεία, με τη σύμφωνη γνώμη του Υπουργείου Περιβάλλοντος σε ό,τι γίνει, προκειμένου να διενεργήσει πάσης φύσης μελέτες και έργα αποκλειστικά για το ναυάγιο, από το οποίο το μισό έχει καταρρεύσει, έτσι ώστε να υποστυλωθεί, να περιφρουρηθεί, να μπει σε ένα τέτοιο πλαίσιο ασφάλειας, πρώτα από όλα, προκειμένου οι τουρίστες, οι ταξιδιώτες και οι ντόπιοι να μπορούν να το επισκέπτονται. Τελεία. Δεν έχει κάτι άλλο η συγκεκριμένη διάταξη.

Παρακαλώ πολύ, λοιπόν, επειδή έχουμε περάσει και έναν προϋπολογισμό πριν από λίγες μέρες και πλησιάζουν και οι γιορτές των Χριστουγέννων και επειδή φαντάζομαι -δεν ξέρω, κύριε Πρόεδρε- ότι ίσως είναι και η τελευταία συνεδρίαση σήμερα ή όχι. Στο πνεύμα αυτό, λοιπόν, τουλάχιστον να διαβάζουμε τι κατατίθεται και να σχολιάζουμε επ’ αυτού.

Εγώ, λοιπόν, ως υπεύθυνος Υπουργός Τουρισμού, αυτό έρχομαι να καταθέσω. Θα μας πείτε, αφού τη διαβάσετε προσεκτικά, ένας-ένας αν συμφωνείτε ή όχι να αναστηλωθεί, να περιφρουρηθεί και να φτιαχτεί το ναυάγιο, να μην καταρρεύσει.

**ΠΑΥΛΟΣ ΠΟΛΑΚΗΣ:** Τη διαβάσαμε.

**ΒΑΣΙΛΕΙΟΣ ΚΙΚΙΛΙΑΣ (Υπουργός Τουρισμού):** Και από αυτό θα κριθείτε και από την τοπική κοινωνία και από τους φορείς και από όλους αυτούς τους οποίους υπερασπίζεστε, των οποίων σέβομαι όλων οριζοντίως την άποψη και τη γνώμη, όπως και τη δική σας γνώμη. Πολλές φορές δεν συμφωνεί με τη δική μου, μα αυτή είναι η δημοκρατία. Τη σέβομαι, την τιμώ και την ακούω.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού)

Μελετήσαμε προσεκτικά στο Υπουργείο Τουρισμού με τους συνεργάτες μου, την Υφυπουργό, τη γενική γραμματεία και τους υπηρεσιακούς παράγοντες τι μπορεί να γίνει άμεσα για να μπορέσουμε μέχρι το καλοκαίρι να ανοίξουμε το ναυάγιο.

**ΠΡΟΕΔΡΕΥΩΝ (Νικήτας Κακλαμάνης):** Έγινε κατανοητό. Κλείστε.

**ΒΑΣΙΛΕΙΟΣ ΚΙΚΙΛΙΑΣ (Υπουργός Τουρισμού):** Κύριε Πρόεδρε, αυτά.

Θα χρειαστώ και ένα λεπτό για το νομοσχέδιο.

Το νομοσχέδιο έχει επιστημονικά εργαλεία, σύγχρονα εργαλεία τουριστικού μάνατζμεντ, τα οποία μπορεί να εκμεταλλευτούν η τοπική αυτοδιοίκηση, να εκμεταλλευτούν οι ιδιώτες, να εκμεταλλευτεί η πλούσια ισχυρή ατμομηχανή της ελληνικής οικονομίας, που είναι ο τουρισμός. Έχει τέτοια εργαλεία με τρόπο έτσι ώστε να μπορέσουμε και τοπικά και υπερτοπικά και σε όλες τις περιφέρειες, όχι μόνο στις δυόμισι περιφέρειες που κατά κύριο λόγο παίρνουν το βάρος των θερινών καλοκαιρινών διακοπών, να έχουμε τουρισμό, να προβάλλουμε και τους χειμερινούς προορισμούς, να προβάλλουμε και τους ορεινούς προορισμούς, να προβάλλουμε και τις ιαματικές πηγές, να προβάλλουμε της απαράμιλλης ομορφιάς τοποθεσίες που έχει η Ελλάδα για τουρισμό δώδεκα μηνών.

Τέτοια εργαλεία έχει, λοιπόν. Δύσκολα μπορεί κανείς να διαφωνήσει για αυτά. Διαβούλευση έχει γίνει και με την ΚΕΔΕ για αυτά, έχει γίνει και με τους φορείς για αυτά, έχει γίνει και με τους δήμους για αυτά εκατό χιλιάδες φορές.

Σας καλώ να υπερβούμε την μικροπολιτική και να ψηφίσουμε το νομοσχέδιο της Κυβέρνησης για τον ελληνικό τουρισμό.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Λοιπόν, τελειώσαμε με τα διαδικαστικά.

**ΝΕΚΤΑΡΙΟΣ ΣΑΝΤΟΡΙΝΙΟΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Νικήτας Κακλαμάνης):** Κύριε Σαντορινιέ, τελειώσαμε. Να πείτε στην ομιλία σας ό,τι θέλετε να πείτε.

**ΝΕΚΤΑΡΙΟΣ ΣΑΝΤΟΡΙΝΙΟΣ:** Κύριε Πρόεδρε, έθεσε το θέμα της τροπολογίας.

**ΠΡΟΕΔΡΕΥΩΝ (Νικήτας Κακλαμάνης):** Επί της τροπολογίας όταν έρθει η ώρα, έχετε τριτολογία.

**ΝΕΚΤΑΡΙΟΣ ΣΑΝΤΟΡΙΝΙΟΣ:** Δεν είναι στην ομιλία μας…

**ΠΡΟΕΔΡΕΥΩΝ (Νικήτας Κακλαμάνης):** Δεν θα χάσουμε τον χρόνο με τη διαδικασία.

**ΝΕΚΤΑΡΙΟΣ ΣΑΝΤΟΡΙΝΙΟΣ:** Δεν μπορεί να μείνει έτσι.

**ΠΡΟΕΔΡΕΥΩΝ (Νικήτας Κακλαμάνης):** Κύριε Σαντορινιέ, λοιπόν, η διαδικασία είναι με βάση τον Κανονισμό. Εγώ αντιλήφθηκα ότι, ενδεχομένως, έχετε ενστάσεις ως προς τη διαδικασία γιατί να μην έρθει στην επιτροπή, για την πορεία αν είχε έρθει στην επιτροπή και κάποιοι από εσάς να την ψηφίζατε.

**ΝΕΚΤΑΡΙΟΣ ΣΑΝΤΟΡΙΝΙΟΣ:** Κύριε Πρόεδρε, ως Κοινοβουλευτικός Εκπρόσωπος, έχω δικαίωμα να μιλήσω μετά τον Υπουργό;

**ΠΡΟΕΔΡΕΥΩΝ (Νικήτας Κακλαμάνης):** Όχι, δεν θα κάνουμε αυτό.

**ΝΕΚΤΑΡΙΟΣ ΣΑΝΤΟΡΙΝΙΟΣ:** Μα, ζήτησε να τοποθετηθούμε!

**ΠΡΟΕΔΡΕΥΩΝ (Νικήτας Κακλαμάνης):** Όχι, έκλεισε η διαδικασία. Στην ομιλία σας πείτε ό,τι θέλετε. Δεν θα πάμε έτσι τώρα! Ο Υπουργός έδωσε απάντηση στις ενστάσεις που βάλατε.

**ΝΕΚΤΑΡΙΟΣ ΣΑΝΤΟΡΙΝΙΟΣ:** Επί της διαδικασίας, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, πείτε επί της διαδικασίας, αλλά θα είναι επί της διαδικασίας.

**ΝΕΚΤΑΡΙΟΣ ΣΑΝΤΟΡΙΝΙΟΣ:** Επί της διαδικασίας.

**ΠΡΟΕΔΡΕΥΩΝ (Νικήτας Κακλαμάνης):** Εμένα δεν μπορείτε να με ξεγελάσετε, ζητώντας τον λόγο επί της διαδικασίας και να μιλάτε επί της ουσίας!

**ΝΕΚΤΑΡΙΟΣ ΣΑΝΤΟΡΙΝΙΟΣ:** Όχι, κύριε Πρόεδρε, είστε εμπειρότατος!

**ΠΡΟΕΔΡΕΥΩΝ (Νικήτας Κακλαμάνης):** Ορίστε, έχετε τον λόγο.

**ΝΕΚΤΑΡΙΟΣ ΣΑΝΤΟΡΙΝΙΟΣ:** Κύριε Πρόεδρε, δεν θα μιλήσω επ’ αυτών που είπε ο κύριος Υπουργός, αλλά ο κύριος Υπουργός τοποθετήθηκε από το Βήμα συγκεκριμένα για την τροπολογία. Δεν φαντάζομαι ότι αυτή είναι η ομιλία που θα κάνει για το νομοσχέδιο συνολικά.

**ΒΑΣΙΛΕΙΟΣ ΚΙΚΙΛΙΑΣ (Υπουργός Τουρισμού):** Κατά βάση, αυτή είναι.

**ΝΕΚΤΑΡΙΟΣ ΣΑΝΤΟΡΙΝΙΟΣ:** Συγκεκριμένα για την τροπολογία μίλησε και ζήτησε από όλα τα κόμματα να τοποθετηθούμε. Και μάλιστα, έβαλε και ζητήματα και μας έθεσε και υπόλογους απέναντι στην τοπική κοινωνία.

Εσείς πιστεύετε ότι μετά από αυτή την τοποθέτηση του κυρίου Υπουργού δεν έχουμε δικαίωμα για δύο λεπτά να τοποθετηθούμε επ’ αυτού του θέματος;

Είναι δυνατόν, κύριε Πρόεδρε;

**ΠΡΟΕΔΡΕΥΩΝ (Νικήτας Κακλαμάνης):** Τελειώσατε, κύριε συνάδελφε.

**ΝΕΚΤΑΡΙΟΣ ΣΑΝΤΟΡΙΝΙΟΣ:** Δεν μιλάω καθόλου επ’ αυτών που είπε. Μιλάω επί της διαδικασίας και σας λέω ότι ζητάμε δύο λεπτά να τοποθετηθούμε ως Κοινοβουλευτικοί Εκπρόσωποι πάνω σε αυτά που είπε ο κύριος Υπουργός για την τροπολογία.

**ΠΡΟΕΔΡΕΥΩΝ (Νικήτας Κακλαμάνης):** Θα σας δώσω την απάντηση.

Ο κύριος Υπουργός ως προβλέπεται εκ του Κανονισμού -βάλατε ενστάσεις για συγκεκριμένα θέματα, κάποιοι από σας μπήκατε και επί της ουσίας- εξήγησε για τέσσερα λεπτά τι είναι αυτή η τροπολογία και σας παρακάλεσε -αφού θα τη δείτε- όταν θα έρθει η ώρα να συζητηθεί η τροπολογία, εάν θέλετε να την ψηφίσετε ή όχι. Και είπε ότι το ναι ή το όχι σας, θα το κρίνει ο ελληνικός λαός. Τι παράβαση της διαδικασίας μου λέτε; Σας παρακαλώ πάρα πολύ!

**ΝΕΚΤΑΡΙΟΣ ΣΑΝΤΟΡΙΝΙΟΣ:** Αν είναι επί της διαδικασίας, κύριε Πρόεδρε, να τοποθετηθούμε…

**ΠΡΟΕΔΡΕΥΩΝ (Νικήτας Κακλαμάνης):** Κύριε Σαντορινιέ, έκλεισε το θέμα της διαδικασίας.

Ο κ. Χειμάρας έχει τον λόγο για δεκαπέντε λεπτά.

Παρακαλώ, να ανοίξει το σύστημα ηλεκτρονικής εγγραφής.

**ΘΕΜΙΣΤΟΚΛΗΣ (ΘΕΜΗΣ) ΧΕΙΜΑΡΑΣ:** Κύριε Υπουργέ, κυρία Υφυπουργέ, αγαπητοί συνάδελφοι, εισάγουμε προς ψήφιση σήμερα στη Βουλή ένα ακόμη σημαντικό νομοσχέδιο, το οποίο επιχειρεί να αναβαθμίσει και να ανανεώσει την αναπτυξιακή τροχιά ενός από τους βασικούς πυλώνες -αν όχι, τον πιο βασικό, μαζί με τον πρωτογενή τομέα- της ελληνικής οικονομίας και κοινωνίας, τον τουρισμό.

Κυρίες και κύριοι Βουλευτές, το 2019 που ήταν η καλύτερη χρονιά στην ιστορία του ελληνικού τουρισμού από πλευράς εσόδων και αφίξεων ο Σύνδεσμος Ελληνικών Τουριστικών Επιχειρήσεων αντί να πανηγυρίσει, μιλούσε για την ανάγκη αλλαγής του τουριστικού μοντέλου της χώρας. Παρουσίασε ως πρόβλημα το γεγονός ότι πολλοί προορισμοί έχουν πλέον ξεπεράσει τα όρια των αντοχών και των δυνατοτήτων τους. Προέτασσε ακόμα τη σημαντικότητα της υιοθέτησης και εφαρμογής διαφορετικής στρατηγικής ανάπτυξης του τουριστικού προϊόντος. Έθετε το ζήτημα του εμπλουτισμού του, της διαφορετικής προβολής και κυρίαρχα -τολμώ να πω- την αναγκαιότητα της ανάπτυξης συνεργειών.

Ο τουρισμός σήμερα, περισσότερο από ποτέ, έχει να αντιμετωπίσει τέσσερα εξίσου σοβαρά θέματα: Την υπερσυγκέντρωση τουριστών σε λίγα μέρη της επικράτειας, κυρίως νησιωτικά, την αυξημένη τουριστική κίνηση, κυρίως στην καλοκαιρινή περίοδο ως απόρροια, αν θέλετε, της μονοθεματικής ανάπτυξης του τουριστικού μας προϊόντος γύρω από το μοντέλο «Ήλιος και Θάλασσα», την ύφεση στην οποία έχει περιέλθει ο τουρισμός ανά την υφήλιο εξαιτίας της υγειονομικής κρίσης -εκτιμάται ότι οι απώλειες ξεπερνούν και το 75% έως 80%, σε σχέση με τους επισκέπτες του 2019- και την απουσία στρατηγικής για την αξιοποίηση των συγκριτικών πλεονεκτημάτων κάθε περιοχής της ελληνικής περιφέρειας, απουσία στρατηγικής η οποία αρχίζει και τελειώνει σε μεμονωμένες προσπάθειες, είτε της αυτοδιοίκησης είτε των ιδιωτών.

Σε αυτά τα ζητήματα απαντάμε με το παρόν σχέδιο νόμου, το οποίο αποσκοπεί στην οργανωμένη ανάδειξη και προβολή των εναλλακτικών μορφών τουρισμού, στην προστασία της πολιτιστικής και περιβαλλοντικής κληρονομιάς, οι οποίες αντιμετωπίζουν κίνδυνο αλλοίωσης από την υπερσυγκέντρωση επισκεπτών σε ορισμένες περιοχές, στην προστασία και ανάπτυξη του ιαματικού τουρισμού, ως αναπόσπαστου μέρους της ψυχαγωγίας, της ψυχικής και σωματικής υγείας και ευεξίας και τελικά ως καταλυτικό παράγοντα της ταξιδιωτικής οδηγίας.

Για να εκκινήσει κάθε προσπάθεια αναδιαμόρφωσης του τουριστικού μας μοντέλου, με σεβασμό στο φυσικό απόθεμα της χώρας μας, θα πρέπει να καθοριστεί το ειδικότερο πλαίσιο συνεργασίας, μεταξύ όλων των εμπλεκομένων φορέων στο πεδίο του τουρισμού της κεντρικής Κυβέρνησης και των κρατικών δομών και υπηρεσιών, της τοπικής αυτοδιοίκησης και του ιδιωτικού τομέα, ο οποίος σηκώνει και το μεγαλύτερο βάρος της τουριστικής μας ανάπτυξης. Αυτό ακριβώς επιχειρείται στο Πρώτο Μέρος του νομοσχεδίου.

Εισάγουμε δύο αλληλένδετες οργανωτικές δομές. Η πρώτη είναι η Διυπουργική Επιτροπή Σχεδιασμού και Ανάπτυξης Πρότυπων Τουριστικών Προορισμών Ολοκληρωμένης Διαχείρισης. Είναι εκείνες οι περιοχές, οι οποίες συμβάλλουν ιδιαίτερα στην ενίσχυση της τουριστικής εικόνας της Ελλάδας, με βάση την αναγνωρισιμότητα της ταυτότητάς τους, τα ιδιαίτερα φυσικά χαρακτηριστικά τους, τη δυναμική της τοπικής κοινωνίας και οικονομίας του προορισμού, τον βαθμό επάρκειας και το επίπεδο προσβασιμότητας σε άτομα με αναπηρία και μειωμένη κινητικότητα στις τουριστικές υποδομές, το εύρος της τουριστικής περιόδου και μία σειρά αντίστοιχων χαρακτηριστικών.

Η δεύτερη δομή είναι το Τοπικό Περιφερειακό Παρατηρητήριο Βιώσιμης Τουριστικής Ανάπτυξης. Παρέχεται επιπρόσθετα η αρμοδιότητα στους οργανισμούς τοπικής αυτοδιοίκησης για τη διαχείριση και προώθηση των τουριστικών προορισμών. Οι υφιστάμενοι αναπτυξιακοί Οργανισμοί Τοπικής Αυτοδιοίκησης ή οι υφιστάμενες αναπτυξιακές ανώνυμες εταιρείες των ΟΤΑ δύνανται να λειτουργήσουν ως οργανισμοί διαχείρισης και προώθησης προορισμού.

Αξίζει να αναφερθεί πως ο οργανισμός μπορεί να συνεργάζεται με τουριστικούς πράκτορες και αεροπορικές εταιρείες για την υλοποίηση προγραμμάτων συνδιαφήμισης. Τα προγράμματα αυτά χρηματοδοτούνται μέχρι ποσοστού 50% από τον οργανισμό διαχείρισης ή από τον οικείο ΟΤΑ και κατά το υπόλοιπο ποσοστό από επαγγελματικές ενώσεις προσώπων ή επιχειρήσεις και φορείς του ιδιωτικού τομέα.

(Στο σημείο αυτό την Προεδρική Έδρα καταλαμβάνει η Η΄ Αντιπρόεδρος της Βουλής, κ. **Σοφία Σακοράφα)**

Κυρίες και κύριοι συνάδελφοι, οι επιπτώσεις της πανδημίας δεν κλόνισαν μόνο τα οικονομικά δεδομένα του τουρισμού, επέδρασαν καθοριστικά και στην ψυχολογία επιλογής του προορισμού από την πλευρά του επισκέπτη. Πρόσφατες μελέτες αναφέρουν πως σχεδόν ένας στους δύο Ευρωπαίους επιλέγει να ταξιδέψει εκτός υψηλής τουριστικής περιόδου -off season δηλαδή- ενώ ένας στους τρεις προτιμά να επισκεφθεί πιο απομονωμένους προορισμούς. Σ’ αυτή την τάση οφείλουμε να απαντήσουμε ανασυντάσσοντας τις δυνάμεις μας, ώστε οι κορυφαίοι τουριστικοί προορισμοί μας να μην απωλέσουν επισκέπτες και παράλληλα να επιταχύνουμε την ανάδειξη νέων προορισμών εμπειρίας.

Δεν είναι τυχαίο ότι οι ανταγωνίστριες -επιτρέψτε μου να πω- χώρες αλλάζουν σε μεγάλο βαθμό το τουριστικό τους μοντέλο. Η Ιταλία, για παράδειγμα, εισάγει τον όρο αργός τουρισμός, ο οποίος αντιτάσσεται στις πολυπληθείς επισκέψεις και στρέφεται στην ποιότητα και την εμπειρία. Εστιάζει σε έναν εναλλακτικό τρόπο μετακίνησης και διαβίωσης που εμπεριέχει πιο αυθεντική γνώση του τόπου που επισκέπτεται ο τουρίστας.

Η Ισπανία η δεύτερη ευρωπαϊκή χώρα σε επισκεψιμότητα και ίσως ο κυριότερος ανταγωνιστής της Ελλάδας έχει εκφράσει την ανάγκη μετασχηματισμού του τουριστικού της μοντέλου την περίοδο προ της πανδημίας. Οι πολλές και εκτεταμένες φθορές στο φυσικό περιβάλλον, συνέπεια της υπερσυγκέντρωσης τουριστών επέφεραν στασιμότητα στην τουριστική ανάπτυξη, άρα, και στην οικονομική και κοινωνική ανάπτυξη των τουριστικών περιοχών. Πρόσφατα, μάλιστα, ο διευθυντής του ισπανικού οργανισμού τουρισμού ανέφερε πως η Ισπανία δεν θέλει απλά να επιστρέψει στα επίπεδα του 2019 και να βασίζεται στο μοντέλο «Ήλιος και Θάλασσα», αλλά να προωθήσει τουρισμό σε λιγότερο γνωστές και τουριστικά ανεπτυγμένες περιοχές της χώρας.

Αντιλαμβάνεστε, λοιπόν, ότι είναι επιβεβλημένη η ανάγκη έγκαιρης αναπροσαρμογής και του ελληνικού τουριστικού προϊόντος στα νέα διεθνή δεδομένα. Ποιος είναι ο στόχος; Τουριστική ανάπτυξη παντού. Και στις δεκατρείς περιφέρειες της χώρας μας. Δώδεκα μήνες τον χρόνο με την ορθολογική και βιώσιμη αξιοποίηση των χαρακτηριστικών κάθε τόπου.

Είναι αυτά τα χαρακτηριστικά που διευρύνουν το φάσμα της εμπειρίας του επισκέπτη, δημιουργούν νέες προοπτικές και ανοίγουν νέους δρόμους. Ένα μοντέλο που αξιοποιεί τα ποιοτικά αγροτικά προϊόντα της ελληνικής γης, τις εξαιρετικές κλιματολογικές συνθήκες, το ανεκμετάλλευτο ιστορικό και πολιτιστικό απόθεμα, το ταξίδι στην ιστορία της ζωής που συναντά κανείς σε κάθε γωνιά της Ελλάδας.

Αγαπητοί συνάδελφοι, η Ελλάδα ξεχωρίζει για τους φυσικούς, πολιτιστικούς, περιβαλλοντικούς και αγροτικούς της πόρους, οι οποίοι επιτρέπουν την ανάπτυξη εναλλακτικών μορφών τουρισμού. Ήπιων μορφών τουρισμού, όπως είναι ο τουρισμός υγείας ο οποίος είναι συνυφασμένος με τον τουρισμό ευεξίας ιαματικών θεραπειών και θερμαλισμού.

O τζίρος της παγκόσμιας αγοράς μόνο του ιατρικού τουρισμού εκτιμάται άνω των 20 δισεκατομμυρίων δολαρίων. Χώρες όπως η Ινδία, η Σιγκαπούρη, η Ταϊλάνδη, η Κόστα Ρίκα, το Ισραήλ και η Τουρκία έχουν ήδη διεκδικήσει ένα κομμάτι από αυτή την προσοδοφόρο αγορά με εντυπωσιακά αποτελέσματα. Στον τόπο μου, στη Φθιώτιδα, όπως και σε πολλές άλλες περιοχές της χώρας, από τότε που οι ιαματικές πηγές και οι τουριστικές αντίστοιχες υποδομές εγκαταλείφθηκαν από την ελληνική πολιτεία, αφέθηκαν στην τύχη τους, ερήμωσαν και πλήγωσαν την τοπική και εθνική οικονομία στο μέγιστο βαθμό.

Σε αυτή ακριβώς την αντιστροφή της εικόνας και στην ουσιαστική αξιοποίησή τους εστιάζουν οι διατάξεις του Δεύτερου Μέρους του σημερινού μας νομοθετήματος. Σε αυτό καθορίζεται το πλαίσιο σύστασης ανώνυμης εταιρείας με την επωνυμία «Ιαματικές Πηγές Ελλάδας», που στόχο έχει τη συνολική, ομοιογενή και αποδοτική διαχείριση, εκμετάλλευση και αξιοποίηση των φυσικών ιαματικών πόρων και πηγών της χώρας, καθώς και των εγκαταστάσεών τους ως μέρος της περιουσίας του ελληνικού δημοσίου.

Αντικείμενο της εταιρείας αποτελεί η διασφάλιση και η χρήση τεχνογνωσίας για την αναγνώριση, εκμετάλλευση ή παραχώρηση των ιαματικών πόρων και πηγών της χώρας και τη δημιουργία επενδυτικών φακέλων για τη βέλτιστη αξιοποίηση τους.

Η εταιρεία «Ιαματικές Πηγές Ελλάδας» έχει σκοπό τη διαχείριση και αξιοποίηση των φυσικών ιαματικών πηγών και των εγκαταστάσεών τους σε ακτίνα πεντακοσίων μέτρων. Απαραίτητη προϋπόθεση σε αυτή τη συνεργασία είναι και η σύμφωνη γνώμη των τοπικών ΟΤΑ.

Επιπλέον, και ειδικά σε μια περίοδο που τα διαθέσιμα χρηματοδοτικά εργαλεία του ΕΣΠΑ της νέας προγραμματικής περιόδου και του Ταμείου Ανάκαμψης και Ανθεκτικότητας πλεονάζουν, η πρόβλεψη της δυνατότητας συμμετοχής της εταιρείας «Ιαματικές Πηγές Ελλάδας» σε αυτά επιτρέπει και ενισχύει τη ρεαλιστική αξιοποίηση των πηγών και των εγκαταστάσεων. Μόνο από το Ταμείο Ανάκαμψης 320 εκατομμύρια ευρώ θα κατευθυνθούν συνολικά στο πεδίο του τουρισμού και για τον εκσυγχρονισμό των επιχειρήσεων, χωρίς να υπολογίζεται και η μόχλευση που θα προκύψει. Μόνο για τον τουρισμό ευεξίας, που τον συνδέουμε με την αξιοποίηση του ιαματικού μας πλούτου θα διατεθούν περί τα 22 εκατομμύρια ευρώ, ενώ προβλέπονται σημαντικά ποσά για τις υπόλοιπες εναλλακτικές μορφές τουρισμού, τον ορεινό, τον αγροτουρισμό και τον γαστρονομικό τουρισμό, όπως επίσης και τον οινοτουρισμό. Την ίδια στιγμή λαμβάνεται ειδική μέριμνα για την ενίσχυση δημόσιων υποδομών που συνδέονται με τον τουρισμό.

Αυτό που περιέγραψα, αγαπητοί συνάδελφοι, λέγεται στρατηγικός σχεδιασμός και πλήρης αξιοποίηση των διαθέσιμων εργαλείων, που φροντίσαμε να ενεργοποιήσουμε ακόμη και κατά τη διάρκεια μιας κρίσης που κλόνισε συθέμελα την παγκόσμια οικονομία και την τουριστική αγορά.

Κυρίες και κύριοι συνάδελφοι, η θεσμική ρύθμιση τεχνικών ζητημάτων που συνδέονται με τη λειτουργία της τουριστικής αγοράς και χρήζουν αποτελεσματικότερης διαχείρισης, αντιμετωπίζονται με τις διατάξεις του Τρίτου Μέρους του νομοσχεδίου. Στις πολύ χρήσιμες διεργασίες της διαβούλευσης και των συνεδριάσεων της Επιτροπής Παραγωγής και Εμπορίου είχαμε την ευκαιρία να αναλύσουμε εξονυχιστικά αυτές τις διατάξεις.

Θα ήθελα να αναφερθώ ξανά, όμως, σε δύο κομβικές αλλαγές που επιφέρει το νομοσχέδιο και αφορούν στον εκσυγχρονισμό των διαδικασιών που ακολουθούνται από τον ΕΟΤ για την προβολή της χώρας.

Παράλληλα, δίνεται στις περιφέρειες η δυνατότητα σύμπραξης με τον ιδιωτικό τομέα, αντίστοιχης με αυτή που έχει ήδη ο Ελληνικός Οργανισμός Τουρισμού. Στόχος, βεβαίως, είναι η προβολή του ελληνικού τουριστικού προϊόντος και μέσω δράσεων συνδιαφήμισης, συμπαραγωγής και λοιπά.

Δεύτερον, στη δυνατότητα που αποκτά το Υπουργείο Τουρισμού για την κατάρτιση προγραμμάτων επιμόρφωσης και επαγγελματικής εκπαίδευσης σε θέματα τουρισμού, καθώς και στον καθορισμό των βασικών υποχρεώσεων των ξεναγών στα ζητήματα κατάρτισης, οφείλω να εξάρω την εξαιρετική προσπάθεια της Υφυπουργού κ. Ζαχαράκη, που διαθέτει και την αντίστοιχη εμπειρία.

Κυρίες και κύριοι συνάδελφοι, αναφέρθηκε ο κύριος Υπουργός στα της τροπολογίας. Ως πρώην αυτοδιοικητικός, επιτρέψτε μου να σας πω πως σε σχέση με τα μέτρα προστασίας του ναυαγίου της Ζακύνθου που προβλέπουμε στις διατάξεις την Επιτροπή Πρότυπης Τουριστικής Αξιοποίησης και Προστασίας του Ναυαγίου του, περισσότερο από όλους -και σας μιλώ, ξαναλέω, με την εμπειρία του αυτοδιοικητικού- ενδιαφέρονται αυτοί που μετέχουν σε αυτή την επιτροπή. Και αυτοί που μετέχουν είναι ένας εκπρόσωπος από την περιφέρεια, ένας εκπρόσωπος από τον δήμο, από το σύλλογο ξενοδόχων και από το επιμελητήριο. Αυτοί είναι που ενδιαφέρονται περισσότερο από όλους για την ανάπτυξη του τόπου τους -θα αναφερθεί σχετικά ο εξαιρετικός συνάδελφος που με έχει ενημερώσει, ο κ. Ακτύπης που εκλέγεται εκεί.

Αγαπητοί συνάδελφοι, στη νέα εποχή που ξεκινά μετά το τέλος της πανδημίας, στην οποία η Ελλάδα οφείλει να προετοιμαστεί κατάλληλα για τις αλλαγές που θα έρθουν αναπόφευκτα και στον τομέα του τουρισμού, με βασικούς άξονες την αναβάθμιση του τουριστικού μας προϊόντος, την επιμήκυνση της τουριστικής περιόδου και την αξιοποίηση των εναλλακτικών μορφών τουρισμού, που μπορούν να μας εξασφαλίσουν τη μοναδικότητα ως προορισμό, νομοθετούμε σήμερα τις απαραίτητες διατάξεις για την επίτευξη αυτού του σκοπού.

Για όλα αυτά σας καλώ να υπερψηφίσετε το νομοσχέδιο παραμερίζοντας κάθε κομματική ιδεοληψία. Στο θέμα της προόδου και ευημερίας, άλλωστε, δεν χωρούν διενέξεις, παρά μόνο συνέργειες.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε συνάδελφε.

Τον λόγο τώρα έχει η κ. Νοτοπούλου, εισηγήτρια του ΣΥΡΙΖΑ.

**ΑΙΚΑΤΕΡΙΝΗ (ΚΑΤΕΡΙΝΑ) ΝΟΤΟΠΟΥΛΟΥ:** Ευχαριστώ, κυρία Πρόεδρε.

Είδαμε, κυρίες και κύριοι συνάδελφοι, τη συζήτηση επί της διαδικασίας, ακούσαμε τον εισηγητή της Νέας Δημοκρατίας και λίγο τον Υπουργό. Σαν να μη συμβαίνει τίποτα συζητάμε σήμερα, σαν να μη ζούμε μία ανείπωτη υγειονομική τραγωδία, σαν να μην κλυδωνίζεται ο ελληνικός τουρισμός, σαν να μην βουλιάζουν από τα χρέη οι μικρομεσαίες επιχειρήσεις, σαν να μην πεινάει ο κόσμος του τουρισμού, σαν να μην διαγράφεται εφιαλτικό το μέλλον που επιφυλάσσετε για τον ελληνικό λαό με ευθύνη σας, έρχεστε σήμερα εδώ, στη Βουλή, να κάνετε τι με αυτό το νομοσχέδιο; Μήπως κάτι από αυτά που εξαγγείλατε; Μήπως κάτι από αυτά που υποσχεθήκατε; Μήπως κάτι από αυτά που διαφημίσατε; Όχι! Έρχεστε να παγιδέψετε τον ελληνικό τουρισμό στην εξυπηρέτηση συγκεκριμένων συμφερόντων. Ποιον; Τον ελληνικό τουρισμό, τον πυλώνα της εθνικής μας οικονομίας, τη βαριά βιομηχανία της χώρας.

Με τέτοια επιπολαιότητα αντιμετωπίζετε την εθνική μας υπόθεση. Η μόνη σας αγωνία την πιο κρίσιμη ώρα είναι να βγάλετε τα ασημικά του ελληνικού τουρισμού στο σφυρί, να κάνετε απευθείας αναθέσεις, να φτιάξετε Α.Ε., να μοιράσετε με απευθείας αναθέσεις από μελέτες μέχρι το ίδιο το brand της χώρας.

Πραγματικά, κύριε Υπουργέ, έχετε κάποια συναίσθηση για το δράμα που βιώνει η ελληνική κοινωνία, για την κατάσταση που βρίσκεται ο κόσμου του τουρισμού; Έχετε κάποια συναίσθηση των ευθυνών σας που περνάνε και από πολλά Υπουργεία; Είναι ρητορική η ερώτηση. Γνωρίζουμε πάρα πολύ καλά πως δεν θα σταματήσετε να αναμασάτε την καραμέλα της δήθεν κυβερνητικής επιτυχίας. Προκλητικά και κυνικά κάνετε σαν να μη συμβαίνει τίποτα, σαν να μη γνωρίζετε τίποτα.

Αλήθεια, κύριε Κικίλια, σας καλώ από το Βήμα της Βουλής να τοποθετηθείτε, εσείς γνωρίζατε για τη μελέτη Τσιόδρα - Λύτρα; Ήσασταν Υπουργός Υγείας. Όταν δηλώνουν ότι από τον Μάιο γνωστοποίησαν άμεσα και επανειλημμένως σε όλους όσοι λαμβάνουν τις αποφάσεις στο ανώτατο επίπεδο, τι εννοούν; Σας προσπέρασαν και πήγαν κατευθείαν στο Μέγαρο Μαξίμου;

Γνωρίζετε ή όχι για τη μελέτη που αποδείκνυε ότι υπάρχει 87% αυξημένη θνητότητα εκτός ΜΕΘ και ότι το 38,5% των θανάτων θα είχε αποφευχθεί αν είχατε θωρακίσει το Εθνικό Σύστημα Υγείας, ναι ή όχι; Ήσασταν δύο χρόνια Υπουργός Υγείας. Απαντήστε μας, είναι το ίδιο να διασωληνώνεται κάποιος εντός ΜΕΘ, με όλη την απαραίτητη ιατρική φροντίδα και το προσωπικό και το ίδιο να είναι σε ένα ράντζο; Ούτε εσείς ο ίδιος δεν ενημερώνατε τον Πρωθυπουργό;

Ανεξάρτητα από αυτή τη μελέτη, απαντήστε μας πόσοι είναι οι θάνατοι, πόσοι πέθαναν διασωληνωμένοι εκτός μονάδων εντατικής θεραπείας, πόσοι σπίτια τους. Τι ξέρετε αν δεν ξέρετε αυτά τα στοιχεία; Τόσο άριστοι είστε; Τόσο κυνικοί;

Τι κάνατε; Επιλέξατε να μην ενισχύσετε το Εθνικό Σύστημα Υγείας, αλλά να δώσετε πελατεία στα ιδιωτικά θεραπευτήρια. Θριαμβολογούσατε εσείς ο ίδιος για χίλιες τετρακόσιες ογδόντα τρεις ΜΕΘ στην Ελλάδα τον Μάρτιο του 2020. Τι δεν πήγε καλά; Το «ΒΗΜΑ» στις 2 Νοεμβρίου: «Εκτός ΜΕΘ το 51% των θανάτων.» Τα «ΝΕΑ» στις 29 Δεκεμβρίου: «Τουλάχιστον το 80% των θανάτων εκτός ΜΕΘ».

Το Φεβρουάριο του 2019 εσείς ο ίδιος κατηγορούσατε το ΣΥΡΙΖΑ για σαράντα νεκρούς από τη γρίπη. Το «DOCUMENTO» είναι αμείλικτο. Ούτε μία συγνώμη για αυτή σας την τυμβωρυχία. Σήμερα με δεκαεννέα χιλιάδες οκτακόσιους ενενήντα έναν νεκρούς και τη χώρα κατακόκκινη, δεν έρχεστε ούτε να ζητήσετε συγγνώμη, ούτε να παραιτηθείτε, αλλά συνεχίζετε την κοροϊδία και κοροϊδεύετε αυτή τη φορά την ελληνική κοινωνία και υπονομεύετε την πορεία του τουρισμού.

Πάμε στον τουρισμό. Πόσες ήταν οι εισπράξεις, κύριε Υπουργέ; Ήταν 12 δισεκατομμύρια; Ξέρετε πάρα πολύ καλά ότι το Σεπτέμβρη οι εισπράξεις ήταν 8,7 δισεκατομμύρια, 46% λιγότερο από το 2019 και η κίνηση μείον 57%. Πόσοι ήταν οι Γάλλοι τουρίστες που μας επισκέφθηκαν, κύριε Υπουργέ; Συν 88% που μας είπατε; Μείον 27,3% στο εννιάμηνο. Φαντάζομαι ότι δεν περιμένατε τόσες αφίξεις τον Δεκέμβριο.

Οι χειμερινοί προορισμοί «κλαίνε». Τον Δεκέμβρη ξεκινήσατε την καμπάνια για τον χειμερινό τουρισμό. Νέες ταξιδιωτικές οδηγίες. Μπάχαλο και εκεί. Επιτέλους, μία απόφαση έγκαιρη, μία απόφαση συγκροτημένη! Το πρωί rapid, το μεσημέρι PCR, το βράδυ άλλος έλεγχος. Επιτελικό μπάχαλο! Φτάνει! Φτάνει με την επιτελική αριστεία που αποδείξατε ότι είναι επιτελική ανικανότητα!

Να σας θυμίσω τις επιτυχίες της Κυβέρνησής σας στη διαχείριση του τουρισμού; Φέρει και τη δική σας υπογραφή. Τον Ιούλιο οι πρώτες αφίξεις. Κανένα σχέδιο. Αφήσατε ανοχύρωτα τα νησιά, αφήσατε ανοχύρωτες τις μονάδες υγείας, το Εθνικό Σύστημα Υγείας, τις τοπικές μονάδες. Δεν είχατε αξιόπιστο σύστημα ιχνηλάτησης, δεν υπήρχαν έλεγχοι. Ο αλγόριθμος EVA εκ του αποτελέσματος αποτυχημένος. Διεθνές ρεζίλι για τον πρώην Υπουργό στο BBC που προσπαθούσε να πείσει για τα υψηλά ποσοστά εμβολιασμού. Εσείς ο ίδιος μιλούσατε για τρία εκατομμύρια δόσεις τον Αύγουστο του 2020 και μετά από λίγο σας διέψευσε ο Κυβερνητικός σας Εκπρόσωπος. Δεν εξασφαλίσατε ούτε δωρεάν τεστ για τους Έλληνες πολίτες, αλλά και τους τουρίστες. Ανεπάρκεια διαγνωστικών τεστ στους τουριστικούς προορισμούς. Δεν μπορούσαν να φύγουν οι άνθρωποι, δεν έβρισκαν ξενοδοχεία καραντίνας. Ρεζίλι μας κάνατε!

Αναφερθήκατε και εσείς, όπως και ο προκάτοχός σας, στη δήθεν επιτυχία σας στη διαχείριση της πανδημίας πολλάκις. Το ξεκάθαρα υγειονομικό σκέλος -ήσασταν Υπουργός Υγείας- το είδαμε με το χειρότερο τρόπο. Να δούμε τι κάνετε, λοιπόν, πως σώζετε τον τουρισμό.

Λουκέτο οι μικρομεσαίες επιχειρήσεις, αφελληνισμός, κύμα πτωχεύσεων, πρόγραμμα εστίασης. Έχετε αποκλείσει 72% των επιχειρήσεων. Πρόγραμμα επιδότησης τουρισμού. Έχετε αποκλείσει εννιά στις δέκα επιχειρήσεις. Τάζετε Ταμείο Ανάκαμψης 0,6% για τον κλάδο που συνεισφέρει 20% του ΑΕΠ. Έτσι αντιλαμβάνεστε την ανάγκη στήριξης του τουρισμού. Αποκλείετε την πλειοψηφία των μικρομεσαίων επιχειρήσεων από τα 12,7 δισεκατομμύρια που θα κατατεθούν στην πραγματική οικονομία.

Να μην πούμε για τον κόσμο του τουρισμού. Τρώνε παντεσπάνι οι εποχικά εργαζόμενοι στον τουρισμό, γιατί ψωμί δεν έχουν αφού τους στερείτε το επίδομα ανεργίας.

Έρχεστε, λοιπόν, σήμερα να κάνετε τι; Να δώσετε λύσεις στα πραγματικά προβλήματα; Όχι. Φέρνετε με fast track διαδικασίες ένα νομοσχέδιο που η μόνη του αγωνία -το ξαναλέω- είναι οι ιδιωτικοποιήσεις και οι απευθείας αναθέσεις.

Πού είναι το χωροταξικό του τουρισμού; Πού είναι; Πού είναι, κύριε Θεοχάρη; Πού είναι, κύριε Κικίλια; Πού είναι η μεταρρύθμιση στην τουριστική εκπαίδευση; Ούτε, στοιχειωδώς, τις κοινές υπουργικές αποφάσεις για τη θεσμοθέτηση εναλλακτικών μορφών τουρισμού δεν φέρατε, ούτε καν το προεδρικό διάταγμα για τους τουριστικούς συνοδούς.

Είναι ένα νομοσχέδιο που δεν ανταποκρίνεται στις πραγματικές ανάγκες του τουρισμού. Και δεν ανταποκρίνεται γιατί δεν σας ενδιαφέρουν αυτές οι ανάγκες, δεν ανταποκρίνεται διότι δεν έχετε ούτε σχέδιο, ούτε πολιτική πρόταση, ούτε στρατηγική βιώσιμης και δίκαιης ανάπτυξης. Το μόνο που σας νοιάζει είναι να άγεστε και να φέρεστε πίσω από συμφέροντα.

Εισάγετε, λοιπόν, την έννοια των Πρότυπων Τουριστικών Προορισμών Ολοκληρωμένης Διαχείρισης. Αδόκιμος όρος, ασαφή κριτήρια, καμμία φιλοπεριβαλλοντική διάσταση. Πάτε να φορτώσετε υπερώριμους, κορεσμένους προορισμούς, έναν επιπλέον διαχωρισμό ανάμεσα σε προορισμούς.

Οργανισμοί Διαχείρισης και Προώθησης Προορισμού: Πού είναι η καινοτομία που εξαγγείλατε; Είναι αυτό που φέρνετε σήμερα προς ψήφιση, ο Οργανισμός Διαχείρισης και Προώθησης Προορισμού; Χρειαζόμαστε Οργανισμούς Διαχείρισης και Προώθησης Προορισμών -αποτελούν παγκοσμίως έναν αποτελεσματικό μηχανισμό διαχείρισης και προβολής τουριστικών προορισμών- αλλά έπρεπε να εξασφαλίσετε τη συμμετοχή όλων των εμπλεκόμενων -δημόσιου και ιδιωτικού τομέα- όλων των βαθμίδων της τοπικής αυτοδιοίκησης, τη βιωσιμότητά τους, τα εργαλεία τους, το στόχο τους, την αειφορία, τη φιλοπεριβαλλοντική διάσταση, την ψηφιακή μετάβαση. Προσπερνάτε, ουσιαστικά, το θεσμό της περιφερειακής αυτοδιοίκησης και της αποκεντρωμένης, δεν προβλέπετε πόρους, παρακάμπτετε οποιοδήποτε έλεγχο και διαφάνεια στη διαχείριση χρηματοδοτήσεων, παρακάμπτετε και εκφυλίζετε το ρόλο του ΕΟΤ, δημιουργείτε οργανισμούς χωρίς στελέχωση, χωρίς καμμία επάρκεια. Τι δημιουργείτε; Μαγαζάκια!

Εξαναγκάζετε, λοιπόν, τις περιφέρειες να παραδώσουν το έργο που εκτελούν χρόνια με εμπειρία, με στελεχωμένες δομές, με έργα, με χρηματοδοτικά εργαλεία στις αναπτυξιακές για να παρακαμφθούν όλοι οι έλεγχοι.

Αλήθεια, κύριε Υπουργέ, πότε συνεδριάσατε για τελευταία φορά στην επιτροπή των περιφερειών, που συμμετέχουν οι εκπρόσωποι από τις περιφέρειες; Μία φορά έχετε συνεδριάσει επί της Υπουργίας σας; Όχι. Αδιαφορείτε εντελώς για την τοπική αυτοδιοίκηση και αυτό φαίνεται από αυτό το νομοσχέδιο.

Με τον τρόπο που νομοθετείτε, όχι απλά δεν μιλούμε για ολοκληρωμένες χωρικές επεμβάσεις. Εδώ έχετε ξεχάσει τη συνέργεια των τριών επιπέδων της δημόσιας διοίκησης.

Καταλαβαίνουμε, λοιπόν, κυρίες και κύριοι συνάδελφοι, πως εδώ δεν νομοθετείται ο Οργανισμός Διαχείρισης και Προώθησης Προορισμών, αλλά παίρνετε την αρμοδιότητα του σχεδιασμού, που αποτελεί και μια κατ’ εξοχήν πολιτική δραστηριότητα, μια κατ’ εξοχήν πολιτική διαδικασία, από τα εκλεγμένα όργανα της τοπικής αυτοδιοίκησης και τη μεταφέρετε σε αναπτυξιακές χωρίς έλεγχο των δημοτικών συμβουλίων, χωρίς έλεγχο των περιφερειακών συμβουλίων, χωρίς την έγκριση και τη συμμετοχή του ΕΟΤ ή και του Υπουργείου Τουρισμού. Ένα διοικητικό συμβούλιο κι όχι ένα δημοτικό ή περιφερειακό συμβούλιο, όχι ένας Οργανισμός Διαχείρισης και Προώθησης Προορισμού, θα αποφασίζει για τον προορισμό.

Εγείρονται ζητήματα δημοκρατίας, διαφάνειας, ελέγχου δημόσιου χρήματος. Δεν ενδιαφέρεστε, κυρίες και κύριοι της Κυβέρνησης, για τον προορισμό, αλλά για τις χρηματοδοτήσεις.

Πάμε και στις ιαματικές πηγές, άλλο μεγάλο θέμα του νομοσχεδίου, άλλα πισωγυρίσματα. Είναι δυνατόν να θεωρείτε ότι άλλη μια Α.Ε. θα φέρει την πολυπόθητη για όλους μας ανάπτυξη του θερμαλισμού; Προφανώς όχι! Αντιδράσαμε έντονα στις αρχικές προβλέψεις του νομοσχεδίου και εμείς και η τοπική αυτοδιοίκηση. Ο προκάτοχός σας έσπευσε σχεδόν προδότες να τους χαρακτηρίσει από αυτό το Βήμα της Βουλής, απαντώντας σε επίκαιρη ερώτησή μου, διότι εναντιώθηκαν στα σχέδια υφαρπαγής της περιουσίας. Φέρατε κάτι βελτιωμένο. Είναι, άραγε, βελτιωμένο; Βάλατε κάποιες δικλείδες για αποφάσεις από τα δημοτικά συμβούλια.

Τι κάνετε; Δημιουργείτε μια ακόμα Α.Ε., στην οποία δίνετε όλες τις αρμοδιότητες που στερείτε από τους δήμους, όλα τα εργαλεία, όλες τις διευκολύνσεις που στερείτε από την τοπική αυτοδιοίκηση. Α.Ε. στην αυτοδιοίκηση λοιπόν! Αυτό το παράθυρο ανοίγετε σήμερα. Σήμερα για τις πηγές, αύριο για τις λίμνες, μεθαύριο ποιος ξέρει για τι άλλο. Υφαρπάζετε κομμάτι, κομμάτι την περιουσία του ελληνικού λαού, τον ελληνικό πλούτο. Από τη μία δήθεν δίνετε χρόνο στους δήμους να αποφασίσουν για την τύχη των πηγών τους, από την άλλη δεν τους παρέχετε ούτε ένα εργαλείο για να μπορέσουν να τις αξιοποιήσουν. Τους οδηγείτε, τους εξαναγκάζετε στην Α.Ε. νομοτελειακά. Συγκεντροποίηση, ιδιωτικοποίηση. Έρχεστε σε ευθεία αντίθεση με αυτό που υποτίθεται ότι εισάγετε, τους Οργανισμούς Διαχείρισης και Προώθησης Προορισμών και επιβεβαιώνετε ακριβώς τα δικά μας επιχειρήματα, ότι δεν ενδιαφέρεστε για την ανάπτυξη του τόπου, για τις τοπικές κοινωνίες και για τον προορισμό, αλλά για το πώς θα υφαρπάξετε αυτή την περιουσία.

Στελεχώνετε, μάλιστα, την Α.Ε. με γνωστές πρακτικές ημέτερων, πελατειακού κράτους. Συνεχείς αναφορές σε εξαίρεση ΣΔΙΤ από το δημόσιο τομέα και τις διαδικασίες ΑΣΕΠ.

ΕΟΤ: Δεν προβλέπετε καμμία ουσιαστική αξιοποίηση ή συνεργασία του ΕΟΤ με τους Οργανισμούς Διαχείρισης και Προώθησης Προορισμών. Τι κάνετε όμως; Κανονικοποιείτε τις απευθείας αναθέσεις. Να σας θυμίσω την απόφαση της Ανεξάρτητης Αρχής Δημοσίων Συμβάσεων;

Είχε καταγγείλει πριν ένα χρόνο την πράξη ανάθεσης απευθείας αναθέσεων χωρίς όριο στη «MARKETING GREECE». Πραγματικά δεν ντρέπεστε λίγο; Πάνω από 5 δισεκατομμύρια έχετε δώσει σε απευθείας αναθέσεις. Φτάνει! Το brand της χώρας φτάνετε να μοιράζετε δεξιά και αριστερά. Έχετε καταντήσει τον ΕΟΤ λογιστήριο.

Ομολογώ ότι όλοι συγκινηθήκαμε βέβαια πραγματικά με τοποθέτησή σας πριν από λίγο από αυτό εδώ το Βήμα, κύριε Κικίλια, για το ναυάγιο της Ζακύνθου. Μας συγκίνησε η αγωνία σας να προστατεύσετε το ναυάγιο. Πραγματικά δεν θα σταματήσει να μας σοκάρει το μέγεθος της υποκρισίας σας, διότι δεν θεσμοθετείτε μέτρα προστασίας του ναυαγίου, αλλά ανάθεση μελετών και από την πίσω πόρτα παράδοση του δημόσιου πλούτου ενός σπουδαίου τοπόσημου. Τι κάνετε; Φέρνετε νύχτα τροπολογία κόντρα στην τοπική κοινωνία, ζημιώνοντας το δημόσιο συμφέρον, εξυπηρετώντας συμφέροντα σκανδαλωδώς. Νύχτα, έτσι κυβερνάτε. Γιατί το φέρατε νύχτα; Για να μην γίνει διαβούλευση, για να μην ακουστεί η τοπική κοινωνία, για να μην ακουστεί η Αντιπολίτευση, για να μην υπάρχει δημοκρατικός διάλογος, για να μην υπάρχει έλεγχος, για να μην τοποθετηθεί η Επιστημονική Επιτροπή της Βουλής ως προς τη νομιμότητα της τροπολογίας που χωρίς ντροπή καταθέσατε. Από τον χάρο στην «ΝΑΥΑΓΙΟ Α.Ε.», στην επιτροπή του κ. Κικίλια.

Επιχειρείτε να νομοθετήσετε ένα ολοφάνερο σκάνδαλο. Δεν ξέρω ποιους νομίζετε ότι κοροϊδεύετε. Δεν δώσατε καν -αυτή είναι η δημοκρατία σας- δυνατότητα σχολιασμού στα άρθρα που αφορούσαν το ναυάγιο στη διαδικασία της δημόσιας διαβούλευσης. Δεν το φέρατε στη συζήτηση της επιτροπής και νύχτα η τροπολογία ήρθε. Σας καλέσαμε να δεσμευτείτε στην επιτροπή ότι δεν θα καταθέσετε τροπολογία για το ναυάγιο. Έσπευσε βέβαια ο κ. Θεοχάρης με μεγάλη αγωνία να αναζητήσει έστω τη θεσμοθέτηση μιας πιο λάιτ μορφής. Φέρατε, λοιπόν, μια πιο λάιτ νομική οντότητα, μια «επιτροπούλα», βρε αδερφέ, με μία «ντροπολογία» της τελευταίας στιγμής, μία επιτροπή - εκτροπή.

Γιατί το κάνατε; Είναι προφανές. Είναι προφανής η πρόθεσή σας να βάλετε φρένο στις προσπάθειες της τοπικής αυτοδιοίκησης να διαχειριστεί το αξιοθέατο. Προσπάθειες χρόνων, αλλά των τελευταίων ημερών. Είναι προφανής η αγωνία σας να παραδώσετε μέσα από μία επιτροπή τις τύχες ενός αξιοθέατου παγκόσμιας εμβέλειας. Ντύνετε τον λύκο με προβιά και μας λέτε ότι πλέον την κρατική εξουσία που έχει Γενική Γραμματεία Δημόσιας Περιουσίας του Υπουργείου Οικονομικών, δηλαδή την αξιοποίηση της δημόσιας περιουσίας και την αποτελεσματική προστασία την περνάτε στα χέρια μιας επιτροπής η οποία δεν έχει αντικείμενο, δεν έχει νομικό πρόσωπο, δεν έχει νομική υπόσταση, αλλά έχει εξουσίες, αναθέτει μελέτες και της δίνετε τη δυνατότητα να ασκήσει διοίκηση και διαχείριση.

Πείτε μας, λοιπόν, τι είναι αυτό που αυτή η επιτροπή θα μπορέσει να κάνει, χωρίς όλα αυτά που προείπα, και που δεν μπορεί να το κάνει η Γενική Γραμματεία Δημόσιας Περιουσίας, η οποία μάλιστα διαθέτει και κατά τόπους υπηρεσία, την κτηματική υπηρεσία. έρχεστε να υφαρπάξετε μία αρμοδιότητα για να την ασκείτε κατά παρέκκλιση. Εγκαινιάζεται, λοιπόν, μία προσπάθεια μεταβίβασης της δημόσιας περιουσίας σε επιτροπές με προφανή στόχο την εξυπηρέτηση ιδιωτικών συμφερόντων κατά παρέκκλιση κάθε νομοθεσίας.

Αναφορά σας σε τήρηση των ισχυόντων περιβαλλοντικών όρων και πολεοδομικών κανόνων δεν μας εφησυχάζει, ούτε μας κοροϊδεύει. Γνωρίζουμε πάρα πολύ καλά ποιοι είστε. Έχετε αποδείξει μέχρι σήμερα πως ενεργείτε με τη νομοθετική σας δραστηριότητα. Τρύπες και παράθυρα ανοίγετε για να έρθετε να κάνετε πράξη τα ανομολόγητα σήμερα, αλλά ομολογημένα στη διαβούλευση σχέδιά σας.

Κάνατε τις απευθείας αναθέσεις κανόνα. Ξέρετε ότι υπάρχουν άλλες εννέα παραλίες στα Ιόνια που έχουν πρόβλημα με τις πτώσεις βράχων; Τι έχετε να πείτε γι’ αυτό; Δίνετε τη δυνατότητα στην επιτροπή να μοιράζει αφειδώς μελέτες, να διενεργεί πάσης φύσεως πράξεις διοίκησης και διαχείρισης όχι μόνο του αιγιαλού και της παραλίας, αλλά και όλων -προσέξτε- των κινητών και ακίνητων εγκαταστάσεων σε αυτή. Τι σημαίνει αυτό; Δίνετε τη δυνατότητα στην επιτροπή να εκμισθώνει, ακόμη και να αιτείται απαλλοτρίωσης, όχι μόνο της περιοχής, αλλά και ό,τι βρίσκεται σε αυτή. Αφήστε που ξέρετε πάρα πολύ καλά ότι υπάρχουν ενστάσεις και απαιτείται επανακαθορισμός της γραμμής του αιγιαλού.

Επισπεύδετε, λοιπόν, διαδικασίες με τέτοιο τρόπο ώστε η γνωμοδότηση των αρμόδιων υπηρεσιών να καθίσταται αδύνατη με την πρόβλεψη ατελέσφορων προθεσμιών, πιστοί στην αδιαφάνεια, αλλεργικοί στο δημόσιο έλεγχο.

Μάλιστα με το άρθρο 8 της τροπολογίας δίνετε τη δυνατότητα στους ξενοδόχους να επισπεύσουν τις διαδικασίες της απαλλοτρίωσης τμημάτων παραλίας μπροστά από τα ξενοδοχεία τους πληρώνοντας αυτοί οι ίδιοι τις αποζημιώσεις. Πείτε μας που το έχετε δει αυτό ξανά!

Αυτό που πραγματικά χρειάζεται για την προστασία είναι τα άμεσα μέτρα, είναι ο συντονισμός των επιμέρους αρμόδιων υπηρεσιών, των Υπουργείων. Και εδώ το μόνο που αποδεικνύεται είναι ότι το επιτελικό σας κράτος έχει αποτύχει παταγωδώς και συνειδητά αποτυχαίνετε εν προκειμένω.

Η τοπική κοινωνία ξεσηκώνεται, αλλά δεν ιδρώνει το αυτί σας. Τους κλείνετε την πόρτα και της Βουλής και του δημοκρατικού διαλόγου, γιατί αυτό που σας ενδιαφέρει είναι η εξυπηρέτηση συμφερόντων με το πρόσχημα της προστασίας του ναυαγίου.

Κρύβετε, όμως, το γεγονός, κύριε Κικίλια, πως υπεγράφη η προγραμματική σύμβαση για την κατασκευή του δρόμου διαφυγής μεταξύ του κ. Σκρέκα και της περιφερειάρχη. Πώς έχετε σκοπό να παρέμβετε σε αυτό το έργο; Θα το ανοίξετε με τα χέρια.

Εμείς, λοιπόν, επιμένουμε στην προστασία του αξιοθέατου και στη διατήρηση ενός κοινόχρηστου χαρακτήρα προς όφελος της τοπικής κοινωνίας. Εσείς, όμως, επιμένετε να νομοθετείτε σκανδαλωδώς, επιμένετε να βάζετε φρένο στον αγώνα του ζακυνθινού λαού. Όμως, στα σχέδιά σας εμπόδιο θα είναι ακριβώς αυτός ο αγώνας του ζακυνθινού λαού. Και είναι η αγωνία του για τον τόπο που θα σώσει το ναυάγιο.

Το ναυάγιο, κυρίες και κύριοι συνάδελφοι, χρειάζεται έναν ουσιαστικό και αποτελεσματικό φορέα που θα προκύψει από εμπεριστατωμένη μελέτη των αναγκών της περιοχής και της Ζακύνθου. Και αυτή τη δυνατότητα θα τη δώσει η προοδευτική διακυβέρνηση. «δούρειο ίππο» έχετε φέρει για να δρομολογήσει εξελίξεις, όχι μόνο στην περιοχή της Ζακύνθου, αλλά και σε κάθε περιοχή. Αυτή είναι η πολιτική σας, να εκχωρείτε τον δημόσιο πλούτο στα ιδιωτικά συμφέροντα, να ντιλάρετε με τα ιδιωτικά συμφέροντα από την παιδεία και την υγεία μέχρι τον τουρισμό.

Την ώρα που οι μεγάλες προκλήσεις είναι μπροστά μας, την ώρα που ο τουρισμός μπορεί και πρέπει να αποτελέσει μοχλό ανάπτυξης και πυλώνα παραγωγικής ανασυγκρότησης, την ώρα που έχετε χρηματοδοτικά εργαλεία, εσείς πιστοί σε εμμονές συνεχίζετε σαν να μην συμβαίνει τίποτα, γυρίζετε την πλάτη στον κόσμο του τουρισμού, υπονομεύετε τον τουρισμό που είναι εθνική μας υπόθεση, ζημιώνετε το δημόσιο συμφέρον. Συνεχίστε, λοιπόν, να προκαλείτε τον ελληνικό λαό, διότι είναι αυτός που με το νέο έτος θα σας δώσει την απάντησή του, ματαιώνοντας τα εγκληματικά σχέδια σας.

Όπως λέγατε ψέματα και εσείς και ο κ. Μητσοτάκης για την πανδημία ότι δήθεν δεν είχατε μελέτη που να δείχνει τη θνητότητα εκτός ΜΕΘ, όπως καλλιεργούσατε ψεύτικες ελπίδες ότι τελείωσε η κρίση της πανδημίας, ενώ γνωρίζατε γενικά πόσοι συμπολίτες μας θα χαθούν, το ίδιο κάνετε και στον τουρισμό. Καταφέρατε μέσα σε δυόμισι χρόνια να είστε η τροχοπέδη του ελληνικού τουρισμού και ο εφιάλτης του ελληνικού λαού.

Σας ευχαριστώ, κυρία Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κυρία συνάδελφε.

Η κ. Νοτοπούλου, χρησιμοποίησε και χρόνο από τη δευτερολογία της, γι’ αυτό δεν θα ήθελα να υπάρχει κάποια αντίδραση. Ξέρετε ότι έχει δεκαπέντε λεπτά πρωτολογία και επτάμισι λεπτά δευτερολογία, οπότε με τα είκοσι λεπτά που έχει πάρει η κυρία συνάδελφος, έχει σχεδόν καλύψει τον χρόνο της.

Τον λόγο τώρα έχει ο κ. Φραγγίδης ειδικός αγορητής του Κινήματος Αλλαγής.

Παρακαλώ πολύ να κλείσει το σύστημα των εγγράφων.

**ΓΕΩΡΓΙΟΣ ΦΡΑΓΓΙΔΗΣ:** Ευχαριστώ, κυρία Πρόεδρε.

Κύριε Υπουργέ, κυρίες και κύριοι συνάδελφοι, τυγχάνει να συζητάμε το συγκεκριμένο νομοσχέδιο για τον τουρισμό μέσα σε ένα πλαίσιο συνθηκών που, δυστυχώς, δεν είναι καθόλου ευνοϊκό για τον τουρισμό. Το πέμπτο κύμα της πανδημίας, με την ιδιαίτερα μεταδοτική μετάλλαξη «Όμικρον», προβληματίζει έντονα τη διεθνή επιστημονική κοινότητα.

Το Ευρωπαϊκό Κέντρο Πρόληψης και Ελέγχου Νόσων προειδοποιεί ότι τα κρούσματα της «Όμικρον» θα αυξηθούν κατακόρυφα τις επόμενες εβδομάδες και ότι θα φέρει επιπλέον νοσηλείες, εισαγωγές σε μονάδες εντατικής θεραπείας και απώλεια ζωών. Αυτό καταλαβαίνουμε όλοι τι σημαίνει για τη χώρα μας, με ένα Εθνικό Σύστημα Υγείας ήδη ταλαιπωρημένο και ελλειμματικό, τις ΜΕΘ στα όρια του εμφράγματος και πλήθος διασωληνωμένων εκτός ΜΕΘ.

Οι ευρωπαϊκές χώρες, αλλά και οι Ηνωμένες Πολιτείες Αμερικής, εν όψει των εορτών και του κινδύνου υπερμετάδοσης του ιού, αυστηροποιούν τα ταξιδιωτικά μέτρα και πρωτόκολλα λειτουργίας της αγοράς.

Όλα δείχνουν ότι η ανάκαμψη που εμφάνισε το προηγούμενο διάστημα ο τουρισμός μας ήταν ιδιαίτερα εύθραυστη. Το πρόβλημα διογκώνεται για το χειμερινό τουρισμό μας, που δεν καταφέρνει να ανοίξει ουσιαστικά για δεύτερη συνεχή χρονιά τα καταλύματα δωδεκάμηνης λειτουργίας και για τις επιχειρήσεις που συνδέονται σε συνέδρια και εκδηλώσεις που έχουν υποστεί καίριο πλήγμα.

Παραμένει διαχρονικό το αίτημα της συνέχισης της στοχευμένης στήριξης των τουριστικών επιχειρήσεων, όπως και της επίλυσης των θεμάτων των εργαζομένων στον επισιτισμό και τουρισμό, που λόγω προβλημάτων στο σύστημα «ΕΡΓΑΝΗ» στερούνται επιδομάτων που δικαιούνται, αλλά και των νέων επιδοτούμενων εργαζόμενων στον κλάδο που αδυνατούν να λάβουν επίδομα ανεργίας λόγω ανέφικτων προϋποθέσεων. Είναι ζήτημα επιβίωσης και πρέπει να επιλυθεί. Δυστυχώς, η έξαρση της μετάλλαξης «Όμικρον» συνέπεσε με την καθυστερημένη έναρξη της καμπάνιας χειμερινού τουρισμού του Υπουργείου, καθιστώντας την στην ουσία ανίσχυρη.

Η κατάσταση είναι δύσκολη, κύριε Υπουργέ, και δεν βοηθούν ερασιτεχνισμοί, όπως αυτός που επέδειξε πριν λίγες μέρες η Κυβέρνησή σας, προκαλώντας την αγανάκτηση του τουριστικού κόσμου. Αναφέρομαι στη βιαστική ανακοίνωση για την προϋπόθεση επίδειξης αρνητικού μοριακού τεστ ελέγχου σαράντα οκτώ ωρών για την είσοδο των ταξιδιωτών στη χώρα, με έναρξη ισχύος την Κυριακή 19 Δεκεμβρίου, δίνοντας δηλαδή περιθώριο εβδομήντα δύο ωρών για την προσαρμογή τουριστικών επιχειρήσεων, όπως τουριστικά γραφεία και πρακτορεία. Την επόμενη μέρα κάνατε το PCR εβδομήντα δύο ωρών και ακόμα πιο ύστερα σκεφτήκατε και προσθέσατε τη δυνατότητα rapid test είκοσι τεσσάρων ωρών. Η προχειρότητά σας είναι παροιμιώδης και κοστίζει στον ελληνικό τουρισμό. Το έχετε ξανακάνει, εξάλλου, και με τις φόρμες εντοπισμού ταξιδιώτη, τα λεγόμενα PLF, με τα ανοιγοκλεισίματα των συνόρων και σε πολλές άλλες περιπτώσεις.

Σε σχέση με το νομοσχέδιο τώρα, όπως είπα και κατά τη συζήτηση στην αρμόδια επιτροπή, το περιμέναμε πολύ καιρό. Παρουσιάστηκε στο Υπουργικό Συμβούλιο πριν ένα χρόνο, μπήκε στη διαβούλευση η οποία τελείωσε σε δεκαπέντε μέρες τον Ιούνιο του 2021 και κατατέθηκε στη Βουλή έξι μήνες μετά. Υπέστη δε αρκετές διαφοροποιήσεις, μετά από τις έντονες αντιδράσεις κυρίως για τα άρθρα που αφορούσαν τις ιαματικές πηγές, τα οποία προέβλεπαν ουσιαστικά την υφαρπαγή των ιαματικών πηγών των δήμων από το κράτος, χωρίς τη σύμφωνη γνώμη των ΟΤΑ, αλλά και για τα άρθρα που αφορούσαν την ίδρυση ανώνυμης εταιρείας «Ναυάγιο Ζακύνθου Α.Ε.» για τη διαχείριση και αξιοποίηση της περιοχής ναυαγίου της Ζακύνθου, όπου ισχυρή ήταν η αντίδραση των κατοίκων της περιοχής και της Εκκλησίας ως έχοντες έννομο συμφέρον σε μία υπόθεση που έχει χαρακτηριστεί ως σκάνδαλο. Γι’ αυτό, όμως, θα μιλήσω αναλυτικά κατά τον σχολιασμό της τροπολογίας που καταθέσατε.

Ξεκινώντας από το Πρώτο Μέρος του νομοσχεδίου και τις διατάξεις που προβλέπουν τον χαρακτηρισμό Πρότυπων Τουριστικών Προορισμών Ολοκληρωμένης Διαχείρισης και την ίδρυση δομών όπως οι Οργανισμοί Διαχείρισης και Προώθησης Προορισμού, DMO’s, και το Παρατηρητήριο Βιώσιμης Τουριστικής Ανάπτυξης, θα ήθελα να πω τα εξής:

Ο θεσμός των DMO’s για τη διαχείριση και την προώθηση τουριστικών προορισμών αποτελεί πρόταση και θέση του τομέα τουρισμού του κόμματός μας εδώ και χρόνια. Η ανάγκη διαχείρισης προορισμών είναι αναμφισβήτητη. Έχουμε περιπτώσεις, όπως η Σαντορίνη και η Μύκονος, με έντονο πρόβλημα υπερτουρισμού όπου η επισκεψιμότητα έχει ξεπεράσει κατά πολύ τα όρια των αντοχών τους, τη στιγμή που άλλοι προορισμοί μαραζώνουν αναξιοποίητοι.

Ωστόσο, ο τρόπος που επιλέγει το Υπουργείο Τουρισμού να λειτουργήσουν τα DMO’s διαφέρουν σε φιλοσοφία και σκεπτικό από το δικό μας μοντέλο ανάπτυξης, ενώ έχουμε διαφωνίες και ως προς τον τρόπο με τον οποίο γίνεται ο χαρακτηρισμός των Πρότυπων Τουριστικών Προορισμών Ολοκληρωμένης Διαχείρισης.

Πάγια διεκδίκηση του δικού μας χώρου αποτελεί η μέγιστη και συνταγματικώς δυνατή απόδοση αρμοδιοτήτων στους δήμους και στις περιφέρειες, με βάση τις αρχές της εγγύτητας και της επικουρικότητας, συνοδευόμενες από τους αναγκαίους πόρους, οικονομικούς, ανθρώπινου δυναμικού και λοιπών μέσων.

Θεωρούμε άκρως σημαντική τη παροχή δυνατότητας στους δήμους να διαχειρίζονται τον τουριστικό τους προορισμό, υπό την προϋπόθεση ότι αυτό θα πρέπει να γίνεται μέσα από έναν οργανισμό, μία ανώνυμη εταιρεία για παράδειγμα, τον οποίο θα ελέγχει ο δήμος κατά πλειοψηφία, αλλά θα μπορούν να συμμετάσχουν και άλλοι τουριστικοί φορείς, όπως ενώσεις ξενοδόχων, πρακτόρων κ.λπ.. Έτσι μεγιστοποιείται και το όφελος για την τοπική κοινωνία.

Έχουμε βασικές ενστάσεις ως προς το συγκεντρωτικό μοντέλο ανάπτυξης που υιοθετείται από το Υπουργείο σας, με τις δαιδαλώδεις διαδικασίες και εγκρίσεις, που το πιθανότερο είναι να το καταστήσουν δυσλειτουργικό. Η λειτουργία αναπτυξιακών οργανισμών και εταιρειών των δήμων με τη διαστρεβλωμένη μορφή που λειτουργούν σήμερα, μας βρίσκει κάθετα αντίθετους.

Επιπλέον, οι αναπτυξιακές έχουν πολλές και σύνθετες αρμοδιότητες, ενώ πολλές φορές είναι υποστελεχωμένες και χωρίς πόρους. Οπότε, η ενασχόλησή τους με το αντικείμενο θα είναι ελλιπής.

Απαράδεκτη θεωρούμε την εξαίρεση από το σχέδιο νόμου της διάταξης που υπήρχε στη διαβούλευση που έδινε τη δυνατότητα στους δήμους κάτω από πενήντα χιλιάδες κατοίκους, που είναι η πλειονότητα των δήμων της χώρας, να δημιουργούν μονομετοχικές εταιρείες διαχείρισης των προορισμών, χωρίς ιδιαίτερες γραφειοκρατικές διατάξεις. Γιατί, κύριε Υπουργέ, αφαιρέσατε την εν λόγω διάταξη; Στοχεύετε μόνο στην περαιτέρω ανάπτυξη των μεγάλων και ήδη ανεπτυγμένων προορισμών;

Το κυριότερο όλων είναι, κύριε Υπουργέ, ότι στο νομοσχέδιό σας δεν προβλέπεται χρηματοδότηση για τις νέες δομές που δημιουργείτε. Συνεπώς, δεν εξασφαλίζετε την αποτελεσματικότητα και τη βιωσιμότητά τους. Είναι γνωστά σε όλους, εξάλλου, τα προβληματικά οικονομικά των δήμων.

Γενικότερα, εάν η πολυδιαφημισμένη από τη Νέα Δημοκρατία, αλλά ακόμα αγνοούμενη, μεταφορά αρμοδιοτήτων στους ΟΤΑ θα είναι τέτοιας φύσεως όπως βλέπουμε σε αυτές τις διατάξεις, τότε δημιουργείται μείζον ζήτημα. Είμαστε σκεπτικιστές ως προς την επιτυχία του εγχειρήματος, τόσο λόγω των διαδικασιών που ακολουθούνται όσο και γιατί δεν ενισχύονται οι δήμοι και οι περιφέρειες ώστε να αξιοποιήσουν το τουριστικό τους προϊόν προς όφελος των τοπικών κοινωνιών, αν και είναι γεγονός ότι γνωρίζουν καλύτερα από την κεντρική διοίκηση πώς να το πράξουν.

Οι διατάξεις που αφορούν τους πρότυπους τουριστικούς προορισμούς μας άφησαν με μία αίσθηση ασάφειας και πολλά ερωτηματικά ως προς τις διαδικασίες και τα κριτήρια και τον τρόπο λειτουργίας. Πώς διασφαλίζεται με τόσο γενικά και ασαφή κριτήρια η ορθότητα εκτίμησης και του τελικού χαρακτηρισμού ενός προορισμού ως πρότυπου; Δεν μας είναι ξεκάθαρο. Και γιατί ο Υπουργός Τουρισμού ορίζεται ως ο απόλυτος κριτής για τον χαρακτηρισμό ενός προορισμού, υπερκεράζοντας ακόμα και τη Διεύθυνση Στρατηγικού Σχεδιασμού του Υπουργείου;

Πολύ φοβόμαστε, επίσης, ότι όσα προβλέπονται από το νόμο ως αρμοδιότητες ενός προορισμού χαρακτηρισμένου ως πρότυπου δεν θα μπορέσουν να πραγματοποιηθούν. Κι αυτό γιατί πουθενά μέσα στο σχέδιο νόμου δεν προβλέπεται χρηματοδότηση γιατί DMO που διαχειρίζεται και προωθεί ένα τουριστικό προϊόν και προορισμό. Είναι ανώφελο να δημιουργούμε νέες δομές των οποίων η βιωσιμότητα δεν εξασφαλίζεται.

Το ίδιο ισχύει και για τον πολύ σημαντικό θεσμό του Παρατηρητηρίου Βιώσιμης Τουριστικής Ανάπτυξης και στους δήμους που αποτελεί ένα πολύτιμο εργαλείο στρατηγικού σχεδιασμού και παρακολούθησης προόδου του. Πώς θα καταφέρουν να λειτουργήσουν τέτοιες δομές χωρίς χρηματοδότηση;

Επίσης, ασαφής είναι και η σχέση που συνδέει τις τρεις προαναφερόμενες νέες δομές σε σχέση με τις διατάξεις του Δεύτερου Μέρους του νομοσχεδίου που αφορούν την ίδρυση της εταιρείας «Ιαματικές Πηγές Α.Ε.». Αν και βελτιωμένες σε σχέση με το αρχικό σχέδιο νόμου, εξακολουθούν να εμφανίζουν κενά και έλλειψη στρατηγικής για την αποτελεσματική ανάπτυξη του συνόλου των πηγών της χώρας.

Το κεντρικό ερώτημα είναι τι πάτε να δημιουργήσετε. Πάτε να δημιουργήσετε ένα αναπτυξιακό μοντέλο για ιαματικές πηγές δύο ταχυτήτων, αυτές που θα έχουν περιέλθει στις ΥΠΕ Α.Ε. και θα είναι ευνοημένες και τις άλλες που θα πασχίζουν με εμπόδια να αναπτυχθούν, επειδή αποφάσισαν να μείνουν εκτός; Και γιατί να απαιτείται, όπως ορίζεται στο παράρτημα του νομοσχεδίου σας, έγκριση από την ΥΠΕ Α.Ε. της οικονομοτεχνικής μελέτης του επενδυτικού σχεδίου στην περίπτωση των ιαματικών πηγών των οποίων η διαχείριση ανήκει στους ΟΤΑ; Δεν τίθεται θέμα αθέμιτου ανταγωνισμού αν χρειάζεται να πάρεις έγκριση από τον ανταγωνιστή σου; Είμαστε ξεκάθαροι ότι σε αυτή την περίπτωση πρέπει να προβλέπεται απλή γνωστοποίηση στις ΥΠΕ Α.Ε..

Για να επιτευχθεί η ισόρροπη ανάπτυξη των πηγών, θεωρούμε ότι η πολιτεία οφείλει να παράσχει πόρους και τεχνογνωσία στους δήμους που θα επιλέξουν να αξιοποιήσουν μόνοι τις πηγές τους κατά τον τρόπο που επιθυμούν, ώστε το όφελος να διαχέεται στις τοπικές κοινωνίες. Αυτή είναι η δική μας θέση. Εξάλλου δεν είναι παράδοξο από τη μία να δίνεις τη δυνατότητα στην τοπική αυτοδιοίκηση να αξιοποιεί τις πηγές της και από την άλλη να μην την εμπιστεύεσαι, λες και δεν υπάρχουν άξιοι και ικανοί στα ειδικά συμβούλια της αυτοδιοίκησης; Η κατάλληλη χρηματοδότηση είναι εκείνη που θα εξασφαλίσει ότι θα δημιουργηθούν πολλές βιώσιμες επιχειρήσεις και δεν θα δημιουργηθεί ολιγοπώλιο.

Τέλος, όπως ανέφεραν και οι αρμόδιοι φορείς, υπάρχουν περιπτώσεις που χρειάζεται να προχωρήσει άμεσα η διαδικασία παραχώρησης του αιγιαλού στους δήμους που διαθέτουν πηγές με αναβλύζοντα ύδατα στη θάλασσα, όπως Κορινθίου, Ζακύνθου, Θήρας, Ικαρίας, Ρόδου και Καλύμνου.

Τα υπόλοιπα άρθρα του νομοσχεδίου είναι κυρίως αναπτυξιακού χαρακτήρα -παραδείγματος χάριν, σήμα επισκέψιμης και προσβάσιμης εγκατάστασης για ζυθοποιεία, τυροκομεία, κ.λπ.- που ενισχύουν τον θεματικό τουρισμό και στοχεύουν στην επιμήκυνση της σεζόν, διευκολύνουν και επιλύουν προβλήματα για τουριστικά καταλύματα, γραφεία, λεωφορεία, ξεναγούς, ασχολούνται με θέματα τουριστικής προβολής, θέματα προσωπικού του Υπουργείου Τουρισμού, περιέχουν ρυθμίσεις για την πανδημία και άλλα, με τα οποία σε γενικές γραμμές συμφωνούμε.

Καλό είναι να ληφθούν υπ’ όψιν και κάποιες παρατηρήσεις των φορέων.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα ήθελα να πω και κάποια λόγια για την τροπολογία. Πριν σχολιάσω, όμως, το περιεχόμενο της τροπολογίας, θα ήθελα να στηλιτεύσω την απαράδεκτη και εγκλωβιστική νομοθετική σας τακτική, χωρίς στοιχεία πολιτικού πολιτισμού και ηθικής που, δυστυχώς, τείνει να γίνει καθεστώς στα νομοθετήματά σας. Κατεβάζετε σε νομοσχέδια τροπολογίες με πολλά άρθρα, συνδυάζοντας μάλιστα θετικές με αρνητικές διατάξεις, με στόχο να αποσπάσετε εκβιαστικά τη θετική ψήφο της Αντιπολίτευσης, καθώς υπάρχει η δυνατότητα ψήφισης των άρθρων ξεχωριστά.

(Στο σημείο αυτό κτυπά το κουδούνι λήξεως του χρόνου ομιλίας του κυρίου Βουλευτή)

Έτσι κάνατε και αυτή τη φορά. Μόνο που τώρα ξεπεράσατε τον εαυτό σας και εφαρμόσατε την εξής πρωτοτυπία: Άγνωστο γιατί εξαιρέσατε από το κατατεθειμένο νομοσχέδιο το άρθρο για την αξιοποίηση του ναυαγίου της Ζακύνθου, το οποίο υπήρχε στο νομοσχέδιο της διαβούλευσης. Είπατε ότι είναι επείγον. Μα, το επείγον είναι για τις λίγες μέρες που καταθέσατε το νομοσχέδιο τώρα, για να μην έχετε μέσα αυτό το άρθρο; Επιλέξατε να το φέρετε αιφνιδιαστικά με τη μορφή άρθρου σε τροπολογία. Τι ήταν αυτό που σας έκανε να φέρετε μέσα σε μια τροπολογία μια τόσο σημαντική ρύθμιση που ήταν στο επίκεντρο του νομοσχεδίου της διαβούλευσης;

Μ’ αυτόν τον τρόπο αποκλείσατε, κύριε Υπουργέ, τη συζήτησή του από τις συνεδριάσεις της αρμόδιας επιτροπής και δεν δώσατε τη δυνατότητα στους φορείς που έχουν άμεσο ενδιαφέρον, όπως ο Δήμος Ζακύνθου, η Ιερά Μητρόπολη Ζακύνθου και οι εκπρόσωποι των κατοίκων της εν λόγω περιοχής να τοποθετηθούν. Έχουμε γίνει αποδέκτες καταγγελιών από την Ιερά Μητρόπολη, το Ελληνοαμερικανικό Εθνικό Συμβούλιο και από κατοίκους των ορεινών κοινοτήτων σχετικά με το ιδιοκτησιακό καθεστώς της περιοχής που συμπεριλαμβάνεται στις συντεταγμένες που δίνονται ως οριοθετημένη ζώνη αιγιαλού και παραλίας. Μιλούν, μάλιστα, για υφαρπαγή περιουσιών. Έχουμε διαβάσει πλείστα σχετικά δημοσιεύματα στον Τύπο. Ο δήμαρχος Ζακύνθου μόλις χθες δημοσίευσε επιστολή όπου έχει ενστάσεις γιατί ο δήμος δεν συμπεριλαμβάνεται στη διαχείριση της περιοχής.

**ΒΑΣΙΛΕΙΟΣ ΚΙΚΙΛΙΑΣ (Υπουργός Τουρισμού):** Περιλαμβάνεται.

**ΓΕΩΡΓΙΟΣ ΦΡΑΓΓΙΔΗΣ:** Όλα αυτά είναι γνωστά σε όλους, έχουν κοινοποιηθεί ακόμα και στον κύριο Πρωθυπουργό.

Πληροφορηθήκαμε, επίσης, ότι η Ιερά Μητρόπολη Ζακύνθου έχει καταθέσει αίτηση στην Κτηματική Υπηρεσία Ζακύνθου για επανακαθορισμό της οριογραμμής αιγιαλού στη θέση ναυάγιο Ζακύνθου, η οποία συνοδεύεται από τη σχετική πραγματογνωμοσύνη.

Καταθέτω στα Πρακτικά την προσφυγή της Ιεράς Μητροπόλεως.

(Στο σημείο αυτό ο Βουλευτής κ. Γεώργιος Φραγγίδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Γίνεται κατανοητό ότι πρόκειται για ένα θέμα που εγείρει ζητήματα και προκαλεί αντιδράσεις και θα έπρεπε να περάσει από τη διαδικασία της ακρόασης φορέων.

Παρακάμπτοντας αυτή τη διαδικασία, κύριε Υπουργέ, εμπαίζετε και τους ίδιους τους Βουλευτές που συμμετέχουν σ’ αυτήν την επιτροπή. Το ναυάγιο της Ζακύνθου είναι ένα από τα πιο αναγνωρίσιμα μνημεία διεθνώς, ένα σύγχρονο μνημείο και το δεύτερο πιο επισκέψιμο τουριστικό αξιοθέατο της χώρας μας. Με δεδομένο ότι έχει εκπέμψει σήμα κινδύνου από το 2016 και μάλιστα το 2018 συνέβη κατολίσθηση με τραυματισμό τουριστών στην παραλία, είμαστε απόλυτα σύμφωνοι ότι πρέπει να υπάρξει μέριμνα για την προστασία και τη συντήρησή του. Ωστόσο, αυτό πρέπει να γίνει χωρίς αστερίσκους και χωρίς σκοτεινά σημεία.

Αν υπήρχε δυνατότητα ψήφισης της τροπολογίας κατ’ άρθρο, σαφώς και θα ψηφίζαμε πολλά από τα υπόλοιπα άρθρα της τροπολογίας, όπως για τα ξενοδοχεία COVID ή τα άρθρα για την παράταση ισχύος των πιστωτικών σημειωμάτων, τα άρθρα για την ενίσχυση της Λουτρόπολης της Αιδηψού Ευβοίας, τα προγράμματα επαγγελματικής επιμόρφωσης και κατάρτισης. Δυστυχώς όμως, η πρακτική σας οδηγεί σε άλλους δρόμους, όχι σε δρόμους συναίνεσης και αποτελεσματικότητας, αλλά σε δρόμους κομματικού καιροσκοπισμού.

Ευχαριστώ πολύ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε συνάδελφε.

Τον λόγο τώρα έχει ο ειδικός αγορητής του Κομμουνιστικού Κόμματος Ελλάδας κ. Κατσώτης.

Κύριοι συνάδελφοι, θα ήθελα να σας ανακοινώσω ότι ο συνάδελφος κ. Κωνσταντίνος Βλάσης ζητεί άδεια ολιγοήμερης απουσίας του στο εξωτερικό από 22 Δεκεμβρίου μέχρι και τις 30 Δεκεμβρίου 2021.

Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΟΥΣΑ (Σοφία Σακοράφα):** Συνεπώςη Βουλή ενέκρινε τη ζητηθείσα άδεια.

Ορίστε, κύριε Κατσώτη, έχετε τον λόγο.

**ΧΡΗΣΤΟΣ ΚΑΤΣΩΤΗΣ:** Ευχαριστώ, κυρία Πρόεδρε.

Ο τουρισμός είναι κατ’ εξοχήν εξωστρεφής κλάδος της οικονομίας και αυτήν την περίοδο αποκαλύφθηκε η ευαλωτότητά του από διάφορους ασταθείς παράγοντες, όπως η πανδημία, οι φυσικές καταστροφές, οι πόλεμοι, οι επεμβάσεις. Οι συνέπειες, βέβαια, είναι γνωστές και τραγικές για τις εργατικές λαϊκές οικογένειες.

Όμως, στο πλαίσιο της ενιαίας στρατηγικής της καπιταλιστικής ανάπτυξης όλων των κομμάτων του κεφαλαίου, προτεραιότητα, είτε είστε κυβέρνηση, είτε αντιπολίτευση, είναι η περαιτέρω ανάπτυξη του τουρισμού. Δεν είναι τυχαίο, άλλωστε, ότι ο ΣΥΡΙΖΑ, εκτός από κοινό Υπουργό Υγείας, έχει ζητήσει κατά καιρούς και κοινό Υπουργό Τουρισμού αποκαλύπτοντας τις συγκλίσεις στις επιλογές του κεφαλαίου.

Η Νέα Δημοκρατία, ο ΣΥΡΙΖΑ, καθώς το ΠΑΣΟΚ, υπηρέτησαν και υπηρετούν τους σχεδιασμούς των επιχειρηματικών ομίλων. Διευκολύνουν τη δράση τους και τα επιχειρηματικά τους σχέδια.

Διαμορφώνουν το φιλικό νομοθετικό πλαίσιο, με πλήθος εξαιρέσεων δόμησης από γενικούς κανόνες, με κίνητρα, φοροαπαλλαγές, εισφοροαπαλλαγές και κυρίως με πολύ φτηνή εργατική δύναμη, με πλέον προκλητική την προσαρμογή των υγειονομικών πρωτοκόλλων που αποφάσισε η Κυβέρνηση με κριτήριο τη λειτουργία των τουριστικών επιχειρήσεων και την κερδοφορία τους και όχι βέβαια την υγεία του λαού.

Η γενική κατεύθυνση που εξυπηρετεί αυτό το σχέδιο νόμου που συζητάμε, είναι η δημιουργία του νομικού πλαισίου και ορισμένων κρατικών δομών, με σκοπό να υποστηρίξουν το νέο τουριστικό πρότυπο ανάπτυξης για τη χώρα. Συνδέεται με την αξιοποίηση του ΕΣΠΑ και του Ταμείου Ανάκαμψης για τη δημιουργία υποδομών και με νέο στόχο την ένταξη στο τουριστικό προϊόν νέων προορισμών. Ετοιμάζεται ένα νέο πρότυπο που θέτει περισσότερη αποκέντρωση των τουριστικών ροών αλλά και ένα πιο υψηλό τουριστικό εισόδημα, που έχει τη δυνατότητα για τέτοιου είδους ποιοτικότερες και πράσινες διακοπές. Με αφορμή την πράσινη ανάπτυξη ετοιμάζει ένα νέο πρότυπο που θέτει περισσότερη αποκέντρωση των τουριστικών ροών, αλλά και ένα πιο υψηλό τουριστικό εισόδημα που έχει τη δυνατότητα για τέτοιου είδους διακοπές. Αφήνει απέξω τις ανάγκες των εργατικών λαϊκών στρωμάτων. Από αυτόν τον πιο ακριβό, πράσινο, διαφοροποιημένο και αποκεντρωμένο τουρισμό. Στρώνει το έδαφος για επενδύσεις σε νέα περιεχόμενα τουριστικού προϊόντος.

Αυτό που ρυθμίζει είναι η νομική και κρατική προετοιμασία γι’ αυτό το τουριστικό υπόδειγμα, το οποίο θα δέσει με τις αλυσίδες της λεγόμενης «εξωστρέφειας» τις περιοχές που θα χαρακτηρίζονται ως πρότυπες και όχι γενικά μια καθολική περιφερειακή ανάπτυξη, που δεν μπορεί βέβαια να είναι ισόρροπη μέσα στο κεφαλαιοκρατικό σύστημα. Θα δημιουργηθεί μεγαλύτερο δέσιμο της οποίας πρότυπης περιοχής με ένα εξωτερικό εισόδημα. Με τη λεγόμενη «εξωστρέφεια», θα είναι περισσότερο εκτεθειμένες οι περιοχές αυτές στις διεθνείς διακυμάνσεις της οικονομίας, τις εξελίξεις στον τουριστικό κλάδο διεθνώς, στις επιλογές των tour operators για να πουλάνε πιο φθηνά.

Οι οργανωτικές δομές που προβλέπονται, όπως η Διυπουργική, το Τοπικό και Περιφερειακό Παρατηρητήριο, οι αρμοδιότητες που παραχωρούνται στους οργανισμούς τοπικής διοίκησης, θα υλοποιούν επιχειρηματικούς στόχους των ομίλων σε περιοχές - φιλέτα που θα παραδίδονται στο μεγάλο κεφάλαιο με τη σύμφωνη γνώμη της τοπικής και περιφερειακής διοίκησης και την απόφαση του εκάστοτε Υπουργού για τουριστική ανάπτυξη.

Με την τροπολογία που κατατέθηκε συμπληρώνονται μέτρα υπέρ του κεφαλαίου, αφού αποδέχεται απαιτήσεις για μεγαλύτερη αύξηση του συντελεστή δόμησης, τη διάνοιξη δρόμων και κατασκευή άλλων έργων μέσα στο δάσος από σύνθετα τουριστικά καταλύματα, την παραχώρηση χρήσης αιγιαλών και παραλιών σε επιχειρηματικούς ομίλους με απαλλοτρίωση της έκτασης και χαρακτηρισμό της ως κοινόχρηστου χώρου σε πρώτο στάδιο. Προσπερνά τις διαφωνίες με την Offshore Α.Ε. και προβλέπει την κήρυξη του ναυαγίου Ζακύνθου ως πρότυπης τουριστικής περιοχής αξιοποίησης και προστασίας. Διορίζει Επιτροπή Πρότυπης Τουριστικής Αξιοποίησης και Προστασίας του Ναυαγίου Ζακύνθου που θα κάνει τη δουλειά της πρώην Α.Ε., αφού κάνει αποδεκτή την οριοθέτηση με τις συγκεκριμένες συντεταγμένες στη ζώνη αιγιαλού με το ναυάγιο και κάθε άλλο ακίνητο, κατασκευές και εγκαταστάσεις, αυτές που έχει ορίσει ο συντονιστής της Αποκεντρωμένης Διοίκησης Πελοποννήσου, Δυτικής Ελλάδας και Ιονίου, για τις οποίες έχουν εκφραστεί διαφωνίες, συγκρούσεις, αντιπαραθέσεις, γιατί σε αυτές τις συντεταγμένες περιλαμβάνονται περιουσίες των κατοίκων της περιοχής, όπως από Βολίμες, Μαριές, Αναφωνήτρια, περιλαμβάνονται μοναστήρια, ναοί, μνημεία, δρόμοι, αιγιαλοί, παραλίες. Η Επιτροπή Πρότυπης Τουριστικής Αξιοποίησης και Προστασίας του ναυαγίου Ζακύνθου δύναται, όπως λέει το νομοσχέδιο, κατά παρέκκλιση κάθε αντίθετης διάταξης της εθνικής νομοθεσίας να λειτουργεί ως αναθέτουσα αρχή για κάθε έργο ανάθεσης μελετών ή εργασιών Κάθε αναγκαία άδεια για τη διενέργεια των ενδεδειγμένων επεμβάσεων συντήρησης, αντιστήριξης, διάνοιξης οδών και διαμόρφωσης ασφαλούς πρόσβασης στην περιοχή χορηγείται πάλι κατά παρέκκλιση κάθε αντίθετης διάταξης με κοινή απόφαση των αρμοδίων οργάνων των Υπουργείων Τουρισμού και Περιβάλλοντος και Ενέργειας και του κατά περίπτωση συναρμόδιου Υπουργού και μάλιστα εντός αποκλειστικής προθεσμίας εξήντα ημερών. Σας καλούμε να αποσύρετε την τροπολογία ή το ελάχιστο αυτό το άρθρο που αναφέρεται στο ναυάγιο της Ζακύνθου.

Στο άρθρο 4 του νομοσχεδίου οι αναπτυξιακοί οργανισμοί, οι αναπτυξιακές ανώνυμες εταιρείες των δήμων και περιφερειών με αποφάσεις των συμβουλίων των δήμων και περιφερειών θα μετατρέπονται σε οργανισμούς διαχείρισης και προώθησης τουριστικού προορισμού, με συμμετοχή του ιδιωτικού τομέα και την τοποθέτηση μάνατζερ ως επικεφαλής, όπως εξάλλου ζητείται από τους επιχειρηματικούς ομίλους.

Στο ίδιο άρθρο, που αναφέρεται στη χρηματοδότηση αυτών των οργανισμών, προβλέπεται η απόδοση ενός ποσοστού 1% των δημοτικών τελών από τον ΟΤΑ στον οικείο οργανισμό διαχείρισης και προώθησης προορισμού, δημοτικά τέλη που είναι γνωστό ότι είναι σύμφυτα με την ανταποδοτικότητά τους.

Με το άρθρο 5 οι οργανισμοί που λειτουργούν από την υπερφορολόγηση των δημοτών θα παράγουν έργο, θα δημιουργούν υποδομές, θα μελετούν, θα δαπανούν για την προβολή με σκοπό τη μεγιστοποίηση του οφέλους των επιχειρηματικών δραστηριοτήτων. Στο νομοσχέδιο προβλέπεται η σύμπραξη των οργανισμών με επιχειρήσεις, επαγγελματικές ενώσεις, καθώς και με tour operators, με στόχο τη διασφάλιση της ποιότητας, όπως λέει, του προσφερόμενου τουριστικού προϊόντος μέσω της διαφήμισης, χρηματοδότησης μελετών διαχείρισης και προβολής του προορισμού και εγχώρια και διεθνώς.

Η διαχείριση των συνεπειών στο περιβάλλον από την επιχειρηματική δραστηριότητα προβλέπεται πάλι ότι ανατίθεται στους οργανισμούς διαχείρισης προορισμού, δηλαδή στην τοπική διοίκηση, η οποία θα κάνει δαπάνες για να υλοποιεί δράσεις δήθεν εθελοντισμού και κοινωνικής ευθύνης για την αποκατάσταση του περιβάλλοντος, που η επιχειρηματική δράση θα επιβαρύνει. Μιλά για τη φέρουσα ικανότητα των προορισμών ως κριτήριο. Τέτοιο κριτήριο δεν υπάρχει στην καπιταλιστική ανάπτυξη ούτε βέβαια και στις πολιτικές σας που την υπηρετούν. Μοναδικό κριτήριο είναι η μέγιστη απόδοση των επενδεδυμένων κεφαλαίων. Τα παραδείγματα της Σαντορίνης, της Μυκόνου, αλλά και άλλων περιοχών ως προς τη φέρουσα ικανότητα είναι χαρακτηριστικά.

Λόγος γίνεται στο νομοσχέδιο για τη βιώσιμη τουριστική ανάπτυξη. Η έννοια της «βιώσιμης ανάπτυξης» δεν είναι ουδέτερη. Είναι ταξική και διασφαλίζει πρωτίστως τη μέγιστη κερδοφορία.

Στα άρθρα 12 έως 25 εμπορευματοποιούνται πλήρως ιαματικοί φυσικοί πόροι και ιαματικές πηγές με τη σύσταση Α.Ε. στην οποία περιέρχονται όλα τα περιουσιακά δικαιώματα. Οι ιαματικοί φυσικοί πόροι και οι πηγές είναι δημόσια περιουσία. Εσείς επιταχύνετε το ξεπούλημά τους μέσω της ανώνυμης εταιρείας, η οποία θα μαζέψει όλες τις πηγές που δεν έχουν περιέλθει στο ΤΑΙΠΕΔ. Ιαματικές πηγές, φυσικός πλούτος γίνονται όπως είπαμε νέα πεδία επενδύσεων.

Η θέση μας -την έχουμε εκφράσει εξάλλου πολλές φορές- είναι ότι όλες αυτές οι ιαματικές πηγές πρέπει να προσφέρονται δωρεάν για θεραπείες στον λαό. Να σημειώσουμε εδώ, ότι έχουν περικοπεί αυτές τις θεραπείες που δίνονταν στους συνταξιούχους και στους έχοντες ανάγκη ιαματικών λουτρών. Έχετε μία νέα ρύθμιση όπου προβλέπετε τη συνέχιση αυτών των θεραπειών για τα λουτρά της Αιδηψού λόγω των καταστροφών που υπέστη το καλοκαίρι.

Με τις ρυθμίσεις του τρίτου μέρους του νομοσχεδίου, ό,τι μπαίνει εμπόδιο στη λειτουργία των πάσης φύσεως τουριστικών επιχειρήσεων, επιδιώκεται να αντιμετωπιστεί ενισχύοντας την επιχειρηματική δράση και τα αποτελέσματά της.

Ενισχύεται με το νομοσχέδιο η μεγέθυνση επιχειρήσεων, αφού προβλέπει τη συνένωση των ήδη υφιστάμενων κτηρίων εντός όμορων γηπέδων ή οικοπέδων με σκοπό τη δημιουργία ενιαίου ξενοδοχειακού καταλύματος. Στα σύνθετα καταλύματα δίνεται η δυνατότητα να δημιουργήσουν στις εγκαταστάσεις τους περισσότερες τουριστικές επιπλωμένες κατοικίες αυξάνοντας τους συντελεστές δόμησης, με την επίκληση λόγων ασφάλειας δικαίου όπως αναφέρεται στο νομοσχέδιο. Οι συντελεστές δόμησης που ισχύουν υπηρετούν το μέγεθος των επιχειρήσεων που αποφασίζει ο επιχειρηματικός όμιλος χωρίς να υπολογίζεται η ίδια η περιοχή και η χωροταξία της.

Στο άρθρο 39 οι Σχολές Ξεναγών Ρεθύμνου, Κέρκυρας και Ρόδου εδώ και ενάμιση χρόνο λειτουργούν με ένα μόνο άτομο μόνιμο προσωπικό, με τεράστιο όγκο δουλειάς και προσωπικό ορισμένου χρόνου για περίπου ένα οκτάμηνο ετησίως, κυρίως εκπαιδευτικό προσωπικό. Αυτό είχε ως αποτέλεσμα την υποβάθμιση των σχολών.

Στο Υπουργείο Τουρισμού στελέχη του μιλούν για το ενδεχόμενο αναστολής λειτουργίας της Σχολής Ξεναγών Κέρκυρας. Ο Υπουργός δεν τοποθετήθηκε επ’ αυτού, παρ’ όλο που τον ρωτήσαμε και στις επιτροπές. Σημειώνουμε ότι οι ξεναγοί με το υπόμνημά τους θέτουν ζητήματα για την κατοχύρωση της δουλειάς τους και του εισοδήματός τους.

Με τη συγκεκριμένη διάταξη του άρθρου 43 υπήρχε δέσμευση ότι θα ρύθμιζε και τη στέγαση του ΙΕΚ Κρήτης, του οποίου το κτήριο κρίθηκε προσωρινά ακατάλληλο για χρήση μετά τον σεισμό και οι σπουδαστές για τρίτη κατά σειρά χρονιά θα διδάσκονται μαγειρική και ζαχαροπλαστική μέσω της τηλεκπαίδευσης. Το διοικητικό προσωπικό της σχολής φιλοξενείται στα γραφεία της Περιφερειακής Υπηρεσίας Τουρισμού Κρήτης.

Οφείλετε, κύριε Υπουργέ, εδώ να πάρετε θέση για το τι θα κάνετε με το ΙΕΚ Κρήτης.

Με το άρθρο 57 δήμοι και περιφέρειες θα εξασφαλίζουν έτοιμη πελατεία και κέρδη, απαλλάσσοντας τους επιχειρηματικούς ομίλους από έξοδα προβολής και διαφήμισης. Πληρώνει ο λαός για να πουληθούν πιο ακριβά ο ήλιος, η θάλασσα και οι περιοχές φυσικού κάλλους της χώρας σε πελάτες υψηλού βαλαντίου και βέβαια αυτοί θα στερούνται και λίγες μέρες διακοπών.

Για τις ρυθμίσεις του προγράμματος «Τουρισμός για όλους», το πρόγραμμα κοινωνικού τουρισμού που στηρίζεται αποκλειστικά σε εισφορές των εργαζομένων, μετά και την κατάργηση του Οργανισμού Εργατικής Εστίας, μειώθηκε θεαματικά και σε αριθμό δικαιούχων εργατοϋπαλλήλων, ενώ πετάχτηκαν εκτός οι συνταξιούχοι. Μια μικρή αύξηση των δικαιούχων για το 2021 για να μετριάσει τις συνέπειες της πανδημίας αποτελεί σταγόνα στον ωκεανό και δεν αλλάζει την κατάσταση.

Το ενδιαφέρον του ΚΚΕ δεν είναι για τους μεγάλους τουριστικούς ομίλους, αλλά για τους εργαζόμενους, τους μικροϊδιοκτήτες που υποφέρουν από αυτούς. Στέκεται απέναντι στο κεφάλαιο και τα κόμματά του, οργανώνει την πάλη ενάντια στις μεγάλες ανατροπές στα εργασιακά και ασφαλιστικά δικαιώματα των εργαζομένων και την εκμετάλλευση που δεν έχει όρια.

Ο μισθός, όπως σας είπα και προχθές, έχει φτάσει να είναι ίσος με μια διανυκτέρευση. Οι εργασιακές συνθήκες είναι συνθήκες γαλέρας, με ατελείωτες ώρες δουλειάς, με κάθε είδους εργασιακή σχέση. Δεκαέξι μορφές ελαστικών μορφών που όλοι σας ψηφίσατε εφαρμόζονται σε αυτό τον κλάδο, με νέους και νέες να δουλεύουν μία σεζόν και μετά να επιδιώκουν να βρουν δουλειά σε άλλο κλάδο.

Ογδόντα χιλιάδες ξενοδοχοϋπάλληλοι φέτος θα κάνουν γιορτές χωρίς το ταμείο ανεργίας γιατί το Υπουργείο Εργασίας δεν αναγνώρισε τα ένσημα της αναστολής, προκειμένου να έχουν το ταμείο ανεργίας.

Διακόσιοι χιλιάδες εργαζόμενοι στον επισιτισμό έμειναν εκτός κάθε στήριξης από τις συνέπειες της πανδημίας. Αυτήν την περίοδο οι εργαζόμενοι δέχονται πογκρόμ απολύσεων σε πολλά ξενοδοχεία με την Κυβέρνηση να συναινεί στην ασύδοτη δράση. Σήμερα είχε την απεργία των εργαζομένων σε ξενοδοχεία της Αθήνας γιατί είχαν απολύσεις.

Το ΚΚΕ προβάλλει συνολικά την πολιτική του θέση και καλεί σε συμπόρευση στον αγώνα αντίστασης και ρήξης με τη καπιταλιστική βαρβαρότητα, τα μονοπώλια και τον ιμπεριαλισμό. Μόνο με την κατάργηση της καπιταλιστικής εκμετάλλευσης και της καπιταλιστικής ιδιοκτησίας στα μέσα παραγωγής θα εξασφαλισθούν ελεύθερος χρόνος και οργανωμένος κοινωνικός τουρισμός, θα εξαλειφθεί η αναρχία της καπιταλιστικής παραγωγής.

Πρώτη και βασική προϋπόθεση για εμάς είναι να τεθούν στη διάθεση του λαού όλος αυτός ο τεράστιος πλούτος υποδομών, χώρων, κτηρίων και κοινωνικοποίηση τους για να γίνει ολοκληρωτικά λαϊκή κοινωνική περιουσία η γη, τα δάση, οι ορεινοί όγκοι, οι αιγιαλοί, οι ιαματικές πηγές, οι δρόμοι, τα λιμάνια, τα σιδηροδρομικά δίκτυα, η ναυσιπλοΐα και τα αεροδρόμια.

Η εργατική εξουσία μπορεί με κεντρικό σχέδιο και αντίστοιχους νόμους να κατανέμει αναλογικά παραγωγικούς πόρους, να απλώνει ισόμετρα σε όλη την Ελλάδα ένα δίκτυο ξενοδοχειακές εγκαταστάσεις, κατασκηνώσεις, καταλύματα, θέρετρα, χώρους αναψυχής, κέντρα διασκέδασης και πολιτισμού. Θα μπορεί να σχεδιάζει προστατεύοντας το περιβάλλον, αξιοποιώντας ισορροπημένα τη γη για τις παραγωγικές ανάγκες, την ενέργεια, τις διατροφικές λαϊκές ανάγκες.

Εμείς διεκδικούμε και καλούμε τον λαό να διεκδικήσει μαζί μας κρατική μέριμνα για το δικαίωμα κάθε εργατικής και λαϊκής οικογένειας στις διακοπές, την αναψυχή και τον τουρισμό, την εξασφάλιση της μηνιάτικης άδειας, του δέκατου τέταρτου μισθού για όλους τους εργαζόμενους, της δέκατης τρίτης και της δέκατης τέταρτης σύνταξης για τους συνταξιούχους, τετραπλασιασμό των δικαιούχων προγράμματος κοινωνικού τουρισμού με ουσιαστική μείωση της συμμετοχής του κατόχου σε καταλύματα και μέσα συγκοινωνίας, δωρεάν διακοπές για τους συνταξιούχους, δωρεάν πρόσβαση σε όλα τα μνημεία, μουσεία, φυσικούς και πολιτιστικούς χώρους της χώρας μας, να δημιουργηθούν και νέες δημόσιες παιδικές κατασκηνώσεις για τα παιδιά όλων των εργαζομένων και ανέργων, που θα λειτουργούν όλο το καλοκαίρι δωρεάν.

Έχουμε καταθέσει, κύριε Υπουργέ, και μια τροπολογία για την επιχορήγηση κατασκηνώσεων των παιδιών των εργαζομένων του Υπουργείου. Εξάλλου είχατε πει ότι θα λύσετε αυτό το ζήτημα.

Να δημιουργηθούν δωρεάν χώροι αναψυχής για όλους τους νέους με προσιτές τιμές ή και δωρεάν για τα νέα ζευγάρια, για τους ανέργους. Ουσιαστικά μέτρα στήριξης όλων των εργαζομένων του κλάδου για τη διασφάλιση του εισοδήματός τους, την προστασία των μικρών επαγγελματιών του κλάδου.

Το ΚΚΕ, και με αφορμή τη συζήτηση για το νομοσχέδιο, καλεί σε συμπόρευση τους εργαζόμενους, τους αυτοαπασχολούμενους, τους βιοπαλαιστές αγρότες, για το δικαίωμά τους στις διακοπές, την αναψυχή, την ευεξία. Καλεί σε αγώνα ενάντια στην ίδια αιτία που τους στερεί όλα αυτά τα δικαιώματα, που είναι η ατομική ιδιοκτησία στα μέσα παραγωγής, στις υποδομές.

Καλούμε να οργανωθεί ακόμα πιο αποφασιστικά η πάλη σε ένα πανελλαδικό συντονισμένο κίνημα που θα έχει στο επίκεντρό του τον κύριο εχθρό, που είναι το αστικό κράτος, πρώτα και κύρια, και η Ευρωπαϊκή Ένωση.

Γι’ αυτόν ακριβώς τον λόγο σήμερα η συμπόρευση με το ΚΚΕ είναι πρωταρχικής σημασίας, για να οδηγηθούμε σε γενικότερες ρήξεις και ανατροπές, έτσι ώστε τουρισμός να αποτελεί δικαίωμα για τους εργαζόμενους και τον λαό.

Ψηφίζουμε κατά της αρχής του νομοσχεδίου και ενάντια στην τροπολογία.

**ΠΡΟΕΔΡΕΥΟΥΣΑ (Σοφία Σακοράφα):** Σας ευχαριστώ πολύ, κύριε συνάδελφε.

Τον λόγο τώρα έχει ο ειδικός αγορητής της Ελληνικής Λύσης κ. Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ:** Ευχαριστώ, κυρία Πρόεδρε.

Κυρίες και κύριοι συνάδελφοι, κύριοι Υπουργοί, στο θέμα του ναυαγίου Ζακύνθου αναφερθήκαμε στην πρώτη επιτροπή, καταγγέλλοντας τη μεθόδευση της απόσυρσης του άρθρου που είχε κατατεθεί στη διαβούλευση και προβλέποντας πως θα επανακατατεθεί με τροπολογία όπως ακριβώς συνέβη.

Η τροπολογία προβλέπει δημιουργία εταιρείας για την προστασία του ναυαγίου, αλλά και τη διαχείριση, καθώς επίσης τη χρήση αιγιαλού. Οι ερωτήσεις μας εδώ είναι οι εξής.

Πρώτον, ποιος θα ελέγχει την εταιρεία; Έχει σχέση με τους επενδυτές από το Κατάρ;

Δεύτερον, πόσο μεγάλη είναι η περιοχή που θα εκχωρηθεί στην εταιρεία; Δεν θα πρέπει να υποβληθεί χάρτης μαζί με τις συντεταγμένες επίσης του αιγιαλού; Δεν έχει υποβληθεί τίποτα.

Τρίτον, γιατί δεν υπάρχει κοστολόγηση από το Γενικό Λογιστήριο του Κράτους για αποζημίωση ιδιωτών και για να ανατεθούν μελέτες, όπως γράφετε στην τροπολογία;

Και τέταρτον, γιατί απέφυγε η Κυβέρνηση την ακρόαση φορέων; Δεν είναι ξεκάθαρο σκόπιμο;

Κλείνοντας το θέμα, αποφύγαμε να παρέμβουμε προκαταβολικά, όπως οι συνάδελφοι, επικαλούμενοι τη διαδικασία, επειδή σεβόμαστε τους κανόνες εδώ στη Βουλή. Ελπίζουμε μόνο να απαντήσει ο Υπουργός στις ερωτήσεις μας, ενώ το ενδιαφέρον ενός κόμματος που τσιμέντωσε την Ακρόπολη για το ναυάγιο είναι μάλλον παράδοξο.

Η πιο σκανδαλώδης διάταξη βέβαια στην τροπολογία είναι στο άρθρο 5 με την οποία επιτρέπεται η διάνοιξη οδών σε ιδιωτικά δάση, θυμίζοντας την καταστροφή δασών για τη σύνδεση ΑΠΕ και τεκμηριώνοντας βέβαια την περιβαλλοντική υποκρισία της Κυβέρνησης.

Στο νομοσχέδιο τώρα θα ξεκινήσουμε με μια γενικότερη αναφορά στον τουρισμό, τονίζοντας πως είναι εξαιρετικά ποικιλόμορφος, ενώ επηρεάζει και αφορά τόσο τον ιδιωτικό όσο και τον δημόσιο βίο.

Προφανώς δεν πρόκειται για βιομηχανία, όπως ακούμε συχνά, αλλά για υπηρεσίες οι οποίες όμως αποτελούν μια σημαντική πηγή δημιουργίας εσόδων απασχόλησης, ανάπτυξης και βελτίωσης των υποδομών της χώρας μας.

Ειδικότερα, ο τουρισμός είναι μια οριζόντια δραστηριότητα που έχει σχέση με πολλούς κλάδους της οικονομίας, όπως με την εστίαση, με τη διαμονή, με τη διασκέδαση κ.λπ., ενώ αφορά πολλές διαφορετικές περιοχές του κοινωνικού και παραγωγικού ιστού της χώρας μας. Ως εκ τούτου συμβάλλει σημαντικά στο ΑΕΠ, ενώ βοηθάει στη διασπορά του εθνικού εισοδήματος στις διάφορες περιφέρειες της Ελλάδας.

Περαιτέρω, οι εισροές από τις τουριστικές υπηρεσίες αντισταθμίζουν εν μέρει το τεράστιο εμπορικό μας έλλειμμα, το οποίο αποτελεί κυριολεκτικά την αχίλλειο πτέρνα της οικονομίας μας, τεκμηριώνοντας πως δυστυχώς, παράγουμε όλο και λιγότερο.

Η άνοδος του τουρισμού έλαβε χώρα σταδιακά, παράλληλα με την αποβιομηχάνιση της Ελλάδας, ενώ αυξήθηκε στα χρόνια των μνημονίων επειδή η τρόικα προωθούσε και προωθεί την επικέντρωσή μας σ’ αυτόν τον τομέα, όπως άλλωστε και στην Πορτογαλία, με αποτέλεσμα την υπερβολική μας εξάρτηση από τον τουρισμό. Οδηγηθήκαμε δηλαδή σε αυτό που εμείς αποκαλούμε ανέκαθεν «μονοκαλλιέργεια του τουρισμού», με αποτέλεσμα το 2020 να έχουμε λόγω της πανδημίας τη δεύτερη μεγαλύτερη ύφεση στην Ευρωπαϊκή Ένωση, παρά το ότι η οικονομία μας στηρίχθηκε με πολύ περισσότερα χρήματα, ακόμη και από τη Γερμανία, δυστυχώς όλα με δανεικά. Έγινε δηλαδή αυτό που είχε προβλέψει μεταξύ άλλων ο Παπανδρέου το 1962, το ότι δηλαδή θα καταλήξουμε τα «γκαρσόνια της Ευρώπης».

Ασφαλώς πιστεύουμε στη σημασία του τουρισμού ως μέρος της οικονομικής δραστηριότητας της χώρας μας, ο στόχος μας όμως οφείλει να είναι η ανάδειξή του σε έναν τομέα υψηλής προστιθέμενης αξίας με μεγαλύτερη διάρκεια, σε έναν τομέα που θα εκμεταλλεύεται τα τεράστια πλεονεκτήματα της Ελλάδας, ενώ δεν θα ανταγωνίζεται με χώρες χαμηλού κόστους και μαζικού τουρισμού.

Επιπλέον, πιστεύουμε στη σύνδεση του τουρισμού με τους υπόλοιπους τομείς της οικονομίας μας, όπως είναι ο πρωτογενής και η μεταποίηση, έτσι ώστε να έχει πολλαπλασιαστικό αποτέλεσμα και να παρέχονται πολυδιάστατες ευκαιρίες απασχόλησης στον πληθυσμό.

Συνεχίζοντας, η Ελλάδα αποτελούσε μία από τις κορυφαίες είκοσι χώρες παγκοσμίως όσον αφορά τις τουριστικές αφίξεις πριν από την πανδημία, ενώ τα τουριστικά μας έσοδα ανήλθαν στο υψηλότερο επίπεδό τους το 2019, στα 18,2 δισεκατομμύρια ευρώ. Εν τούτοις, παρά την αύξηση των αφίξεων, η διάρκεια διαμονής και η μέση δαπάνη ανά τουρίστα σταδιακά όλα αυτά τα χρόνια μειώνονταν, όπως θα καταθέσουμε στα Πρακτικά, με μια μικρή αύξηση το 2019 όπου όμως χρεοκόπησε η «THOMAS COOK» αφήνοντας ένα μεγάλο κενό στην αγορά και απλήρωτους λογαριασμούς. Η «THOMAS COOK» είναι γερμανική εταιρεία, μην το ξεχνάμε.

Σε κάθε περίπτωση, η μέση τουριστική δαπάνη το 2019 ανήλθε σε 564 ευρώ από 746 ευρώ το 2005. Την ίδια στιγμή η Τουρκία δηλώνει μέση δαπάνη 666 δολάρια το 2019, με 34,6 δισεκατομμύρια έσοδα συνολικά και με σαράντα πέντε εκατομμύρια ξένους τουρίστες, ενώ το 2021 -που εμείς υπερηφανευόμαστε- αναμένεται να κλείσει στα 24 δισεκατομμύρια δολάρια έσοδα από είκοσι εννέα εκατομμύρια τουρίστες με μέση δαπάνη 827 δολάρια ανά τουρίστα. Είναι ντροπή μας. Επομένως κάτι δεν κάνουμε σωστά, ενώ η κόπωση στον τουρισμό φάνηκε πριν από την πανδημία.

Το άλλο πρόβλημα είναι το ότι μεγάλο μέρος των προμηθειών που καταναλώνει ο τουρισμός διαφεύγει σε εισαγωγές σε ένα ποσοστό που εκτιμάται έως και 80%, σημειώνοντας πως είναι απαράδεκτο το ότι ακόμη και το παραδοσιακό ελληνικό πρωινό συμπεριλαμβάνει εισαγόμενο γάλα, τσάι και βουτυράκια.

Στο σημερινό νομοσχέδιο τώρα: παρά το ότι είναι ένα συνονθύλευμα τροπολογιών του Υπουργείου, εμπεριέχει δύο ενδιαφέρουσες προτάσεις εναλλακτικού τουρισμού, τις οποίες έχουμε συμπεριλάβει στο δικό μας πρόγραμμα πριν πολύ καιρό, γεγονός που φυσικά μας ικανοποιεί, παρά την αντιγραφή. Δεν πειράζει. Η πρώτη αφορά τον ιαματικό τουρισμό, στον οποίο έχουμε αναφερθεί πολλές φορές σε ομιλίες μας στη Βουλή, ενώ η δεύτερη σηματοδοτεί κάποιες άλλες μορφές εναλλακτικού τουρισμού, όπως είναι ο γαστρονομικός.

Συνεχίζοντας στα περιεχόμενα του νομοσχεδίου, στο Α΄ Μέρος και στα άρθρα 1 έως 11 εισάγεται ο θεσμός των ειδικών οργανισμών για την εκμετάλλευση Προτύπων Τουριστικών Προορισμών Ολοκληρωμένης Διαχείρισης, ο οποίος αφορά τουριστικές περιοχές που θεωρείται πως χρήζουν ιδιαίτερης μεταχείρισης. Εδώ πρόκειται για περιοχές με ιδιαίτερα χαρακτηριστικά, όπως το φυσικό και γεωμορφολογικό περιβάλλον, η δυνατότητα ανάπτυξης ειδικών μορφών τουρισμού, η εύκολη προσβασιμότητα με τα μέσα μεταφοράς, η συγκέντρωση κλινών και η διάρκεια της σεζόν.

Επιπλέον, συστήνεται τοπικό ή περιφερειακό Παρατηρητήριο Βιώσιμης Τουριστικής Ανάπτυξης για την παρακολούθηση και τη μελέτη της τουριστικής αγοράς, ενώ ο χαρακτηρισμός αυτών των περιοχών γίνεται με πρωτοβουλία των ΟΤΑ, δυστυχώς όμως και με υπουργική απόφαση.

Ο σκοπός των οργανισμών διαχείρισης είναι η συμβουλευτική συνδρομή στους ΟΤΑ όσον αφορά την ανάπτυξη του προορισμού, τη διαχείριση των σημάτων ποιότητας και την προβολή, ενώ οι τουριστικές αναπτυξιακές εταιρείες δύνανται να ενταχθούν σ’ αυτό το πλαίσιο καθώς επίσης να λειτουργούν ως οργανισμοί διαχείρισης και προώθησης προορισμού.

Το Β΄ Μέρος με τα άρθρα 12 έως 25 αφορά τη δημιουργία ενός πλαισίου διαχείρισης και αξιοποίησης των φυσικών ιαματικών πόρων και των πηγών της χώρας μας, ενώ για τον σκοπό αυτό συστήνεται ακόμη μία Α.Ε., η «Ιαματικές Πηγές Ελλάδος» ή «ΙΠΕ Α.Ε.», με μετοχικό κεφάλαιο 5 εκατομμύρια ευρώ. Στη συγκεκριμένη εταιρεία θα μπορούν να μεταβιβάζονται, να περιέχονται και να παραχωρούνται φυσικοί ιαματικοί πόροι και πηγές, καθώς επίσης οι εγκαταστάσεις και το περιβάλλον ιαματικών πηγών σε ακτίνα πεντακοσίων μέτρων, που διαχειρίζεται ο ΕΟΤ.

Περιγράφονται επιπλέον οι οργανωτικές και λειτουργικές παράμετροι, καθώς επίσης το προσωπικό της «ΙΠΕ Α.Ε.» με το καταστατικό της, στο παράρτημα. Συνοπτικά για τα άρθρα 12 έως και 25 που προαναφέραμε, πρόκειται για μία ακόμη παραχώρηση του δημοσίου σε ιδιώτες, η οποία συνιστά ταυτόχρονα οικονομική επιβάρυνση για το κράτος λόγω ατελειών, κάτω από αδιαφανείς διαδικασίες, με ασαφείς σκοπούς, με υπερσυγκέντρωση εξουσιών στον Υπουργό, καθώς επίσης με τους γνωστούς κατά παρέκκλιση κομματικούς διορισμούς, χωρίς την κοστολόγησή τους από το Γενικό Λογιστήριο του Κράτους, ως συνήθως.

Στο Γ΄ Μέρος με τα άρθρα 26 έως 63 ακολουθούν οι επιμέρους ρυθμίσεις, κυρίως τροπολογίες δηλαδή, «φωτογραφικές» σε κάποιον βαθμό, καθώς επίσης μια καινοτομία που αφορά το σήμα των τουριστικών εγκαταστάσεων.

Αναλυτικότερα, αφορούν τους τουριστικούς λιμένες και ειδικά το Ηράκλειο Κρήτης, που προορίζεται βέβαια για ξεπούλημα, τα τουριστικά λεωφορεία και κυρίως ανοιχτού τύπου αστικής περιήγησης, που πλέον γίνονται ηλεκτροκίνητα και με πρόσβαση ΑΜΕΑ, όπου όμως θα έπρεπε να προβλέπεται καθώς επίσης να στηρίζεται η δυνατότητα μετασκευής τους στην Ελλάδα, αφού υπάρχουν ελληνικές εταιρείες -το έχουμε καταθέσει στα Πρακτικά-, τα τουριστικά γραφεία σε σχέση με τις εγγυητικές επιστολές και τα πρόστιμα, τα τουριστικά καταλύματα, τους ξεναγούς, καθώς επίσης και θέματα προσωπικού του Υπουργείου. Εκτός αυτού αφορούν την αδειοδότηση τουριστικών επενδύσεων, που τροποποιεί κάποιες διαδικασίες έγκρισης ειδικά σε χιονοδρομικά κέντρα, σε μονάδες ιαματικής θεραπείας, θερμαλισμού, θαλασσοθεραπείας και αναζωογόνησης, καθώς επίσης το σήμα επισκέψιμης τουριστικής μονάδας.

Τέλος, υπάρχουν κάποιες διαδικαστικές λεπτομέρειες για την καμπάνια προβολής του ελληνικού τουρισμού, ρυθμίσεις για το φετινό πρόγραμμα κοινωνικού τουρισμού όσον αφορά την καταβολή των κουπονιών, των vouchers, σε επιχειρήσεις, καθώς επίσης ορισμένα μέτρα ειδικά για την πανδημία όπου παρατείνεται η διάρκεια μίσθωσης τουριστικών λιμένων, ενώ αναφέρονται η αποζημίωση ξενοδοχείων καραντίνας και τα έξοδα μετακίνησης του προσωπικού του Υπουργείου για ελέγχους.

Περαιτέρω, ο ιαματικός τουρισμός είναι μέρος του τουρισμού ευεξίας επειδή αφορά υπηρεσίες φιλοξενίας σε ιαματικές πηγές, αποτελώντας επιπλέον τομέα του ιατρικού τουρισμού αφού η συγκεκριμένη διαμονή έχει θεραπευτικές ιδιότητες. Εν προκειμένω, συνολικά, με βάση μελέτη της ΔΙΑΝΕΟΣΙΣ, ο τουρισμός ευεξίας θα μπορούσε να προσφέρει 13,5 δισεκατομμύρια ευρώ στο ΑΕΠ μας -13,5 δισεκατομμύρια!- με εκατόν εβδομήντα μία χιλιάδες θέσεις εργασίας μέσα σε μόλις πέντε χρόνια -τα νούμερα είναι καταπληκτικά-, σημειώνοντας πως ο εναλλακτικός τουρισμός γενικότερα είναι σημαντικός για την επέκταση της τουριστικής σεζόν και για την απασχόληση σε μη τουριστικές περιοχές.

Εν τούτοις, ενώ υπάρχει μια καλή ιδέα στο νομοσχέδιο, η υλοποίησή της, που προσκομίστηκε σήμερα, έχει σημαντικότατα κενά, όπως ποιες πηγές και με τι αποτίμηση ή μίσθωμα θα παραχωρηθούν στην «ΙΠΕ Α.Ε.», σε ποιον ανήκουν αυτές οι πηγές κ.λπ., ενώ αναφέραμε αναλυτικά θέματα και παραδείγματα στην επιτροπή και δεν υπάρχει λόγος να τα επαναλάβουμε.

Συνεχίζοντας, με τον γαστρονομικό τουρισμό και τη σηματοδότηση των διαφόρων τύπων του, θεωρούμε πως αποτελεί μια πολύ ενδιαφέρουσα περίπτωση, που θα μπορούσε και θα έπρεπε να συνδυαστεί με την εγχώρια παραγωγή, πόσω μάλλον όταν δεν νοείται γαστρονομικός τουρισμός με εισαγόμενα προϊόντα, όπως μουσακά, ντολμαδάκια και μέλι Κίνας, ντομάτες Τουρκίας, ελιές Καλαμών Αιγύπτου κ.λπ..

Περαιτέρω, στις επιμέρους διατάξεις για τα σήματα αναφερθήκαμε ιδιαίτερα στα μικρά ζυθοποιεία που πρέπει να στηριχθούν, επειδή αποτελούν σημαντική πηγή τοπικής δραστηριότητας και απασχόλησης. Όπως τονίσαμε, ανάλογη σήμανση υπάρχει για τα οινοποιεία της χώρας μας, που όμως δεν έχουν αναπτυχθεί τόσο όσο στην Πορτογαλία, σημειώνοντας πως στην τελευταία ο οινικός τουρισμός προσέλκυε, πριν από την πανδημία, περίπου δυόμισι εκατομμύρια τουρίστες.

Τα παραπάνω αφορούν και τα υπόλοιπα σήματα, όπως για τα τυροκομεία και τα ελαιοτριβεία, σημαντικά προϊόντα της χώρας μας, ελαιόλαδο και φέτα, που δυστυχώς καταστρέφονται από τη νοθεία, ειδικά στις εξαγωγές. Εν τούτοις, αν και είναι καλή ιδέα, δεν συγκεκριμενοποιείται η υλοποίηση, δηλαδή ποια θα είναι τα κριτήρια για τη λήψη σήματος, που δυστυχώς θα καθοριστούν με κοινή υπουργική απόφαση.

Όσον αφορά τώρα τον κοινωνικό τουρισμό, οι ρυθμίσεις του παρόντος είναι σχετικά δευτερεύουσας σημασίας, διαδικαστικές, όπως οι διευκολύνσεις και το ακατάσχετο της είσπραξης, καθώς επίσης η επέκταση της περιόδου εξαργύρωσης στις πυρόπληκτες περιοχές. Είναι θετικό πάντως το ότι προωθήθηκε περισσότερο μέσα στην πανδημία, όπως είχαμε άλλωστε προτείνει πρώτοι, αν και με μόλις 97 εκατομμύρια το 2021, καθώς επίσης με 12 εκατομμύρια ελάχιστο ποσόν το 2022 κατά τον προϋπολογισμό. Εμείς είχαμε προτείνει να στηριχθεί ο κοινωνικός τουρισμός το 2020 με 300 εκατομμύρια ευρώ, σύμφωνα με παραδείγματα άλλων χωρών, όχι δικά μας, όπως της Πολωνίας, ενώ είναι λάθος που σπαταλήθηκαν 43,3 δισεκατομμύρια για να στηριχθεί η ανεργία και δόθηκαν μόλις 97 εκατομμύρια στον κοινωνικό τουρισμό, που θα στήριζε την εργασία.

Ειδικά σε σχέση με τα άρθρα 33 έως 37, φαίνεται να αφορούν κυρίως τη νέα επένδυση σε γκολφ και σε ξενοδοχεία συνιδιοκτησίας του «COSTA NAVARINO», στο οποίο πρόσφατα ο Υπουργός Τουρισμού βραβεύτηκε από τον Σύνδεσμο Γερμανών Πρακτόρων για την αντιμετώπιση της πανδημίας στην Ελλάδα, παρά το ότι στο θέμα της πανδημίας έχουμε ήδη τις χειρότερες επιδόσεις παγκοσμίως.

Βέβαια οι Γερμανοί βράβευσαν επίσης τον κ. Παπανδρέου του ΠΑΣΟΚ παρά την καταδίκη της χώρας μας εκ μέρους του στο ΔΝΤ. Οπότε πρέπει να είναι κανείς πολύ προσεκτικός με τα βραβεία που δίνουν οι Γερμανοί.

Ιδιαίτερο ενδιαφέρον έχει το άρθρο 47, με το οποίο φαίνεται πως επιχειρείται ένα ξεκαθάρισμα της υφιστάμενης επιχειρηματικότητας στον ιαματικό τουρισμό, με την αναγκαστική σηματοδότηση, που οι παράμετροί της καθορίζονται ξανά με υπουργική απόφαση. Είναι λογικό πως έτσι θα ξεπουληθούν πιο εύκολα οι υπάρχουσες εκμεταλλεύσεις που δεν έχουν σήμα ή που δεν ικανοποιούν τα όποια κριτήρια της «ΙΠΕ Α.Ε.», είτε έχουν μισθωθεί είτε όχι, απαξιώνοντας την όποια δραστηριότητα και υπεραξία τους. Μοιάζει με ένα είδος απαλλοτρίωσης, ενώ θα έπρεπε να δοθεί κάποια εύλογη περίοδος προσαρμογής, έτσι ώστε να αποφασίσει η αγορά -φιλελεύθερη οικονομία λέτε ότι έχουμε- σε σχέση με τις υπηρεσίες τους.

Θα κλείσουμε με το άρθρο 60, με το οποίο δίνεται στους τουριστικούς λιμένες που έχουν πληγεί από τις συνέπειες της πανδημίας ως αποζημίωση, η δυνατότητα παράτασης της διάρκειας των μισθωτήριων συμβάσεών τους κατά δύο έτη. Όπως αναφέραμε ως λογική αποζημίωσης είναι σωστή, ενώ αυτό ακριβώς θα έπρεπε να είχε συμβεί με τη «FRAPORT», αντί να αποζημιωθεί, όπως η Τουρκία με το αεροδρόμιο της Αττάλειας. Εν προκειμένω, το αεροδρόμιο της Αττάλειας είχε εκρηκτική αύξηση αφίξεων τα τελευταία χρόνια, ενώ παρά το ότι έληξε η παραχώρηση, δόθηκε παράταση της σύμβασης, για να επανέλθει λόγω της πανδημίας, αντί αποζημίωση όπως στα ελληνικά αεροδρόμια. Παράταση σύμβασης.

Μόλις αυτές τις ημέρες η «FRAPORT» με τον τοπικό συνέταιρό της υπέβαλαν πρόταση για την επέκταση της παραχώρησης για είκοσι πέντε χρόνια έναντι 7,25 δισεκατομμυρίων ευρώ, όπως θα καταθέσουμε στα Πρακτικά, όταν για τα δεκατέσσερα ελληνικά αεροδρόμια δόθηκαν λίγο παραπάνω από 1,2 δισεκατομμύριο για σαράντα χρόνια, με δάνεια εκ μέρους των ελληνικών τραπεζών και με μια εντελώς σκανδαλώδη σύμβαση. Δηλαδή η «FRAPORT» έδωσε πάνω από έξι φορές περισσότερα στην Τουρκία για την Αττάλεια από όσα για τα αεροδρόμια της Ελλάδας, σημειώνοντας πως το αεροδρόμιο της Αττάλειας είχε τριάντα πέντε εκατομμύρια επιβάτες το 2019, ενώ τα δεκατέσσερα της «FRAPORT» στην Ελλάδα τριάντα εκατομμύρια.

Δεν είναι λοιπόν ο ορισμός της ανοησίας της Κυβέρνησής μας, για τους ίδιους περίπου επιβάτες οι Γερμανοί να πληρώνουν πάνω από τα εξαπλάσια στην Τουρκία για δεκαπέντε χρόνια μικρότερη χρονική διάρκεια της σύμβασης; Ακόμα χειρότερα η «FRAPORT» επέβαλε στην Ελλάδα όριο αφίξεων τριάντα οκτώ εκατομμύρια επιβάτες για το 2022, κάτω από τις οποίες θα αποζημιώνεται με το ν.4810/2021, που ψήφισε η ελληνική Κυβέρνηση, η οποία την αποζημίωσε -δεν έδωσε παράταση, έδωσε χρήματα- 177,9 εκατομμύρια για τις χρήσεις 2019-2022, όταν στήριξε ολόκληρο τον πρωτογενή μας τομέα μόλις 183 εκατομμύρια. Έδωσε στη «FRAPORT» 177 εκατομμύρια και στήριξε ολόκληρο τον πρωτογενή μας τομέα με μόλις 183 εκατομμύρια.

Δεν πρόκειται ειλικρινά για το άκρον άωτο της ανοσίας; Δεν είναι ντροπή μας, για τον ορισμό της κακοδιαχείρισης λόγω της οποίας έχει καταδικαστεί σε μια κυλιόμενη χρεοκοπία η πάμπλουτη χώρα μας;

Ευχαριστώ πολύ.

(Στο σημείο αυτό ο Βουλευτής κ. Βασίλειος Βιλιάρδος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε συνάδελφε.

Τον λόγο τώρα έχει ο ειδικός αγορητής του ΜέΡΑ25 κ. Αρσένης.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κυρία Πρόεδρε.

Βουλεύτριες, Βουλευτές, Υπουργέ -ο ίδιος ο Υπουργός απουσιάζει, αλλά γνωρίζω ότι κι εσείς είστε γνώστρια της υπόθεσης Ζακύνθου, οπότε θα του τα μεταφέρετε- προφανώς από την πρώτη στιγμή, παρά την υποκρισία της Κυβέρνησης, το θέμα μας εδώ πέρα ήταν η Ζάκυνθος.

Από την πρώτη στιγμή ως ΜέΡΑ25 καταγγείλαμε τι προσπαθούσε να κάνει η Κυβέρνηση. Τι ήταν αυτό; Έφερε στη διαβούλευση ένα νομοσχέδιο με τη Ζάκυνθο μέσα, το απέσυρε από την επιτροπή, γιατί φοβήθηκε ότι θα έρθει ο δήμαρχος, οι κάτοικοι, οι μητροπολίτες και θα πούνε τα πράγματα όπως είναι εδώ μέσα γι’ αυτό το σκάνδαλο της Ζακύνθου και τώρα μας το φέρνει τελευταία στιγμή στην Ολομέλεια, όταν έχει ξεπεράσει την ακρόαση των φορέων. Απλά και όμορφα πράγματα, το πώς κατανοεί η Νέα Δημοκρατία τη δημοκρατική λειτουργία του Κοινοβουλίου όταν είναι να εξυπηρετηθούν συμφέροντα. Διότι πρόκειται κατ’ αρχήν για μια υφαρπαγή γης οκτακοσίων ανθρώπων, διακοσίων οικογενειών, στα ορεινά της Ζακύνθου, δημοτικής έκτασης και εκκλησιαστικής.

Η ιστορία ξεκινάει λίγο πιο παλιά, όταν εμφανίζεται, υποτίθεται, ο Εμίρης του Κατάρ και όλες οι κυβερνήσεις κάνουν υποκλίσεις στον Εμίρη του Κατάρ που θέλει να αγοράσει τη Ζάκυνθο, το 15% του νησιού, και να κάνει τρομερά πράγματα. Τελικά ο ίδιος ο Εμίρης λέει ότι δεν έχει καμμία σχέση. Το Συμβούλιο Πλημμελειοδικών Αθηνών ζητάει στον εισαγγελέα, ο οποίος περιμένουμε ακόμα να δούμε τις αντιδράσεις του πολύν καιρό μετά, να κινήσει κακουργηματικές διαδικασίες για όσους και όσες και όσα είχαν εμπλακεί στη διαδικασία αγοραπωλησίας, είτε είναι ιδιώτες είτε είναι λειτουργοί του δημοσίου.

Τώρα λοιπόν που όλη αυτή η ιστορία του Εμίρη ξεφούσκωσε, πάμε να βρούμε άλλη λύση. Ξεκίνησε η ιδέα του «ΝΑΥΑΓΙΟ Α.Ε.», ότι τελικά δηλαδή όλη αυτή η γη, το 15% της Ζακύνθου, θα ανήκε κατά λάθος στον Εμίρη. Όχι, πάμε να δούμε το κομμάτι, είναι δημόσιο και είναι η περιοχή γύρω από το «ΝΑΥΑΓΙΟ Α.Ε.», οπότε θα κάνουμε μια δημόσια εταιρεία, που βέβαια μετά, μπορούμε να την παραχωρήσουμε στον δήθεν Εμίρη του Κατάρ. Δεν υπάρχει κανένα πρόβλημα.

Τώρα και αυτό αλλάζει και γίνεται επιτροπή. Και τι περιλαμβάνει αυτή η επιτροπή; Μας λέει ο Υπουργός ότι αυτή την επιτροπή την κάνουμε μόνο και μόνο για να διασώσουμε το ναυάγιο, το πλοίο δηλαδή, το τσιγαράδικο με τα παράνομα τσιγάρα που είχε βυθιστεί εκεί πέρα.

Για να δούμε τι λέει το νομοσχέδιο, η τροπολογία σας. Η επιτροπή έχει ως αντικείμενο τη διενέργεια πάσης φύσεως πράξεων διοίκησης και διαχείρισης. Σοβαρά μιλάτε; Πάσης φύσεως πράξεις διοίκησης και διαχείρισης χρειάζονται για να προστατεύσετε το ναυάγιο;

Αποσύρετε αυτές τις λέξεις, κύριε Υπουργέ. Διαγράψτε τις από την τροπολογία σας. Γιατί διστάζετε; Δηλαδή και ΣΔΙΤ μπορείτε να κάνετε; Διαχείριση είναι, όπως μας λέτε; Μας το είχατε πει εσείς ο ίδιος για τα νοσοκομεία. Διαχείριση είναι το ΣΔΙΤ. Δεν επηρεάζει. Δεν είναι πρόβλημα. Άρα και ΣΔΙΤ μπορεί να γίνει;

**ΒΑΣΙΛΕΙΟΣ ΚΙΚΙΛΙΑΣ (Υπουργός Τουρισμού):** Θα σας πω μετά.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ναι, βέβαια.

Ως προς τα άλλα άρθρα, ξέρετε ότι δεν είμαστε όλοι νομικοί, αλλά καταλαβαίνουμε, διαβάζουμε από νόμους.

**ΒΑΣΙΛΕΙΟΣ ΚΙΚΙΛΙΑΣ (Υπουργός Τουρισμού):** Μάλιστα.

**ΚΡΙΤΩΝ - ΗΛΙΑΣ ΑΡΣΕΝΗΣ:** Όταν περιλαμβάνεται κάτι σε ένα νομοσχέδιο, δεν έχει σημασία αν παρακάτω εξειδικεύει μόνο την προστασία.

**ΒΑΣΙΛΕΙΟΣ ΚΙΚΙΛΙΑΣ (Υπουργός Τουρισμού):** Τον σκοπό.

**ΚΡΙΤΩΝ - ΗΛΙΑΣ ΑΡΣΕΝΗΣ:** Όχι, όχι. Το διαβάζω, γιατί υπάρχουν και νομικοί εδώ πέρα.

Η ευθύνη αυτής της επιτροπής και ο λόγος είναι η διενέργεια πάσης φύσεως πράξεων διοίκησης και διαχείρισης της ως άνω οριοθετημένης ζώνης κ.λπ., κ.λπ., με κόμμα. Τα άλλα είναι επιπλέον. Τα άλλα που βάζετε είναι επιπλέον, δεν είναι το βασικό. Το βασικό είναι αυτό που μπαίνει μπροστά-μπροστά.

Φέρτε μου έναν νομικό που να ερμηνεύει αυτή την τροπολογία, όπως εσείς. Φέρτε έναν.

Οπότε τι μας λείπουν εδώ πέρα; Οι ειδικές πολεοδομικές μελέτες κατ’ εξαίρεση των διατάξεων που είχατε φέρει στην πρότασή σας για τη «ΝΑΥΑΓΙΟ Α.Ε.», το οποίο θα γίνει μέσω των στρατηγικών επενδύσεων, όταν φέρετε το ΣΔΙΤ. Και τι μας φέρατε πριν από λίγο καιρό; Μα και βέβαια, ότι εφόσον δώσετε στα πλαίσια της διαχείρισης, κατά την ανάθεση της διαχείρισης σε μια ιδιωτική εταιρεία μέσω ΣΔΙΤ, μπορεί αυτή να απαλλοτριώνει ή μη, να κατακτά με οποιονδήποτε τρόπο θέλει χίλια πεντακόσια μέτρα σε ευθεία όλη τη γη, μια τεράστια έκταση.

Βέβαια, έχει μια μεγάλη ιστορία αυτή η υπόθεση. Θυμάμαι όταν είχα κάνει την πρώτη επίκαιρη ερώτηση για το ζήτημα, ήρθε ο κ. Γεωργιάδης, ο οποίος διερρήγνυε τα ιμάτιά του υπέρ αυτής της επένδυσης. Μετά, όταν έμαθε τι λέει το Συμβούλιο Πλημμελειοδικών, έκανε πίσω και είπε: «Δεν με ενδιαφέρει. Ας κάνουν ό,τι θέλουν οι Ζακυνθινοί. Αν θέλουν να πεινάσουν, ας πεινάσουν. Δεν έχει σημασία αν νομίμως ή παρανόμως αποκτήθηκε αυτή η περιοχή. Ήταν αναξιοποίητη». Ειρήσθω εν παρόδω, η γη των οκτακοσίων ανθρώπων ήταν αναξιοποίητη. «Και τώρα ήρθε ένας άνθρωπος να κάνει κάτι. Αν δεν τον θέλουν, ας φάνε βελανίδια».

Ο κ. Θεοχάρης, επίσης, το υποστήριξε. Έφερε το «ΝΑΥΑΓΙΟ Α.Ε.». Έφυγε ο κ. Θεοχάρης. Δεν ξέρω αν είχε σχέση με την όλη υπόθεση η αλλαγή της θέσης του.

Εσείς ήρθατε και μας φέρατε τώρα όλη αυτή τη διεργασία, που ξέρετε τι μου θυμίζει, κύριε Υπουργέ; Μου θυμίζει όταν είχατε φέρει την αλλαγή της διοίκησης του ΚΕΘΕΑ με ΠΝΠ, σαν πρώτη πράξη αυτής της Κυβέρνησης. Δεν θα το ξεχάσω ποτέ. Αυτό μου θυμίζει που αποσύρατε το άρθρο για το ναυάγιο, για να αποφύγετε την ακρόαση φορέων και να το φέρετε τελευταία στιγμή.

Μας λέει, βέβαια, ο κ. Κικίλιας ότι χρειάζεται να τα κάνουμε όλα αυτά για να διασώσουμε το ναυάγιο. Το ναυάγιο είπαμε ότι είναι το πλοίο με τα παράνομα τσιγάρα που βυθίστηκε στην παραλία που λέγεται σήμερα «ναυάγιο».

Μας είπε πριν από λίγο ο κ. Θεοχάρης ότι διαλύθηκε το ναυάγιο, είχαμε δίκιο. Και σας φέρνω εδώ την φωτογραφία και την καταθέτω στα Πρακτικά. Είναι σημερινή φωτογραφία. Είναι το πλοίο του ναυαγίου όπως υπάρχει από φωτογραφία του 2017, όπως ήταν. Στην ουσία, δεν έχει αλλάξει το παραμικρό. Την καταθέτω στα Πρακτικά, για να τελειώνει το θέατρο του παραλόγου.

(Στο σημείο αυτό ο Βουλευτής κ. Κρίτων - Ηλίας Αρσένης καταθέτει για τα Πρακτικά την προαναφερθείσα φωτογραφία, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Μας είπε ο κ. Κικίλιας ότι εδώ και ενάμιση χρόνο δεν πηγαίνει κανένας στο ναυάγιο.

Σας παραθέτω, κύριε Κικίλια, ότι είχαμε δώσει ξανά στη δημοσιότητα και στην επίκαιρη ερώτηση με τον κ. Θεοχάρη -δεν τα ξέρετε, δεν σας ενημέρωσε- φετινές φωτογραφίες από το ύψωμα πάνω από το ναυάγιο. Είναι φετινές φωτογραφίες από την παραλία ναυάγιο, το οποίο, από ό,τι φαίνεται, έχει αρκετό κόσμο.

Τις παραδίδω και αυτές στα Πρακτικά.

(Στο σημείο αυτό ο Βουλευτής κ. Κρίτων - Ηλίας Αρσένης καταθέτει για τα Πρακτικά τις προαναφερθείσες φωτογραφίες, οι οποίες βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Μας είπαν μετά ότι είναι για την ασφάλεια των πολιτών όλα αυτά και ότι υπάρχει κίνδυνος. Πράγματι, είχαμε το τραγικό γεγονός της απώλειας της ζωής ενός ανθρώπου το 2017. Είναι μια υπόθεση η οποία έχει απασχολήσει πάρα πολύ τον τοπικό Τύπο για το ποιες ήταν οι πιθανές αιτίες.

Όμως, εδώ πέρα έχουμε μόνο για το 2021, φέτος, μόνο για τη Ζάκυνθο δεκαεπτά πνιγμούς στις παραλίες. Δεκαεπτά πνιγμούς σε μια χρονιά, μηδέν ατυχήματα στο ναυάγιο. Πριν από τέσσερα χρόνια, το 2017, είχαμε μια απώλεια ζωής, όντως, σε όλα αυτά τα χρόνια που λειτουργεί αυτός ο τόπος. Η μία απώλεια είναι λόγος για μας φέρατε ΣΔΙΤ και ιδιωτικοποίηση. Οι δεκαεπτά πνιγμοί στον Λαγανά, στο Τσιλιβί, στον Βασιλικό δεν είναι λόγος να κινητοποιηθεί η Κυβέρνηση! Επιλεκτική ευαισθησία διακρίνω! Επιλεκτικότατη ευαισθησία διακρίνω σε μια περιοχή που για την ασφάλειά της υπάρχει τοιχίο εκατόν είκοσι μέτρων από το 1999 και υπάρχει μια πρόταση του δήμου, των πολιτών μαζί με την Εκκλησία για το πώς μπορούν να βελτιώσουν τη διαχείριση των αυτοκινήτων, ώστε να βελτιωθεί περαιτέρω η εμπειρία της επίσκεψης.

Βέβαια, είναι πολύ εντυπωσιακό ότι αυτή η παράκτια ζώνη του ναυαγίου είναι μια μαγική παράκτια ζώνη όπου η παραλία δεν είναι στο ύψος της θάλασσας. Η παραλία στο ναυάγιο φτάνει μέχρι τα εβδομήντα μέτρα ύψος και πάει και δεκαπέντε μέτρα μέσα το φρύδι.

Σας καταθέτω εδώ πέρα την έκθεση επανακαθορισμού, οριοθέτησης του αιγιαλού από ένα γραφείο για τα Πρακτικά. Πήγαν οι άνθρωποι και βρήκαν ότι, ούτε λίγο ούτε πολύ, κάθε άλλο παρά παραλία είναι αυτό του οποίου θέλετε να αναθέσετε τη διαχείριση. Είναι κάτι το οποίο φτάνει καμμιά δεκαριά στρέμματα πάνω από τα τρομερά αυτά βράχια του ναυαγίου, που το κάνουν τόσο μεγάλο και τόσο σημαντικό προορισμό. Είναι εκτός από παραλία και πολλή γη.

(Στο σημείο αυτό ο Βουλευτής κ. Κρίτων - Ηλίας Αρσένης καταθέτει για τα Πρακτικά την προαναφερθείσα έκθεση, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Οπότε το ερώτημα που εδώ τίθεται είναι αν στηρίζετε ακόμη, ναι ή όχι, την επένδυση του δήθεν Εμίρη του Κατάρ -γιατί αυτό αφορά η τροπολογία αυτή- και θα ήθελα να είστε σαφής. Πείτε μας: Μετά το ομόφωνο βούλευμα του Συμβουλίου Πλημμελειοδικών, στηρίζετε, ναι ή όχι, ως Κυβέρνηση αυτό που φερόταν ως τώρα σαν επένδυση του Εμίρη του Κατάρ;

Πάμε τώρα στο άλλο μεγάλο ζήτημα: Πώληση του νερού, του ανθού του νερού, του ιαματικού νερού, του θεραπευτικού νερού. Έχουμε ανοικτές πηγές στις Θερμοπύλες, στα Καμένα Βούρλα, σε τόσες άλλες περιοχές όπου χιλιάδες συμπολίτες μας -και εγώ προσωπικά και πάρα πολλοί άνθρωποι εδώ μέσα- είμαι σίγουρος ότι έχουμε επισκεφτεί και επισκεπτόμαστε, γιατί πέρα από την αναψυχή, είναι και ιαματικές. Ποιος το λέει όλο αυτό; Μα, το λέει η ευρωπαϊκή οδηγία για τη διασυνοριακή υγεία, που αναγνωρίζει το δικαίωμα των πολιτών, του Γερμανού, του Ιταλού, του Βέλγου, του Ισπανού να φύγουν από τη χώρα τους και να πάνε σε μια άλλη χώρα για θερμαλισμό, για θεραπευτική αγωγή, για υδροθεραπεία.

Όλως περιέργως, η Ελλάδα δεν μπορεί να αξιοποιήσει αυτές τις πηγές, τις οποίες τώρα τις ιδιωτικοποιείτε ανοικτές και κλειστές. Δεν μπορεί να τις αξιοποιήσει, γιατί δεν έχει αναγνωρίσει την υδροθεραπεία ως μέσο θεραπείας στην πράξη. Θα την αναγνωρίσει, αφού ιδιωτικοποιηθούν, όταν όπως πάει κανείς στις πολύ ωραίες υποδομές στις Θέρμες του Σύλλα θα πρέπει να πληρώσει αδρά με ένα βαλάντιο που δεν το έχει ο καθένας.

Αντίθετα, τι κάνουν άλλες χώρες; Στην Ιταλία, παραδείγματος χάριν, επειδή είναι τόσο σημαντικές για τη δημόσια υγεία οι ιαματικές πηγές έχουν βάλει όριο ότι μόνο 10% με 20% των επισκεπτών σε αυτές μπορεί να είναι εκτός Ιταλίας. Γιατί ακριβώς βάζουν πρώτα τη δημόσια υγεία. Θα έπρεπε αυτές οι πηγές να είναι μέρος του Εθνικού Συστήματος Υγείας, όπως γίνεται στη Γερμανία, στην Αυστρία, στη Γαλλία, στην Ισπανία. Αντί γι’ αυτό, εσείς φέρνετε την «ΙΠΕ Α.Ε.» με έδρα πού; Προφανώς στην Αθήνα. Πού θα είναι; Στα Καμένα Βούρλα ή στην Αιδηψό; Στην Αθήνα, βεβαίως, γιατί κτηματικό γραφείο είναι, το μεσιτικό γραφείο είναι. Ο στόχος του δεν είναι το πώς θα προστατευτεί η δημόσια υγεία ή θα υπάρχει πρόσβαση στους πολλούς σ’ αυτό το δημόσιο αγαθό, ο στόχος του είναι πώς θα τα πουλήσουμε.

Ακούσαμε στην ακρόαση «οι ανάγκες αυτή τη στιγμή για τον θερμαλισμό στην Ελλάδα είναι έρευνα που δεν υπάρχει, είναι εκπαίδευση που έχει καταργηθεί εδώ και περίπου εξήντα χρόνια, είναι ταξινόμηση». Τίποτα γι’ αυτά στο νομοσχέδιό σας.

Τί περιλαμβάνεται στο νομοσχέδιό σας. Έξι μήνες έχουν διορία οι δήμοι να αξιοποιήσουν αυτές τις πηγές, να αποφασίσουν για την αξιοποίησή τους, αλλιώς πάνε στην «Ιαματικές Πηγές Α.Ε.». Η «Ιαματικές Πηγές Α.Ε.», αυτή η ανώνυμη εταιρεία, θα εγκρίνει τις οικονομοτεχνικές μελέτες των δήμων και αν δεν της αρέσουν, θα τις απορρίπτει. Είναι δυνατόν μια ιδιωτική εταιρεία να εγκρίνει οικονομοτεχνική μελέτη δημόσιου πόρου που δεν της ανήκει; Είναι δυνατόν ακόμα να μην έχετε διαγράψει αυτό το κομμάτι από το νομοσχέδιό σας, πέρα από τη διαγραφή όλης της παραγράφου του νομοσχεδίου που αφορά τις «Ιαματικές Πηγές Α.Ε.»; Και βέβαια, αναρωτιέμαι: Τα 28,5 εκατομμύρια ευρώ του Ταμείου Ανάκαμψης για τον ιαματικό τουρισμό, πού θα πάνε; Θα πάνε στις εταιρείες που είναι οι δήμοι ή θα πάνε στις εταιρείες της «Ιαματικές Πηγές Α.Ε.»; Με τις επτά εταιρείες, τις επτά πηγές της ΕΤΑΔ του ΤΑΙΠΕΔ τί θα γίνει; Αυτές ανήκουν σε άλλον θεό; Θα τις βάλετε και αυτές στην «Ιαματικές Πηγές Α.Ε.» ή όχι; Για πείτε μας. Διότι έχετε αποφύγει να απαντήσετε στο ερώτημα σε τρεις συζητήσεις στις επιτροπές και είμαι σίγουρος ότι θα αποφύγετε και σε αυτό. Τί θα γίνει με τις επτά πηγές που παρανόμως με βάση τις αποφάσεις του Συμβουλίου της Επικρατείας έχετε δώσει στο ΤΑΙΠΕΔ και πρέπει να τις επιστρέψετε, όχι στην «Ιαματικές Πηγές Α.Ε.», αλλά στους δήμους.

Πάμε σε ένα άλλο ζήτημα, «Τουριστικός Λιμένας Ηρακλείου Κρήτης». Εδώ ικανοποιείτε –υποτίθεται- ένα αίτημα της κοινωνίας. Πότε το ικανοποιείτε; Μα, τώρα η «RED» θυγατρική της «ΑΚΤΩΡ» αγόρασε σε ένα εξευτελιστικό ποσό 40 εκατομμυρίων ευρώ τριακόσια σαράντα τρία στρέμματα στις Γούρνες του Ηρακλείου σε μια από τις ακριβότερες περιοχές. Είναι αδιανόητη η τιμή. Αλλά δεν είναι αυτό το θέμα μας. Αυτό το αγόρασε και θα κάνε μέσα mall και μαρίνα, ξαφνικά αλλάζετε τους όρους της άλλης μαρίνας.

Ας δούμε, όμως, μια άλλη περίπτωση. Λουτράκι. Τουριστικός λιμένας πάνω στην αρχαία Δίολκο. Το ΚΑΣ αποφασίζει ότι δεν μπορεί να προχωρήσει, επειδή είναι αυτά τα πολύ σημαντικά αρχαία. Με υπουργική απόφαση του τότε Πρωθυπουργού και Υπουργού Πολιτισμού κ. Σαμαρά, επίσης ακυρώνεται. Ακόμα, ακόμα, όμως, δεν το έχετε αποχωροθετήσει. Συνεχίζετε τον τουριστικό λιμένα στο Λουτράκι να τον έχετε πάνω στην αρχαία Δίολκο. Στον «Τουριστικό Λιμένα Ηρακλείου Κρήτης» που ήλθε η θυγατρική της «ΑΚΤΩΡ» να αγοράσει τις Γούρνες και να κάνει δίπλα, λίγα χιλιόμετρα παρακάτω, τη δική της μαρίνα, αμέσως σπεύσατε να κάνετε τη διόρθωση. Περιμένουμε το Λουτράκι.

Diamonds. Εδώ πέρα κάνετε μια σειρά από τοπικούς οργανισμούς διαχείρισης προορισμού. Στόχος είναι η οργάνωση των προορισμών; Ας ακούσουμε τι μας λένε οι εργαζόμενοι στον ΕΟΤ. Μας λένε ότι ο στόχος σας είναι η ανάθεση στη Marketing Greece των μελετών για καθέναν από αυτούς. Η ιδιωτικοποίηση της τουριστικής προβολής της Ελλάδας που ξεκινήσατε από τον ΕΟΤ και τώρα δημιουργείτε και άλλα πεδία για αναθέσεις των μελετών προβολής κάθε μιας περιοχής. Βλέπουμε, δηλαδή, ότι όπου θέλετε τα μαζεύετε σε έναν και όταν έχετε εξασφαλίσει την ιδιωτικοποίηση για τους πολλούς, τα διαμοιράζετε, για να μπορούν να είναι πολλές οι μελέτες.

Όσον αφορά τώρα τα άλλα άρθρα, πρόκειται για ένα έγκλημα διαρκείας. Εδώ βλέπουμε τη διάλυση της πολεοδομικής νομοθεσίας όσον αφορά τα σύνθετα τουριστικά καταλύματα και τις μεγάλες μονάδες. Τί κάνετε; Στην ουσία ένα νόμο έχετε για τα μεγάλα, ότι είναι υπεράνω νόμου. Οι νόμοι είναι μόνο για τους μικρούς! Για τα σύνθετα τουριστικά είναι υπεράνω νόμων, αυτός είναι ο νόμος σας.

Θέλουμε να καταγγείλουμε για ακόμη μία φορά τις διαδικασίες ντροπής που έχουν εξελιχθεί σε αυτό το Κοινοβούλιο, την καταστρατήγηση του Κανονισμού της Βουλής, όπου αυτά τα νομοσχέδια, όπως και αυτό, κατατίθενται μία και δυο και τρεις μέρες πριν τη συζήτηση στις επιτροπές και μία εβδομάδα πριν τη συζήτηση στην Ολομέλεια. Ο Κανονισμός μιλάει για ένα μήνα απόσταση. Αυτές οι διαδικασίες που ευτελίζουν την δημοκρατία μας σας καλούμε να τις σταματήσετε. Εφαρμόστε επιτέλους τον Κανονισμό της Βουλής. Σταματήστε πλέον τις εξυπηρετήσεις εξπρές, γιατί αυτά βιώνουμε εδώ.

Είναι προφανές ότι το ΜέΡΑ25 καταψηφίζει αυτό το νομοσχέδιο.

Ευχαριστώ πολύ, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε συνάδελφε.

Μπαίνουμε στον κατάλογο των ομιλητών.

Κυρίες και κύριοι συνάδελφοι, επειδή ο κατάλογος είναι μακρύς, θα σας παρακαλέσω πάρα πολύ να είστε συνεπείς στον χρόνο σας, ο οποίος υπενθυμίζω είναι τρία λεπτά.

Τον λόγο έχει ο κ. Λιούπης από τη Νέα Δημοκρατία.

**ΑΘΑΝΑΣΙΟΣ ΛΙΟΥΠΗΣ:** Σας ευχαριστώ, κυρία Πρόεδρε.

Κύριε Υπουργέ, κυρία Υφυπουργέ, κυρίες και κύριοι συνάδελφοι, θα ξεκινήσω και εγώ με την τροπολογία για το ναυάγιο της Ζακύνθου που τόσες αντιδράσεις υπάρχουν από την πλευρά της Αντιπολίτευσης. Απάντησε βέβαια επί της ουσίας ο Υπουργός. Δεν αναφέρεται σε ιδιοκτησιακό καθεστώς της περιοχής. Άκουσα, επίσης, ότι δίνετε το ναυάγιο στα μεγάλα συμφέροντα. Εγώ είδα μια πενταμελή επιτροπή διαχείρισης, η οποία πλην του εκπροσώπου του Υπουργείου, όλοι οι άλλοι είναι εκπρόσωποι των τοπικών θεσμικών φορέων. Επιμελητήριο, ξενοδόχοι, δήμος, περιφέρεια. Άρα, ποιος λοιπόν, εκπροσωπεί αυτά τα μεγάλα συμφέροντα, όπως ακούστηκε;

Ο στόχος φυσικά είναι επείγον θέμα. Πρώτον, γιατί πρέπει να γίνει αναστήλωση, κάθε μέρα διαλύεται. Δεύτερον, πρέπει να εξασφαλιστεί η ασφαλής πρόσβαση στην περιοχή των επισκεπτών. Και τρίτον, δύο χρόνια είναι κλειστή η πρόσβαση με ό,τι αυτό σημαίνει για την τοπική κοινωνία. Άρα, κατά τη γνώμη μου, όλοι μας πρέπει να στηρίξουμε αυτήν την τροπολογία προς όφελος της τοπικής κοινωνίας. Και στο νομοσχέδιο, κύριε Υπουργέ, όλοι μας γνωρίζουμε ότι πάνω από το 20% του ΑΕΠ της χώρας μας στηρίζεται στον τουρισμό, σε ομαλές συνθήκες.

Διαχρονικό αίτημα των τουριστικών επιχειρήσεων είναι μία συγκεκριμένη στρατηγική που να στοχεύει στην αναβάθμιση του τουριστικού προϊόντος και να εξασφαλίζει υψηλότερης ποιότητας τουριστικές υπηρεσίες. Αυτό ακριβώς κάνει το σημερινό νομοσχέδιο, με μια εθνική στρατηγική στον τουρισμό.

Έρχεται σαν συνέχεια της βαθιάς τομής που έγινε με το προηγούμενο νομοσχέδιο του Υπουργείου για τον καταδυτικό τουρισμό, που έβαλε την Ελλάδα για πρώτη φορά στον παγκόσμιο χάρτη σε σχέση με τις ειδικές μορφές τουρισμού. Να θυμίσω ότι στην Αλόννησο έχουμε το πρώτο στην Ελλάδα υποβρύχιο μουσείο, το παλαιότερο ναυάγιο στην Ευρώπη, το ναυάγιο της Περιστέρας, ενώ δρομολογούνται και άλλα καταδυτικά πάρκα στον δυτικό Παγασητικό και στα νησιά από την περιφέρεια και το Υπουργείο.

Το παρόν σχέδιο νόμου ακούει ανάγκες της αγοράς, λύνει πρακτικά ζητήματα που είχαν προνοήσει, αποδεικνύοντας τη σταθερή προσήλωση της Κυβέρνησης στη δημιουργία θεσμικού πλαισίου και κλίματος φιλικού προς τις επενδύσεις και την επιχειρηματικότητα.

Με συγκεκριμένες διαδικασίες, περιοχές που καλύπτουν συγκεκριμένα κριτήρια χαρακτηρίζονται ως Πρότυποι Τουριστικοί Προορισμοί Ολοκληρωμένης Διαχείρισης. Πρόκειται για περιοχές που ξεχωρίζουν ήδη για την τουριστική προβολή που έχουν. Οι πρότυποι τουριστικοί προορισμοί ξεχωρίζουν για τα ιδιαίτερα φυσικά χαρακτηριστικά τους, μπορούν να υποστηρίξουν και ειδικές μορφές τουρισμού, όπως πρόσβαση ανθρώπων με αναπηρία, έχουν άμεση πρόσβαση σε λιμάνια και αεροδρόμια.

Δίνεται η δυνατότητα σε αναπτυξιακούς οργανισμούς και σε αναπτυξιακές εταιρείες των ΟΤΑ να λειτουργήσουν ως Οργανισμοί Διαχείρισης και Προώθησης Προορισμού. Οι οργανισμοί αυτοί λειτουργούν συμβουλευτικά και υποστηρικτικά προς τους ΟΤΑ και βοηθούν στην υλοποίηση στρατηγικού σχεδίου βιώσιμης τουριστικής ανάπτυξης. Έτσι, είναι ιδιαίτερα σημαντικό ότι οι Οργανισμοί Διαχείρισης και Προώθησης Προορισμού έχουν την ευελιξία να συνεργάζονται με ιδιωτικές επιχειρήσεις, με επιμελητήρια και με clusters και με tour operators, με αεροπορικές εταιρείες, ώστε να επιτυγχάνουν καλύτερα αποτελέσματα διαφήμισης και προβολής κάθε περιοχής.

Οι οργανισμοί μπορούν να συστήσουν τοπικό ή περιφερειακό Παρατηρητήριο Βιώσιμης Τουριστικής Ανάπτυξης. Να θυμίσω ότι για δεκαετίες και μέχρι πρόσφατα δεν διαθέταμε αξιόπιστα συγκεντρωτικά στοιχεία γι’ αυτό που χαρακτηρίζουμε ως «βαριά βιομηχανία» για τον τόπο μας. Πώς μπορεί κάποιος να χαράξει πολιτική χωρίς να έχει στη διάθεσή του όλα τα δεδομένα; Είχαμε μόνο αποσπασματικά στοιχεία από την Τράπεζα της Ελλάδος, από τις πύλες εισόδου της χώρας και από τις επαγγελματικές ενώσεις τουριστικών επιχειρήσεων.

Τώρα, πέραν του Παρατηρητηρίου του Υπουργείου Τουρισμού, αποκτούμε τοπικά και περιφερειακά παρατηρητήρια που θα επιτρέπουν να έχουμε αξιόπιστα δεδομένα, καθοριστικά για να καθορίσουμε την τουριστική πολιτική της χώρας σε βάθος χρόνου και να λαμβάνουμε στοχευμένα αναπτυξιακά μέτρα, εστιάζοντας στις τοπικές οικονομίες. Ένα χρόνιο αίτημα στη Μαγνησία είναι η δημιουργία του Παρατηρητηρίου Τουρισμού Βορείων Σποράδων και του Παρατηρητηρίου της χερσαίας Μαγνησίας, ακριβώς για να υπάρχει ένας αξιόπιστος τοπικός μηχανισμός τουριστικής ανάπτυξης.

Με το νομοσχέδιο μπαίνει συγκεκριμένο πλαίσιο και στις ιαματικές πηγές, η λειτουργία των οποίων αποτελούσε ένα χρόνιο και λιμνάζον πρόβλημα. Οι ιαματικές πηγές συνδέονται με πολλές μορφές τουρισμού, όπως είναι γνωστό, όπως ο τουρισμός υγείας, ευεξίας, τρίτης ηλικίας και αποδίδουν σημαντικά έσοδα σε άλλες χώρες. Το θεσμικό πλαίσιο για τις ιαματικές πηγές εκσυγχρονίζεται, αλλά η διαχείρισή τους εξακολουθεί να παραμένει στους δήμους.

Το νομοσχέδιο περιλαμβάνει και μια σειρά από διατάξεις για την τουριστική ανάπτυξη, επιλύοντας ζητήματα που απασχολούν τον τουριστικό κλάδο. Παραδείγματος χάριν, για τα λεωφορεία ανοιχτού τύπου που κάνουν τις περιηγήσεις στις πόλεις δίνονται κίνητρα για ηλεκτροκίνηση για να είναι πιο φιλικά προς το περιβάλλον.

Μετά την ενίσχυση, παραδείγματος χάριν, του επαγγέλματος του ξεναγού που ξεκίνησε προ διετίας με τη λειτουργία σχολών ξεναγών εκτός από την Αθήνα και στην Κέρκυρα και στη Ρόδο, το νομοσχέδιο διασφαλίζει επιπλέον το επάγγελμα του ξεναγού. Έτσι αποτρέπεται με πρόστιμα κάποιος που δεν διαθέτει άδεια να δουλεύει ως ξεναγός και να κάνει και διαφήμιση γι’ αυτό.

Ο ΕΟΤ και οι υπηρεσίες του αντιμετώπιζαν δυσκολίες διαφήμισης στα μέσα κοινωνικής δικτύωσης. Η συνεργασία με media shops αναβαθμίζει την τουριστική προβολή και εξασφαλίζει την προβολή του τουριστικού προϊόντος με τον καλύτερο δυνατό τρόπο, αξιοποιώντας πλήρως τα σύγχρονα τεχνολογικά μέσα.

Οι περιφέρειες της χώρας αποκτούν επιπλέον εργαλεία στην τουριστική διαφήμιση των περιοχών τους, αφού τους δίνεται η δυνατότητα να συνεργάζονται σε αυτό το επίπεδο με τον ιδιωτικό τομέα.

Ανοίγουν νέοι δρόμοι για την τουριστική προβολή σε τοπικό επίπεδο. Για πρώτη φορά στην Ελλάδα αναδεικνύεται ο τουρισμός υπαίθρου -αν μου επιτρέπεται ο όρος- δηλαδή ενώ γνωρίζαμε για τα επισκέψιμα οινοποιεία, τώρα αποδίδονται σήματα για επισκέψιμα ελαιοτριβεία, τυροκομεία, ζυθοποιεία. Περιοχές όπως η Μαγνησία, αναδεικνύουν το συγκριτικό πλεονέκτημα τους. Στο Πήλιο έχουμε την πρώτη πιστοποιημένη καθετοποιημένη αγροτουριστική εγκατάσταση στη Θεσσαλία, όπως και το επισκέψιμο οινοποιείο στη Σκιάθο.

Το τουριστικό προϊόν της χώρας έχει φτάσει σε τόσο υψηλό επίπεδο που δεν ανταγωνίζεται μόνο τις γειτονικές χώρες, αλλά και παγκόσμιους προορισμούς. Άρα, οι παρεχόμενες τουριστικές υπηρεσίες οφείλουν να είναι τουλάχιστον ισάξιες. Ο τουρίστας δεν έρχεται στη χώρα μας μόνο για να απολαύσει τον ήλιο και τη θάλασσα, αλλά μαζί με αυτό να κάνει κατάδυση, να παίξει γκολφ, να περιηγηθεί σε μοναδικές περιβαλλοντικές ομορφιές, μοναδικά ιστορικά και θρησκευτικά μνημεία και να απολαύσει εικόνες και εμπειρίες που δεν μπορεί πουθενά αλλού στον κόσμο.

Σε αυτή την απαίτηση του παγκόσμιου τουρίστα, του Έλληνα επιχειρηματία και του εργαζόμενου στον τουριστικό κλάδο, το Υπουργείο Τουρισμού και συνολικά η Κυβέρνηση απαντά με συγκεκριμένες δράσεις, που ενισχύονται από το Ταμείο Ανάκαμψης με 320 εκατομμύρια ευρώ. Ο τουρισμός είναι κινητήριος δύναμη για την ελληνική οικονομία και με τις νέες ρυθμίσεις παρέχεται, κατά τη γνώμη μου, η απαραίτητη ώθηση.

Ευχαριστώ και συγγνώμη, κυρία Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κύριε συνάδελφε.

Τον λόγο τώρα έχει από τον ΣΥΡΙΖΑ, ο κ. Φάμελλος.

**ΣΩΚΡΑΤΗΣ ΦΑΜΕΛΛΟΣ:** Ευχαριστώ, κυρία Πρόεδρε.

Κυρία και κύριοι Υπουργοί, κυρίες και κύριοι Βουλευτές, το γεγονός των συνεχών πισωγυρισμάτων ερασιτεχνικού τύπου στην κατάθεση αυτού του νομοσχεδίου, αποδεικνύει πρώτα από όλα ότι η Κυβέρνηση δεν έχει στρατηγική για τα θέματα του τουρισμού, δεν έχει στρατηγική για το τουριστικό προϊόν, δεν έχει καταθέσει κάποια πρόταση για τη χωροταξική και χωρική οργάνωση του ελληνικού τουρισμού, όπως και το πώς ο ελληνικός τουρισμός θα απαντήσει στην πρόκληση της μετά COVID εποχής.

Δεν απαντά και σε άλλα σημαντικά ζητήματα του τουρισμού, όπως το κόστος, το κόστος λειτουργίας και το ενεργειακό κόστος, το οποίο έχει εκτιναχθεί, όπως ενημέρωσα και τον Υπουργό σε μία επιτροπή, αλλά και στα εργασιακά ζητήματα, όπως παραδείγματος χάριν στο μεγάλο πρόβλημα των διακοσίων χιλιάδων εργαζομένων του τουρισμού και της αναψυχής, που είναι εκτός των επιδομάτων με τις πρόσφατες ρυθμίσεις του κ. Χατζηδάκη.

Όμως, σήμερα οι τουριστικές εγκαταστάσεις της χώρας μας και γενικά η ελληνική οικονομία, πλήττεται από μία ξέφρενη κούρσα ακρίβειας για την οποία έχει σημαντικότατες ευθύνες η Κυβέρνηση, μιας και έχει αφήσει την αισχροκέρδεια και έχει τροφοδοτήσει την αύξηση της ενέργειας από τον Σεπτέμβρη του 2019. Μειώνεται η κατανάλωση στις τουριστικές επιχειρήσεις λόγω της εξόδου από τη θερινή περίοδο, αλλά αυξάνεται η επιβάρυνση. Έχουμε τουριστικές επιχειρήσεις που τον Αύγουστο, τον Σεπτέμβριο και τον Οκτώβριο είχαν 2.500 ευρώ, 1.500 ευρώ και 1.000 ευρώ ρεύμα, όμως η επιβάρυνση παραμένει σταθερή στα 1.000 ευρώ και θα αυξηθεί, έως τριπλασιασμό, τους επόμενους μήνες.

Δεν είπε, όμως, τίποτα για τις τουριστικές επιχειρήσεις ο Πρωθυπουργός στην ομιλία του στον προϋπολογισμό και αυτό είναι τραγικό, αν κάποιος μιλάει για την ναυαρχίδα της ανάπτυξης στη χώρα μας, για το τουριστικό προϊόν. Τίποτα δεν ακούσαμε ούτε για τους εργαζόμενους ούτε για τους επιχειρηματίες του τουρισμού και της αναψυχής στον προϋπολογισμό.

Από την άλλη, στο νομοσχέδιο αυτό ο τρόπος που νομοθετείτε και η σύσταση των οργανισμών διαχείρισης και προβολής, αλλά και η σύσταση της εταιρείας «Ιαματικές Πηγές Ελλάδος Α.Ε.», όπως η κ. Νοτοπούλου απέδειξε, αποδεικνύει ότι θέλετε να ξεφύγετε από την αυτοδιοίκηση, να την βάλετε στην άκρη, να της πάρετε τις αρμοδιότητες, να ξεφύγετε από τον δημοσιονομικό έλεγχο, τη διαφάνεια, αλλά και την πιστότητα όσον αφορά τη διαχείριση του δημοσίου χρήματος και να συγκεντρώσετε τη διαχείριση κάπου κεντρικά. Πρακτικά, θέλετε να εξυπηρετήσουμε αυτό που είναι όλη σας η Κυβέρνηση, «Μαξίμου Α.Ε.» και εξυπηρέτηση των deal. Αυτό κάνει και αυτό το νομοσχέδιο.

Ορθώς, κυρίες και κύριοι Βουλευτές, δημιουργήθηκε ζήτημα για την τροπολογία όσον αφορά τις διατάξεις για το ναυάγιο της Ζακύνθου. Κατατέθηκε νύχτα, την Παρασκευή και μάλιστα υποκρύπτει ξεκάθαρη μεθόδευση για να αποφύγει τη διαβούλευση, να αποφύγει τον σχολιασμό από τους Βουλευτές και από τους φορείς και να αποφύγει και την Επιστημονική Υπηρεσία της Βουλής, όπως και άλλες διατάξεις στην τροπολογία, ιδιαίτερα αυτές που αφορούν τις δημόσιες δασικές εκτάσεις.

Από την πίσω πόρτα, λοιπόν, ο Υπουργός φέρνει μία ρύθμιση για μια περιοχή στην οποία υπάρχει βούλευμα για κακούργημα και δεν λέει τίποτα γι’ αυτό το πρόβλημα. Ποιος έκανε τη διαβούλευση, που είπε ο κ. Θεοχάρης; Οι επιτροπές της Βουλής; Οι Βουλευτές; Η ακρόαση φορέων; Γιατί είπε ότι έγινε διαβούλευση έξω από τη Βουλή. Αυτό δείχνει πρώτα από όλα ποια άποψη για τη Βουλή έχει η Νέα Δημοκρατία.

Δεύτερον, μας είπε ο Υπουργός ότι δεν έχει εργαλεία το δημόσιο. Δηλαδή, κύριε Υπουργέ, δεν έχει την Κτηματική Εταιρεία του Δημοσίου; Δεν έχει τους δήμους; Γιατί αυτή τη στιγμή έρχεστε να αποδημήσετε εσείς το δημόσιο λέγοντας ότι δεν έχει εργαλεία. Αν πράγματι σας ενδιαφέρουν τα θέματα του ναυαγίου -είπατε σας ενδιαφέρουν- γιατί δεν τα φέρετε στις επιτροπές; Προσωπικά σας ζήτησα να μας πείτε σε μία από τις επιτροπές έστω τι θέλετε να ρυθμίσετε και εσείς δεν μας λέγατε καν ότι θα μπει τροπολογία. Το αποκρύψατε. Ήσασταν «σφίγγα» στις επιτροπές και αυτό μας κάνει καχύποπτους. Και μας κάνει καχύποπτους γιατί είναι τέτοιο το παρελθόν της Κυβέρνησης Μητσοτάκη σε όλα όσα έχει περάσει εναντίον της δημόσιας περιουσίας και του δημοσίου συμφέροντος.

Βάζετε μέσα στη διάταξη, λοιπόν, της τροπολογίας παρέκκλιση των ισχυουσών διατάξεων και δημιουργείτε μια επιτροπή για να αναθέτει μελέτες και έργα με παρεκκλίσεις. Όμως, γιατί δεν μας έχετε πει ποια είναι η θέση της Κυβέρνησης για την εισαγγελική πρόταση που ζητάει επέκταση κακουργηματικών κατηγοριών με βάση το βούλευμα 1679 του 2020; Διότι καθυστερεί τεχνηέντως η συμπληρωματική εισαγγελική πρόταση για τη διατύπωση πρόσθετων κακουργημάτων για επτά πρόσωπα που έστησαν την υπόθεση της πώλησης τάχατες στον Εμίρη, στο Κατάρ και όλα αυτά για τα οποία μας κατηγορούσατε ότι δεν θέλουμε την ανάπτυξη.

Γιατί δεν προχωράει; Γατί στην περιοχή κάποιος πούλησε χωρίς να έχει, δεκατέσσερις χιλιάδες στρέμματα που ήταν της Μητρόπολης, μιας μονής, διακοσίων τουλάχιστον μικροϊδιοκτητών και δημοτικές εκτάσεις. Γι’ αυτό δεν θα πείτε τίποτα; Δεν θα μιλήσετε γι’ αυτό; Θα μιλήσετε, δηλαδή, για το ότι δεν έχει αρμοδιότητα η Κτηματική Εταιρεία του Δημοσίου στις δημόσιες εκτάσεις. Αλήθεια, πόσο επιτελική είναι η Κυβέρνηση αυτή; Υπάρχουν σοβαρά ζητήματα και ασκούνται ποινικές διώξεις για κακούργημα στην περιοχή και γι’ αυτό δεν λέει τίποτα η Κυβέρνηση.

Δεν λέει τίποτα, όμως, και για άλλες περίεργες τροπολογίες, που δεν μπορώ να υποτιμήσω, κυρία Πρόεδρε. Στο άρθρο 4 για τα σύνθετα τουριστικά καταλύματα αυξάνει τη δυνατότητα πώλησης της κατοικίας. Δηλαδή παραβιάζει την αρχή των σύνθετων τουριστικών και αναδεικνύει σε ισχυρότερο πόλο την κατοικία, το real estate, και όχι τον τουρισμό. Είναι μια ρύθμιση εις βάρος του τουριστικού προϊόντος αυτή που έχετε στο άρθρο 4, λέγοντας επίσης ότι ο ιδιοκτήτης θα αποσύρει ακίνητα.

Πείτε μου αλήθεια ποιος είναι ο τρόπος για να αποσύρει κάποιος από την πραγματικότητα ένα κτήριο, το οποίο μάλιστα είναι και αυθαίρετο και είναι και παλαιό και δεν έχει και ενεργειακή ασφάλεια. Πώς αποσύρονται κτήρια αν όχι με την κατεδάφιση και την πλήρη αποκατάσταση;

Είναι φωτογραφική η ρύθμιση, αλλά δεν είναι και εύκολο να εφαρμοστεί, γιατί έχει σοβαρά προβλήματα ρύθμισης. Σε κάθε περίπτωση, ευνοεί το real estate, αλλά δεν ευνοεί τον τουρισμό.

Το ίδιο και στο άρθρο 5. Το άρθρο 5 πάλι έρχεται να εξυπηρετήσει σύνθετα τουριστικά καταλύματα βάζοντας μέσα το ζήτημα της διάνοιξης οδού σε δημόσιο δάσος. Ενώ δηλαδή ο νόμος έχει κατ’ εξαίρεση δεχτεί στα ιδιωτικά δάση να υπάρχουν σύνθετα τουριστικά, τώρα λέει, εγώ θα εξυπηρετήσω και με αύξηση συντελεστών -που βάζετε και σε άλλο άρθρο του νομοσχεδίου- την κατοικία στα σύνθετα τουριστικά και θα πάρω από το δημόσιο έκταση για να κάνω τον δρόμο. Είναι ένα πολύ ευαίσθητο συνταγματικά ζήτημα, το οποίο επίτηδες δεν φέρατε στην Επιστημονική Υπηρεσία της Βουλής.

Στο άρθρο 6 έρχεται και αναγνωρίζει το Υπουργείο ως 7% τη δυνατότητα πρόσθετων χώρων -γιατί όχι 5%; Γιατί όχι 8%- για να βάλει μέσα υπαίθριες τουριστικές εγκαταστάσεις στους βοηθητικούς χώρους. Μήπως πισίνες στις παραλίες; Μήπως πισίνες στον αιγιαλό, αυτές για τις οποίες κάνατε τροπολογία με τους Βουλευτές σας για να μην κατεδαφιστούν αν έχουν τελεσίδικες πράξεις κατεδάφισης; Όλα αυτά είναι η Νέα Δημοκρατία, ερωτήματα που απαιτούν περιβαλλοντική αδειοδότηση και δεν τα φέρνει.

Από την άλλη, ζητάει ετήσιο σχέδιο ολοκληρωμένης διαχείρισης που θα λαμβάνει υπ’ όψιν τα σχέδια διαχείρισης των περιοχών «NATURA». Ποια σχέδια; Αυτά που έχετε παγώσει; Ανατέθηκαν 17,5 εκατομμύρια ευρώ μελέτες με προκήρυξη δική μας εντός του ΕΣΠΑ και υπογραφές του 2019, έχουν παγώσει και λέτε τώρα ότι θα τα λαμβάνετε υπ’ όψιν. Αφού δεν τα κάνετε, τα έχετε παγώσει και έρχεστε στο κεφάλαιο γ΄, στις οικοδομικές διατάξεις, να πείτε ότι με προσωπική κρίση των Υπουργών θα εξειδικεύονται πρόσθετες ποιοτικές και ποσοτικές προϋποθέσεις .

Κύριε Υπουργέ, αυτό λέει πρακτικά το εξής: Θα νομοθετήσουμε και στη συνέχεια εσείς θα κάνετε εξαιρέσεις και δεν θα εφαρμόσετε τον νόμο. Χωρίς κριτήρια, χωρίς προϋποθέσεις είναι ένα παράθυρο που ακυρώνει τη νομοθεσία.

Και έχετε άλλη μία εξυπηρέτηση σύνθετων στο άρθρο 35, όπου λέτε ότι δεν θα υποβάλλεται αρχιτεκτονική μελέτη, αλλά δήλωση -αν είναι δυνατόν!- του μηχανικού.

Στο άρθρο 36 αλλάζετε το είδος των γηπέδων γκολφ για να πάρουν εξαίρεση και αύξηση όρων δόμησης, όταν εσείς νομοθετήσατε κάτι άλλο πριν από ένα χρόνο. Πόσο άριστοι, τελικά, είστε;

Στο άρθρο 37 προσφέρετε στα σύνθετα τουριστικά τους όρους που έχουν οι οργανωμένοι τουριστικοί υποδοχείς, δηλαδή την κατ’ εξαίρεση δόμηση εντός του ιδιωτικού δάσους και, μάλιστα, για κατοικία. Τους προσφέρετε όρους που έχουμε στις οργανωμένες περιοχές τουριστικής ανάπτυξης. Όλα αυτά είναι φωτογραφίες και εξυπηρετήσεις, κύριε Κικίλια.

Όμως, σε αυτό που δεν απαντάτε, είναι στο σοβαρό πρόβλημα της ελληνικής οικονομίας και του ελληνικού τουρισμού.

Θα καταθέσω δύο λογαριασμούς και κλείνω, κυρία Πρόεδρε…

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, πρέπει να κλείσετε σας παρακαλώ πολύ.

**ΣΩΚΡΑΤΗΣ ΦΑΜΕΛΛΟΣ:** Κατοικία με 56 ευρώ ρεύμα…

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε…

**ΣΩΚΡΑΤΗΣ ΦΑΜΕΛΛΟΣ:** …έχει για ένα μήνα προσαύξηση 161 ευρώ, τριπλάσια επιβάρυνση, 400% το σύνολο του κόστους και κατοικία είκοσι επτά τετραγωνικών μέτρων…

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, πρέπει να κλείσετε σας παρακαλώ.

**ΣΩΚΡΑΤΗΣ ΦΑΜΕΛΛΟΣ:** …με 76 ευρώ ρεύμα έχει επιβάρυνση 141, 300% στον τελικό λογαριασμό.

Σε αυτά η καταστροφική Κυβέρνηση του Κυριάκου Μητσοτάκη δεν απαντάει, ούτε στον ελληνικό τουρισμό, ούτε στα θέματα της δημόσιας υγείας.

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε…

**ΣΩΚΡΑΤΗΣ ΦΑΜΕΛΛΟΣ:** Αντιθέτως, κρύβει δημόσια έγγραφα. Και έχουν, πράγματι, εγκληματικές πολιτικές ευθύνες…

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε!

**ΣΩΚΡΑΤΗΣ ΦΑΜΕΛΛΟΣ:** Γι’ αυτό και πρέπει αυτή η Κυβέρνηση να πέσει το συντομότερο.

Ευχαριστώ πολύ, κυρία Πρόεδρε.

(Στο σημείο αυτό ο Βουλευτής κ. Σωκράτης Φάμελλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Σοφία Σακοράφα):** Κύριε συνάδελφε, σας προειδοποίησα τρεις φορές. Νομίζω ότι ο απαιτούμενος σεβασμός προς το Προεδρείο -όχι προς το πρόσωπό μου-…

**ΣΩΚΡΑΤΗΣ ΦΑΜΕΛΛΟΣ:** Έκλεισα, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Δεν κλείσατε, κύριε συνάδελφε. Με συγχωρείτε πάρα πολύ, αλλά σας προειδοποίησα από την αρχή της συνεδρίασης. Οι συνάδελφοι, που έχουν εγγραφεί, είναι πάρα πολλοί. Αλίμονο αν καθένας παίρνει τόσο χρόνο.

**ΠΑΥΛΟΣ ΠΟΛΑΚΗΣ:** Δύο λεπτά πήρε.

**ΠΡΟΕΔΡΕΥΟΥΣΑ (Σοφία Σακοράφα):** Σας παρακαλώ, κύριε Πολάκη! Σας παρακαλώ!

**ΠΑΥΛΟΣ ΠΟΛΑΚΗΣ:** Κι εγώ σας παρακαλώ!

**ΠΡΟΕΔΡΕΥΟΥΣΑ (Σοφία Σακοράφα):** Εγώ σας παρακαλώ πάρα πολύ! Το Προεδρείο έχει να κάνει μια δουλειά. Σας παρακαλώ λοιπόν!

**ΠΑΥΛΟΣ ΠΟΛΑΚΗΣ:** Όλοι υπερέβησαν.

**ΠΡΟΕΔΡΕΥΟΥΣΑ (Σοφία Σακοράφα):** Κανένας δεν υπερέβη.

**ΠΑΥΛΟΣ ΠΟΛΑΚΗΣ:** Όλοι!

**ΠΡΟΕΔΡΕΥΟΥΣΑ (Σοφία Σακοράφα):** Κανένας, κύριε Πολάκη. Έδωσα ένα λεπτό σε όλους. Ένα λεπτό!

**ΠΑΥΛΟΣ ΠΟΛΑΚΗΣ:** Ένα λεπτό και δεκαπέντε δευτερόλεπτα πήρε.

**ΠΡΟΕΔΡΕΥΟΥΣΑ (Σοφία Σακοράφα):** Κύριε Πολάκη, σας παρακαλώ πάρα πολύ!

**ΠΑΥΛΟΣ ΠΟΛΑΚΗΣ:** Εγώ σας παρακαλώ!

**ΠΡΟΕΔΡΕΥΟΥΣΑ (Σοφία Σακοράφα):** Καταγράφω τους χρόνους.

**ΠΑΥΛΟΣ ΠΟΛΑΚΗΣ:** Κι εγώ σας παρακαλώ! Υποτιμάτε τη νοημοσύνη μας!

**ΠΡΟΕΔΡΕΥΟΥΣΑ (Σοφία Σακοράφα):** Σας παρακαλώ πάρα πολύ, δεν μπορεί να γίνεται αυτή η υπέρβαση. Δεν το καταλαβαίνετε; Πόσες φορές θα το πούμε;

**ΠΑΥΛΟΣ ΠΟΛΑΚΗΣ:** Όχι, δεν το καταλαβαίνουμε…

**ΠΡΟΕΔΡΕΥΟΥΣΑ (Σοφία Σακοράφα):** Εάν δεν το καταλαβαίνετε, να μην ανέβετε στο Βήμα, κύριε Πολάκη. Ο χρόνος είναι επτά λεπτά από τον Κανονισμό.

**ΠΑΥΛΟΣ ΠΟΛΑΚΗΣ:** Καλά, εντάξει. Και οι άλλοι μίλησαν από δεκαοκτώ λεπτά.

**ΠΡΟΕΔΡΕΥΟΥΣΑ (Σοφία Σακοράφα):** Ωραίος τρόπος να μιλάτε, κύριε Πολάκη. Ευχαριστώ πολύ.

**ΠΑΥΛΟΣ ΠΟΛΑΚΗΣ:** Παρακαλώ.

**ΠΡΟΕΔΡΕΥΟΥΣΑ (Σοφία Σακοράφα):** Ωραίος τρόπος Βουλευτή να μιλάει προς το Προεδρείο.

Κύριε Συντυχάκη, έχετε τον λόγο.

**ΠΑΥΛΟΣ ΠΟΛΑΚΗΣ:** Η ευαισθησία είναι επιλεκτική.

**ΠΡΟΕΔΡΕΥΟΥΣΑ (Σοφία Σακοράφα):** Κύριε Συντυχάκη, μισό λεπτό σας παρακαλώ πάρα πολύ.

Κύριε Πολάκη, πού την είδατε την επιλεκτική ευαισθησία;

**ΠΑΥΛΟΣ ΠΟΛΑΚΗΣ:** Πόσο μίλησαν οι προηγούμενοι;

**ΠΡΟΕΔΡΕΥΟΥΣΑ (Σοφία Σακοράφα):** Πού την είδατε;

**ΠΑΥΛΟΣ ΠΟΛΑΚΗΣ:** Πόσο μίλησαν;

**ΠΡΟΕΔΡΕΥΟΥΣΑ (Σοφία Σακοράφα):** Θέλω να πάρετε τον λόγο ως Βουλευτής και να πείτε πού είδατε αυτή την επιλεκτική συμπεριφορά. Πείτε μου σας παρακαλώ, σε ποιο Βουλευτή;

**ΠΑΥΛΟΣ ΠΟΛΑΚΗΣ:** Κυρία Πρόεδρε, αν δείτε τους χρόνους των προλαλησάντων ομιλητών, θα δείτε ότι κανείς-κανείς!- δεν μίλησε ακριβώς στο χρόνο που υπήρχε από πάνω. Κανένας! Και ο πρώτος που βρήκατε να κάνετε τη φασαρία, ήταν ο κ. Φάμελλος, ο οποίος σταμάτησε αντί για τα επτά λεπτά στα οκτώ λεπτά και είκοσι δευτερόλεπτα. Εδώ ήμουν και το έβλεπα. Είναι, λοιπόν, έγκλημα καθοσιώσεως το ένα λεπτό και είκοσι δευτερόλεπτα. Για το όνομα του Ιησού Χριστού!

**ΠΡΟΕΔΡΕΥΟΥΣΑ (Σοφία Σακοράφα):** Λοιπόν, για το όνομα του Ιησού Χριστού που αναφερθήκατε, κύριε Πολάκη, θα σας αναφέρω αμέσως τους χρόνους για να τελειώσει αυτή η ιστορία. Ο κ. Χειμάρας που ήταν ειδικός εισηγητής από τη Νέα Δημοκρατία μίλησε δεκαπέντε λεπτά και σαράντα δύο δευτερόλεπτα. Η κ. Νοτοπούλου από το δικό σας κόμμα μίλησε είκοσι λεπτά και τριάντα δύο δευτερόλεπτα. Ο κ. Φραγγίδης μίλησε δεκαεννέα λεπτά. Ο κ. Κατσώτης μίλησε δεκαεπτά λεπτά και πενήντα επτά δευτερόλεπτα. Ο κ. Βιλιάρδος μίλησε είκοσι λεπτά και ο κ. Αρσένης μίλησε δεκαεννέα λεπτά και σαράντα εννέα δευτερόλεπτα. Ο πρώτος ομιλητής…

**ΠΑΥΛΟΣ ΠΟΛΑΚΗΣ:** Άρα;

**ΠΡΟΕΔΡΕΥΟΥΣΑ (Σοφία Σακοράφα):** Ακούστε με λίγο σας παρακαλώ.

**ΠΑΥΛΟΣ ΠΟΛΑΚΗΣ:** Άρα;

**ΠΡΟΕΔΡΕΥΟΥΣΑ (Σοφία Σακοράφα):** Άρα, έχουν πάρει και από τη δευτερολογία τους, κύριε Πολάκη. Είστε και παλιός κοινοβουλευτικός.

Σας παρακαλώ, λοιπόν, μην μου ξαναμιλήσατε, ειδικά εμένα, για επιλεκτική ευαισθησία. Σας παρακαλώ πάρα πολύ!

Ο προηγούμενος Βουλευτής, ο κ. Λιούπης, μίλησε μόλις οκτώ λεπτά και είπα ότι υπάρχει ανοχή, αλλά σας παρακαλώ πάρα πολύ έχουμε μεγάλο κατάλογο, ο χρόνος είναι επτά λεπτά, προσπαθήστε να τον τηρήσετε και θα έχετε και την ανοχή από το Προεδρείο.

Σας παρακαλώ, λοιπόν, δεν θέλω να το ξανακούσω αυτό.

Κύριε Συντυχάκη, έχετε τον λόγο.

**ΕΜΜΑΝΟΥΗΛ ΣΥΝΤΥΧΑΚΗΣ:** Είναι γνωστό σε όλους ότι η περιβόητη τουριστική ανάπτυξη ανθίζει σε συνθήκες υπερεκμετάλλευσης των εργαζομένων στον τουρισμό - επισιτισμό σε βάρος των αυτοαπασχολούμενων μικροκαταλυματιών, των ελεύθερων επαγγελματιών, ποντάροντας, επίσης, στην υποβάθμιση των δημόσιων τουριστικών σχολών, στην παραγωγή του αυριανού εργατικού δυναμικού ως φθηνή εργατική δύναμη χωρίς δικαιώματα, επιδόματα και μισθούς πείνας.

Όταν το νομοσχέδιο αναφέρεται στη σε βάθος μελέτη της τουριστικής αγοράς, τη σύσταση Οργανισμών Διαχείρισης και Προώθησης Προορισμού, για Τοπικό Περιφερειακό Παρατηρητήριο Βιώσιμης Τουριστικής Ανάπτυξης εννοεί η Κυβέρνηση τις νέες επιχειρηματικές επενδύσεις υψηλής προστιθέμενης αξίας, ασφαλής πρόβλεψη μελλοντικών τάσεων, κρατική χρηματοδότηση στην προβολή του τουριστικού προϊόντος, όπως το αποκαλείτε. Τα δίνετε όλα για ακόμα μεγαλύτερη ένταση της εκμετάλλευσης των εργαζομένων, συγχωνεύσεις και εξαγορές τουριστικών μονάδων, συγκέντρωση της τουριστικής πίτας σε ακόμη λιγότερα επιχειρηματικά χέρια και tour operators. Όλα όσα σχεδιάζετε, περιστρέφονται γύρω από το κίνητρο του καπιταλισμού, το καπιταλιστικό κέρδος, τον πλουτισμό.

Ο απολογισμός της τουριστικής κίνησης για τη φετινή σεζόν προσεγγίζει τους αριθμούς ρεκόρ που καταγράφηκαν το 2019. Για παράδειγμα, οι εισπράξεις στην Κρήτη ξεπερνούν τα 2,5 δισεκατομμύρια ευρώ έναντι 930 εκατομμυρίων ευρώ για το 2020. Γέμισαν, δηλαδή, τα σεντούκια των μεγαλοξενοδόχων.

Δεν είναι, όμως, για όλους ίδια, όπως δεν είναι για όλους ίδια η τουριστική βιώσιμη ανάπτυξη που επικαλείστε με το νομοσχέδιο. Και αναρωτιέται κάποιος: Πού είναι το τουριστικό θαύμα; Τα δισεκατομμύρια ευρώ που τσέπωσαν μέσα στην κρίση, που γι’ αυτούς ήταν η χρυσή εποχή, τα επένδυσαν σε τετράστερα και πεντάστερα ξενοδοχεία απολαμβάνοντας ευνοϊκές ρυθμίσεις του δημοσίου με φοροαπαλλαγές και εισφοροαπαλλαγές, νέα προκλητικά κίνητρα, πακτωλό εκατομμυρίων ευρώ για τσάμπα τουριστική προβολή από Υπουργεία, πόρους των περιφερειών και δήμων από κοινοτική χρηματοδότηση. Αμέτρητος κατάλογος προνομίων και διευκολύνσεων!

Αυτοί οι νέοι Οργανισμοί Διαχείρισης που προβλέπονται, όπως και το Παρατηρητήριο, οι νέες αρμοδιότητες που παραχωρούνται στους ΟΤΑ, θα ενισχύσουν αυτούς τους επιχειρηματικούς στόχους για νέα κέρδη.

Τέτοιο ρόλο αναλαμβάνουν οι νέοι Αναπτυξιακοί Οργανισμοί Ανώνυμες Εταιρείες των ΟΤΑ προκειμένου να αξιοποιηθούν ως μέσο προβολής και προώθησης του τουριστικού προϊόντος με χρήματα των δημοτών, για να αποκτήσουν πρόσβαση σε περιοχές και δημοτικές περιουσίες. Οι Αναπτυξιακοί Οργανισμοί θα δραστηριοποιούνται σε ρόλο μικρών ΕΟΤ, ανωνύμων εταιρειών, για να υπηρετήσουν την καπιταλιστική ανάπτυξη, την ανταγωνιστικότητα και τα κέρδη των επιχειρηματικών ομίλων, την προβολή και προώθηση του τουριστικού προϊόντος.

Οι ίδιες οι περιφέρειες και οι δήμοι αναλαμβάνουν ρόλο διασφάλισης του γνωστού τουριστικού brand name και τον ασφαλή προορισμό ως διαφημιστικό ατού και όχι ως πραγματικότητα, συμβαδίζοντας με τους σχεδιασμούς του τουριστικού κεφαλαίου. Εξ ου και η πρόβλεψη για Σύμπραξη Δημόσιου και Ιδιωτικού Τομέα στο επίπεδο της τοπικής και περιφερειακής διοίκησης, αντίστοιχη με αυτή που ήδη διαθέτει και ο ΕΟΤ με στόχο την προβολή του ελληνικού τουριστικού προϊόντος μέσω δράσεων συνδιαφήμισης, συμπαραγωγής, όπως λέει το νομοσχέδιο, δηλαδή με χρήματα του ελληνικού λαού.

Οι ρυθμίσεις αυτές έρχονται σε συνέχεια της εκχώρησης το 2020 και με τη βούλα στους επιχειρηματικούς ομίλους αρμοδιοτήτων του ΕΟΤ. Εδραιώσατε τον ρόλο της «Marketing Greece» και του ΣΕΤΕ ως κύριου μοχλού της τουριστικής προβολής της χώρας μας στο εξωτερικό με χρηματοδότηση του ελληνικού δημοσίου. Για παράδειγμα, η Περιφέρεια Κρήτης έδωσε για το 2021 ένα εκατομμύριο ευρώ από ίδιους πόρους, εκτός από τη χρηματοδότηση μέσω ΕΣΠΑ 2014-2020. Για το 2022 θα δοθούν για την τουριστική προβολή άλλα τόσα περίπου από ίδιους πόρους, συν όσα ενταχθούν στο ΕΣΠΑ. Εκατομμύρια, δηλαδή, ευρώ για παρασιτικές δαπάνες που αποτελούν πρόκληση, ενώ λαός περνά τα πάνδεινα, ενώ για την υγεία, την παιδεία, την πρόνοια πέφτει άγριο τσεκούρι.

Αντίθετα, όταν οι εργαζόμενοι παλεύουν για τη βελτίωση της ζωής τους, η σιωπή της Κυβέρνησης είναι εκκωφαντική, όπως προκλητικά εκκωφαντική είναι η σιωπή της για την επίλυση προβλημάτων που αντιμετωπίζουν οι δημόσιες τουριστικές σχολές και οι σπουδαστές. Τι για αναβάθμιση της τουριστικής εκπαίδευσης μας λέτε, τι για διασφάλιση του δημόσιου χαρακτήρα των σχολών μας λέτε. Απορώ, όμως, σε ποιους απευθύνεστε. Την ίδια στιγμή, όμως, αρνείστε να δώσετε λύσεις στα συσσωρευμένα προβλήματα των δημόσιων τουριστικών σχολών -όπως η Τουριστική Σχολή Αγίου Νικολάου, το Δημόσιο ΙΕΚ Ηρακλείου στο Κοκκίνη Χάνι- δημιουργώντας συνθήκες αποκλεισμού των σπουδαστών από την εκπαιδευτική διαδικασία με πάρα πολλούς τρόπους, αλλά και την υποβάθμιση των δημόσιων σχολών προς χάριν των ιδιωτικών ΙΕΚ και των κολλεγίων.

Πιο ειδικά, έχουν περάσει τρεις μήνες από τον σεισμό στην Κρήτη, όπου το κτήριο στο ξενοδοχείο «ΗΛΙΟΣ» στη Χερσόνησο, το κτήριο του πρώην «ΞΕΝΙΑ», όπου στεγάζεται το ΙΕΚ, χαρακτηρίστηκε κίτρινο, δηλαδή ακατάλληλο. Το κτήριο ήταν και πριν τον σεισμό ετοιμόρροπο. Το συντηρούσαν οι ίδιοι οι εργαζόμενοι με το φιλότιμο τους και με ό,τι μέσα διέθεταν. Μέχρι σήμερα δεν έχει γίνει απολύτως τίποτε για τη μετεγκατάσταση του με κατ’ εξαίρεση διαδικασίες όπως επιβάλλεται.

Το πρόβλημα στέγης, όμως, έχει αλυσιδωτές συνέπειες και στα μορφωτικά δικαιώματα των σπουδαστών, οι οποίοι για μια ακόμη χρονιά αναγκάζονται να παρακολουθήσουν τα μαθήματά τους διαδικτυακά.

Οι σπουδαστές, δηλαδή, μαθαίνουν ζαχαροπλαστική και μαγειρική μέσω τηλεκπαίδευσης και δεν ντρέπεστε καθόλου. Οι σπουδαστές θα ολοκληρώσουν τις σπουδές τους χωρίς να έχουν μπει ποτέ σε εργαστήριο. Και την προηγούμενη χρονιά τα μαθήματα πραγματοποιούνταν με τηλεκπαίδευση με αποτέλεσμα να κάνουν την πρακτική τους χωρίς εξάσκηση βασικών δεξιοτήτων.

Αυτό άραγε συνιστά αναβάθμιση των σπουδών; Εάν προσθέσουμε τις ελλείψεις σε διδακτικό προσωπικό, εάν προσθέσουμε τις άθλιες υποδομές, την άθλια υλικοτεχνική υποδομή, τα ανεπαρκή αναλώσιμα, την έλλειψη βιβλίων, τότε πραγματικά δεν μιλάμε για αναβάθμιση, αλλά για συνειδητή υποβάθμιση.

Πίσω, λοιπόν, από τα ωραία λόγια περί αναβάθμισης είναι η σκληρή και κακοπληρωμένη δουλειά χωρίς κανένα ουσιαστικό όφελος σε γνώσεις και εμπειρία γύρω από το αντικείμενο των σπουδών.

Η μηνιαία αμοιβή των σπουδαστών ανέρχεται στο ποσό των 490 ευρώ, που μοιάζει πιο πολύ με χαρτζιλίκι παρά με μισθό, ενώ δεν ασφαλίζονται παρά μόνο για το κλάδο του ατυχήματος. Και μην μου πείτε για το ΣΕΠΕ το οποίο περνά στη χάση και στη φέξη και πολλές φορές είναι και μιλημένοι αρκετοί από αυτούς.

Οι σπουδαστές μετατρέπονται σε παιδιά για όλες τις δουλειές. Η πρακτική άσκηση για πολλούς μεταφράζεται σε ένα ατέλειωτο γυάλισμα μαχαιροπίρουνων ή σε καθάρισμα πατάτας.

Και ολοκληρώνω με τη χείριστη αντιμετώπιση της Σχολής Τουριστικών Επαγγελμάτων Αγίου Νικολάου που είναι αποτέλεσμα της απαξίωσης και υποβάθμισης της δημόσιας τουριστικής εκπαίδευσης. Η ανακοίνωση για επέκταση σε τετραετή των τριετών προγραμμάτων των ΑΣΤΕ με κοινή υπουργική απόφαση στις 30-12-2020 έγινε λίγες μέρες πριν την έναρξη των μαθημάτων και οι σπουδαστές της ΑΣΤΕΚ που πέρυσι ήταν τριετείς είχαν ήδη έρθει στον Άγιο Νικόλαο, νοίκιασαν σπίτι, έκαναν όλα τα έξοδα που αυτό συνεπάγεται και περίμεναν να ξεκινήσει το τέταρτο έτος φοίτησης. Και ωστόσο, λίγες μέρες πριν την έναρξη των μαθημάτων, τους ανακοινώθηκε ότι τροποποιήθηκε το πρόγραμμα σπουδών και ότι οι εγγεγραμμένοι φοιτητές θα παρακολουθούν το πρόγραμμα που ίσχυε πριν την κοινή υπουργική απόφαση. Αυτές είναι οι αποφάσεις της Κυβέρνησης που υποβαθμίζουν τουριστικές σχολές.

Επίσης δεν διαθέτουν υποδομές. Δεν διατίθεται στέγαση και σίτιση των σπουδαστών με αποτέλεσμα δυσβάσταχτο κόστος για τους σπουδαστές-παιδιά των λαϊκών οικογενειών.

Με όλα αυτά, λοιπόν, σας καλούμε να προχωρήσετε σε άμεση επίλυση των προβλημάτων. Παρά το γεγονός ότι το ΚΚΕ έχει καταθέσει ερωτήσεις κι έχουμε προχωρήσει σε επίκαιρες ερωτήσεις, οι απαντήσεις είναι απαξιωτικές όχι μόνο για το ΚΚΕ, αλλά και για τους ίδιους τους σπουδαστές.

Ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε συνάδελφε.

Τον λόγο τώρα έχει ο Κοινοβουλευτικός Εκπρόσωπος από το Κίνημα Αλλαγής κ. Σκανδαλίδης.

**ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ:** Ευχαριστώ, κυρία Πρόεδρε.

Θα είμαι στον χρόνο μου. Μην ανησυχείτε.

Κύριοι της Κυβέρνησης, ο τρόπος διαχείρισης της τροπολογίας για τη Ζάκυνθο ανέδειξε για μια ακόμη φορά την κατευθυντήρια γραμμή σας στην αντιμετώπιση των προβλημάτων και στον σχεδιασμό της πολιτικής. Δεν θα τοποθετηθώ επί της ουσίας γιατί τοποθετήθηκε ο εισηγητής μας και προφανώς καταψηφίζουμε.

Τον Ιούνιο το φέρατε ως άρθρο, το αποσύρατε εν συνεχεία, εξαιτίας των αντιδράσεων προφανώς και το επαναφέρετε ως τροπολογία για να μην γίνει αντικείμενο ευρύτερης αντιπαράθεσης και συζήτησης. Και δεν κάνατε τον κόπο να μας εξηγήσετε γιατί όλη αυτή η σκηνοθεσία. Θα σας το πω εγώ: Γιατί θέλετε και τον σκύλο χορτάτο και την πίτα ολόκληρη. Και το κόστος να μην υποστεί η Κυβέρνηση και αυτό που θέλει να υπηρετήσει, να το πετύχει. Τώρα, τι είναι αυτό που θέλει να υπηρετήσει, είναι ένα ζητούμενο.

Μέχρι τώρα, λοιπόν, επανειλημμένα από αυτό το Βήμα έχω κατηγορήσει την Κυβέρνηση για κακή νομοθέτηση. Τώρα προχωρείτε σε ένα ανώτερο επίπεδο, στην πονηρία στη νομοθέτηση. Ξεχνάτε μόνο ένα πράγμα, ότι δεν είμαστε στη συγκυρία της νίκης σας και της αυτάρκειας σας. Μετά από δύο χρόνια, μετά από το μισό της θητείας σας, τα χρόνια της αθωότητας έχουν παρέλθει για την Κυβέρνηση και καλό θα είναι από εδώ και πέρα κάθε πράξη σας να έχει επαρκή αιτιολόγηση και να υπακούει στους απαράβατους κοινοβουλευτικούς κανόνες.

Σε ό,τι αφορά το θέμα του νομοσχεδίου είναι φανερό ότι στην πατρίδα μας το τουριστικό προϊόν συντίθεται με τα ιδιαίτερα χαρακτηριστικά για κάθε περιφέρεια, τον πολιτισμό της, την ιστορία της, την κληρονομιά της, το ανεπανάληπτο περιβάλλον της, το διατροφικό πρότυπό της, μια απίστευτη ποικιλία στις αξίες, στη γλώσσα, στη γεωγραφία, στη θάλασσα, στα βουνά, στις κοιλάδες, στα περάσματα, στην ιστορία που φωνάζει, σε κάθε σπιθαμή αυτής της χώρας.

Αυτός ο τόπος δεν αναπτύσσεται με κεντρικές αποφάσεις, δεν αναπτύσσεται με ισοπεδωτικές λογικές, δεν αναπτύσσεται με συγκεντρωτικά μοντέλα. Η ευρωπαϊκή εμπειρία είναι φανερή. Μας αρέσει όλων να μιλάμε γι’ αυτήν και να αναφερόμαστε. Κάποιος που πάει ένα ταξίδι στη Σκωτία, αποκλείεται να μην πάει στα κάστρα. Κάποιος που πάει ένα ταξίδι στη Γερμανία, αποκλείεται να μην πάει στις μεσαιωνικές της δομές. Κάποιος που πάει ένα ταξίδι στην Ιταλία, αποκλείετε να μην πάει στις κατακόμβες. Και κάποιος που πάει στην Ελβετία, αποκλείεται να μην πάει στις λίμνες της. Αυτή η γεωγραφία της Ευρώπης ανέδειξε την ανάγκη της Ευρώπης των περιφερειών και των πόλεων που τέθηκε ως βασικός στόχος από την Λισαβόνα κιόλας από τη δεκαετία του ʼ90.

Εμείς, λοιπόν, ας πάρουμε για παράδειγμα την Πελοπόννησο και ας ξεκινήσουμε στο τόξο που ξεκινάει από την Ολυμπία, κατεβαίνει στην Αρχαία Μεσσήνη, περνάει από τον Μυστρά και φτάνει στη Μονεμβασιά. Αυτή η περιφέρεια θα πρέπει να αποκτήσει ονοματεπώνυμο ουσιαστικό από κάθε άποψη, να χαρακτηρίζεται σε ευρωπαϊκό και σε παγκόσμιο επίπεδο με το συγκεκριμένο προϊόν που παράγει και που προβάλλει και που δίνει τη δυνατότητα του ανταγωνισμού και που φέρνει τον ποιοτικό τουρισμό και που αναπτύσσει τις παραγωγικές δυνάμεις σε κάθε περιοχή γύρω από τους αναπτυξιακούς της πόλους.

Θα μου πείτε: «Το κάνατε εσείς;». Δεν το κάναμε κάτι σπερματικά στα πλαίσια του δημοκρατικού προγραμματισμού. Μιλήσαμε για καλάθι προϊόντων, μιλήσαμε για περιφερειακές συμπράξεις, μιλήσαμε για δημοτικές αγορές, μιλήσαμε για μεγάλες τοπικές περιφερειακές αγορές, μιλήσαμε για πάρα πολλά πράγματα, τα θεσμοθετήσαμε, δεν υλοποιήθηκαν στην πράξη πολλά από αυτά και κάποια που ξεκίνησαν, έμειναν στη μέση.

Η ασυνέχεια του κράτους είναι η μόνιμη πληγή για την πολιτική ζωή αυτής της χώρας, γιατί ό,τι θεσμοθετείται και είναι προοδευτικό και είναι σημαντικό και είναι σωστό δεν εφαρμόζεται, είτε από την ίδια την κυβέρνηση -για να πάρω την ευθύνη- είτε από τις μετέπειτα κυβερνήσεις που πρέπει να ξαναρχίσουν από την αρχή να φτιάχνουν τους θεσμούς. Αυτό είναι απαράδεκτο. Και είναι απαράδεκτο διότι οδηγεί ένα βήμα μπρος και τρία-τέσσερα βήματα πίσω. Ενώ θα έπρεπε να οδηγήσει με μεγάλη ταχύτητα στη σημερινή εποχή σε ένα άλλο πρότυπο, σε έναν άλλο δημοκρατικό προγραμματισμό.

Μιλάμε σήμερα για τον τουρισμό και την περιφερειακή ανάπτυξη τη στιγμή που ένας ξένος βλέπει, παραδείγματος χάριν, τη θνησιμότητα στα νοσοκομεία μας τώρα με τον COVID να είναι 57% στην Αθήνα, 66% στη Θεσσαλονίκη και 70% στην επαρχία. Ρωτώ: Εάν το Νοσοκομείο της Ρόδου δεν μπορεί να αποκτήσει αυτό που πρέπει να αποκτήσει γιατί να έχει ποιοτικό τουρισμό το νησί;

Τι έκανε η Κυβέρνηση εσωτερικά για να μπορέσει να δώσει τη δυνατότητα σε κάθε περιφέρεια να αποκαταστήσει τις αναγκαίες εκείνες δομές που θα στήσουν το τουριστικό προϊόν με όλες του τις διαστάσεις σαν ένα πραγματικά ανταγωνιστικό και σημαντικό προϊόν με ονοματεπώνυμο;

Είναι η θεμελιώδης διαφορά ανάμεσα στο συγκεντρωτικό μοντέλο διακυβέρνησης και στο αποκεντρωμένο μοντέλο που εμείς πιστεύουμε ότι είναι η μόνη σωτηρία και για την ανάπτυξη της χώρας.

Είναι η μεγάλη διαφορά, όχι γιατί διαφωνούμε με τον πρότυπο τουριστικό προορισμό ολοκληρωμένης διαχείρισης, όχι γιατί διαφωνούμε με την ίδρυση οργανισμών διαχείρισης και προώθησης προορισμού, όχι γιατί διαφωνούμε με τη σύσταση παρατηρητηρίου βιώσιμης τουριστικής ανάπτυξης, ή με τη σύσταση της ανώνυμης εταιρείας για ιαματικές πηγές, αλλά γιατί θεωρούμε ότι ο τρόπος που τα νομοθετείτε, είναι ακριβώς ότι μεταφέρεστε απλά σε ένα συγκεντρωτικό μοντέλο διακυβέρνησης: Από τις επιμέρους αποσπασματικές πολιτικές που μας συνηθίσατε μέχρι τώρα, προχωράτε σε μια θεσμολαγνεία ενός κεντρικού κράτους που απλά θέλει να ελέγξει τους πόρους και την εφαρμογή τους, την απόδοσή τους.

Γιατί στις ιαματικές πηγές θα μπει όποιος θέλει και όποιος δεν θέλει, μπορεί να μείνει έξω από την κατανομή και γιατί δεν υπάρχει εκ των προτέρων –το είπαμε στον προϋπολογισμό- ένας περιφερειακός προϋπολογισμός που να δίνει τη δυνατότητα, κύριε Θεοχάρη, σε όλες τις περιοχές της χώρας, να έχουν τους δικούς τους πόρους, για να αναπτύξουν το προϊόν, όπως αυτές νομίζουν. Και γιατί οι τουριστικές μονάδες και οι τουριστικές δυνάμεις σε κάθε περιοχή έχουν όλη τη δυνατότητα και είναι πολύ προωθημένες, -πιο προωθημένες, συνήθως, από τις κυβερνήσεις μας-, για να μπορούν να αναπτύξουν αυτό το προϊόν και δεν τους δίνουμε τη δυνατότητα ούτε διοικητικά ούτε οικονομικά να ασκήσουν αυτήν την τουριστική πολιτική.

Αυτή, λοιπόν, η θεσμολαγνεία, δεν έχει ουσιώδες περιεχόμενο. Και μας φέρνετε εμάς στη δύσκολη θέση να πούμε ότι, προφανώς, θα ψηφίσουμε μια θεσμική διάρθρωση που είναι αναγκαία, καθώς συνήθως βλέπουμε αυτούς τους φορείς να είναι και λίγο επικαλυπτόμενοι μεταξύ τους. Δεν μπορώ να εξηγήσω, όμως, γιατί δεν δίνεται η δυνατότητα σε κάθε περιφερειακή διοίκηση, σε κάθε περιφερειακή αυτοδιοίκηση και σε κάθε δήμο ξεχωριστά εκ των προτέρων, με σχεδιασμένους πόρους να αναπτύξουν αυτή την πολιτική.

Γιατί υπάρχει και η λογική του συγκεντρωτικού κράτους που τη θεωρούν μερικοί προοδευτική, ότι, δηλαδή, έχουμε ένα πακέτο που πρέπει να αξιοποιηθεί γρήγορα, να πάνε γρήγορα οι πόροι, να τους πάρουν αυτοί που πρέπει να τους πάρουν, διότι μπορούν να κάνουν ξένες ή μεγάλες επενδύσεις και τελείωσε η ιστορία της ανάπτυξης. Δεν τελείωσε, πάει ανάποδα η ανάπτυξη αυτή. Γιατί δεν είναι γραμμική η εξέλιξη των πραγμάτων, αγαπητοί συνάδελφοι. Η εξέλιξη των πραγμάτων είναι πολύ σύνθετη και η Ελλάδα παραείναι πλούσια σε πηγές και δυνάμεις, για να αντέξει ένα τέτοιον συγκεντρωτισμό.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ πολύ, κύριε συνάδελφε. Τον λόγο τώρα έχει η κ. Αλεξοπούλου από την Ελληνική Λύση.

**ΑΝΑΣΤΑΣΙΑ-ΑΙΚΑΤΕΡΙΝΗ ΑΛΕΞΟΠΟΥΛΟΥ:** Κυρίες και κύριοι συνάδελφοι, το νομοσχέδιο έρχεται σε μία πολύ κρίσιμη συγκυρία για τον ελληνικό τουρισμό. Αν και ο τουρισμός μας παρουσίασε μία ελαφριά ανάκαμψη το 2021 σε σχέση με την προηγούμενη χρονιά, απέχοντας πάντως πολύ από το επίπεδο της προ πανδημίας εποχής, εντούτοις, οι νέες μεταλλάξεις του κορωνοϊού μπορούν να υπονομεύσουν κάθε σχέδιο ανάπτυξης και κάθε καλή, ενδεχομένως, βούληση. Και γι’ αυτό, την πλήρη ευθύνη την έχει η Κυβέρνηση, γιατί στο τρίτο και στο τέταρτο κύμα της πανδημίας δεν κατάφερε να χειριστεί καθόλου καλά την κατάσταση.

Είπε ο κύριος Υπουργός ότι το νομοσχέδιο έχει καθαρά αναπτυξιακό πρόσημο και ειδικότερα, στοχεύει στην περαιτέρω ανάπτυξη του ιαματικού τουρισμού. Αποτελεί ειρωνεία, λοιπόν, κυρίες και κύριοι συνάδελφοι, το γεγονός ότι μόλις πριν από μερικές μέρες καταθέσαμε ερώτηση προς τους Υπουργούς Τουρισμού και Περιβάλλοντος σχετικά με την ανάγκη άμεσης καταγραφής των ιαματικών πηγών της χώρας, στις οποίες και κατά βάση στηρίζεται ο ιαματικός ή εναλλακτικός μας τουρισμός.

Έλεγα, συγκεκριμένα, ότι, αν και η Ελλάδα διαθέτει περίπου επτακόσιες ιαματικές και μεταλλικές πηγές που βρίσκονται, μάλιστα, σε γεωγραφικές τοποθεσίες ιδιαίτερου φυσικού κάλλους, παρ’ όλα αυτά, πολλές δεν είναι καν προσβάσιμες απ’ το κοινό, ενώ οι αξιοποιημένες και επισκέψιμες είναι μόλις περί τις διακόσιες, δηλαδή, ούτε το ένα τρίτο από αυτές και μάλιστα, πάρα πολλές δεν έχουν ούτε καν καταγραφεί και αναγνωριστεί επίσημα από το κράτος.

Έχουμε για παράδειγμα, στο Μεσολόγγι με τις ιαματικές πηγές της λιμνοθάλασσάς του, με την ιαματική λάσπη του που έχει κάνει θαύματα, αλλά και αλλού, όπως έδειξαν επιστημονικές έρευνες, τις ιδανικές συνθήκες για την ανάπτυξη τέτοιου τύπου τουρισμού. Πού είναι η αξιοποίηση αυτών των φυσικών υποδομών που έχουμε ως χώρα;

Δεν πρέπει να ξεχνάμε ένα ρητό που έγραφαν οι αρχαίοι μας πρόγονοι εκεί που υπήρχαν θεραπευτικά νερά: «Ἄριστον μὲν ὕδωρ». Έγραφαν και εννοούσαν πολλά με αυτό. Ας ακολουθήσουμε τα χνάρια τους. Ρωτώ, λοιπόν, εύλογα: Είναι σοβαρή η κατάσταση αυτή; Να μιλάμε, δηλαδή, για βιώσιμο τουριστικό προϊόν -όπως χαρακτηριστικά λέει το Υπουργείο- ενώ την ίδια ώρα δεν γνωρίζουμε πόσες και πού ακριβώς διαθέτουμε ιαματικές πηγές ως χώρα και η μεγάλη πλειοψηφία όσων γνωρίζουμε, παραμένει αναξιοποίητη;

Θα συμφωνήσετε, ασφαλώς, μαζί μου ότι δεν μπορούμε να μιλάμε σοβαρά για ανάπτυξη του ιαματικού τουρισμού, όταν δεν έχουμε κάνει ακόμα το πρώτο βήμα που δεν είναι παρά η καταγραφή και η αξιοποίηση των ιαματικών πηγών της πατρίδας μας. Φυσικά, περιμένω με ενδιαφέρον τις απαντήσεις των κύριων Υπουργών στην ερώτησή μας.

Αυτά, κύριοι συνάδελφοι, δεν τα λέω με σκωπτική διάθεση. Τα λέω επειδή έχουμε ασχοληθεί με το ζήτημα του ιαματικού τουρισμού και έχουμε καταθέσει, εκτός από τις ερωτήσεις του κοινοβουλευτικού ελέγχου και σχετικές προτάσεις για την ανάπτυξη αυτού του είδους τουρισμού, όπως και για τη σύνδεσή του με τα προβλήματα και τα δικαιώματα των ατόμων με αναπηρίες.

Και θα ήθελα εδώ να πω ορισμένα πράγματα και γι’ αυτό το κρίσιμο σίγουρα ζήτημα, επειδή, δυστυχώς, είναι χρόνια ολόκληρα που προκλητικά αγνοείται. Βέβαια, έγινε κάποιο βήμα, αλλά δεν είναι αρκετό. Λέμε για ανάπτυξη του τουρισμού μας, αλλά πέρα από προβλέψεις στα διάφορα νομοσχέδια για τα ΑΜΕΑ, δεν γίνεται τίποτα έμπρακτα για το δικαίωμα αυτών των συνανθρώπων μας στον τουρισμό, ιαματικό και μη. Κύρια προβλήματα γι’ αυτούς τους ανθρώπους, όπως η προσβασιμότητα, μένουν στα χαρτιά και τους εμποδίζουν να απολαύσουν την ομορφιά του φυσικού μας πλούτου.

Επίσης, η Ελληνική Λύση, ο Κυριάκος Βελόπουλος, είναι το μοναδικό πολιτικό κόμμα που με το πρόγραμμά του αφιερώνει δεκάδες -χωρίς υπερβολή- σελίδες στον εναλλακτικό τουρισμό και θα έπρεπε να τις λάβει υπ’ όψιν της η Κυβέρνηση, διότι ο σκοπός του κόμματός μας είναι η βελτίωση των συνθηκών της ζωής για όλους μας, για κάθε Ελληνίδα και Έλληνα.

Δεν θα έπρεπε, άραγε, να προωθήσουμε ως χώρα την ανάπτυξη του θρησκευτικού και προσκυνηματικού τουρισμού; Είναι ένα συγκριτικό πλεονέκτημα της χώρας μας και το προτείνουμε στο πρόγραμμά μας.

Το ίδιο ισχύει και για τον λεγόμενο αγροτικό τουρισμό που, μάλιστα, συνδέεται άμεσα με αυτό που έχει άμεση ανάγκη η οικονομία μας, δηλαδή, με την πρωτογενή ανάπτυξη της ελληνικής περιφέρειας. Σ’ αυτό το ευλογημένο μέρος που έχει τα πάντα, είναι παράδοξο, λοιπόν, ότι τόσα χρόνια δεν έχουν γίνει τα αυτονόητα.

Θα ήθελα να μου επιτρέψετε μια σύντομη παρένθεση, ένα παράδειγμα. Χώρες, όπως η Γερμανία, που έχουν δέκα είδη βοτάνων, τα εκμεταλλεύονται προς όφελος της οικονομίας τους και πολύ καλά κάνουν. Η Ελλάδα μας, ο ευλογημένος τόπος που έλεγα, έχει τρεις χιλιάδες βότανα. Δεν θα έπρεπε να έρχονται οι ξένοι στις μονάδες μας, για να θαυμάσουν και να μείνουν έκθαμβοι με αυτόν τον πλούτο;

Το ίδιο ισχύει και με τον γαστρονομικό τουρισμό που θα μπορούσε και αυτός να αποβεί προς όφελος του τουρισμού και του πολιτισμού μας, προς όφελος της εθνικής μας οικονομίας.

Οι νοστιμιές μας, η μοναδική ελληνική κουζίνα, που είναι βασικός πυλώνας τόσο της τοπικής μας ταυτότητας όσο και της πολιτιστικής μας κληρονομιάς, θα μπορούσε να αναδείξει και να προωθήσει τα τοπικά μας προϊόντα ανά γεωγραφικό διαμέρισμα. Όλα αυτά η Ελληνική Λύση τα προτείνει, αλλά η Κυβέρνηση τα αγνοεί. Θέλω να πιστεύω πως όχι επίτηδες, αλλά είναι αυτό που λέμε ακουσία.

Σε κάθε περίπτωση, όμως, παραμένει το γεγονός ότι μπορούν να γίνουν πολύ περισσότερα για τον τουρισμό μας και ειδικότερα για τον ιαματικό και τον εναλλακτικό τουρισμό. Έχουμε τα συγκριτικά πλεονεκτήματα ως χώρα και πράγματι πρέπει και μπορούμε να το πετύχουμε. Το αξίζουμε σαν χώρα.

Σας ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κυρία συνάδελφε και για τη συνέπεια στον χρόνο σας.

Τον λόγο έχει τώρα ο κ. Γεώργιος Λογιάδης από το ΜέΡΑ25.

Ορίστε, κύριε Λογιάδη, έχετε τον λόγο.

**ΓΕΩΡΓΙΟΣ ΛΟΓΙΑΔΗΣ:** Ευχαριστώ πολύ, κυρία Πρόεδρε.

Κύριε Υπουργέ, κυρίες και κύριοι, το σημερινό σχέδιο νόμου του Υπουργείου Τουρισμού κατατέθηκε την Παρασκευή 10 Δεκεμβρίου και ήρθε στην επιτροπή την Τρίτη 14 Δεκεμβρίου. Ο Κανονισμός της Βουλής ορίζει ρητά ότι κάθε σχέδιο νόμου μπαίνει στις επιτροπές έναν μήνα μετά από την κατάθεσή του. Έχετε καταστρατηγήσει και τον Κανονισμό της Βουλής. Άλλο σχέδιο νόμου κατατέθηκε για διαβούλευση και άλλο συζητάμε σήμερα.

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. **ΑΘΑΝΑΣΙΟΣ ΜΠΟΥΡΑΣ**)

Θα ξεκινήσω από τους DMO, τους Destination Marketing Organizations. Στις 14 Ιουλίου του 2021, πρόσφατα λοιπόν, πριν μερικούς μήνες, ο Σύλλογος Υπαλλήλων του ΕΟΤ κατήγγειλε την αναγκαστική, όπως έγραψε, συνεργασία του ΕΟΤ με μία ιδιωτική επιχείρηση που δεν διαθέτει ούτε την εμπειρία ούτε τις περγαμηνές του ΕΟΤ. Και συνεχίζει λέγοντας ότι ο Ελληνικός Οργανισμός Τουρισμού στο θέμα διαφήμισης είναι ο εβδομηντάχρονος δημόσιος φορέας προβολής, διαφήμισης και δημοσίων σχέσεων που τόσο στο εσωτερικό όσο και στο εξωτερικό έχει μεγαλουργήσει κάνοντας γνωστή την Ελλάδα.

Κανονικά στόχος θα έπρεπε να είναι η αναβάθμιση των περιφερειών και των δήμων, να αναβαθμιστούν, να γίνουν καλύτεροι και όχι να απαξιώνονται περαιτέρω οι δήμοι και οι περιφέρειες. Το Περιφερειακό Συμβούλιο Τουρισμού Κρήτης τονίζει «μην καταργήσετε τα περιφερειακά συμβούλια τουρισμού». Αυτό από την Κρήτη.

Και η Συνομοσπονδία Επιχειρηματιών Τουριστικών Καταλυμάτων Ελλάδος αναφέρει ότι οι επαγγελματικές ενώσεις των κύριων ξενοδοχειακών καταλυμάτων όσο και οι επαγγελματικές ενώσεις των μη κύριων ξενοδοχειακών καταλυμάτων θα έπρεπε να συμμετέχουν εξ ορισμού σ’ αυτούς τους οργανισμούς διαχείρισης και προώθησης του εκάστοτε προορισμού.

Όσον αφορά τις ΙΠΕ, τις Ιαματικές Πηγές Ελλάδος Α.Ε., την εταιρεία που πάτε να ιδρύσετε, υπάρχουν τρία ζητήματα. Το σημερινό σχέδιο νόμου αποτελεί την τέταρτη έκδοση που έρχεται προς ψήφιση μετά τις εντονότατες αντιδράσεις των ΟΤΑ, όπου υπάρχουν ιαματικές πηγές, της ΚΕΔΕ, της Κεντρικής Διοίκησης Δήμων Ελλάδος και του ΣΔΙΠΕ, του Συνδέσμου Δήμων Ιαματικών Πηγών Ελλάδος. Δεν είναι δυνατόν μία Α.Ε., μία ΙΠΕ Α.Ε. να κρίνει οικονομοτεχνικές μελέτες ιαματικών πηγών που δεν της ανήκει η διαχείρισή τους. Πάγια τακτική πρέπει να είναι ότι οι εμπλεκόμενοι φορείς πρέπει να είναι οι τοπικοί φορείς, οι δήμοι, οι κοινότητες κάθε περιφέρειας.

Με δεδομένο ότι η ΙΠΕ Α.Ε. θα αναλάβει τη διαχείριση, αξιοποίηση και ουσιαστικά την ιδιωτικοποίηση σειράς ιαματικών πηγών, οι οποίες λειτουργούν ανταγωνιστικά με τις άλλες, τίθεται εκ των πραγμάτων ένα σοβαρό πρόβλημα στρέβλωσης του ανταγωνισμού. Ο προβληματισμός αυτός γίνεται εντονότερος, όταν μπαίνει στο τραπέζι η χρηματοδότηση των επενδύσεων αυτών.

Ένα δεύτερο ζήτημα που θέτουν η ΚΕΔΕ και ο ΣΔΙΠΕ, και για τα οποία δεν υπάρχει καμμία διευκρίνιση στο σχέδιο νόμου, αφορά τη διαχρονική ανυπαρξία χρηματοδοτικού πακέτου για την αξιοποίηση των υποδομών των ιαματικών πηγών.

Η ανάπτυξη του κλάδου των ιαματικών πηγών προϋποθέτει την ύπαρξη χρηματοδοτικού προγράμματος από το οποίο οι ΟΤΑ θα μπορούν να αντλήσουν χρηματοδότηση, πόσω μάλλον που οι πηγές τους βρίσκονται όλες στην επαρχία και σε αυτές τις περιοχές δεν υπάρχουν επενδυτές για τουριστικές δραστηριότητες.

Σύμφωνα με δημοσιεύματα, από το Ταμείο Ανάκαμψης και Ανθεκτικότητας θα χρηματοδοτηθούν επενδύσεις στον τουρισμό υγείας, ευεξίας ύψους 28,5 εκατομμυρίων ευρώ. Το Υπουργείο Τουρισμού οφείλει να εξασφαλίσει ότι ένα ικανοποιητικό ποσοστό από το ποσό αυτό θα κατευθυνθεί για τις θερμαλικές υποδομές εκτός ΙΠΕ, στρατηγική απαραίτητη αν θέλουμε τα οφέλη από την ανάπτυξη του ιαματικού τουρισμού να διαμοιραστούν σε ολόκληρη την ελληνική επαρχία, αντί της δημιουργίας ελάχιστων μεγάλων επιχειρήσεων, ολιγοπωλίων του κλάδου.

Ένα τρίτο θέμα που θέτουν οι ΟΤΑ αφορά τις άκαρπες μέχρι σήμερα προσπάθειες σειράς δήμων, όπως της Κορίνθου, της Ζακύνθου, της Θήβας, της Ικαρίας, της Ρόδου, της Καλύμνου, προκειμένου να τους παραχωρηθεί ο αιγιαλός, δεδομένου ότι ο φυσικός πόρος, το ιαματικό νερό αναβλύζει στην παραλία. Χωρίς αυτή την παραχώρηση δεν είναι δυνατή η αξιοποίηση του ιαματικού φυσικού πόρου και η δημιουργία επιχείρησης. Το δίκαιο αυτό αίτημα δεν αντιμετωπίζεται με το παρόν σχέδιο νόμου.

Ως ΜέΡΑ25 υποστηρίζουμε τα παραπάνω τρία αιτήματα των ΚΕΔΕ και ΣΔΙΠΕ. Σε κάθε περίπτωση είμαστε αντίθετοι στη δημιουργία ΙΠΕ Α.Ε., πολύ περισσότερο αναλογιζόμενοι την οικτρή αποτυχία του ΤΑΙΠΕΔ, όσον αφορά τη διαχείριση των επτά ιαματικών πηγών που ανέλαβε πρόσφατα, αποτυχία που δικαιώνει την εκτίμηση ότι οι συγκεκριμένες επιχειρήσεις ιαματικού τουρισμού οδηγήθηκαν στην απαξίωση, προκειμένου να εκποιηθούν σε εξευτελιστική τιμή.

Οι ιαματικές πηγές στο χρηματιστήριο του ΤΑΙΠΕΔ και η ιδιωτικοποίησή τους έχει δρομολογηθεί. Είναι τα Καμένα Βούρλα, οι Θερμοπύλες, η Αιδηψός, το Πλατύστομο Κυλλήνης, ενώ το «ΞΕΝΙΑ» και η ιαματική πηγή Κύθνου ιδιωτικοποιήθηκαν το καλοκαίρι του 2021.

Τώρα όσον αφορά το άρθρο 28 για την αποχωροθέτηση του τουριστικού λιμένα Ηρακλείου Κρήτης, σήμερα το πρωί μίλησα με τον Δήμαρχο Ηρακλείου, ο οποίος τονίζει, ότι ναι, μεν συμφωνεί ο δήμος, προκειμένου όμως να γίνει η μαρίνα Ηρακλείου στο Παγκρήτιο Στάδιο και πουθενά αλλού ως ιδιωτική επένδυση.

Εμείς ως ΜέΡΑ25 πιστεύουμε και φοβούμεθα ότι το συγκεκριμένο άρθρο είναι φωτογραφικό υπέρ της εταιρείας που πρόσφατα κηρύχθηκε πλειοδότης η «RICH Α.Ε.», θυγατρική της «ΑΚΤΩΡ» στον διαγωνισμό ιδιωτικοποίησης της έκτασης της τέως αμερικανικής βάσης Γουρνών. Εδώ να πούμε ότι για τριακόσια σαράντα πέντε στρέμματα κατεβλήθησαν μόνο 40 εκατομμύρια. Είναι ένα θέμα για το οποίο η τοπική κοινωνία έχει πραγματικά αντιδράσει, δηλαδή για το χαμηλό τίμημα.

Το άρθρο 38 αναφέρεται στους ξεναγούς. Το πιο σημαντικό και περίεργο σημείο είναι η εμπλοκή της Αστυνομίας και των ΠΥΤ, περιφερειακών υπηρεσιών τουρισμού μόνο στις παραβάσεις του άρθρου 4, δηλαδή για τη μη κόσμια συμπεριφορά αυτών που είναι ήδη ξεναγών και άρα όχι για τις ξεναγήσεις, παρά για τις παράνομες ξεναγήσεις. Αντίθετα, οι τροποποιήσεις θα έπρεπε να στοχεύουν στον περιορισμό του φαινομένου των παράνομων ξεναγήσεων που έχει λάβει ανεξέλεγκτες διαστάσεις και όχι να κινητοποιούν τα όργανα της ΕΛΑΣ και τους υπαλλήλους των ΠΥΤ.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα κλείσω με τις ΑΣΤΕ, ΑΣΤΕΚ και ΑΣΤΕΡ, Κρήτης και Ρόδου και βέβαια το ΙΕΚ της Κέρκυρας, όπου χωρίς Σχολές Τουριστικών Επαγγελμάτων είναι αδιανόητο να έχουμε τουρισμό όλο τον χρόνο, όπως θέλετε να λέτε, και τουρισμό αξιώσεων.

Στο άρθρο 62 είχαμε τονίσει και στην επιτροπή ότι κανονικά η καταληκτική ημερομηνία για τους ελέγχους από τους υπαλλήλους των υπηρεσιών ΕΟΤ αντί για την 31η Μαρτίου θα έπρεπε να είναι 31 Δεκεμβρίου, δηλαδή όλο τον χρόνο.

Κύριε Υπουργέ, κλείνοντας να πω ότι από το 2000 μέχρι το 2019 τα έσοδα ανά τουρίστα έχουν πέσει από τα 815 ευρώ το άτομο στα 565.

**ΒΑΣΙΛΕΙΟΣ ΚΙΚΙΛΙΑΣ (Υπουργός Τουρισμού):** Ήταν 520.

**ΓΕΩΡΓΙΟΣ ΛΟΓΙΑΔΗΣ:** Το 2019 έχουμε αυτά τα στοιχεία από το ΣΕΤΕ. Φέτος δεν μπορούμε να το συγκρίνουμε, διότι φέτος είναι μια μικρή περίοδος, υψηλή περίοδος. Άρα, λοιπόν, πρέπει να δούμε διαχρονικά πώς θα αντιμετωπίσουμε αυτό το πρόβλημα απαξίωσης του τουρισμού μας. Αυτό πρέπει να γίνει και για έναν παραπάνω λόγο, γιατί δεν έχουμε στελέχη να εργαστούν στον τουρισμό, διότι πλέον δεν υπάρχουν στελέχη. Αντιμετωπίσαμε το πρόβλημα αυτό το προηγούμενο καλοκαίρι. Πρέπει, λοιπόν, αυτές οι σχολές να οργανωθούν άμεσα σωστά και να μην απαξιώνονται.

Σας ευχαριστώ πολύ.

(Χειροκροτήματα από την πτέρυγα του ΜέΡΑ25)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κ. Λογιάδη.

Τον λόγο τώρα έχει ο Βουλευτής της Νέας Δημοκρατίας κ. Γιώργος Αμανατίδης.

**ΓΕΩΡΓΙΟΣ ΑΜΑΝΑΤΙΔΗΣ:** Ευχαριστώ, αγαπητέ κύριε Πρόεδρε.

Κύριε Υπουργέ, αγαπητοί συνάδελφοι, θα ξεκινήσω λέγοντας το αυτονόητο. Η ανάπτυξη του τουρισμού στη χώρα μας θα πρέπει και εντάσσεται στον γενικότερο σχεδιασμό για περιφερειακή και τοπική ανάπτυξη, η οποία στηρίζεται στον πολιτισμό, στο φυσικό περιβάλλον και στα ιδιαίτερα χαρακτηριστικά κάθε τόπου. Θα πρέπει επίσης να αποτελεί προϊόν ολιστικού σχεδιασμού σε τοπικό επίπεδο, να προωθείται με τα κατάλληλα μέσα και τους κατάλληλους μηχανισμούς, να αναβαθμίζεται και να προσαρμόζεται συνεχώς, να πιστοποιείται και να εντάσσεται στο πλαίσιο ενός ευρύτερου περιφερειακού και εθνικού σχεδιασμού.

Σε κάθε περίπτωση βέβαια θα πρέπει να έχει ως περιβάλλουσα και να διαχέεται από την έννοια της ποιότητας. Μιας ποιότητας που στηρίζεται σε πρότυπα, πιστοποιείται και ταυτοποιείται.

Τα παραπάνω στοιχεία προωθεί με συστηματικό τρόπο το παρόν σχέδιο νόμου που δίνει λύσεις -το ακούσαμε και στις επιτροπές- σε δυσλειτουργίες και σε χρονίζουσες καθυστερήσεις. Δίνει βέβαια και προοπτικές σε ένα έντονα ανταγωνιστικό περιβάλλον στο εσωτερικό των περιοχών που τις προσδιορίζει αλλά και μεταξύ των περιοχών και διεθνώς.

Η αποκέντρωση των διαδικασιών και η ενίσχυση αυτού που λέμε της επικουρικότητας, η ενεργή συμμετοχή των τοπικών κοινωνιών και των φορέων, δηλαδή της τοπικής εταιρικής σχέσης, αποτελούν προβλέψεις κλειδιά για βελτίωση των όρων και βήματα μπροστά για την επίτευξη των στόχων. Η προωθούμενη έννοια του επαγγελματισμού από όλα τα άρθρα του παρόντος σχεδίου νόμου θα ενισχύσει όπως είναι φυσιολογικό την ανταγωνιστικότητα του ελληνικού τοπικού προϊόντος και θα συμβάλει ως αποτέλεσμα στη βιωσιμότητα της τουριστικής ανάπτυξης.

Ειδικότερα τώρα η πρόβλεψη για πρότυπους τουριστικούς προορισμούς ολοκληρωμένης διαχείρισης αποτυπώνει την ανάγκη ολιστικού σχεδιασμού που έτσι και αλλιώς αποτελεί μονόδρομο. Επιπρόσθετα η υποστήριξη του τουριστικού προϊόντος και των περιοχών με αντίστοιχες υποδομές που θα παρέχουν τις απαιτούμενες εξυπηρετήσεις και θα βελτιώνουν την ποιότητα ζωής και την προσβασιμότητα, επιβεβαιώνουν αυτό που είπα και νωρίτερα ότι η ανάπτυξη του τουρισμού αποτελεί μια διαδικασία περιφερειακής και τοπικής ανάπτυξης.

Η δεύτερη ρύθμιση αφορά στους Οργανισμούς Διαχείρισης και Προώθησης Προορισμού και αποτελεί αναγκαία παρέμβαση που θα προσδώσει υπεραξία στον σχεδιασμό. Οι προβλεπόμενοι φορείς, όπως οι Αναπτυξιακοί Οργανισμοί Τοπικής Αυτοδιοίκησης, οι Αναπτυξιακές Ανώνυμες Εταιρείες των Οργανισμών Τοπικής Αυτοδιοίκησης και αντίστοιχα οι αστικές μη κερδοσκοπικού χαρακτήρα εταιρείες αποτελούν το σημείο σύγκλισης της τοπικής εταιρικής σχέσης, βελτιώνοντας με τον τρόπο αυτό την ικανότητα της ίδιας της αυτοδιοίκησης. Για αυτό λοιπόν είναι σαφές ότι μέσω αυτών συμμετέχει πολύ ενεργά η τοπική αυτοδιοίκηση και οι τοπικοί φορείς στο σύνολό τους.

Η εταιρική τους σύνθεση θα συμβάλει στην ένταξη των περιοχών αυτών σε προγράμματα τοπικής ανάπτυξης, τα οποία διαχειρίζονται οι ίδιοι αυτοί οι φορείς με άλλες δραστηριότητες στις ίδιες περιοχές. Επιπρόσθετα η δυνατότητα συνεργασίας με τον ιδιωτικό τομέα στα θέματα ανάπτυξης, προβολής και συνδιαχείρισης θα δράσει όπως είναι προσθετικά σε όλους τους τομείς της οικονομίας στις περιοχές τουριστικών προορισμών ολοκληρωμένης διαχείρισης.

Η πρόβλεψη για τριετές επιχειρησιακό σχέδιο διαχείρισης με ετήσια κατανομή δράσεων θέτει την προσπάθεια διαχείρισης σε επαγγελματική βάση, όπως είπα νωρίτερα, και πάντοτε βέβαια υπό το πρίσμα των κατευθύνσεων της ευρωπαϊκής Πράσινης Συμφωνίας για την επίτευξη των στόχων της βιώσιμης τουριστικής ανάπτυξης.

Το Παρατηρητήριο Βιώσιμης Τουριστικής Ανάπτυξης αποτελεί επίσης μία καινοτομία. Γιατί; Γιατί θα προτείνει τη λήψη στοχευμένων μέτρων αναπτυξιακού χαρακτήρα στον τομέα του τουρισμού. Θα συμβάλει στη δυναμική παρακολούθηση -και αυτό είναι πολύ σημαντικό- και στην αξιολόγηση των δεδομένων της περιοχής ενδιαφέροντος και άρα στην εξαγωγή συμπερασμάτων βελτίωσής τους. Θα εντάσσει τις τοπικές στρατηγικές στις αντίστοιχες εθνικές και κατόπιν στις διεθνείς. Θα συνεργάζεται και θα τροφοδοτείται και μέσω αυτού η περιοχή που μας ενδιαφέρει με τον εθνικό σχεδιασμό και αντίστοιχα με το διεθνές δίκτυο Παρατηρητηρίου Βιώσιμης Τουριστικής Ανάπτυξης.

Πάμε λίγο να δούμε για την εταιρεία «Ιαματικές Πηγές Ελλάδος Α.Ε.». Αυτή θα εντάξει την αξιοποίηση των ιαματικών πηγών σε μια συνολική ομοιογενή διαχείριση, εκμετάλλευση και βέλτιστη αξιοποίηση του φυσικού διαθέσιμου, δηλαδή των ιαματικών πηγών που αποτελούν δημόσια περιουσία. Ενιαία στρατηγική θα λειτουργεί χάριν του δημοσίου συμφέροντος και με τους κανόνες των δημοσίων επιχειρήσεων. Για αυτό η αναφορά γίνεται στον ν.3429/2005. Και προβλέπεται επίσης -και αυτό είναι πολύ σημαντικό για την ορθολογική αξιοποίηση- ότι μπορούν να μεταβιβάζονται σε αυτήν την εταιρεία εκτάσεις πέραν των πεντακοσίων μέτρων αρμοδιότητας της, βέβαια μετά από πρωτοβουλία των ίδιων των φορέων.

Και ποιος είναι αυτός στόχος της εταιρείας; Ο στόχος της εταιρείας δεν είναι άλλος παρά η επαύξηση της αξίας, η βελτίωση της απόδοσης των περιουσιακών στοιχείων και η δημιουργία εσόδων μέσα από την ανεξάρτητη λειτουργία με βάση τους ισχύοντες κανονισμούς της. Το αρχικό μετοχικό κεφάλαιο θα είναι 5 εκατομμύρια με τη δυνατότητα το 20% να μεταβιβαστεί στην Κεντρική Ένωση Δήμων Ελλάδος δύο μήνες μετά την έναρξη ισχύος του νόμου. Πάντοτε σε οποιαδήποτε περίπτωση προβλέπεται ότι την πλειοψηφία του μετοχικού κεφαλαίου θα την έχει το ελληνικό δημόσιο.

Αγαπητοί συνάδελφοι, στο παρόν σχέδιο νόμου ρυθμίζονται επίσης και άλλα ζητήματα, όπως είναι η λειτουργία των τουριστικών επιχειρήσεων, οι τουριστικές εγκαταστάσεις, τα ζητήματα επισκεψιμότητας σε διάφορες επιχειρήσεις όπως τα ζυθοποιία, τα ελαιοτριβεία, τα τυροκομεία με την απονομή του σχετικού σήματος, τα θέματα κατάρτισης και πιστοποίησης του επαγγέλματος των ξεναγών, τα ζητήματα τουριστικής προβολής της χώρας σε συνεργασία και με τον ιδιωτικό τομέα, η παράταση ισχύος των περιβαλλοντικών όρων, η απονομή σήματος «Προσβάσιμος Τουριστικός Προσδιορισμός» και «Προσβάσιμη Τουριστική Επιχείρηση», και ό,τι σχέδιο αυτό προϋποθέτει ότι θα πρέπει να συνταχθούν νωρίτερα.

Κλείνοντας θέλω να πω ότι στο ζήτημα της τουριστικής ανάπτυξης και αξιοποίησης των φυσικών πόρων σε αυτό το θέμα προχωράμε με γνώμονα τα συμφέροντα των πολιτών, των επιχειρήσεων, των περιοχών και της χώρας μας, βέβαια σε ένα έντονα ανταγωνιστικό περιβάλλον όπου ο πολιτισμός, το φυσικό περιβάλλον και η ποιότητα έχουν κυρίαρχη θέση. Αυτή ακριβώς είναι η στρατηγική με το παρόν σχέδιο νόμου την οποία και υπερψηφίζω.

Και βέβαια με την ψήφιση του παρόντος σχεδίου νόμου και με την ευκαιρία αυτή κύριε Υπουργέ, επιτρέψτε μου και εγώ να προβάλλω στο μέλλον την παραλίμνια περιοχή της λίμνης Πολυφύτου με τα βυζαντινά της μνημεία και του Βελβεντού αντίστοιχα, τον αρχαιολογικό χώρο της Αιανής, τα επισκέψιμα οινοποιεία, τη μεγαλύτερη γέφυρα της χώρας μετά το Ρίο-Αντίρριο μήκους 377 μέτρα.

Άρα κύριε Υπουργέ, ναι, η θεσμοθέτηση αυτή που προωθείται τώρα, ήδη δημιουργεί ευκαιρίες, διευρύνει τη φαντασία μας, τη δημιουργική φαντασία μας και αναδεικνύει δυνατότητες. Πράγματι για αυτό τον λόγο είναι θετική και παραγωγική. Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον κ. Αμανατίδη.

Τον λόγο τώρα έχει ο Κοινοβουλευτικός Εκπρόσωπος της Ελληνικής Λύσης κ. Κωνσταντίνος Χήτας.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, κύριε Υπουργέ, πραγματικά εγώ στη θέση σας θα ένιωθα ευλογημένος, γιατί βρίσκεστε στα ηνία ίσως του σημαντικότερου Υπουργείου της χώρας μας. Είναι η ναυαρχίδα μας. Δεν θα μπορέσουμε να αναλύσουμε όλα όσα έχουμε στο μυαλό μας ως Ελληνική Λύση -τα οποία αναφέρονται στο πρόγραμμά μας- γιατί ο χρόνος είναι λίγος.

Θα κάνω δύο, τρεις αναφορές στον τουρισμό. Σύμφωνα με τα στοιχεία της Τραπέζης της Ελλάδος, ένας τουρίστας που έρχεται στην Ελλάδα, κύριε Κικίλια, -και αυτό πρέπει να αλλάξουμε στο μέλλον- από τη Γερμανία, την Ιταλία, τη Γαλλία, τις Ηνωμένες Πολιτείες απ’ όπου και εάν έρχεται αυτός ο άνθρωπος, ξοδεύει κατά μέσο όρο 67 ευρώ.

Δηλαδή ο τουρίστας που έρχεται στην Ελλάδα, η Τράπεζα της Ελλάδος μας λέει ότι, ξοδεύει 67 ευρώ. Είναι πίνακας, θα κατατεθεί μαζί με όλα στα Πρακτικά. Στην Πορτογαλία, για παράδειγμα, κύριε Κικίλια, οι τουρίστες ξοδεύουν περίπου 108 ευρώ τη μέρα, στη Γαλλία 150 ευρώ τη μέρα. Όλοι αυτοί οι πίνακες θα κατατεθούν μετά στα Πρακτικά και θα ήθελα οι συνάδελφοι να τους πάρουν στα χέρια τους, για να δούνε πώς οραματιζόμαστε εμείς τον τουρισμό και πού θέλουμε εμείς να φτάσει η Ελλάδα. Και θα θέλαμε να είναι και ο δικός σας στόχος αυτός, ένα μεγαλεπήβολο σχέδιο για να μπουν γερές βάσεις για την πατρίδα μας στο κομμάτι του τουρισμού.

Το 2019 ο τουρισμός κάλυπτε το 11,6% του ΑΕΠ και η συνολική του συμβολή στο ΑΕΠ ήταν 33,4%. Στον επόμενο πίνακα που θα καταθέσω στα Πρακτικά τι λέει; Το 2019 είχαμε δεκαεπτά εκατομμύρια τουρίστες. Την ίδια χρονιά μόνο η Κυανή Ακτή στη Γαλλία είχε τριάντα εκατομμύρια τουρίστες από τους συνολικά ογδόντα εννέα εκατομμύρια τουρίστες σε μια πολύ ανταγωνιστική αγορά.

Στον επόμενο πίνακα που θα καταθέσουμε στα Πρακτικά τι βλέπουμε; Ότι μόλις 2% των αφίξεων, κύριε Κικίλια, είναι από τις Ηνωμένες Πολιτείες. Δηλαδή οι τουρίστες που ήρθαν στην Ελλάδα και έρχονται στην Ελλάδα μόλις το 2% είναι από τις Ηνωμένες Πολιτείες και την Κίνα. Δηλαδή δύο τεράστιες αγορές σε πληθυσμό και εμείς δεν έχουμε απλώσει τα δίχτυα μας εκεί όπως θα έπρεπε. Γιατί να είναι μόνο το 2% από εκεί; Είναι πίνακες αυτά όλα.

Ξέρετε, τα χρόνια προβλήματα του τουρισμού δυστυχώς –εγώ εύχομαι να τα λύσετε εσείς- δεν έχουν λυθεί ακόμα. Είναι απλά πράγματα, όπως φτωχές, πολύ φτωχές υποδομές σε σχέση με τον ανταγωνισμό, δρόμοι, λιμάνια. Δεν έχουμε καν μαρίνες. Πώς θα φέρουμε τουρίστες με χοντρά πορτοφόλια; Εμείς το λέμε έτσι απλά, χοντρά πορτοφόλια πρέπει να έρθουν στην Ελλάδα. Στο παγκόσμιο φιλέτο του χάρτη, που είναι η Ελλάδα, πρέπει να έρθουν χοντρά πορτοφόλια.

Δεν υπάρχει καλή εκπαίδευση προσωπικού, που είναι ένα άλλο θέμα. Επιγραμματικά θα τα αναφέρω, δεν έχω τον χρόνο να τα αναλύσουμε σήμερα. Είμαστε μια χώρα που δίνει μεγάλη βάση στο εισόδημα από τον τουρισμό, αλλά δεν έχει σχολές για να εκπαιδεύσει στελέχη και προσωπικό όπως θα έπρεπε και αυτό έχει ως αποτέλεσμα το σέρβις να μην είναι αυτό που θα έπρεπε.

Δεν έχουμε εγκαταστάσεις, για παράδειγμα, για αθλητικό τουρισμό. Δεν έχουμε ούτε το γκολφ. Το γκολφ φέρνει δώδεκα μήνες τουρίστες και χοντρά πορτοφόλια. Δώδεκα μήνες, δηλαδή φέρνει κόσμο εκτός υψηλής σεζόν και κόσμο που έχει και μπορεί να ξοδέψει χρήματα.

Δεν έχουμε καταφέρει -αυτό είναι ένα μεγάλο πρόβλημα- να φτιάξουμε την Ελλάδα προορισμό δώδεκα μηνών. Η τουριστική περίοδος διαρκεί εκατόν εξήντα ημέρες, αυτό είναι. Όποιος πρόλαβε τον Κύριο είδε. Εκτός από την Αθήνα δεν θεωρείται καμμιά άλλη πόλη –έτσι το λένε- city brake. Καμμία άλλη πόλη στην Ελλάδα πλην της Αθήνας δεν φέρει τον τίτλο city brake. Όλες είναι πόλεις οι οποίες θα δουλέψουν τρεις-τέσσερις μήνες το καλοκαίρι και αυτό ήτανε. Στην Ευρώπη υπάρχει αυτό. Δηλαδή υπάρχουν πόλεις οι οποίες πλην της πρωτεύουσας έχουν δώδεκα μήνες τουρισμό, όπως η Βαρκελώνη, το Μιλάνο, το Μπριζ, το Μόναχο, πολλά παραδείγματα.

Δεν έχουμε καταφέρει να φέρουμε πολλές πτήσεις σε σχέση με τον ανταγωνισμό. Στην Τουρκία και την Ισπανία πραγματικά τα αεροπλάνα πάνε και έρχονται.

Θέλω να πω ότι στο θέμα του τουρισμού, κύριε Κικίλια, επειδή είναι ένα πολύ ευαίσθητο και σημαντικό θέμα, δεν έχουμε αντιπολιτευτική διάθεση ούτε να μαλώσουμε. Εδώ φέρνουμε προτάσεις. Νομίζω τα ξέρετε και εσείς αυτά, γιατί είστε ένας νέος άνθρωπος, νεότερος ακόμη και από μένα. Θέλω να το δείτε ζεστά. Είναι τέσσερις-πέντε πυλώνες βασικοί να αναπτύξουμε αυτό το πεδίο. Πέντε πράγματα βασικά είπαμε. Γιατί να πληρώνει 67 ευρώ ο τουρίστας σύμφωνα με την Τράπεζα της Ελλάδος και να μην πληρώνει 100, όπως στην Πορτογαλία; Αυτό θέλω να πω.

Τώρα, κύριε Πρόεδρε, μιας και μιλάμε για τον τουρισμό, ένα σημαντικό έσοδο, δεν μπορώ, επειδή πριν από δύο μέρες συζητούσαμε και μιλούσαμε για τον προϋπολογισμό εδώ στο ελληνικό Κοινοβούλιο, να μην πω το εξής: Κύριε Υπουργέ, μπορεί να είστε νέος σε ηλικία, αλλά είστε μπαρουτοκαπνισμένος και στην πολιτική και θέλω να σας θέσω κάποια στοιχεία υπ’ όψιν σας, γιατί δεν ξέρω εμείς τι κάνουμε εδώ μέσα, αλλά εκεί έξω η εικόνα δεν είναι καθόλου καλή.

Ψηφίσατε έναν προϋπολογισμό που κυρίως στηρίζεται σε αυξήσεις φόρων. Σύμφωνα όμως με τα στοιχεία της Ανεξάρτητης Αρχής Δημοσίων Εσόδων -ξαναλέω τα στοιχεία της ΑΑΔΕ- τον Οκτώβριο, πριν από έναν μήνα λοιπόν, περίπου εξακόσιες χιλιάδες Έλληνες φορολογούμενοι, λέει η ΑΑΔΕ, άφησαν απλήρωτους φόρους. Καινούργιοι είναι αυτοί, φρέσκοι, συν εξακόσιες χιλιάδες δηλαδή. Δηλαδή από τους τρία εκατομμύρια εξακόσιες πενήντα τρεις χιλιάδες Έλληνες που δεν μπορούσαν να πληρώσουν αυξήθηκε το νούμερο σε τέσσερα εκατομμύρια διακόσιες ενενήντα δύο χιλιάδες. Τον Οκτώβριο αυξήθηκαν κατά 17,4% οι φορολογούμενοι που δεν μπόρεσαν να ανταποκριθούν στις φορολογικές τους υποχρεώσεις. Είναι σχεδόν 110 δισεκατομμύρια αυτή τη στιγμή τα χρέη. Οι μισοί Έλληνες, πάντα σύμφωνα με την ΑΑΔΕ και όχι σύμφωνα με την Ελληνική Λύση, χρωστάνε στην εφορία.

Και όπως εξελίσσεται η κατάσταση, γιατί κακά τα ψέματα, οικονομία και υγεία είναι οι δύο βασικοί πυλώνες που κλονίζονται αυτήν τη στιγμή έξω στην κοινωνία συθέμελα, η οικονομία και η υγεία. Από τη μία δεν έχουν λεφτά, από την άλλη είναι τρομοκρατημένοι. Αυτά τα δύο λοιπόν απασχολούν τον κόσμο, την κοινωνία.

Και αν εμείς θέλουμε να αφουγκραζόμαστε την κοινωνία, πρέπει να μιλάμε για αυτά τα θέματα. Εξακόσιες τριάντα πέντε χιλιάδες νέα ΑΦΜ δεν πλήρωσαν. Γιατί; Γιατί είναι επαγγελματίες τζαμπατζήδες; Γιατί τους αρέσει να πιστολιάζουν; Προφανώς και όχι. Είναι θέμα επιλογών. Απλά πράγματα παιδιά, και εμείς στην κοινωνία ζούμε. «Όταν εγώ πλήρωνα 100 ευρώ αέριο και πληρώνω 380;» -ξαναλέω εγώ έχω να πληρώσω, αλλά ο κόσμος πώς θα πληρώσει;- Άρα κάνει επιλογή. Σου λέει «δεν θα πληρώσω την εφορία, για να πληρώσω τη ΔΕΗ, να πληρώσω το φροντιστήριο του παιδιού μου, να πληρώσω το ρεύμα». Κάνει επιλογή, δηλαδή είναι θέμα επιλογής. Δηλαδή αναγκάζεται να γίνει κακοπληρωτής.

Στο διάστημα Γενάρης-Οκτώβρης του 2021 το σύνολο των νέων οφειλών στο δημόσιο από φόρους που δεν πληρώνονται είναι 4,3 δισεκατομμύρια ευρώ. Είναι απίστευτα νούμερα. Δεν μπορεί να πληρώσει ο κόσμος, βογκάει. Στα Πρακτικά όλα τα στοιχεία μόλις τελειώσω.

Λέγατε στη συζήτηση του προϋπολογισμού, ακούγαμε αρκετούς δικούς σας Βουλευτές, ότι «δεν ισχύουν αυτά που λέτε ότι έχουμε τα πιο ακριβά καύσιμα» κ.λπ.. Έχουμε την ακριβότερη βενζίνη στην Ευρώπη μετά την Ολλανδία, τη Φιλανδία, την Ισλανδία και τη Νορβηγία. Στα Πρακτικά μετά, είναι πινακάκι, όλα. Τιμές καυσίμων την προηγούμενη εβδομάδα σε όλη την Ευρώπη. Γιατί εμείς να πληρώνουμε 71 λεπτά στο λίτρο ειδικό φόρο κατανάλωσης και συν ΦΠΑ 24%; Είναι πράγματα τα οποία μας κόβουν τα γόνατα. Μόνο η Ουγγαρία έχει 27% ΦΠΑ, περνάει εμάς δηλαδή, που έχουμε 24%, η Δανία και η Κροατία, που έχουν 25%. Όλες οι υπόλοιπες χώρες, κύριε Υπουργέ, έχουν χαμηλότερο ΦΠΑ από την Ελλάδα, το 24%. Θα καταθέσω τον πίνακα στα Πρακτικά. Είναι πηγή, στοιχεία από την Κομισιόν. Γιατί να συμβαίνει αυτό; Έτσι γονατίζει η Ελλάδα. Όταν η Τουρκία έχει ακόμη και 1% ΦΠΑ σε κάποια προϊόντα.

Λέγατε για τον ΕΝΦΙΑ. Λέτε «μειώσαμε τον ΕΝΦΙΑ. Το είπαμε, το κάναμε». Τι κάνατε; Μια τρύπα στο νερό κάνατε. Θα σας πούμε γιατί. Τα νούμερα λένε άλλα. Το 2020 οι Έλληνες πλήρωσαν ΕΝΦΙΑ 2 δισεκατομμύρια 558 εκατομμύρια. Το 2021 θα πληρώσουν 2 δισεκατομμύρια 587 εκατομμύρια, δηλαδή κατά 0,011 παραπάνω! Άρα τι ΕΝΦΙΑ μειώσατε; Τα νούμερα βγαίνουν ίδια και λίγο παραπάνω. Είναι στοιχεία επίσημα.

Είπα στο ξεκίνημα της ομιλίας μου, κύριε Κικίλια, και το εννοώ ότι θα πρέπει να νιώθετε ευλογημένος που είστε σε αυτό το Υπουργείο και αυτό το χαρτοφυλάκιο του τουρισμού. Ελπίζω πραγματικά να αποδώσετε για να πάει μπροστά η Ελλάδα μας, γιατί είναι ένα μεγάλο χαρτί για την Ελλάδα μας. Βέβαια, επειδή ως Κοινοβουλευτικός Εκπρόσωπος θα μου επιτρέψετε να αναφερθώ σε κάποιες εξελίξεις που έχουν να κάνουν με την υγεία, περάσατε και από το κομμάτι της υγείας. Και μάλιστα περάσατε πολύ δύσκολα, γιατί ήταν η περίοδος που ένας αόρατος εχθρός εμφανίστηκε και κληθήκατε και εσείς, όπως όλοι οι υπόλοιποι, να τον αντιμετωπίσετε.

Ξέρετε επτάμισι χιλιάδες άνθρωποι, κύριε Υπουργέ, πεταμένοι στη γωνία θα κάνουν μαύρες γιορτές. Επτάμισι χιλιάδες υγειονομικοί εξακολουθούν από την Κυβέρνηση –εγώ απορώ πού θα το φτάσει η Κυβέρνηση- με έναν εμμονικό και εκδικητικό τρόπο να έχει αυτούς τους ανθρώπους απ’ έξω. Είναι επτάμισι χιλιάδες οικογένειες όχι άτομα. Η κάθε οικογένεια μπορεί να έχει τρία-τέσσερα άτομα, εδώ μιλάμε για τριάντα χιλιάδες κόσμου. Μαύρες γιορτές, έχουν να δουλέψουν πέντε μήνες.

Την ίδια ώρα στα νοσοκομεία λένε ότι προσπαθείτε ως Κυβέρνηση να τους αντικαταστήσετε με ανειδίκευτο προσωπικό. Είναι οι λεγόμενοι εργολαβικοί εργαζόμενοι, ένα νέο «φρούτο» αυτό που έχει έλθει από έξω με 580 ευρώ τον μήνα full time. Κάτι δεν πάει καλά.

Την τελευταία εβδομάδα είχαμε 61,9 θανάτους ανά εκατομμύριο πολιτών με ποσοστό εμβολιασμού στο 68%. Η Λιθουανία και η Λετονία με τα ίδια ακριβώς ποσοστά εμβολιασμένων είχαν 38,6 θανάτους ανά εκατομμύριο. Η Σουηδία που δεν έκανε lockdown -το καταστροφικό lockdown, το οποίο διέλυσε την οικονομία και καταχρέωσε την Ελλάδα με 43,3 δισεκατομμύρια- και είχε πάντα ανοικτή την οικονομία της, με ποσοστό πλήρως εμβολιασμένων 71% η Σουηδία, 5% πάνω από εμάς, είχε 3,6 θανάτους ανά εκατομμύριο.

Είναι άσχημο να μιλάμε γι’ αυτά, αλλά είναι κάποια στοιχεία που λένε και φωνάζουν από μόνα τους ότι κάτι δεν πάει καλά, ότι κάτι δεν κάνετε καλά ως Κυβέρνηση. Συνημμένα πίνακες χωρών με παραπλήσια ποσοστά εμβολιασμών και πίνακες θανάτων ανά εκατομμύριο για τα Πρακτικά. Όλα τα έχουμε εδώ. Αυτά λένε οι αριθμοί.

Κλείνω σε δύο λεπτά, κύριε Πρόεδρε.

Πάλι με καθυστέρηση, όταν ήσασταν Υπουργός κι εσείς, η Κυβέρνηση, οι υγειονομικοί, οι ειδικοί, τους τάξατε ελευθερία και τους είπατε: «Εμβολιαστείτε για να προστατευθείτε και να πάρετε τη ζωή σας πίσω».

Σήμερα μαθαίνουμε διά στόματος Κυβερνητικού Εκπροσώπου, του κ. Οικονόμου, ότι και οι εμβολιασμένοι δεν γιορτάζουν ποτέ. Θα πληρώνουν κι αυτοί τα τεστ. Σωστό να γίνονται τεστ. Το φωνάζουμε μήνες τώρα. Τεστ εμβολιασμένοι, τεστ ανεμβολίαστοι. Καταρρέει το αφήγημά σας ότι είναι η πανδημία των ανεμβολίαστων. Όχι. Η πανδημία αφορά όλο τον κόσμο. Είτε είσαι εμβολιασμένος το μεταδίδεις είτε είσαι ανεμβολίαστος θα αρρωστήσεις πιο βαριά, όπως λένε οι ειδικοί κ.λπ., αλλά πώς μεταδίδουμε τον ιό εδώ πέρα; Τον μεταδίδεις είτε είσαι εμβολιασμένος είτε όχι. Άρα τι λέγαμε; Τεστ, αλλά δωρεάν τεστ. Το κράτος πρέπει να παρέχει δωρεάν τεστ στους πολίτες, να σταματήσουμε επιτέλους το να κολλάει ο ένας τον άλλον. Δωρεάν.

Δεν είπατε την αλήθεια στον κόσμο και αυτό φαίνεται. Μπορεί καμμιά φορά να πεις ψέματα επειδή είσαι επαγγελματίας ψεύτης ή για να καλύψεις κάτι. Το ψέμα θα το πεις κάποια στιγμή, αλλά το ψέμα πάντα αποκαλύπτεται και η αλήθεια πάντα νικάει. Τώρα θα πληρώνουν όλοι. Τι θα πείτε στους ανθρώπους αυτούς που τους είπατε «εμβολιάσου για να πάρεις τη ζωή σου πίσω»; Του είπες δεύτερο, του είπες τρίτο και τώρα τον βάζεις να πληρώνει και δέκα ευρώ το rapid test. Έπρεπε να είναι δωρεάν, αλλά για όλους.

Φωνάζαμε ότι δεν είναι η πανδημία των ανεμβολίαστων. Κακώς χωρίσατε την Ελλάδα στα δύο, οι έτσι και οι αλλιώς, οι δακτυλοδεικτούμενοι και οι καλοί. Δεν είναι έτσι. Η διασπορά μπορεί να οφείλεται σε όλους. Άρα τι μας ενδιαφέρει; Να σταματήσουμε τη διασπορά. Πώς; Με συνεχείς ελέγχους και συνεχή τεστ.

Κυρίες και κύριοι, είμαστε νέοι άνθρωποι, να πάμε να πιούμε το ποτό μας σ’ ένα μπαράκι και να έχει τριακόσια άτομα μέσα και επειδή είναι εμβολιασμένοι; Του Κουτρούλη ο γάμος γίνεται. Κολλάει ο ένας τον άλλο. Δεν υπάρχει περίπτωση. Θα μου πείτε ότι μπορεί να μη νοσήσουν βαριά. Μακάρι να μη νοσήσουν και καθόλου. Το μεταδίδουν όμως; Βοηθάνε στη διασπορά; Άρα, λοιπόν, ήταν λάθος το μέτρο. Τώρα για να μπεις στα μπαράκια θα κάνεις τεστ, είτε είσαι εμβολιασμένος είτε όχι.

Υπάρχει και αυτή η παρωδία με τη μελέτη. Νομίζω ότι ήσασταν στο Υπουργείο τον Μάιο. Δεν ξέρω. Την παραλάβατε εσείς; Την ξέρατε εσείς; Δεν μας έχει απαντήσει ακόμα κανείς.

Ξαναλέω το εξής: Δύο πράγματα απασχολούν τους Έλληνες αυτή τη στιγμή. Το ένα κομμάτι είναι αυτό της υγείας και έχει τρομοκρατηθεί ο κόσμος. Το άλλο είναι η οικονομία. Ο κόσμος βλέπει το πορτοφόλι του άδειο. Αποτύχατε και στα δύο και στο κομμάτι της υγείας και στο κομμάτι της οικονομίας και σας το αποδείξαμε σήμερα εδώ με χαρτιά, με πίνακες και στοιχεία. Ο Έλληνας είναι πλέον φτωχός, χωρίς χρήματα, χωρίς καλή ψυχολογία, χωρίς χαμόγελο. Του πήρατε το χαμόγελο μωρέ, το κυριότερο. Είναι τρομοκρατημένος και χωρίς χαμόγελο και γι’ αυτό είστε αποκλειστικά υπεύθυνοι εσείς.

(Χειροκροτήματα από την πτέρυγα της Ελληνικής Λύσης)

(Στο σημείο αυτό ο Βουλευτής κ. Κωνσταντίνος Χήτας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κ. Χήτα.

Τον λόγο έχει ο Βουλευτής της Νέας Δημοκρατίας κ. Γεώργιος Κοτρωνιάς.

**ΓΕΩΡΓΙΟΣ ΚΟΤΡΩΝΙΑΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, με δεδομένη την ανθεκτικότητα που επέδειξε ο τουρισμός μας κατά την περίοδο της πανδημίας, σήμερα η ανάγκη για θωράκιση και ενίσχυση του τουριστικού προϊόντος είναι επιτακτική, προκειμένου να ενισχυθεί η ανταγωνιστικότητά του και να αποφευχθούν οι χρόνιες αστοχίες του παρελθόντος.

Σ’ αυτές τις σύγχρονες ανάγκες ενός βιώσιμου τουριστικού προϊόντος έρχεται να απαντήσει το Υπουργείο Τουρισμού μ’ ένα καθαρά αναπτυξιακό νομοσχέδιο που έχει ως στόχο την ενίσχυση της τουριστικής εικόνας της χώρας, αξιοποιώντας όλη τη δυναμική της και τον γεωμορφολογικό της πλούτο.

Το πρώτο μέρος του νομοσχεδίου αφορά τους πρότυπους τουριστικούς προορισμούς ολοκληρωμένης διαχείρισης, οι οποίοι θα αξιοποιούν τα συγκριτικά πλεονεκτήματά της κάθε περιοχής για την επίτευξη υψηλών ρυθμών τουριστικής ανάπτυξης, καθώς και τους οργανισμούς διαχείρισης και προώθησης προορισμού μέσω των οποίων δημιουργείται πλαίσιο συνεργασίας μεταξύ της κεντρικής διοίκησης και της τοπικής αυτοδιοίκησης, ώστε να διευκολύνεται ο σχεδιασμός και η υλοποίηση σημαντικών δράσεων που αποσκοπούν στην προώθηση της τουριστικής ανάπτυξης της χώρας μας.

Οι οργανισμοί της διαχείρισης και της προώθησης προορισμού στις περιοχές που έχουν χαρακτηριστεί ως πρότυποι τουριστικοί προορισμοί υποχρεούνται να συστήσουν και Παρατηρητήριο Βιώσιμης Τουριστικής Ανάπτυξης με σκοπό τη μελέτη της τουριστικής αγοράς και την πρόταση στοχευμένων μέτρων αναπτυξιακού χαρακτήρα, αλλά και την κάλυψη της έλλειψης αξιόπιστων στοιχείων για τον τουρισμό.

Τέλος, για την εκπλήρωση του έργου του κάθε οργανισμός διαχείρισης και προώθησης προορισμού μπορεί να συμπράττει με επαγγελματικές ενώσεις προσώπων, με επιχειρήσεις και φορείς του ιδιωτικού τομέα, με τουριστικούς οργανισμούς και πράκτορες, καθώς και με συνεργατικούς σχηματισμούς επιχειρήσεων, τα λεγόμενα clusters, με στόχο τη διασφάλιση της ποιότητας του προσφερόμενου τουριστικού προϊόντος.

Κυρίες και κύριοι, το παρόν νομοσχέδιο, όπως -επιτρέψτε μου να πω- και όλα τα νομοσχέδια που έχουμε ψηφίσει αυτά τα δύο χρόνια συμβάλλει στον εκσυγχρονισμό του κράτους, βάζοντας τη χώρα μας σ’ ένα ευνοϊκό περιβάλλον ανάπτυξης. Όμως, δεν φτάνει μόνο αυτό. Πρέπει όλος ο κρατικός μηχανισμός σε όλες τις βαθμίδες του να έχει τη δυνατότητα να εφαρμόζει αυτούς τους νόμους που ψηφίζουμε και να παράγει αποτελέσματα. Το λέω αυτό γιατί έχοντας συμμετάσχει ως δήμαρχος στον σύνδεσμο δήμων ιαματικών πηγών Ελλάδος, αλλά και από την τωρινή θεσμική μου θέση, γνωρίζω καλά τα προβλήματα και τις καθυστερήσεις για την αναγνώριση των πηγών, καθώς και τις δυσκολίες που έχουν οι χρηματοδοτήσεις των μελετών και των αναπτυξιακών προτάσεων.

Κυρίες και κύριοι, είπα ότι εκτός από την καλή νομοθέτηση -που πιστεύω ότι κάνουμε όλα αυτά τα χρόνια- πρέπει να δουλέψει όλος ο μηχανισμός. Θα σας αναφέρω ένα συγκεκριμένο παράδειγμα που αφορά τις ιαματικές πηγές Καλλιδρόμου, τα ονομαζόμενα Ψωρονέρια που βρίσκονται έξω από τη Λαμία και τις οποίες το 2014, μετά από διαπραγμάτευση με τα τότε Ελληνικά Τουριστικά Ακίνητα, που τώρα τα ονομάζουν Εταιρεία Ακινήτων του Δημοσίου, ΕΤΑΔ, συμφωνήσαμε να παραχωρηθούν στον δήμο Λαμιέων για εικοσιπέντε χρόνια και υπογράψαμε το σχετικό συμφωνητικό. Με την αλλαγή της δημοτικής αρχής το 2015 δεν ενεργοποιήθηκε το συμφωνητικό αυτό και έμεινε ανενεργό μέχρι σήμερα. Καλά μέχρι εδώ.

Σήμερα με τη σύμφωνη γνώμη της τωρινής δημοτικής αρχής ζήτησα από την ΕΤΑΔ να ενεργοποιηθεί η παλαιά σύμβαση ή με νέους όρους να γίνει μια καινούργια, έτσι ώστε ένα άχρηστο για το ελληνικό δημόσιο ακίνητο, που μόνο προβλήματα του δημιουργεί ως σκουπιδότοπος, να αξιοποιηθεί και να αναδειχθεί με τον καλύτερο τρόπο και αντί προβλημάτων να φέρει και έσοδα στο ελληνικό δημόσιο, το οποίο ανέξοδα θα αξιοποιήσει ένα ακίνητό του, συμβάλλοντας συγχρόνως στην ανάπτυξη του δήμου και της περιοχής προς όφελος της κοινωνίας μας.

Για ανεξήγητους για εμένα λόγους μέχρι σήμερα η εν λόγω εταιρεία, της οποίας προφανώς σκοπός είναι η αξιοποίηση των ακινήτων του δημοσίου, δεν έχει προχωρήσει σε καμμία ενέργεια προς την κατεύθυνση αυτή. Ακόμα και αν δεν συμφωνεί με την υπογραφείσα το 2014 σύμβαση, θεωρώ αυτονόητη υποχρέωσή της να ενημερώσει έναν Βουλευτή του ελληνικού Κοινοβουλίου για την πρόθεσή της να την επαναδιαπραγματευθεί ή τέλος-τέλος το σχέδιό της για έναν διαφορετικό ίσως τρόπο αξιοποίησης του εν λόγω ακινήτου των ιαματικών πηγών Καλλιδρόμου. Εγώ περιμένω.

Ένα ακόμα παράδειγμα της λειτουργίας των αναπτυξιακών δομών που όμως φαίνεται τελικά να έχει αίσιο τέλος αφορά τις ιαματικές πηγές στα Καμένα Βούρλα, όπου είχα επανειλημμένα υποβάλει πρόταση στο ΤΑΙΠΕΔ να γίνει ο επί σειρά ετών συνεχώς αναβαλλόμενος διαγωνισμός για το συγκρότημα «Γαλήνη» με τη ρήτρα ότι ο ανάδοχος που θα αναλάβει το «Γαλήνη» να υποχρεούται να λειτουργεί και το υδροθεραπευτήριο «Ιπποκράτης» το οποίο δίνει ζωή στα μικρά ξενοδοχεία της περιοχής. Στην τελευταία μας συνάντηση με τον σημερινό διευθύνοντα σύμβουλο του ΤΑΙΠΕΔ ενημερώθηκα ότι εκκρεμούσε η αδειοδότηση από τη Διεύθυνση Περιβαλλοντικής Αδειοδότησης, η οποία επετεύχθη τελικά και εκφράζω σήμερα την ικανοποίησή μου, γιατί τελικά φαίνεται να προχωρά η προκήρυξη για τα Καμένα Βούρλα και τις Θερμοπύλες.

Επανέρχομαι στο νομοσχέδιο. Ιδιαίτερα θα σταθώ στο δεύτερο μέρος του παρόντος, καθώς θεωρώ ότι η ίδρυση της ανώνυμης εταιρείας με την επωνυμία «Ιαματικές Πηγές Ελλάδος ΙΠΕ Α.Ε.» αποτελεί ένα ουσιαστικό βήμα για την ανάπτυξη του ιαματικού τουρισμού στη χώρα. Και στο παρελθόν έχω αναφερθεί στην επιτυχή διαβούλευση του Υπουργείου Τουρισμού κατά τη μελέτη και σύσταση της «ΙΠΕ Α.Ε.» με τον Σύνδεσμο Ιαματικών Πηγών Ελλάδος ώστε η τοπική αυτοδιοίκηση να συνεχίσει να έχει τον πρώτο λόγο στην αξιοποίηση των ιαματικών πηγών που βρίσκονται μέσα στα όρια τους. Η ίδρυση μιας ανώνυμης εταιρείας από το Υπουργείο Τουρισμού θεωρώ ότι είναι στη σωστή κατεύθυνση, ώστε με ένα ευέλικτο σχήμα να προωθηθούν σύντομα οι αναγνωρίσεις όλων των ιαματικών πηγών και να δοθεί η δυνατότητα να επισπεύδεται η παραγωγή μελετών επενδυτικών σχεδίων, η κατασκευή έργων και εν γένει η μόχλευση κεφαλαίων ειδικά των ιαματικών πηγών εθνικής σημασίας, αλλά και των πηγών τοπικής σημασίας που εκμεταλλεύονται οι δήμοι της χώρας. Και αυτό διότι προβλέπεται ότι με την ύπαρξη του ειδικού σήματος λειτουργίας χρειάζεται η σύμφωνη γνώμη του δημοτικού συμβουλίου, προκειμένου η πηγή να ενταχθεί στην «ΙΠΕ Α.Ε.» και σε όλες τις άλλες περιπτώσεις θα πρέπει εντός έξι μηνών από την ψήφιση του νόμου τα δημοτικά συμβούλια να εκδώσουν αποφάσεις αξιοποίησης των πηγών τους και βέβαια στη συνέχεια θα έχουν τέσσερα χρόνια περιθώριο, προκειμένου να καταθέσουν οικονομοτεχνική μελέτη επενδυτικού σχεδίου του ιαματικού πόρου στην «ΙΠΕ Α.Ε.» και συνολικά δέκα χρόνια θα έχουν περιθώριο για να ολοκληρώσουν τα έργα αξιοποίησης από την έκδοση σχετικής απόφασης.

Με δεδομένα όλα τα παραπάνω νομίζω ότι ανοίγει επιτέλους ο δρόμος για τη γρήγορη αξιοποίηση των ιαματικών πηγών της χώρας μας, δίνοντας προοπτική σε μια από τις σημαντικότερες μορφές εναλλακτικού τουρισμού έτσι ώστε, κυρίες και κύριοι συνάδελφοι, επιτέλους να εκμεταλλευτούμε το χρυσό που απλόχερα μας έδωσε η φύση και που επί χρόνια εμείς επιμένουμε να τον αφήνουμε θαμμένο και αναξιοποίητο.

Σας ευχαριστώ πάρα πολλά.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον κ. Κοτρωνιά.

Τον λόγο τώρα έχει ο Βουλευτής της Νέας Δημοκρατίας κ. Διονύσιος Σταμενίτης.

**ΔΙΟΝΥΣΙΟΣ ΣΤΑΜΕΝΙΤΗΣ:** Ευχαριστώ πολύ, κύριε Πρόεδρε.

Προτού ξεκινήσω θα ήθελα να κάνω κάποια σχόλια για αυτά που άκουσα από τους Βουλευτές του ΣΥΡΙΖΑ σχετικά με το σχέδιό μας για τον τουρισμό. Πραγματικά μου προκάλεσαν πολύ μεγάλη έκπληξη όλα αυτά που άκουγα, ότι -λέει- δεν είχαμε σχέδιο για τον τουρισμό, ότι αφήσαμε στην τύχη τους εργαζόμενους, ότι τους πετάξαμε έξω από το Ταμείο Ανεργίας, ότι δεν χρηματοδοτήσαμε τις επιχειρήσεις.

Συγγνώμη, ζούμε στην ίδια χώρα; Μήπως ζείτε κάπου αλλού; Μήπως η αγωνία σας για τα δημοσκοπικά ευρήματα σας οδηγεί σε τέτοιους χαρακτηρισμούς και τέτοια χρήση και αλλοίωση των πραγμάτων; Δεν γνωρίζετε ότι υπήρχαν μέτρα για την προστασία των εργαζομένων κατά τη διάρκεια της πανδημίας και στον τουρισμό και παντού; Δεν βλέπετε τις επιδόσεις για τον τουρισμό το 2021, αλλά και του 2020 συγκριτικά με άλλες χώρες; Τι δείχνουν αυτοί οι αριθμοί, ότι πήγαμε άσχημα, ότι ανοίξαμε χωρίς σχέδιο, ότι δεν ξέρουμε τι κάνουμε στον τουρισμό, ότι αφήσαμε τους ανθρώπους στην τύχη τους; Πριν από δύο μήνες ψηφίσαμε τη ρύθμιση για πενήντα ένσημα, στη μείωση από εκατό στα πενήντα. Αφήνουμε τους ανθρώπους στην τύχη τους; Διαβάστε τα σχόλια του ξένου τύπου των οργανισμών και αυτών που ήρθαν στη χώρα μας για το πόσο καλά τα πήγε η χώρα.

Μιλήσατε για την εναλλαγή στα μέτρα που δείχνει η έλλειψη σχεδίου. Το έχουμε πει χιλιάδες φορές ότι το φαινόμενο είναι δυναμικό και ανάλογα την εποχή, την κατάσταση προσαρμοζόμαστε. Αφορά μια υγειονομική κρίση και τα μέτρα αυτά πρέπει να είναι ανάλογα την εποχή. Δεν μπορεί να είναι κάποια μέτρα για δυο, τρεις, τέσσερις, πέντε μήνες συνέχεια. Να κάνετε κριτική, αλλά επί των συγκεκριμένων και επί των πραγματικών γεγονότων. Όπως και αυτό που ακούσαμε για την τροπολογία για το ναυάγιο. Μάλλον σας συμπαρέσυρε ο εκπρόσωπος του ΜέΡΑ25. Γιατί εγώ τη διαβάζω και ρώτησα τον συνάδελφό μου από τη Ζάκυνθο αν είναι η ίδια τροπολογία με το καλοκαίρι που ήταν στη διαβούλευση. Καμμία σχέση. Τι λέει εδώ;

Αποτελεί αυτή η περιοχή -λέει- πρότυπη τουριστική περιοχή αξιοποίησης και προστασίας, διενέργεια πάσης φύσεως διοίκησης και διαχείρισης. Ανατέθηκε σε μια επιτροπή πρότυπης τουριστικής αξιοποίησης που αποτελείται από Περιφέρεια Ιονίων Νήσων, Δήμος Ζακύνθου, συλλόγους ξενοδόχων, Επιμελητήριο Ζακύνθου. Αυτή είναι η ιδιωτικοποίηση; Και γιατί γίνεται αυτό; Ώστε να μπορεί να προστατευτεί και να δημιουργούνται νομίμως πράξεις που αφορά την ασφάλεια των επισκεπτών, την προσβασιμότητα στην περιοχή και την προστασία όλων αυτών των πραγμάτων εκεί. Αυτό έχει σχέση με αυτό που συζητάμε για το πρόβλημα; Μάλλον σας παρέσυρε. Δεν πειράζει, καμμιά φορά συμβαίνει αυτό. Και ο κ. Σκανδαλίδης το ανέφερε. Μάλλον δεν διαβάσατε την τροπολογία. Καλό είναι προτού τοποθετήστε, να τη διαβάζετε.

Και να σας θυμίσω ότι τα ρεπορτάζ των εφημερίδων κατά τη διάρκεια της επιτροπής έδειξαν το πρόβλημα που δημιουργήθηκε εκεί με τα τόσα πολλά μέτρα, με τα προβλήματα που είχε με το ναυάγιο, ότι έφυγαν κομμάτια και ήταν αναγκαία η παρέμβαση. Ήρθε το Υπουργείο Τουρισμού και έκανε άμεσα την παρέμβαση. Πραγματικά δεν το αντιλαμβάνομαι αυτό που συμβαίνει ή δεν διαβάζετε ή σας έχει επηρεάσει τόσο πολύ αυτή η δημοσκοπική καθίζησή σας που δημιουργείτε πρόβλημα.

Και ξέρετε κάτι; Μιλάμε για τον τουρισμό. Ο τουρισμός για την πατρίδα μας είναι ένα από τα σημαντικότερα εργαλεία ανάπτυξης της οικονομίας, ίσως το μεγαλύτερο πλεονέκτημα συγκριτικά με τις υπόλοιπες χώρες της Ευρώπης, αλλά και σε παγκόσμιο επίπεδο. Ωστόσο έχει ειπωθεί πάρα πολλές φορές και διαπιστώνεται και στην πράξη ότι παρ’ όλη την υπεροχή της Ελλάδας στον τομέα του τουρισμού λόγω των φυσικών πλεονεκτημάτων, αλλά και των υποδομών, η χώρα μας δεν έχει καταφέρει να αντλήσει 100% τα οφέλη από αυτό.

Δηλαδή για να το δώσουμε σε αριθμούς και να γίνει κατανοητό σήμερα ότι ο τουρισμός σε ποσοστό του ΑΕΠ φτάνει το 25% είτε άμεσα είτε έμμεσα και ακόμα δεν συμμετέχουν στο 100% όλοι οι τουριστικοί προορισμοί όλων των περιοχών της χώρας. Και για να το πω πιο ορθά δεν συμμετέχουν στον βαθμό που θα μπορούσαν να συμμετέχουν. Και μιλάω προφανώς για τις εναλλακτικές μορφές τουρισμού.

Πιστεύω ότι δεν διαφωνεί κανένας ότι η χώρα μας έχει περισσότερα περιθώρια ανάπτυξης του τουριστικού προϊόντος. Αυτό εμείς στη Νέα Δημοκρατία πιστεύουμε ότι μπορεί να πραγματοποιηθεί μέσα από ένα συνεκτικό, ολοκληρωμένο σχεδιασμό που θα συμβάλει στην οργάνωση, την τακτοποίηση -αν θέλετε-, την προώθηση και την ανάπτυξη του τουριστικού προϊόντος όλων των περιφερειών της χώρας μας και όλων των ειδών τουρισμού που διαθέτουμε.

Με το συγκεκριμένο νομοσχέδιο αυτήν την κατεύθυνση προσπαθούμε και αυτήν την ώθηση θέλουμε να δώσουμε σε αυτόν τον κλάδο. Κατά τη συνεδρίαση της επιτροπής ο Υπουργός Τουρισμού, ο κ. Κικίλιας, έδωσε ένα εξαιρετικά ενδιαφέρον στοιχείο που μας βοηθά να κατανοήσουμε πλήρως και την εικόνα του τουρισμού, αλλά και τις μεγάλες δυνατότητες ανάπτυξης που υπάρχουν ακόμα. Είπε, λοιπόν, ο Υπουργός -αν το κατάλαβα καλά- ότι το 25% της χώρας που προέρχεται έμμεσα ή άμεσα από τον τουρισμό είναι αποτέλεσμα του τουριστικού προϊόντος των δυόμιση περιφερειών της χώρας. Φυσικά αναφερόμαστε μόνο στον καλοκαιρινό μαζικό τουρισμό.

Σκεφτείτε επομένως πού μπορεί να φτάσει ο τουρισμός ως κινητήριος μοχλός της οικονομίας και ως πυλώνας ανάπτυξης αν οργανώσουμε, αν αξιοποιήσουμε όλες τις πτυχές τους, δίνοντας εφόδια και στους υπόλοιπους προορισμούς, χειμερινούς, ιαματικούς, θρησκευτικούς, γαστρονομικούς, που σαφώς έχουν έναν βηματισμό -ικανοποιητικό θα έλεγα εγώ-, αλλά μπορούμε όλοι να καταλάβουμε τα τεράστια περιθώρια που μπορούμε να έχουμε εκεί και υπάρχουν και αναξιοποίητες πλευρές, κυρίως λόγω της έλλειψης, είτε της προβολής και ανάδειξης, είτε της ασύνδετης σχέσης των τουριστικών χαρακτηριστικών που διαθέτει μια περιφέρεια, αλλά και τις κατακερματισμένης διαχείρισης.

Θα ήθελα να γίνω κατανοητός, δίνοντας ένα παράδειγμα, το παράδειγμα της Πέλλας, την οποία εκπροσωπώ. Είναι ένας νομός με αμέτρητα συγκριτικά πλεονεκτήματα, με πλούσια ιστορία, με έντονο αρχαιολογικό ενδιαφέρον. Είναι η αρχαία Πέλλα, ο τόπος που γεννήθηκε και μεγάλωσε ο Μέγας Αλέξανδρος, με εξαιρετικούς χειμερινούς προορισμούς, η Έδεσσα ή το Καϊμακτσαλάν και ο Βόρας, ένας από τους πιο οργανωμένους ανεπτυγμένους ιαματικούς προορισμούς στην Ευρώπη, τα Λουτρά του Πόζαρ, αλλά και με θρησκευτικό τουρισμό. Τα στοιχεία, όμως, δείχνουν σήμερα ότι αυτά δεν επικοινωνούν μεταξύ τους, στερώντας έτσι από την περιοχή και την ανάγκη ενός πλήρους τουριστικού προϊόντος με ό,τι αυτό συνεπάγεται για τους κατοίκους, τους επαγγελματίες και την τοπική οικονομία. Είναι ένα ζήτημα που το έχουμε συζητήσει με τον Υπουργό, τον κ. Κικίλια και με την Υφυπουργό κ. Ζαχαράκη.

Πραγματικά θα ήθελα να τους ευχαριστήσω για το ενδιαφέρον τους και νομίζω ότι μπορούμε να αντιστρέψουμε την υφιστάμενη κατάσταση στον Νομό Πέλλας με αυτό το νομοσχέδιο γιατί θα μας δώσει εργαλεία που θα μπορέσουν να ανατρέψουν αυτήν την κατάσταση. Το ίδιο, είμαι βέβαιος, μπορεί να γίνει και στις υπόλοιπες περιοχές της χώρας. Γι’ αυτό και το Υπουργείο Τουρισμού προχωρά σε αυτό το σχέδιο νόμου που μέσα από τη σύνδεση δυνάμεων φιλοδοξεί να δώσει ώθηση στην τουριστική μας ανάπτυξη, να αναβαθμίσει την ποιότητα του τουριστικού μας προϊόντος. Νομίζω ότι έχετε δει πάρα πολύ καλά τις διατάξεις που αφορούν τη δημιουργία οργανισμών διαχείρισης προορισμού, τη δημιουργία πρότυπων τουριστικών προορισμών, τη θέσπιση ενός αποτελεσματικού πλαισίου για την αξιοποίηση των ιαματικών πηγών με 23 εκατομμύρια από το Ταμείο Ανάπτυξης. Έχει μια ιδιαίτερη σημασία για τους επαγγελματίες του κλάδου αυτή η διευκόλυνση πληρωμών του προγράμματος «Τουρισμός Για Όλους».

Κυρίες και κύριοι συνάδελφοι, ιδιαίτερα θα ήθελα να σταθώ στις ιαματικές πηγές της χώρας μας και να πω ότι δεν θίγονται ούτε τα συμφέροντα των δήμων ούτε των ιδιωτών επαγγελματιών που ακούσαμε στην επιτροπή. Θα μου επιτρέψετε να ευχαριστήσω την προηγούμενη ηγεσία του Υπουργείου Τουρισμού αλλά και τη σημερινή γιατί άκουσαν, συζήτησαν και κατανόησαν ότι δεν είναι αναγκαίο να υιοθετηθεί η αναγκαστική ένταξη των ιαματικών πηγών σε αυτήν τη νέα εταιρεία. Δίνουμε, λοιπόν, στους δήμους εργαλεία να αναπτύξουν περισσότερο τις ιαματικές πηγές και παράλληλα παρέχει και τη δυνατότητα, αν δεν μπορέσουν, να ενταχθούν σε αυτή την ανώνυμη εταιρεία και να αξιοποιήσουν όλες τις δυνατότητες που τους παρέχει. Είναι γεγονός ότι ο ιαματικός τουρισμός της χώρας μας έχει πάρα πολλά περιθώρια ανάπτυξης. Διαθέτουμε μοναδικούς ιαματικούς προορισμούς. Μπορούμε να παραδειγματιστούμε από τις χώρες του εξωτερικού που τα έχουν αναπτύξει. Πραγματικά μπορούμε να κάνουμε εξαιρετικά θαύματα με αυτή τη ρύθμιση που εισάγει το νομοσχέδιο.

Κύριε Πρόεδρε, η ψήφιση του σημερινού σχεδίου νόμου είναι μια ψήφος υπέρ του τουρισμού και των ανθρώπων που εργάζονται εκεί και βάζουν τον κόπο τους και το μεράκι σ’ αυτό. Είναι επίσης ένα σημαντικό βήμα για την ισχυροποίηση του ήδη δυνατού και σχεδόν ασυναγώνιστου όπλου που είναι η φυσική ομορφιά, τα ιδιαίτερα χαρακτηριστικά της, οι τόποι και οι προορισμοί, η πλούσια ιστορία και η ανεκτίμητη πολιτιστική κληρονομιά της. Και βέβαια οι ξεχωριστοί και φιλόξενοι άνθρωποι.

Η Νέα Δημοκρατία ήδη από τον καιρό που βρισκόταν στην αντιπολίτευση είχε αναπτύξει και παρουσίασε ένα ολοκληρωμένο πρόγραμμα για αλλαγή τουριστικού μοντέλου θέτοντας στο επίκεντρο τον στόχο για τη συνολική αξιοποίηση όλων των συγκριτικών πλεονεκτημάτων που διαθέτει η χώρα μας και την αναβάθμιση του τουριστικού μας προϊόντος. Αυτό το πρόγραμμα η σημερινή κυβέρνηση, ο Πρωθυπουργός Κυριάκος Μητσοτάκης, το υλοποιούν βήμα-βήμα σχεδιάζοντας πάνω στο όραμα μας για μια Ελλάδα για ισχυρή ανάπτυξη που ωφελεί όλους τους Έλληνες και όλες τις Ελληνίδες.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει ο Βουλευτής της Νέας Δημοκρατίας κ. Στέφανος Γκίκας.

**ΣΤΕΦΑΝΟΣ ΓΚΙΚΑΣ:** Ευχαριστώ, κύριε Πρόεδρε.

Κυρίες και κύριοι συνάδελφοι κι εγώ θα ξεκινήσω με ένα σχόλιο ακούγοντας την, καθόλα άξια βεβαίως συνάδελφο, εισηγήτρια του ΣΥΡΙΖΑ. Πραγματικά με τον τρόπο με τον οποίο μίλαγε και τα επιχειρήματα τα οποία εξέθεσε μου θύμισε, γιατί είμαστε χρόνια στο κουρμπέτι, τον μικρό ΣΥΡΙΖΑ του 4%. Πραγματικά αν, κυρίες και κύριοι συνάδελφοι του ΣΥΡΙΖΑ, συνεχίσετε κατά την άποψή μου με αυτή την πολιτική πολύ σύντομα θα είσαστε στο 4%.

Ξεκινώ επί του θέματος. Ο τουρισμός αποτελεί αδιαμφισβήτητα ένα βασικό μέγεθος της ελληνικής οικονομίας αφού συμμετέχει κατά 20% με 30% στη διαμόρφωση του ΑΕΠ. Παράλληλα αποτελεί τη βάση για πολλές τοπικές οικονομίες, όπως και η δική μου περιοχή, η εκλογική περιφέρεια της Κέρκυρας που σχεδόν όλα τα επαγγέλματα, όλοι οι επαγγελματικοί κλάδοι, με τον άλφα ή βήτα τρόπο έχουν να κάνουν με τον τουρισμό. Στο σημείο αυτό θα ήθελα να ευχαριστήσω τον Υπουργό κ. Κικίλια που έφερε αυτό το νομοσχέδιο, όπως επίσης και τον πρώην Υπουργό, κ. Θεοχάρη διότι πράγματι η συνεισφορά του ήταν μεγάλη. Επίσης, να ευχαριστήσω τον κ. Κικίλια διότι έλυσε ένα σημαντικό πρόβλημα που είχαμε στην Κέρκυρα με τη διεύθυνση του ΙΕΚ τουρισμού. Πράγματι έδωσε μια σημαντική λύση.

Το σχέδιο νόμου θέτει το πλαίσιο για τη θέσπιση μιας στρατηγικής για τη βιώσιμη τουριστική ανάπτυξη. Εισάγει τους πρότυπους τουριστικούς προορισμούς ολοκληρωμένης διαχείρισης που είναι περιοχές οι οποίες συμβάλλουν δυναμικά στην ενίσχυση της τουριστικής μας εικόνας. Διαθέτουν στοιχεία, όπως είναι η αναγνωρισιμότητά τους σε διεθνές επίπεδο, τα μοναδικά φυσικά και πολιτιστικά χαρακτηριστικά, η δυνατότητα φιλοξενίας σημαντικού αριθμού επισκεπτών, η προσβασιμότητα για ΑΜΕΑ και άλλα. Ο χαρακτηρισμός μιας περιοχής ως πρότυπος τουριστικός προορισμός γίνεται βεβαίως με υπουργική απόφαση ύστερα από αίτηση του οικείου δήμου προς την αρμόδια διεύθυνση του Υπουργείου.

Παράλληλα, το σχέδιο νόμου προβλέπει τη δημιουργία οργανισμών διαχείρισης και προώθησης προορισμού, τα γνωστά DMO, Destination Management Organisations, που δημιουργούνται από τους αναπτυξιακούς οργανισμούς της τοπικής αυτοδιοίκησης ή από τις υφιστάμενες αναπτυξιακές ανώνυμες εταιρείες των ΟΤΑ. Στόχος των οργανισμών είναι η συμβολή στην επιστημονική, συμβουλευτική και τεχνική υποστήριξη των Οργανισμών Τοπικής Αυτοδιοίκησης σε θέματα που αφορούν την προβολή, την ανάπτυξη και την προώθηση του τουριστικού προορισμού αλλά και την υλοποίηση στρατηγικής μάρκετινγκ και τουριστικής προβολής. Η οργανωμένη προώθηση του τουριστικού προϊόντος υλοποιείται, δηλαδή, σε δύο επίπεδα. Ο ΕΟΤ διαχειρίζεται και προωθεί το εθνικό μας τουριστικό προϊόν ενώ η τοπική αυτοδιοίκηση αναλαμβάνει την προώθηση των τοπικών τουριστικών προϊόντων με το κράτος βεβαίως να θέτει τα πλαίσια και τους κανόνες.

Μέσω της δυνατότητας λειτουργίας των DMO δίνεται ένα επιπλέον εργαλείο που θα συμβάλλει σημαντικά στη βιώσιμη τουριστική ανάπτυξη και στην προβολή του τουριστικού προορισμού. Πολύ σημαντική και καθοριστική θα έλεγα για την αποτελεσματική λειτουργία των DMO είναι η δυνατότητα συνεργασίας με τον ιδιωτικό τομέα. Προωθείται με αυτό τον τρόπο η δημιουργία ενός cluster της τοπικής κοινωνίας και των επαγγελματιών του τουριστικού κλάδου, ώστε να προβαίνουν σε κοινές δράσεις. Η θέσπιση των οργανισμών είναι μία σημαντική νομοθετική πρωτοβουλία που έλειπε από τον τουριστικό χάρτη της χώρας.

Για να λειτουργήσουν, όμως, με τον αποτελεσματικότερο δυνατό τρόπο θα παρακαλέσω, κύριε Υπουργέ, με την ικανότητα και την εμπειρία που διαθέτετε, να δούμε κάποια σημεία τα οποία, είμαι σίγουρος, ότι θα συμπεριλάβετε και θα επιλύσετε με υπουργικές αποφάσεις. Πρώτον, σε μία περίοδο που όλα ψηφιοποιούνται πρέπει να λάβουμε υπ’ όψιν ότι σύντομα και οι DMO τόσο ως αντικείμενο όσο και ως πρακτική θα αποκτήσουν έντονη ψηφιακή διάσταση. Η διαχείριση και η προβολή, δηλαδή, του τουριστικού προορισμού θα γίνεται με ψηφιακό τρόπο, γεγονός που πρέπει να συνυπολογιστεί κατά την υλοποίηση του νόμου.

Δεύτερον, θα πρέπει να διασφαλιστεί η όσο το δυνατόν μεγαλύτερη ευελιξία των οργανισμών. Για παράδειγμα η υποχρεωτική κατάθεση του τριετούς σχεδίου ολοκληρωμένης διαχείρισης στη σχετική διυπουργική επιτροπή δεν θα πρέπει να εξελιχθεί σε χρονοβόρα γραφειοκρατική διαδικασία. Επιπλέον, οι οργανισμοί DMO θα πρέπει να είναι σε θέση να δρουν και να αντιδρούν αυτόνομα σε απρόβλεπτες καταστάσεις, παραδείγματος χάριν COVID.

Τρίτον, ενδέχεται να παρουσιαστούν κάποιες δυσκολίες θα έλεγα στην εφαρμογή της ποσόστωσης, στη χρηματοδότηση της συνδιαφήμισης. Σε κάποιες δράσεις μπορεί για παράδειγμα ένα μέρος να βάλει το οικονομικό κομμάτι, ένα άλλο μέρος να βάλει το υλικό. Είναι του τύπου Barter, όπως λέγονται αυτά. Είμαι σίγουρος ότι αυτή την πενήντα-πενήντα διαδικασία θα μπορούμε να την ξεπεράσουμε.

Τέλος, χρειάζεται να δούμε περαιτέρω -το είπαν κι άλλοι συνάδελφοι- το θέμα της χρηματοδότησης των DMO τόσο στο πρώτο επίπεδο, δηλαδή στην αρχική χρηματοδότηση, όσο βεβαίως και στην συνεχή χρηματοδότηση από ανταποδοτικά τέλη. Ετέθη στο τραπέζι να πάρουν και κάποιο ποσοστό από τον φόρο διαμονής για παράδειγμα.

Συνεχίζοντας πολύ γρήγορα επί του νομοσχεδίου, θεωρώ ότι αξίζει ειδικής μνείας η θέσπιση των νέων σημάτων στο πλαίσιο της προώθησης των εναλλακτικών μορφών τουρισμού. Θεσπίζονται λοιπόν, σήματα επισκέψιμου ζυθοποιείου, ελαιοτριβείου, τυροκομείου που είναι πολύ σημαντικά, διότι διευρύνει τη σύνδεση του πρωτογενούς τομέα και της παραγωγής των τοπικών προϊόντων με τον τουρισμό, που είναι ζητούμενο και που βεβαίως χαιρετίζουμε.

Στην ίδια κατεύθυνση λειτουργούν και τα νέα σήματα για προσβάσιμο προορισμό, της προσβάσιμης τουριστικής επιχείρησης και του τουριστικού καταλύματος που είναι φιλικό προς τα ζώα συντροφιάς.

Παραβλέπω το άρθρο 11, παρ’ ότι είναι πολύ σημαντική η διαδικασία για τα προγράμματα επαγγελματικής επιμόρφωσης, για να είμαι συνεπής στον χρόνο. Κλείνω, τονίζοντας ότι το σχέδιο νόμου θέτει το πλαίσιο μέσα στο οποίο θα αναπτυχθεί περαιτέρω και σε υγιείς βάσεις ο τουρισμός μας. Έχει ως επίκεντρό του τη βιώσιμη τουριστική ανάπτυξη. Θεσπίζει τα εργαλεία για την αποτελεσματικότερη διαχείριση και προώθηση των τουριστικών προορισμών και εν κατακλείδι ήταν ένας διακαής πόθος της τουριστικής μας βιομηχανίας που η Κυβέρνησή μας το κάνει επιτέλους πράξη.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει ο Βουλευτής του ΣΥΡΙΖΑ-Προοδευτική Συμμαχία κ. Παύλος Πολάκης.

**ΠΑΥΛΟΣ ΠΟΛΑΚΗΣ:** Ευχαριστώ, κύριε Πρόεδρε.

Κύριε Υπουργέ, σήμερα δεν θα μιλήσω ως Βουλευτής ή ως πρώην Αναπληρωτής Υπουργός Υγείας. Θα μιλήσω ως πρώην δήμαρχος, γιατί μια φορά δήμαρχος, πάντα δήμαρχος.

Και θα ξεκινήσω από αυτό το απαράδεκτο πράγμα που κάνατε, που έχει να κάνει με την τροπολογία που αφορά την περιοχή ναυάγιο της Ζακύνθου. Και επειδή δεν πρέπει να γίνετε «αυτοφοράκιας» μιας διαδικασίας θα τα πω εν τάχει.

Αυτή η ιστορία είναι πολύ παλιά και με ακούει και ο παλιός μου συμφοιτητής, ο κ. Ακτύπης.

Το 2014 ένας τύπος με ένα αμετάφραστο βενετσιάνικο έγγραφο πούλησε δεκατέσσερις χιλιάδες επτακόσια στρέμματα, όλα τα ορεινά όπως τα λένε εκεί στη Ζάκυνθο, στον εμίρη του Κατάρ. Δεκατέσσερις χιλιάδες επτακόσια στρέμματα. Σαν να βγω να πω εγώ ότι ο κάμπος του Φραγκοκαστέλλου ανήκε στον οκτώ φορές προπάππου μου, που είχε περάσει από εκεί τον Ενετό και την πουλάω στον εμίρη του Μπαχρέιν. Αυτό έγινε εκεί. Ενώ υπάρχουν διακόσιες οικογένειες, υπάρχει εκκλησία, υπάρχουν δύο μοναστήρια, υπάρχει δημοτική περιουσία οκτώμισι χιλιάδες στρέμματα γης κ.λπ.. Ξεσηκώνεται φασαρία, γίνεται ένα νταβαντούρι μεγάλο, καταφεύγουν δικαστικά με τη βοήθεια της Εκκλησίας οι κάτοικοι εκεί και βγαίνει μια απόφαση τον Ιούνιο του 2020, η οποία μιλάει για κακουργηματικές πράξεις και ότι δεν ισχύει αυτό το πράγμα.

Και προσέξτε τώρα. Έχουμε από τον Ιούνη του 2020 -και τώρα τελειώνει το 2021- και ο εισαγγελέας δεν προχωρά περαιτέρω τη διαδικασία αυτή, για να προχωρήσει στην οριστική δικαστική λύση η εκκρεμότητα αυτή και να ακυρωθεί το προηγούμενο ψεύτικο συμβόλαιο. Γιατί ψεύτικο συμβόλαιο είναι, δεν υπάρχει. Δεν προχωράει. Αν πω τώρα εγώ ότι καθυστερεί η δικαιοσύνη επίτηδες, παρεμβαίνω στο έργο της δικαιοσύνης; Πείτε το εσείς και πείτε μας και η Κυβέρνηση τι κάνει.

Και ενώ υπάρχει αυτή η δικαστική εκκρεμότητα, ο κ. Θεοχάρης φέρνει το σχέδιο «Ναυάγιο Α.Ε», όπου η εταιρεία που υποτίθεται ήταν του εμίρη του Κατάρ φαίνεται σε κάτι offshore εταιρείες –για την «PIMANA» λέω, που πήρε τα δεκατέσσερις χιλιάδες επτακόσια στρέμματα- φαίνεται να την έχει κάποιος Μπουλούτας, εμφανίζεται στο ΔΣ της μέσα αυτός που είναι στην «ΕΛΛΑΚΤΩΡ» και ένας κ. Μυλωνογιάννης που είναι πρόεδρος της εταιρείας αυτής. Δεν λέω τίποτα που δεν ισχύει.

Μην κουνάς το κεφάλι σου, κύριε Ακτύπη.

**ΔΙΟΝΥΣΙΟΣ ΑΚΤΥΠΗΣ:** Θα μιλήσω μετά εγώ.

**ΠΑΥΛΟΣ ΠΟΛΑΚΗΣ:** Μην κουνάς το κεφάλι σου. Εσύ λογοδοτείς στους Ζακυνθινούς.

Φαίνεται ότι αυτή η εταιρεία φεύγει από τον εμίρη του Κατάρ, φαίνεται ότι έχει διοικητικό συμβούλιο αυτούς τους δύο, Μπουλούτα της «ΕΛΛΑΚΤΩΡ» και Μυλωνογιάννη, σύμβουλο του Πρωθυπουργού και πρόεδρο της εταιρείας και έρχεται εδώ, ενώ υπάρχει αυτή η δικαστική εκκρεμότητα. Φέρνει ο κ. Θεοχάρης το νομοσχέδιο για την «Ναυάγιο Α.Ε.», μία ανώνυμη εταιρεία η οποία παίρνει αυτήν την περιοχή που είναι το ναυάγιο και το Πόρτο Βρώμη και μια περιοχή από πάνω, για να γίνουν έργα αξιοποίησης περιουσίας. Σηκώνεται φασαρία από εκεί, το τραβάτε πίσω αυτό και τώρα φαίνεται αυτό το πράγμα. Μια επιτροπή, η οποία θα αναλάβει στο όνομα της καταστροφής του Ναυαγίου και των πρανών και δεν συμμαζεύεται και λέτε και για ζώνη αιγιαλού και παραλίας που εκτείνεται 15, 20, 30 μέτρα πάνω από το φρύδι του γκρεμού. Σε ποια περιοχή της Ελλάδας όταν έχεις παραλία, γκρεμό, έχεις εδώ επάνω παραλία στα 200 μέτρα ύψος; Που υπάρχει αυτό; Πείτε μου το κι εμένα γιατί δεν το ξέρω. Εμείς έχουμε γκρεμνά στην Κρήτη, αλλά ζώνη παραλίας δεν υπάρχει αν έχει βουνό από πάνω. Ζώνη παραλίας. Άλλο αιγιαλού, άλλο παραλίας. Ότι θα αξιοποιήσει την περιοχή εκεί. Και φέρνετε αυτό το πράγμα τώρα.

Δεν μου λέτε, κύριε Κικίλια. Τι είναι πιο σημαντικό -και τα δύο είναι πολύ σημαντικά- να μην καταστραφεί το ναυάγιο της Ζακύνθου ή να φτιαχτεί η διώρυγα της Κορίνθου η οποία είναι κλειστή εδώ και ενάμιση χρόνο; Εκεί δεν σας πιάνει ο πόθος, ο καημός, και εσάς και τον κ. Θεοχάρη, να προχωρήσετε τάχιστα τις διαδικασίες για να ανοίξει; Εκεί γιατί ανέλαβε το Υπουργείο Υποδομών να κάνει διαγωνισμό, αυτόν που έκανε, με την πρόσκληση σε διαπραγμάτευση; Να αναλάβετε κι εσείς ως Υπουργείο Τουρισμού αν είναι τέτοιος ο καημός σας για το θέμα της παραλίας του Ναυαγίου, να κάνετε το ίδιο πράγμα που κάνει το Υπουργείο Υποδομών στη διώρυγα της Κορίνθου. Εκεί που έχουμε κλείσει.

Εδώ μια παρένθεση. Φαντάζεστε να ήμασταν εμείς κυβέρνηση και να χάναμε την καλοκαιρινή σεζόν της διόδου όλων των τουριστικών σκαφών από τη διώρυγα της Κορίνθου; Τι θα είχατε κάνει; Θα είχαν κρεμαστεί οι «Ποφάντηδες» από τη γέφυρα και θα έπαιρναν ζουμ τα πρανή που θα είχαν πέσει κάτω, όπως έκαναν και με κάτι ΑΤΜ. Τώρα δεν τρέχει κάστανο. Το ότι έχει αλλάξει η ναυσιπλοΐα, έχουν αυξηθεί τα κόστη μεταφοράς, έχει καταστραφεί ο ιστιοπλοϊκός τουρισμός ή τα φουσκωτά που δεν μπορούν να περνάνε, δεν τρέχει τίποτα. Εκεί δεν σας πιάνει ο καημός. Γιατί δεν κάνετε εκεί μια επιτροπή διαχείρισης της διώρυγας, να φτιάξει τα πρανή γρήγορα;

Για να σοβαρευόμαστε τώρα. Κάλλιστα θα μπορούσατε αυτά που λέτε και τα δίνετε στην επιτροπή να τα κάνει ο δήμος της περιοχής. Κι αν δεν το κάνει ο δήμαρχος να τον αλλάξουν οι Ζακυνθινοί. Να το κάνει ο δήμαρχος, να το κάνουν οι τοπικές κοινότητες.

(Θόρυβος από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Μην διακόπτετε.

**ΠΑΥΛΟΣ ΠΟΛΑΚΗΣ:** Εγώ ως δήμαρχος Σφακίων με πολύ μικρότερες δυνατότητες από τον δήμο Ζακύνθου έφτιαξα πολλά λιμενικά έργα που αποκατέστησαν ζημίες από χειμερινές θεομηνίες. Και το έκανα σε συνεργασία με το λιμενικό ταμείο του Δήμου Χανίων. Ο Δήμος Πλατανιά από την πάνω μεριά έκανε ένα τεράστιο έργο που χρηματοδοτήθηκε από το Υπουργείο Αγροτικής Ανάπτυξης, με τη σύμφωνη γνώμη του Υπουργείου Ναυτιλίας που ακύρωσε, αντέστρεψε τη διαδικασία ερημοποίησης της παραλίας στο Κολυμπάρι. Έγινε τέτοιο έργο εκεί. Μια χαρά το κάνει ο δήμος το έργο αυτό. Μια χαρά το κάνει. Και είναι μεγάλο έργο, το συγκεκριμένο. Τώρα ξαναφτιάχτηκε η παραλία εκεί που είχε απομακρυνθεί και ήταν μόνο βράχια λόγω του τρόπου που είχε φτιαχτεί πριν από είκοσι χρόνια ο πρώτος λιμένας Κολυμπαρίου.

Και ξαναφτιάχτηκε το λιμάνι και ξαναφτιάχτηκε η παραλία με τους κυματοθραύστες οι οποίοι μπήκαν μπροστά και άλλαξαν τη ροή των ρευμάτων και αφήνουν μόνο να συσσωρεύεται άμμος και όχι να φεύγει, όπως πριν. Άρα, μπορούσε να το κάνει κάλλιστα. Εδώ –και αυτό είναι σαφές- υπάρχει το φιλέτο που είναι πάνω στο φρύδι και κάποιοι θέλουν να το φάνε. Αυτή είναι η ιστορία. Ό,τι λέω έτσι είναι. Αυτό είναι το ζουμί.

Θα ακυρωθεί και η ζώνη παραλίας που στη βάση αυτής υποτίθεται ότι υπάρχει η βάση για να φτιάξει αυτή την επιτροπή για να τα λειτουργήσει και να παραγάγει τις μελέτες και να κάνει και να δείξει. Θα ακυρωθεί αυτό και είναι όλα στον αέρα.

Απ’ ό,τι είδα ξανασηκώνεται πολύ μεγάλο κύμα αντίδρασης και από το ελληνοαμερικανικό και από του Ζακυνθινούς. Δεν πρόκειται να προχωρήσει, κύριε Κικίλια. Μη συνδέσετε το όνομά σας μ’ αυτό.

Θέλω να πω δυο ακόμα κουβέντες για δύο πράγματα για το νομοσχέδιο. Και ευχαριστώ για την ανοχή. Θα τα πω πάρα πολύ γρήγορα.

Κύριε Κικίλια, το δεύτερο πράγμα το οποίο κάνετε και το οποίο είναι φωτογραφικό είναι η τροπολογία, συγκεκριμένα το άρθρο 8 στην τροπολογία, το οποίο μιλάει για τις απαλλοτριώσεις της παραλίας. Εδώ ξέρετε τι κάνετε; Αυτή είναι μια φωτογραφική διάταξη εξυπηρέτησης κάποιων μεγάλων ξενοδοχείων. Διότι ανάμεσα στη ζώνη αιγιαλού, εκεί που φτάνει δηλαδή το χειμέριο κύμα, και στη ζώνη της παραλίας, που προφανώς είναι μπροστά από κάποια ξενοδοχεία και στα οποία έχουν ιδιοκτησιακά δικαιώματα με βάση και τον τρόπο που φτιάχτηκαν από παλιά κάποιοι άλλοι, ουσιαστικά δίνετε τη δυνατότητα στους ξενοδόχους, γιατί έχει να κάνει με το ποιος εκμεταλλεύεται τις ομπρέλες, αν έχει καμμιά καντίνα, αν έχει τίποτα εγκαταστάσεις θαλάσσιων σπορ κ.λπ., και ουσιαστικά διώχνετε αυτούς τους μικρομεσαίους προς όφελος της αποκλειστικής διαχείρισης και της ζώνης παραλίας από το ξενοδοχείο ή τα ξενοδοχεία που είναι από πάνω. Είναι εντελώς φωτογραφική και κατά παραγγελία τροπολογία. Να ξέρετε ότι θα σηκωθούν εξαιρετικά μεγάλες αντιδράσεις, γιατί το κοινωνικό συμβόλαιο της προηγούμενης περιόδου επέτρεπε σε πολλούς μικρομεσαίους στην Ελλάδα να παίρνουν ένα κομμάτι της πίτας του τουριστικού προϊόντος και μέσα από αυτές τις μορφές.

Και το τελευταίο που θέλω να πω αφορά τις ιαματικές πηγές. Ανατρέπετε τη στρατηγική την οποία εφαρμόσαμε και προχώρησε σε πολλούς δήμους με το ειδικό σήμα λειτουργίας με τις υπουργικές αποφάσεις του ΣΥΡΙΖΑ και της κ. Κουντουρά, τότε Υπουργού Τουρισμού, για την αξιοποίηση των ιαματικών πηγών.

Ακούστε, είναι άλλο πράγμα ο φυσικός πόρος του νερού που αναβλύζει κι άλλο η γη στην οποία αναβλύζει. Γιατί εσείς δίνετε στην ανώνυμη εταιρεία που θα είναι στην Αθήνα, και καλά θα κάνει, την αξιοποίηση των πηγών; Κολοκύθια με τη ρίγανη θα κάνει, όπως έκανε και η ΕΤΑΒ και το ΤΑΙΠΕΔ σε σχέση με τις πηγές που του ανήκουν. Εδώ στην Αθήνα θα πει για την ιαματική πηγή που είναι κι εγώ δεν ξέρω πού; Απλά «ντιλάρισμα» είναι αυτή η ιστορία. Θα πάρει, λέει, πεντακόσια μέτρα γύρω-γύρω από την πηγή. Γιατί να τα πάρει; Για ποιόν λόγο;

Εμείς είχαμε χαράξει άλλο δρόμο αξιοποίησης αυτών. Πάρα πολλοί δήμοι είχαν προχωρήσει αυτό το πράγμα και ζητούσαν και χρηματοδοτικά εργαλεία. Για παράδειγμα το «ΕΠΑνΕΚ»...

**ΔΙΟΝΥΣΙΟΣ ΣΤΑΜΕΝΙΤΗΣ:** Αν θέλουν. Δεν τους υποχρεώνουμε.

**ΠΑΥΛΟΣ ΠΟΛΑΚΗΣ:** Ναι-ναι, αν θέλουν. Εδώ τους το παίρνετε θέλουν δεν θέλουν. Αυτή είναι η υποχώρηση που κάνατε σε σχέση με το αρχικό σχέδιο. Το ζουμί είναι ότι όταν τον μπλοκάρετε θα τον αναγκάσετε να πάει στην αγκαλιά αυτών εδώ. Και το 20% που δεν έχει κανένα σοβαρό ρόλο είναι το τυράκι για να του αρπάξει την περιουσία. Πάρα πολλοί δήμοι και με το «ΕΠΑνΕΚ», που δεν το προχωρήσατε καθόλου και με άλλα προγράμματα του «ΦΙΛΟΔΗΜΟΣ», που θα μπορούσαν να μπουν, είχαν προχωρήσει στην αξιοποίησή της περιουσίας, γι’ αυτό πάρτε τα πίσω.

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε μ’ αυτό, κύριε Πολάκη.

**ΠΑΥΛΟΣ ΠΟΛΑΚΗΣ:** Τελειώνω με μια κουβέντα. Σήμερα στη Χιλή εκλέχτηκε αριστερός πρόεδρος. Στη Χιλή δεν εκλέχτηκε ο απόγονος του Πινοσέτ, εκλέχθηκε αριστερός πρόεδρος. Η πρώτη του δήλωση ήταν ότι θα καταργήσει το σύστημα της ιδιωτικής ασφάλισης που εφάρμοσε ο Πινοσέτ και το οποίο φέρνετε εσείς τώρα.

Κι εμείς στο πρώτο νομοσχέδιο αυτό που θα καταργήσουμε θα είναι αυτό.

Ευχαριστώ πάρα πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε.

Τον λόγο έχει τώρα ο Βουλευτής της Νέας Δημοκρατίας κ. Διονύσιος Ακτύπης.

**ΔΙΟΝΥΣΙΟΣ ΑΚΤΥΠΗΣ:** Ευχαριστώ πολύ, κύριε Πρόεδρε.

Θα ζητήσω την ανοχή σας κι εγώ για λίγο. Άλλωστε, έχω τη χαρά να μιλάω μετά από τον συνάδελφο κ. Πολάκη.

Για την οικονομία του χρόνου, παρ’ όλο που έχουμε να κάνουμε με ένα νομοσχέδιο το οποίο έχει πάρα πολύ σημαντικές διατάξεις στη σωστή κατεύθυνση, θα αναφερθώ κατευθείαν στο επίμαχο ζήτημα, ως Βουλευτής Ζακύνθου. Πρόκειται για το ζήτημα του ναυαγίου. Το ναυάγιο, όπως γνωρίζετε, βρίσκεται σε μια θέση και επί σαράντα χρόνια κανένας μα κανένας δεν έχει ενδιαφερθεί για να λύσει το πρόβλημα και του σκάφους το οποίο διαλύεται, αλλά ταυτόχρονα να μπορέσει να λύσει ζητήματα που έχουν να κάνουν με την ασφάλεια των επισκεπτών. Δεν μπορεί κανένας να αναλογιστεί πραγματικά τι ζημία θα υποστούμε εάν απωλέσουμε αυτό το συγκεκριμένο αξιοθέατο το οποίο υπάρχει στην περιοχή. Θα είναι απώλεια για τη Ζάκυνθο, αλλά γενικότερα για την Ελλάδα. Δεν υπάρχουν ούτε τα απαραίτητα μέτρα ασφάλειας στην περιοχή. Και πρόκειται για μια περιοχή την οποία επισκέπτονται εκατομμύρια τουρίστες τον χρόνο.

Θα πρέπει να ξέρετε ότι έχουν χάσει τέσσερις με πέντε άνθρωποι τη ζωή τους στην περιοχή, με ό,τι αυτό συνεπάγεται για την απώλεια ανθρώπινης ζωής, αλλά ταυτόχρονα και για το γεγονός ότι υπάρχει δυσφήμιση σχετικά με το ότι ο προορισμός αυτός δεν είναι ασφαλής.

Είναι αδιανόητο άνθρωποι να κινδυνεύουν ανά πάσα ώρα και στιγμή να πέσουν στο κενό. Είναι αδιανόητο να μην υπάρχει δρόμος διαφυγής στη συγκεκριμένη περιοχή. Πάλι εμείς μέσα στη διετία προσπαθούμε να εφαρμόσουμε και να κάνουμε αυτόν τον δρόμο διαφυγής ώστε να είναι ασφαλές το ναυάγιο σε περίπτωση πυρκαγιάς.

Άρα, προσπαθούμε να βάλουμε μια τάξη στο θέμα του Ναυαγίου. Δεν υπάρχουν πλέον περιθώρια για κωλυσιεργίες και για άλλες ενέργειες.

Από την πρώτη στιγμή που ανέλαβα Βουλευτής πρέπει να ξέρετε ότι μια από τις πρώτες επισκέψεις σε Υπουργεία ήταν στο Υπουργείο Τουρισμού. Είπα στον τότε Υπουργό κ. Θεοχάρη και στον Υφυπουργό κ. Κονσόλα ότι κινδυνεύουμε να χάσουμε ένα αξιοθέατο, δεύτερο σε επισκεψιμότητα, λόγω του γεγονότος ότι το κύμα το καταστρέφει και το παίρνει, καθώς σαράντα χρόνια δεν έχει γίνει απολύτως τίποτα.

Ακούστηκε προηγουμένως από τον κ. Πολάκη και από πολλούς η απορία γιατί δεν δόθηκε στην τοπική αυτοδιοίκηση. Ακούστε, λοιπόν: Από τις 26-3-2020 υπάρχει επιστολή από το Υπουργείο Τουρισμού στην οποία, πέρα από τα υπόλοιπα που το αναφέρει, καταλήγει: «Στην κατεύθυνση αυτή το Υπουργείο Τουρισμού σας καλεί να αναλάβετε την υλοποίηση των προτάσεών σας όσον αφορά την ασφάλεια των τουριστών τόσο στην περιοχή άνωθεν του Ναυαγίου, όσο και των λουόμενων στην παραλία της περιοχής». Αυτό είναι από τον Μάρτιο του 2020.

Υπάρχουν δύο δημοτικά συμβούλια τα οποία γίνονται. Το ένα, της 1ης Ιουνίου 2020, όπου έγινε ένας μικρός χαμός, δεν πέρασε η πρόταση του δημάρχου ο οποίος ήθελε να υπάρχει και άλλος στη διαχείριση. Το δημοτικό συμβούλιο πήρε απόφαση με συντριπτική πλειοψηφία η οποία λέει ότι θα πρέπει να υπάρξει λήψη μέτρων ασφαλείας στην περιοχή του Ναυαγίου, άμεσες ενέργειες κατοχύρωσης της περιουσίας του δήμου στην ευρύτερη περιοχή, σύνταξη μελέτης για τη διαχείριση και αξιοποίηση της ευρύτερης περιοχής του Ναυαγίου που θα οδηγεί στην πρόταση ίδρυσης διαχειριστικού φορέα με τη συμμετοχή του δήμου, της κοινότητας Βολιμώνκαι των όμορων κοινοτήτων.

Υπήρξε ξανά και άλλη απόφαση, της 18ης Νοεμβρίου 2020. Καμμία υλοποίηση. Σας πληροφορώ ότι έχουν προσφύγει οι δημοτικοί σύμβουλοι της αντιπολίτευσης στην αποκεντρωμένη για μη υλοποίηση των αποφάσεων του δημοτικού συμβουλίου.

Τι θέλετε να κάνουμε; Πέστε μου τι θέλετε να κάνουμε. Δηλαδή επειδή δεν το υλοποιεί, θα πρέπει εμείς να αφήσουμε αυτό το αξιοθέατο να διαλυθεί με ό,τι αυτό συνεπάγεται για τη Ζάκυνθο; Γιατί σας ακούω και λέτε διάφορα. Προτάσεις, όμως, δεν ακούω να γίνονται.

Άκουσα προηγουμένως τον συνάδελφό μου, τον κύριο Πολάκη να λέει ότι ο δήμος πρέπει να το διαχειριστεί. Μα, του το δώσαμε του δήμου να το διαχειριστεί. Δεν μπορεί να το διαχειριστεί, δεν το προχωράει παρά τις επανειλημμένες προσπάθειες τις οποίες έχουμε κάνει για να το αναλάβει ο δήμος.

Και τι λέει αυτή η συγκεκριμένη τροπολογία την οποία φέρνουμε; Σε καμμία περίπτωση δεν μιλάει ούτε για έσοδα ούτε για διαχειρίσεις οικονομικές, δεν μιλάει για τίποτα τέτοιο. Τι λέει; Εδώ και τώρα μια επιτροπή, η οποία αποτελείται από τέσσερις Ζακυνθινούς -αν είναι δυνατόν να ξεπουλήσουν οι Ζακυνθινοί την ίδια τους την περιουσία- με έναν εκπρόσωπο του Υπουργείου Τουρισμού να μπορέσουμε να δώσουμε λύσεις. Σε τι; Να δώσουμε λύσεις για να μην καταστραφεί το καράβι και να μπορέσουμε να δημιουργήσουμε ασφάλεια στο «φρύδι».

Άκουσα και κάτι τραγικό. Αλήθεια, το άκουσα από πολλούς και από σένα κύριε Πολάκη, δηλαδή είσαστε υπέρμαχοι του να μειώσουμε την γραμμή αιγιαλού; Και αυτοί που διεκδικούν να μειωθεί η γραμμή αιγιαλού και είναι ιδιώτες…

**ΠΑΥΛΟΣ ΠΟΛΑΚΗΣ:** Παραλία είπα.

**ΔΙΟΝΥΣΙΟΣ ΑΚΤΥΠΗΣ:** Αφήστε, σας άκουσα πολύ καλά. Δηλαδή, τι θέλετε;

**ΝΕΚΤΑΡΙΟΣ ΣΑΝΤΟΡΙΝΙΟΣ:** Παραλία είπε.

**ΠΡΟΕΔΡΕΥΩΝ (Αθανάσιος Μπούρας):** Μην διακόπτετε.

**ΔΙΟΝΥΣΙΟΣ ΑΚΤΥΠΗΣ:** Θέλετε να μειωθεί, που την κατοχυρώνει το Σύνταγμα τη γραμμή αιγιαλού και ότι είναι μέσα, εσείς θέλετε να την μειώσετε. Αυτό δεν έχει ξαναγίνει. Αυτό δεν έχει ξανακουστεί. Και ακούστηκε από τα περισσότερα κόμματα εδώ πέρα. Εμείς προσπαθούμε να κατοχυρώσουμε αυτό…

(Θόρυβος στην Αίθουσα)

Ακούστε. Πιθανόν, δεν ξέρω, αλλά πρέπει να έχετε βάλει και την υπογραφή σας.

**ΠΡΟΕΔΡΕΥΩΝ (Αθανάσιος Μπούρας):** Σας παρακαλώ, μην διακόπτετε τον ομιλητή.

**ΔΙΟΝΥΣΙΟΣ ΑΚΤΥΠΗΣ:** Το 2018 εσείς βγάλατε τις συντεταγμένες όταν ήσασταν κυβέρνηση. Και είπατε ότι οι συντεταγμένες βρίσκονται εκεί που σήμερα εμείς οριοθετούμε. Πού ήσασταν το ’18 να πείτε ότι αυτό εδώ είναι μια βλακεία και ότι τελικά δεν είναι στο «φρύδι», αλλά είναι και δεκαπέντε μέτρα μέσα; Και τελικά δεν μας ενδιαφέρει να είναι δεκαπέντε μέτρα μέσα;

Το ελληνικό δημόσιο έχει σε αυτήν την περίπτωση την κυριότητα, το κράτος, η κυβέρνηση. Όταν θα το παραχωρήσεις και θα πάει σε οποιονδήποτε το διεκδικεί θα μπορεί και να το πουλήσει, κύριε Πολάκη. Τότε το πουλάει όταν το πάρει, το ιδιωτικοποιεί αυτό το συγκεκριμένο κομμάτι και όχι όταν είναι μέσα στον παλιό αιγιαλό και δεκαπέντε μέτρα και πενήντα μέτρα που θα έχουμε τη δυνατότητα να το εξασφαλίσουμε και να ανήκει συνταγματικά στο ελληνικό δημόσιο. Το άκουσα να το λέτε και πραγματικά μου φάνηκε λίγο περίεργο.

Από την άλλη μεριά προσπαθήσατε να συνδέσετε το ναυάγιο με την αγοραπωλησία. Θα σας έλεγα ότι είναι κάτι το οποίο δεν πρέπει και πολύ να το ακουμπάτε, γιατί η αγοραπωλησία έγινε το ’14 και διαχειριστήκατε εσείς την όλη κατάσταση ως κυβέρνηση επί τεσσεράμισι χρόνια.

Και πρέπει να ξέρετε ότι στη συγκεκριμένη περίπτωση υπάρχουν εδώ διάφορα στοιχεία, τα οποία δυστυχώς για εσάς, έχουν δει το φως της δημοσιότητας. Εδώ υπάρχει λοιπόν δημοσίευμα, το οποίο λέει: «Σφίγγει ο κλοιός για τον Υπουργό μάνατζερ του κ. Τσίπρα». Εγώ δεν θα πω ονόματα. Νομίζω ότι είναι γνωστά και τα ξέρετε και εσείς. «Παραδικαστικό για οικόπεδα έστησε ο ΣΥΡΙΖΑ». «Βατοπέδι στη Ζάκυνθο».

Από εκεί και πέρα συμφωνώ ότι το Μαξίμου επενέβη στο να γίνει η αγοραπωλησία ή να την εξασφαλίσει, αλλά με τη μόνη διαφορά ότι το Μαξίμου επενέβη το Νοέμβριο του 2016 και εκείνος ο οποίος είχε αντιδράσει τότε στα σχέδια ήταν ο τότε Βουλευτής και Υπουργός, αυτός αντέδρασε στα σχέδια της πώλησης. Η κ. Βαλαβάνη στις 21-5-2015 με έγγραφό της ξεκαθαρίζει τη γνησιότητα της διαθήκης βάσει της οποίας πουλήθηκε η έκταση. Αυτή την αντίσταση κάνατε εσείς τότε για την αγοραπωλησία.

Και για να το ξεκαθαρίσουμε, εμείς είμαστε υπέρ των επενδύσεων, εκείνων που δεν έχουν σκιές. Και επειδή θέλετε να σας κατοχυρώσω και να με ακούν και από τη Ζάκυνθο η αγοραπωλησία αυτή έχει σκιές, γι’ αυτό βρίσκεται στα δικαστήρια. Τα ελληνικά δικαστήρια θα αποφασίσουν για το τι συμβαίνει και εμείς αυτή την απόφαση της ελληνικής δικαιοσύνης θα τη σεβαστούμε, όποια και αν είναι.

(Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ. **ΑΠΟΣΤΟΛΟΣ ΑΒΔΕΛΑΣ**)

Μη γίνεστε, όμως, τιμητές των αποφάσεων. Επί των ημερών σας έγιναν όλα αυτά τα συγκεκριμένα, τα οποία λέτε.

**ΠΑΥΛΟΣ ΠΟΛΑΚΗΣ:** Μόνο αυτά βρήκες επί διακυβέρνησής μας;

**ΔΙΟΝΥΣΙΟΣ ΑΚΤΥΠΗΣ:** Δεν σε ικανοποιεί το συγκεκριμένο; Τόσα είπα και μόνο αυτό κατάλαβες. Δεν πειράζει.

Πάμε τώρα παρακάτω. Όσο δε για την αντίδραση της Ζακύνθου, που μας είπατε ότι υπάρχει τεράστια αντίδραση από τη Ζάκυνθο και ότι τελικά γίνεται χαμός στη Ζάκυνθο και μπορεί να έχουμε και μεγάλα προβλήματα.

Εσείς, κυρία Νοτοπούλου, ήρθατε στη Ζάκυνθο, την επισκεφθήκατε. Μπορείτε να μας πείτε τι αποκομίσατε από τη Ζάκυνθο; Μπορείτε να μας πείτε τι κόσμος συγκεντρώθηκε στην περιοχή του ναυαγίου, γιατί απ’ ότι βλέπω, τους μέτρησα, είναι πενήντα και με το λεωφορείο που τους μεταφέρατε ήταν είκοσι πέντε μέσα; Αυτή ήταν η αντίδραση των φορέων στη Ζάκυνθο, κυρία Νοτοπούλου, όταν ήρθατε στη Ζάκυνθο για να δείτε τις αντιδράσεις των φορέων για το συγκεκριμένο ναυάγιο. Και μάλλον έγινε ναυάγιο η επίσκεψή σας και τελικά έγινε μια φαρσοκωμωδία το όλο θέμα.

**ΑΙΚΑΤΕΡΙΝΗ (ΚΑΤΕΡΙΝΑ) ΝΟΤΟΠΟΥΛΟΥ:** Σας ανησύχησε η επίσκεψή μας.

**ΔΙΟΝΥΣΙΟΣ ΑΚΤΥΠΗΣ:** Αφού, όμως, το επισκεφθήκατε και όλα αυτά τα οποία μας είπατε, δεν μας είπατε όμως και τι να κάνουμε. Είδατε το χάλι στην περιοχή. Είδατε το σκάφος που διαλύεται, αν μπορέσατε να το δείτε. Είδατε τι γίνεται πάνω στο κομμάτι της στεριάς.

**ΠΡΟΕΔΡΕΥΩΝ (Απόστολος Αβδελάς):** Ολοκληρώστε, σας παρακαλώ.

**ΔΙΟΝΥΣΙΟΣ ΑΚΤΥΠΗΣ:** Πείτεμια πρόταση του να δούμε τι θα κάνουμε εδώ και τώρα. Ας μην κάνουμε τη «Ναυάγιο Α.Ε.», να μην κάνουμε τον φορέα. Τι θέλετε να κάνουμε; Πείτε μας εσείς τι προτείνετε. Πρέπει να γίνει τώρα όμως, όχι όποτε θα πάρετε εσείς τη διακυβέρνηση, την προοδευτική, σε τρία, τέσσερα, δέκα, δεκαπέντε χρόνια. Πρέπει να γίνει τώρα αυτό. Πρέπει να μας προτείνετε κάτι.

**ΠΡΟΕΔΡΕΥΩΝ (Απόστολος Αβδελάς):** Κύριε Ακτύπη, ολοκληρώστε σας παρακαλώ.

**ΔΙΟΝΥΣΙΟΣ ΑΚΤΥΠΗΣ:** Ολοκληρώνω, κύριε Πρόεδρε, και χίλια συγγνώμη.

Θα τελειώσω λέγοντας ότι η Ζάκυνθος έχει ανάγκη το ναυάγιο και το ναυάγιο έχει ανάγκη προστασίας. Με το συγκεκριμένο νομοσχέδιο και τη συγκεκριμένη τροπολογία θεωρούμε ότι δίνουμε λύση στα προβλήματα, τα οποία αντιμετωπίσαμε όλο το προηγούμενο διάστημα και αναφέρομαι μόνο για το θέμα της τροπολογίας του ναυαγίου και θέλω να πιστεύω ότι ικανοποιούμε το αίτημα των κατοίκων της Ζακύνθου.

Δεν θα ήμουν εγώ ενάντια στους κατοίκους και στην πλειοψηφία του νησιού, μόνο τρελός θα το έκανε αυτό. Οπότε, όπως καταλαβαίνετε, υλοποιείται αυτό το οποίο ζητούσαν οι κάτοικοι, οι φορείς, οι επιχειρηματίες της Ζακύνθου για να έχουμε αυτό το αξιοθέατο επ’ ωφελεία της Ζακύνθου αλλά και της Ελλάδος.

Σας ευχαριστώ πολύ, κύριε Πρόεδρε, και για την ανοχή σας.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε.

Καλησπέρα σας, καλή εβδομάδα. Θα μου βγει το όνομα, μόλις ανεβαίνω στην Έδρα γίνεται φασαρία!

**ΝΕΚΤΑΡΙΟΣ ΣΑΝΤΟΡΙΝΙΟΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Απόστολος Αβδελάς):** Μισό λεπτό, κύριε συνάδελφε. Σας είδα. Προσέξτε, έχουμε τριάντα δύο ομιλητές. Έχουμε πολύ δρόμο ακόμα.

Κύριε Σαντορινιέ, θέλετε τον λόγο για την ομιλία σας ή για παρέμβαση;

**ΝΕΚΤΑΡΙΟΣ ΣΑΝΤΟΡΙΝΙΟΣ:** Θα ήθελα να κάνω μία παρέμβαση.

**ΠΡΟΕΔΡΕΥΩΝ (Απόστολος Αβδελάς):** Έχετε κάνει άλλες δύο, είναι η τρίτη.

**ΝΕΚΤΑΡΙΟΣ ΣΑΝΤΟΡΙΝΙΟΣ:** Πριν ήταν επί της διαδικασίας.

**ΠΡΟΕΔΡΕΥΩΝ (Απόστολος Αβδελάς):** Ορίστε, έχετε τον λόγο.

**ΝΕΚΤΑΡΙΟΣ ΣΑΝΤΟΡΙΝΙΟΣ:** Ευχαριστώ, κύριε Πρόεδρε.

Κύριε Ακτύπη, καταλαβαίνω την αγωνία και το άγχος σας. Μπορώ να το καταλάβω.

**ΔΙΟΝΥΣΙΟΣ ΑΚΤΥΠΗΣ:** Για το ναυάγιο.

**ΝΕΚΤΑΡΙΟΣ ΣΑΝΤΟΡΙΝΙΟΣ:** Για το ναυάγιο, κύριε Ακτύπη, και για όλα τα υπόλοιπα που είπατε.

Η αγωνία και το άγχος σας ήταν να χρεώσετε στην κυβέρνηση του ΣΥΡΙΖΑ κάποια σκάνδαλα με κάποια αστήρικτα δημοσιεύματα. Αυτό που δεν είπατε, όμως, είναι ότι η έκθεση του Γενικού Λογιστηρίου του Κράτους, την οποία παρήγγειλε ο τότε Υπουργός Οικονομικών κ. Τσακαλώτος ήταν αυτή που τελικά οδήγησε στην καταδίκη και στην ακύρωση αυτής της σύμβασης. Αυτό δεν το είπατε όμως.

Δεν το λέτε αυτό, κύριε Ακτύπη, γιατί θέλετε να πετάξετε λάσπη στον ΣΥΡΙΖΑ, γιατί θέλετε να διαμορφώσετε συνθήκες ούτως ώστε να γίνει αποδεκτό οποιοδήποτε ξεπούλημα του ναυαγίου στην τοπική κοινωνία.

Όσο για τις προτάσεις, θα τις ακούσετε.

**ΠΡΟΕΔΡΕΥΩΝ (Απόστολος Αβδελάς):** Στο Προεδρείο, κύριε Σαντορινιέ, να απευθύνεστε.

**ΝΕΚΤΑΡΙΟΣ ΣΑΝΤΟΡΙΝΙΟΣ:** Σωστά, έχετε δίκιο. Συγγνώμη, κύριε Πρόεδρε.

Ένα να ξέρετε πάντως: αυτή η πρόταση που φέρνετε όχι μόνο δεν θα δώσει λύση αλλά θα μπερδέψει πολύ περισσότερο τα πράγματα. Σε έναν μήνα εδώ θα είμαστε. Πρόταση θα σας καταθέσουμε και θα την καταθέσουμε τώρα, κατά τη διάρκεια της ομιλίας μου.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Τον λόγο έχει ο κ. Ευάγγελος Αποστόλου από τον ΣΥΡΙΖΑ - Προοδευτική Συμμαχία.

**ΕΥΑΓΓΕΛΟΣ ΑΠΟΣΤΟΛΟΥ:** Ευχαριστώ, κύριε Πρόεδρε.

Κύριε Υπουργέ, δεν νομίζω πως αμφισβήτησε κανείς την αναγκαιότητα να υπάρξει προστασία του ναυαγίου.

**ΒΑΣΙΛΕΙΟΣ ΚΙΚΙΛΙΑΣ (Υπουργός Τουρισμού):** Πείτε το.

**ΕΥΑΓΓΕΛΟΣ ΑΠΟΣΤΟΛΟΥ:** Αυτό που τουλάχιστον την τελευταία περίοδο έχει φανεί είναι ότι αναζητείτε κάποια απάντηση πάνω σε ζητήματα κυριότητας των εκτάσεων που άπτονται του ναυαγίου και γι’ αυτό το θέμα…

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Δεν ασχολούμαστε με αυτό.

**ΕΥΑΓΓΕΛΟΣ ΑΠΟΣΤΟΛΟΥ:** Μα, σας είπα ότι εσείς ήσασταν που το κάνατε κυρίαρχο αυτό με τα πάρε-δώσε και μπρος-πίσω. Καταθέτατε μια τροπολογία, την παίρνατε πίσω, λέγατε θα τη φέρετε και τελικά φτάσαμε σε ένα σημείο, δηλαδή εσείς φτάσατε σε ένα σημείο που είστε υποχρεωμένοι επιτέλους να απαντήσετε στο συγκεκριμένο ερώτημα. Αυτό σήμερα, αύριο και μεθαύριο, μέχρι να απαντήσετε, θα απασχολεί και την τοπική κοινωνία.

Κυρίες και κύριοι συνάδελφοι, με το παρόν νομοσχέδιο επιχειρεί η Κυβέρνηση να ρυθμίσει για μια ακόμη φορά συγκεκριμένα διαχειριστικά θέματα του τουρισμού, χωρίς αυτά να είναι ενταγμένα σε έναν ολοκληρωμένο σχεδιασμό για το τουριστικό προϊόν των επόμενων χρόνων.

Κάνετε, κύριοι της Κυβέρνησης, συνεχείς αναφορές στον βιώσιμο τουρισμό, αλλά πουθενά δεν φαίνεται να τον αντιμετωπίζετε ως συνολικό προϊόν σε συνδυασμό με άλλες δραστηριότητες. Για παράδειγμα, εισάγετε αναλυτικές ρυθμίσεις για τον τουρισμό των ιαματικών πηγών που, κατά κύριο λόγο, βρίσκονται σε περιοχές με έντονη αγροτοδιατροφική δραστηριότητα αλλά δεν κάνετε καμμία αναφορά στον αγροτουρισμό και σε άλλες μορφές τουρισμού.

Ειδικά στην ύπαιθρο, αγαπητοί συνάδελφοι, μπορούν να υπάρξουν πολλές μορφές εναλλακτικού τουρισμού που να απαντούν και στο μεγάλο πρόβλημα του τουριστικού χώρου, τη δυνατότητα υπηρεσιών για όλο τον χρόνο. Είναι αυτή η δυνατότητα που έχει επιτρέψει στους δύο χώρους, τον αγροτικό και τον τουριστικό, να αλληλοσυμπληρώνονται, εξασφαλίζοντας έτσι και την επιβίωση των κατοίκων σε πολλές περιοχές της χώρας μας.

Όταν, κύριοι της Κυβέρνησης, φέρατε τον ν.4688/2020 για τις ειδικές μορφές τουρισμού, σας είχαμε τονίσει ότι τέτοιες μορφές δεν ήταν μόνο οι καταδύσεις. Είναι κυρίως αυτές που υπηρετούν τις δυνατότητες αξιοποίησης των πλεονεκτημάτων της υπαίθρου, δηλαδή οι αγροτοτουριστικές. Και αυτές τις μορφές τουρισμού τις είχαμε θεσμοθετήσει εμείς, με τον ν.4528/2018 για το θεματικό τουρισμό.

Ο αγροτουρισμός είναι μια ήπια μορφή τουρισμού και ανάπτυξης της υπαίθρου που φέρνει τον κάτοικο της πόλης στο περιβάλλον του χωριού και του δίνει τη δυνατότητα να ενσωματωθεί στις τοπικές συνθήκες. Δεν υποκαθιστά τις αγροτικές ασχολίες, αντιθέτως τις στηρίζει προσθέτοντας ένα επιπλέον εισόδημα. Για παράδειγμα, δεν ασχολείται μόνο με το μάζεμα της ελιάς, με τον τρύγο, αλλά και με την τοπική κουζίνα, με τη δοκιμή του κρασιού και με όλα εκείνα που μπορούν να προσδώσουν μια ιδιαίτερη ταυτότητα στον αγροτουρισμό και να τον αναδείξουν ως μοναδικό προϊόν.

Δυστυχώς, αγαπητοί συνάδελφοι, στην Ελλάδα έχουμε συνδέσει τον αγροτουρισμό με τους ξενώνες. Πολλοί από αυτούς μπορεί να έχουν χρηματοδοτηθεί, κυρίως μέσω των προγραμμάτων «LEADER», αλλά δεν υπηρετούν αυτούς τους στόχους. Γι’ αυτό οι μορφές που συζητάμε και πρέπει να συζητάμε οφείλουν να είναι αποτέλεσμα στενών συνεργασιών και με άλλα Υπουργεία για τη θεσμική διαμόρφωσή τους.

Μπορούν να προκύψουν και άλλες περισσότερες και πιο εξειδικευμένες, θα σας έλεγα, από αυτές που υπάρχουν. Τέτοιες μορφές τουρισμού υπήρχαν μέχρι την ολοκληρωτική καταστροφή του Αυγούστου στην περιοχή της βόρειας Εύβοιας και αποτελούσαν τη βασική πηγή ζωής στην περιοχή.

Δυστυχώς, κύριε Υπουργέ, αυτές, αλλά και όλες οι τουριστικές επιχειρήσεις, ακόμη αυτή την ώρα βρίσκονται χωρίς στήριξη. Φτάνουν οι συσκέψεις και οι επικοινωνιακές επαφές. Τα μέτρα που ανακοινώθηκαν όχι μόνο δεν καλύπτουν όλους αλλά και δεν προβλέπουν γρήγορη εκταμίευση. Αποτελούν ψίχουλα τα 11 εκατομμύρια που έχουν δοθεί ως σήμερα. Το χειρότερο βέβαια είναι ότι αφήνουν έξω όλες τις μικρές επιχειρήσεις που κυριαρχούν στην περιοχή, γιατί μόνο τέτοιες μπόρεσαν να δημιουργηθούν από τους κόπους και τις στερήσεις μιας ζωής.

Για να μπορέσει, όμως, ο χώρος να συνεχίσει τη λειτουργία του και την επόμενη μέρα χρειάζεται, πέραν της ενίσχυσης, να διερευνηθούν και όλες οι δυνατότητες ανάπτυξης των θεματικών μορφών τουρισμού. Σίγουρα η ναυαρχίδα της περιοχής είναι οι ιαματικές πηγές της Αιδηψού, από τις πρώτες θεσμοθετημένες στην Ελλάδα και αυτό αποτελεί μεγάλο πλεονέκτημα.

Σε όλο τον κόσμο, ειδικά σε ό,τι αφορά τον τουριστικό σχεδιασμό, κύριε Υπουργέ, δίνουν αρμοδιότητες στην αυτοδιοίκηση. Εσείς όμως τους αφαιρείτε αρμοδιότητες, πόρους και περιουσία, δημιουργώντας έτσι ιδιωτικές εταιρίες για τη διαχείριση των πόρων που έχουν οι περιφέρειες και οι δήμοι της χώρας.

Η εταιρεία «Ιαματικές Πηγές Ελλάδας» που φτιάχνετε επί της ουσίας αποτελεί ένα νέο ΤΑΙΠΕΔ, για να κάνει αυτό που δεν έκανε το αρχικό ΤΑΙΠΕΔ, δηλαδή να αξιοποιήσει τη δημόσια περιουσία μέσω ιδιωτικοποιήσεων. Το γεγονός ότι αρχικά ορίζεται ότι το 80% του κεφαλαίου της εταιρείας «Ιαματικές Πηγές» ανήκει στο δημόσιο, με μετοχές μη μεταβιβάσιμες, αναιρείται παρακάτω στο ίδιο άρθρο, όπου αναφέρεται ότι η συμμετοχή του δημοσίου δεν μπορεί να είναι κατώτερη του 50%.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε.

Είναι ποσοστά συμμετοχής του δημοσίου που μπορούν στη συνέχεια να αλλάξουν, όπως χαρακτηριστικά έχετε κάνει στις περιπτώσεις εκποίησης πολύ σημαντικότερων περιουσιακών στοιχείων του δημοσίου, όπως είναι πρόσφατο αυτό της ΔΕΗ.

Οι ιαματικές πηγές της Αιδηψού χρειάζονται περαιτέρω ενίσχυση της θέσης και του ρόλου τους με στόχο την άρση της μονοκαλλιέργειας των επιδοτούμενων ιαματικών λουτρών και της σύνδεσής τους με άλλες μορφές τουρισμού.

Δεν μπορεί να περιμένει άλλο, κύριε Υπουργέ, η βόρεια Εύβοια. Ασχοληθείτε και εσείς ιδιαιτέρως με τον συγκεκριμένο κλάδο, γιατί έχει μεγάλη ανάγκη να επιζήσει. Έχουν μεγάλη ανάγκη οι άνθρωποι, που ασχολούνται με τον τουρισμό, να είναι και την επόμενη μέρα και αυτό είναι το κυρίαρχο που μας απασχολεί όλους στην περιοχή.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κύριε Αποστόλου.

Θα δώσω τον λόγο τώρα στον κ. Βασίλειο - Νικόλαο Υψηλάντη της Νέας Δημοκρατίας, μετά στον κ. Κόκκαλη από τον ΣΥΡΙΖΑ - Προοδευτική Συμμαχία και στη συνέχεια θα πάρει τον λόγο ο Κοινοβουλευτικός Εκπρόσωπος του Κομμουνιστικού Κόμματος Ελλάδας κ. Καραθανασόπουλος.

Κύριε Υψηλάντη, έχετε τον λόγο.

**ΒΑΣΙΛΕΙΟΣ - ΝΙΚΟΛΑΟΣ ΥΨΗΛΑΝΤΗΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι Βουλευτές, είναι αλήθεια ότι στο σημερινό νομοσχέδιο για τον τουρισμό ακούστηκαν, ιδιαίτερα στην αρχή της συζήτησης, απαράδεκτα και κυνικά πράγματα, από πλευράς κυρίως της Αξιωματικής Αντιπολίτευσης, σε σχέση με την πανδημία κι εγώ, βέβαια, δεν θέλω να επεκταθώ, διότι αυτά έχουν χιλιοειπωθεί.

Θα ήθελα να εστιάσω σε δύο ζητήματα που έχουν να κάνουν με την πανδημία και τον τουρισμό. Μιας και ο παριστάμενος εδώ Υπουργός Τουρισμού τη μεγαλύτερη περίοδο της μεγάλης κρίσης της πανδημίας ήταν και Υπουργός Υγείας θα ήταν κοινότοπο να τον συγχαρώ. Ωστόσο, παραθέτοντας τα στοιχεία της χώρας μας σε σχέση με άλλες ανταγωνίστριες τουριστικά χώρες στην Ευρώπη και στην περιοχή μας, η Ελλάδα απέδειξε τότε ότι αντιμετώπισε κατά τρόπο παραδειγματικό τα προβλήματα που παρουσίασε η πανδημία στον τομέα του τουρισμού. Σε πολλές δε περιπτώσεις ακολουθήθηκε η πολιτική που η χώρα μας άσκησε στον τομέα αυτό, αλλά και υιοθετήθηκαν και προτάσεις στον τομέα του τουρισμού, όπως η πρόταση για το ευρωπαϊκό πιστοποιητικό COVID που ήταν μία σκέψη του Πρωθυπουργού μας, όπως τα τεστ ιχνηλάτησης, τα τεστ που γίνονται στα ξενοδοχεία, η οργάνωση των επιχειρήσεων, γεγονότα πρωτοφανή για τη χώρα.

Επιπρόσθετα, θα ήθελα να πω ότι τουλάχιστον στο νότιο Αιγαίο οι αποδόσεις στον τουρισμό, δηλαδή οι αποδόσεις στον τουρισμό στην περιοχή μας, ήταν φέτος σε εισόδημα μεγαλύτερες από αυτές τις οποίες καταφέραμε το 2019.

Αφήστε, λοιπόν, τα παραμύθια, αφήστε τα όσα ανυπόστατα και ψευδή λέτε για να τα ακούσουν αυτοί που σας ακούνε, το ακροατήριό σας, γιατί είναι δεδομένο ότι το μεγάλο ναυάγιο για εσάς είναι η πολιτική που είχατε κάνει ως κυβέρνηση και η πολιτική την οποία ακολουθείτε σήμερα ως Αξιωματική Αντιπολίτευση. Είστε ένα πολιτικό ναυάγιο. Και, δυστυχώς, συνεχίζετε στις πλάτες του ελληνικού λαού μία ανερμάτιστη πολιτική, μια στρατηγική που φτάνει στο σημείο για το κράτος μας να καταψηφίσετε την επιλογή στήριξης της αμυντικής ικανότητας της χώρας. Αυτοί είστε, κύριοι! Και θέλετε τώρα να μας μιλήσετε για τον τουρισμό και την πρόοδο και για το πώς σκέφτονται οι τοπικές κοινωνίες; Ακούσατε πριν τον κ. Ακτύπη!

Όμως, θα ήθελα να επανέλθω σ’ αυτό το νομοθέτημα που ισχυροποιεί τον τουρισμό μας, κύριε Υπουργέ, κάτι που είναι δεδομένο, διότι η ισχυροποίηση αυτή -η οποία είναι καλοδεχούμενη- έρχεται για έναν τομέα ο οποίος αποφέρει τα μέγιστα στο Ακαθάριστο Εθνικό Προϊόν μας και σε μια χώρα που κάθε σπιθαμή γης περικλείει ομορφιά και ιστορία. Ναι, η δική μας η περιοχή, ιδιαίτερα η Ρόδος και η Κως είναι πρωτοπόροι στον τουρισμό.

**ΣΤΕΦΑΝΟΣ ΓΚΙΚΑΣ:** Και η Κέρκυρα!

**ΒΑΣΙΛΕΙΟΣ - ΝΙΚΟΛΑΟΣ ΥΨΗΛΑΝΤΗΣ:** Ναι, και η Κέρκυρα, κύριε Γκίκα.

Ωστόσο, είναι τόσο μαγική αυτή η χώρα που σε όποιο σημείο της κι αν γυρίσουμε, ο τουρισμός είναι αυτός ο οποίος μπορεί μαζί με τον πολιτισμό να μας δώσει αυτό το ιδιαίτερο που χρειάζεται η χώρα για να πάει μπροστά. Και αυτό το στηρίζετε με δύο πάρα πολύ σημαντικούς θεσμούς οι οποίοι εισάγονται με αυτό το νομοθέτημα. Ο πρώτος είναι αυτή η Διυπουργική Επιτροπή Σχεδιασμού και Ανάπτυξης Πρότυπων Τουριστικών Προορισμών Ολοκληρωμένης Διαχείρισης και ο δεύτερος το τοπικό ή περιφερειακό Παρατηρητήριο Βιώσιμης Τουριστικής Ανάπτυξης, δηλαδή ο τρόπος εκείνος ή η μελέτη που μπορεί να γίνεται μέσα από αυτό το παρατηρητήριο της τουριστικής αγοράς, η παρουσίαση πορισμάτων, καθώς και η πρόταση στοχευμένων μέτρων αναπτυξιακού χαρακτήρα.

Πολύ δε σημαντικό, κύριε Υπουργέ, είναι ότι διασυνδέετε αυτά τα παρατηρητήρια με αυτούς τους οργανισμούς διαχείρισης και προώθησης του προορισμού. Άλλωστε, στη Ρόδο έχουμε από πολύ παλιά το πρότυπο αυτό και, πραγματικά, μέσω αυτών των επιλογών και μέσα από τη νομοθέτησή τους τους ισχυροποιείτε και δίνετε τη δυνατότητα και σε άλλες περιοχές να τα εφαρμόσουν.

Όσον αφορά στην απονομή αρμοδιοτήτων στους ΟΤΑ σχετικά με τη διαχείριση και την προώθηση των τουριστικών προορισμών, αναφέρθηκα αναλυτικά πριν. Είναι μία αναπτυξιακή επιλογή που πιστεύω ότι είναι πολύ-πολύ σημαντική για τις τοπικές κοινωνίες.

Με τη σύσταση των ανωνύμων εταιρειών με την επωνυμία «Ιαματικές Πηγές Ελλάδας» και με τη συγκατάθεση των ΟΤΑ όσον αφορά την ένταξή τους στη λειτουργία των μονάδων που υπάρχουν στις περιοχές τους νομίζω ότι δίνεται μία απάντηση και μία λύση στα θέματα και στις παρατηρήσεις που είχαν διατυπώσει οι ΟΤΑ σε αρχικό στάδιο.

Ένα σημείο που θέλω να αναδείξω μέσα από αυτό το νομοθέτημα είναι ότι επιλέγετε και άλλες μορφές τουρισμού. Άκουσα την πολύ ωραία ομιλία του συναδέλφου κ. Αποστόλου που ανέδειξε τα στοιχεία για τον αγροτουρισμό και βλέπω ότι εσείς, κύριε Υπουργέ, μέσα από αυτό το νομοθέτημα προωθείτε το σύστημα «glamping», δηλαδή τη θεσμοθέτηση πολυτελούς διαμονής στη φύση σε τουριστικά καταλύματα στο ύπαιθρο που εγείρονται σε εκτός σχεδίου περιοχές και προλαμβάνουν διαφοροποιημένους τύπους διαμονής σε δομές ήπια εναρμονισμένες και φιλικές προς το περιβάλλον. Είναι στο πλαίσιο αυτό που λέμε ότι ο ελληνικός τουρισμός πρέπει να είναι ανταγωνιστικός σε όλα τα επίπεδα. Δεν πρέπει να παρακολουθούμε ως ουραγοί τις εξελίξεις αλλά πρέπει να βρισκόμαστε ένα βήμα μπροστά.

Σημαντικές, επίσης, θεωρώ όλες τις πρωτοβουλίες που έχετε λάβει μέσα από το νομοθέτημα αυτό για την κατοχύρωση του επαγγέλματος των ξενοδόχων από εκείνους οι οποίοι το σφετερίζονται -και δεν είναι λίγοι-, ενώ ήταν εκτεθειμένοι σε πολλά σημεία.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κλείνοντας θα ήθελα να αναφερθώ στη μεγάλη συζήτηση που γίνεται έντονα στη Ρόδο σήμερα, αλλά και εδώ και πολλά χρόνια, σχετικά με τη λειτουργία της Σχολής Τουριστικών Επαγγελμάτων της Ρόδου, η οποία είχε βεβαίως ιδρυθεί στα πρότυπα των ελβετικών σχολών τη δεκαετία του ’50 από τον τότε ΕΟΤ, αλλά και από τον τότε δήμαρχο Μιχαήλ Πετρίδη. Ήταν μία σχολή η οποία έχει βγάλει σημαντικά στελέχη που έχουν στηρίξει τον ελληνικό αλλά και τον διεθνή τουρισμό. Δυστυχώς από την εποχή της κρίσης αρχίζει η κατιούσα, κύριε Υπουργέ, και υπάρχουν αιτήματα σήμερα που άλλα πρέπει να τα κάνουμε άμεσα αποδεκτά και άλλα πρέπει να τα βάλουμε σε μια άλλη βάση λογικής.

Τη Σχολή Τουριστικών Επαγγελμάτων της Ρόδου πρέπει να τη στηρίξουμε σε όλα τα επίπεδα. Έχω μιλήσει μαζί σας και έχω κατανοήσει ότι γίνονται οι προσπάθειες αυτές, ώστε όλα εκείνα τα αιτήματα να πάρουν τις απαντήσεις και τις λύσεις τους μέσα σε μια λογική, στρατηγική και ορθολογιστική ανάπτυξη. Και γι’ αυτό εγώ ως Βουλευτής Δωδεκανήσου θα σταθώ με ευθύνη, ώστε να δοθούν εκείνες οι απαντήσεις που περιμένουν και οι φοιτητές μας αλλά και οι Ροδίτες, οι Δωδεκανήσιοι, για τη λειτουργία αυτής της περίφημης σχολής.

Τέλος, βρίσκω την ευκαιρία να συγχαρώ και εσάς, κύριε Υπουργέ, την Υφυπουργό αλλά και τον προηγούμενο Υπουργό, οι οποίοι όλοι μαζί ως Υπουργείο Τουρισμού βλέπετε το φαινόμενο του τουρισμού σαν το πραγματικά δυναμικό εκείνο στοιχείο που απογειώνει, κρατάει και στηρίζει τη χώρα μας και στα δύσκολα και στα εύκολα.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κύριε Υψηλάντη.

Τον λόγο έχει τώρα ο κ. Βασίλειος Κόκκαλης από τον ΣΥΡΙΖΑ - Προοδευτική Συμμαχία.

Ορίστε, κύριε Κόκκαλη, έχετε τον λόγο.

**ΒΑΣΙΛΕΙΟΣ ΚΟΚΚΑΛΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, δυστυχώς στον προϋπολογισμό δεν αναφέρθηκε η οποιαδήποτε στήριξη στους εργαζόμενους και τους επιχειρηματίες του τουρισμού, παρά μόνο η αναστολή στην καταβολή της επιστρεπτέας προκαταβολής, αγνοώντας επιδεικτικά το δίκαιο και λογικό αίτημα για μερική διαγραφή του χρέους που δημιουργήθηκε στην πανδημία.

Ωραία λόγια, όπως σε κάθε νομοσχέδιο: πρότυπος τουριστικός προορισμός, οργανισμοί διαχείρισης αυτών των προορισμών. Στην ουσία, όμως, πρόκειται για μια πρόχειρη και αόριστη νομοθέτηση.

Γρήγορα, αν διαβάσει κάποιος -όχι επισταμένως- το τι λέει η Επιστημονική Υπηρεσία της Βουλής για τις διατάξεις, θα καταλάβει ότι πρόκειται για ένα νομοσχέδιο, το οποίο, ουσιαστικά, γράφτηκε στο πόδι.

Ενδεικτικά, αναφέρει η Επιστημονική Υπηρεσία της Βουλής ότι δεν προκύπτει η φύση αυτών των σχεδίων στο άρθρο 6, δηλαδή αν πρόκειται περί πολεοδομικής φύσεως ή αμιγώς αναπτυξιακού χαρακτήρα ή αν πρόκειται περί προτάσεων προς τα αρμόδια για τη χωροταξία όργανα του κράτους.

Ενδεικτικό της προχειρότητας: Στο άρθρο 6 ο τίτλος είναι «Ετήσια σχέδια». Σωστά ή το αλλάξετε; Στη δεύτερη σειρά κάνει λόγο για τριετή. Τελικά, είναι ετήσια τα σχέδια ή τριετή;

Άρθρο 3: Δεν προκύπτει η φύση αυτών των περιοχών ως τουριστικών. Ποιες διατάξεις θα εφαρμόζονται; Η δεδομένη χωροταξική και πολεοδομική νομοθεσία ή τουριστικού/αναπτυξιακού σκοπού; Οι συνέπειες του χαρακτηρισμού ως «πρότυπου τουριστικού προορισμού», επέρχονται, μόλις υπαχθεί στην αρμοδιότητα ενός οργανισμού διαχείρισης. Κάτι τέτοιο, όμως, δεν έχει αποσαφηνιστεί.

Άρθρο 5: Στους σκοπούς των οργανισμών διαχείρισης αναφέρεται επί λέξει ότι είναι «η εκπόνηση και υλοποίηση στρατηγικού σχεδίου βιώσιμης τουριστικής ανάπτυξης και διαχείρισης του προορισμού». Ερωτάστε: είναι το ίδιο σχέδιο με αυτό του άρθρου 6 ή διαφορετικό;

Και πάμε στα σχέδια ολοκληρωμένης διαχείρισης. Όπως ανέφερα και πριν, ο τίτλος του άρθρου κάνει λόγο για ετήσιο σχέδιο. Στη δεύτερη σειρά, διαπιστώνει ο αναγνώστης ότι είναι τριετές το σχέδιο, η υποχρέωση. Δεν προβλέπεται αναθεώρηση των σχεδίων. Δεν προβλέπεται -από τα πλέον σημαντικά- η διαβούλευση με τις τοπικές κοινωνίες. Για την εκπόνηση αυτών των σχεδίων, θα προηγηθεί διαβούλευση με τις τοπικές κοινωνίες; Δεν προβλέπεται η διαδικασία των αντιρρήσεων από τον Υπουργό για την ενδεχόμενη απόκλιση αυτών των σχεδίων με τη χωροταξική ή πολεοδομική νομοθεσία.

Στην παράγραφο 3 λέτε ότι τα σχέδια πρέπει να λαμβάνουν υπ’ όψιν τα σχέδια διαχείρισης των προστατευόμενων περιοχών, στις περιοχές «NATURA». Ενθυμούμαι ότι για την περιφέρεια μου, όσον αφορά τον νομό Λαρίσης, για τον Όλυμπο, το 2018 ο κ. Φάμελλος και υπέγραψε τις μελέτες και έγιναν και οι συμβάσεις. Πού βρίσκονται όλα αυτά; Και κάνετε λόγο, σήμερα, ότι πρέπει απλά να ληφθεί υπ’ όψιν. Ωραία, και τα έλαβαν υπ’ όψιν. Προβλέπονται κυρώσεις; Είναι απλά μια ευχή; Ευχή κάνετε; Ευχή να εφαρμοστεί ο νόμος;

Έρχομαι στις ιαματικές πηγές. Κύριε Υπουργέ, πρέπει ευθαρσώς να αναφέρετε τον σκοπό που δημιουργείται αυτή η εταιρεία. Αναφέρετε στην αιτιολογική έκθεση ότι φτιάχνεται αυτή η εταιρεία για την υποβοήθηση, για την αξιοποίηση των ιαματικών πηγών, ουσιαστικά, για να βοηθήσουν τους δήμους. Δεν μας πείθετε. Γιατί; Διότι το 2018 αναγνωρίστηκε η ιαματική πηγή στον Νομό Λάρισας στο Κόκκινο Νερό. Το 2019 έγινε ένα έργο του Δήμου Αγιάς με την Περιφέρεια Θεσσαλίας. Το αντικείμενο αυτού του έργου ήταν το εξής: Εκσκαφή και αποκάλυψη των φυσικών ιαματικών πηγών, λιθόστρωση, πλακόστρωση και διευθέτηση του ρέματος. Άρα αυτό τι σημαίνει; Ότι ο τοπικός δήμος και η περιφέρεια, πράγματι, θέλησαν να αξιοποιήσουν αυτή την ιαματική πηγή. Και έρχεστε εσείς τώρα, με την Α.Ε. και θα πάρετε όλα τα δικαιώματα του Δήμου Αγιάς. Ερωτάστε: Ποια θα είναι τα οφέλη για την τοπική κοινωνία; Ποια θα είναι τα οφέλη για την τοπική κοινωνία από τη διαχείριση αυτής της ιαματικής πηγής από εδώ, από την Αθήνα, για το Κόκκινο Νερό της Λάρισας; Δυστυχώς, κανένα.

Επιπλέον, σε αυτή την ανώνυμη εταιρεία προβλέπεται, αρχικά, το 100% των μετοχών να ανήκουν στο δημόσιο. Εν συνεχεία, στη δεύτερη παράγραφο κάνετε λόγο ότι το 20% θα το πάρει η ΚΕΔΕ και στην τελευταία παράγραφο, αναφέρετε ότι δεν μπορεί να είναι κατώτερο από 50% για το δημόσιο, συν μία μετοχή. Τι σημαίνει αυτό; Ότι τα οφέλη από αυτή την εταιρεία, τα οφέλη της αξιοποίησης των ιαματικών πηγών, μεταξύ των οποίων και στο Κόκκινο Νερό της Λάρισας, θα τα ωφεληθούν οι ιδιώτες επενδυτές.

Αυτή είναι η πολιτική που κάνετε για τους δήμους; Αυτή είναι η κοινωνική πολιτική για τις τοπικές κοινωνίες; Αυτή είναι η πολιτική, ώστε να αξιοποιηθούν ιαματικές πηγές και για τον τουρισμό αλλά και για τις τοπικές οικονομίες; Όχι, βέβαια, και γι’ αυτό καταψηφίζουμε το νομοσχέδιο.

**ΠΡΟΕΔΡΕΥΩΝ (Απόστολος Αβδελας):** Ευχαριστούμε πολύ, κύριε Κόκκαλη.

Καλείται στο Βήμα ο Κοινοβουλευτικός Εκπρόσωπος του Κομμουνιστικού Κόμματος Ελλάδας κ. Νικόλαος Καραθανασόπουλος.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ πολύ, κύριε Πρόεδρε.

Απ’ όλους, πλην του ΚΚΕ, τους ομιλητές που ανέβηκαν σε αυτό το Βήμα, ο τουρισμός παρουσιάζεται με ουδέτερα χαρακτηριστικά: Μια τουριστική οικονομική δραστηριότητα που οι επιπτώσεις της έχουν τον ίδιο αντίκτυπο είτε ο άλλος είναι μεγαλοξενοδόχος είτε είναι εργαζόμενος είτε είναι επαγγελματίας που δραστηριοποιείται στον χώρο του τουρισμού. Είναι αλήθεια αυτό; Είναι τόσο αλήθεια, όσο αλήθεια είναι αυτό, το οποίο ισχυρίζεστε ότι η καπιταλιστική ανάπτυξη συμφέρει τους πάντες, είναι για καλό όλων. Έτσι είναι.

Γιατί το λέμε αυτό: Γιατί ακούμε εδώ εκφράσεις. Ο τουρισμός, είπε η εισηγήτρια του ΣΥΡΙΖΑ, είναι η «βαριά βιομηχανία». Σοβαρά; Εάν ήταν η βαριά βιομηχανία, δεν θα είχε ταρακουνηθεί από την κρίση, επειδή δεν μπορούσε ο κόσμος να ταξιδέψει. Τόσο πολύ βαριά είναι; Αυτή έχει «πήλινα ποδάρια». Λένε άλλοι ομιλητές: «Ο τουρισμός είναι η ατμομηχανή της ελληνικής οικονομίας» ή «είναι ο κινητήριος μοχλός της οικονομίας» δίνοντάς του χαρακτηριστικά, τα οποία πού οδηγούν; Οδηγούν, ακριβώς, στο να ενισχυθεί ακόμη περισσότερο η τουριστική οικονομική δραστηριότητα σε βάρος άλλων δραστηριοτήτων, τη στιγμή που είναι μια κατ’ εξοχήν εξωστρεφής δραστηριότητα και είναι πολύ ευμετάβλητη και στην παγκόσμια καπιταλιστική κρίση, αλλά όχι μόνο: Πανδημίες γενικές ή τοπικές, φυσικές καταστροφές, πολεμικές συγκρούσεις, όλα αυτά, ακόμη και μια αλλαγή του νομίσματος ή οτιδήποτε άλλο, επηρεάζουν πάρα πολύ. Είναι η πιο ευμετάβλητη οικονομική δραστηριότητα.

Και το θεωρείτε κατόρθωμα ότι στην Ελλάδα το μεγαλύτερο κομμάτι του ΑΕΠ προέρχεται από τον τουρισμό; Όταν σε καμμία άλλη καπιταλιστικά αναπτυγμένη οικονομία δεν συμβαίνει αυτό. Πείτε μου: σε ποια άλλη; Κοίταζα τα στοιχεία της Ιταλίας: Η Ιταλία έχει τόσους τουρίστες, όσοι είναι και οι κάτοικοι. Κι εμείς, πριν την κρίση του 2019, είχαμε τρεις φορές παραπάνω τουρίστες απ’ ό,τι κατοίκους.

Και λέτε τώρα ότι το 2030 πρέπει να φτάσουμε τα 50 εκατομμύρια τουρίστες στην Ελλάδα; Πού θα πάει αυτός ο κόσμος; Πού θα τον βάλουμε αυτόν τον κόσμο, πέντε φορές πάνω από τον πληθυσμό της Ελλάδας; Μιλάμε για την Ιταλία ότι πρέπει να φτάσει 400 εκατομμύρια τουρίστες και η Ιταλία έχει 70 εκατομμύρια πληθυσμό. Σοβαρά μιλάτε; Τι θα γίνει η Ελλάδα δηλαδή; Πώς θα μετατραπεί; Αυτό δεν ενδιαφέρει κανέναν; Απλά και μόνο να κερδίσουν οι tour operator και οι μεγάλοι ξενοδόχοι; Διότι αυτοί θα κερδίσουν. Να αλλάξει η χρήση γης και να συγκεντρωθεί σε όλο και λιγότερα χέρια;

Ποια παραγωγική δραστηριότητα, λοιπόν, θα υπάρχει στην Ελλάδα -έστω και καπιταλιστική λέμε εμείς- στην αγροτική οικονομία, όταν συγκεντρώνεται η γη σε ελάχιστα χέρια; Πόσες στρατηγικού χαρακτήρα επενδύσεις έχουν εγκριθεί για το 2019, 2020 και το 2021 που αφορούν τον τουρισμό και μάλιστα ολοκληρωμένα τουριστικά καταλύματα, εκατοντάδων εκατομμυρίων ευρώ, επιδοτήσεων και χιλιάδων στρεμμάτων; Αυτά τα στρέμματα στο παρελθόν ανήκαν και καλλιεργούνταν. Υπάρχει μόνο η καλλιέργεια του τουρισμού! Τόσο, λοιπόν, ορθολογικές είναι οι σκέψεις που έχετε. Ό,τι συμφέρει και εξυπηρετεί τους επενδυτές. Τα υπόλοιπα; Το ότι θα συγκεντρωθεί η γη σε λίγα χέρια, θα αλλάξει η χρήση γης, αυτό δεν μας απασχολεί. Ας υλοποιηθούν οι επενδύσεις και όλα τα άλλα ας καταστραφούν, στάχτη και μπούρμπερη!

Και πώς θα ζήσει ο κόσμος; Μετατρέποντάς τον σε ξενοδοχοϋπαλλήλους, λες και αυτοί βιώνουν υπέροχες στιγμές. Δεν είδατε τα περιστατικά -τα οποία είναι πάρα πολλά, λίγα βγαίνουν στη δημοσιότητα- να σηκώνονται να φεύγουν από υψηλούς τουριστικούς προορισμούς εργαζόμενοι γιατί δεν αντέχουν εν μέσω σεζόν; Πόσοι εγκατέλειψαν τη Σαντορίνη ή τη Μύκονο γιατί δούλευαν επτά μέρες τη βδομάδα, χωρίς ρεπό, δέκα και δώδεκα ώρες την ημέρα και κάτω από συνθήκες διαβίωσης απαράδεκτες, στοιβαγμένοι όχι «επτά νομά σε ένα δωμά», αλλά «είκοσι νομά σε ένα δωμά» ή ακόμη και σε αποθήκες; Γιατί οι χώροι που προορίζονταν στα ξενοδοχεία να διαμένουν οι εργαζόμενοι τους νοικιάζουν και αυτούς τους τουρίστες τη σεζόν την υψηλή.

Δεν έχετε ακούσει ότι νοικιάζουν τα ξενοδοχεία διάφορες αποθήκες στα χωριά για να πάει να μείνει ο κόσμος εκεί, οι ξενοδοχοϋπάλληλοι; Στα Ιόνια νησιά παντού αυτό γίνεται και στη Ζάκυνθο. Σε κοντέινερ μένουν μέσα στο καλοκαίρι χωρίς ψύξη.

Άρα, λοιπόν, αυτό τι είναι; Είναι το θαύμα του τουρισμού που προσκυνάτε όλοι σας; Δεν υπάρχει η άλλη πλευρά του φεγγαριού; Η πίσω όψη του φεγγαριού; Εμείς λέμε ότι αυτή πρέπει να δούμε, την πίσω όψη του φεγγαριού, γιατί ακριβώς ο τουρισμός αποτελεί το χαρακτηριστικό παράδειγμα του τι σημαίνει καπιταλιστική οικονομία. Σημαίνει τρία πολύ συγκεκριμένα πράγματα: Πρώτον, ότι είναι προς όφελος των πολύ μεγάλων πολυεθνικών, των πολύ μεγάλων μονοπωλιακών ομίλων που δραστηριοποιούνται στον χώρο του τουρισμού. Δείτε πώς έχει συγκεντρωθεί η ξενοδοχειακή υποδομή, -είναι σε ελάχιστες αλυσίδες- και πόσο έχουν φυτρώσει τα ξενοδοχεία τα πεντάστερα, τα εξάστερα, ενώ τα μικρής κατηγορίας που πήγαινε και ο πιο απλός κόσμος έχουν εξαφανιστεί από τον τουριστικό χάρτη και θα εξαφανιστούν.

Δείτε πώς αλλάζουν οι καιροί και τα ξενοδοχεία από μικρούς ομίλους περνάνε σε μεγάλους ομίλους. Πόσα ξενοδοχεία πουλήθηκαν την περίοδο της κρίσης; Πόσα είναι υπερχρεωμένα και θα πουληθούν στις τράπεζες και θα πουληθούν και αυτά; Ποιος θα τα αγοράσει; Οι μεγάλες πολυεθνικές αλυσίδες. Άρα, λοιπόν, έχουμε συγκέντρωση της δραστηριότητας σε λίγα χέρια. Και εδώ παρεμβαίνουν άμεσα οι tour operator, οι μεγάλες πολυεθνικές που καθορίζουν τα τουριστικά ρεύματα. Δηλαδή η «TUI» που είναι κυρίαρχη στην Ελλάδα, δεν έχει ξενοδοχεία που διαχειρίζεται στην Τουρκία; Το πού θα πάει, ποιος το αποφασίζει; Η ελληνική Κυβέρνηση και η τουρκική; Δεν το αποφασίζει η «TUI» με βάση τα συμφέροντά της τα ανταγωνιστικά, αν θα τους φέρει στην Ελλάδα ή αν θα τους πάει στην Τουρκία;

Αυτά, όμως, δεν υπάρχουν στο παιχνίδι, δεν υπάρχουν στη συζήτηση. Χάνονται διά μαγείας. Δεν υπάρχει στη συζήτηση για παράδειγμα ότι ο ελληνικός λαός στη μεγάλη του πλειοψηφία, πάνω από το 50%, δεν μπορεί να κάνει ούτε μια μέρα διακοπές και εννοούμε να τις πληρώσει, όχι να πηγαίνει σε σπίτια συγγενών στα χωριά.

Άρα, λοιπόν, πού είναι η δυνατότητα να ικανοποιείται η λαϊκή ανάγκη, μετά από αυτή την τεράστια καπιταλιστική ανάπτυξη στον τουρισμό για να πηγαίνει ο λαός μας, οι εργαζόμενοι, οι συνταξιούχοι, οι αυτοαπασχολούμενοι, η νεολαία των λαϊκών στρωμάτων να κάνει διακοπές σε τέτοια μεγάλα ξενοδοχεία και σε τέτοιες οργανωμένες μονάδες ολοκληρωμένης τουριστικής παρέμβασης; Μπορούν; Όχι είναι αποκλεισμένοι. Να, λοιπόν, γιατί λέμε ότι ο τουρισμός ως τουριστική δραστηριότητα στον καπιταλισμό εξυπηρετεί τα συμφέροντα των λίγων. Συγκεντρώνεται η δραστηριότητα σε λιγότερα χέρια.

Οι επαγγελματίες που δραστηριοποιούνται όλο και δυσκολότερα ζούνε, παρά την αύξηση του τουριστικού ρεύματος -θες από τα βραχιολάκια, από όλα τα υπόλοιπα που συγκεντρώνονται στις περιοχές ολοκληρωμένης τουριστικής ανάπτυξης- με αποτέλεσμα οι διάφορες μικρές επιχειρήσεις από εστιατόρια και οτιδήποτε άλλο, που είναι δίπλα από τις μεγάλες ξενοδοχειακές μονάδες, να μην έχουν καθόλου κίνηση και ζωή ή ελάχιστη και να είναι υπερχρεωμένοι. Άρα, λοιπόν, συγκεντρωποιούνται.

Είναι σε βάρος των εργαζομένων. Υπάρχει εντατικοποίηση της εργασίας, δουλειά χωρίς ρεπό, ηλικιακός ρατσισμός. Δεν έχετε ακούσει για τον ηλικιακό ρατσισμό στα ξενοδοχεία; Έχετε δει πολλούς μεγάλους ή μεγάλης ηλικίας σερβιτόρους ή στα μπαρ; Τις βλέπετε ως καθαρίστριες που δουλεύουν κάτω από άθλιες συνθήκες εργασίας.

Οι συνθήκες διαβίωσης των εργαζομένων είναι άθλιες, υπάρχουν καθυστερήσεις στα δεδουλευμένα τους. Δεν έχετε ακούσει για μαύρη εργασία, για εργαζόμενους που πήδαγαν από τα μπαλκόνια των ξενοδοχείων για να μην τους καταγράψει η Επιθεώρηση Εργασίας και έσπαγαν τα ποδάρια τους; Είχαμε αλλεπάλληλα περιστατικά στη Ζάκυνθο για παράδειγμα, για να μην πω για αλλού. Αυτά δεν τα ξέρετε; Δεν ξέρετε ότι η μαθητεία λύνει και δένει, αντικαθιστά τους εργαζόμενους, αυτοί που έρχονται υποτίθεται για μαθητεία και πρακτική άσκηση;

Είχα πάει προεκλογικά σε κάποιες παλιότερες εκλογές σε μια μεγάλη ξενοδοχειακή μονάδα. Και μου είπαν «βεβαίως να μιλήσετε στους εργαζόμενους, αλλά πρέπει να ξέρετε ρώσικα και ουκρανικά», γιατί αυτοί δούλευαν με Ρώσους και Ουκρανούς και το 90% αυτών που εργάζονταν εκεί ήταν από σχολές μαθητείας της Ρωσίας και της Ουκρανίας. Αυτό τι είναι; Έφερνε μαθητές από την Ρωσία και την Ουκρανία για να εξυπηρετούν τους Ρώσους και Ουκρανούς πελάτες που είχε το ξενοδοχείο -είναι υπέρ των εργαζομένων βεβαίως και αυτό!- και βεβαίως είναι πανάκριβο.

**ΧΡΗΣΤΟΣ ΚΑΤΣΩΤΗΣ:** Με 250 ευρώ!

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Τρίτο ζήτημα το οποίο δεν το λάβατε υπ’ όψιν σας όσο αφορά την σπατάλη υποδομών, όχι μόνο των τουριστικών υποδομών. Πόσα ξενοδοχεία μένουν κλειστά για το υπόλοιπο χρονικό διάστημα; Δεν είναι σπατάλη υποδομών αυτή ή άλλων υποδομών οι οποίες έχουν άμεση σχέση με τη λαϊκή ανάγκη όπως στις μεταφορές, στα απορρίμματα και στη διαχείρισή τους; Τόνοι σκουπιδιών στη Ζάκυνθο, στην Κεφαλλονιά, στην Κέρκυρα που στοιβάζονται τα σκουπίδια στους δρόμους! Πώς να διαχειριστούν όλα αυτά τα απορρίμματα και με ποιον σκοπό να διαχειριστούν;

Όσο αφορά τους υδάτινους πόρους και τη σπανιότητα που υπάρχει σε ορισμένα νησιά, είδα με τα ίδια μου τα μάτια στη Ζάκυνθο στις μεγάλες πυρκαγιές του 2017 ότι κοβόταν το νερό που πήγαινε για τις πυροσβεστικές αντλίες για τους κρουνούς για να γεμίσουν τα ξενοδοχεία τις πισίνες τους. Ήταν με επίσημες καταγγελίες και το είδα με τα ίδια μου τα μάτια και το καταγγείλαμε το 2017.

Ποια ανάγκη, λοιπόν, προστατεύουν; Την προστασία της ανθρώπινης ζωής και του δάσους από τις πυρκαγιές ή το συμφέρον των ξενοδοχείων όταν δεν είχαν οι κρουνοί νερό; Αυτές οι υποδομές πού θα πάνε; Προς όφελος ποιου είναι; επίσης, όσο αφορά την υγεία, είναι χωρίς κέντρα υγείας, χωρίς παιδιάτρους, χωρίς παθολόγους τα νησιά.

Και, βέβαια, όλες οι κυβερνήσεις έχουν παραχωρήσει γη και ύδωρ στο μεγάλο κεφάλαιο που δραστηριοποιείται στον τουρισμό, από ορεινούς όγκους, από ακτές, από αιγιαλούς! Ποια κυβέρνηση δεν παραχώρησε; Ο ΣΥΡΙΖΑ δεν παραχώρησε, αξιοποίησε; Δεν έκανε ο ΣΥΡΙΖΑ ειδικά χωροταξικά κατά παράβαση των χωροταξικών κανόνων για στρατηγικού χαρακτήρα επενδύσεις σε περιοχές ολοκληρωμένης τουριστικής ανάπτυξης; Αυτό τι ήταν, προς όφελος των λαϊκών στρωμάτων ή προς όφελος των επενδυτών;

Και, βεβαίως, το νομοσχέδιο της Κυβέρνησης φέρνει νέες διευκολύνσεις και εξυπηρετήσεις στους μεγάλους επιχειρηματικούς ομίλους. Και φτάνει στο σημείο να παραχωρεί επί της ουσίας και τις ιαματικές πηγές στο όνομα της κερδοφορίας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, θα χρησιμοποιήσω δύο λεπτά για να πω για την τροπολογία της Ζακύνθου.

Η τροπολογία τι λέει; Ότι αυτό που έχει καθοριστεί από την Αποκεντρωμένη Διοίκηση Πελοποννήσου, Δυτικής Ελλάδας και Ιονίων για τον καθορισμό προκαταρκτικής γραμμής αιγιαλού είναι τα σημεία τα οποία δίνει σε συντεταγμένες. Βεβαίως, θα μπορούσε να έχει έρθει και ο χάρτης, κύριε Υπουργέ. Τι αφορούν αυτές οι συντεταγμένες; Εγώ έχω δει δύο διαφορετικούς χάρτες. Τώρα τι ισχύει; Θα έπρεπε, ως Υπουργείο, να είχατε καταθέσει και τον χάρτη, ότι αυτές είναι οι συντεταγμένες, αυτός είναι ο χάρτης, όπου αποτυπώνονται πάνω οι συντεταγμένες. Ένα είναι αυτό το κρατούμενο.

Από τη στιγμή, λοιπόν, που λέμε ότι είναι γραμμή αιγιαλού σημαίνει ότι ανήκει στην Κτηματική Υπηρεσία του Δημοσίου, έτσι δεν είναι; Έτσι είναι. Ανήκει στη Κτηματική Υπηρεσία του Δημοσίου. Βεβαίως, η Κτηματική Υπηρεσία του Δημοσίου έχει τη δυνατότητα να την παραχωρήσει από δήμους -έμμεση ιδιωτικοποίηση- να τη δώσει άμεσα σε ιδιώτη. Γιατί και οι δήμοι πού θα τη δώσουν; Σε ιδιώτες δεν θα τη δώσουν; Είναι διαφορετικοί οι δήμοι από το κράτος;

Τώρα, βεβαίως, υπάρχει ένα ερώτημα, αν η ζώνη αυτή έχει καθοριστεί αυθαίρετα και αν στη ζώνη τη συγκεκριμένη υπάρχουν περιουσιακά στοιχεία των κατοίκων των χωριών της περιοχής, τα οποία όμως θα πρέπει να αποζημιωθούν εφόσον το χαρακτηρίζει το κράτος ως γραμμή αιγιαλού. Τέτοια συζήτηση δεν υπάρχει.

Τρίτο ζήτημα: Εμείς λέμε ότι με ευθύνη του Υπουργείου θα έπρεπε να έχουν ληφθεί όλα τα απαραίτητα μέτρα για την ασφαλή πρόσβαση στην περιοχή του ναυαγίου, για τη συντήρηση του ναυαγίου, αλλά και για την ασφάλεια των λουόμενων και η πρόσβαση να είναι ελεύθερη. Αυτή είναι η βασική αρχή του ΚΚΕ. Να μη γίνουν, δηλαδή, οι όποιες εργασίες αντικείμενο εκμετάλλευσης από όσους δραστηριοποιούνται στον τομέα του τουρισμού.

Γιατί, όπως λέτε στην τροπολογία, οι μελέτες και τα έργα θα γίνουν από τον κρατικό προϋπολογισμό με αποκλειστική χρηματοδότηση από το κράτος. Άρα, λοιπόν, το ερώτημα είναι αν αυτά τα έργα που θα γίνουν θα επιτρέψουν την ελεύθερη πρόσβαση στον κόσμο ή θα τα εκμεταλλευθούν επιχειρηματικά διάφοροι όμιλοι, εμείς λέμε.

Τέταρτο ζήτημα: Ισχυρίστηκε ο κ. Ακτύπης, ο Βουλευτής της Ζακύνθου, ότι με αυτόν τον τρόπο θα γίνουν γρήγορα τα έργα. Εμείς αμφιβάλλουμε, γιατί μέσα σε αυτή την πενταμελή επιτροπή που ορίσατε υπάρχουν συγκρουόμενα συμφέροντα, αντιτιθέμενα συμφέροντα. Δεν πρόκειται ποτέ να βρει κοινή λογική, γιατί καθένας από τους εκπροσώπους εξυπηρετεί και άλλα επιχειρηματικά συμφέροντα. Άρα, λοιπόν, θα υπάρχει μεγαλύτερη κωλυσιεργία.

Εμείς λέμε ότι πρέπει να την αποσύρετε, κύριε Υπουργέ. Και να φέρετε τι; Να πείτε ότι με ευθύνη του Υπουργείου στη ζώνη που έχει καθοριστεί ως αιγιαλός θα δημιουργήσουμε όλα τα απαραίτητα έργα και υποδομές, με τη σύμφωνη γνώμη, εφόσον θελήσουν, της τοπικής διοίκησης, και θα γίνουν αυτά τα έργα, τα οποία θα είναι έργα ασφάλειας στην πρόσβαση, συντήρησης και προστασίας των λουόμενων. Και απ’ αυτή την άποψη θα υπάρχει ελεύθερη πρόσβαση στον κόσμο εκεί. Αυτό δεν διασφαλίζει όμως αυτά τα χαρακτηριστικά που είπα.

Άρα, λοιπόν, εμείς με βάση αυτή τη λογική δεν συρόμαστε πίσω από αντιτιθέμενα επιχειρηματικά συμφέροντα -γιατί εδώ υπάρχουν τοποθετήσεις που υποκρύπτουν επιχειρηματικά συμφέροντα, που είναι μπροστινοί επιχειρηματικών συμφερόντων- γιατί ξέρουμε πολύ καλά ότι όπου συγκρούονται μεγάλοι επιχειρηματικοί όμιλοι την πατάει στο τέλος ο λαός και η ικανοποίηση των αναγκών του. Γι’ αυτόν ακριβώς τον λόγο, αν παραμείνουν έτσι τα πράγματα με αυτή τη λογική, εμείς θα την καταψηφίσουμε. Σας λέμε αποσύρτε την και φέρτε τη με διαφορετικό τρόπο.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Και εγώ ευχαριστώ, κύριε Καραθανασόπουλε.

Τον λόγο τώρα έχει η κ. Καφαντάρη από τον ΣΥΡΙZA - Προοδευτική Συμμαχία και να ετοιμάζεται ο κ. Μαμουλάκης από τον ΣΥΡΙΖΑ - Προοδευτική Συμμαχία.

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ:** Κύριε Πρόεδρε, ευχαριστώ.

Κυρίες και κύριοι Βουλευτές, κύριε Υπουργέ, πραγματικά ο τουρισμός αποτελεί έναν σημαντικό πυλώνα ανάπτυξης και συμβάλλει καθοριστικά και στην οικονομική ανάπτυξη κάθε χώρας. Όμως ο τουρισμός είναι και κάποια άλλα πράγματα, τα οποία δεν πρέπει να υποτιμάμε.

Ο τουρισμός ενώνει. Είναι ένας τρόπος προσέγγισης λαών, πολιτισμών, αντιλήψεων, νοοτροπιών και, βέβαια, φέρει και οικονομικά οφέλη και εμπορικές σχέσεις, οι οποίες παράλληλα αναπτύσσονται. Ο τουρισμός συνεισφέρει στην κατανόηση μεταξύ των λαών. Προωθεί τον διαπολιτισμικό διάλογο και την οικοδόμηση της ευρωπαϊκής ταυτότητας. Παράλληλα, όμως, ενισχύει το εμπόριο, δίνει κίνητρα για τη διατήρηση της εθνικής κληρονομιάς κάθε τόπου.

Η τουριστική ανάπτυξη κάθε τόπου είναι μία πρόκληση, η οποία μεγεθύνεται από τις προκλήσεις που υπάρχουν κάθε φορά. Ειδικά τώρα ιδιαίτερες προκλήσεις και για τον τουρισμό υπάρχουν από την κλιματική κρίση, η οποία επελαύνει. Είναι, λοιπόν, σημαντικό να ληφθούν μέτρα αναγκαία, να αλλάξουν αρνητικές καταναλωτικές συνήθειες, ώστε να γίνει προσαρμογή μέσα στις νέες συνθήκες και ο τουρισμός μέσα σε αυτά.

Στη χώρα μας ο τουρισμός αποτελεί μία σημαντική οικονομική δραστηριότητα, που προσφέρει πολλές θέσεις εργασίας και ένα σημαντικό ποσοστό στο ΑΕΠ της χώρας. Αλλά η Ελλάδα είναι και μια χώρα με πλούσιο τουριστικό προϊόν, το οποίο συνέβαλε καθοριστικά τη δεκαετία της οικονομικής κρίσης στην εθνική οικονομία. Κύριο ζητούμενο όμως -και αυτό νομίζω έπρεπε να απασχολεί ένα Υπουργείο Τουρισμού και στις τρέχουσες συνθήκες- είναι η άμβλυνση της εποχικότητας του τουρισμού στη χώρα μας. Είναι ένα θέμα στο οποίο μπορεί να συνεισφέρει σημαντικά η τοπική αυτοδιοίκηση πρώτου και δεύτερου βαθμού.

Επί κυβέρνησης ΣΥΡΙΖΑ ένα σύνθημα υπήρχε στο Υπουργείο Τουρισμού, κύριε Υπουργέ: «τριακόσιες εξήντα πέντε ημέρες τουρισμός πολλαπλών προορισμών» και αντίστοιχα ένα νομοσχέδιο, το οποίο έγινε νόμος το 2018, που αφορά τις εναλλακτικές μορφές τουρισμού.

Και δεν θέλω να παραλείψω να πω ότι και μία πανευρωπαϊκή συνδιάσκεψη είχε γίνει επί ΣΥΡΙΖΑ από την Επιτροπή Παραγωγής και Εμπορίου, το 2016 μάλιστα, μέσα στην κρίση, σε ευρωπαϊκό επίπεδο -τη δεύτερη πανευρωπαϊκή- όπου συζητήθηκαν θέματα των εναλλακτικών μορφών τουρισμού, δηλαδή τον θεματικό τουρισμό, που αξιοποιεί τα συγκριτικά πλεονεκτήματα της χώρας, την πλούσια πολιτιστική μας κληρονομιά, τον οικολογικό, περιβαλλοντικό και ιαματικό τουρισμό και, βέβαια, η σύνδεση -κάτι που είναι απαραίτητο- του πρωτογενούς τομέα παραγωγής στις πρώτες προτεραιότητες, που μαζί με τον τουρισμό μπορεί να συμβάλει και στην παραγωγική ανασυγκρότηση.

Βέβαια, δεν πρέπει ποτέ να ξεχνάμε την ανθρωποκεντρική διάσταση του τουρισμού, τον εργαζόμενο, τη μικρομεσαία επιχείρηση, τον επισκέπτη, τον τουρίστα, την κοινωνία η οποία υποδέχεται τουριστικές ροές. Υπάρχουν πάντα λεπτές, ευαίσθητες οικονομικές πλευρές της βιομηχανίας, όπως λένε κάποιοι, του τουρισμού.

Ο σεβασμός στο περιβάλλον και η αειφόρα διαχείριση της τουριστικής ανάπτυξης είναι σημαντικές παράμετροι ενός νέου χωροταξικού πλαισίου για τον τουρισμό, όπου απαιτείται ένα χωροταξικό με έμφαση στην τοπικότητα, τη μικρή κλίμακα, τη συμμετοχή του ιδιωτικού τομέα με κριτήρια και προδιαγραφές παράλληλα με μέτρα ανακούφισης τουριστικών περιοχών της χώρας, με επίσπευση δημιουργίας αναγκαίων υποδομών, εφαρμογή προγραμμάτων ανάπλασης των φορτωμένων ιδιαίτερα τμημάτων επιμέρους της πολιτείας μας από τουριστικές ροές.

Αντίθετα, όμως, εσείς, κύριοι της Νέας Δημοκρατίας, φέρνετε ένα νομοσχέδιο προς ψήφιση στη Βουλή που συζητάμε σε μια εποχή που ο τουριστικός κλάδος έχει ιδιαίτερα πληγεί οικονομικά και συνεχίζει να πλήττεται, να δέχεται κτυπήματα λόγω της πανδημίας και του ανεπίτρεπτου, θα έλεγα για να μην πω κάτι πιο βαρύ, τρόπου που διαχειρίστηκε την πανδημία η Κυβέρνηση.

Χτυπήθηκε ο τουρισμός και σε πανευρωπαϊκό επίπεδο. Από το 9,5% του ΑΕΠ το 2020, η συνεισφορά του τουρισμού στο ΑΕΠ της Ευρώπης έπεσε γύρω στο 4,5%.

Αλλά και στη χώρα μας υπήρχαν και υπάρχουν πολλά προβλήματα. Ήδη η φετινή σεζόν είναι «στον αέρα», καθιστώντας επιτακτική την ανάγκη να ληφθούν μέτρα στήριξης των τουριστικών επιχειρήσεων.

Επίσης, η Κυβέρνηση και το Υπουργείο Τουρισμού, παρ’ ότι έχουν πολυδιαφημίσει το εν λόγω νομοσχέδιο, επί της ουσίας δείχνουν μια προχειρότητα, ενώ από την άλλη μεριά δεν έγινε ουσιώδης διαβούλευση με τους φορείς και τους επαγγελματίες του τουρισμού.

Δεν έχετε δώσει λύσεις για το χωροταξικό θέμα. Δεν έχει ολοκληρωθεί η διαδικασία του Κτηματολογίου και φέρνετε αυτό το νομοσχέδιο το οποίο δεν προσφέρει λύσεις σ’ αυτά τα βασικά ζητήματα.

Θα αναφερθώ σε τρία πράγματα. Κατ’ αρχάς θα πω για τον ρόλο του ΕΟΤ στην προώθηση και προβολή των προορισμών. Βλέπουμε ότι δεν γίνεται ουσιαστική και αποτελεσματική συνέργεια μεταξύ φορέων. Η υποβάθμιση του ΕΟΤ γίνεται με την κανονικοποίηση των απευθείας αναθέσεων στα άρθρα 56 και 57 κατά παρέκκλιση του ν.4412/2016. Το brand της χώρας δεν αντιμετωπίζεται σαν εθνική υπόθεση αλλά σαν ευκαιρία απευθείας αναθέσεων, κάτι στο οποίο η Κυβέρνηση της Νέας Δημοκρατίας είναι συνηθισμένη. Είναι η κανονικότητα οι απευθείας αναθέσεις για την Κυβέρνηση της Νέας Δημοκρατίας.

Για τους φορείς διαχείρισης προτύπων προορισμών εμείς έχουμε άλλη λογική. Μιλάμε για συνεργασία κεντρικής διοίκησης και τοπικής αυτοδιοίκησης ως εργαλείο σχεδιασμού και εφαρμογής πλάνων.

Και, βέβαια, θα μιλήσω για τις ιαματικές πηγές, έναν σοβαρό φυσικό πλούτο της χώρας μας. Εδώ ιδρύετε την ανώνυμη εταιρεία «Ιαματικές Πηγές», παραχωρείτε εθνικούς πόρους σε μια Α.Ε., κάτι που είναι ζήτημα διερευνούμενο και συνταγματικά. Στην αρχή είχαμε αντιδράσει και οι φορείς είχαν αντιδράσει στις προβλέψεις του νομοσχεδίου. Κάνατε κάποιες -ας πούμε- βελτιώσεις σχετικά με τη λήψη απόφασης από τα δημοτικά συμβούλια για την παράδοση της δημόσιας περιουσίας στην Α.Ε., αλλά ο πυρήνας του νομοσχεδίου και η στόχευση είναι ίδια, μια ακόμα ανώνυμη εταιρεία στην οποία δίνει όλες τις δυνατότητες που στερήθηκαν από τους δήμους.

Φαίνεται ότι δεν εμπιστεύεστε την τοπική αυτοδιοίκηση πρώτου και δεύτερου βαθμού, γι’ αυτό λειτουργείτε έτσι, ενώ οι ΟΤΑ έχουν ανάγκη από υλικοτεχνική υποστήριξη και από ανθρώπινο δυναμικό, ώστε να μπορέσουν να προχωρήσουν σε σχέδιο ανάπτυξης και ανάδειξης των ιαματικών πηγών τους. Αυτό αναφέρθηκε και στη δεύτερη συνεδρίαση από τον εκπρόσωπο της ΚΕΔΕ στην ακρόαση των εξωκοινοβουλευτικών.

Επίσης, το υπόμνημα που έχει σταλεί από την Ένωση Δήμων Ελλάδας στον κ. Μητσοτάκη, τον Πρωθυπουργό της χώρας, αναφέρεται στο ζήτημα της αξιοποίησης των ιαματικών πηγών, υπογραμμίζοντας ότι η άποψη των δήμων είναι ότι η δημιουργία κεντρικού φορέα διαχείρισης θα δημιουργήσει ζητήματα. Είναι ένα δύσκολο εγχείρημα το οποίο δεν θα πετύχει, όπως δεν πέτυχε και η διαχείριση από το ΤΑΙΠΕΔ. Αντίθετα, θα μπορούσαν να αναβαθμιστούν οι δήμοι με χρηματοδοτικά εργαλεία και γενικότερα θα βοηθούσε να αξιοποιηθούν καλύτερα οι ιαματικές πηγές, αυτό το σημαντικό περιουσιακό στοιχείο των δήμων.

Κλείνοντας θα έλεγα ότι σκοπός μας πρέπει να είναι η στόχευση για μια βιώσιμη τουριστική ανάπτυξη, η τόνωση της απασχόλησης, η στήριξη της επιχειρηματικότητας, η διάχυση του τουριστικού πλεονάσματος στην κοινωνία, όμως πάντα με σεβασμό στο περιβάλλον, την πολιτιστική και πολιτισμική κληρονομιά.

Για την τροπολογία για το ναυάγιο δεν θα πω κάτι. Είπαν πάρα πολλά συνάδελφοί μας. Είστε έκθετοι, κύριοι της Κυβέρνησης, πρώτα απ’ όλα όσον αφορά στη διαδικασία που ακολουθήθηκε -θα τη χαρακτήριζα ως μια "πονηρή" διαδικασία- και, βέβαια, και ως προς το περιεχόμενο. Γεννώνται σοβαρά ερωτήματα και νομίζω ότι και να ψηφιστεί η τροπολογία, το θέμα με το ναυάγιο της Ζακύνθου και την αξιοποίησή του δεν έχει λυθεί. Μπορεί να υπάρχει και μέλλον.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε την κυρία συνάδελφο.

Τον λόγο έχει ο Υπουργός για να καταθέσει τις νομοτεχνικές βελτιώσεις, ώστε να προχωρήσουμε.

Ορίστε, κύριε Κικίλια, έχετε τον λόγο.

**ΒΑΣΙΛΕΙΟΣ ΚΙΚΙΛΙΑΣ (Υπουργός Τουρισμού):** Ευχαριστώ πολύ, κύριε Πρόεδρε.

Καταθέτω τις νομοτεχνικές βελτιώσεις στο σχέδιο νόμου και στην υπ’ αριθμόν 1174/1712/2021 τροπολογία του Υπουργείου Τουρισμού, προκειμένου να διανεμηθούν στους συναδέλφους.

(Στο σημείο αυτό ο Υπουργός Τουρισμού κ. Βασίλειος Κικίλιας καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

ΑΛΛΑΓΗ ΣΕΛΙΔΑΣ

(Να μπει η σελίδα 373α)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε τον κύριο Υπουργό.

Καλείται στο Βήμα ο κ. Χαράλαμπος Μαμουλάκης από τον ΣΥΡΙΖΑ - Προοδευτική Συμμαχία. Μετά έχει τον λόγο η κ. Τζάκρη και στη συνέχεια θα πάρει τον λόγο ο Κοινοβουλευτικός Εκπρόσωπος της Νέας Δημοκρατίας κ. Θεοχάρης Θεοχάρης.

Ορίστε, κύριε συνάδελφε, έχετε τον λόγο.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, το παρόν σχέδιο νόμου του Υπουργείου Τουρισμού ουσιαστικά αποτελεί μια συρραφή ετερόκλητων διατάξεων με έντονο, κατά την άποψή μας, ρουσφετολογικό και αποσπασματικό χαρακτήρα. Ο νόμος έχει ως προμετωπίδα τις διατάξεις που αφορούν τη σύσταση οργανισμών διαχείρισης και προώθησης τουριστικών προορισμών, καθώς και την πρόβλεψη για τη δημιουργία ενός ενιαίου φορέα για τη διαχείριση των ιαματικών πηγών.

Καθώς οι συνάδελφοί μου από τον ΣΥΡΙΖΑ έχουν κάνει μια συνολική κριτική στο σχέδιο νόμου, επιτρέψτε μου να κάνω ένα σχόλιο για κάθε μία απ’ αυτές τις πτυχές του νομοσχεδίου και να αναφερθώ συμβολικά και τυχαία και σε ένα από τα ρουσφέτια που φέρνετε σήμερα προς ψήφιση.

Η ιδέα της συγκρότησης οργανισμών διαχείρισης πρότυπων τουριστικών προορισμών είναι εξαιρετικά διαδεδομένη στο θεσμικό πλαίσιο άλλων χωρών. Όπως είναι λογικό, πολλοί κατά το παρελθόν είχαν αναφερθεί στην αναγκαιότητα ενσωμάτωσης στην ελληνική έννομη τάξη αυτού του θεσμικού εργαλείου. Άρα αυτό που σήμερα καλούμαστε στο ελληνικό Κοινοβούλιο να κάνουμε είναι να αξιολογήσουμε κατά πόσο ενσωματώνεται αυτό το εργαλείο με τον βέλτιστο δυνατό τρόπο.

Η διεθνής βιβλιογραφία λέει ότι οι οργανισμοί διαχείρισης πρότυπων τουριστικών προορισμών λειτουργούν ως συμβούλια, ως θύλακες διαβούλευσης της τοπικής κοινωνίας, της επιχειρηματικής κοινότητας και των τοπικών αρχών διοικήσεως, δήμων και περιφερειών, ώστε να συνδιαμορφώσουν την ταυτότητα του τουριστικού προορισμού.

Στην ελληνική νεοδημοκρατική εκδοχή των DMNO, δηλαδή Destination Management and Marketing Organisations, τα πράγματα είναι λίγο διαφορετικά. Κατ’ αρχάς, ο Υπουργός θα αποφασίζει για τη συγκρότηση αυτών των οργανισμών και όχι η τοπική κοινωνία. Οι οργανισμοί θα λαμβάνουν υπ’ όψιν τους τα τοπικά σχέδια διαχείρισης προστατευόμενων περιοχών που όλως τυχαίως η Νέα Δημοκρατία τα έχει «παγώσει» βάσει σχεδίου. Οι οργανισμοί θα χρηματοδοτούνται υποχρεωτικά από τα δημοτικά τέλη, παρ’ ότι η απόφαση για τη συγκρότηση των σχετικών οργανισμών θα προκύπτει από τον ίδιο και τον εκάστοτε Υπουργό. Τέλος, με τον σημερινό νόμο προβλέπεται μεν και η δημιουργία τοπικών παρατηρητηρίων, για τα οποία όμως ο νόμος δεν μας αναφέρει απολύτως τίποτα, ούτε ποιες είναι οι αρμοδιότητές τους ούτε κυρίως πώς θα στελεχωθούν, αλλά ούτε το πώς θα χρηματοδοτηθούν.

Γενικά ο νόμος στην πραγματικότητα αποτελεί ένα ψυχρό κέλυφος το οποίο δεν περιλαμβάνει επί της ουσίας τίποτα που να θυμίζει τη σχέση με τη διεθνή πρακτική των DMNO.

Απολύτως τίποτα; Όχι ακριβώς. Ολόκληρο το πρώτο μέρος του νόμου υφίσταται ώστε να νομοθετηθεί η δυνατότητα οι τοπικοί ΟΤΑ, δήμοι και περιφέρειες, να προβαίνουν σε μορφές συνδιαφήμισης με τον ιδιωτικό τομέα και αυτό είναι πρόβλημα όχι επειδή αποτελεί μια μορφή συνεργασίας του δημοσίου με τον ιδιωτικό τομέα, αλλά κυρίως επειδή η συνεργασία αυτή, όπως προβλέπεται από το σχέδιο νόμου, θα γίνεται με αδιαφάνεια, χωρίς νόρμες και κανόνες, χωρίς θεσμικό πλαίσιο που διαθέτει η χώρα για να προσδιορίζεται μέσα απ’ αυτή τη διαδικασία πώς θα επιλεγεί ο «χ» ιδιώτης για τη συνδιαφήμιση έναντι του «ψ» ιδιώτη, καθώς και χωρίς εχέγγυα για το αν η διαφήμιση που θα προκύψει θα αφορά μια περιοχή και το σύνολο του προϊόντος της και όχι μεμονωμένες υπηρεσίες.

Συνεπώς ο νόμος υπάρχει για έναν και μόνο λόγο, για την αδιαφανή διάθεση πόρων υπέρ ιδιωτικών διαφημιστικών στοχεύσεων. Ενώ, δηλαδή, η Νέα Δημοκρατία λέει ότι διευρύνει τη δημόσια διαφήμιση μέσα από την άντληση ιδιωτικών πόρων, ουσιαστικά στην πραγματικότητα με το παρόν σχέδιο νόμου το δημόσιο επιδοτεί την ιδιωτική διαφήμιση, προφανώς υπέρ φίλων του εκάστοτε Υπουργού.

Πάμε λίγο στις προβλέψεις του δεύτερου μέρους για τις ιαματικές πηγές. Δεν είναι, προφανώς, καινοτομία του Υπουργείου και του σημερινού νομοθέτη η ανάπτυξη του ιαματικού τουρισμού. Στην πραγματικότητα η ανάπτυξη πηγών θερμαλισμού ως μοντέλο τουριστικής εκμετάλλευσης προϋπάρχει του μαζικού τουρισμού και ανάγεται στην εποχή του μεσοπολέμου και μάλιστα με συμβολικές και εμβληματικές τότε επενδύσεις αυτές τις Αιδηψού, των Καμμένων Βούρλων και της Ικαρίας.

Οι μεσοπολεμικές αυτές εκμεταλλεύσεις περιελάμβαναν εξαρχής με τον έναν ή τον άλλον τρόπο την εμπλοκή συχνά και του ιδιωτικού τομέα. Αυτό που είναι διαφορετικό για τη χώρας μας σήμερα είναι η ύπαρξη μιας ολοκληρωμένης και εκπορευόμενης νομοθεσίας από τις ευρωπαϊκές οδηγίες για τις δημόσιες συμβάσεις και τις συμβάσεις παραχώρησης και βεβαίως μια ολοκληρωμένη νομοθεσία για την εκμετάλλευση των υδάτινων πόρων σε κάθε περιοχή.

Το ζήτημα που θα έπρεπε να αφορά την Εθνική Αντιπροσωπεία είναι η διαχείριση των υδάτινων πόρων και η διαδικασία πρόσβασης σε αυτούς. Να επισημάνουμε ότι οι θερμικές πηγές έχουν πολλαπλές και ετερόκλητες χρήσεις πέρα από τις ιαματικές, όπως για παράδειγμα παραγωγής ενέργειας υδροπονικών καλλιεργειών. Έτσι, λοιπόν, θεωρούμε ότι ο φορέας που συστήνεται σήμερα -ή προτείνεται να συσταθεί- θα το χαρακτηρίζαμε ως το ΤΑΙΠΕΔ των ιαματικών πηγών, χωρίς καμμία μέριμνα για ζητήματα αειφορίας και βιωσιμότητας της όποιας εκμετάλλευσης προκύπτει από τα τοπικά οικοσυστήματα.

Εν κατακλείδι -και επιτρέψτε μου, κύριε Υπουργέ- να κλείσω την ομιλία μου με ένα χαριτωμένο ρουσφέτι. Κύριε Υπουργέ, η μίσθωση ακινήτων από φορείς του δημοσίου υπάγεται σε εξειδικευμένη νομοθεσία και συγκεκριμένα στον ν.3130/2003. Ωστόσο το Υπουργείο Τουρισμού έχει το κοκαλάκι της νυχτερίδας και γι’ αυτό πρέπει να εξαιρεθεί καθολικά από τις διατάξεις με το άρθρο 43 του παρόντος σχεδίου νόμου. Ισχυρίζομαι ότι αυτό είναι ρουσφέτι, γιατί και ο προκάτοχός σας -παρών στην Αίθουσα- είχε αναγγείλει τη μετεγκατάσταση του Υπουργείου και πάλι έξω από τις προβλέψεις του νόμου. Για του λόγου το αληθές θα καταθέτω στα Πρακτικά τα πανηγυρικά δημοσιεύματα του φιλοκυβερνητικό Τύπου του Φεβρουαρίου του 2020, όταν ο κ. Θεοχάρης μιλούσε για τη μεταστέγαση του Υπουργείου στην Ομόνοια στο κτήριο του πρώην εφετείου. Ξέρετε τι λέει η αιτιολογική έκθεση του νόμου για το θέμα; Ότι ξαφνικά, ως διά μαγείας, αίφνης, το Υπουργείο Τουρισμού ανακάλυψε ότι έχει έκτακτες ανάγκες για το σύνολο του προσωπικού του. Σοβαρά τώρα; Δύο χρόνια και πλέον κυβερνά η Νέα Δημοκρατία, δεν κυβερνά ο ΣΥΡΙΖΑ. Δύο χρόνια δεν ήταν αρκετά για να αντιμετωπίσετε τις στεγαστικές ανάγκες του Υπουργείου;

Κυρίες και κύριοι συνάδελφοι, το παρόν σχέδιο νόμου δυστυχώς αποδεικνύει ότι ακόμα και σε αυτό το πεδίο άσκησης πολιτικής που θα έπρεπε και θα μπορούσε να αποτελεί πεδίο συναίνεσης και συνεννόησης ανάμεσα στα κόμματα για τον τουρισμού η πανδημία της αδιαφάνειας συνεχίζεται σαν να μην πέρασε μια μέρα.

Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε κύριε Μαμουλάκη. Πάντα κύριος, τηρείτε τον χρόνο.

Καλείται στο Βήμα η κ. Θεοδώρα Τζάκρη από τον ΣΥΡΙΖΑ - Προοδευτική Συμμαχία.

**ΘΕΟΔΩΡΑ ΤΖΑΚΡΗ:** Κυρίες και κύριοι Βουλευτές, η μοναδικότητα του ελληνικού τουρισμού είναι αδιαμφισβήτητη. Είναι άρρηκτα συνδεδεμένη με το φυσικό κάλλος της χώρας μας, με την κουλτούρα φιλοξενίας και κυρίως με την πολιτισμική της παράδοση. Ο νησιωτικός χαρακτήρας και η ποιότητα των ελληνικών ακτών αποτελούν τα βασικά στοιχεία του ελληνικού τουριστικού προϊόντος το οποίο προσελκύει κάθε χρόνο εκατομμύρια τουρίστες.

Ο τουριστικός κλάδος έχει να επιδείξει μια μεγάλη ανάπτυξη και αποτελεί σημαντικό κομμάτι της εθνικής μας οικονομίας, αντιπροσωπεύοντας πάνω από το 20% του ΑΕΠ και το 27% των συνολικών εξαγωγών της χώρας. Μακάρι να είχαμε βιομηχανία σ’ αυτό το ποσοστό -στο 20%- που δημιουργεί πραγματικά μόνιμες σταθερές και καλά αμειβόμενες θέσεις εργασίας. Δυστυχώς δεν έχουμε, όμως, γιατί και τα προβλήματα που αντιμετωπίζει ο κλάδος είναι πολλά, με κυριότερα από αυτά το ζήτημα ποιότητας και συγκέντρωσης αναφορικά με τον μεσογειακό μέσο όρο. Αυτό σημαίνει υψηλό βαθμό συγκέντρωσης σε όρους εποχικότητας, αφού το μεγαλύτερο ποσοστό των αφίξεων παρατηρείται από τους μήνες Μάιο μέχρι Σεπτέμβριο κυρίως στις νησιωτικές περιοχές, αφού στα νησιά υπάρχουν τα περισσότερα πεντάστερα ξενοδοχεία και εκεί πραγματοποιείται το 20% των συνολικών εσόδων. Επίσης χαρακτηρίζεται με μικρότερου μεγέθους και χαμηλότερης ποιότητας ξενοδοχειακές μονάδες.

Με λίγα λόγια, κύριε Υπουργέ, ο τουρισμός είναι εθνική μας υπόθεση και χρήζει ιδιαίτερης προσοχής και αντιμετώπισης, γιατί είτε το θέλουμε είτε όχι αποτελεί σημαντικό εισόδημα για τη χώρα και αυτό που επιθυμούμε όλοι είναι την εισροή ξένων κεφαλαίων στη χώρα μας.

Εδώ όμως τι έχουμε; Επί της ουσίας πρόκειται για ένα νομοσχέδιο για να καλυφθεί ένα σκάνδαλο και ένα νομοσχέδιο που ουσιαστικά υπονομεύει δημόσια αγαθά και εξηγούμαι. Θα ξεκινήσω πρώτα από την υπόθεση του ναυαγίου Ζακύνθου, το οποίο έχουμε και πάλι μπροστά μας και μάλιστα με νυχτερινή τροπολογία. Ύστερα από τρεις μέρες, κύριε Υπουργέ, που συζητούνταν το νομοσχέδιο στην επιτροπή δεν κρατήσατε ούτε τα προσχήματα. Ερωτηθήκατε πολλές φορές σχετικά με τις προθέσεις σας για το θέμα. Είναι γεγονός ότι δεν απαντήσατε ποτέ ξεκάθαρα. Είπατε αυτολεξεί ότι το ναυάγιο της Ζακύνθου είναι ένα πρόβλημα που κληρονομείται εδώ και πολλά χρόνια, που οι αρμόδιοι φορείς τοπικής αυτοδιοίκησης και οι άλλοι λοιποί φορείς στο νησί της Ζακύνθου δεν μπόρεσαν να λύσουν και ότι θα κάνετε ό,τι είναι ανθρωπίνως δυνατόν και στο πλαίσιο των αρμοδιοτήτων, οριοθετώντας έτσι ώστε να διασφαλιστεί με τον καλύτερο δυνατό τρόπο η πρόσβαση στη συγκεκριμένη περιοχή του ναυαγίου, ώστε να είναι τουριστικό προϊόν υψηλής ποιότητας, βιώσιμο και να μην κινδυνεύει κανείς συμπολίτης μας ούτε ταξιδιώτης.

Πρέπει να μας εξηγήσετε, κύριε Υπουργέ, τι ακριβώς εννοείτε, γιατί είστε ο τρίτος στη σειρά που ασχολείστε με το θέμα. Ο πρώτος στον δρόμο άνοιξε ο κ. Γεωργιάδης, ο οποίος μετά τη συνάντησή του με τον Εμίρη του Κατάρ το 2019 είχε ξεκαθαρίσει στους φορείς της Ζακύνθου πως η Κυβέρνηση επιθυμεί να προχωρήσει η επένδυση, άρα πρόκειται για επένδυση. Και όταν είδε την αντίσταση της τοπικής κοινωνίας, όπως το συνηθίζει άλλωστε, είπε τη μεγαλειώδη φράση: «Δεν με ενδιαφέρει η επένδυση για τη Ζάκυνθο. Ας κάνουν ό,τι θέλουν οι Ζακυνθινοί. Αν θέλουν να ζουν με βελανίδια, να ζουν με βελανίδια». Εξαιρετική ομολογουμένως η απάντηση του Υπουργού, όπως είναι βεβαίως και όλες οι παρεμβάσεις του εν λόγω Υπουργού.

Ακολουθεί ο κ. Θεοχάρης, ο προκάτοχός σας, που ουσιαστικά έφερε την επίμαχη ρύθμιση στη διαβούλευση, νομίζω πριν τον Δεκέμβριο του 2020. Και τι μας λέτε και επιμένετε; Αυτές τις μέρες το ναυάγιο είναι διαφορετικό και όσοι αντιτίθενται στη συντήρηση αυτού του ναυαγίου είναι υπόλογοι απέναντι στον ελληνικό λαό, είναι υπόλογοι απέναντι στους ξενοδόχους της Ζακύνθου οι οποίοι σε λίγο θα χάσουν το αξιοθέατο τους. Λείπει ολόκληρο κομμάτι από το πλοίο και δεν κάνετε τίποτα.

Αλήθεια, κύριε Θεοχάρη, ειλικρινά συστήσατε ανώνυμη εταιρεία, γιατί λείπει ένα κομμάτι από το ναυάγιο της Ζακύνθου; Δηλαδή ειλικρινά νομίζω ότι μας περνάτε για ιθαγενείς. Δεν μπορώ να καταλάβω κάτι άλλο. Εδώ υπάρχουν οι δημοτικοί σύμβουλοι στη Ζάκυνθο που λένε ότι για τρία χρόνια τα Υπουργεία Οικονομικών, Εμπορικής Ναυτιλίας και Τουρισμού δεν έχουν προβεί ούτε σε μελέτη διαχείρισης και συντήρησης του ιδίου του σκάφους και εσείς μας λέτε ότι συστήσατε με το νομοσχέδιο που εσείς είχατε φέρει προηγουμένως ανώνυμη εταιρεία για να διαχειριστείτε επειδή λείπει ένα κομμάτι από το σκάφος; Εσείς τα λέγατε αυτά.

Και μετά εσείς, κύριε Κικίλια. Το αρχικό νομοσχέδιο συνάντησε σθεναρή αντίσταση, όπως ήταν λογικό, γιατί όλη η τοπική κοινωνία της Ζακύνθου είναι στα κάγκελα. Γι’ αυτό και ήρθε κουτσουρεμένο στην επιτροπή χωρίς την επίμαχη ρύθμιση, την οποία είπατε να φέρετε με νυχτερινή τροπολογία. Τόση δε ήταν η βιασύνη σας και η πρεμούρα σας που την τροπολογία αυτή την υπογράφουν κάποιοι Υπουργοί χειρογράφως, ούτε καν δηλαδή ηλεκτρονικά. Γιατί; Προφανώς για να μη συμμετάσχουν στη συζήτηση στην αρμόδια επιτροπή οι ενδιαφερόμενοι φορείς. Ποιοι είναι αυτοί; Ο δασάρχης, ο μητροπολίτης, ο δήμος, η πολεοδομία, οι τοπικοί παράγοντες δεν σημαίνουν τίποτα για σας. Για εσάς έχουν αξία μόνο οι ξενοδόχοι, γι’ αυτό και αγνοείτε όλη την τοπική κοινωνία και τεχνηέντως τους αποκλείσατε και από τον θεσμικό διάλογο. Γιατί αδιαφορείτε πλήρως για τα συμφέροντα της τοπικής κοινωνίας, για την αξιοποίηση αυτού καθαυτού του εμβληματικού ναυαγίου και της ευρύτερης περιοχής υπέρ της τοπικής κοινωνίας.

Μας λέτε, κύριε Κικίλια, ότι φέρατε μια εξ ολοκλήρου καινούργια ρύθμιση που δεν έχει καμμία σχέση με την προηγούμενη. Το μόνο που κάνατε είναι να αντικαταστήσετε την ανώνυμη εταιρεία του κ. Θεοχάρη με μια επιτροπή, η οποία -να σας πω κιόλας- είναι εξωθεσμική επιτροπή. Είναι επιτροπή αντιθεσμική. Δεν προβλέπεται από πουθενά. Τι πιστεύετε δηλαδή; Εδώ ο δήμος δεν μπορεί να συγκαλέσει ούτε καν δημοτικό συμβούλιο και εσείς πιστεύετε ότι με τους κρυπτόμενους δημοτικούς συμβούλους θα εκπροσωπήσετε τα συμφέροντα του δήμου στην περιοχή;

Τα ερωτήματα γι’ αυτό το τεραστίας σημασίας ζήτημα της Ζακύνθου είναι πάρα πολλά και, πραγματικά, αναρωτιούνται όλοι τι κρύβεται από πίσω. Εκτάσεις που ανήκουν σε ιδιώτες, στην Εκκλησία, στο δημόσιο, μεταβιβάστηκαν το 2014 από κάποιον κύριο που παρουσίασε ως τίτλο κυριότητας ένα αμετάφραστο διάταγμα της εποχής της ενετοκρατίας σε μια εταιρεία λιβανέζικων συμφερόντων. Και εδώ μας είπε σήμερα ο κ. Πολάκης ότι υπάρχουν και Έλληνες που κρύβονται πίσω από αυτό. Υπάρχει ένα ομόφωνο βούλευμα του Συμβουλίου Πλημμελειοδικών Αθηνών, το οποίο στην ουσία εντοπίζει κακουργηματικές πράξεις σε όλους τους εμπλεκόμενους και όμως ο εισαγγελέας δεν προχωράει αρκετό καιρό σε καμμία δίωξη. Αλήθεια αυτό δεν χρήζει κάποιας απάντησης;

Και θα προχωρήσω τώρα στα υπόλοιπα ζητήματα που θίγει το παρόν νομοσχέδιο, ξεκινώντας από την ανώνυμη εταιρεία «Ιαματικές Πηγές Ελλάδος». Στην αρχική του μορφή το νομοσχέδιο τον περασμένο Δεκέμβριο οι «Ιαματικές Πηγές Ελλάδος Α.Ε.» ήταν φανερό ότι θα έπληττε άμεσα και πολυεπίπεδα τα συμφέροντα της τοπικής αυτοδιοίκησης, ακυρώνοντας τον αναπτυξιακό της ρόλο και στο τέλος της ημέρας συνιστούσε υποβάθμιση και υφαρπαγή των περιουσιακών του στοιχείων.

Προφανώς η νέα έκδοση του νομοσχεδίου είναι βελτιωμένη αλλά η βασική φιλοσοφία παραμένει και εδώ. Παραμένει η πρόθεση σύστασης ανώνυμης εταιρείας με την επωνυμία «Ιαματικές Πηγές Ελλάδος» η οποία έχει σκοπό τη διοίκηση, διαχείριση, εκμετάλλευση και αξιοποίηση φυσικών ιαματικών πόρων και πηγών καθώς και των εγκαταστάσεών τους και του περιβάλλοντος ιαματικών πηγών χώρου σε ακτίνα πεντακοσίων μέτρων η οποία ανήκει σήμερα στη διαχείριση του ΕΟΤ. Με τη ρύθμιση αυτή απλά μεταθέτετε το θέμα στο μέλλον έχοντας υπ’ όψιν ότι αν οι δήμοι δεν έχουν τους πόρους, τα εργαλεία και το προσωπικό, δεν θα τα καταφέρουν.

Ας πάρουμε για παράδειγμα τον Δήμο Αλμωπίας στον οποίο ανήκουν τα λουτρά Πόζαρ, στην περιοχή μου. Είναι λουτρά ιδιαίτερα γνωστά. Είχαν πριν από την περίοδο της πανδημίας ενάμισι εκατομμύριο επισκέπτες τον χρόνο όχι μόνο από τη χώρα μας αλλά από τα Βαλκάνια και την Κεντρική Ευρώπη. Ανήκουν στον Δήμο Αλμωπίας, ο οποίος είναι ένας μικρός δήμος. Πραγματικά δεν έχει τους πόρους ούτε τα εργαλεία ούτε το προσωπικό για να μπορέσει να κάνει αυτό που ζητάτε.

Το ίδιο συμβαίνει και με τον Δήμο Σκύδρας. Τα λουτρά του Λουτροχωρίου απέκτησαν μάλιστα πρόσφατα αδειοδότηση. Το ξέρετε, κύριε Θεοχάρη, γιατί έτσι εσείς ήσασταν στο Υπουργείο όταν αδειοδοτήθηκαν τα λουτρά του Λουτροχωρίου. Σε επόμενη φάση με το νομοσχέδιο που φέρνετε θα χαθεί η ιδιοκτησία των φυσικών πόρων από τους δήμους αυτούς και θα πάει στην Α.Ε.. Αυτό επιδιώκετε με το νομοσχέδιο αυτό. Αντί, λοιπόν, να κάνετε αυτό που κάνετε επειδή έχουμε ήδη ιαματικές πηγές πολλών ταχυτήτων, γνωστές μη γνωστές, εξοπλισμένες, όχι καλά εξοπλισμένες, δώστε πόρους οικονομικούς και ανθρώπινους στην τοπική αυτοδιοίκηση και να είστε σίγουροι ότι θα τα καταφέρουν, κύριε Υπουργέ, να τις αναδείξουν. Εσείς, όμως, αποδυναμώνετε τον θεσμό της τοπικής αυτοδιοίκησης, της παίρνετε αρμοδιότητες. Αυτή τη φορά είναι οι ιαματικές πηγές. Αύριο θα είναι κάτι άλλο. Στην εν λόγω εταιρεία δεν θα μετέχουν οι Οργανισμοί Τοπικής Αυτοδιοίκησης στους οποίους ανήκουν οι μεταβιβαζόμενοι ή παραχωρούμενοι φυσικοί ιαματικοί πόροι παρά μόνο το ελληνικό δημόσιο σε ποσοστό 80% και κατά 20% η ΚΕΔΕ.

**ΠΡΟΕΔΡΕΥΩΝ (Απόστολος Αβδελάς):** Ολοκληρώστε σιγά-σιγά, σας παρακαλώ.

**ΘΕΟΔΩΡΑ ΤΖΑΚΡΗ:** Φυσικά αυτή είναι μια σύνθεση η οποία μπορεί να αλλάξει από τη μία στιγμή στην άλλη. Την είδαμε και στην περίπτωση της ΔΕΗ. Επίσης η στελέχωση -να το πούμε και αυτό- των «Ιαματικών Πηγών Α.Ε.» γίνεται εκτός ΑΣΕΠ. Καταλαβαίνουμε, λοιπόν, όλοι πού πάει το πράγμα και γιατί γίνεται αυτό. Εγώ θα σας έλεγα, επομένως, επιτέλους, σταματήστε να συμπεριφέρεστε ως πολιτικοί του προηγούμενου αιώνα.

Θα κλείσω λέγοντας ότι με αυτό το νομοσχέδιο εισάγετε ένα θεσμικό πλαίσιο που δεν είναι από μόνο του ικανό ούτε να ενισχύσει ούτε να συμβάλει στην ανάπτυξη του ελληνικού τουρισμού. Για να γίνει αυτό απαιτείται συνεργασία όλων των εμπλεκομένων στον τουρισμό, καθώς και τεχνογνωσία, εξειδίκευση και πραγματική ενίσχυση του κλάδου. Ο τρόπος με τον οποίο προσπαθείτε να αναπτύξετε τον τουρισμό δεν συνιστά σχήμα βιώσιμης ανάπτυξης.

Η πανδημία αποκάλυψε πόσο εύθραυστο είναι το τουριστικό προϊόν και πόσο επηρεάζεται από διάφορους παράγοντες. Οι συνέπειες για τους εργαζόμενους ήταν τεράστιες όλη αυτή την περίοδο. Το ίδιο για τους αυτοαπασχολούμενος, το ίδιο και με τους μικροϊδιοκτήτες. Είπαμε ότι είναι ένας κλάδος ο οποίος αντιπροσωπεύει περισσότερο από το 20% της εθνικής μας οικονομίας. Από το Ταμείο Ανάκαμψης, που αποτελεί την ιστορική ευκαιρία για τη χώρα μας για να αποκτήσει υποδομές για να αλλάξει αν θέλετε ακόμη και παραγωγικό μοντέλο, μόλις 320 εκατομμύρια πηγαίνουν στον τουρισμό, δηλαδή το 0,6% του προϋπολογισμού του ταμείου. Θεωρείτε, κύριε Υπουργέ, ότι το ποσό αυτό είναι επαρκές για να καλύψει τις ανάγκες του τουρισμού μετά από αυτό το τεράστιο πλήγμα που δέχτηκε ο ελληνικός τουρισμός μετά την πανδημία, δύο χρόνια τώρα και έχοντας αβέβαιο το μέλλον; Πολύ αμφιβάλλω.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Μην υπολογίζετε δεκάλεπτο στον λόγο σας. Επτάλεπτο είναι.

Τον λόγο έχει ο κ. Θεοχάρης Θεοχάρης, Κοινοβουλευτικός Εκπρόσωπος της Νέας Δημοκρατίας. Θα ακολουθήσει η κ. Μάλαμα, ο κ. Ψυχογιός, ο κ. Μπούμπας. Ύστερα θα πάμε πάλι σε Κοινοβουλευτικό Κκπρόσωπο, τον κ. Σαντορινιό.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Κύριε Πρόεδρε, σας ευχαριστώ πάρα πολύ.

Κυρίες και κύριοι συνάδελφοι, είμαι ιδιαίτερα χαρούμενος διότι σήμερα μου δίνεται η ευκαιρία να μιλήσω στην Ολομέλεια της Βουλής για το νομοσχέδιο αυτό του Υπουργείου Τουρισμού. Πρόκειται για ένα νομοσχέδιο το οποίο επεξεργαστήκαμε ενδελεχώς το προηγούμενο διάστημα τόσο σε επίπεδο τεχνικών εμπειρογνωμόνων όσο και στο επίπεδο της πολιτικής ηγεσίας. Μαζί με τους συνεργάτες μου σχεδόν καθ’ όλη τη διάρκεια της θητείας μου ως Υπουργού Τουρισμού εργαστήκαμε επίμονα και μεθοδικά ώστε να θεσμοθετήσουμε ένα εντελώς νέο μοντέλο όχι μόνο τουριστικής διαχείρισης αλλά και τουριστικής ανάπτυξης, επιδιώκοντας πάντα τη μεγιστοποίηση της απόδοσης του ελληνικού τουρισμού προς όφελος της εθνικής οικονομίας και εντέλει του ελληνικού λαού.

Τον Ιούλιο του 2019, όταν αναλάβαμε το Υπουργείο Τουρισμού, ήταν μια χρονιά καμπής μετά τα ρεκόρ του 2018. Τα στοιχεία φανέρωναν σημάδια κόπωσης και απουσίας στρατηγικού σχεδιασμού. Χαρακτηριστικά το ΙΝΣΕΤΕ περίμενε για το 2019 ένα δισεκατομμύριο λιγότερα έσοδα σε σχέση με το 2018. Με άμεσες ενέργειες κατορθώσαμε το ακατόρθωτο. Να είναι το 2019 χρονιά ρεκόρ. Τον Ιανουάριο του 2020 μάλιστα ξεκίνησε η καμπάνια του ΕΟΤ για πρώτη φορά τόσο νωρίς.

Δυστυχώς αμέσως μετά ενέσκηψε η πανδημία και κληθήκαμε να διαχειριστούμε μια εντελώς διαφορετική κατάσταση. Το 2020 ήταν μια χρονιά προσαρμογής. Με πρωτόκολλα για κάθε μορφή τουριστικής δραστηριότητας, με στήριξη εργαζομένων και επιχειρήσεων, με ενίσχυση της ανταγωνιστικότητας, με συνεχείς διπλωματικές επαφές, με τις σημαντικότερες αγορές και με νέα καμπάνια προβολής της χώρας, με καθημερινή επαφή με τους tour operator, με συνεντεύξεις σε ξένα μέσα ενημέρωσης αξιοποιήσαμε και την τελευταία ευκαιρία και τελικά δικαιωθήκαμε. Ο παγκόσμιος ΣΕΤΕ, το WTTC μας βράβευσε ως την καλύτερη χώρα στη διαχείριση του τουρισμού από το 2020, θυμίζω.

Το 2021 με σειρά πρωτοβουλιών με πρώτη και σημαντικότερη την πρόταση του Πρωθυπουργού, Κυριάκου Μητσοτάκη, για το πράσινο πιστοποιητικό, η Ελλάδα μπήκε μπροστά σε ευρωπαϊκό επίπεδο στην προσπάθεια για την ανάκτηση του χαμένου εδάφους. Το πιστοποιεί το γεγονός ότι η Ευρώπη χάρη στην Ελλάδα ήταν η πρώτη ήπειρος παγκοσμίως στην ανάκαμψη του τουρισμού. Όλοι μαζί σαν μια γροθιά -βλέπω εδώ συνεργάτες από το Υπουργείου Τουρισμού- ΕΟΤ, ιδιωτικός τομέας, εργαζόμενοι, καταφέραμε να μετατρέψουμε την Ελλάδα σε παγκόσμιο υπόδειγμα αποτελεσματικής και ασφαλούς διαχείρισης της υγειονομικής κρίσης στον τομέα του τουρισμού. Ως υπόδειγμα συνέπειας και αξιοπιστίας καταφέραμε να κάνουμε την Ελλάδα να ξεχωρίσει σε θεσμικό, οικονομικό και πραγματικά οικουμενικό επίπεδο, κάτι που με κάνει να νιώθω ιδιαίτερα υπερήφανος τόσο ως μέλος μιας εξαιρετικής ομάδας αφοσιωμένων ανθρώπων αλλά και προσωπικά.

Ως προς τις οικονομικές επιδόσεις του ελληνικού τουρισμού οσονούπω, σήμερα ή αύριο, αναμένουμε τα αποτελέσματα του Οκτωβρίου. Κατά τις δικές μου εκτιμήσεις τα έσοδα του κλάδου θα είναι περίπου 1,1 δισεκατομμύριο ευρώ και συνεπώς θα φτάσουμε τα 9,8 δισεκατομμύρια ευρώ στο δεκάμηνο του 2021. Αυτό σημαίνει πως θα ξεπεράσουμε τα 10 δισεκατομμύρια ευρώ ως το τέλος του έτους. Αναλογιστείτε τι σημαίνουν έσοδα 10 δισεκατομμύρια ευρώ από τον ελληνικό τουρισμό για τον ταξιτζή στη Ρόδο, για τον εστιάτορα στις Κυκλάδες, για τον παραγωγό στην Κρήτη, για τον εργαζόμενο στη Χαλκιδική, για τον ξεναγό στην Κέρκυρα.

Δεν αφήσαμε, όμως, τις μεταρρυθμίσεις στην άκρη. Αυτό το αποδεικνύουν το δεκαετές στρατηγικό πλάνο που ξεκινήσαμε από το 2019. Είναι εδώ η κ. Λοΐζου, η γενική γραμματέας η οποία είναι υπεύθυνη γι’ αυτό. Δημιουργήσαμε άτυπη διυπουργική επιτροπή για να διαχειριστούμε τους προορισμούς της Μυκόνου και της Σαντορίνης. Σας θυμίζω ότι στη WTN του Λονδίνου τον Σεπτέμβριο έδωσα συνέντευξη Τύπου και επτά στις έντεκα ερωτήσεις ήταν για τον υπερτουρισμό στη Σαντορίνη. Αναλάβαμε αμέσως δράση. Δύο προορισμοί, λοιπόν, παγκόσμιας εμβέλειας των οποίων την τουριστική φυσιογνωμία κινδύνευε να αλλοιώσει ο υπερτουρισμός, οι οποίοι είχαν υποδομές σε οριακό σημείο.

Τρίτον, το παρόν νομοσχέδιο αποτελεί μια βαθιά καινοτομία. Ας το δούμε αναλυτικά. Το νέο νομοσχέδιο εισάγει και προσδίδει νομική υπόσταση στον θεσμό των οργανισμών διαχείρισης και ανάπτυξης τουρισμού τους DMO. Εισάγουμε την καινοτομία των DMO. Είναι καινοτομία για μας, όχι για άλλες χώρες, δίνοντας τα εργαλεία στην τοπική αυτοδιοίκηση να εφαρμόσει στρατηγική ανάπτυξης. Μην ακούμε πως δεν θέλει η κυβέρνηση να δώσει εργαλεία στην τοπική αυτοδιοίκηση. Είναι άδικη, άσκοπη και καμμία σχέση δεν έχει με την πραγματικότητα αυτή η κριτική.

Στο Υπουργείο Τουρισμού μελετήσαμε διεξοδικά ό,τι ισχύει στο εξωτερικό και εφαρμόζεται με επιτυχία. Εξετάσαμε τα μοντέλα της Ευρώπης και πέραν του Ατλαντικού, όπως είχα την ευκαιρία να σας αναλύσω διεξοδικά και στην επιτροπή. Εμείς, λοιπόν, προκρίνουμε τη σύμπραξη ιδιωτικού και δημοσίου τομέα αλλά με ξεκάθαρες αρμοδιότητες στους οργανισμούς διαχείρισης και ανάπτυξης του τουρισμού. Το μοντέλο, λοιπόν, είναι ξεκάθαρο. Η τοπική αυτοδιοίκηση δεσμεύεται σε μία μακροπρόθεσμη στρατηγική ανάπτυξης και μία αντίστοιχη μακροπρόθεσμη στρατηγική προώθησης και προβολής.

Οι ιδιώτες δεν έχουν λόγο σε αυτό. Ενθαρρύνονται όμως να συνεργαστούν για να δημιουργήσουν θύλακες, τα λεγόμενα cluster και να συνεργαστούν ad hoc σε κοινές δράσεις με το δημόσιο, δράσεις οι οποίες θα χρηματοδοτούνται κατά 51% από τον ιδιώτη και 49% από το δημόσιο. Μπορούν να γίνουν σύμφωνα συνεργασίας, για να διασφαλίζεται η ποιότητα που παρέχουν στον προορισμό και φυσικά να προωθούν όλοι μαζί ιδιωτικές και δημόσιες δυνάμεις τα ίδια logo, τα ίδια σλόγκαν και γενικότερα να υπάρχει αυτή η συνεργασία.

Το μοντέλο είναι ευέλικτο, διότι δεν δημιουργεί υπέρογκα κόστη και δίνει τη δυνατότητα να αξιοποιηθούν οι πόροι από τις αναπτυξιακές εταιρείες του δημοσίου. Αυτές οι εταιρείες είναι δημόσιο, είναι οι δήμοι, είναι εταιρείες οι οποίες είναι εκεί για να μπορούν οι δήμοι να έχουν την κατάλληλη ευελιξία για να φέρνουν αποτέλεσμα. Πρόκειται για ένα μοντέλο στρατηγικό, διότι δίνει τη δυνατότητα συνεργασίας ιδιωτικού και δημοσίου τομέα, ώστε να γίνονται οι κοινές δράσεις.

Θα ήθελα στο σημείο αυτό να κάνω ειδική μνεία στη Σαντορίνη και στη Μύκονο ως πρότυπα τουριστικού προορισμού ολοκληρωμένης διαχείρισης. Με καίριες παρεμβάσεις στις υποδομές, στη διαχείριση των απορριμμάτων στο λιμάνι και στη μαρίνα, στο τελεφερίκ, καταφέραμε να διαχειριστούμε το ζήτημα των αθρόων τουριστικών ροών. Φυσικά οι ροές αυτές μέσα στην πανδημία δεν ήταν το ίδιο μεγάλες και μας έδωσαν τον χρόνο και την ευκαιρία να κάνουμε αυτές τις καίριες παρεμβάσεις.

Αυτό το μοντέλο που αποδείχτηκε ότι λειτουργεί στην πράξη είναι το μοντέλο το οποίο φέρνουμε με αυτό το νομοσχέδιο. Δεν φέρνουμε, δηλαδή, κάτι το οποίο δεν θα λειτουργήσει. Έχει ήδη λειτουργήσει, απλώς θωρακίζεται θεσμικά ώστε αυτό το μοντέλο να μπορέσει να συντονίσει τη δράση των Υπουργείων, της τοπικής αυτοδιοίκησης και όλα να δένουν με τα παρατηρητήρια που παρακολουθούν το βάρος του τουρισμού στην τοπική κοινωνία και φυσικά στο μοντέλο στρατηγικής ανάπτυξης, το οποίο θα έχουν εκπονήσει.

Το δεύτερο ζήτημα το οποίο το νομοσχέδιο αυτό αντιμετωπίζει είναι εξίσου σημαντικό. Πρόκειται για την ανάπτυξη των ιαματικών πηγών. Εδώ αποδεικνύεται πόσο φιλοαναπτυξιακό είναι το νομοσχέδιο, διότι παίρνει μια κατάσταση, η οποία είναι τελματωμένη και την προωθεί προς μια εντελώς υγιή κατεύθυνση.

Σήμερα έχουμε στη χώρα μας ιαματικές πηγές πολλών ταχυτήτων, ιαματικές πηγές μη αναγνωρισμένες ή ιαματικές πηγές αναγνωρισμένες αλλά μη αξιοποιημένες. Έχουμε αξιοποιημένες που φυτοζωούν ή είναι σε πλήρη εγκατάλειψη και, βέβαια, έχουμε ιαματικές που έχουν μια κάποια λειτουργία.

Σας παρουσιάζω για παράδειγμα τέσσερις ιαματικές πηγές με φωτογραφίες που είναι αναγνωρισμένες και οι οποίες ανήκουν σε δήμους. Είναι οι Ελευθερές Καβάλας, Ποταμιά και Θέρμες Ξάνθης και τα Αγιάσματα Χίου. Συνεπώς δείτε εδώ φωτογραφίες με την εγκατάλειψη. Δείτε την κατάσταση στην οποία βρίσκονται αυτή τη στιγμή. Δεν υπάρχουν ιαματικές, υπάρχουν μόνο στα χαρτιά αναγνωρισμένες. Βοηθήσαμε -εγώ ως Υπουργός Τουρισμού- και αναγνωρίσαμε τόσες πηγές. Αν δείτε εδώ τις φωτογραφίες είναι όλες φωτογραφίες καταστροφής. Τις καταθέτω για να τις δείτε αναλυτικά, είναι πάρα πολλές και δείχνουν ποια είναι η σημερινή κατάσταση σε πάρα πολλές από αυτές τις ιαματικές πηγές τις οποίες εδώ χαιρόμαστε ότι τις έχουμε αναγνωρίσει.

(Στο σημείο αυτό ο Βουλευτής κ. Θεοχάρης (Χάρης) Θεοχάρης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αυτό θέλετε, κυρίες και κύριοι συνάδελφοι της Αντιπολίτευσης, να διαιωνιστεί; Γι’ αυτό αντιτίθεστε; Αυτό είναι που θέλουμε όλοι μας εδώ; Η Παγκόσμια Αγορά Τουρισμού Ευεξίας υπολογίζεται σύμφωνα με το Global Wellness Institute σε 4,2 τρισεκατομμύρια. Ειδικότερα σε 119 δισεκατομμύρια για τα SPA και 53,2 για τις ιαματικές πηγές. Η Ελλάδα είναι απούσα από αυτή την ανάπτυξη χάνοντας κάθε χρόνο εκατομμύρια ευρώ από επισκέπτες που ενδιαφέρονται γι’ αυτό το είδος τουρισμού. Μάλιστα, μέσα στην πανδημία έχει ενισχυθεί περαιτέρω. Οι ιαματικές πηγές είναι φυσικός πλούτος ο οποίος πρέπει να απελευθερωθεί και να αξιοποιηθεί τουριστικά. Δεν είναι απλό νερό. Τις ανάγκες μας σε νερό τις καλύπτουμε με άλλους τρόπους. Το νερό σε πολλές από αυτές τις περιπτώσεις μυρίζει θειάφι. Δεν μπορείς να το πιεις. Δεν έχει καμμία σχέση με το νερό της ΕΥΑΘ, της ΕΥΔΑΠ ή των άλλων εταιρειών του δημοσίου, διότι στην επιτροπή προσπάθησαν να δημιουργήσουν και άλλες εντυπώσεις. Δεν γίνεται όμως αυτό από όσο έχουμε δει -η εμπειρία μας αυτό λέει- ούτε με το πλήρως αποκεντρωμένο μοντέλο -σας έδειξα την καταστροφή και είμαι σίγουρος ότι όλοι συνάδελφοι από την επαρχία έχετε αντίστοιχα παραδείγματα σε πολλές περιοχές- ούτε με το πλήρως συγκεντρωτικό μοντέλο της ΕΤΑΔ αυτή τη στιγμή, η οποία έχει και ιαματικές πηγές και κάμπινγκ και ξενοδοχεία και ενδεχομένως μετοχές και άλλα, τα οποία τα τσουβάλιαζει όλα σε ένα μοντέλο real estate. Δεν είναι ο ιαματικός τουρισμός real estate. Είναι κάτι πολύ περισσότερο από αυτό.

Αυτό, λοιπόν, το νομοσχέδιο εισάγει ένα ενδιάμεσο μοντέλο, το οποίο μπορεί να φέρει πραγματική ανάπτυξη. Δίνουμε κάθε δυνατότητα στους δήμους να αξιοποιήσουν όσες πηγές διαθέτουν και επιθυμούν να τις μετατρέψουν σε πλουτοπαραγωγικούς πόρους, να το επιτύχουν σε εύλογο χρονικό διάστημα με μία και μόνη απόφαση. Γι’ αυτό εξάλλου ο πρόεδρος του ΣΔΙΠΕ, ο δήμαρχος Κύθνου, συναίνεσε κατά τη συζήτηση στην επιτροπή ότι αυτό το νομοσχέδιο είναι θετικό. Αν, όμως, δεν μπορέσουν να αξιοποιηθούν, φτιάχνουμε έναν πυλώνα γνώσης, ο οποίος θα επιτρέψει μελλοντικά την αξιοποίηση των πηγών σε συνεργασία με την τοπική κοινωνία. Εξάλλου, το πρόβλημα της τοπικής κοινωνίας δεν είναι ούτε πρέπει να είναι να πάρει κάποιο ενοίκιο από αυτές τις ιαματικές πηγές. Είναι να αναπτυχθεί η τοπική οικονομία. Είναι πολλές φορές που ένας πόλος έλξης δεν βγάζει λεφτά. Όμως όλα τα εστιατόρια, όλα τα μαγαζιά, όλοι οι έμποροι, όλη η οικονομία γύρω κερδίζει, βγάζει χρήματα από κάτι το οποίο ενδεχομένως να μην είχε ποτέ τη δυνατότητα να βγάλει χρήματα. Γι’ αυτό παρεμβαίνει η πολιτεία σε τέτοιες περιπτώσεις και κάνει την αξιοποίηση.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, όπως σας είπα θα χρειαστώ δευτερολογία και τριτολογία.

**ΠΡΟΕΔΡΕΥΩΝ (Απόστολος Αβδελάς):** Ναι, κύριε Θεοχάρη.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Εκτός των προηγούμενων ζητημάτων που επισήμανα, δηλαδή τους DMO και τον καθορισμό του θεσμικού πλαισίου για τις ιαματικές, το νομοσχέδιο έρχεται να ρυθμίσει και μια σειρά θεμάτων ιδιαίτερης σημασίας όπως το τι ισχύει για την προσβασιμότητα στον τουρισμό, τα ζώα συντροφιάς, κάποιες διορθώσεις για το glamping, τα προσβάσιμα τυροκομεία, ελαιοτριβεία, ζυθοποιεία. Εξάλλου τέτοιου είδους πολύ σημαντικές παρεμβάσεις έπρεπε να έχουν γίνει.

Θα κλείσω ουσιαστικά την ομιλία μου με το θέμα του ναυαγίου της Ζακύνθου. Εγώ δεν θα ακολουθήσω την πρακτική της ομιλίας της κ. Νοτοπούλου. Δεν καταλαβαίνω γιατί εξωθεσμικά έκανε μια ομιλία Κοινοβουλευτικού Εκπροσώπου, κυρίως με θέματα υγείας ή άλλα θέματα.

Κυρία Νοτοπούλου, αντικαταστήσατε τον εισηγητή. Αν θέλατε να αντικαταστήσετε τον Κοινοβουλευτικό Εκπρόσωπο, να το κάνατε. Σε κάθε περίπτωση όταν ο εισηγητής ενός νομοσχεδίου ομιλεί, οφείλει να μείνει στα θέματα του νομοσχεδίου. Οι Κοινοβουλευτικοί Εκπρόσωποι, προφανώς από τον Κανονισμό της Βουλής, έχουμε και χρέος, θα έλεγα εγώ, να περάσουμε και σε υπόλοιπα θέματα.

Τώρα όσον αφορά το ναυάγιο της Ζακύνθου, έχουν λεχθεί πάρα πολλά. Βέβαια ο αγαπητός συνάδελφος κ. Ακτύπης από το νησί, ο οποίος ξέρει πολύ καλά, έχει την αγωνία του να δοθεί λύση, απάντησε πάρα πολύ καλά. Ίσως να επαναλάβω και κάποια πράγματα, τα οποία αξίζουν και πρέπει να τα πούμε. Θα κλείσω την ομιλία μου με τα θέματα του ναυαγίου λοιπόν, για να τελειώσουν οι παρεξηγήσεις και οι άσκοπες συζητήσεις. Θα απαντήσω σε μια σειρά ερωτημάτων, για να λυθούν όλα αυτά.

Πρώτον, υπάρχει θέμα ασφάλειας του ναυαγίου και της ευρύτερης περιοχής; Φυσικά και υπάρχει. Επανακαταθέτω το δημοσίευμα που κατέθεσα και στην επιτροπή: «Μέρος του ναυαγίου χάθηκε αυτές τις μέρες. Το Υπουργείο μας ανέλαβε δράση. Ναι, δεν μπόρεσε να καταθέσει αυτό το νομοσχέδιο νωρίτερα. Χαίρομαι πάρα πολύ που η επόμενη ηγεσία έρχεται και το καταθέτει. Δεν πρέπει να χάσουμε ούτε μία μέρα. Δεν μπορεί να βλέπουμε το ναυάγιο να χάνεται από τη μια μέρα στην άλλη και να λείπουν κομμάτια και εμείς να καθόμαστε και να μην κάνουμε τίποτα».

Καταθέτω, λοιπόν, ξανά το δημοσίευμα από την επιτροπή.

(Στο σημείο αυτό ο Βουλευτής κ. Θεοχάρης (Χάρης) Θεοχάρης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Προσθέτω ότι ο αιγιαλός χάνεται, μικραίνει, διότι έρχονται τα καΐκια, βάζουν ανάποδα τις προπέλες, σπρώχνουν την άμμο προς τα πίσω και μικραίνει ο αιγιαλός. Και κάποια στιγμή το πλοίο μπορεί να βρεθεί και μέσα στο νερό και να το πάρει η θάλασσα εντελώς. Ρύπανση και άλλα προβλήματα. Συνεπώς δεν τίθεται κανένα θέμα. Το ναυάγιο κινδυνεύει και το ναυάγιο δεν έχει απαλλοτριωθεί. Το πρώτο που πρέπει να κάνει αυτή η επιτροπή είναι να το απαλλοτριώσει, διότι δεν έχει κανένα δικαίωμα ούτε να κάνει μελέτες ούτε να το πειράξει και να το προστατεύσει. Άρα το πρώτο που πρέπει να γίνει είναι αυτό.

Δεύτερον, υπάρχει θέμα ασφάλειας των επισκεπτών; Βεβαίως. Έχουμε ήδη πέντε θανάτους, τρεις από αυτούς επί κυβερνήσεως ΣΥΡΙΖΑ, δύο επί των δικών μας κυβερνήσεων το 2012 και το 2013. Τέσσερις ξένοι και ένα παιδί από την Πάτρα: Τζέικ Σίμκινς, Ρόμπερτ Μοσίλα, Έντμουντ Σεν, Δημοσθένης Γιωτόπουλος, Νταϊάνα Ρόζα Αλντουθίν Ντελγάδο. Διαβάζω τα ονόματά τους για να ακουστούν εδώ στην Αίθουσα. Είναι δυνατόν να μην κάνουμε τίποτα; Εγώ σας ρωτώ γιατί δεν κάνατε τίποτα, γιατί δεν φέρατε αυτή τη διάταξη εσείς όταν ήσασταν κυβέρνηση;

Γι’ αυτόν τον λόγο ζητάτε εκλογές; Για να βλέπετε τα προβλήματα και να μην κάνετε τίποτα; Για να ξαναγυρίσετε στη διακυβέρνηση, να τα βλέπετε, να πεθαίνουν άνθρωποι και να μην κάνετε τίποτα; Όχι, είναι άσχημο να προσπαθείς να αποτρέψεις θανάτους και να μην τα καταφέρνεις και είναι χειρότερο να μην προσπαθείς καθόλου. Είναι, όμως, χείριστο να κοιτάς τους θανάτους σαν να μη συμβαίνει τίποτα και να μην προσπαθείς για τίποτα. Και βέβαια το χειρότερο από όλα είναι να έρχεται η λύση και να αντιτίθεσαι και να ψηφίζεις αρνητικά.

Προσέξτε, κυρίες και κύριοι συνάδελφοι, πρέπει να στηρίξετε τη λύση.

Καταθέτω, λοιπόν, και τα ονόματα και την ηλικία καθώς και δημοσιεύματα για τους θανάτους αυτούς και την επιστολή παραίτησης του κ. Τσουκαλά, υπεύθυνου της Πολιτικής Προστασίας, ο οποίος έχει κραυγή απελπισίας απέναντι στον χορό του θανάτου.

(Στο σημείο αυτό ο Βουλευτής κ. Θεοχάρης (Χάρης) Θεοχάρης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Καταθέτω δύο έγγραφα του δασάρχη που απαγορεύει τη χρήση του δασικού δρόμου για λόγους επικινδυνότητας. Δεν επιτρέπεται να πας στο ναυάγιο. Όλοι όσοι πηγαίνουν είναι παράνομοι.

(Στο σημείο αυτό ο Βουλευτής κ. Θεοχάρης (Χάρης) Θεοχάρης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Καταθέτω έγγραφο του Αστυνομικού Τμήματος Αλυκών, που θεωρεί το μέρος επικίνδυνο και ζητάει τον αποκλεισμό της διέλευσης μέχρι να εξασφαλιστούν οι συνθήκες ασφαλείας. Αυτά υπάρχουν και υπήρχαν και επί ημερών σας. Δεν κάνουμε τίποτα. Δεν μπορεί να μην κάνουμε τίποτα.

(Στο σημείο αυτό ο Βουλευτής κ. Θεοχάρης (Χάρης) Θεοχάρης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Καταθέτω πρακτικό του Δημοτικού Συμβουλίου του Δήμου Ζακύνθου, που, λόγω των παραπάνω εγγράφων που πιστοποιούν επικινδυνότητα, αποφασίζει ότι δεν μπορεί να κάνει τις μελέτες, είναι πολύ ακριβές και να βάλει πινακίδες που να λέει στους τουρίστες: «Εδώ είναι επικίνδυνα, μην πηγαίνετε.». Αυτή είναι η λύση του δήμου. «Μην πηγαίνετε, είναι επικίνδυνο.».

(Στο σημείο αυτό ο Βουλευτής κ. Θεοχάρης (Χάρης) Θεοχάρης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Καταθέτω άλλο έγγραφο του Τμήματος Αλυκών, που αναφέρει ότι «σε περίπτωση πυρκαγιάς δεν υπάρχει δυνατότητα διαφυγής» -νέο Μάτι-, μαζί με έγγραφο της Περιφέρειας, που απαγορεύει την κυκλοφορία των πεζών και των οχημάτων καθ’ όλη τη διάρκεια της αντιπυρικής περιόδου ή με άλλα λόγια καθ’ όλη τη διάρκεια της τουριστικής περιόδου. Απαγορεύεται να πας, με απόφαση της Περιφέρειας. Καταθέτω μαζί και προμελέτη του ΙΓΜΕ, που πιστοποιεί την επικινδυνότητα και προτείνει: περιορισμούς στα πλοία, νέες μελέτες, τακτικές επιθεωρήσεις και περιορισμό ή και απαγόρευση της πρόσβασης από τη στεριά.

(Στο σημείο αυτό ο Βουλευτής κ. Θεοχάρης (Χάρης) Θεοχάρης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Έχουμε, λοιπόν, ναυάγιο μετά από όλα αυτά; Είναι σημαντικό; Είναι θετική τουριστική εμπειρία; Η σημασία του είναι αδιαμφισβήτητη. Το δεύτερο πιο φωτογραφημένο αξιοθέατο της χώρας. Έγινε μια κορεατική σειρά στο ναυάγιο και γέμισε για χρόνια το νησί από τουρίστες από την Κορέα. Τόσο σημαντικό είναι για το νησί.

Όμως, με όλα τα παραπάνω έγγραφα που σας κατέθεσα, δεν έχουμε ναυάγιο. Αυτή τη στιγμή είναι παράνομο να πας να δεις το ναυάγιο. Το κλείνουμε συνέχεια, γιατί δεν μπορούμε να διασφαλίσουμε συνθήκες ασφαλείας.

Καταθέτω την τελεσίδικη απόφαση κατεδάφισης της πλατφόρμας θέασης, που θα ήταν και το οριστικό κλείσιμο του αξιοθέατου. Η πλατφόρμα αυτή πρέπει να κατεδαφιστεί. Τα προηγούμενα, λοιπόν, έγγραφα το πιστοποιούν. Είναι κλειστό. Δεν πρέπει να το βλέπει κανείς και όσοι το προσεγγίζουν το κάνουν παρανόμως. Ένας κίνδυνος, για παράδειγμα, είναι μια νέα φωτιά που μπορεί να οδηγήσει σε ένα νέο Μάτι.

(Στο σημείο αυτό ο Βουλευτής κ. Θεοχάρης (Χάρης) Θεοχάρης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Η σημερινή κατάσταση με τα σκουπίδια, την ασυδοσία παντού, την αισχροκέρδεια και το παρεμπόριο περιγράφεται γλαφυρά σε καταγγελία που καταθέτω μαζί με δεύτερη αναφορά-διαμαρτυρία του Προέδρου της Κοινότητας Βολιμών, ο οποίος διαμαρτύρεται στον δήμο για το ότι δεν κάνει τίποτα. Ο τοπικός κοινοτάρχης διαμαρτύρεται στον δήμο του ότι δεν γίνεται τίποτα και ότι έχουμε σκουπίδια, παρεμπόριο, έχουμε μια ντροπή.

(Στο σημείο αυτό ο Βουλευτής κ. Θεοχάρης (Χάρης) Θεοχάρης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Συνεπώς σώζουμε με αυτή την τροπολογία το ναυάγιο, σώζουμε την τουριστική οικονομία, σώζουμε τους τουρίστες που επιλέγουν να πάνε στο νησί.

Είναι η τοπική κοινωνία διαιρεμένη; Είναι άλλοι υπέρ και άλλοι κατά; Σε καμμία περίπτωση. Καταθέτω σειρά δελτίων Τύπου, συνεντεύξεων και επιστολών φορέων του νησιού, που είναι όλοι θετικοί. Κανένας δεν αμφισβητεί την ανάγκη για δράση, ακόμη και ο δήμαρχος που επικαλείστε. Διαβάζω φορείς: Δήμαρχος Ζακύνθου, Σύλλογοι Ξενοδόχων Νομού Ζακύνθου, Πρόεδρος Κοινότητας Βολιμών Θεοδόσης, Τσουρουνάκης, Δημοτικός Σύμβουλος, Τετράδη, Πρόεδρος Ξενοδόχων Λαγανά, μέλος του Δ.Σ. του ΞΕΕ, Επιμελητήριο και Σύλλογοι Ξενοδόχων, είκοσι προσωπικότητες πρώην δήμαρχοι κ.λπ., Euro Taxi Zante, τουριστικοί πράκτορες, Τσουκαλάς, Περιφερειακός Σύμβουλος, απόφαση του Περιφερειακού Συμβουλίου Ιονίων Νήσων υπέρ. Είναι συνολικά δεκαέξι έγγραφα και είναι όλοι υπέρ.

(Στο σημείο αυτό ο Βουλευτής κ. Θεοχάρης (Χάρης) Θεοχάρης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ποιοι είναι; Όλοι. Ο φίλτατος συνάδελφος από τη Ζάκυνθο είχε ουσιαστικές αντιρρήσεις στην αρχή. Τώρα όμως έχει μπροστά του την πίεση. Το είπε ο ίδιος. Είπε: «Τρελός είμαι να θέλω να ψηφίσω κάτι ενάντια στον κόσμο;». Ποιοι είναι αντίθετοι; Ο πρώην σεβασμιώτατος Ζακύνθου και νυν Δωδώνης, ο οποίος προσπαθεί να συνδέσει το ναυάγιο με όμορα επενδυτικά σχέδια. Μην παίζετε το παιχνίδι αυτό. Τα σχέδια είναι γειτονικά. Εμείς μιλάμε για τον αιγιαλό και την παραλία. Και, μάλιστα, τώρα όπως συζητάμε λένε ότι, επειδή είμαστε ανίκανοι να λύσουμε το πρόβλημα, να κάνουμε κοινή εταιρεία με τον δήμο, Α.Ε.. Οι άνθρωποι που στηρίζετε εδώ να πουν «όχι» και να είναι 50% στην εκκλησία και 50% στον δήμο και διακόσιοι κάτοικοι οι οποίοι έστειλαν αυτές τις επιστολές -μας τα είπε και ο κ. Πολάκης-, οι οποίες είναι μόνο για τον Εμίρη του Κατάρ. Τα κτήματα ξεκινάνε από την παραλία και πέρα. Είναι δημόσιος χώρος ο αιγιαλός και κοινόχρηστος χώρος η παραλία. Δεν συζητάμε γι’ αυτή την περιοχή εμείς. Αυτό είναι που θέλουμε να προστατεύσουμε, τον αιγιαλό και την παραλία. Δεν υπάρχει διαίρεση, παρά μόνο στη φαντασία σας.

Έχει, λοιπόν, σχέση το ναυάγιο με την ιδιωτική περιουσία; Σε καμμία περίπτωση, διότι διαχειρίζεται μόνο τον αιγιαλό και την παραλία, ώστε να μπορέσει να εξασφαλίσει ασφάλεια και θετική τουριστική εμπειρία, να κάνει μελέτες, έργα, απαλλοτριώσεις του ίδιου του ναυαγίου, όπως σας είπα -ούτε καν ασύδοτο δεν έχει κηρυχθεί, τίποτα δεν είχε γίνει-, για να το διασφαλίσουν αυτό. Δεν ασχολείται με οικόπεδα άλλων.

Οι δρόμοι διαφυγής, τα πρανή, τα σημεία θέασης, η πρόσβαση από θάλασσα, καθώς και το ίδιο το ναυάγιο πρέπει να προστατευθούν και να συνεχίσουν να παράγουν πλούτο για το νησί εις το διηνεκές. Αυτή είναι η δουλειά μας. Αυτό ψηφίζουμε σήμερα. Δεν ψηφίζουμε τον Εμίρη του Κατάρ. Εγώ δεν θα σας πω αν γραμματείς της κυβέρνησής σας ή υπουργοί της κυβέρνησής σας έλαβαν μέρος στην αγοραπωλησία αυτή. Δεν με ενδιαφέρει το θέμα. Δεν έχει καμμία σχέση με την αγοραπωλησία αυτή.

Η εισήγηση, λοιπόν, και κλείνω, κύριε Πρόεδρε, γίνεται με σχέδιο. Πρόκειται για σχέδιο που όσοι θέλουν να το χρησιμοποιούν είναι για να νέμονται το ναυάγιο.

Κλείνω, λοιπόν, με δύο ερωτήσεις: Η μια είναι αν ο αιγιαλός μπορεί ή πρέπει να αλλάξει; Ο αιγιαλός, κύριε Φραγγίδη, το αναφέρατε κι εσείς και άλλοι, είναι δημόσιος χώρος. Έχει τελεσιδικήσει. Εάν κάποιος ήθελε να φέρει αντιρρήσεις, θα έπρεπε να τις φέρει τότε. Τελεσιδίκησε -και εδώ είναι το ΦΕΚ- με την αποκεντρωμένη διοίκηση του ΣΥΡΙΖΑ με Υπουργό Οικονομικών τον κ. Τσακαλώτο, με Υπουργό Εσωτερικών τον κ. Σκουρλέτη.

(Στο σημείο αυτό ο Βουλευτής κ. Θεοχάρης (Χάρης) Θεοχάρης καταθέτει για τα Πρακτικά το προαναφερθέν ΦΕΚ, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Εάν είχατε αυτό το πρόβλημα, ας κάνατε άλλον αιγιαλό. Όμως, αυτή τη στιγμή όσοι προσπαθούν να αναθεωρήσουν τον αιγιαλό θα έρθουν με νεότερο νόμο και θα είναι πιο αυστηρός και θα φύγει όχι κάτω από το φρύδι, αλλά θα πάρει και πιο μέσα και θα πάρει κι άλλη ιδιωτική περιουσία, εάν γίνει αναθεώρηση. Δεν υπάρχουν όμως καινούργια γεωλογικά δεδομένα που να επιβάλλουν αναθεώρηση.

Ο αιγιαλός είναι του 2018. Δεν δικαιολογείται να αναθεωρηθεί. Άρα, αν τον κρίνουμε, τότε είναι που τον παραδίδουμε βορά στα ιδιωτικά συμφέροντα. Είμαστε εμείς υπέρ του δημόσιου χώρου και εσείς έρχεστε και μας λέτε να το μικρύνουμε ώστε να κατέβει κάτω από το φρύδι στην παραλία; Πείτε το. Είμαστε υπέρ να είναι ιδιωτικός ο χώρος στο φρύδι πάνω και όχι δημόσιος, όπως είναι τώρα ορισμένο.

**ΠΡΟΕΔΡΕΥΩΝ (Απόστολος Αβδελάς):** Κάντε τη δεύτερη ερώτηση και κλείστε, σας παρακαλώ.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Κλείνω, κύριε Πρόεδρε.

Η δεύτερη ερώτηση είναι για τη μορφή του φορέα. Φυσικά, να δεχτώ ότι η Α.Ε. που φέραμε στη διαβούλευση -προσέξτε, στη διαβούλευση, δεν κατατέθηκε καμμία τροπολογία ούτε αποσύρθηκε ποτέ- πως δεν σας άρεσε.

**ΑΙΚΑΤΕΡΙΝΗ (ΚΑΤΕΡΙΝΑ) ΝΟΤΟΠΟΥΛΟΥ:** Γιατί κλείσατε τα σχόλια;

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Παρ’ όλο που το μοντέλο της Α.Ε. δουλεύει πολύ καλά και στο Μουσείο της Ακρόπολης, αλλά και σε άλλους χώρους και πρόσφατα επεκτάθηκε με νομοσχέδιο της Κυβέρνησής μας, του Υπουργείου Πολιτισμού, μπορώ να κατανοήσω πολιτικά τις ενστάσεις σας. Δεν συμφωνώ, αλλά τις κατανοώ τουλάχιστον πολιτικά. Τώρα όμως φέρνουμε μια δημόσια επιτροπή με υπάλληλο του Υπουργείου Τουρισμού, με την Περιφέρεια, με τον Δήμο, με το Επιμελητήριο, με όλους. Δεν έχετε καμμία δικαιολογία για να μην ψηφίσετε αυτή τη διαδικασία.

Άρα, μετά από αυτά, κυρίες και κύριοι συνάδελφοι, και κλείνω, είστε υπόλογοι απέναντι στην κοινωνία, το νησί, την ευρύτερη τουριστική βιομηχανία αν δεν ψηφίσετε την τροπολογία αυτή και είστε ευρύτερα υπόλογοι σε κάθε εργαζόμενο του τουρισμού ο οποίος βρήκε δουλειά φέτος και θα βρει και του χρόνου. Είστε υπόλογοι αν δεν ψηφίσετε αυτό το αναπτυξιακό νομοσχέδιο, που θα δώσει δουλειές στους εργαζόμενους και θα δώσει ψωμί για τα παιδιά τους.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Κύριε Θεοχάρη, ξέρετε τι ζημιά κάνατε; Θα έρθει ο κ. Σαντορινιός στο Βήμα και θα πει ότι θέλει είκοσι πέντε λεπτά.

Τον λόγο τώρα έχει η κ. Κυριακή Μάλαμα από τον ΣΥΡΙΖΑ - Προοδευτική Συμμαχία.

**ΚΥΡΙΑΚΗ ΜΑΛΑΜΑ:** Ευχαριστώ, κύριε Πρόεδρε.

Κυρίες και κύριοι Βουλευτές, το νομοσχέδιο για τον τουρισμό που συζητάμε σήμερα έρχεται σε μια στιγμή κατά την οποία η Κυβέρνηση με τους χειρισμούς της υποθηκεύει τη χειμερινή τουριστική περίοδο της χώρας.

Ήδη η χειμερινή σεζόν προμηνυόταν καταστροφική και πριν από τους ερασιτεχνικούς χειρισμούς σας σε σχέση με τα τεστ στις αφίξεις. Οι παλινωδίες σας, όμως, ολοκλήρωσαν την καταστροφή. Αλλάξατε τρεις φορές τα μέτρα στα αεροδρόμια για τα τεστ, ακόμη και για τους πλήρως εμβολιασμένους με την τρίτη δόση πολίτες. Εκτεθήκατε στο Ευρωπαϊκό Συμβούλιο στις Βρυξέλλες και αναγκαστήκατε να ανασκευάσετε, μερικώς όμως. Οι ακυρώσεις μετά από όλα αυτά από το εξωτερικό έχουν πάρει πλέον τη μορφή χιονοστιβάδας.

Η Αθήνα, και όχι μόνο η Αθήνα, πολλοί προορισμοί της χώρας μας που εμείς είχαμε αναδείξει ως τουριστικούς προορισμούς δώδεκα μηνών είναι άδειοι και απουσιάζουν οι ξένοι παντελώς. Οι περισσότεροι χειμερινοί προορισμοί στη βόρεια Ελλάδα έχουν πληρότητα μηδέν για τα Χριστούγεννα και όλοι αναρωτιούνται τι θα κάνετε με τους επαγγελματίες και τους εργαζόμενους στον χειμερινό τουρισμό, οι οποίοι καταστρέφονται για τρίτη συνεχόμενη χρονιά.

Με το νομοσχέδιο που συζητάμε, όμως, σήμερα δεν απαντάτε σε κανένα από αυτά τα προβλήματα ούτε θέτετε τις βάσεις για την οργάνωση μιας πιο ορθολογικής προσέγγισης, για τις αφίξεις του καλοκαιριού έστω. Θα έχουμε, όμως, την ευκαιρία να τα συζητήσουμε όλα αυτά και στο μέλλον.

Αυτό που θα πρέπει να τονιστεί σε αυτή τη φάση είναι ότι με το παρόν νομοσχέδιο οι τουριστικοί προορισμοί που έχουν αναπτύξει τον ιαματικό τουρισμό, οι προορισμοί που έχουν σύγχρονες μονάδες θερμαλισμού, οι δήμοι που έχουν δουλέψει για την ανάδειξη των ιαματικών πηγών τους απειλούνται. Και αναφέρομαι στις ρυθμίσεις που αφορούν στη νέα εταιρεία που δημιουργείτε για τη διαχείριση ιαματικών πηγών στη χώρα μας. Πρόκειται για τη σύσταση -και πρέπει να το πούμε για να το ακούσει και ο κόσμος- ενός νέου ΤΑΙΠΕΔ για τις ιαματικές πηγές της χώρας και για το φυσικό περιβάλλον και τις υποδομές γύρω από αυτές. Η εξέλιξη αυτή είναι πάρα πολύ ανησυχητική, με δεδομένο ότι τα μοναδικά αυτά περιουσιακά στοιχεία των τοπικών κοινωνιών μεταβιβάζονται άνευ ανταλλάγματος σε μία εταιρεία στην Αθήνα, η οποία δεν ξέρουμε πώς θα τα εκμεταλλευτεί και σε ποιους θα τα διαθέσει.

Το μέλλον των ιαματικών πηγών και των υποδομών τους καθίσταται στο πλαίσιο αυτό κάτι παραπάνω από αβέβαιο, με δεδομένο ότι η συγκεκριμένη εταιρεία δεν πρόκειται να λειτουργήσει σε καμμία περίπτωση προς όφελος του τοπικού συμφέροντος. Τι θα κάνει, δηλαδή, σε αυτές τις περιπτώσεις; Θα προσπαθήσει να πουλήσει ή να νοικιάσει δημόσια περιουσία σε ιδιώτες, χωρίς να ενδιαφέρεται για την τοπική ανάπτυξη.

Το είδαμε και πρόσφατα στα οικόπεδα της Σάρτης στη Χαλκιδική. Ίσως να έχετε προλάβει να διαβάσετε το θέμα. Το βλέπουμε, όμως, τώρα και από την ανάποδη. Εκεί που το δημόσιο διαχειρίζεται τμήματα του αιγιαλού όπου υπάρχουν μνημεία πολιτιστικού ενδιαφέροντος, εκεί τι συμβαίνει; Το δημόσιο αφήνει τα μνημεία να γκρεμιστούν, γιατί δεν ενδιαφέρονται οι υπηρεσίες του να πληρώσουν για τη συντήρησή τους. Χαρακτηριστικό παράδειγμα είναι τα μνημεία του μετοχίου του Βατοπεδίου στη Νέα Τρίγλια της Χαλκιδικής. Δεν είναι όμως μόνο αυτά, υπάρχουν και πάρα πολλά κτήρια δημοσίου και κοινωνικού ενδιαφέροντος στη Χαλκιδική που έχουν την ίδια μοίρα.

Σας καλούμε, λοιπόν, να σκεφτείτε πόσο προβληματικό είναι όταν ένας αναπτυξιακός πόρος μιας τοπικής τουριστικής κοινωνίας περνάει στους δαίδαλους της γραφειοκρατίας των απρόσωπων υπηρεσιών της κεντρικής διοίκησης. Σε ό,τι αφορά τις ιαματικές πηγές θα πρέπει να μας εξηγήσετε γιατί κάποιο διοικητικό συμβούλιο από την Αθήνα μπορεί να τις αξιοποιήσει καλύτερα από τις τοπικές κοινωνίες.

Στη Χαλκιδική οι ρυθμίσεις σας ανησυχούν πάρα πολύ τους πολίτες στην Κασσάνδρα, όπου ο δήμος διαχειρίζεται εδώ και χρόνια τις ιαματικές πηγές των Λουτρών της Αγίας Παρασκευής και σε καμμία περίπτωση δεν επιθυμεί την εμπλοκή κάποιου θολού εταιρικού σχήματος όσον αφορά την αξιοποίησή τους. Ο Δήμος Κασσάνδρας είχε εγκαλέσει ρητά τον κ. Θεοχάρη -μας ακούει ο κ. Θεοχάρης-, τον προκάτοχό του Υπουργού, ο οποίος επιχείρησε την υποχρεωτική μεταβίβαση των Λουτρών Αγίας Παρασκευής στην εταιρεία που δημιουργείτε. Σήμερα, βέβαια, η διάταξη έρχεται ως προαιρετική. Αυτό, όμως, δεν σημαίνει ότι ο κίνδυνος για τα Λουτρά της Αγίας Παρασκευής πέρασε και για όλα τα λουτρά.

Εμείς σας λέμε ότι διαφωνούμε ρητά με τους σχεδιασμούς σας αυτούς. Θέλουμε τους θεματικούς πόρους ως μοχλό ανάπτυξης της τοπικής κοινωνίας. Θέλουμε τα Λουτρά της Αγίας Παρασκευής και όχι μόνο να συνεχίσουν να προσφέρουν θέσεις εργασίας στην τοπική κοινωνία και αντισταθμιστικά οφέλη. Θέλουμε αυτά τα οφέλη να αυξηθούν και να διαχυθούν ακόμα περισσότερο στους πολίτες της Κασσάνδρας.

Δεν πιστεύουμε ότι αυτή η εταιρεία που δημιουργείτε μπορεί να διαχειριστεί αυτή τη στιγμή το πολυσύνθετο ζήτημα της τοπικής τουριστικής ανάπτυξης των ιαματικών πηγών. Αντίθετα φοβόμαστε ότι θα γίνει το όχημα για την εκποίηση όσων υποδομών είναι ανεπτυγμένες, ενώ θα αδιαφορήσει για εκείνες που παραμένουν αναξιοποίητες.

Σε κάθε περίπτωση εμείς καλούμε τους πολίτες και τους θεσμικούς φορείς της Κασσάνδρας σε απόλυτη επαγρύπνηση, για να μη διαταραχθεί η ανάπτυξη των Λουτρών της Αγίας Παρασκευής και όχι μόνο, για να μη χαθεί αυτός ο πολύτιμος πόρος, που με τόσο κόπο η κάθε τοπική κοινωνία προώθησε και ανάδειξε.

Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Τον λόγο έχει ο κ. Γεώργιος Ψυχογιός από τον ΣΥΡΙΖΑ - Προοδευτική Συμμαχία.

**ΓΕΩΡΓΙΟΣ ΨΥΧΟΓΙΟΣ**: Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, το γεγονός των συνεχών πισωγυρισμάτων στην κατάθεση αυτού του νομοσχεδίου δείχνει καταφανώς ότι η Κυβέρνηση δεν έχει ούτε πολιτική άποψη ούτε στρατηγική για τον τρόπο διαχείρισης ενός κρίσιμου προϊόντος για τη χώρα, του τουριστικού, αλλά άγεται και φέρεται πίσω από συμφέροντα. Δεν είναι βέβαια η πρώτη φορά ούτε το μόνο πεδίο που το κάνει, γιατί σε όλα νομοθετεί με αυτόν τον τρόπο και απολογούμενη εκεί.

Θα φέρω μερικά παραδείγματα. Πρόσφατα κατέθεσα μια αναφορά εκ μέρους της Ένωσης Ξενοδόχων - Καταλυμάτων της Κορινθίας και για τον χειμερινό τουρισμό και για τον θερινό, όπου οι επαγγελματίες εκεί, μικρομεσαίοι επιχειρηματίες και συνακόλουθα όλη αλυσίδα γύρω από αυτούς εργαζόμενοι, τοπικές κοινωνίες, προμηθευτές καταθέτουν τρία βασικά αιτήματα: τη μετατροπή της επιστρεπτέας προκαταβολής όσων πήραν σε μη επιστρεπτέα, την αντιμετώπιση του υψηλού ενεργειακού κόστους, αλλά και ένα κανονιστικό πλαίσιο για τις βραχυχρόνιες μισθώσεις σε σχέση με τα υγειονομικά πρωτόκολλα, για να μην υπάρχει αθέμιτος ανταγωνισμός. Τίποτα απ’ όλα αυτά δεν έχει γίνει, καμμία παρέμβαση από την Κυβέρνησή σας.

Το δεύτερο παράδειγμα είναι η Ανώτερη Σχολή Τουριστικής Εκπαίδευσης, έχει αναφερθεί και από άλλους συναδέλφους, αυτή της Κρήτης και αλλού, όπου -παρά το γεγονός ότι μιλάμε για ένα δυναμικό και πολύ σημαντικό κομμάτι σπουδαστών για τη χώρα, όπου οι οικογένειές τους και οι ίδιοι έχουν δαπανήσει κόπο και χρήμα- εκεί έρχεται η Κυβέρνηση να απαξιώσει εντελώς τόσο τα επαγγελματικά τους δικαιώματα και τα πτυχία τους, τη φοιτητική μέριμνα, τις ακαδημαϊκές εγγυήσεις, με αποτέλεσμα και παλιοί και νέοι σπουδαστές να βρίσκονται στον αέρα. Και αυτό γίνεται τη στιγμή που αρκετοί δούλεψαν υπό αρκετά δύσκολες συνθήκες το καλοκαίρι σε ξενοδοχεία για όλη τη σεζόν. Και σίγουρα αυτό είναι προς όφελος των ιδιωτικών κολλεγίων και των ΙΕΚ, που έτσι κι αλλιώς υπηρετείτε.

Το τρίτο παράδειγμα έχει να κάνει με τους ξενοδοχοϋπαλλήλους, τους εποχικούς, αρκετοί από τους οποίους -χιλιάδες- έμειναν χωρίς στήριξη, χωρίς ταμείο, χωρίς να υπάρξει μια αρωγή από την πολιτεία, προκειμένου και να μπορέσουν να επιβιώσουν το υπόλοιπο διάστημα, αλλά και να έχουν την αναγκαία συλλογική σύμβαση η οποία απαιτείται, για να μπορέσουν να έχουν αξιοπρέπεια, μισθούς και ωράρια όπως πρέπει.

Τέταρτο παράδειγμα, που αφορά και την περιοχή μου, είναι η διώρυγα της Κορίνθου. Εκεί κι αν έχετε ξεπεράσει τον εαυτό σας! Περίπου δύο χρόνια κλειστή η διώρυγα, με δεκάδες εκατομμύρια χαμένα για το δημόσιο -το θέμα δεν «παίζει» πουθενά, βέβαια-, με τους εργαζόμενους σε πλήρη ανασφάλεια, να πληρώνονται αυτή τη στιγμή από δάνειο που έχει πάρει το Υπερταμείο από την Τράπεζα Πειραιώς -φανταστείτε τι σημαίνει αυτό για τα περιουσιακά στοιχεία της διώρυγας στην πορεία-, με τη ναυσιπλοΐα να έχει ανατραπεί εντελώς και να υπάρχουν μεγάλοι κίνδυνοι γι’ αυτό και γενικώς με έναν Πρωθυπουργό ο οποίος ήρθε στη διώρυγα και δεν ήξερε ότι η διώρυγα είναι κλειστή!

Αυτή, λοιπόν, είναι η αντίληψή σας για μία ζημιά η οποία έχει γίνει και που εμείς το 2018, όταν συνέβη, μέσα σε ενάμιση μήνα με 80.000 ευρώ την αποκαταστήσαμε και ανοίξαμε το κανάλι. Τώρα έχουν περάσει περίπου δύο χρόνια, δεν έχετε κάνει καμμία παρέμβαση, ούτε με ίδια μέσα της διώρυγας ούτε με εργολάβο, και κάνετε μία μελέτη μαζί με το Υπουργείο Υποδομών, που από 8 εκατομμύρια έχει φτάσει σήμερα τα 30 εκατομμύρια ευρώ. Για ποιον λόγο άραγε; Πού υπηρετείται εδώ το δημόσιο συμφέρον; Αυτή, λοιπόν, είναι η λογική σας και αυτό αποτυπώνεται και στα επιμέρους ζητήματα.

Έρχομαι όμως στη ρύθμιση που κάνετε για τη σύσταση εταιρείας με την επωνυμία «Ιαματικές Πηγές Ελλάδος Α.Ε.», που καταδεικνύει την πολιτική της Κυβέρνησης να προσπαθεί να ελέγχει χρηματοδοτήσεις μέσα από αυτές τις Α.Ε., παρακάμπτοντας το δημοσιονομικό έλεγχο και την τοπική αυτοδιοίκηση και συγκεντρώνοντας τον έλεγχο σε κεντρικό πλέον επίπεδο.

Παραχωρείτε, λοιπόν, εθνικούς πόρους σε μια Α.Ε., γεγονός το οποίο εγείρει από μόνο του και ζητήματα αντισυνταγματικότητας. Είχαμε αντιδράσει έντονα στις διατάξεις και στις αρχικές προβλέψεις του νομοσχεδίου, με το οποίο επιχειρείται βίαια η υφαρπαγή της περιουσίας των δήμων και της τοπικής κοινωνίας.

Φέρνω ένα παράδειγμα και πάλι από την περιφέρειά μου, το Λουτράκι, όπου έχουμε τα ιαματικά λουτρά και το υδροθεραπευτήριο, που είναι ένας τεράστιος και κρίσιμος πόρος για την περιοχή, με άμεση εμπλοκή του δήμου, με μεγάλη επισκεψιμότητα. Η κυβέρνηση του ΣΥΡΙΖΑ είχε δώσει εργαλεία και στήριξη για τον θερμαλισμό συνολικά και όλοι οι φορείς, η τοπική κοινωνία, τα κόμματα, οι τοπικοί παράγοντες, οι δημοτικές παρατάξεις έχουν αντιδράσει πλήρως σε αυτό. Παρ’ όλα αυτά εσείς συνεχίζετε και το φέρνετε.

Άλλο παράδειγμα τα Λουτρά της Ωραίας Ελένης, που είναι στην άλλη πλευρά του νομού, όπου και εκεί υποθηκεύετε με αυτόν τον τρόπο την όποια απόδοση και αξιοποίηση για τις τοπικές κοινωνίες.

Και ναι μεν έγιναν κάποιες βελτιώσεις στο υπό ψήφιση νομοσχέδιο, όσον αφορά τη μη υποχρεωτικότητα της παράδοσης δημόσιας περιουσίας στην Α.Ε., και μπήκαν κάποιες δικλίδες, στην ουσία όμως και στην πράξη γίνεται αυτή η παράδοση δημόσιας περιουσίας. Λέτε ότι την απόφαση πλέον τη λαμβάνουν τα δημοτικά συμβούλια. Πώς όμως τη λαμβάνουν; Με μία οικονομική επιτροπή η οποία είναι πλήρως ελεγχόμενη και με διαδικασίες οι οποίες έχουν απαξιώσει εντελώς το δημοτικό συμβούλιο, έτσι κι αλλιώς.

Ο πυρήνας του νομοσχεδίου παραμένει, η στόχευση παραμένει αυτή της δημιουργίας άλλης μίας Α.Ε., στην οποία δίνει όλες τις δυνατότητες που στέρησαν από τους δήμους. Ακόμα και η έγκριση οικονομοτεχνικών μελετών των πηγών, που οι δήμοι θα καταθέτουν, θα είναι υπό αίρεση, θα καθορίζονται και θα ελέγχονται τελικά από την Α.Ε., που αποτελεί ξεκάθαρα ένα εργαλείο χειραγώγησης των δήμων και τελικά ακύρωσης του ρόλου και της συμμετοχής τους στην ίδια την απόφαση για τις πηγές και τα λουτρά.

Δίνει, λοιπόν, χώρο στους δήμους, δίχως όμως να τους παρέχονται τα κατάλληλα νομοθετικά και χρηματοδοτικά εργαλεία, οδηγώντας νομοτελειακά αυτούς τους εθνικούς πόρους στην αγκαλιά της Α.Ε.. Η ίδια η νομική μορφή της εταιρείας δίνει την απόλυτη διαχείριση ενός δημόσιου αγαθού, των ιαματικών πόρων, με απολύτως αδιαφανή ιδιωτικοοικονομικά κριτήρια, παρακάμπτοντας κανόνες της χρηστής δημοσιονομικής διαχείρισης προς ικανοποίηση συγκεκριμένων συμφερόντων.

Αυτή είναι η αλήθεια, μια ολόκληρη «Κυβέρνηση Α.Ε.», όπως είπα πριν, η οποία έρχεται ακόμα και σε ζητήματα που έχουν να κάνουν με τέτοια πολύ σοβαρά αποθέματα, τις ιαματικές πηγές και τους πόρους, το ναυάγιο της Ζακύνθου και οτιδήποτε μπορεί να αξιοποιηθεί από τις τοπικές κοινωνίες, να το εκποιήσει και να ξεπουλήσει τα πάντα.

Εκεί, λοιπόν, κύριε Πρόεδρε, κυρίες και κύριοι συνάδελφοι, έρχεται η ευθύνη του ΣΥΡΙΖΑ - Προοδευτική Συμμαχία μαζί με την τοπική κοινωνία να κρατήσει και πάλι τη χώρα και την κοινωνία όρθια και να αντισταθεί και να αποτρέψει τέτοιου είδους μεθοδεύσεις, λαθροχειρίες και εκποιήσεις, οι οποίες υπονομεύουν τη χώρα, και να σώσει οτιδήποτε αν σώζεται.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Και καλείται στο Βήμα ο κ. Κωνσταντίνος Μπούμπας από την Ελληνική Λύση και μετά ο κ. Σαντορινιός, Κοινοβουλευτικός Εκπρόσωπος του ΣΥΡΙΖΑ - Προοδευτική Συμμαχία.

Έχετε τον λόγο, κύριε Μπούμπα.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, ο ιαματικός τουρισμός σίγουρα είναι ένα κομμάτι που έχει προοπτικές στην Ελλάδα, αρκεί να το οργανώσουμε σωστά, να υπάρχει ένα οργανόγραμμα. Μπορούμε να παραδειγματιστούμε από διάφορα κράτη.

Θα περίμενα από τον κ. Κικίλια σήμερα να δημιουργήσει και ένα διαφημιστικό σποτ, το οποίο να λέει για τον ιαματικό τουρισμό, κάτι που έχουν κάνει οι Ιταλοί εδώ και χρόνια, με ένα περιβόητο πρόγραμμα που λέγεται στα ιταλικά «aqua curativa», ιαματικός τουρισμός. Οι Ιταλοί όμως, κύριε Υπουργέ, δίνουν τη δυνατότητα στην τοπική αυτοδιοίκηση, στα μεγάλα regioni, να έχει πρωτοβουλία για τον ιαματικό τουρισμό και στα πεντακόσια μέτρα δίνουν τη δυνατότητα σε ιδιώτες να κάνουν κάποιες άλλες δράσεις.

Πριν πάω σ’ αυτό, είναι ευκαιρία σήμερα να μιλήσετε και με τον κ. Λιβανό, το Υπουργείο Αγροτικής Ανάπτυξης, με τον κ. Βορίδη, τον κ. Στύλιο, τον κ. Κεδίκογλου -δεν ξέρω με ποιους-, διότι εδώ, στην Επιστημονική Υπηρεσία και στις γενικές παρατηρήσεις, λέει σε ένα σημείο το εξής. «Εν προκειμένω εφαρμόζεται ο ν.4602/2019 περί έρευνας, εκμετάλλευσης και διαχείρισης του γεωθερμικού δυναμικού της χώρας.».

Εδώ είναι ένα λεπτό σημείο. Είμαι από μια περιοχή που και ιαματικό τουρισμό έχουμε, στο Άγκιστρο στο Σιδηρόκαστρο, και ένα μεγάλο γεωθερμικό πεδίο στην περιοχή Νιγρίτας, Ηράκλειας, Σιδηροκάστρου, Σερρών, αλλά και τα πολύπαθα ιαματικά λουτρά Νιγρίτας, που είναι εγκαταλελειμμένα χρόνια. Διότι, αν πάμε για αξιοποίηση εκεί, το οίκημα ανήκει στον Ελληνικό Οργανισμό Τουρισμού, για να κάνουμε όμως γεώτρηση πρέπει να αποταθεί κάποιος στο Ινστιτούτο Γεωλογικών και Μεταλλευτικών Ερευνών.

Γεννάται, λοιπόν, το εξής θέμα. Μπορούμε να μιλάμε για εκμετάλλευση του ιαματικού τουρισμού, αν δεν υπερκεράσουμε εμπόδια και δεν τροποποιήσουμε έναν πεπαλαιωμένο νόμο, όπου τη γεωθερμία τη χαρακτηρίζει ως μεταλλευτική δραστηριότητα και -επειδή κόπτεστε στη Νέα Δημοκρατία για την κυκλική οικονομία και για την πράσινη ανάπτυξη- δεν τη θεωρεί ανανεώσιμη πηγή;

Εμείς στην Ελληνική Λύση λέμε ναι στη γεωθερμία. Απλοποιήστε την κατάσταση. Απλουστεύστε τις διαδικασίες, για να πάμε σε οργανωμένα θερμοκήπια και στον πρωτογενή τομέα. Είναι μια ευκαιρία, λοιπόν, κύριε Υπουργέ, κύριε Κικίλια, να το συζητήσετε με το Υπουργείο Αγροτικής Ανάπτυξης αυτό. Δεν μπορεί η γεωθερμία να είναι μετάλλευμα, ενώ είναι το ζεστό νερό.

Τώρα, θα πρέπει να σκιαγραφήσετε και να ξεχωρίσετε αν πραγματικά μιλάμε για υδροθεραπεία, για λουτροθεραπεία με λάσπη, όπως είναι στις Κρηνίδες της Καβάλας, ώστε να έχουμε μια ταξινόμηση του ιαματικού τουρισμού.

Και επειδή, για να μην κρυβόμαστε, κύριοι, αυτοί που μπαίνουν τροχοπέδη στην ανάπτυξη του ιαματικού τουρισμού, κάτι που το ξεπέρασαν οι Ίβηρες και οι Ιταλοί, είναι οι ίδιοι οι γιατροί, όχι όλοι, καθώς και ο κ. Κικίλιας γιατρός είναι. Θα πω γι’ αυτή την επιστημονική του κατάρτιση για τον απλούστατο λόγο: Ιαματικό από το ίαμα, θεραπεύω από το ιατρός. Εκεί είναι η ετυμολογία της λέξης. Προσέξτε τώρα! Οι ίδιοι οι γιατροί δεν προβάλλουν τις θεραπευτικές ιδιότητες του ιαματικού τουρισμού. Άλλο αυτό να το δει εξατομικευμένα, ad hoc, ανάλογα με τις παθήσεις του καθένα και άλλο να περνάει και ένα διαφημιστικό σποτ για τον ιαματικό τουρισμό, για να προσελκύσει και τον εσωτερικό τουρισμό και να περνάνε τα γράμματα ότι «πρωτίστως βέβαια ακούτε με ευλάβεια τον γιατρό σας εξατομικευμένα».

Δεν μπορεί σήμερα να διαφημίζονται σε όλα αυτά τα μέσα μαζικής ενημέρωσης στα οποία δώσατε χρήματα -ουκ ολίγα από μια περίπλοκη λίστα Πέτσα, που δεν έχουμε βρει άκρη από την εξεταστική και η οποία έκλεισε πριν ανοίξει- σποτ για να πάνε στο Μπόροβετς και στο Μπάνσκο, στα χιονοδρομικά της Βουλγαρίας, και να μην έχουμε τον εσωτερικό τουρισμό. Για την COVID θα πάρουμε τα μέτρα και για τον κίνδυνο που ελλοχεύει από αυτό που λέμε «πανδημία», για να μη φεύγει και το συνάλλαγμα έξω.

Και επειδή είστε πολλοί νομικοί στην Αίθουσα, θα πάω και στο ναυάγιο. Εδώ βλέπω τι έχουν πει οι αυτοδιοικούντες. Έχω πάρει κάποιες δηλώσεις, όπως του Δημάρχου της Κύθνου, του κ. Σταμάτη Γαρδέρη, ο οποίος λέει ότι, αν δεν χρηματοδοτηθούν οι ιαματικές πηγές, δεν θα μπορέσουμε να πάμε σε ένα μάνατζμεντ, σε ένα μάρκετινγκ και σε μια συμφωνία με τους ιδιώτες. Και τι λένε εκεί; Σας βάζουν και κάποια όρια. Δεν ζητούν μεγάλη χρηματοδότηση, αλλά πρέπει να υπάρξει χρηματοδότηση. Σαφώς και υπάρχουν εγκαταλελειμμένα κτήρια, σαφώς και υπάρχουν αμαρτίες της τοπικής αυτοδιοίκησης, αλλά δεν γίνεται αν οραματιζόμαστε και ευαγγελιζόμαστε ένα επιτελικό κράτος, που εσείς από την πρώτη στιγμή το είπατε, να μην έχουν λόγο και άποψη οι τοπικές κοινωνίες. Να θεωρούν, δηλαδή, ότι θα είναι ξένα κύτταρα, θα είναι παράσιτα, μύκητες, βάκιλοι και ιοί, να το πω έτσι, μιας και διανύουμε περίοδο πανδημίας; Ποιος θα τα διαχειριστεί αυτά; Θα τα διαχειριστούν οι ιδιώτες;

Εδώ μιλάμε για εκατόν πενήντα έξι ιαματικές πηγές στη Στερεά Ελλάδα, για εκατόν δέκα στη Μακεδονία, για εκατό στην Κρήτη, για οκτακόσια ογδόντα σημεία! Όμως εδώ εσείς κάνετε συγκεντρωτισμό! Εδώ εφαρμόζετε έναν συγκεντρωτισμό, για να αναπτύξετε κατ’ ουσία πέντε, έξι, επτά, οκτώ, εννέα, δέκα το πολύ ιαματικές πηγές στην Ελλάδα! Δεν θα αναφερθώ, για ευνόητους λόγους. Αυτός ο συγκεντρωτισμός, δηλαδή, θα βάλει ιαματικές πηγές πρώτης, δεύτερης και τρίτης ταχύτητας. Δεν αξιοποιούνται έτσι. Όπως στα νησιά, που είναι πέντε αυτά που απορροφούν ένα μεγάλο εισόδημα, κάτι ανάλογο βλέπω και με αυτόν τον συγκεντρωτισμό που επιχειρείτε στις ιαματικές πηγές.

Ξέρετε, πριν από λίγο καιρό έγινε εκδίκαση και γι’ αυτούς που προσλήφθηκαν στην Εταιρεία Ακινήτων του Δημοσίου, στην ΕΤΑΔ, και βγαίνουν παράνομες οι προσλήψεις. Αυτό έχει αντίκτυπο σε όλα αυτά που βιώνουν οι εργαζόμενοι στην περιοχή της πρωτεύουσας, της Βισαλτίας, στη Νιγρίτα, που θα μπορούσαν να αξιοποιηθούν με ένα άλλο πλάνο. Είναι ευκαιρία, λοιπόν, να πάμε και σ’ αυτό που είπα πριν σε ό,τι αφορά τη γεωθερμία.

Εδώ βλέπω ότι ο κ. Δανάς, ο Γενικός Γραμματέας του Συνδέσμου Δήμων Ιαματικών Πηγών, λέει: «Τελικά θα έχουμε έγκριση μελετών χωρίς χρηματοδότηση;». Εντάξει, εγώ τώρα προσπαθώ να εκμαιεύσω, προσπαθώ να ερμηνεύσω, αλλά ακούω και αυτούς τους ανθρώπους. Ακούω, επίσης, και τον κ. Ζήση Αγγελίδη, τον Πρόεδρο της Ένωσης Επιχειρήσεων Θερμαλισμού Ελλάδος, ο οποίος μιλάει και αυτός για χρηματοδότηση. Δεν μπορεί να είναι ξένο κύτταρο η αυτοδιοίκηση Α΄ και Β΄ βαθμού, για να μην αξιοποιήσει.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Και πάμε πολύ γρήγορα στο ναυάγιο. Πρόκειται για μια πονεμένη ιστορία εδώ και σαράντα ένα χρόνια από τον Παναγιώτη, από τον οποίο ονομαζόταν το πλοίο. «Μην είδαμε τον Παναή», θα πούμε στο τέλος! Τελικά, όσον αφορά τη μελέτη «Μαρούκης», έτσι νομίζω λέγεται αυτή η μελετητική εταιρεία -προσέξτε, κύριοι!-, δεν βγάζει, ξέρετε, αιγιαλό για το ναυάγιο. Το παίρνει σε ευθεία γραμμή. Από Κεφαλλονιά πάει παρακάτω και Λευκάδα και μετά ανεβαίνει και ξαφνικά βγάζουν αιγιαλό. Δεν είναι κακό, αλλά εδώ θα πρέπει να δούμε αν μπορούν να κάνουν μπάνιο εκεί οι λουόμενοι. Είναι άλλο να είναι επισκέψιμο και να φέρνει και συνάλλαγμα στο νησί. Όμως εδώ είναι πονεμένη ιστορία από τον κ. Χάρο, οι δεκαπέντε χιλιάδες στρέμματα, τα τρία χωριά που έχουν εκφράσει ενστάσεις.

Βλέπω να ανοίγει μια «βεντάλια» σε ό,τι αφορά ειδικά τον ν.4682. Αυτός δεν είναι ο νόμος για τις «NATURA»; Εκεί απλώνεται η ιστορία. Τι γίνεται με τους «μνηστήρες» εκεί; Και όπως μου έλεγαν και οι νομικοί συνάδελφοι από τον ΣΥΡΙΖΑ, δεν έχει καμμία νομική υπόσταση αυτή η επιτροπή. Αυτή η επιτροπή είναι στον αέρα. Όλοι αυτοί, που είπε προηγουμένως και ο Υπουργός, τι θέλουν εκεί; Γιατί λαλούν πολλοί κοκόροι εκεί; Θα νοικιάσουν δωμάτια; Θα εκμεταλλευτούν την περιοχή αλλιώς; Δεν ξέρω! Μπαίνουν ερωτηματικά, κύριοι!

**ΠΡΟΕΔΡΕΥΩΝ (Απόστολος Αβδελάς):** Κλείστε, σας παρακαλώ, κύριε συνάδελφε.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Ολοκληρώνω, κύριε Πρόεδρε.

Κι εγώ βλέπω εδώ στην τροπολογία μέτρα προστασίας ναυαγίου Ζακύνθου. Είναι η σύνθεση της επιτροπής που κάποιοι αμφισβητούν αν υπάρχει και αιγιαλός, γιατί αλλού πάει η δουλειά. Πάει για κάτι δωμάτια αργότερα; Δεν ξέρω! Εσείς τη μελέτη του καθηγητή Ζελιλίδη δεν τη λαμβάνετε υπ’ όψιν για την περιοχή; Από το Πανεπιστήμιο Πατρών είναι. Εμείς, δηλαδή, τους επαΐοντες δεν τους λαμβάνουμε υπ’ όψιν; Τι γίνεται με αυτό; Λέει, λοιπόν, μέσα το εξής: «Ως κατεπείγουσα ανάγκη που πληροί τους όρους εφαρμογής της παραγράφου 2 του 4412/16». «Νοείται», -λέει- «η διακινδύνευση της ασφάλειας και της υγείας των επισκεπτών του ναυαγίου.». Σαφώς! Άρα τι γίνεται εδώ; Σαρανταπεντάρια τύπου αυτοδιοίκησης, απευθείας ανάθεση. Όπως εκεί γίνεται το «έλα να δεις» με τις απευθείας αναθέσεις, άρα εδώ θα υπάρχει δικαίωμα για απευθείας ανάθεση. Το λένε μέσα οι άνθρωποι!

Όμως, ξέρετε κάτι; Μιας και μιλάμε για πανδημία, τα ξέρει ο κ. Κικίλιας αυτά...

**ΠΡΟΕΔΡΕΥΩΝ (Απόστολος Αβδελάς):** Μην πάτε σε άλλο θέμα, κύριε συνάδελφε. Σας παρακαλώ!

**ΚΩΝΣΤΑΝΤΙΝΟΣ ΜΠΟΥΜΠΑΣ:** Τελειώνω με αυτό, κύριε Πρόεδρε.

Υπάρχει ένας μηχανισμός που ο ιός με την ακίδα του ξεγελά το κύτταρο. Αυτός ο μηχανισμός, λοιπόν, λέγεται «αντίστροφη μεταγραφάση», για να κάνει το κύτταρο κύτταρο-ξενιστή. Διότι άλλο κομμάτι η επιστήμη που υπηρετείτε κι άλλο κομμάτι η ιστορία της ιατρικής. Όμως, ως γιατρός το ξέρετε!

Αυτές οι τροπολογίες να μην είναι με αυτόν τον μηχανισμό, την «αντίστροφη μεταγραφάση» και να θέλουν να ξεγελάσουν την κοινωνία για όλο αυτό το πρόβλημα που εναποτίθενται εδώ από την εποχή του εμίρη στην περιοχή του ναυαγίου, αλλά και τη μελέτη «Μαρούκη», του καθηγητή Ζελελίδη.

Καλό είναι να τα έχεις καλά με την τοπική κοινωνία, αλλά να μην παραγίνει το κακό και αξιοποιηθεί διαφορετικά το ναυάγιο και γίνουν εκεί κάτι ξενοδοχεία και κάτι δωμάτια και αλλάξει όλος ο χαρακτήρας!

Σας ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Απόστολος Αβδελάς):** Σας ευχαριστώ πολύ.

Καλείται τώρα στο Βήμα ο Κοινοβουλευτικός Εκπρόσωπος του ΣΥΡΙΖΑ - Προοδευτική Συμμαχία κ. Νεκτάριος Σαντορινιός.

Ορίστε, κύριε Σαντορινιέ, έχετε τον λόγο.

**ΝΕΚΤΑΡΙΟΣ ΣΑΝΤΟΡΙΝΙΟΣ:** Κύριε Υπουργέ, κυρίες και κύριοι συνάδελφοι, θα μου επιτρέψετε να μην ξεκινήσω με τα θέματα του νομοσχεδίου και να κάνω μία γενική αναφορά στα ζητήματα, γιατί διάβαζα ένα δημοσίευμα της «ΚΑΘΗΜΕΡΙΝΗΣ» -η «ΚΑΘΗΜΕΡΙΝΗ» είναι, δεν είναι η «ΑΥΓΗ»-, στο οποίο έλεγε ότι με τις εξελίξεις με την ακρίβεια και τον πληθωρισμό, αλλά κυρίως με το κόστος του ρεύματος, ο μέσος μισθωτός στη χώρα μας θα χάσει ενάμιση μισθό τον χρόνο! Επαναλαμβάνω, ενάμιση μισθό τον χρόνο! Αυτό, δηλαδή, σημαίνει μία σημαντική υποτίμηση της αξίας των χρημάτων που έχει πλέον ο Έλληνας πολίτης. Πώς απαντάτε σε αυτό; Απαντάτε με το «έλα, μωρέ, θα περάσει», όπως μας είπε ο κ. Γεωργιάδης, «μέχρι τον Δεκέμβρη θα έχει τελειώσει η ακρίβεια».

Ταυτόχρονα, απαντάτε ετεροχρονισμένα στα προβλήματα που έχουμε, με τη σημαντική αύξηση του ενεργειακού κόστους, διότι δεν καλύπτεται επί της ουσίας η αύξηση του ενεργειακού κόστους με τις ετεροχρονισμένες παρεμβάσεις που μέχρι και προχθές ανακοίνωσε ο κ. Μητσοτάκης. Διότι τον Γενάρη το κόστος της ενέργειας θα είναι τριπλάσιο. Και με βάση τα στοιχεία που έχουμε από το χρηματιστήριο ενέργειας, τον Φεβρουάριο θα είναι πολύ περισσότερο. Πώς θα απαντήσετε σε αυτό; Πώς; Με την ιδιωτικοποίηση της ΔΕΗ; Με αυτόν τον τρόπο απαντάτε; Αυτή είναι η δική σας αντίληψη, χωρίς να έχει εργαλεία το κράτος να διαμορφώσει τις τιμές; Είμαστε από τις πιο ακριβές χώρες στην ενέργεια.

Τι κάνετε γι’ αυτό; Τρέχετε πίσω από τις εξελίξεις και, επί της ουσίας, καταστρέφετε το εισόδημα των Ελλήνων πολιτών. Ταυτόχρονα, άκουγα σήμερα τον κ. Τσιόδρα, τον «έλα κι εσύ, Σωτήρη» -για τον οποίο είπε ο Πρωθυπουργός «δεν χρειαζόμαστε καθηγητή να μας πει», γιατί δεν τον χρειάζεται τώρα- και ο καθηγητής είπε ότι η μετάλλαξη «Όμικρον» μπορεί να προκαλέσει πανδημία τεραστίων διαστάσεων σε όλη την Ευρώπη. Και τι πρότεινε; Σοβαρό επιδημιολογικό έργο, rapid τεστ σε όλους, rapid τεστ σε εμβολιασμένους και ανεμβολίαστους.

Και πώς απαντά η Κυβέρνηση σε αυτό διά του κ. Οικονόμου σήμερα; Θα κάνουν rapid τεστ οι εμβολιασμένοι, αλλά θα τα πληρώνουν από την τσέπη τους. Έτσι θα αντιμετωπίσουμε την πανδημία; Με αυτόν τον τρόπο θα αντιμετωπίσουμε την πανδημία; Και σε όλα αυτά, έρχεστε πριν από λίγες μέρες να ψηφίσετε έναν προϋπολογισμό, όπου η βασική σας αντίληψη είναι ότι τελείωσε η πανδημία. Την έληξε δυο-τρεις φορές ο Μητσοτάκης, την έχετε λήξει δυο-τρεις φορές εσείς και τη λήξατε και με τον προϋπολογισμό.

Εδώ πέρα τίθεται ένα σοβαρό ερώτημα: Πραγματικά, δεν μπορείτε να αντιληφθείτε τι συμβαίνει στην κοινωνία; Δεν μπορείτε να αντιληφθείτε τι συμβαίνει στη χώρα; Και, αν δεν μπορείτε να αντιληφθείτε, επιτέλους, φύγετε! Διότι η κοινωνία το αντιλαμβάνεται και δεν μπορεί άλλο να έχει μια Κυβέρνηση η οποία δεν μπορεί να απαντήσει στα προβλήματά της.

Και, τέλος πάντων, μιας που αναφέρθηκα στον κ. Τσιόδρα. Τελικά το γνωρίζατε ή δεν το γνωρίζατε ότι το 88% αυτών που είναι εκτός ΜΕΘ -είστε και γιατρός, κύριε Υπουργέ- έχει μεγαλύτερες πιθανότητες να πεθάνει σε σχέση με αυτούς που είναι στη ΜΕΘ; Το γνωρίζετε ή δεν το γνωρίζετε αυτό που λέει η μελέτη, ότι το 27% των ανθρώπων που πέθαναν από την πανδημία θα μπορούσε να είχε σωθεί, εάν είχαμε ένα σοβαρότερο σύστημα υγείας, το οποίο επί δύο χρόνια δεν μπορέσατε να φτιάξετε; Διότι αποφασίσατε να μην προσλάβετε προσωπικό, αποφασίσατε να το υποστελεχώσετε.

Μιλάει η μελέτη για το πώς είναι διαμορφωμένη η κατάσταση στα περιφερειακά νοσοκομεία. Ειλικρινά, λέει ότι η κατάσταση εκεί είναι τέτοια, που, αν είσαι άτυχος και βρεθείς σε περιφερειακό νοσοκομείο, τότε δεν έχεις και πολλές πιθανότητες. Εγώ βλέπω τον δικό μου νομό. Πλέον, η υποβάθμιση των νοσοκομείων της Ρόδου, της Κω, της Καλύμνου είναι τεράστια. Και ερχόμαστε τώρα να μιλήσουμε για τουρισμό, όταν αυτή τη στιγμή έχουμε ένα επίπεδο ασφάλειας υγείας το οποίο δεν μπορεί να καλύψει τις ανάγκες των πολιτών.

Κι έρχεστε εσείς να μας πείτε ότι τώρα θα φέρουμε τις προϋποθέσεις, για να έχουμε και σοβαρή ανάπτυξη τουρισμού. Μα ήδη, μέσα στην πανδημία, το κρίσιμο σημείο το οποίο βλέπουν οι τουρίστες -το ξέρετε, κύριε Θεοχάρη, είχατε περάσει λίγο σκληρά στην Αγγλία με κάποιες ερωτήσεις που γίνανε, έτσι δεν είναι;- είναι το επίπεδο ασφάλειας υγείας και αυτό το έχετε υποβαθμίσει μέσα στην πανδημία με επιλογή, γιατί η δική σας επιλογή είναι η ιδιωτικοποίηση του συστήματος υγείας. Αλλά σας έκατσε η πανδημία, αλλιώς θα το είχατε ήδη κάνει.

Τώρα, να περάσουμε και στα ζητήματα που έχουν να κάνουν με το νομοσχέδιο και την τροπολογία. Άκουσα τον κύριο Υπουργό να λέει: «Μα, ρε παιδιά, τώρα τι θέλετε; Το νομοσχέδιο, η τροπολογία, η ρύθμιση που φέρνουμε δεν έχει να κάνει με την Α.Ε. που είχε προβλέψει ο κ. Θεοχάρης.». Την είχε στη διαβούλευση, την έβγαλε από τη διαβούλευση και τώρα μας φέρνει μια λύση, εκτός συζήτησης, όμως, στις επιτροπές. Δεν θέλατε να έρθουν οι φορείς Ζακύνθου να πουν την άποψή τους; Δεν θέλατε να έρθουν οι φορείς της Ζακύνθου, γιατί μας είπατε, κύριε Θεοχάρη, ότι όλοι οι φορείς είναι θετικοί. Θετικοί σε τι; Σε μία Α.Ε. η οποία, επί της ουσίας, θα νομιμοποιούσε μια διαδικασία απαλλοτρίωσης, για να πάνε τελικά στην επιλογή της «μαμάς»-εταιρείας;

Γιατί αυτό είναι το απώτερο σχέδιό σας, κύριε Θεοχάρη. Αυτό είναι, άλλωστε, κατά τη συζήτηση ερώτησης σας, όταν ήσασταν Ανεξάρτητος Βουλευτής το 2016, στις 18 Νοεμβρίου 2016, είχατε πει στον κ. Τσακαλώτο ότι το Κατάρ, η εταιρεία αυτή, έχει σοβαρό σχέδιο τουριστικής αξιοποίησης, συνολικού προϋπολογισμού 2 δισεκατομμυρίων ευρώ, το οποίο περιλαμβάνει πολυτελείς ξενοδοχειακές υποδομές, πολιτιστικά και αθλητικά κέντρα, συγκροτήματα κατοικιών στο πρότυπο του νησιού Περλ του Κατάρ και θεματικά πάρκα, μαρίνες και εμπορικά κέντρα. Όλα αυτά τα γνωρίζατε. Άρα ήταν μια καλή λύση το να πάμε στο Κατάρ; Τι σχέση έχει; Εσείς φέρατε τη ρύθμιση, κύριε Θεοχάρη. Την πήρατε πίσω, για να περάσετε τον σκόπελο της Επιστημονικής Επιτροπής της Βουλής και τώρα μας φέρνετε μια άλλη λύση, η οποία πραγματικά δεν έχει Α.Ε.. Δεν είναι η λύση που φέρατε εσείς, είναι μια άλλη λύση και η οποία, μας λέει ο κ. Υπουργός, είναι μόνο για τις ανάγκες του προβλήματος που υπάρχει, καθώς χάνουμε το ναυάγιο. Σαράντα χρόνια τώρα χάνουμε το ναυάγιο, σαράντα χρόνια, κύριε Θεοχάρη, τα καράβια χτυπάνε με τις προπέλες και κινδυνεύει να φύγει άμμος, σαράντα χρόνια!

Και φτάσατε στο σημείο τώρα, για να μας πείσετε, να καταθέσετε και ονόματα νεκρών. Εντάξει, κύριε Θεοχάρη, εντάξει. Φτάνει η τυμβωρυχία, φτάνει. Φτάνει, την εξαντλήσατε στο Μάτι. Φτάνει η τυμβωρυχία! Για να συγκινήσετε, μας καταθέτετε και τα ονόματα των νεκρών, τα οποία, έτσι κι αλλιώς, δεν ήταν μόνο της δικής μας διακυβέρνησης, όπως είπατε και εσείς, για να είμαστε και ξεκάθαροι.

Είπατε και κάτι άλλο, ότι ο δήμος δεν θέλει να το κάνει, γιατί είναι ακριβές οι μελέτες και, επομένως, δεν μπορεί να το κάνει. Έρχεστε, λοιπόν, με μία λύση η οποία λέει: πενταμελής επιτροπή. Αυτή η επιτροπή είναι νομικό πρόσωπο δημοσίου δικαίου; Έχει διαχειριστική επάρκεια; Έχει οικονομική επάρκεια; Έχει τεχνική επάρκεια; Μπορεί, επί της ουσίας, να αναθέσει μελέτες, παρά το γεγονός ότι προβλέπεται μέσα στον νόμο; Μπορεί να αναθέσει έργα και τόσο ακριβές μελέτες, που είπε ο κ. Θεοχάρης; Δηλαδή, τι κάνουμε; «Πλυντήριο» ανάθεσης μελετών και έργων μέσω μιας επιτροπής, μέσω ποιων υπηρεσιών; Και ποιος θα πάει να τις πληρώσει;

Γι’ αυτό σάς λέμε: Η λύση που φέρνετε δεν είναι λύση. Η λύση που φέρνετε είναι κάτι το οποίο θα έρθετε να το αναθεωρήσετε εσείς οι ίδιοι, διότι, θα «σκάσει» στο Ελεγκτικό Συνέδριο. Σας το λέμε εκ των προτέρων, αυτό που κάνετε αυτή τη στιγμή είναι τελείως λάθος, νομικά είναι λάθος. Και θέλουμε να σας προστατεύσουμε κιόλας, να προστατεύσουμε κατά κύριο λόγο την τοπική κοινωνία. Διότι αυτό που κάνετε είναι να τους πουλάτε φούμαρα, αφού, επί της ουσίας, επιτροπή χωρίς νομικό πρόσωπο που κάνει έργα και μελέτες δεν έχει γίνει ποτέ στον κόσμο.

Η λύση είναι απλή. Να σας δώσουμε τη λύση; Σας το είπαμε: Διυπουργική επιτροπή, η οποία θα αναθέσει, εάν δεν θέλει ο δήμος, στο Υπουργείο Υποδομών. Να πάει το Υπουργείο Υποδομών να κάνει τη μελέτη και το έργο.

Να σας πω κάτι, κύριε Κικίλια. Όταν έγινε ο σεισμός στην Κω, δεν είχαμε λιμάνι στην Κω. Μέσα σε είκοσι ημέρες βρέθηκαν και τα χρήματα, έγινε και η μελέτη και η ανάθεση του έργου. Πώς; Μέσω του Υπουργείου Υποδομών. Απλό είναι. Γιατί δεν το κάνετε από εκεί; Μας ρωτήσατε για λύση και σας προτείνουμε λύση. Αυτό που κάνετε είναι λάθος. Σας το λέμε εκ των προτέρων και θα έρθετε να το αναθεωρήσετε εσείς.

Τώρα, πάμε στο νομοσχέδιο.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, θα πάρω τη δευτερολογία και την τριτολογία, όπως πήρε και ο κ. Θεοχάρης.

**ΠΡΟΕΔΡΕΥΩΝ (Απόστολος Αβδελάς):** Αυτά είναι τα δύσκολα.

**ΝΕΚΤΑΡΙΟΣ ΣΑΝΤΟΡΙΝΙΟΣ:** Όλοι γνωρίζουμε, και ιδιαίτερα μέσα σε συνθήκες πανδημίας, ότι ο τουρισμός έχει ανάγκη σοβαρής αναθεώρησης του μοντέλου. Χρειαζόμαστε ένα νέο μοντέλο, μιας βιώσιμης ανάπτυξης του τουριστικού μοντέλου. Η επόμενη μέρα τουρισμού είναι εδώ. Το μοντέλο «Sea-Sun» -μην πούμε τα υπόλοιπα- έχει φύγει, έχει εξαφανιστεί. Έχουν αλλάξει οι ανάγκες του ίδιου του επισκέπτη.

Διότι πλέον ο επισκέπτης βάζει περιβαλλοντικά κριτήρια, θέλει εμπειρίες, θέλει να του προσφέρουμε εμπειρίες και επομένως πρέπει να είμαστε έτοιμοι. Το ζητούμενο είναι: Είμαστε έτοιμοι σαν προορισμοί; Είμαστε έτοιμοι σαν επιχειρήσεις να επικεντρωθούμε σε αυτές τις ανάγκες; Πώς σχεδιάζουμε και πώς υλοποιούμε αυτές τις πολιτικές, για να απαντήσουμε στις σύγχρονες προκλήσεις;

Προφανώς η πανδημία λειτούργησε ως μεγεθυντικός φακός σε όλα αυτά τα προβλήματα. Ταυτόχρονα όμως η πανδημία έφερε και ένα μεγάλο πλήγμα στον τουρισμό, το οποίο όλοι το βιώσαμε. Και μιλάμε σήμερα για ανάκαμψη. Δεν μιλάμε για επούλωση των πληγών. Προφανώς και δεν επουλώθηκαν οι πληγές. Μιλάμε για μια περίοδο που επί της ουσίας καλύφθηκε ένα 50% με 55% του 2019 -κάπου τόσο είναι, το λέτε και εσείς- από τον Ιούλιο μέχρι τον Οκτώβριο. Όμως αυτή η ανάκαμψη ήταν για όλους; Βοήθησε όλους; Βοήθησε τους εργαζόμενους;

Οι εργαζόμενοι στη μεγάλη πλειοψηφία τους δούλεψαν δυόμισι με τρεις μήνες με εξοντωτικά ωράρια. Διότι καταφέρατε να μην υπάρχουν έλεγχοι. Το ΣΕΠΕ το έχετε καταστρέψει, οι εργασιακές σχέσεις έτσι και αλλιώς έχουν καταστραφεί από το νομοσχέδιο Χατζηδάκη και επί της ουσίας πολλοί εργαζόμενοι, εκμεταλλευόμενοι οι εργοδότες τις ωραίες ρυθμίσεις που φέρατε για την εργασία, λειτούργησαν και δούλεψαν με ατομικές συμβάσεις, μη καλυπτόμενοι από την εθνική συλλογική σύμβαση. Το αποτέλεσμα αυτή τη στιγμή είναι το εισόδημα των εργαζομένων να είναι πενιχρό. Και ταυτόχρονα, ενώ θα έπρεπε να φέρετε ρύθμιση -που σας είχαμε φέρει τροπολογία- προκειμένου να καλυφθούν όλοι οι εργαζόμενοι με το επίδομα ανεργίας, φέρατε μια ρύθμιση με τα πενήντα ένσημα, η οποία είναι ατελής και η οποία επί της ουσίας βγάζει το μεγαλύτερο μέρος των εργαζομένων εκτός του επιδόματος ανεργίας.

Οι μικρομεσαίες επιχειρήσεις πραγματικά μπόρεσαν να ανακάμψουν μέσα από αυτό το σύντομο διάστημα; Προφανώς όχι. Διότι αυτή τη στιγμή το μόνο που κατάφεραν είναι απλά να επιβιώσουν. Δεν καλύφθηκαν οι ζημιές. Και σας ζητάνε το εξής απλό: Διαγραφή μέρους -αυτό που λέμε εμείς- του πανδημικού χρέους, οι επιστρεπτέες προκαταβολές να μην επιστραφούν. Και έρχεστε και απαντάτε με μια εξάμηνη παράταση, που θα τους αναγκάσει τον Ιούνιο να αρχίσουν να πληρώνουν. Πότε θα τζιράρουν, για να ξεκινήσουν να πληρώνουν τον Ιούνιο; Έχετε σκεφτεί ότι αυτές οι επιχειρήσεις επί της ουσίας επί δύο χρόνια δεν έχουν κέρδος, έχουν μόνο ζημιές και πιστεύετε ότι θα μπορέσετε να τους βάλετε θηλιά στον λαιμό τον Ιούνιο; Πάλι καλά δηλαδή που δώσατε και αυτή την παράταση. Αλλά η ουσία είναι άλλη. Πρέπει να πάμε σε μία διαγραφή μέρους του πανδημικού χρέους.

Για αυτόν τον λόγο άλλωστε καταγράφονται και επιθετικές κινήσεις εξαγοράς από ξένα fund και αφελληνισμός της μικρής και μεσαίας ξενοδοχίας. Να μη συζητήσουμε για τα μικρά καταλύματα. Τα μικρά καταλύματα έμειναν τελείως εκτός από όλες τις χρηματοδοτήσεις, ιδιαίτερα λόγω του γεγονότος ότι δεν μπορείτε να αντιληφθείτε πως, για παράδειγμα, τα ενοικιαζόμενα δωμάτια που δουλεύουν τέσσερις μήνες δεν μπορούν να συμπληρώσουν ένα ισοδύναμο δωδεκάμηνης εργασίας. Άρα τους πετάξατε όλους εκτός. Και αυτοί οι άνθρωποι πώς θα μπορέσουν να επιβιώσουν; Πώς θα μπορούσαν να επιβιώσουν οι επιχειρήσεις τους την επόμενη μέρα και πώς θα μπορέσουν να ξαναξεκινήσουν στον νέο χρόνο;

Επομένως, λοιπόν, η μόνη ωφελημένη ήταν η μεγάλη ξενοδοχία, η οποία επωφελήθηκε από την απορρύθμιση των εργασιακών σχέσεων, από τις συνθήκες εργασίας που επιβλήθηκαν από τον κ. Χατζηδάκη και είχαν πρόσβαση σε όλα τα χρηματοδοτικά εργαλεία.

Αυτό το νομοσχέδιο δίνει απαντήσεις στον τουρισμό; Όχι. Το μόνο που κάνει είναι εξυπηρετήσεις και προχειρότητα. Δεν μπορείτε ή δεν θέλετε να αντιληφθείτε τις ανάγκες του τουρισμού. Αντιλαμβάνεστε ότι ολοκληρώνεται η θητεία σας και τακτοποιείτε εκκρεμότητες; Μπορεί να είναι και αυτό.

Από κει και πέρα συζητάμε για τους DMO. Προφανώς οι DMO είναι κάτι σημαντικό στην παγκόσμια τουριστική αγορά. Το θέμα είναι πώς υλοποιείται ένα τέτοιο σχέδιο; Γιατί, για παράδειγμα, ο μόνος τρόπος με τον οποίο μπορεί κάποιος Οργανισμός Τοπικής Αυτοδιοίκησης να είναι οι αναπτυξιακές εταιρείες οι οποίες προβλέπονται από τον δικό σας σχεδιασμό; Για ποιον λόγο δεν μπορεί να υπάρξουν DMO, οι οποίοι πραγματικά να έχουν ένα επιστημονικό υπόβαθρο, το οποίο θα μπορέσει να δώσει εχέγγυα επέκτασης, καλύτερης λειτουργίας και προτάσεων στη διαμόρφωση του τουριστικού προϊόντος;

Και από κει και πέρα έρχεστε να μιλήσετε και για τους Πρωτότυπους Τουριστικούς Προορισμούς Ολοκληρωμένης Διαχείρισης. Αλήθεια, ποια είναι τα κριτήρια ορισμού; Ποιος είναι ο τρόπος; Τουλάχιστον στα άλλα βάζετε μία υπουργική απόφαση, ένα προεδρικό διάταγμα, με το οποίο θα οριστούν κάποια κριτήρια. Εδώ δεν βάζετε κανένα κριτήριο ορισμού, ενώ υπάρχουν και κριτήρια ορισμού από τον Παγκόσμιο Οργανισμό Τουρισμού. Για ποιον λόγο τουλάχιστον δεν υιοθετείτε αυτά τα κριτήρια;

(Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. **ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ**)

Ακόμα και η Επιστημονική Υπηρεσία της Βουλής σάς λέει ότι είναι ασαφή τα κριτήρια, ότι δεν έχουν σχέση με χωροταξικό σχεδιασμό, με πολεοδομικό σχεδιασμό, ότι δεν μπορούν επί της ουσίας να καλύψουν τις ανάγκες ενός επιστημονικού σχεδιασμού. Και για αυτόν τον λόγο βάζετε ως φύλλο συκής την έγκριση από το ΚΕΣΥΠΟΘΑ. Αλλά στην πραγματικότητα δεν υπάρχει κανένας σχεδιασμός.

Τι θα έπρεπε να γίνει; Θα πρέπει να γίνει διάκριση των προορισμών με κριτήρια σε τρεις κατηγορίες: Πρώτον, στους κορεσμένους προορισμούς, όπου εκεί θα πρέπει να υπάρξει ένα σχέδιο αναπροσαρμογής του μοντέλου ανάπτυξης. Δεύτερον, στους δυναμικά αναπτυσσόμενους προορισμούς, όπου εκεί και πέρα θα πρέπει να τους βοηθήσουμε να προχωρήσουν σε ένα μοντέλο βιώσιμης ανάπτυξης και να μην πέσουν στα λάθη των κορεσμένων προορισμών. Τρίτον, στους υποσχόμενους προορισμούς.

Να πάω όμως και στις ιαματικές πηγές. Έτσι όπως το διαμορφώσατε, είναι ένας μηχανισμός υφαρπαγής της δημοτικής περιουσίας, του τοπικού πόρου σε μία Α.Ε.. Δεν υπάρχει καμμία διασφάλιση εγγύησης του δημόσιου χαρακτήρα αυτής της Α.Ε.. Συστήνεται ένας μηχανισμός ιδιωτικοποίησης των ιαματικών πηγών και αποξένωσης από την τοπική κοινωνία.

Τι θα έπρεπε να γίνει; Προφανώς αυτές οι φωτογραφίες που έδειξε ο κ. Θεοχάρης δεν τιμούν κανέναν. Προφανώς και δεν τιμούν κανέναν. Όμως ένα κράτος το οποίο πραγματικά θέλει να βοηθήσει την τοπική αυτοδιοίκηση, θα έφτιαχνε έναν μηχανισμό με τον οποίο -γιατί βοηθήσαμε να πάρουν σήματα λειτουργίας- θα πας να στηρίξεις τους δήμους -διότι πάρα πολλοί από αυτούς είναι μικροί- στο να μπορέσουν να φτιάξουν τα διαχειριστικά σχέδια αυτών των πηγών, τις οικονομοτεχνικές μελέτες, τις τεχνικές μελέτες και ταυτόχρονα να δώσεις χρηματοδοτήσεις από το ΕΠΑΝΕΚ, τις οποίες σταματήσατε, χρηματοδοτήσεις από τον «ΦΙΛΟΔΗΜΟ», από το «ΤΡΙΤΣΗΣ», ούτως ώστε να μπορέσουν αυτοί οι δήμοι να δημιουργήσουν την τοπική ανάπτυξη.

Όμως εσείς τι κάνετε; Τα μεταφέρετε όλα σε μία ανώνυμη εταιρεία, με απώτερο σκοπό τον προφανή, γιατί γνωρίζουμε ποιοι είστε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κλείστε, κύριε Σαντορινιέ.

**ΝΕΚΤΑΡΙΟΣ ΣΑΝΤΟΡΙΝΙΟΣ:** Κλείνω σε δύο λεπτά, κύριε Πρόεδρε. Παίρνω και την τριτολογία μου. Ο κ. Θεοχάρης μίλησε είκοσι τρία λεπτά.

Κλείνω με βασικά ζητήματα. Σας ζήτησαν οι ιδιοκτήτες των ενοικιαζόμενων δωματίων να παραταθεί μέχρι το 2023 η ανανέωση των κλειδιών. Γιατί το ζητάνε αυτό οι άνθρωποι; Γιατί απλούστατα δεν μπόρεσαν να αναβαθμίσουν τις υποδομές τους και υπάρχει κίνδυνος εάν πάνε τώρα να πάρουν την πιστοποίηση των κλειδιών να υποβαθμιστούν και όχι να αναβαθμιστούν. Άρα νομίζω ότι είναι ένα δίκαιο αίτημα.

Σε ό,τι έχει να κάνει με τους ξεναγούς. Είναι καλή η ρύθμιση περί των διμήνων. Κατά την άποψή μου θα έπρεπε να καταργηθούν τελείως τα δίμηνα. Δεν υπάρχει καμμία αναγκαιότητα πλέον να υπάρχουν τα δίμηνα. Αλλά ειλικρινά πείτε μας, τι σημαίνει «διαπιστώνει την παράβαση η Ελληνική Αστυνομία»; Γιατί δεν επιβάλλει το πρόστιμο και να υπάρξει μετά μία ρύθμιση, ένα δικαίωμα ένστασης; Με αυτόν τον τρόπο επί της ουσίας δεν θα επιβληθεί ποτέ κανένα πρόστιμο στους ξεναγούς.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, σας παρακαλώ.

**ΝΕΚΤΑΡΙΟΣ ΣΑΝΤΟΡΙΝΙΟΣ:** Κλείνω, κύριε Πρόεδρε σας, και σας ευχαριστώ.

Θα κλείσω με ένα θέμα το οποίο είναι πάρα πολύ σημαντικό.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Όλα σημαντικά είναι.

**ΝΕΚΤΑΡΙΟΣ ΣΑΝΤΟΡΙΝΙΟΣ:** Ζητάνε οι ξεναγοί να δοθεί η δυνατότητα να πάρουν το βοήθημα με πενήντα ένσημα και όχι με εκατόν ένα ένσημα και διακόσια ένα ένσημα. Όλοι γνωρίζετε τι συνέβη πέρυσι και πώς δεν μπόρεσαν να δουλέψουν.

Κλείνω με το εξής: Κύριε Υπουργέ, υπάρχει ένα σοβαρό ζήτημα με την τουριστική εκπαίδευση. Δεν δέχεστε να δείτε τους φοιτητές της ΑΣΤΕΡ και της ΑΣΤΕΚ. Υπάρχει πλήρης υποβάθμιση αυτών των δύο σχολών. Οι φοιτητές κάνουν πέντε ώρες μάθημα την εβδομάδα, έχουν εγκλωβιστεί από τις ρυθμίσεις σας. Επί της ουσίας έχει υποβαθμιστεί το πτυχίο τους και ταυτόχρονα δεν έχουν ούτε καθηγητές ούτε επαρκές υλικό. Κάντε κάτι και για αυτό.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Σας παρακαλώ, κύριε συνάδελφε.

**ΝΕΚΤΑΡΙΟΣ ΣΑΝΤΟΡΙΝΙΟΣ:** Κλείνω, λοιπόν, και σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Έπρεπε να έχετε κλείσει. Η κ. Νοτοπούλου ετοιμάστηκε να σας χειροκροτήσει τρεις φορές.

**ΝΕΚΤΑΡΙΟΣ ΣΑΝΤΟΡΙΝΙΟΣ:** Κυρίες και κύριοι συνάδελφοι της Κυβέρνησης, ούτε στην πανδημία ούτε στον τουρισμό ούτε στην ακρίβεια έχετε λύσεις. Άρα, όπως είπε και ο Υπουργός Επικρατείας, είναι η ώρα να φύγετε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριοι συνάδελφοι, λίγο να δούμε τη διαδικασία σε σχέση με τους χρόνους. Σας παρακαλώ. Καταλαβαίνω, πάντα αυτό συμβαίνει όταν ο προηγούμενος μιλάει. Τελειώσαμε, το κλείσαμε εδώ. Συνεχίζουμε κανονικά εντός του χρόνου, να μην καθυστερούμε και μετά υπάρχουν προβλήματα.

Τον λόγο τώρα έχει ο κ. Αλέξιος Αυλωνίτης από τον ΣΥΡΙΖΑ για επτά λεπτά, εντός του χρόνου, για να προχωρήσουμε τη διαδικασία.

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Κύριε Πρόεδρε, πάντα τυχαίνει να μου ζητάτε εμένα την τήρηση του χρόνου, ενώ έχει δοθεί απείρως περισσότερος χρόνος στους διάφορους ομιλητές. Τέλος πάντων.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Δεν έχω κάποιο προσωπικό μαζί σας.

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Αυτές τις ημέρες όλο μού συμβαίνει. Αστειεύομαι.

Λοιπόν, δεν θα μιλήσω για το νομοσχέδιο στο σύνολό του. Εξάλλου, μου δόθηκε η ευκαιρία ως εισηγητής στην αρμόδια Επιτροπή Παραγωγής και Εμπορίου να αναπτύξω σε τρεις συνεχείς ομιλίες μου τις απόψεις του κόμματός μας και σε κάθε περίπτωση οι συνάδελφοί μου μίλησαν για αυτό.

Κύριε Θεοχάρη, το νομοσχέδιό σας ο κ. Κικίλιας το πετσόκοψε. Επειδή μας εμφανιστήκατε ότι είστε αδέλφια, αγαπημένοι κ.λπ. Υπάρχουν πολύ μεγάλα προβλήματα, και μας τα είπατε στην επιτροπή, μέσα στην Κυβέρνηση γύρω από το θέμα του ναυαγίου. Ο κ. Θεοχάρης προέβλεπε ανώνυμη εταιρεία. Εκεί προέβλεπε και διάφορα άλλα πράγματα και νομοτεχνικά, αν και είμαστε κάθετα αντίθετοι, ήταν πάρα πολύ σωστές οι διατάξεις.

Εσείς από την πρώτη μέρα συνεδρίασης της επιτροπής μέχρι σήμερα -τη νύχτα, δηλαδή- φέρνετε μία τροπολογία η οποία είναι μνημείο νομικής ασυναρτησίας. Σας μιλάει ένας νομικός και θα εξηγηθώ φυσικά για αυτό.

Άλλη ερώτηση, προτού μπω στην ουσία της υπόθεσης: Ποιος σάς εμπόδισε, κύριε Θεοχάρη και κύριε Κικίλια, που δεν με ακούτε, να προχωρήσετε ως Υπουργείο Οικονομικών ή ως οποιοδήποτε Υπουργείο -Κυβέρνηση είστε- να προστατέψετε το ναυάγιο, το κουφάρι του; Ποιος σάς το απαγόρευσε; Ποιος σάς απαγόρευσε νομικά να ανοίξετε διόδους προς την πάνω πλευρά, στα ορεινά; Σας απαγορεύει νομικά κάποιος; Ακριβώς το αντίθετο. Τα Υπουργεία, η Κυβέρνηση έχει όλη την αρμοδιότητα και όχι η τοπική αυτοδιοίκηση. Να μου πει ένας εδώ ότι όλα αυτά που λέω είναι νομικές ασυναρτησίες.

Όμως φτιάξατε σήμερα μία επιτροπή και υποστηρίζετε την άποψη ότι αυτή η επιτροπή, η πενταμελής, θα προστατέψει το ναυάγιο. Όμως δεν είναι έτσι όπως λέει ο κ. Θεοχάρης. Φτιάξατε μία επιτροπή της οποίας το όνομα είναι Πρότυπη Τουριστική Περιοχή Αξιοποίησης και Προστασίας, δηλαδή δεν είναι μόνο προστασία, αλλά είναι και αξιοποίηση. Κάποιοι σάς κοιτάζουν, σας βλέπουν από τα ορεινά του ναυαγίου της Ζακύνθου, για να δουν τι ενέργειες κάνετε, έτσι ώστε να έχετε το κουμάντο του ναυαγίου.

Δεκατέσσερις χιλιάδες επτακόσια στρέμματα αγοράστηκαν από την πάνω μεριά του ναυαγίου για μία επένδυση. Αν αυτή η επένδυση δεν έχει πρόσβαση προς την πλευρά του ναυαγίου, στην από κάτω πλευρά, μετά από εκατόν πενήντα μέτρα, είναι χαμένα λεφτά. Έχετε αναλάβει, λοιπόν, δεσμεύσεις, το είπε και ο συνάδελφός μου Νεκτάριος Σαντορινιός. Υπάρχουν πολιτικές δεσμεύσεις από πλευράς της Κυβέρνησής σας, όταν ήταν τότε, το 2017 ο κ. Μητσοτάκης, που εδώ, στη Βουλή για τον προϋπολογισμό αναφέρθηκε στο ναυάγιο.

Η ασφάλεια, λοιπόν, της επένδυσης προϋποθέτει ότι το κάτω μέρος του ναυαγίου θα πρέπει να το ελέγχει ένα νομικό πρόσωπο, το οποίο ουσιαστικά να είναι απολύτως ελεγχόμενο από την κεντρική κυβέρνηση. Αυτό ζητάνε. Δεν είναι ηλίθιοι, δεν είναι ανόητοι οι κάτοικοι της Ζακύνθου. Δεν είναι ανόητοι οι δημοτικοί σύμβουλοι. Δεν είναι ανόητοι οι περιφερειακοί σύμβουλοι. Δεν είναι ανόητοι οι δύο μητροπολίτες, όταν συνδυάζουνε το κάτω μέρος του ναυαγίου με τα ορεινά. Γιατί έτσι όπως εσείς προσπαθείτε να μας πείτε, είμαστε ανόητοι. Επάνω όμως στα ορεινά έγινε μια αγοραπωλησία η οποία ελέγχεται δικαστικά, σας το είπανε. Δεκατέσσερις χιλιάδες επτακόσια στρέμματα πωλήθηκαν με έναν τίτλο, μη μεταφρασμένο, επί ενετικής εποχής, μέσα στον οποίο συμπεριλαμβάνονται τα ακίνητα της Εκκλησίας και διακοσίων κατοίκων.

Και εσείς ήρθατε σήμερα, κύριε Ακτύπη, και λέτε ότι πήγαμε εμείς με την κ. Νοτοπούλου, η αντιπροσωπεία, ήμουν και εγώ, και όλη η κοινωνία είναι υπέρ σας. Ψέματα λέτε! Ψέματα! Θα λογοδοτήσετε στις επόμενες εκλογές. Το πολιτικό σας κεφάλι παίζετε. Να σας πω γιατί.

Εμείς πήγαμε και είδαμε τους δύο μητροπολίτες. Καθέτως αντίθετοι είναι. Έχουν πουληθεί περιουσιακά στοιχεία της Εκκλησίας. Εκάναμε συγκέντρωση με τους φορείς. Πήγαμε στον δήμαρχό σας και ο δήμαρχος δεν μας είπε τίποτα σαν αυτό το οποίο είπατε εσείς σήμερα. Πήγαμε εις τον Άη-Γιώργη των Κρημνών και συγκεντρώθηκε εκεί πλήθος μοναχών που αμφισβητείται η περιουσία της μονής. Είναι όλα αυτά που λέω στον αέρα, είναι ανοησίες; Αυτή είναι η ωμή πραγματικότητα, την οποία αποκρύπτετε εδώ μέσα.

Και θα σας πω και κάτι άλλο, για πολλοστή φορά το λέω. Πάνω, λοιπόν, από το ναυάγιο της Ζακύνθου, το οποίο μπορείτε με πολύ απλές πράξεις να προστατέψετε, έχουν διενεργηθεί ανακριτικές διαδικασίες και εντοπίστηκαν επτά πρόσωπα που ενεπλάκησαν στην ιστορία και διώκονται σε βαθμό κακουργήματος. Σας αφήνει αδιάφορο;

Ο κύριος Υπουργός, ο κ. Κικίλιας, λέει αυτά είναι υπόθεση των δικαστηρίων. Βεβαίως είναι υπόθεση των δικαστηρίων. Όμως κάνετε όλες αυτές τις ενέργειες, φτιάχνετε μια πενταμελή επιτροπή, στην οποία δεν προσδιορίζεται πού είναι η έδρα της, αν έχει υπαλλήλους, πού είναι οι καρέκλες της, αν έχει τη νομική δυνατότητα να κάνει απαλλοτρίωση. Απαλλοτρίωση κάνει μόνο νομικό πρόσωπο δημοσίου δικαίου, κάνει το δημόσιο.

Να μην έχετε απαλλοτριώσει, που μπορείτε με μια πράξη, το κουφάρι, τον «Παναγιώτη όπως το λένε, και μου λέτε ότι θέλετε να κάνετε αυτή την επιτροπή; Δεν μπορούσατε τον Ιούνιο; Δεν μπορούσατε τον Απρίλιο, τον Μάιο, όταν κουβεντιάζατε, να καταθέσετε ένα νομοσχέδιο; Είναι απλούστατη διαδικασία. Γιατί δεν το κάνατε;

Γιατί θέλατε να διαμορφώσετε το νομικό πλαίσιο παροχής εμπιστοσύνης σε αυτούς που σας βλέπουν από τα ψηλά των ορεινών της Ζακύνθου. Να τους πείτε ότι είμαστε εδώ, προστατεύουμε την επένδυση, θα βοηθήσουμε και στη δικαιοσύνη. Έναν χρόνο ο κύριος εισαγγελέας έχει την υπόθεση της ανακρίσεως στα χέρια του ενώ ο προηγούμενος σε δεκαπέντε μέρες είχε τελειώσει. Μήπως είναι ανόητοι οι κάτοικοι της Ζακύνθου, που αναρωτιούνται γιατί συμβαίνει αυτό στη Ζάκυνθο;

Ακούστε, στην Κέρκυρα, από όπου κατάγομαι, υπάρχουν άπειροι γκρεμοί που έχουμε χάσει ανθρώπους. Να σας θυμίσω το περίφημο Canal d’ amour στο Σιδάρι, στη βόρεια Κέρκυρα; Στον Λογγά, δίπλα, υπάρχουν κάθετοι γκρεμοί εκατόν πενήντα μέτρων. Εκατοντάδες χιλιάδες συρρέουν εκεί, άλλοι πνίγονται. Γιατί δεν μας κάνετε μια επιτροπή, κύριε Κικίλια, σήμερα, να μου το υποσχεθείτε, να πάω στην Κέρκυρα αύριο το πρωί να πάνε να φτιάξουν όλα εκείνα τα τοιχία, να εξασφαλίσουν το περίφημο Canal d’ amour, που είναι παγκοσμίως γνωστό και που πνίγονται άνθρωποι; Γιατί δεν το κάνετε;

Το κάνετε στο ναυάγιο της Ζακύνθου.

Το βασικότερο, το πιο «χοντρό» απ’ όλα κατά τη γνώμη μου …

**ΠΡΟΕΔΡΕΥΩΝ (Οδυσσέας Κωνσταντινόπουλος):** Και μ’ αυτό να κλείσετε.

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Τελειώνω, κύριε Πρόεδρε.

Τι κάνετε; Ενώ σήμερα με το νομοσχέδιο θεσμοθετείτε DMO, δηλαδή δίνετε τη δυνατότητα στην τοπική αυτοδιοίκηση να διαχειριστεί ολόκληρο το τουριστικό προϊόν, εν προκειμένω στον Δήμο Ζακύνθου και στους οργανισμούς του δήμου αυτού, τους δίνετε το όλον της διαχείρισης του τουριστικού προϊόντος και το μέρος, που είναι το ναυάγιο, το παίρνετε. Γιατί, αγαπητοί μου; Γιατί δεν εξηγείτε στον κόσμο; Δεν υπάρχει περίπτωση να το καταψηφίσουμε. Θα μπορούσα να μιλάω για πάρα πολλή ώρα γύρω από τα θέματα αυτά.

Τελειώνω μόνο με τη θερμή παράκληση και απαίτηση του λαού της Κέρκυρας, μιας και είμαι Βουλευτής της Κέρκυρας, για το ΙΕΚ. Ήλθατε κι εσείς εκεί και ο Υφυπουργός και υποσχεθήκατε να προσλάβετε εργαζόμενους. Είναι ένας μόνιμος, ο οποίος είναι υπό παραίτηση. Όλοι οι άλλοι είναι με σύμβαση ιδιωτικού δικαίου. Των τριών λήγει τον Ιούνιο. Δεν υπάρχει, δηλαδή, κανένας στο ΙΕΚ, που έχει βγάλει άπειρους ανθρώπους που δουλεύουν και είναι ανάρπαστοι στην τουριστική οικονομία.

Ευχαριστώ, κύριε Πρόεδρε, για την ανοχή σας.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε με τον Βουλευτή του ΣΥΡΙΖΑ κ. Νικόλαο Συρμαλένιο. Ακολουθεί ο κ. Ανδριανός από τη Νέα Δημοκρατία.

Κύριε Συρμαλένιο, έχετε τον λόγο.

**ΝΙΚΟΛΑΟΣ ΣΥΡΜΑΛΕΝΙΟΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, εγώ δεν είμαι από τη Ζάκυνθο ούτε από το Ιόνιο. Είμαι από το αρχιπέλαγος, από το Αιγαίο, γι’ αυτό δεν θα μιλήσω για το ναυάγιο.

Όμως, εκείνο που θέλω να πω είναι ότι δεν είναι δυνατόν ένα θέμα το οποίο ήταν στη διαβούλευση να φεύγει ξαφνικά λίγο πριν από την κατάθεση του νομοσχεδίου, να μην μπαίνει καν στις επιτροπές και μετά ξαφνικά να έρχεται τροπολογία μαζί με άλλες διατάξεις, για τις οποίες θα πω μια κουβέντα παρακάτω, την Παρασκευή τη νύχτα. Αυτό σημαίνει κάτι. Κάτι δεν πάει καλά, κάτι βρωμάει, να το πω έτσι λαϊκά. Με συγχωρείτε για την έκφραση, αλλά κάτι δεν πάει καλά.

Το νομοσχέδιό σας έρχεται και υπηρετεί απόλυτα τη νεοφιλελεύθερη λογική της Κυβέρνησης της Νέας Δημοκρατίας, παραδίδοντας δημόσιο χώρο και πλούτο, παραγωγικές πηγές στα ιδιωτικά συμφέροντα. Αγνοεί τον αναγκαίο χωροταξικό σχεδιασμό και τη λογική της φέρουσας ικανότητας και ανεβάζει τους συντελεστές δόμησης, όπως στα σύνθετα τουριστικά καταλύματα, υπηρετώντας τη λογική «τσιμέντο να γίνει», γιατί έτσι, αγαπητοί συνάδελφοι και κύριοι της Κυβέρνησης, αντιλαμβάνεται η Νέα Δημοκρατία την ανάπτυξη.

Όλο αυτό «δένει» με πολλές διατάξεις της τροπολογίας την οποία καταθέσατε την Παρασκευή τη νύχτα, όπου θεσμοθετείτε διανοίξεις δρόμων εντός δασικών εκτάσεων, επεκτείνετε τη δόμηση με τη μορφή βοηθητικών χώρων στα σύνθετα τουριστικά καταλύματα και απαλλοτριώνετε ζώνες παραλίας προς όφελος των ιδιωτικών συμφερόντων.

Η Κυβέρνησή σας δεν έχει κανένα ολοκληρωμένο σχέδιο και καμμία στρατηγική για τον τουρισμό, ούτε από την άποψη των ειδικών κινήτρων για την επιμήκυνση της τουριστικής περιόδου ούτε από πλευράς χωροταξικού σχεδιασμού και αξιοποίησης των συγκριτικών πλεονεκτημάτων της κάθε περιοχής ούτε βεβαίως για την εξειδικευμένη προβολή του τουριστικού προϊόντος ούτε, πολύ περισσότερο, έχει σοβαρό πρόγραμμα τουριστικής παιδείας και κατάρτισης ούτε βεβαίως έχει πολιτική αμοιβών και εργασιακών συνθηκών, που τις έχει καταστρέψει με το νομοσχέδιό του ο κ. Χατζηδάκης. Φέτος χιλιάδες εργαζόμενοι στον επισιτισμό και στον τουρισμό δεν μπόρεσαν να εξασφαλίσουν τα επιδόματα τα οποία δικαιούνται.

Πρέπει να σας πω ότι αυτό για το οποίο πανηγυρίζετε είναι ότι πήγαμε καλά. Πήγαμε καλύτερα απ’ ό,τι περιμέναμε το 2021. Αυτή είναι μια διεθνής τάση τουρισμού ανεξαρτήτως κυβέρνησης, αλλά θα ήταν πολύ καλύτερα αν είχαν ενταχθεί αυτά σ’ ένα συνολικό σχέδιο στρατηγικής για τον τουρισμό.

Χαρακτηριστικό παράδειγμα που πρέπει να αναφέρω για την τουριστική παιδεία αποτελεί η απαξίωση των ΑΣΤΕ, των Ανώτερων Σχολών Τουριστικής Εκπαίδευσης του Αγίου Νικολάου, στο Λασίθι, και της Ρόδου, όπου οι φοιτητές είναι σε κατάληψη γιατί βρίσκονται σε απόγνωση.

Αγαπητοί Υπουργοί της Κυβέρνησης, οφείλετε μια ξεκάθαρη απάντηση, την οποία δεν έχετε δώσει στους Βουλευτές μας που έχουν κάνει επίκαιρες ερωτήσεις, που έχουν κάνει επανειλημμένως κοινοβουλευτικές παρεμβάσεις. Θέλουμε ξεκάθαρες απαντήσεις. Θα αναγνωρίζεται το πτυχίο τους ως πανεπιστημιακής εκπαίδευσης; Θα ενταχθούν στα προγράμματα «ERASMUS»; Θα επισπεύσετε τον διαγωνισμό για τα βιβλία και για την πρόσληψη των νέων καθηγητών; Θα υπάρξει μέριμνα για τη σίτιση;

Πάμε παρακάτω σε δύο σημαντικά θέματα. Θα αναφερθώ πρώτα στα θέματα των Πρότυπων Τουριστικών Προορισμών Ολοκληρωμένης Διαχείρισης. Ασαφή και αόριστα τα κριτήρια χαρακτηρισμού ως Πρότυπων Τουριστικών Προορισμών Ολοκληρωμένης Διαχείρισης. Με ποια αντικειμενικά κριτήρια, με ποια ιδιαίτερα φυσικά χαρακτηριστικά και για ποιες ειδικές μορφές τουρισμού; Το ίδιο και η διαδικασία χαρακτηρισμού ως ΠΤ, ΠΟΔ, μια διεύθυνση στρατηγικού σχεδιασμού που δέχεται αιτήσεις από τους Οργανισμούς Τοπικής Αυτοδιοίκησης και τελικά αποφασίζει ο Υπουργός, χωρίς προϋποθέσεις, χωρίς καμμία σχετική επιστημονική έρευνα για τις διεθνείς τουριστικές τάσεις ή για τη ζήτηση στην περιοχή, χωρίς μάλιστα τη συνδρομή του ΕΟΤ, που γνωρίζει την τουριστική ζήτηση μέσω των γραφείων του στο εξωτερικό. Στην πραγματικότητα δεν θα ενταχθούν οι πραγματικοί πρότυποι τουριστικοί προορισμοί, αλλά θα γίνουν πρότυποι υπερώριμοι και με κορεσμένη προοπτική, όπως είναι Μύκονος, Σαντορίνη, Ρόδος, Χαλκιδική, Κρήτη, Αθήνα.

Αλήθεια, ο κ. Θεοχάρης μάς είπε για κάποιες ενέργειες της Κυβέρνησης για τη Σαντορίνη και τη Μύκονο. Θα ήθελα να τον ρωτήσω κάτι, αλλά λείπει αυτή τη στιγμή. Η περίφημη μελέτη φέρουσας ικανότητας της Ελληνικής Εταιρείας Προστασίας Περιβάλλοντος, που κατατέθηκε και στον Πρωθυπουργό, για τη Σαντορίνη τι τύχη έχει από εκεί και πέρα; Πού βρίσκεται; Αιωρείται αυτή η μελέτη; Θα εφαρμοστεί; Θα υλοποιηθεί;

Σε ό,τι αφορά τους Οργανισμούς Διαχείρισης και Προώθησης Προορισμού, δίνετε -λέει- τη δυνατότητα στους πρωτοβάθμιους ΟΤΑ να δημιουργήσουν αυτούς τους οργανισμούς διαχείρισης. Εδώ πάλι ο ΕΟΤ υποβαθμίζεται.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, θα χρειαστώ ένα-δύο λεπτά.

Ο ΕΟΤ θα μπορούσε να γίνει συντονιστής όλων των DMO και να εκπαιδεύει και να καθοδηγεί και τους ΟΤΑ Α΄ βαθμού και Β΄ βαθμού σε κατάρτιση δράσεων προβολής σύμφωνα με τον εκάστοτε εθνικό σχεδιασμό προβολής.

Επειδή ο χρόνος δεν με φτάνει, πάω στην Ανώνυμη Εταιρεία «Ιαματικές Πηγές Ελλάδας». Έχουμε κι εμείς ιαματικές πηγές στις Κυκλάδες, στη Μήλο και στην Κύθνο.

Αγαπητοί κύριοι της Κυβέρνησης και συνάδελφοι, η Νέα Δημοκρατία έχει αλλεργία στις τοπικές κοινωνίες και στην αποκέντρωση, γι’ αυτό ακριβώς δεν ενισχύει τους δήμους. Εδώ οι υπηρεσίες δόμησης, οι πολεοδομίες των δήμων δεν έχουν στα νησιά και στις τουριστικές περιοχές το μίνιμουμ στελεχιακό προσωπικό για να μπορέσουν να προχωρήσουν στα ζητήματα της περιοχής τους.

Είναι δυνατό να λέτε γιατί τόσα χρόνια δεν προχώρησαν οι δήμοι με την αξιοποίηση των ιαματικών πηγών; Βεβαίως δεν τις αξιοποίησαν, διότι το κεντρικό κράτος ουσιαστικά δεν στήριξε την αυτοδιοίκηση Α΄ και Β΄ βαθμού και τώρα έρχεστε να δημιουργήσετε μια ανώνυμη εταιρεία ιαματικών πηγών, η οποία με αδιαφανή κριτήρια θα πάρει τη διαχείριση ενός δημόσιου αγαθού και θα το παραδώσει στα ιδιωτικοοικονομικά συμφέροντα. Αυτή είναι η πολιτική σας και αυτή υπηρετείτε πιστά.

Κλείνοντας, θέλω να πω ότι για τον τουρισμό, όπως και για ολόκληρη την οικονομία, απαιτούνται αλλαγές στο παραγωγικό μοντέλο. Το νέο τουριστικό μοντέλο οφείλει να καλύπτει τρεις στόχους: την ικανοποίηση των καταναλωτών-τουριστών με αξιοπρεπή εισοδήματα και καλές θέσεις εργασίας στους άμεσα εμπλεκόμενους, την ευημερία και ποιότητα ζωής στις τοπικές κοινωνίες και φυσικά πρέπει να εντάσσεται σ’ ένα ήπιο και βιώσιμο αναπτυξιακό μοντέλο που θα σέβεται το φυσικό και ανθρωπογενές περιβάλλον της κάθε περιοχής.

Επειδή εσείς δεν υιοθετείτε αυτές τις πολιτικές και αυτές τις στρατηγικές, πρέπει να υπάρξει μια νέα προοδευτική κυβέρνηση, η οποία θα εντάξει αυτό το τουριστικό μοντέλο σε μια συνολική προοδευτική, δημοκρατική πολιτική.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Συνεχίζουμε με τον κ. Ανδριανό και αμέσως μετά ζήτησε τον λόγο ο κ. Κρίτων Αρσένης, ο οποίος δηλώθηκε από το ΜέΡΑ25 και ως Κοινοβουλευτικός Εκπρόσωπος.

**ΙΩΑΝΝΗΣ ΑΝΔΡΙΑΝΟΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, πριν ξεκινήσω και μπω στο νομοσχέδιο, θα ήθελα να κάνω ένα σχόλιο, μια επισήμανση, στα όσα είπε ο Κοινοβουλευτικός Εκπρόσωπος του ΣΥΡΙΖΑ. Μίλησε λες και δεν έχουν κυβερνήσει, λες και δεν τους ξέρει ο κόσμος. Μίλησε και ρώτησε σχετικά με το τι κάνουμε σε αυτό το πρωτοφανές πραγματικά πρόβλημα της ηλεκτρικής ενέργειας, την κρίση στην ενέργεια, λες και δεν γνωρίζει ότι οι εξωγενείς παράγοντες ευθύνονται γι’ αυτή την ακρίβεια. Η απάντηση στο τι κάνουμε είναι ξεκάθαρη. Στηρίζουμε τα νοικοκυριά, στηρίζουμε τους αγρότες, στηρίζουμε τους επαγγελματίες, με υπευθυνότητα, σοβαρότητα και βεβαίως μέσα στα δημοσιονομικά περιθώρια που έχει η οικονομία μας.

Κυρίες και κύριοι συνάδελφοι, η κεντρική σημασία του τουρισμού στην οικονομική ανάπτυξη και στις προοπτικές της χώρας είναι δεδομένη. Το γεγονός, για παράδειγμα, ότι ο τουρισμός, παρά τις τεράστιες δυσκολίες της πανδημίας, άντεξε και θα συνεισφέρει φέτος στην εθνική οικονομία, όπως καταδεικνύουν τα επίσημα δεδομένα, 10 δισεκατομμύρια ευρώ έσοδα, είναι μια πολύτιμη ανάσα. Βεβαίως πρέπει γι’ αυτό να αναγνωρίσουμε τη συμβολή όλων όσοι κράτησαν τον τουρισμό ζωντανό, από τον Πρωθυπουργό, το αρμόδιο Υπουργείο, πρώην ηγεσία και νυν, τις υπηρεσίες του, τους φορείς της τοπικής αυτοδιοίκησης, μα πάνω από όλα πρωτίστως τους ανθρώπους του τουρισμού, τους επιχειρηματίες, τους εργαζόμενους, όπως επίσης και των συναρμόδιων Υπουργείων για την ουσιαστική στήριξη των τουριστικών επιχειρήσεων και των εργαζομένων στον τουρισμό, που τα τελευταία δύο χρόνια αντιμετωπίζουν πράγματι ασύμμετρα τις βαριές επιπτώσεις της πανδημίας.

Η Κυβέρνηση και προσωπικά ο Πρωθυπουργός, ο Κυριάκος Μητσοτάκης, αποδεικνύει καθημερινά ότι έχει τη βούληση και την αποφασιστικότητα να εμπλουτίζει διαρκώς τη φαρέτρα των μέτρων στήριξης και ενίσχυσης των πληττόμενων κοινωνικών και επαγγελματικών ομάδων, εξαντλώντας με υπευθυνότητα -όπως είπα- κάθε σχετική δημοσιονομική δυνατότητα.

Ταυτόχρονα, όμως, η πανδημική κρίση που αντιμετωπίζουμε σήμερα μας φέρνει όλους ενώπιον της ανάγκης ενός πιο μακροπρόθεσμου προγραμματισμού και της εφαρμογής των θεσμικών μεταρρυθμίσεων που έχει ανάγκη η κοινωνία και η οικονομία μας. Ειδικά σε ό,τι αφορά τον τουρισμό είναι εδώ και χρόνια σαφές ότι χρειάζεται ο εκσυγχρονισμός και ο εμπλουτισμός της στρατηγικής μας για την τουριστική ανάπτυξη, πράγμα που δεν έκανε ο ΣΥΡΙΖΑ στα τεσσεράμισι χρόνια.

Για παράδειγμα, είναι ξεκάθαρο, ιδιαίτερα σε τουριστικές περιοχές όπως τα νησιά μας -και ειδικά για τη Ζάκυνθο, που αναφέρθηκε εκτενώς ο συνάδελφος, ο Διονύσης Ακτύπης και ο Κοινοβουλευτικός μας Εκπρόσωπος, ο κ. Θεοχάρης- αλλά και στην ενδοχώρα, σε περιοχές αυξημένης και ποιοτικής τουριστικής κίνησης, όπως η Αργολίδα, ότι χρειάζεται εντονότερη, συντονισμένη και αποτελεσματική έμφαση στην προσέλκυση ποιοτικού τουρισμού, στη διαφοροποίηση του τουριστικού προϊόντος, στην επέκταση της τουριστικής περιόδου, στην ανάπτυξη εναλλακτικών μορφών τουρισμού, στη στενότερη διασύνδεση του τουρισμού με τα υπόλοιπα παραγωγικά πλεονεκτήματα κάθε περιοχής. Επίσης σαφής είναι και η ανάγκη για τη διαρκή ενίσχυση της τουριστικής εκπαίδευσης και κατάρτισης.

Και εδώ θέλω να ευχαριστήσω με την ευκαιρία αυτή την Υφυπουργό, την κ. Ζαχαράκη, για την ενεργοποίηση τεσσάρων προγραμμάτων μετεκπαίδευσης του Υπουργείου Τουρισμού φέτος στην Αργολίδα, στην Ερμιόνη και το Ναύπλιο, που θα διεξαχθούν υπό την εποπτεία του ΙΕΚ Πελοποννήσου με έδρα το Άργος και αφορούν εκατό σπουδαστές. Φυσικά θέλω με την ευκαιρία αυτή να ευχαριστήσω ιδιαίτερα τον Υπουργό, τον Βασίλη Κικίλια, καθώς και τη Γενική Γραμματέα, τη Βίκυ Λοΐζου για το σημαντικότατο βήμα της υπογραφής της σύμβασης παραχώρησης της χρήσης και εκμετάλλευσης της χερσαίας και θαλάσσιας ζώνης του τουριστικού λιμένα - μαρίνας Ναυπλίου από το Υπουργείο Τουρισμού στο Δημοτικό Λιμενικό Ταμείο, ένα έργο πνοής για ολόκληρη την ευρύτερη περιοχή, με διακόσιες δέκα θέσεις ελλιμενισμού, που θα δημιουργήσει πολλές νέες θέσεις εργασίας και θα αναβαθμίσει ακόμη περισσότερο τις τουριστικές υποδομές του Ναυπλίου, της Αργολίδας και ευρύτερα της Νοτιοανατολικής Ελλάδας.

Έχει, λοιπόν, ιδιαίτερη σημασία η εισαγωγή με αυτό το νομοσχέδιο νέων θεσμών, όπως οι Οργανισμοί Διαχείρισης και Προώθησης Προορισμού, οι Πρότυποι Τουριστικοί Προορισμοί Ολοκληρωμένης Διαχείρισης και τα Παρατηρητήρια Βιώσιμης Τουριστικής Ανάπτυξης. Πρόκειται για μεταρρυθμίσεις που ενισχύουν τη δυνατότητα προγραμματισμού και εφαρμογής ολοκληρωμένων δράσεων τουριστικής ανάπτυξης, με την ουσιαστική συμμετοχή των τοπικών κοινοτήτων, και ενθαρρύνουν ενεργά την ανάπτυξη συνεργειών και τη δυναμική διαχείριση των επιμέρους τοπικών τουριστικών και ευρύτερα παραγωγικών ταυτοτήτων.

Άλλωστε, για την αποτελεσματικότερη πλέον, υπεύθυνη και βιώσιμη διαχείριση του τεράστιου αναπτυξιακού δυναμικού του τόπου μας χρειάζεται ένα τέτοιο πλαίσιο, που συνθέτει με τρόπο αρμονικό τον κεντρικό συντονισμό με την τοπική γνώση των αναγκών και των προτεραιοτήτων, τα ισχυρά σημεία της δημόσιας δράσης και της ιδιωτικής πρωτοβουλίας, το ενδιαφέρον για άμεσα αποτελέσματα με την έγνοια για τη βιωσιμότητα και τη διαγενεακή δικαιοσύνη. Επίσης ξεχωριστή σημασία έχει -ιδιαίτερα για περιοχές όπως η Αργολίδα, με τη βαριά πολιτιστική κληρονομιά που συνδυάζει την τουριστική δραστηριότητα με την παραγωγή ποιοτικών προϊόντων- η θεσμική ενίσχυση των επισκέψιμων εγκαταστάσεων, όπως τα ελαιοτριβεία και τα τυροκομεία, ώστε να συνδεθεί η πρωτογενής παραγωγή, η μεταποίηση και η τυποποίηση με τον τουρισμό και να ενισχυθεί ουσιαστικά η ιδιαίτερη ταυτότητα της εκάστοτε περιοχής. Γιατί είναι βέβαιο ότι ένας τουρίστας που θα γνωρίσει τον τρόπο παραγωγής των ποιοτικών μας προϊόντων και θα έχει την ευκαιρία να τα δοκιμάσει εκεί όπου αυτά δημιουργούνται θα τα αναζητήσει και όταν επιστρέψει στον τόπο του, αλλά και θα τα διαφημίσει αποτελεσματικά στους δικούς του ανθρώπους. Αρκεί άλλωστε να δούμε πόση δύναμη έχει πλέον αυτή η πρωτογενής και αβίαστη διαφήμιση από τα διάφορα μέσα κοινωνικής δικτύωσης.

Κυρίες και κύριοι συνάδελφοι, η Ελλάδα ανήκει στις παγκόσμιες μεγάλες δυνάμεις του τουρισμού. Η πανδημία δοκίμασε και συνεχίζει να δοκιμάζει τις αντοχές μας, αλλά ταυτόχρονα είναι και μια ευκαιρία ώστε να εφαρμόσουμε το σχέδιο, τις πολιτικές και τα επιμέρους μέτρα, ώστε η επόμενη μέρα να μας βρει έτοιμους, με αναβαθμισμένα προϊόντα και υπηρεσίες προς τους επισκέπτες από την Ελλάδα και ολόκληρο τον κόσμο. Σε αυτή, λοιπόν, την τεράστια συλλογική προσπάθεια το κράτος οφείλει να συμβάλλει με τον διαρκή εκσυγχρονισμό και εμπλουτισμό του θεσμικού πλαισίου, με τη διασφάλιση της αρμονικής διασύνδεσης των δημιουργικών δυνάμεων της χώρας, με το άνοιγμα νέων ευκαιριών και δυνατοτήτων, με την παροχή ποιοτικής εκπαίδευσης και κατάρτισης, με τον μακροπρόθεσμο σχεδιασμό, που συνδυάζει τους στόχους της ανάπτυξης και της βιωσιμότητας.

Το νομοσχέδιο που συζητάμε σήμερα είναι ένα ουσιαστικό θετικό βήμα προς την κατεύθυνση αυτή. Είναι ένα βήμα που αποδεικνύει τη συλλογική μας βούληση η Ελλάδα να συνεχίσει να βρίσκεται στην πρωτοπορία του παγκόσμιου τουρισμού με πολιτικές και προϊόντα που σέβονται τον επισκέπτη, δημιουργούν μεγάλη προστιθέμενη αξία για ολόκληρη τη χώρα και τις τοπικές κοινωνίες και σέβονται την ιστορία, τον πολιτισμό και το φυσικό περιβάλλον της πατρίδας μας, τον ανεκτίμητο αυτόν πλούτο που παραλάβαμε από τις γενιές τού χθες και οφείλουμε να παραδώσουμε ακόμα μεγαλύτερο στις γενιές τού αύριο.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ζητήσει ο Κοινοβουλευτικός Εκπρόσωπος από το ΜέΡΑ25 κ. Κρίτων Αρσένης.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ.

Βουλευτές. Από την πλευρά των Υπουργών δεν υπάρχει κάποιος. Δεν πειράζει. Τους αφορά όμως κι είμαι σίγουρος ότι θα απαντήσουν.

Καταλαβαίνω ότι είναι λίγο προσωπική υπόθεση αυτή για τον κ. Θεοχάρη. Ενώ δεν απαντάει η πολιτική ηγεσία για το θέμα του ναυαγίου, βλέπουμε ότι απαντάει ο κ. Θεοχάρης ως Κοινοβουλευτικός Εκπρόσωπος τώρα. Απαντά, δηλαδή, η παλιά πολιτική ηγεσία. Έχει πολύ ενδιαφέρον.

Βέβαια, το πιο ενδιαφέρον ήρθε από την ομιλία του κ. Ακτύπη. Μας είπε ο κ. Ακτύπης για σκιές στην αγοραπωλησία. Θα ήθελα να ρωτήσω τον κ. Ακτύπη πού τις εντοπίζει. Αλλά θα ήθελα να ρωτήσω και την Κυβέρνηση. Τις βλέπει αυτές τις σκιές; Κύριε Θεοχάρη, εσείς τις βλέπετε αυτές τις σκιές που βλέπει ο κ. Ακτύπης ως Βουλευτής Ζακύνθου; Βλέπετε, κύριε Κικίλια, τις σκιές που βλέπει ο κ. Ακτύπης; Κυρία Ζαχαράκη, έχετε επισκεφθεί το νησί γι’ αυτό το ζήτημα. Βλέπετε τις σκιές που βλέπει ο κ. Ακτύπης; Τι εννοεί ο Βουλευτής σας για σκιές;

Ο κ. Θεοχάρης έφερε διάφορα έγγραφα για να υποστηρίξει την αναγκαιότητα, για το πώς έχει διαλυθεί το ναυάγιο, για το πώς πρέπει να γίνουν όλα αυτά, για το ότι υπάρχει συναίνεση στην τοπική κοινωνία. Αλήθεια, κύριε Θεοχάρη, κύριε Κικίλια, επειδή υπάρχει συναίνεση, θελήσατε να αποφύγετε την ακρόαση φορέων; Γιατί, αν είχατε συναίνεση στην τοπική κοινωνία, φαντάζομαι ότι θα θέλατε να κάνετε ακρόαση με τους φορείς. Όλο αυτό το θέατρο, του βάζω την τροπολογία, βάζω τη διάταξη στο νομοσχέδιο, περνάει τη διαβούλευση, φτάνει στη Βουλή, χωρίς το άρθρο για το «Ναυάγιο Α.Ε.» και μετά, αφού περάσει τον σκόπελο της ακρόασης, ξαφνικά εμφανίζεται βράδυ στην Ολομέλεια, το κάνατε επειδή έχετε τοπική συναίνεση; Ή επειδή φοβηθήκατε ότι θα έρθουν εδώ οι κάτοικοι, ο δήμαρχος και ο μητροπολίτης;

Κάποια όμως από τα ονόματα που αναφέρατε, κύριε Θεοχάρη, μου φάνηκαν να είναι τα ίδια που εμπλέκονται στην αγοραπωλησία των ορεινών της Ζακύνθου και συμπεριλαμβάνονται στο βούλευμα για ποινικές παραβάσεις. Θα ήθελα να μου το επιβεβαιώσετε, αν μπορείτε. Αν είναι απλή συνωνυμία, δηλαδή. Ο κ. Ακτύπης βέβαια άφησε και σκιές για αποφάσεις και στελέχη του ΣΥΡΙΖΑ που είναι υπέρ της επένδυσης του εμίρη και τη στάση του ΣΥΡΙΖΑ όταν ήταν κυβέρνηση. Ζητάμε να απαντήσει ο ΣΥΡΙΖΑ σ’ αυτά που είπε ο κ. Ακτύπης,, για να μάθουμε κι εμείς περισσότερα. Και προφανώς εφόσον δεν ισχύουν, να τα καταρρίψει. Αλλά το να μείνουν αναπάντητα αφήνει μια βαριά σκιά.

Το μεγάλο ερώτημα σ’ αυτή την Αίθουσα είναι το εξής. Έχουμε διακόσιες οικογένειες, οκτακόσιους πολίτες, πάνω από οκτακόσια συμβόλαια ιδιοκτησίας. Βουλεύτριες, Βουλευτές, αυτό συνέβη τώρα στα ορεινά της Ζακύνθου. Αύριο μπορεί να συμβεί στις Σέρρες. Μπορεί να συμβεί στις δικές σας περιοχές, στα Δωδεκάνησα. Μπορεί να συμβεί στην Ήπειρο, στην Κρήτη, στην Πελοπόννησο, στη Στερεά, στη Θράκη, οπουδήποτε. Τι θα γίνει; Αυτοί οι άνθρωποι μια μέρα ξύπνησαν και οι πατρογονικές τους γαίες δεν τους ανήκαν. Μπορείτε να το φανταστείτε αυτό; Τέσσερα χωριά. Πήγαν στο χωράφι τους και τους είπαν «δεν είναι δικό σας πια». Γιατί; Το πούλησαν; Όχι. Το πούλησε κάποιος άλλος γι’ αυτούς. Αυτό το θέμα θα το συζητήσουμε; Αυτοί οι άνθρωποι πρέπει να πάνε στα δικαστήρια και να διεκδικήσουν ξανά ένα-ένα τα συμβόλαιά τους. Θα φέρουμε αυτό το θέμα στη Βουλή; Εμείς το φέρνουμε. Ενδιαφέρεστε τα υπόλοιπα κόμματα; Ενδιαφέρεται η Κυβέρνηση; Για μας είναι κεντρικό ζήτημα.

Τελικά, δηλαδή, αυτό που φέρνουμε εδώ με την τροπολογία για το «Ναυάγιο Α.Ε.» είναι σαν να ξαναφέρνουμε το ερώτημα αν η Κυβέρνηση στηρίζει ή όχι την επένδυση του δήθεν Εμίρη του Κατάρ. Τη στηρίζετε; Ναι ή όχι; Θα μας απαντήσετε; Υπάρχει πλέον βούλευμα που ζητάει ποινική δίωξη των εμπλεκόμενων. Εσείς συνεχίζετε να τη στηρίζετε, ναι ή όχι; Ο κ. Γεωργιάδης τοποθετήθηκε σε επίκαιρη ερώτησή μου. Είπε «δεν μ ενδιαφέρει, δεν ασχολούμαι άλλο, ας κάνουν ό,τι θέλουν οι κάτοικοι της Ζακύνθου». Εσείς επίσημα, ο Υπουργός Τουρισμού, οι υπόλοιποι, τη στηρίζετε; Ναι ή όχι; Η επίσημη θέση της Κυβέρνησης ποια είναι; Στηρίζετε την επένδυση του δήθεν Εμίρη του Κατάρ ή όχι;

Να θυμίσουμε λίγο τι αφορά η συγκεκριμένη τροπολογία. Αφορά, μας λέει η Κυβέρνηση, τη διάσωση του βυθισμένου ναυαγίου στην ομώνυμη πλέον παραλία της Ζακύνθου. Πόσο κοστίζει αλήθεια αυτή η διάσωση; Θα περάσετε με μίνιο το καράβι; Θα κάνετε κάποια ειδική κατασκευή; Ποιο είναι το κόστος; Θα μας πείτε; Θέλετε να κάνετε ολόκληρη ανώνυμη εταιρεία. Φαντάζομαι να έχετε υπολογίσει το κόστος. Δεν μπορώ να φανταστώ ότι δεν έχετε υπολογίσει το κόστος. Θα κάνετε εταιρεία για να κάνει ένα έργο το κόστος του οποίου δεν έχετε υπολογίσει; Θα μας πείτε πόσο είναι;

Επίσης, μας λέτε ότι φοβάστε μην πέσει άλλος άνθρωπος. Είχαμε ένα τραγικό γεγονός το 2017. Έχασε τη ζωή της μια γυναίκα. Στις εφημερίδες υπήρχαν πολλά σενάρια για τις συνθήκες κάτω απ’ τις οποίες έχασε τη ζωή της. Σε κάθε περίπτωση έχασε τη ζωή της μια γυναίκα. Τελεία. Έχουμε αυτή τη στιγμή, μόνο φέτος, δεκαεφτά ανθρώπους που έχασαν τη ζωή τους από πνιγμό στις παραλίες της Ζακύνθου. Αν υπολογίσουμε από το 2017 ως σήμερα, εξήντα φορές περισσότεροι άνθρωποι έχασαν τη ζωή τους στις παραλίες της Ζακύνθου από πνιγμό. Θέλετε να μας πείτε γιατί αυτό για σας δεν είναι πρόβλημα και κινητοποιείστε μόνο στην περίπτωση του ενός ανθρώπου; Καλώς να κινητοποιείστε σε κάθε άνθρωπο. Αλλά γιατί δεν κινητοποιείστε σε άλλες εξήντα περιπτώσεις;

Αμφισβητούμε τα κίνητρά σας, κύριε Υπουργέ, και εκ μέρους της Κυβέρνησης που εκπροσωπείτε. Τα κίνητρά σας αμφισβητούμε. Και τα αμφισβητούν και αγωνιούν κι αυτοί οι πολίτες, οι διακόσιες οικογένειες. Και τα αμφισβητούν τα κίνητρά σας, γιατί δεν βγάζουν νόημα. Δεν βγάζει νόημα η αδράνειά σας σε τόσους θανάτους, ενώ ξαφνικά κινητοποιείστε για έναν. Καλά κάνετε και κινητοποιείστε. Για τους υπόλοιπους; Δεν βγάζει νόημα ότι βάζετε μπροστά τη διάσωση του ναυαγίου.

Μας λέτε ότι έχει κλείσει ο προορισμός. Ξέρουμε όλοι ότι ο κόσμος πήγε. Σας κατέθεσα και φωτογραφίες. Ο κόσμος πηγαίνει. Μας λέτε ότι δεν υπάρχει ασφάλεια. Υπάρχει ένα τοιχίο εκατόν είκοσι μέτρων, που έγινε το 1999. Θα γίνουν έξτρα μέτρα ασφάλειας; Να γίνουν έξτρα μέτρα ασφάλειας. Χρειάζεστε Α.Ε. την οποία φέρνατε; Χρειάζεται τώρα μια ειδική διαχείριση και επιτροπή η οποία θα αναλάβει τη διαχείριση; Τι σημαίνει «αναλαμβάνω τη διαχείριση;». Μας λέτε σε τόσα νομοσχέδια ότι βέλτιστη διαχείριση για σας είναι να δοθεί στους ιδιώτες. Αυτό θα γίνει κι εδώ; Θα γίνει ΣΔΙΤ ή ό,τι θα αποφασίσει η επιτροπή, όπως λέτε συνήθως;

Επίσης, για τα ιαματικά μάς λέτε ότι, αν σε έξι μήνες δεν ξεκινήσουν τις διαδικασίες αξιοποίησης των ιαματικών πηγών οι δήμοι, θα τα πάρετε εσείς. Θα τα πάρει αυτή η Α.Ε.. Θέλω να καταλάβω. Αυτή η Α.Ε., επίσης, θα εγκρίνει οικονομοτεχνικές μελέτες των δήμων. Μια ανώνυμα εταιρεία θα εγκρίνει τις οικονομοτεχνικές μελέτες των δήμων και θα τις απορρίπτει αν θέλει, όταν δεν ανήκει ο πόρος σ’ αυτή και δεν έχει τα στοιχεία γι’ αυτόν τον πόρο. Πώς γίνεται μια ανώνυμη εταιρεία να ελέγχει το δημόσιο; Θα μας το εξηγήσετε; Τα 28,5 εκατομμύρια ευρώ από το Ταμείο Ανάκαμψης θα τα πάρουν οι δήμοι ή θα πάνε αποκλειστικά στις «Ιαματικές Πηγές Α.Ε.»;

Οι επτά πολύ σημαντικές πηγές της ΕΤΑΔ ΤΑΙΠΕΔ θα πάνε κι αυτές στις «Ιαματικές Πηγές Α.Ε.» ή δεν χρειάζεται επειδή είναι στο ΤΑΙΠΕΔ; Μόνο τις περιουσίες των δήμων θα συγκεντρώσετε; Επαναλαμβάνω τις ερωτήσεις γιατί δεν απαντάει κανένας. Όπως και στην ακρόαση φορέων, δεν απαντάτε ποτέ για τίποτα. Θα μας απαντήσετε σε αυτά τα ερωτήματα; Οι πηγές που έχει το ΤΑΙΠΕΔ στα χέρια του, θα πάνε στα ιαματικά ή θα μείνουν στο ΤΑΙΠΕΔ; Θα μας απαντήσετε;

Εμείς σας καλούμε να αφήσετε τις πηγές στον τόπο τους, στη διαχείριση των δήμων, να τους ενισχύσετε στο επίπεδο της τεχνικής επάρκειας, στο επίπεδο της χρηματοδότησης και να μπορέσουν να κάνουν το έργο τους. Εσείς αυτό που κάνετε είναι ότι παίρνετε τους τόκους και έναν μετά τον άλλο παίρνετε κάθε πόρο που έχουν για την ανάπτυξη και τελικά δεν τους αφήνετε τίποτα.

Και βέβαια, για τους ξεναγούς είναι ευτράπελα αυτά που περιλαμβάνετε, περί κοσμιότητας και ευπρέπειας των ξεναγών. Ειλικρινά ποιος θα ελέγξει αυτή την κοσμιότητα και την ευπρέπεια; Επιστρέφουμε στην εποχή του τεντιμποϊσμού και των μίνι; Είναι αδιανόητο αυτό, τουλάχιστον διαγράψτε το.

Και το άρθρο για το πώς θα ελέγχει η «Ιαματικές Πηγές Α.Ε.» τις οικονομοτεχνικές των δήμων, είναι το άρθρο 3 παράγραφος 2θ, σε περίπτωση που αποφασίσετε να το διαγράψετε.

Σας καλούμε να αποσύρετε τις διατάξεις που περιλαμβάνονται σε αυτό το νομοσχέδιο. Κυριολεκτικά δεν ξέρω ποιες να ονοματίσω. Στην ουσία όλες χρειάζονται απόσυρση: για το ναυάγιο και αυτή τη νέα τροπολογία, τη νυχτερινή, για τα ιαματικά και το πώς τα παίρνετε από τις τοπικές κοινωνίες, για τις φωτογραφικές διατάξεις για τα μεγάλα ξενοδοχεία, για τους ξεναγούς, για το λιμάνι του Ηρακλείου, για να ωφελείστε στις Γούβες και επίσης, επιτέλους αποχωροθετείστε και το λιμάνι, τον τουριστικό λιμένα στο Λουτράκι, που περιλαμβάνει και τα σημαντικά αρχαία, τον Δίολκο.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστώ.

Θέλετε να κάνετε κάποια μικρή παρέμβαση οι εισηγητές;

Όχι. Καταγράφεται.

Κύριε Υπουργέ, εσείς;

**ΒΑΣΙΛΕΙΟΣ ΚΙΚΙΛΙΑΣ (Υπουργός Τουρισμού):** Θα κλείσω, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Δεν έχετε μιλήσει, κύριε Υπουργέ, σωστά.

**ΒΑΣΙΛΕΙΟΣ ΚΙΚΙΛΙΑΣ (Υπουργός Τουρισμού):** Όχι, δεν έχω μιλήσει.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο κ. Ζαχαριάδης από τον ΣΥΡΙΖΑ.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Κύριε Πρόεδρε, θα κάνω μια μικρή αναφορά εκτός ύλης, γιατί είδα τον κ. Κικίλια. Θυμήθηκα που συζητάγαμε τον Απρίλιο του 2020, με την προηγούμενή του ιδιότητα, σε αυτή την Αίθουσα και νομίζω ότι από τότε πέρασε αρκετός καιρός. Αν όμως πρέπει να κρατήσουμε ένα πράγμα αυτά τα δύο χρόνια της πανδημίας, είναι μεταξύ άλλων και η ιστορία της επιδημιολογικής επιτήρησης.

Εμείς από τότε που βγήκαν τα rapid test, τα μοριακά τεστ, λέγαμε επιδημιολογική επιτήρηση δωρεάν για όλους, εμβολιασμένους και ανεμβολίαστους, για να μπορέσει να ελεγχθεί η πανδημία. Τι δεν μας είπαν! Ότι κλείνουμε το μάτι στους ανεμβολίαστους, ότι θέλουμε οι εμβολιασμένοι να πληρώσουν αυτά που θα έπρεπε να πληρώνουν οι ανεμβολίαστοι. Αποτέλεσμα: και με την αρνητική εξέλιξη των μεταλλάξεων και της «Δέλτα» και της «Όμικρον» τώρα συστήνετε σε όλους να κάνουν τεστ και να τα πληρώνουν. Και πραγματικά αναρωτιέμαι, διότι πρέπει να αναζητείται η κοινή λογική: Γιατί αντί να κάνετε πέντε δισεκατομμύρια απευθείας αναθέσεις, λίστα Πέτσα και άλλες ιστορίες, δεν δίνετε τη δυνατότητα για δωρεάν rapid test σε όλους και όπου χρειάζεται μοριακό, μοριακό, για να γίνει επιδημιολογική επιτήρηση; Δηλαδή το κάνουν ένα σωρό χώρες στην Ευρώπη.

Τώρα, να έρθω και στην ύλη του νομοσχεδίου. Το ναυάγιο της Ζακύνθου τον Ιούνιο το φέρατε σαν άρθρο. Τώρα, το φέρνετε ως τροπολογία. Είναι γνωστό το κολπάκι. Δεν θέλατε να πάει στην Επιστημονική Επιτροπή της Βουλής, δεν θέλατε να μπει στις επιτροπές, γιατί στη δεύτερη ανάγνωση έρχονται οι φορείς, δεν θέλατε να μπει στη δημόσια διαβούλευση.

Είπε σωστά ο κ. Σκανδαλίδης. ότι τα χρόνια της αθωότητας έχουν παρέλθει για όλους. Αυτή είναι μια πονηρή νομοθέτηση, είναι μια πρόχειρη νομοθέτηση, είναι μια απαράδεκτη νομοθέτηση.

Τι δείχνει αυτό το νομοσχέδιο; Αποπνέει έναν απίστευτο συγκεντρωτισμό. Σε όλη την Ευρώπη αποκεντρώνουν πόρους, αποκεντρώνουν αρμοδιότητες, δίνουν αρμοδιότητες στην αυτοδιοίκηση, δίνουν εργαλεία, πιστεύουν πραγματικά στην αρχή της εγγύτητας και της επικουρικότητας. Εδώ αυτά όλοι τα εξαγγέλλουν, όλοι τα λένε, πάνε σε συναντήσεις με την ΚΕΔΕ, πάνε στα συνέδρια, τα λένε, όταν έρχεται η ώρα της νομοθέτησης γίνονται τα αντίστροφα. Διότι, η αυτοδιοίκηση στην Ευρώπη μπορεί, στην Ελλάδα μονίμως οι κυβερνώντες λένε ότι δεν μπορεί. Και αυτός είναι ένας θεσμικός και οικονομικός ακρωτηριασμός της τοπικής αυτοδιοίκησης στη χώρα μας και είναι και αναπτυξιακός και είναι δύναμη αναπτυξιακής ανάσχεσης. Βάζει φρένο στην ανάπτυξη αυτός ο συγκεντρωτισμός.

Τώρα το γεγονός ότι έχουμε τόσα πολλά πισωγυρίσματα μαρτυρά έναν απίστευτο ερασιτεχνισμό στη διαδικασία κατάθεσης του νομοσχεδίου. Και φαίνεται ότι δεν υπάρχει συγκεκριμένη στρατηγική για το τουριστικό προϊόν αλλά παλινδρομείτε.

Έχουμε ένα νομοσχέδιο που επιλύει κάποια διαδικαστικά ζητήματα και τακτοποιεί κάποιες ατέλειες προηγούμενων νόμων. Δεν ανταποκρίνεται όμως στις ανάγκες του κόσμου του τουρισμού, που περιμένει παρεμβάσεις που θα είναι ικανές να τοποθετήσουν εκ νέου τον ελληνικό τουρισμό ψηλά σε σχέση με τον αυξανόμενο ανταγωνισμό τής μετά-COVID εποχής διεθνώς. Δηλαδή δεν δίνει λύση στα προβλήματα επιβίωσης των εργαζομένων, των μικρομεσαίων τουριστικών επιχειρήσεων. Δεν υλοποιεί τις δεσμεύσεις της δικής σας Κυβέρνησης για χωροταξικό του τουρισμού, αναβάθμιση της τουριστικής εκπαίδευσης ή έστω θεσμοθέτηση εναλλακτικών μορφών τουρισμού.

Εισάγει δύο βασικές ρυθμίσεις για τους Οργανισμούς Διαχείρισης και Προβολής Προορισμών και τις ιαματικές πηγές. Ο τρόπος που νομοθετείται η σύσταση στον Οργανισμό Διαχείρισης και Προβολής Προορισμών, καθώς και η σύσταση της εταιρείας «Ιαματικές Πηγές Α.Ε.» δείχνει την πολιτική της Κυβέρνησης η οποία προσπαθεί να ελέγχει τις χρηματοδοτήσεις μέσα από αναπτυξιακές εταιρείες και ανώνυμες εταιρείες, παρακάμπτοντας τον δημοσιονομικό έλεγχο και την τοπική αυτοδιοίκηση, συγκεντρώνοντας τον έλεγχο μόνο σε κεντρικό επίπεδο.

Με τον τρόπο που η Κυβέρνηση στήνει τους Οργανισμούς Διαχείρισης και Προβολής Προορισμών δημιουργεί δομές μέσω των αναπτυξιακών, χωρίς τεχνογνωσία και στελέχωση που ο μόνος ρόλος που θα έχουν να επιτελούν είναι ο έλεγχος των χρηματοδοτήσεων πιθανόν και με αδιαφανείς διαδικασίες.

Στην ουσία δημιουργεί μικρά μαγαζιά χωρίς έλεγχο. Εξαναγκάζει τις περιφέρειες να δώσουν έργο που εκτελούν έμπειρες υπηρεσίες με αποτελεσματικότητα και διέπονται από δημοσιονομικό σύστημα ελέγχου στις αναπτυξιακές. Ανοίγει επί της ουσίας ένα μεγάλο παράθυρο εμπλοκής συγκεκριμένων οικονομικών συμφερόντων στη διαχείριση και προβολή των τουριστικών προορισμών. Παίρνει την αρμοδιότητα του σχεδιασμού που αποτελεί μια κατ’ εξοχήν υψηλής σπουδαιότητας πολιτική διαδικασία από τα εκλεγμένα όργανα των ΟΤΑ και την παραδίδει σε αναπτυξιακές χωρίς καν τον έλεγχο των δημοτικών ή περιφερειακών συμβουλίων. Ένα διοικητικό συμβούλιο μιας αναπτυξιακής και όχι ένα δημοτικό συμβούλιο ή ένα περιφερειακό, η σύμπραξη αυτών θα μπορεί να αποφασίζει για έναν προορισμό. Εδώ εγείρονται ζητήματα δημοκρατίας, ελέγχου και διαχείρισης δημοσίου χρήματος. Είναι δυνατόν τώρα στη Ρόδο ή στη Μύκονο να μη ζητάτε η γνώμη της περιφέρειας ή των δημοτικών συμβουλίων; Γιατί το κάνετε αυτό το πράγμα; Δηλαδή ποιος ο πραγματικός ρόλος μετά των ΟΤΑ;

Τώρα για τις «Ιαματικές Πηγές Ελλάδας Α.Ε.», ιδρύετε αυτή την ανώνυμη εταιρεία και παραχωρείτε τους εθνικούς πόρους σε μια ανώνυμη εταιρεία που κι αυτό έχει ζητήματα συνταγματικότητας. Είχαμε αντιδράσει έντονα στις αρχικές προβλέψεις του νομοσχεδίου, με το οποίο επιχειρήθηκε βίαια η υφαρπαγή της περιουσίας των δήμων. Και ναι μεν έγιναν κάποιες βελτιώσεις στο υπό ψήφιση νομοσχέδιο, όσον αφορά τη μη υποχρεωτικότητα της παράδοσης της δημόσιας περιουσίας στην ανώνυμη εταιρεία και μπήκαν κάποιες δικλίδες όπως την απόφαση να λαμβάνουν τα δημοτικά συμβούλια, αλλά και με αυτή τη ρύθμιση ο πυρήνας του νομοσχεδίου και τελικά η στόχευση παραμένει ίδια.

Δημιουργεί άλλη μια ανώνυμη εταιρεία στην οποία δίνει όλες τις δυνατότητες που τις αποστερεί από τους δήμους, δίνει χρόνο στους δήμους να αποφασίσουν τι θα κάνουν με τις πηγές, όμως, δίχως να τους παρέχει τα κατάλληλα νομοθετικά και χρηματοδοτικά εργαλεία και οδηγούνται νομοτελειακά στην αγκαλιά της ανώνυμης εταιρείας.

Η ίδια η νομική μορφή της ανώνυμης εταιρείας δίνει την απόλυτη διαχείριση ενός δημόσιου αγαθού, των ιαματικών πόρων, με απολύτως αδιαφανή ιδιωτικοοικονομικά κριτήρια, παρακάμπτοντας έτσι πάλι τους κανόνες της χρηστής δημοσιονομικής διαχείρισης προς ικανοποίηση και πάλι συγκεκριμένων οικονομικών συμφερόντων.

Κύριε Υπουργέ, δεν πάει έτσι η ιστορία ούτε με την τοπική αυτοδιοίκηση, ούτε με την κεντρική διοίκηση, ούτε για τις σχέσεις μεταξύ τους. Δεν ξέρω πού τα έχετε δει αυτά τα μοντέλα. Στην Ευρώπη δεν υπάρχουν πουθενά. Είναι δική σας ανακάλυψη. Είναι κακή νομοθέτηση. Και όλα αυτά θα πρέπει να αναπροσαρμοστούν την επόμενη μέρα μιας άλλης προοδευτικής διακυβέρνησης στο ευρωπαϊκό μοντέλο με ισχυρό ρόλο της αυτοδιοίκησης, με ισχυρό αναπτυξιακό στόχο, με ισχυρή εμπλοκή των τοπικών κοινωνιών.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε και για την τήρηση του χρόνου, κύριε Ζαχαριάδη.

Τον λόγο έχει τώρα ο κ. Ξενοφών Μπαραλιάκος από τη Νέα Δημοκρατία. Θα ακολουθήσουν ο κ. Μπαρτζώκας, ο κ. Τόλκας και ο κ. Μαραβέγιας.

**ΞΕΝΟΦΩΝ (ΦΩΝΤΑΣ) ΜΠΑΡΑΛΙΑΚΟΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, το Υπουργείο Τουρισμού φέρνει σήμερα προς ψήφιση στην Ολομέλεια ένα ακόμα νομοσχέδιο με θετικό αναπτυξιακό πρόσημο για τη χώρα μας που αφορά την οργάνωση και την ενίσχυση του τουριστικού μας προϊόντος, εκ των θεμελίων λίθων της ελληνικής οικονομίας.

Συνεχίζουμε να δίνουμε σάρκα και οστά στις προγραμματικές θέσεις της Νέας Δημοκρατίας και πιο συγκεκριμένα στο να φέρουμε την Ελλάδα στην κορυφή των παγκόσμιων τουριστικών προορισμών.

Κυρίες και κύριοι συνάδελφοι, με το υπό συζήτηση σχέδιο νόμου εισάγονται δύο αλληλένδετες οργανωτικές δομές: Η διυπουργική Επιτροπή Σχεδιασμού και Ανάπτυξης Πρότυπων Τουριστικών Προορισμών Ολοκληρωμένης Διαχείρισης και το Τοπικό και Περιφερειακό Παρατηρητήριο Βιώσιμης Τουριστικής Ανάπτυξης. Παράλληλα, δίνεται η αρμοδιότητα στους Οργανισμούς Τοπικής Αυτοδιοίκησης για τη διαχείριση και την προώθηση των τουριστικών προορισμών, ενώ προβλέπεται και η διαδικασία προκειμένου να ενταχθεί στην παραπάνω κατηγορία μια περιοχή με αίτηση χαρακτηρισμού που κατατίθεται στη Διεύθυνση Στρατηγικού Σχεδιασμού του Υπουργείου Τουρισμού.

Ως πρότυποι τουριστικοί προορισμοί ολοκληρωμένης διαχείρισης ορίζονται οι περιοχές οι οποίες, λόγω της συμβολής τους στην ενίσχυση της τουριστικής εικόνας της χώρας, υφίστανται την ανάγκη ιδιαίτερης διαχείρισης. Ο χαρακτηρισμός μιας περιοχής ως τέτοιας βασίζεται κυρίως σε κριτήρια όπως τα ιδιαίτερα φυσικά χαρακτηριστικά της περιοχής, το φυσικό και γεωμορφολογικό περιβάλλον, τη δυνατότητα ανάπτυξης ειδικών μορφών τουρισμού, το βάθος επάρκειας και το επίπεδο προσβασιμότητας σε άτομα με αναπηρία και μειωμένη κινητικότητα σε αυτές τις τουριστικές υποδομές. Ακόμη, σημαντικοί παράγοντες αποτελούν η αρτιότητα του οδικού δικτύου, η γειτνίαση με λιμένες και αεροδρόμια, ο λόγος της συνολικής δυναμικότητας του προορισμού σε κλίνες προς τον μόνιμο πληθυσμό στα γεωγραφικά όρια του προορισμού, η μέση ετήσια πληρότητα των τουριστικών καταλυμάτων του προορισμού, καθώς και το εύρος της τουριστικής περιόδου.

Σε ό,τι αφορά τη δεύτερη δομή που εισάγεται, κάθε οργανισμός διαχείρισης και προώθησης προορισμού έχει τη δυνατότητα σύστασης τοπικού ή περιφερειακού παρατηρητηρίου βιώσιμης τουριστικής ανάπτυξης σύμφωνα με το πρότυπο του αντίστοιχου του Υπουργείου Τουρισμού.

Σκοπός των παρατηρητηρίων είναι η μελέτη της τουριστικής αγοράς προκειμένου να εξαχθούν συγκεκριμένα πορίσματα τα οποία θα οδηγήσουν σε προτάσεις για στοχευμένα μέτρα αναπτυξιακού χαρακτήρα στην περιφέρεια για την οποία κάθε παρατηρητήριο είναι υπεύθυνο. Δίνει τη δυνατότητα έτσι να αναδειχτούν όλες οι θεματικές ενότητες του εγχώριου τουριστικού προϊόντος.

Οι οργανισμοί διαχείρισης και προώθησης υπηρεσιών που ιδρύονται, οι ευρέως γνωστοί ως DMO, οργανωτικά και χρηματοδοτικά έχουν τη μορφή σύμπραξης του δημοσίου με τον ιδιωτικό τομέα. Το νομοσχέδιο ανοίγει, μέσω αυτών, έναν νέο δρόμο που παρέχει νέα πλεονεκτήματα στην εργαλειοθήκη του εκάστοτε δήμου ή περιφέρειας προκειμένου να αναπτύξουν τα δικά τους ολιστικά προγράμματα για όλο το εύρος του τουριστικού τους προϊόντος που θα επιτρέψει στην περιοχή τους να ενισχύσει την επισκεψιμότητά της, αλλά και να επιμηκύνει την τουριστική περίοδο.

Πρόκειται για μια ρύθμιση που αποτελούσε και αποτελεί βασικό βήμα στο πλαίσιο της υλοποίησης του στόχου που από κοινού θέσαμε με τους φορείς του τουρισμού της Πιερίας και τους ΟΤΑ για το «ΠΙΕΡΙΑ 365» που θα δημιουργήσει μια δυναμική τουριστική αγορά καθ’ όλη τη διάρκεια του χρόνου.

Ο Νομός Πιερίας επί δεκαετίες αποτελεί μία από τις κορωνίδες της ελληνικής τουριστικής αγοράς. Είναι σαφές ότι αποτελεί έναν προνομιακό τόπο σε ό,τι αφορά το φυσικό και γεωμορφολογικό περιβάλλον με τον Όλυμπο, το μυθικό βουνό των θεών, ένα παγκόσμιο σύμβολο που διαχρονικά μαγνητίζει τα πλήθη που συρρέουν να τον εξερευνήσουν, ενώ παράλληλα διαθέτει πλήθος θερινών και χειμερινών τουριστικών υποδομών με εξαιρετικές δυνατότητες ανάπτυξης ειδικών μορφών τουρισμού.

Θα έλεγε κανείς ότι οι οργανωτικές δομές που εισάγει αυτό το νομοσχέδιο έρχονται να δώσουν και στην Πιερία, τον τόπο μου, πραγματική προοπτική στην τουριστική της ανάπτυξη για όλο τον χρόνο. Όμως, το νομοσχέδιο δεν σταματά εκεί. Εισάγει, μεταξύ πολλών άλλων, ρυθμίσεις που οι άμεσα ενδιαφερόμενοι φορείς έδειξαν κατά τη διάρκεια των επιτροπών να χαιρετίζουν με θέρμη για το πνεύμα και την κατεύθυνση στην οποία κινούνται. Οι ρυθμίσεις αφορούν τους τουριστικούς λιμένες, τις τουριστικές επιχειρήσεις οδικών μεταφορών, τα τουριστικά γραφεία, τα τουριστικά καταλύματα, τους ξεναγούς και το πρόγραμμα «Τουρισμός για Όλους», ενώ στα άρθρα 12 έως 25 το νομοσχέδιο έρχεται να εισάγει το πλαίσιο σύστασης ανώνυμης εταιρείας με την επωνυμία «Ιαματικές Πηγές Ελλάδας».

Ο τουρισμός υγείας είναι άμεσα συνυφασμένος με τον τουρισμό ευεξίας και τις ιαματικές θεραπείες. Οι διατάξεις στο δεύτερο μέρος του νομοσχεδίου εστιάζουν στην ουσιαστική και αποδοτική διαχείριση και αξιοποίηση των φυσικών ιαματικών πόρων και πηγών της χώρας καθώς και των εγκαταστάσεών τους ως μέρος της περιουσίας του ελληνικού δημοσίου με ταυτόχρονη προστασία του περιβάλλοντος.

Μέσα από αυτή τη ρύθμιση προσωπικά μπορώ να δω ακόμη μια ευκαιρία να δημιουργείται για την Πιερία, και συγκεκριμένα στις Αλυκές Κίτρους, όπου πλήθος κόσμου συρρέει για τα ιαματικά λασπόλουτρα. Η ολική αναβάθμιση των δομών, ο ανασχεδιασμός της περιοχής με ταυτόχρονη ενίσχυση της ποιότητας των παρεχόμενων υπηρεσιών και η οργανωμένη προσέγγιση νέων αγορών μπορούν να αποτελέσουν δυναμικά το κλειδί για την ανάπτυξη του ιαματικού τουρισμού και στην περιοχή μας.

Κυρίες και κύριοι συνάδελφοι, η Κυβέρνηση της Νέας Δημοκρατίας και του Κυριάκου Μητσοτάκη με το παρόν νομοσχέδιο του Υπουργείου Τουρισμού συνεχίζει να ωθεί τη χώρα μας στην αναπτυξιακή τροχιά που χαράζει από τον Ιούλιο του 2019.

Αξίζουν, άλλωστε, ειλικρινή συγχαρητήρια στην ηγεσία του Υπουργείου αλλά και στον ΕΟΤ που φέτος για πρώτη φορά οργανώθηκε και έχει ξεκινήσει ήδη καμπάνια διαφήμισης για τον χειμερινό τουρισμό στην Ελλάδα.

Οι παρούσες ρυθμίσεις του νομοσχεδίου έρχονται να αναδείξουν τον ήδη υπάρχοντα φυσικό πλούτο της Ελλάδας μέσα από κινήσεις που συντονίζουν τις κατακερματισμένες προσπάθειες προώθησης του εγχώριου τουριστικού προϊόντος. Οι τουριστικοί φορείς, οι επιχειρηματίες του τουρισμού και η τοπική αυτοδιοίκηση καλούνται να ενώσουν τις δυνάμεις τους με την κεντρική κυβέρνηση, υπό τον συντονισμό της ηγεσίας του Υπουργείου Τουρισμού, και να δημιουργήσουν ένα ακατανίκητο brand, μια ισχυρή παγκόσμια ταυτότητα για τον ελληνικό τουρισμό και τις κατά τόπους ανταγωνιστικές του ιδιαιτερότητες.

Μόνο όλοι μαζί θα τα καταφέρουμε. Και το νομοσχέδιο που ψηφίζουμε σήμερα θέτει τις βάσεις, ώστε αυτή η δυναμική συνεργασία για τον τόπο μας να είναι τελικά εφικτή.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε και για τον χρόνο.

Τον λόγο έχει ο κ. Αναστάσιος Μπαρτζώκας από την Νέα Δημοκρατία.

**ΑΝΑΣΤΑΣΙΟΣ ΜΠΑΡΤΖΩΚΑΣ:** Ευχαριστώ, κύριε Πρόεδρε.

Αξιότιμε κύριε Υπουργέ, αγαπητοί Βουλευτές, η συζήτηση του σημερινού νομοσχεδίου με γεμίζει ικανοποίηση και υποθέτω ότι αυτό ισχύει για όλους εδώ μέσα. Και χρησιμοποιώ τη λέξη αυτή καθώς δύο μέρες μετά την ψήφιση του κρατικού προϋπολογισμού, όπου αναλύθηκαν εκτενώς οι οικονομικές μας προτεραιότητες και η στρατηγική για το ερχόμενο έτος, συζητούμε για την ατμομηχανή της ελληνικής οικονομίας και δεν είναι άλλη από τον τουρισμό υπό μία διαφορετική οπτική όμως. Έχοντας κάνει εξαρχής την παραδοχή ότι το τουριστικό μοντέλο που έχουμε εφαρμόσει στη χώρα εδώ και δεκαετίες, ένα μοντέλο που βασίστηκε ως επί το πλείστον στον ήλιο, στη θάλασσα και την άμμο και το οποίο ομολογουμένως υπήρξε πολύ επιτυχημένο είναι πλέον κορεσμένο.

Καταλήγουμε, λοιπόν, στη διαπίστωση ότι η επόμενη σελίδα του ελληνικού τουρισμού πρέπει να αρχίσει να γράφεται το συντομότερο δυνατόν. Και ακριβώς επειδή το δημοκρατικό στοίχημα της εποχής είναι η ευημερία και η δημιουργία πλούτου να αφορά τον κάθε πολίτη θεωρώ ότι το μεγάλο τουριστικό στοίχημα πρέπει να εμφανίζει μια παρόμοια θεωρητική αναλογία.

Η τουριστική ανάπτυξη πρέπει να ενσωματώνει κάθε περιφέρεια, κάθε δήμο και κάθε γωνιά της Ελλάδας. Και αυτό δεν είναι αυθαίρετο, είναι μια ανάγκη που υποδεικνύεται από τις παγκόσμιες μεταβολές, μια ανάγκη την οποία η πανδημία τόνισε ακόμα παραπάνω. Το σύνθημα της νέας τουριστικής γλώσσας είναι ένα: Το ταξίδι είναι αλλιώς.

Οι τάσεις στον παγκόσμιο τουρισμό περιστρέφονται γύρω από τις εναλλακτικές μορφές τουρισμού, τον θεματικό τουρισμό, γύρω από νέους προορισμούς. Βάζουν στο επίκεντρο τον επισκέπτη και την εμπειρία που θα αποκομίσει από τον προορισμό. Θέτουν σε πρώτο πλάνο το ίδιο το ταξίδι και την προσμονή γι’ αυτό. Και υπό αυτό το πρίσμα η νέα προώθηση αυτής της νέας φιλοσοφίας, που προβάλλει πλέον ως αναγκαιότητα, απαιτεί να ξεφύγουμε από τα τετριμμένα.

Ο σχεδιασμός της νέας εμπειρίας του ελληνικού προορισμού απαιτεί σύγχρονα εργαλεία. Κυρίως, όμως, απαιτεί συνέργειες. Στη δύναμή του μαζί πρέπει να ενωθούν η πολιτική ηγεσία, η κεντρική και τοπική αυτοδιοίκηση, καθώς και ο ιδιωτικός τομέας ώστε να σχεδιαστεί, να εφαρμοστεί και τελικά να καρποφορήσει το νέο μοντέλο τουριστικής ανάπτυξης.

Σε αυτή την κατεύθυνση κινείται το υπό συζήτηση νομοσχέδιο, το οποίο καθιερώνει την έννοια του πρότυπου τουριστικού προορισμού ολοκληρωμένης διαχείρισης. Εισάγει σε κεντρικό επίπεδο δύο οργανωτικές δομές τη Διυπουργική Επιτροπή Σχεδιασμού και Ανάπτυξης Πρότυπων Τουριστικών Προορισμών Ολοκληρωμένης Διαχείρισης και το Τοπικό και Περιφερειακό Παρατηρητήριο. Οι Οργανισμοί Τοπικής Αυτοδιοίκησης καθίστανται πλέον αρμόδιοι να διαχειρίζονται, αλλά και να προωθούν τους τουριστικούς προορισμούς μέσω των υφιστάμενων αναπτυξιακών οργανισμών τοπικής αυτοδιοίκησης ή των αναπτυξιακών τους ανωνύμων εταιρειών.

Άρα σε πρώτο πλάνο έχουμε τη συνέργεια κράτους και δήμων η οποία γίνεται οργανωμένα μέσω της παροχής αυτού του καινοτόμου θεσμικού εργαλείου. Σε δεύτερο πλάνο οι ΟΤΑ Α΄ βαθμού μπορούν να συμπλέκονται με τον ιδιωτικό τομέα, καθώς κάθε οργανισμός διαχείρισης και προώθησης τουρισμού έχει τη δυνατότητα συνεργασίας με τουριστικούς πράκτορες και με αεροπορικές εταιρείες για τη διαφήμιση του τουριστικού προϊόντος.

Επιπρόσθετα με ξεχωριστή ρύθμιση του νομοσχεδίου οι περιφέρειες της χώρας λαμβάνουν πρωταγωνιστικό ρόλο στην προώθηση του διαφοροποιημένου ανά περιφέρεια τουριστικού προϊόντος, καθώς πλέον θα μπορούν να συμπράττουν με τον ιδιωτικό τομέα για να τον προβάλλουν. Περνάμε, λοιπόν, από την εποχή της υπερβολικής συγκέντρωσης των αρμοδιοτήτων και των πρωτοβουλιών από το κεντρικό κράτος στην τοπική αυτοδιοίκηση και τον ιδιωτικό τομέα, οι οποίοι όπως είναι αντιληπτό λόγω της εγγύτητας είναι σε θέση να γνωρίζουν τα ιδιαίτερα χαρακτηριστικά της γεωμορφολογίας κάθε τόπου, των συγκριτικών του πλεονεκτημάτων, αλλά και των αναγκών της τοπικής κοινωνίας και καλύπτεται επίσης ένα μεγάλο κενό, καθώς τουριστικοί προορισμοί με μεγάλη δυναμική που δεν έχουν μέχρι τώρα μερίδα από την τουριστική πίτα, αποκτούν τα θεσμικά εργαλεία για να διεκδικήσουν αυτό που τους αξίζει.

Ένα χαρακτηριστικό παράδειγμα τέτοιας περίπτωσης είναι ο δικός μου τόπος η Ημαθία, η Ημαθία της αρχαίας Μίεζας, της Σχολής του Αριστοτέλη και των σημαντικών μακεδονικών τάφων, η Ημαθία με το σπουδαίο μνημείο του ελληνικού πολιτισμού ενταγμένο στον κατάλογο της UNESCO, του αρχαιολογικού χώρου των Αιγών στη Βεργίνα και του διάσημου Μουσείου των Βασιλικών Τάφων. Η Ημαθία, λοιπόν, θα μπορούσε να αποτελέσει το κορυφαίο επιτυχημένο παράδειγμα πρότυπου τουριστικού προορισμού, διότι εκτός από την ακτινοβολία της πολιτιστικής της κληρονομιάς μπορεί να ικανοποιήσει και τον πιο απαιτητικό ταξιδιώτη, τον περιηγητή που θα περιπλανηθεί στις διαδρομές της πόλης της Βέροιας, ιδίως τις παλιές γειτονιές της, της Μπαρμπούτας και της Κυριώτισσας, τον θρησκευτικό ταξιδιώτη που θέλει να επισκεφθεί σωζόμενες βυζαντινές εκκλησίες μοναδικού κάλλους και ιστορίας, τον ταξιδιώτη που ενδιαφέρεται για τη γαστρονομική και την οινική εξερεύνηση διότι η Ημαθία είναι ένα σημαντικό σταυροδρόμι των δρόμων του κρασιού της βόρειας Ελλάδας και ξακουστή για τα ρακοκάζανά της.

Δεν κάνω τυχαία αυτό το σύντομο λεκτικό οδοιπορικό για τον τόπο μου. Και αυτό γιατί η Ημαθία μολονότι έχει όλες τις προϋποθέσεις να αναδειχτεί τουριστικά παραμένει ένας καλά κρυμμένος, δυστυχώς, θησαυρός και όχι ένα καλά αξιοποιήσιμο στοιχείο του ελληνικού τουριστικού χαρτοφυλακίου.

Και κάνοντας αυτή την επισήμανση θέλω να υπενθυμίσω στον Υπουργό τη δέσμευσή του για τη διοργάνωση ημερίδας στην Ημαθία, προκειμένου όλοι οι θεσμικοί παράγοντες να δουλέψουμε μαζί και να κάνουμε αυτό το θησαυρό πολύτιμο για αυτούς στους οποίους ανήκει αξιοποιώντας τον επιτέλους τουριστικά.

Θα ήθελα, επίσης, να υπενθυμίσω στην Υφυπουργό, την κ. Ζαχαράκη την πρότασή μου να διοργανώσουμε μια οινική στάση στην Ημαθία συνεχίζοντας αυτή την πολύ ωραία πρωτοβουλία για την οινική ανάδειξη της Ελλάδας, γιατί από την οινική ανάδειξη της χώρας μας δεν μπορεί να απουσιάζει ούτε η Ημαθία.

Από την προώθηση των εναλλακτικών μορφών τουρισμού δεν γίνεται να εκλείπει ο σχεδιασμός και η πολιτική βούληση για την τουριστική ανάπτυξη της Ημαθίας. Από τους πρότυπους τουριστικούς προορισμούς δεν μπορεί να λείπει.

Κλείνοντας, λοιπόν, η χώρα μας μπορεί να ανέβει στην κορυφή των προορισμών. Εδώ άλλωστε έχουν ξεκινήσει να γράφονται οι ιστορίες όλου του κόσμου. Πιστεύοντας ότι οι ρυθμίσεις του νομοσχεδίου συμβάλλουν προς αυτή την κατεύθυνση, καθώς υψώνουν την εθνική προσπάθεια στη δύναμή του μαζί υπερψηφίζω και καλώ και όλους εσάς να υπερψηφίσετε το νομοσχέδιο αυτό.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε πάρα πολύ για τον χρόνο, κύριε συνάδελφε.

Ως προς τους εισηγητές θέλω να διευκρινίσω ότι θα έχετε τρία λεπτά ο καθένας.

Τον λόγο τώρα έχει ο κ. Άγγελος Τόλκας από τον ΣΥΡΙΖΑ.

**ΑΓΓΕΛΟΣ ΤΟΛΚΑΣ:** Ευχαριστώ, κύριε Πρόεδρε.

Κυρίες και κύριοι συνάδελφε, κύριε Υπουργέ, ξεκινώντας για το σημερινό νομοσχέδιο που συζητάμε αντί να στηρίξετε και να προετοιμάσετε ειδικά προγράμματα και στρατηγική για τον εναλλακτικό τουρισμό και την ηπειρωτική χώρα, που δεν παρέχει ήλιο και θάλασσα, νομοθετείτε κάτι το οποίο είτε θα μείνει στα χαρτιά, που είναι το πιο πιθανό είτε θα δημιουργήσει υπερκορεσμό σε είδη υπερπροβεβλημένους τουριστικούς προορισμούς.

Αντί να ξεκινήσετε από ένα νομοσχέδιο, μία στρατηγική για τον εναλλακτικό τουρισμό να είναι κρίσιμος για ολόκληρες περιοχές, να τον εντάξετε στην τουριστική βιομηχανία και να τον ενισχύσετε αποκεντρώνοντας ροές επισκεπτών εσείς έρχεστε και εισάγετε ρυθμίσεις, οι οποίες εκ των πραγμάτων θα αφορούν μόνο τους γνωστούς και μη εξαιρετέους προορισμούς αφήνοντας στην άκρη την επαρχία συνολικά.

Η μόνη ρύθμιση που κάνετε για τον ορεινό τουρισμό είναι η παράταση της άδειας για τα χιονοδρομικά κέντρα για ένα έτος.

Κύριε Υπουργέ, οφείλω να τονίσω την προτεραιότητα που αναφέρει το κυβερνητικό πρόγραμμα της Νέας Δημοκρατίας, τη συστηματική ανάδειξη των εναλλακτικών μορφών τουρισμού. Πολύ ωραία!

Η κυρία Υφυπουργός, η κ. Ζαχαράκη στις 16 Μαρτίου του 2021 σε μία τηλεδιάσκεψη με τον ΠΟΞ, αλλά και στις 5 Νοεμβρίου του ίδιου χρόνου, του τρέχοντος, σε συνέδριο για τον ορεινό τουρισμό στη Λίμνη Πλαστήρα στην Καρδίτσα, είπε χαρακτηριστικά τα εξής και θα τα καταθέσω και στα Πρακτικά.

(Στο σημείο αυτό ο Βουλευτής κ. Άγγελος Τόλκας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Λέει λοιπόν εκεί: «Ο ορεινός τουρισμός όχι μόνο το χειμώνα αποτελεί μια τεράστια μοναδική εθνική ευκαιρία ανάπτυξης». Συμφωνούμε. «Μέσα στις επόμενες ημέρες ολοκληρώνεται από τις υπηρεσίες του Υπουργείου, για πρώτη φορά, συγκεκριμένη πρόταση για την αποτελεσματική ανάπτυξη της συγκεκριμένης μορφής τουρισμού, δηλαδή του ορεινού. Ταυτόχρονα αξιοποιούμε ένα από τα πολυτιμότερα εργαλεία που έχουμε στα χέρια μας για την ανάκαμψη της οικονομίας μας, το Ταμείο Ανάκαμψης και Ανθεκτικότητας. Θα χρηματοδοτηθούν έργα αναβάθμισης ή δημιουργίας νέων υποδομών σε χιονοδρομικά κέντρα και καταφύγια».

«Την ίδια στιγμή», συνεχίζει η κ. Ζαχαράκη, «το Υπουργείο αναλαμβάνει επιτέλους την ευθύνη που έχει ως συντονιστής και καταλύτης για τον συντονισμό της δράσης του με τα υπόλοιπα συναρμόδια Υπουργεία και θα υιοθετήσουμε –και κλείνει- εθνική στρατηγική που στόχο θα έχει την αποτελεσματική και βιώσιμη τουριστική ανάπτυξη προστατευόμενων περιοχών που έχουν ενταχθεί στο δίκτυο «NATURA 2000». Αυτά ανάμεσα σε άλλα για τον ορεινό τουρισμό.

Κύριε Υπουργέ, η Ημαθία πράγματι μπορεί να γίνει υπόδειγμα ενός εναλλακτικού τουρισμού, με διαφορετικές δυνατότητες τις οποίες προσφέρει το πλούσιο περιβάλλον της και η φύση. Έχει επιπλέον αναδρομικά κέντρα, το Σέλι και τα 3-5 Πηγάδια, δύο δομές που έδωσαν ώθηση στην περιοχή μας τις προηγούμενες δεκαετίες, που τόνωσαν την οικονομική δραστηριότητα όλου του νομού και των επιχειρήσεων εστίασης, ξενοδοχείων και εμπορικών καταστημάτων, που βοήθησαν στην ανάπτυξη δραστηριοτήτων, πάντα σε συνδυασμό με την ιδιαίτερη αγάπη που έχει ο τόπος μας για τη χιονοδρομία, το βουνό και τη φύση, που ανέδειξαν δεκάδες αθλητές και πρωταθλητές, που συνδέθηκαν με την ιδιαίτερη ταυτότητα και φυσιογνωμία της περιοχής.

Σήμερα και τα δύο χιονοδρομικά κέντρα δεν είναι στη διαφημιστική καμπάνια και ειδικά τα 3-5 Πηγάδια φέτος δεν λειτουργούν, ενώ είναι ένας κλασικός ορεινός προορισμός. Η Νάουσα απαξιώνεται. Η τουριστική περίοδος εξαϋλώνεται και περιορίζεται σχεδόν σε μία εβδομάδα. Ρωτήστε τους ξενοδόχους μας. Δεκάδες κρατήσεις ακυρώθηκαν. Ο προορισμός χάνει την αξία του. Η τοπική οικονομία στερεύει από κάθε έσοδο και θα απαιτήσει πολλαπλάσια έτη για να επανέλθει αυτός ο προορισμός.

Η Κυβέρνησή σας, κύριε Υπουργέ, έχει ευθύνη γι’ αυτό, εξαιτίας των μεγάλων ψεμάτων του κ. Άδωνι Γεωργιάδη, του Υπουργού Ανάπτυξης. Ο κ. Γεωργιάδης είναι που τον Μάιο του 2020, κύριε Υπουργέ –και αν δεν το ξέρετε, ακούστε το- είχε τάξει δημοσίως και είναι καταγεγραμμένο 10,7 εκατομμύρια ευρώ για υποδομές στο χιονοδρομικό κέντρο 3-5 Πηγάδια και μάλιστα μετά από παραίνεση του Πρωθυπουργού. Τα λέει ο ίδιος δημοσίως.

Ωστόσο με την ερώτησή μου με αριθμό 423 του περασμένου Οκτωβρίου, όλες οι υπηρεσίες του Υπουργείου Ανάπτυξης απάντησαν ότι πουθενά δεν έχει προβλεφθεί τέτοιο κονδύλι, ούτε καν κατατέθηκε σχέδιο για το χιονοδρομικό κέντρο. Ο κ. Γεωργιάδης συνελήφθη ψευδόμενος, ο Ημαθιώτης Υφυπουργός Οικονομικών αδιάφορος και οι κυβερνητικοί Βουλευτές με άλλες προτεραιότητες. Φαντάζεστε υπουργός του ΣΥΡΙΖΑ να είχε τάξει κάτι τέτοιο; Θα είχε γίνει ο κακός χαμός! Αν είχατε δώσει αυτά τα λεφτά ως Κυβέρνηση, το χιονοδρομικό κέντρο σήμερα θα λειτουργούσε.

Απαιτούμε, με ολόκληρη την τοπική κοινωνία, να σταματήσει η κοροϊδία. Απαιτούμε να αναλάβετε δράση, όπως έχετε εξαγγείλει για τις υποδομές στα χιονοδρομικά κέντρα. Είναι μέσα σε αυτά που κατέθεσα. Απαιτούμε να δοθούν αυτά τα 10,7 εκατομμύρια για να στηριχθεί μια πλουτοπαραγωγική πηγή της περιοχής, η οποία θα δώσει πνοή σε όλη την Ημαθία. Απαιτούμε από όλη την Κυβέρνηση να σταματήσει την απαξίωση της Ημαθίας κι από τους τοπικούς Βουλευτές να αναλάβουν έστω και τώρα τις ευθύνες τους.

Ασχοληθείτε με τα σημαντικά προβλήματα του νομού μας, έτσι όπως είχαμε κάνει για την ανάπτυξη επί ΣΥΡΙΖΑ και ενισχύσαμε το πολιτιστικό και τουριστικό προϊόν της Νάουσας, τόσο με την ένταξη εθίμων στην άυλη πολιτιστική κληρονομιά όσο και με την παραχώρηση σημαντικών πολιτιστικών μνημείων στον δήμο.

Κύριε Υπουργέ Τουρισμού, ως συντονιστής της δράσης για τα λοιπά συναρμόδια υπουργεία, όπως προαναφέρθηκε, είστε αρμόδιος να μας ενημερώσετε κι εσείς εάν και από πού θα χρηματοδοτήσετε με 10,7 εκατομμύρια το χιονοδρομικό κέντρο, όταν όλο το Ταμείο Ανάκαμψης, όπως λέτε και γράφεται, διαθέτει 46 εκατομμύρια ευρώ για τον ορεινό τουρισμό.

(Στο σημείο αυτό κτυπάει το προειδοποιητικό κουδούνι λήξεως του χρόνου ομιλίας του κυρίου Βουλευτή)

Ένα λεπτό, κύριε Πρόεδρε.

Γνωρίζετε ότι, ενώ μιλάτε για ανάδειξη προστατευόμενων περιοχών που έχουν ενταχθεί στο δίκτυο «NATURA 2000», οι επενδύσεις αιολικών πάρκων στο Βέρμιο μπαίνουν εντός περιοχής «NATURA»;

Και τέλος, πότε θα μας παρουσιάσει αυτή την περιβόητη πρόταση ανάπτυξης του ορεινού τουρισμού, που πάει από μέρα σε μέρα, τη στιγμή που είμαστε στο μέσον της σεζόν και αφού έχουν περάσει δυόμισι χρόνια διακυβέρνησης της Νέας Δημοκρατίας;

Επίσης, κύριε Υπουργέ, θα αναφερθώ σε ένα άλλο θέμα στο νομοσχέδιο που έρχεται σήμερα. Προνοείτε για το σήμα επισκέψιμου ζυθοποιείου, ελαιοτριβείου τυροκομείου, σήμα τουριστικού καταλύματος φιλικού προς ζώα συντροφιάς.

Αλήθεια, κύριε Υπουργέ, ποια είναι η ανάγκη το Υπουργείο Τουρισμού να εξυπηρετήσει λειτουργίες τυποποίησης; Ποιος είναι ο φορέας; Γνωρίζετε ότι υπάρχει φορέας τυποποίησης στη χώρα, είναι ο Ελληνικός Οργανισμός Τυποποίησης, ο ΕΛΟΤ που συνδέεται με τη διεθνή τυποποίηση και συνομιλεί με όλους τους αντίστοιχους φορείς των χωρών; Αυτός, ο ΕΛΟΤ, δίνει διεθνή αναγνώριση και προβολή ακόμα και στα εθνικά σήματα ποιότητας.

Επίσης, προβλέπεται το σήμα προσβάσιμου τουριστικού προορισμού. Υπάρχει εδώ ήδη το σήμα 1439 του 2013 του ΕΛΟΤ, κύριε Υπουργέ, που είναι για την προσβασιμότητα των ατόμων με ειδικές ανάγκες σε επιχειρήσεις και σε μαγαζιά. Γιατί δεν το αξιοποιείτε; Γιατί αποφεύγετε την κανονική θεσμική τυποποιητική διαδικασία θέσπισης εθνικού σήματος από τον ΕΛΟΤ; Μήπως επειδή είναι στους κανόνες του να δημιουργεί ένα συμμετοχικό συλλογικό και αντιπροσωπευτικό συμβούλιο που θέτει τους κανόνες δημιουργίας του σήματος και κατ’ επέκταση της τυποποίησης; Μήπως επειδή θέλετε το σήμα να είναι απόλυτα ελεγχόμενο από εσάς και πού θα απονέμεται, δημιουργώντας σχέσεις εξάρτησης;

Αυτό το νομοσχέδιο έχει χαρακτηριστικά που έχει και η Κυβέρνησή σας, απευθείας αναθέσεις, κονδύλια διαφημιστικών και οργανωτικών δαπανών σε λογική παζαριού, εξαίρεση από τη νομοθεσία για τη διαχείριση της δημόσιας περιουσίας εξυπηρέτηση μεγάλων συμφερόντων, δημοσιονομική ανευθυνότητα, συγκεντρωτική γραφειοκρατία αντί για αποκέντρωση δυνάμεων και αφαίμαξη δημόσιων πόρων εις βάρος των επόμενων γενεών.

Το καταψηφίζουμε γιατί απαιτούμε τέτοια νομοσχέδια να διαπνέονται από σεβασμό των χρημάτων του ελληνικού λαού και των πλουτοπαραγωγικών πηγών που ανήκουν και είναι προς αξιοποίηση για όλους, σεβασμό στο περιβάλλον, στη βιωσιμότητα και στην αειφορία, λογοδοσία στις τοπικές κοινωνίες για την αξιοποίηση όλων των υποδομών και τέλος αποκέντρωση και τοπικότητα που αντιστοιχεί στα συμφέροντα κάθε περιοχής και διαμοιράζει πλούτο.

Σας ευχαριστώ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο τώρα έχει ο κ. Κωνσταντίνος Μαραβέγιας από τη Νέα Δημοκρατία και μετά έχουμε ακόμα δύο συναδέλφους ομιλητές.

**ΚΩΝΣΤΑΝΤΙΝΟΣ ΜΑΡΑΒΕΓΙΑΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, κατ’ αρχάς πρέπει να ευχαριστήσω την πολιτική ηγεσία του Υπουργείου και στο πρόσωπο του Υπουργού, του κ. Κικίλια και της κ. Λοΐζου για το γεγονός ότι έρχονται με το σημερινό νομοσχέδιο να ενσωματώσουν μια σειρά προτάσεων, όχι μόνο Βουλευτών, αλλά και τοπικών φορέων για τον ορθολογικό τουριστικό σχεδιασμό και την ανάπτυξη της περιφέρειας.

Εξέχουσα θέση σε αυτό το οργανωτικό πλαίσιο έχει η θεσμοθέτηση του τοπικού περιφερειακού Παρατηρητηρίου Βιώσιμης Τουριστικής Ανάπτυξης, μιας καινοτομίας την εισαγωγή της οποίας έχω στηρίξει στις βόρειες Σποράδες από την αρχή της θητείας μου ως Βουλευτής Μαγνησίας. Χαίρομαι λοιπόν ιδιαίτερα που σήμερα το αρμόδιο Υπουργείο έρχεται να ρυθμίσει τη λειτουργία του θεσμού αυτού, να τον γενικεύσει, αλλά και να τον καταστήσει ένα βασικό εργαλείο για τον στρατηγικό σχεδιασμό της τουριστικής ανάπτυξης σε περιφερειακό επίπεδο.

Η δημιουργία τέτοιων τοπικών παρατηρητηρίων καθίσταται εφικτή μέσα από τη σύνδεσή τους με δύο άλλους θεσμούς, τους Πρότυπους Τουριστικούς Προορισμούς Ολοκληρωμένης Διαχείρισης και τους Οργανισμούς Διαχείρισης και Προώθησης Προορισμού, οι οποίοι θα έχουν ως κοινό σημείο αναφοράς τους οικείους Οργανισμούς Τοπικής Αυτοδιοίκησης. Πρόκειται για μια πολιτική επιλογή που σωστά μεταφέρει, με βάση την αρχή της εγγύτητας, τη σχετική αρμοδιότητα στους ΟΤΑ, αφού εκείνοι γνωρίζουν καλύτερα τις τοπικές ανάγκες, τα προβλήματα αλλά και τις δυνατότητες τουριστικής ανάπτυξης των περιοχών τους.

Έτσι, η διαχείριση και προώθηση τουριστικών προορισμών θα ασκείται μέσω των αναπτυξιακών Οργανισμών Τοπικής Αυτοδιοίκησης ή των αναπτυξιακών ανωνύμων εταιρειών των ίδιων των ΟΤΑ, που διαθέτουν την απαραίτητη εμπειρία, αλλά και την ευελιξία στο project management.

Στη Μαγνησία, για παράδειγμα, έχει γίνει πολλή δουλειά στο θέμα «αναγνωρισιμότητα της ταυτότητας τουριστικών περιοχών», στο brand awareness, όπως είναι οι βόρειες Σποράδες, αλλά και το Πήλιο. Πρόκειται πραγματικά για πρωτότυπους τουριστικούς προορισμούς στους οποίους το εργαλείο της ολοκληρωμένης διαχείρισης θα παίξει καθοριστικό ρόλο και για την περαιτέρω ανάπτυξή τους.

Τα μοναδικά χαρακτηριστικά αυτών των περιοχών, όπως είναι η φυσική ομορφιά, η μοναδική γεωμορφολογία και το πολιτιστικό περιβάλλον που προσφέρουν στους επισκέπτες τις καθιστούν τουριστικούς προορισμούς ολοκληρωμένης διαχείρισης-πρότυπα. Φυσικά ένας τίτλος δεν είναι πάντα αρκετός από μόνος του. Γι’ αυτό και σωστά το Υπουργείο περιλαμβάνει στο νομοσχέδιο αυτό πρόνοιες για τη στήριξη των οικείων ΟΤΑ σε θέματα προβολής και προώθησης των προορισμών τους στις διεθνείς τουριστικές αγορές. Και εδώ, βέβαια, απαραίτητη προϋπόθεση είναι να έχει γίνει η συλλογή και η επεξεργασία των σχετικών δεδομένων μέσα από τα αντίστοιχα παρατηρητήρια βιώσιμης τουριστικής ανάπτυξης.

Έτσι, το νομοσχέδιο προβλέπει γι’ αυτά αρμοδιότητες, όπως την αντικειμενική πληροφόρηση του οικείου ΟΤΑ για το σύνολο των διαθέσιμων τουριστικών προϊόντων στον εκάστοτε προορισμό και της ανταγωνιστικότητάς τους, την ανάλυση των προσφερόμενων πακέτων σε ό,τι αφορά αξιοθέατα, προσβασιμότητα, μεταφορές, εγκαταστάσεις, διαμονή, τουριστικές υπηρεσίες, αλλά και άλλες διαθέσιμες δραστηριότητες και βοηθητικές δημόσιες δομές, όπως και την έρευνα σε σημαντικά θέματα του τουρισμού, όπως είναι η ανάλυση αγοράς και η προσέγγιση νέων αγορών, συμπεριλαμβανομένου και του προσβάσιμου τουρισμού και ούτω καθεξής.

Κάθε οργανισμός διαχείρισης και προώθησης προορισμού δύναται πλέον να συστήσει ένα τέτοιο τοπικό ή περιφερειακό παρατηρητήριο βιώσιμης τουριστικής ανάπτυξης ακριβώς με σκοπό τη μελέτη της τουριστικής αγοράς και την παρουσίαση προτάσεων για την ανάδειξη όλων των δυνατοτήτων του τοπικού τουριστικού προϊόντος.

Κύριε Υπουργέ, άλλο ένα κομμάτι του νομοσχεδίου και συγκεκριμένα το άρθρο 42, αλλά και μέρος της τροπολογίας που καταθέσατε αφορούν την οργάνωση προγραμμάτων επιμόρφωσης και κατάρτισης προσωπικού στον τουρισμό. Και εδώ θέλω να αναγνωρίσω την προσπάθεια του Υπουργείου και ιδιαίτερα της αρμόδιας Υφυπουργού, της κ. Ζαχαράκη, που πρόσφατα έδωσε τη δυνατότητα να συμμετάσχουν σε προγράμματα επιδοτούμενης μετεκπαίδευσης χίλιοι διακόσιοι πενήντα εργαζόμενοι και πρόσκαιρα άνεργοι του τουριστικού κλάδου σε δεκαοκτώ περιοχές της Ελλάδας, μεταξύ αυτών και στη Μαγνησία. Έτσι, μόνιμα ζητούμενα του τουριστικού κλάδου, όπως είναι η επιμόρφωση, η διά βίου επαγγελματική κατάρτιση και άρα, η προσαρμογή του ανθρώπινου δυναμικού του στις σύγχρονες προκλήσεις της διεθνούς τουριστικής αγοράς βγαίνουν πλέον από το συρτάρι και μπαίνουν στις κορυφαίες προτεραιότητες της πολιτικής ηγεσίας του Υπουργείου.

Πρόκειται για επιδοτούμενα προγράμματα που βοηθούν τόσο τους εργαζόμενους, όσο και τους πρόσκαιρα άνεργους του κλάδου να αποκτήσουν νέες γνώσεις και δεξιότητες ενισχύοντας και το προσωπικό επαγγελματικό προφίλ τους, αλλά και δίνοντας ταυτόχρονα στις τουριστικές επιχειρήσεις ανταγωνιστικό πλεονέκτημα σε μια αγορά με όλο και μεγαλύτερες απαιτήσεις για ποιοτικές υπηρεσίες και στην Ελλάδα και διεθνώς.

Κλείνοντας, κύριε Πρόεδρε, θα ήθελα να αναφερθώ πολύ σύντομα σε δύο θέματα της επικαιρότητας που έχουν, όμως, να κάνουν με τον τουρισμό και σχετίζονται και με τις επιπτώσεις της πανδημίας.

Πρώτα απ’ όλα, θα ήθελα να αναφερθώ στο άρθρο 43 που αφορά την παράταση και αποπληρωμή των παροχών του προγράμματος «Τουρισμός για Όλους» που καθίσταται αναγκαία, λόγω των δυσκολιών που δημιούργησε το τέταρτο κύμα του κορωνοϊού στις τουριστικές επιχειρήσεις. Έτσι, πολύ σωστά ορίζετε ότι τα χρηματικά ποσά που καταβάλλονται από το Υπουργείο Τουρισμού για την αποπληρωμή των παροχών παραμένουν ανεκχώρητα, ασυμψήφιστα και ακατάσχετα στα χέρια του δημοσίου ή τρίτων κατά παρέκκλιση κάθε γενικής και ειδικής διάταξης.

Το δεύτερο σημείο στο οποίο θέλω να σταθώ με την ιατρική ιδιότητα που μας ενώνει εξάλλου και με τον κύριο Υπουργό έχει να κάνει με το μέτρο του οποίου η εφαρμογή ξεκίνησε χθες και αφορά όσους έρχονται στη χώρα. Είναι πλέον απαραίτητο έως τις 10 Ιανουαρίου 2022 τόσο για εμβολιασμένους όσο και για ανεμβολίαστους ταξιδιώτες να έχουν διαγνωσθεί αρνητικοί σε τεστ PCR εντός εβδομήντα δύο ωρών ή σε rapid test εντός είκοσι τεσσάρων ωρών πριν την άφιξή τους στην Ελλάδα. Τα νέα μέτρα θα ισχύουν και για παιδιά από πέντε ετών και πάνω.

Ακούστηκαν κάποιες επικρίσεις και κριτικές από επιχειρηματίες του τουρισμού που είμαι βέβαιος ότι είναι μειοψηφικές και οφείλονται ξεκάθαρα σε ελλιπή κατανόηση των μέτρων.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Επομένως δίνεται σήμερα μια ευκαιρία και από αυτό εδώ το Βήμα να πούμε στους συμπολίτες μας ότι αυτό το έκτακτο και προσωρινό μέτρο λαμβάνεται από την Κυβέρνηση εξαιτίας της εξάπλωσης της μετάλλαξης «Όμικρον» του κορωνοϊού, μιας παραλλαγής για την οποία δεν έχουμε ακόμα όλα τα δεδομένα και άρα οφείλουμε να είμαστε διπλά και τριπλά προσεκτικοί. Αυτό που έχουμε δει μέχρι τώρα είναι ότι εμφανίζεται ως μια πιο μεταδοτική εκδοχή του κορωνοϊού, γεγονός που μας επιβάλλει να κερδίσουμε περισσότερο χρόνο, όσο περισσότερο μπορούμε, εμποδίζοντας τη διάδοσή της στη χώρα μας. Αυτός είναι και ο μόνος λόγος αυστηροποίησης των προϋποθέσεων εισόδου για τους ταξιδιώτες και όχι βέβαια η παρεμπόδιση του χειμερινού τουρισμού.

Επομένως όλοι μας θα πρέπει να συμβάλλουμε ιδιαίτερα εν όψει των γιορτών στην ανάσχεση της εξάπλωσης του κορωνοϊού και ειδικά του νέου αυτού στελέχους προστατεύοντας έτσι όχι μόνο το τουριστικό μας προϊόν, αλλά κυρίως τη δημόσια υγεία στην πατρίδα μας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε, κύριε συνάδελφε.

Καλείται τώρα στο Βήμα ο κ. Νικολακόπουλος από τη Νέα Δημοκρατία. Μετά θα πάμε στον κ. Γιάννη Μπουρνούς μέσω διαδικτύου, ενώ θα ακολουθήσουν και ολιγόλεπτες ομιλίες των εισηγητών. Στο τέλος θα κλείσουμε με τον κύριο Υπουργό.

Ορίστε, κύριε Νικολακόπουλε, έχετε τον λόγο.

**ΑΝΔΡΕΑΣ ΝΙΚΟΛΑΚΟΠΟΥΛΟΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, σήμερα έχουμε την ευκαιρία να συζητήσουμε ένα ακόμα σημαντικό νομοσχέδιο, ένα νομοσχέδιο που έχει ως σημείο αναφοράς τον τουρισμό, έναν από τους βασικότερους τομείς για τη χώρα μας, καθώς καθορίζει την οικονομική και αναπτυξιακή της πορεία. Η σπουδαιότητά του αντικατοπτρίζεται στη διαμόρφωση του ΑΕΠ της χώρας μας που φτάνει στο 25%. Τα χρόνια της κρίσης ο τουρισμός αποτέλεσε το ανάχωμα στην ύφεση και στην ανεργία οδηγώντας τη χώρας μας σε θετικούς ρυθμούς ανάπτυξης, ρυθμούς που τροφοδότησαν σημαντικό επενδυτικό ενδιαφέρον και κατάφεραν να διατηρήσουν τη χώρα μας σταθερή οικονομικά και κοινωνικά.

Έπειτα από αυτή τη δεκαετή οικονομική κρίση, η χώρα μας ήρθε αντιμέτωπη με την πανδημία. Η ελληνική Κυβέρνηση δούλεψε σκληρά και κατάφερε να εφαρμόσει στον κόσμο του τουρισμού ένα πλέγμα προστασίας το οποίο ήταν και παραμένει εξαιρετικά απαραίτητο για να μπορέσουμε να απορροφήσουμε μια πρωτοφανή κρίση, όμοια της οποίας δεν είχαμε ζήσει τις τελευταίες δεκαετίες, ένα πλαίσιο προστασίας που περιλαμβάνει τη στήριξη της ρευστότητας, αλλά και την υποστήριξη επιχειρηματιών και εργαζομένων του κλάδου του τουρισμού και ένα πλαίσιο με σύμμαχο το εμβόλιο κατά της πανδημίας που μας επιτρέπει σήμερα να είμαστε αισιόδοξοι σε μια κρίσιμη εποχή σε παγκόσμια κλίμακα.

Η τεράστια μάχη για τη δημόσια υγεία, η διαχείριση των μεγάλων φυσικών καταστροφών ως συνέπεια και της κλιματικής αλλαγής, η ανάγκη για σύγχρονες πολιτικές που θα δημιουργήσουν νέες θέσεις εργασίας, η στήριξη όλων των επαγγελματιών και των επιχειρήσεων είναι προκλήσεις για τις οποίες καλούμαστε να πάρουμε μέτρα άμεσα, συντονισμένα και αποτελεσματικά.

Προς αυτή την κατεύθυνση κινείται, κυρίες και κύριοι συνάδελφοι, το νομοσχέδιο του Υπουργείου Τουρισμού που συζητάμε σήμερα, ένα νομοσχέδιο με καθαρά αναπτυξιακό πρόσημο που ενισχύει την εικόνα της χώρας μας και έρχεται να απαντήσει στις σύγχρονες ανάγκες ενός βιώσιμου τουριστικού προϊόντος.

Το 2019 ήταν πράγματι η καλύτερη χρονιά του ελληνικού τουρισμού από πλευράς εσόδων, αλλά και από πλευράς αφίξεων τουριστών. Τη χρονιά εκείνη ο Σύνδεσμος Ελληνικών Τουριστικών Επιχειρήσεων μιλούσε για την ανάγκη αλλαγής του τουριστικού μοντέλου της χώρας και για μια διαφορετική στρατηγική ανάκαμψης. Και οφείλω να πω ότι πράγματι συμφωνούσαμε σε αυτό και συμφωνούμε όλοι, τουλάχιστον οι περισσότεροι.

Κυρίες και κύριοι συνάδελφοι, η χώρα μας διαθέτει έναν μοναδικό φυσικό πλούτο ο οποίος σε πολλές περιοχές παραμένει αναξιοποίητος ή όχι τόσο αξιοποιημένος όσο θα έπρεπε. Η Νέα Δημοκρατία ξεκίνησε το 2019 τον κυβερνητικό σχεδιασμό δίνοντας προτεραιότητα στον τουρισμό. «Η Ελλάδα στην κορυφή των προορισμών» ήταν ο τίτλος με τον οποίο ξεκίνησε το πρόγραμμα της Νέας Δημοκρατίας για τον τουρισμό δίνοντας χαρακτηριστική έμφαση στο ότι ο κλάδος αποτελεί βασικό πυλώνα στον κυβερνητικό σχεδιασμό του ίδιου του Πρωθυπουργού.

Όσον αφορά στο ποια είναι τα αποτελέσματα του σχεδιασμού αυτού, θα αρκεστώ μόνο να αναφέρω ότι η ελληνική οικονομία παρουσιάζει σωρευτική ανάπτυξη 11,7% για τα έτη 2021 - 2022. Η ανάπτυξη αυτή στηρίζεται σε μεγάλο βαθμό και στην καλύτερη από την αρχικά αναμενόμενη τουριστική περίοδο. Αυτά σε συνδυασμό, βέβαια, με άλλους παράγοντες.

Σε αυτή τη γραμμή έρχεται να συμβάλει το παρόν νομοσχέδιο εισάγοντας δύο βασικές καινοτομίες: τη θεσμοθέτηση ευέλικτων εργαλείων και τη σύνδεση δυνάμεων μέσα από τους Οργανισμούς Διαχείρισης και Προώθησης Προορισμού και την οργανωμένη ανάπτυξη του τουρισμού ευεξίας.

Οι καινοτομίες αυτές θα δώσουν ώθηση στην τουριστική ανάπτυξη και θα διασφαλίσουν την ποιότητα του τουριστικού προϊόντος, επιλύοντας χρόνια ζητήματα.

Σημαντικοί τουριστικοί προορισμοί στη χώρα μας αντιμετωπίζουν πληθώρα σύνθετων αναπτυξιακών προκλήσεων. Μέσω των οργανισμών διαχείρισης και προβολής προορισμού δημιουργείται πλαίσιο συνεργασίας μεταξύ του δημόσιου και του ιδιωτικού τομέα, της τοπικής αυτοδιοίκησης και της κεντρικής διοίκησης, ώστε να διασφαλίζεται η στρατηγική συνέχεια στην προώθηση των τουριστικών προϊόντων και στη διασφάλιση ποιότητας. Οι πρότυποι τουριστικοί προορισμοί ολοκληρωμένης διαχείρισης συμβάλλουν καθοριστικά στην αξιοποίηση των συγκριτικών πλεονεκτημάτων της κάθε περιοχής, στην επίτευξη υψηλών ρυθμών τουριστικής ανάπτυξης και εν γένει, στην τουριστική ανάπτυξη της χώρας μας.

Η δεύτερη καινοτομία του νομοσχεδίου αφορά στη σύσταση της ανώνυμης εταιρείας «Ιαματικές πηγές Ελλάδας». Οι ιαματικές πηγές διέπονται αυτή τη στιγμή από πολλαπλά κατακερματισμένα καθεστώτα ιδιοκτησίας και παραχώρησης του δικαιώματος εκμετάλλευσης. Ο ιδρυόμενοςφορέας θα είναι υπεύθυνος για την αναγνώριση, την αξιοποίηση και τη διαχείρισή τους.

Κεντρική επιδίωξη του Υπουργείου Τουρισμού είναι η ανάπτυξη του ιαματικού, θερμαλιστικού τουρισμού ή του τουρισμού ευεξίας στη χώρα που θα προσελκύσει νέους επισκέπτες, θα ενισχύσει την αειφορική διαχείριση των ιαματικών πηγών και θα συμβάλλει στη δημιουργία προστιθέμενης αξίας στο ΑΕΠ και την εξωστρέφεια της χώρας. Απώτερος στόχος είναι η επίτευξη ολιστικής και βιώσιμης τουριστικής ανάπτυξης, η ενεργοποίηση ιδιωτικών επενδυτικών κεφαλαίων και η υποστήριξη της επίτευξης των στόχων της περιφερειακής ανάπτυξης.

Πρωταγωνιστικό ρόλο σε όλη αυτή τη διαδικασία, κυρίες και κύριοι συνάδελφοι, έχουν οι περιφέρειες της χώρας, οι οποίες μάλιστα έχουν απαράμιλλης ομορφιάς προορισμούς που πρέπει ο ταξιδιώτης, ειδικά αυτός που έρχεται από το εξωτερικό, να επισκεφτεί.

Ο Νομός Ηλείας είναι ένας από τους νομούς της χώρας που διαθέτει συγκριτικά πλεονεκτήματα. Οι ιαματικές πηγές στα Λουτρά Κυλλήνης και στον Καϊάφα είναι δύο από αυτά, δύο ιδιαίτερα τοπία, τόσο από άποψη ομορφιάς, όσο και από οικολογική άποψη. Τα Λουτρά Κυλλήνης και ο Καϊάφας αποτελούν για τον τόπο μας σημείο αναφοράς, είναι μέρη τα οποία έχουν τεράστια περιθώρια ανάπτυξης και για τα οποία απαιτείται η μεγαλύτερη δυνατή αξιοποίηση, αυτό που πραγματικά τους αναλογεί ως μοναδικά τοπία παγκόσμιου ενδιαφέροντος και σε αυτή την αξιοποίηση πρέπει να εστιάσουμε με σκοπό να πραγματοποιήσουμε τις κατάλληλες παρεμβάσεις για την ανάδειξή τους.

Θα ήθελα να κάνω, όμως, μια ξεχωριστή αναφορά για τον Καϊάφα. Ένα σπουδαίο πλεονέκτημα για τον τόπο μας, το οποίο κατά την περίοδο της διακυβέρνησης ΣΥΡΙΖΑ έμεινε αναξιοποίητο. Πρόσφατα, μάλιστα, έπειτα από παρέμβασή μου για την περιοχή, έγινε αναφορά από στελέχη του ΣΥΡΙΖΑ για δήθεν ξεπούλημα του οικοσυστήματος που θα βλάψει το συλλογικό όφελος. Είναι πραγματικά λυπηρό και πλήγμα για τον τόπο μας να ακούγεται μια τέτοια ξεπερασμένη λογική απέναντι στην ιδιωτική πρωτοβουλία, μια πολιτική άρνηση της πραγματικότητας.

Ειδικά, μάλιστα, για την αξιοποίηση του συγκεκριμένου τόπου για τον οποίο από την πρώτη στιγμή ανάληψης των καθηκόντων μου το 2019, πραγματοποίησα παρέμβαση με σκοπό την επαναλειτουργία των λουτρών που δεν λειτουργούσαν, γιατί δεν είχαν άδεια. Για πρώτη φορά, αναγνωρίστηκαν ως ιαματικές πηγές το 2019 με την κυβέρνηση της Νέας Δημοκρατίας.

Κυρίες και κύριοι συνάδελφοι, στις ήδη διακεκριμένες προτάσεις της χώρας μας, οι οποίες θα χρηματοδοτηθούν από το Ταμείο Ανάκαμψης και Ανθεκτικότητας, περιλαμβάνονται δράσεις για τον τουρισμό προϋπολογισμού 23 εκατομμυρίων ευρώ, περιλαμβανομένων και αυτών του ιαματικού τουρισμού και του τουρισμού ευεξίας.

Το Υπουργείο Τουρισμού έχει θέσει ως προτεραιότητα την ανάδειξη του ιαματικού τουρισμού μέσω ενός θεσμοθετημένου πλαισίου αναγνώρισης ιαματικών πόρων, αναγνωρίζοντας έως και σήμερα ογδόντα φυσικούς πόρους, ως ιαματικούς, ανάμεσα στους οποίους είναι τα Λουτρά Κυλλήνης και ο Καϊάφας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε.

Το νομοσχέδιο αυτό έρχεται να ενισχύσει την περαιτέρω αξιοποίηση όλων αυτών των φυσικών τόπων, επισημαίνοντας ότι είναι επιβεβλημένο να προχωρήσουν παρεμβάσεις σε περιβαλλοντικά και οικοτουριστικά συστήματα που η σωστή ανάδειξή τους, έχει να δώσει πολλά, τόσο στην τοπική, όσο και στην εθνική μας οικονομία.

Οφείλουμε, λοιπόν, να στηρίξουμε τέτοιες πρωτοβουλίες που θα δώσουν επιπλέον ώθηση στη χώρα μας, αυξάνοντας τα συγκριτικά της πλεονεκτήματα, δημιουργώντας νέες προοπτικές για τον τόπο και για τα παιδιά μας. Σας καλώ, λοιπόν, να ψηφίσουμε το παρόν σχέδιο νόμου.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Σας ευχαριστούμε. Τον λόγο έχει ο κ. Μπουρνούς.

**ΙΩΑΝΝΗΣ ΜΠΟΥΡΝΟΥΣ:** Αγαπητοί συνάδελφοι, συζητάμε σήμερα ένα νομοσχέδιο που αφορά στη βαριά βιομηχανία της χώρας, ένα νομοσχέδιο που επαγγέλλεται την ενίσχυση της τουριστικής ανάπτυξης και κυοφορείται για περισσότερο από έναν χρόνο. «Ώδινεν ὄρος καί ἔτεκεν μῦν»: Πολύ κακό για το τίποτα. Παντελώς ψευδεπίγραφη ενίσχυση της τουριστικής ανάπτυξης που βάλατε στον τίτλο του νομοσχεδίου. Πλήρης απουσία σχεδίου για την επόμενη μέρα του τουρισμού, για τους επαγγελματίες και τις οικογένειές τους. Ένα νομοσχέδιο που ρυθμίζει αποσπασματικά μία σειρά από διαχειριστικά θέματα που απασχολούν τους εμπλεκόμενους στον τουρισμό, χωρίς όμως να ανοίγει δρόμο για τη βιώσιμη ανασυγκρότηση της τουριστικής δραστηριότητας.

Μοναδική σας επιδίωξη και σε αυτό το νομοσχέδιο, όπως σχεδόν σε όλα τα νομοσχέδια της Κυβέρνησης Μητσοτάκη, είναι η σκανδαλώδης εξυπηρέτηση των φίλων σας. Δεν γνωρίζετε καν -ή τουλάχιστον αδιαφορείτε επιδεικτικά- την έννοια της περιφερειακής Κυβέρνησης που ειδικά στον τουρισμό, θεωρείται παράγοντας ανάπτυξης εκ των ουκ άνευ. Δημιουργείτε, φερ’ ειπείν, ανώνυμες εταιρείες στην Αθήνα, αντί, σύμφωνα με τη διεθνή πρακτική για τον τουριστικό σχεδιασμό, να ενισχύσετε τις διαχειριστικές αρμοδιότητες της αυτοδιοίκησης.

Προχωράτε, παρά τις έντονες αντιδράσεις που σας εξανάγκασαν σε οπισθοχώρηση στο παρελθόν, στη σύσταση ανώνυμης εταιρείας για τις ιαματικές πηγές στην πρωτεύουσα. Για ποιον λόγο δεν επιλέγετε έναν τόπο-σημείο αναφοράς για τον ιαματικό τουρισμό; Ο λόγος είναι απλός: Θέλετε να τα συγκεντρώνετε όλα δίπλα σας, κοντά στο επιτελικό κράτος των ιδιωτικών συμφερόντων.

Απουσιάζει, λοιπόν, στο υπό συζήτηση νομοσχέδιο η χάραξη μιας εθνικής στρατηγικής για τον τουρισμό που να εμπεριέχει ένα αναπτυξιακό πλαίσιο βιώσιμης δραστηριότητας, με δράσεις που θα αντιμετωπίζουν τα πάγια, διαρθρωτικά προβλήματα του ελληνικού τουρισμού. Απουσιάζει μια εθνική στρατηγική που θα εισάγει νέες διαστάσεις στο τουριστικό προϊόν, θα ενισχύει την τουριστική εκπαίδευση, θα εξαλείφει την αβεβαιότητα της απασχόλησης στον τουρισμό, θα κατανέμει αποτελεσματικά τη χωροχρονική συγκέντρωση της τουριστικής δραστηριότητας, θα ευνοεί τη δημιουργία ανθεκτικών και σύγχρονων υποδομών και θα προωθεί μορφές τουρισμού που δεν οδηγούν σε υπερεξάντληση των φυσικών πόρων. Απουσιάζει μία εθνική στρατηγική που θα περιλαμβάνει επιμέρους περιφερειακές στρατηγικές τουριστικής ανάπτυξης, ανάλογα με τα ιδιαίτερα πολιτιστικά, περιβαλλοντικά και παραγωγικά χαρακτηριστικά κάθε περιφέρειας. Αυτά, ως γενικό σχόλιο για το νομοσχέδιο «patchwork» που φέρνετε προς ψήφιση, και το οποίο αποτελεί, δυστυχώς, απλά και μόνο ένα μπάλωμα στο ταλαιπωρημένο έργο του τουρισμού.

Ειδικότερα, θα σταθώ στο δεύτερο μέρος του νομοσχεδίου που αφορά στη σύσταση της ανώνυμης εταιρείας με την ονομασία «Ιαματικές πηγές Ελλάδας», ένα θέμα που ο προκάτοχός σας, προσπαθώντας να αιφνιδιάσει τους πάντες, επιχείρησε να φέρει σε αυτή την Αίθουσα χωρίς διαβούλευση στις αρχές τους έτους, αλλά μετά τις καθολικές και έντονες αντιδράσεις, τράπηκε σε άτακτη υποχώρηση.

Επανέρχεστε, λοιπόν, με κάποιες ανούσιες τροποποιήσεις που δεν αλλάζουν καθόλου το αρχικό σχέδιο της Κυβέρνησης, να περάσουν, δηλαδή, σιγά-σιγά οι ιαματικές πηγές της χώρας σε ιδιωτικά χέρια. Ομοίως, οι κατ’ ευφημισμόν νέες διατάξεις, συνεχίζουν να απέχουν πολύ από την εκπεφρασμένη ανάγκη στήριξης των δήμων για την αναβάθμιση και αξιοποίηση των θερμοπηγών, ενώ ουσιαστικά δεν εγκαταλείπεται το σχέδιο υφαρπαγής των δημοτικών εκτάσεων και εγκαταστάσεων. Και ενώ αποτελεί κοινή παραδοχή ότι ο θερμαλισμός στη χώρα μας πρέπει να αναπτυχθεί και να συμβάλει με τις μεγάλες του δυνατότητες στην τουριστική ανάπτυξη, εσείς επιλέγετε να το κάνετε με τον πλέον αδόκιμο και αντιαναπτυξιακό τρόπο, με συγκεντρωτισμό και ιδιωτικοποιήσεις.

Σας επισημαίνω ότι προέρχομαι από έναν τόπο που διαθέτει έξι μητροπόλεις και σας υπενθυμίζω ότι το 2006, με νόμο της κ. Πετραλιά, επιβλήθηκαν ιδιαίτερα κοστοβόρες, χρονοβόρες και δαιδαλώδεις διαδικασίες αναγνώρισης των φυσικών ιαματικών πόρων, οι οποίες, όχι μόνο καθυστέρησαν πολύ τις προσπάθειες αξιοποίησης και αναβάθμισής τους, αλλά οδήγησαν και στη διακοπή λειτουργίας αρκετών θερμών λουτρών, μέχρι να πιστοποιηθούν.

Και ενώ θα περίμενε κανείς να στηριχθεί η τοπική αυτοδιοίκηση, ώστε μετά την αναγνώριση να προχωρήσουν στις άδειες λειτουργίας, βρίσκονται σήμερα αντιμέτωποι με τις υπό συζήτηση διατάξεις που αφαιρούν ουσιαστικά από τους ΟΤΑ ένα φιλέτο των πόρων τους, αναπόσπαστο στοιχείο του τουριστικού σχεδιασμού. Συστήνεται με λίγα λόγια μία εταιρεία στα πρότυπα του ΤΑΙΠΕΔ, για να αξιοποιήσετε τη δημόσια περιουσία μέσω ιδιωτικοποιήσεων.

Την πεπατημένη ακολουθείτε και με τη μετοχική σύνθεση. Το γεγονός ότι, ενώ αρχικά ορίζεται στο άρθρο 18, παράγραφοι 1 και 2, ότι το 80% του κεφαλαίου της ΙΠΕ ανήκει στο δημόσιο με μετοχές μη διαβιβάσιμες, με την παράγραφο 5 του ίδιου άρθρου, εισάγεται δολίως ότι η συμμετοχή του δημοσίου δεν μπορεί να είναι κατώτερη του 50%. Γνωρίζετε καλά ότι αυτό το 50% είναι επισφαλές και ουδόλως σας δεσμεύει, αφού προσφάτως η Κυβέρνηση σας με σειρά νομοθετημάτων προχώρησε στην εκποίηση πολύ σημαντικότερων περιουσιακών στοιχείων του δημοσίου και των πολιτών της χώρας που διέπονταν από όμοιες, επισφαλείς διατάξεις, όπως της ΔΕΗ.

Αν η βασική σας επιδίωξη ήταν η ανάπτυξη του θερμαλισμού και του τουρισμού ευεξίας, θα επιλέγατε διαφορετικό δρόμο.

Θα μπορούσατε να δημιουργήσετε περιφερειακά συστήματα θερμαλισμού ενταγμένα στα περιφερειακά συστήματα τουρισμού με έμφαση στην ευεξία. Θα μπορούσατε να αξιοποιήσετε τα ειδικά γεωλογικά χαρακτηριστικά της χώρας για την ανάπτυξη επιπλέον δραστηριοτήτων συμπληρωματικών του θερμαλισμού, συμβάλλοντας στη δημιουργία μόνιμων θέσεων εργασίας. Θα μπορούσατε να αναβαθμίσετε την τουριστική εκπαίδευση εισάγοντας τμήματα θερμαλισμού και ευεξίας. Θα μπορούσατε να επικαιροποιήσετε τη νομοθεσία ώστε να λάβει υπ’ όψιν της τις διεθνείς εξελίξεις γύρω από τον τουρισμό και την ευεξία και να δώσετε στις τοπικές κοινωνίες την ευκαιρία να ευεργετηθούν από την ανάπτυξή του.

Θα μπορούσατε, αλλά δεν το θέλετε. Το μόνο που θέλετε είναι να ξεπουλάτε δημόσια περιουσία με δούρειο ίππο την ανάπτυξη. Αυτό που επιδιώκετε είναι να παραχωρήσετε τις μεγάλες και τις μεσαίες λουτροπόλεις σε ημετέρους, ό,τι κάνετε εδώ και δυόμισι χρόνια όχι μόνο στον τουρισμό, αλλά παντού.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε πάρα πολύ. Πάμε τώρα αντίστροφα με τους εισηγητές.

Τον λόγο έχει ο κ. Αρσένης για δύο λεπτά.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ κύριε Πρόεδρε.

Κύριε Υπουργέ, δέχεστε ότι η παραλία της Ζακύνθου δεν επεκτείνεται εξήντα μέτρα πάνω από τη θάλασσα και δεκαπέντε μέτρα πιο πίσω; Ναι ή όχι; Γιατί αυτό γράφετε. Αυτός είναι ο αιγιαλός για τον οποίο δημιουργείται επιτροπή αυτή τη στιγμή.

Έχετε εκτίμηση του κόστους για τη συντήρηση του «Παναγιώτη», του ναυαγίου δηλαδή του παράνομου τσιγαράδικου, στην ομώνυμη παραλία του ναυαγίου στη Ζάκυνθο;

Στηρίζεται ναι ή όχι την επένδυση του δήθεν Εμίρη του Κατάρ; Ο κ. Ακτύπης άφησε σκιές για την αγοραπωλησία του δήθεν εμίρη. Τις βλέπετε και εσείς κύριε Υπουργέ; Τι εννοεί ο Βουλευτής σας; Ο κ. Ακτύπης άφησε σκιές για τη διακυβέρνηση του ΣΥΡΙΖΑ και την υπόθεση της αγοραπωλησίας. Ζητάμε και από τον ΣΥΡΙΖΑ να αδράξει την ευκαιρία και να απαντήσει σε αυτές. Διακόσιες οικογένειες, κύριε Υπουργέ, και οκτακόσιοι πολίτες πρέπει να διεκδικήσουν από το μηδέν την ιδιοκτησία της περιουσίας τους. Θα κάνετε κάτι για αυτό; Μιλάμε για τέσσερα χωριά στα ορεινά της Ζακύνθου.

Όσο αφορά τα ιαματικά: Έξι μήνες προθεσμία για αξιοποίηση δίνετε στους δήμους. Πώς μια ανώνυμη εταιρεία θα εγκρίνει τις τεχνικές μελέτες των δήμων, των οποίων δεν χρηματοδοτεί την υλοποίηση; Δεν είναι στρέβλωση του ανταγωνισμού; Τι θα γίνει με τις επτά ιαματικές που βρίσκονται στο ΤΑΙΠΕΔ, όπως τα Καμένα Βούρλα, οι Θερμοπύλες, η Αιδηψός και διάφορα ακόμη.

Για τους ξεναγούς θα πάρετε πίσω τα αστεία περί κοσμιότητας και ευπρέπειας; Ποιος θα τα ελέγξει αυτά; Ζούμε στην εποχή του τεντιμποϊσμού και των μίνι; Ξέρουμε ότι δεν θα απαντήσετε, για αυτό σας τα έχουμε θέσει ξανά τρεις φορές σε αυτή την διαδικασία και άλλες τρεις στις επιτροπές. Όμως δεν θα απαντήσετε. Το κάνουμε για να το δουν και οι πολίτες, να δουν πώς θέλετε την ιδιοτελή διαχείριση των δημόσιων αγαθών με τροπολογίες νύκτας.

Καταψηφίζουμε όλα όσα φέρατε για το ναυάγιο και όλα τα θέματα που θίξαμε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο κ. Κατσώτης.

**ΧΡΗΣΤΟΣ ΚΑΤΣΩΤΗΣ:** Νόμιζα ότι ήταν ο κ. Βιλιάρδος.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ο κ. Βιλιάρδος;

**ΚΩΝΣΤΑΝΤΙΝΟΣ ΜΠΟΥΜΠΑΣ:** Είμαι στη θέση του κ. Βιλιάρδου.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Έχετε πάρει τη θέση του κ. Βιλιάρδου δηλαδή. Πού να το ξέρουμε;

Ορίστε, έχετε τον λόγο.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Εμείς καταψηφίζουμε το συγκεκριμένο νομοσχέδιο διότι υπάρχει ένας συγκεντρωτισμός σε ό,τι αφορά τον ιαματικό τουρισμό. Θα έχουμε δηλαδή ιαματικές πηγές πρώτης και δεύτερης ταχύτητας.

Από εκεί και πέρα υπάρχουν όλες αυτές οι ανησυχίες από τον γραμματέα της ΚΕΔΕ σε ό,τι αφορά τον δήμαρχο Κύθνου ότι θα πρέπει να χρηματοδοτηθούν από το κράτος ιαματικές πηγές, από τον Γενικό Γραμματέα του Συνδέσμου Δήμων Ιαματικών Πηγών τον κ. Δανά, ο οποίος και αυτός μιλάει για μία χρηματοδότηση αλλιώς δεν μπορούν να είναι βιώσιμες κύριε Υπουργέ, αλλά και από τον Πρόεδρο της Ένωσης Θερμαλισμού Ελλάδος τον κ. Ζήση Αγγελίδη ο οποίος εκφράζει και αυτός την ίδια αγωνία.

Χαίρομαι που πάνω στην έκθεση έχουμε εντοπίσει ως Ελληνική Λύση το γεωθερμικό πεδίο. Σας έδωσα ένα παράδειγμα για το γεωθερμικό πεδίο Νιγρίτας-Ηράκλειας-Σιδηροκάστρου. Είναι ευκαιρία να υπερκεράσουμε τον ν.4602/2019 και επιτέλους η γεωθερμία να είναι ΑΠΕ, να είναι ανανεώσιμη πηγή ενέργειας και όχι μεταλλευτική δραστηριότητα.

Σε ό,τι αφορά το ναυάγιο μάς προβληματίζουν δύο πράγματα κύριε Υπουργέ. Η μελέτη Ζελίδη από το Πανεπιστήμιο Πατρών για τα ρήγματα στη συγκεκριμένη περιοχή προς τον Κορινθιακό και προς την Αδριατική και το Ιόνιο δηλαδή γενικότερα. Και το δεύτερο είναι το μελετητικό γραφείο του κ. Μαρούκη που το επικαλούνται δημοσιογράφοι όπως ο κ. Ξένος στη Ζάκυνθο, το οποίο έχει εκπονήσει μελέτη ότι δεν υπάρχει αιγιαλός στο συγκεκριμένο σημείο, είναι νοητή γραμμή από την Κεφαλονιά και τα υπόλοιπα νησιά της Επτανήσου.

Άρα λοιπόν τι θέλουν αυτοί οι μνηστήρες που απαρτίζουν και συνθέτουν τη συγκεκριμένη επιτροπή; Για ποιο λόγο; Ναι μεν δεν θα χάσει εισόδημα το νησί διότι είναι μία φοβερή τοποθεσία, αλλά δεν μπορεί να είναι αιγιαλός. Μπορεί να γίνεται φωτογράφηση για το τοπίο, αλλά ο αιγιαλός δημιουργεί πολλά ερωτηματικά. Για αυτό ως Ελληνική Λύση καταψηφίζουμε με πολλές υπόνοιες και αστερίσκους το συγκεκριμένο νομοσχέδιο.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Απλώς, κύριε Μπούμπα να σας το εξής. Μας είχαν ενημερώσει ότι θα ψηφίσετε, όχι ότι θα είστε ομιλητής στη θέση του κ. Βιλιάρδου. Δεν υπάρχει κανένα πρόβλημα.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Από την στιγμή, κύριε Πρόεδρε που δεν υπάρχει άλλος εκπρόσωπος, θα πρέπει να τοποθετηθώ και να εκφράσω και την ιδεολογική πλεύση της Ελληνικής Λύσης.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ναι, μην το συνεχίσουμε τώρα.

Τον λόγο έχει ο κ. Κατσώτης.

**ΧΡΗΣΤΟΣ ΚΑΤΣΩΤΗΣ:** Ευχαριστώ, κύριε Πρόεδρε.

Έχουμε βέβαια επιχειρηματολογήσει, γιατί ψηφίζουμε «όχι» στο νομοσχέδιο. Έχουμε άλλη αντίληψη για τον τουρισμό. Πρέπει να αποτελεί δικαίωμα για τους εργαζόμενους και τον λαό. Και εσείς και με αυτό το νομοσχέδιο το κάνετε ακόμα πιο ακριβό εμπόρευμα, απρόσιτο στη μεγάλη πλειονότητα του λαού μας.

Ψηφίζουμε «όχι» γιατί από τη μία μεριά όταν λέμε τουρισμό εννοούμε τους μεγάλους tour operators, τους μεγάλους τουριστικούς ομίλους, οι οποίοι πράγματι έχουν πολύ μεγάλα κέρδη. Και αν πάρουμε διαχρονικά τα τελευταία χρόνια τον τουρισμό αναπτύσσεται διαρκώς με πολλά δισεκατομμύρια ευρώ που ακούμε, με εκατομμύρια τουρίστες που έρχονται, με νέες επενδύσεις που γίνονται και από την άλλη πλευρά έχουμε τους εργαζόμενους, αυτούς που βγάζουν τη λάντζα -να το πούμε έτσι- οι οποίοι ζουν όλο και χειρότερα, με χειρότερες εργασιακές συνθήκες, με χειρότερες αμοιβές, με εντατικοποίηση της δουλειάς, με δεκαέξι μορφές απασχόλησης και τώρα με απολύσεις.

Αυτές τις μέρες –όπως είπα και στην ομιλία μου- επικαλούμενοι οι εργοδότες και τη συνεργασία και το ότι δεν υπάρχει σήμερα αυτή η προστασία από τις απολύσεις, απολύουν διαρκώς εργαζόμενους. Άρα λοιπόν δεν κερδίζουν όλοι από τον τουρισμό. Τουρισμός εδώ σημαίνει ενίσχυση των μεγάλων πολυεθνικών.

Άρα λοιπόν δεν μπορεί να συμφωνήσει κανείς με αυτό το νομοσχέδιο όπου «φιλέτα» περιοχών χαρακτηρίζονται πρότυποι τουριστικοί προορισμοί ολοκληρωμένης διαχείρισης που θα είναι στην υπηρεσία των επιχειρηματικών ομίλων, όπου άλλοι μηχανισμοί πέρα από τον ΕΟΤ, οι Οργανισμοί Διαχείρισης και Προώθησης Προορισμού θα είναι εργαλεία για αυτά των μεγάλων τουριστικών ομίλων, όπου οι ρυθμίσεις υπέρ των μεγάλων σύνθετων καταλυμάτων θα έχουν μεγαλύτερους συντελεστές δόμησης, θα μπορούν να κάνουν παρεμβάσεις μέσα στο δάσος όπου οι ιαματικές πηγές ιδιωτικοποιούνται.

Και βέβαια είναι και η τροπολογία η οποία δεν αντιμετωπίζει κανένα άλλο ζήτημα. Αντίθετα αντιμετωπίζει προβλήματα πάλι των μεγάλων τουριστικών επιχειρήσεων. Απέναντι είναι οι εργαζόμενοι, οι αυτοαπασχολούμενοι, οι μικροϊδιοκτήτες, αυτοί που έχουν τις μικρές επιχειρήσεις.

Είναι ένα νομοσχέδιο λοιπόν που υπηρετεί τις επιλογές και τις αξιώσεις των μεγάλων του τουρισμού και είναι κόντρα συνολικά σε όλο τον λαό γιατί στερείται το δικαίωμα στον τουρισμό. Αλλά και η δουλειά που δίνει είναι δουλειά γαλέρας -όπως αναφέρθηκε προηγουμένως- που τη ζω εγώ τουλάχιστον σαράντα χρόνια και ξέρω πολύ καλά πώς έχει εξελιχθεί συνολικά η κατάσταση στον τουρισμό.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο έχει κ. Γιώργος Φραγγίδης.

**ΓΕΩΡΓΙΟΣ ΦΡΑΓΓΙΔΗΣ:** Ευχαριστώ, κύριε Πρόεδρε.

Κύριε Υπουργέ, εμείς περιμέναμε πολύ καιρό αυτό το νομοσχέδιο, αλλά δυστυχώς δεν μας ικανοποίησε έτσι όπως έχει έρθει. Μιλάω για τους Πρότυπους Τουριστικούς Προορισμούς Ολοκληρωμένης Διαχείρισης, για τη δημιουργία DMO, όπου βλέπουμε ότι τα κριτήρια που μπαίνουν στον σχεδιασμό είναι ασαφή.

Βέβαια υπάρχουν και κάποιες σημαντικές ελλείψεις που έχουν βγει από το νομοσχέδιο της διαβούλευσης σε σχέση με τους δήμους κάτω από πενήντα χιλιάδες κατοίκους, οι οποίοι δεν μπορούν να έχουν μονομετοχικές εταιρείες, για να μπορούν να ανταποκριθούν στην αναγκαιότητα του DMO.

Προβλέπονται αρμοδιότητες στους δήμους χωρίς όμως καμμία χρηματοδότηση και ξέρουμε πάρα πολύ καλά πώς είναι τα οικονομικά στους δήμους και πώς είναι και υλικοτεχνικά και από τεχνογνωσία οι δήμοι, για να μπορέσουν να ανταποκριθούν σε αυτές τις ανάγκες. Και βεβαίως στο τέλος-τέλος απόλυτος κριτής είναι ο κύριος Υπουργός. Εμείς με αυτό διαφωνούμε και αυτά τα άρθρα δεν θα τα ψηφίσουμε.

Επίσης, σε σχέση με τις ιαματικές πηγές υπάρχει μία λογική. Η λογική λέει ότι απ’ όλη αυτή τη διαδικασία δεν μπορεί να γίνουν δύο ειδών δήμοι, οι οποίοι θα συμμετάσχουν, δηλαδή αυτοί που ανήκουν στην ΙΠΕ και αυτοί που δεν ανήκουν στην ΙΠΕ και άρα αυτοί που ανήκουν στην ΙΠΕ θα ευνοούνται.

Εμείς πιστεύουμε ότι όλα αυτά τα πράγματα, οι αποφάσεις, θα πρέπει να γίνουν εγγύτερα προς την κοινωνία όσο μπορούνε, να υπάρχει η αρχή της επικουρικότητας και βεβαίως το κέρδος αυτό, το οικονομικό, το τουριστικό, όλο της ανάπτυξης να είναι κέρδος το οποίο θα απευθύνεται στις τοπικές κοινωνίες.

Επίσης στις νομοτεχνικές βελτιώσεις σε κάποια άρθρα δυστυχώς, όπως και αυτό, το ΕΣΑΜΕΑ στο άρθρο 53, δεν τα έχετε ενσωματώσει. Και τέλος, σε σχέση με την τροπολογία τα έχουμε πει όλα αυτά στην πρωτολογία μας.

Εγώ θα πω ένα πράγμα και θα κλείσω. Λυπάμαι ειλικρινά πάρα πολύ για την πολιτική και την τακτική της Κυβέρνησης να φέρνει τροπολογίες και μάλιστα όπως αυτή της Ζακύνθου, το οποίο αφαιρέθηκε από το νομοσχέδιο που ήταν σε διαβούλευση και έρχεται εν μια νυκτί κρυφά για να μην ακούσουμε κανέναν.

Λέω λοιπόν είναι απαράδεκτη και εγκλωβίστηκε αυτή η τακτική. Παρακάμπτεται όλη η διαδικασία, η οποία δίνει το δικαίωμα και τη δυνατότητα μιας επισταμένης συζήτησης και στα μέλη της επιτροπής, αλλά και στους φορείς. Και βεβαίως στο τέλος-τέλος φαίνεται ότι και εμπαίζει και προσβάλλει όλους τους Βουλευτές που συμμετάσχουμε σε αυτήν την επιτροπή. Διότι δεν μπορεί ζωτικής σημασίας θέματα, όπως αυτό του ναυαγίου της Ζακύνθου, να αφαιρείται πρώτα, να μην ακούμε τους φορείς και να έρχεται εν μια νυκτί εδώ για να το ψηφίσουμε.

Γι’ αυτόν τον λόγο την καταψηφίζουμε την τροπολογία στην ολότητά της παρ’ όλο που έχει κάποια άρθρα, όπως είναι για τον COVID και τα νοσοκομεία, που εκεί ναι, συμφωνούμε και θα τα ψηφίζαμε, αν ξεχωριστά ερχόταν κατά άρθρο. Αλλά έρχεται στην ολότητα και δίνετε το καρότο και το μαστίγιο και έτσι μας αναγκάζετε, επειδή κυριαρχεί το ναυάγιο της Ζακύνθου, να μην ψηφίσουμε την τροπολογία στην ολότητά της.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο έχει η κυρία Νοτοπούλου.

**ΑΙΚΑΤΕΡΙΝΗ (ΚΑΤΕΡΙΝΑ) ΝΟΤΟΠΟΥΛΟΥ:** Ευχαριστώ, κύριε Πρόεδρε.

Κύριε Υπουργέ, η πιο θλιβερή διαπίστωση σήμερα είναι πως η Κυβέρνηση εξακολουθεί να μην έχει καμμία επαφή με την πραγματικότητα και με τα προβλήματα του τουρισμού. Μία δεύτερη εξίσου οδυνηρή διαπίστωση, όμως, είναι πως η Κυβέρνησή σας δεν είχε σχέδιο για τον τουρισμό και δεν έχει αντιληφθεί τι θα πει προορισμός. Ότι ο προορισμός απαιτεί τη συνέργεια όλων των επιπέδων διακυβέρνησης, απαιτεί συμμετοχή και σύμπραξη της τοπικής κοινωνίας, δημόσιου και ιδιωτικού τομέα. Είναι το περιβάλλον το οικονομικό, είναι το περιβάλλον όμως το ανθρώπινο, αν θέλετε, οι ανθρώπινοι πόροι, είναι το κλίμα, είναι οι φυσικοί πόροι. Όλα αυτά που εσείς βιάζεστε να τα βάλετε στην άκρη. Και πώς; Ιδιωτικοποιώντας τον πλούτο του ελληνικού λαού.

Αυτό το νομοσχέδιο το καταψηφίζουμε διότι συνιστά μία ευθεία επίθεση στην τοπική αυτοδιοίκηση της οποίας την περιουσία υφαρπάζετε από την πίσω πόρτα, χωρίς να δίνετε κανένα απολύτως εργαλείο, χωρίς να αξιοποιείτε ΕΣΠΑ, χωρίς να αξιοποιείτε Ταμείο Ανάκαμψης. Παίρνετε τις ιαματικές πηγές σήμερα και αύριο ποιος ξέρει τι άλλο.

Αλήθεια, κύριε Υπουργέ, το ΤΑΙΠΕΔ έχει περίπου είκοσι εννέα ιαματικές πηγές στη διαχείρισή του. Γιατί δεν έχει αξιοποιηθεί μία; Πενήντα μία ιαματικές πηγές αναγνωρίσαμε εμείς την περίοδο της διακυβέρνησής μας. Δεν έχετε μάθει απολύτως τίποτα. Βιάζεστε μόνο να φέρετε κακήν κακώς τροπολογίες της τελευταίας στιγμής -κάκιστες τροπολογίες που προφανώς δεν θα μπορέσουν να υπηρετήσουν ούτε το δικό σας σχέδιο- για το ναυάγιο της Ζακύνθου. Μα, έχετε αποκλείσει τους πολίτες από τη διαβούλευση, έχετε αποκλείσει την τοπική κοινωνία, έχετε αποκλείσει την τοπική αυτοδιοίκηση.

Σήμερα είπανε ένα σωρό ψέματα τα στελέχη σας, το ένα ψέμα πίσω από το άλλο. Δεν απαντάτε σε τίποτα διότι κανένα μέτρο προστασίας δεν θεσμοθετείται σήμερα. Ξέρετε πάρα πολύ καλά ότι χρειάζεται μία διυπουργική επιτροπή για να αναλάβει την ευθύνη των άμεσων μέτρων προστασίας και να τρέξει πιο γρήγορα τα πράγματα. Ξέρετε πάρα πολύ καλά ότι χρειάζεται ένας φορέας διαχείρισης που να συμμετέχουν όλοι οι εμπλεκόμενοι από την τοπική κοινωνία.

Κύριε Υπουργέ, θα κλείσω με το εξής: Δεν είναι δυνατόν να συνεχίζετε να νομιμοποιείτε και να κανονικοποιείτε τις σκανδαλώδεις απευθείας αναθέσεις διότι αυτή τη στιγμή κινδυνεύει η χώρα μας να τιμωρηθεί. Ξέρετε πάρα πολύ καλά ότι αυτό που κάνετε είναι παράνομο. Αναφέρομαι στις απευθείας αναθέσεις του ΕΟΤ.

Δεν μας εκπλήσσει αυτό που κάνετε διότι το σύνολο του νομοσχεδίου είναι η αγωνία σας να μοιράσετε χρηματοδοτήσεις μέσα από μελέτες, μέσα από διαφήμιση. Σίγουρα δεν είναι ο προορισμός. Σίγουρα δεν είναι ο ελληνικός τουρισμός. Σίγουρα δεν είναι η μικρομεσαία επιχείρηση, που πνίγεται από την ακρίβεια, από τα χρέη της πανδημίας, από την κακή κατάσταση που τη φέρατε εσείς, από το πολύ γρήγορο κλείσιμο της σεζόν. Σίγουρα δεν είναι ο κόσμος του τουρισμού, ο οποίος σήμερα πεινάει και αντιμετωπίζει πρόβλημα επιβίωσης. Είστε πάρα πολύ μακριά και εσείς και το νομοσχέδιό σας από τα προβλήματα του ελληνικού τουρισμού.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο έχει ο κ. Θεμιστοκλής Χειμάρας από τη Νέα Δημοκρατία και μετά ο Υπουργός.

**ΘΕΜΙΣΤΟΚΛΗΣ (ΘΕΜΗΣ) ΧΕΙΜΑΡΑΣ:** Ευχαριστώ, κύριε Πρόεδρε.

Δεν είχα σκοπό να δώσω απαντήσεις, αγαπητοί συνάδελφοι, αλλά με προκαλεί το γεγονός ότι αναφέρεστε στο ΤΑΙΠΕΔ και στις ιαματικές πηγές.

Θέλω να ενημερώσω το Σώμα ότι το 2015 ήμουν Αντιπεριφερειάρχης της Περιφέρειας Στερεάς Ελλάδας και σχεδόν κάθε εβδομάδα βρισκόμουν στα σκαλιά του ΤΑΙΠΕΔ για να πιέσω, ώστε να τρέξουν οι διαγωνιστικές διαδικασίες για τις ιαματικές πηγές της Περιφέρειας Στερεάς Ελλάδας. Μάλιστα έχω τη συνήθεια να έχω ένα τάμπλετ μαζί μου και να σημειώνω.

Και δυστυχώς από το 2015, κύριε Υπουργέ, που έκανα τις πρώτες συναντήσεις, ξαναπήγα το 2019, και το 2017, και το 2018 ως εκλεγμένος Βουλευτής για να κάνω συνάντηση, να δω πού βρίσκονται οι διαγωνιστικές διαδικασίες για την αξιοποίηση των ιαματικών της Περιφέρειας Στερεάς Ελλάδας. Και άνοιξα το σημείωμά μου και ήταν ακριβώς οι ίδιες οι ελλείψεις.

Είναι προκλητικό -δεν το συνηθίζω- να αναφέρεστε για το τι κάνουμε εμείς τώρα με το ΤΑΙΠΕΔ, όπου οφείλω να σας ενημερώσω ότι μέσα στο 2022 θα έχουμε τους πρώτους τρεις διαγωνισμούς, γιατί έχουμε πέσει από πάνω στα συγκεκριμένα έργα.

Και δεν συνηθίζω αυτό που σας είπα πριν, γιατί είναι πεποίθησή μου πως αυτά που μας ενώνουν είναι πολύ περισσότερα από αυτά που μας χωρίζουν, και το λέω σε κάθε τοποθέτησή μου στην Ολομέλεια. Γιατί θα πρέπει να μας ενώνει επιτέλους η ανάπτυξη συνεργειών, που υπηρετείται μέσα από το πρώτο μέρος του νομοσχεδίου για τους Πρωτότυπους Τουριστικούς Προορισμούς Ολοκληρωμένης Διαχείρισης, συνεργειών μεταξύ όλων των εμπλεκομένων στο πεδίο του τουρισμού, και της αυτοδιοίκησης, και των ιδιωτών, και βεβαίως του κεντρικού κράτους.

Θα πρέπει να αισθανόμαστε όλοι το ίδιο υπερήφανοι για το γεγονός ότι για πρώτη φορά δημιουργούμε μια εταιρεία που βλέπει τις ιαματικές πηγές και την αξιοποίησή τους συνολικά διότι αυτός είναι ο στόχος των ιαματικών πηγών. Έχουν ακουστεί απίστευτα, απίθανα πράγματα σήμερα εδώ. Είναι ένα εργαλείο οι «Ιαματικές Πηγές Ελλάδας Α.Ε.» που μπορούν να αξιοποιήσουν οι δήμοι –δεν υφαρπάζει καμμία περιουσία από τον δήμο- ώστε επιτέλους ως χώρα να δούμε τον τουρισμό υγείας, τον θερμαλισμό, ως ένα προϊόν που μπορεί να προσελκύσει επισκέπτες δώδεκα μήνες τον χρόνο, τριακόσιες εξήντα πέντε ημέρες τον χρόνο, για να διευρύνουμε το τουριστικό μας προϊόν και στις εναλλακτικές μορφές τουρισμού.

Όπως το ίδιο όμορφα αισθάνθηκα όταν άκουσα την τοποθέτηση του κ. Ακτύπη, του συναδέλφου μου, γιατί έχουν ακουστεί και εδώ πολύ παράλογα πράγματα. Ακούσαμε έναν άνθρωπο που σας μίλησε από καρδιάς, έναν άνθρωπο που φέρει την ευθύνη, που ζει εκεί, που πολιτεύεται εκεί. Σας μίλησε με ειλικρίνεια για την πραγματική αξιοποίηση που επιχειρεί τούτη η Κυβέρνηση στο ζήτημα του ναυαγίου της Ζακύνθου.

Κλείνοντας, θέλω να συγχαρώ την πολιτική ηγεσία του Υπουργείου Τουρισμού και την κ. Ζαχαράκη και τον κ. Κικίλια, αλλά και τους προκατόχους σας και τον κ. Κόνσολα και τον κ. Θεοχάρη και να σας πω ότι οφείλεται η επιτυχία του ελληνικού τουρισμού μέχρι σήμερα και στις ενέργειες του Υπουργού που βρίσκεται εδώ, του κ. Κικίλια, ο οποίος ως Υπουργός Υγείας κατάφερε να έχει «πράσινη» τη χώρα μας και κατάφερε να έχουμε το δικαίωμα να προσελκύσουμε επισκέπτες, όπως βεβαίως και ο κ. Θεοχάρης, ο οποίος έδωσε τους δικούς του αγώνες αυτή την τελευταία δύσκολη περίοδο της πανδημίας για να μπορεί ο τουρισμός να έχει θετικά αποτελέσματα. Υπερψηφίζουμε το νομοσχέδιο.

Σας ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε πολύ. Ωραίο χρώμα το πράσινο, κύριε Χειμάρα, είναι αλήθεια.

Τον λόγο έχει ο κύριος Υπουργός.

**ΒΑΣΙΛΕΙΟΣ ΚΙΚΙΛΙΑΣ (Υπουργός Τουρισμού):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, από τις 13.00΄ το μεσημέρι μέχρι τώρα, τις 22.10΄, τους άκουσα προσεκτικά όλους.

Ειρήσθω εν παρόδω, κύριε Χειμάρα, σας ευχαριστώ πάρα πολύ για τον ρόλο που παίξατε στην παρουσίαση του νομοσχεδίου και στις Επιτροπές και στην Ολομέλεια, αλλά και τους υπόλοιπους συναδέλφους, παρά τις αντίθετες απόψεις, προτάσεις, θέσεις, εποικοδομητικές προτάσεις ή μη. Δεν έχει καμμία σημασία αυτό. Αυτός είναι ο ρόλος και ο τρόπος του κοινοβουλευτισμού και η μαγεία, αν θέλετε, της συνύπαρξης όλων. Εγώ θεωρώ ότι τελικά καταλήγουμε όλοι να υπηρετούμε, όπως ελπίζω, τα συμφέροντα του ελληνικού λαού. Δεν υπάρχει καμμία αμφιβολία. Κρινόμαστε από το τι λέμε εδώ πέρα σε αντιδιαστολή με το τι επικρατεί έξω στην πραγματική κοινωνία, στην πραγματική οικονομία.

Με αυτό το νομοσχέδιο και με τις πολιτικές μας των τελευταίων δυόμισι χρόνων ερχόμαστε στρατηγικά να υποστηρίξουμε το τουριστικό προϊόν και την τουριστική εμπειρία της χώρας μ’ έναν ξεχωριστό τρόπο, ο οποίος εκ των πραγμάτων άλλαξε λόγω της πανδημίας, προσφέροντας αυτό το οποίο ο ταξιδιώτης επιζητούσε και επιζητά τα τελευταία δυόμισι χρόνια, τα δύο καλοκαίρια που προηγήθηκαν και αυτό που έπεται, δηλαδή την ασφάλεια.

Θυμίζω ότι το καλοκαίρι του 2020 δεν άνοιξαν οι υπόλοιποι μεσογειακοί προορισμοί, έμειναν κλειστοί. Εμείς μ’ ένα πρόγραμμα πολλαπλού testing, ξενοδοχείων καραντίνας, ιατρών καραντίνας, νοσοκομείων αναφοράς, διασύνδεσης με τα νοσοκομεία και τα κέντρα υγείας των νησιών και των τουριστικών προορισμών, πάνω από επτά χιλιάδες υγειονομικούς που μεταφέρθηκαν στα νησιά, τολμήσαμε και πετύχαμε να έχουμε έσοδα από τον τουρισμό, έστω αυτά που είχαμε στην πολύ δύσκολη στιγμή της κρίσης.

Φυσικά το 2021 πέρα και πάνω από κάθε προσδοκία τα έσοδα που είχαν εγγραφεί στον προϋπολογισμό ήταν της τάξης των 5 με 6 δισεκατομμυρίων. Έχουμε φτάσει στο δεκάμηνο με νούμερα τέτοια που μας κάνουν να αισιοδοξούμε ότι θα ξεπεράσουμε τα 10 δισεκατομμύρια έσοδα από τον τουρισμό με πολύ μεγάλη ικανοποίηση από άκρη σε άκρη στη χώρα στη μικρή επιχείρηση, στα ενοικιαζόμενα δωμάτια, στα ξενοδοχεία, στα καταλύματα και σε όλα τα επαγγέλματα που λειτουργούν γύρω από το τουριστικό μας προϊόν που πράγματι είναι η «ατμομηχανή» της ελληνικής οικονομίας και προσφέρει άμεσα ή έμμεσα το 25%, 1 στα 4 ευρώ στο ΑΕΠ της χώρας.

Τι έρχεται να κομίσει αυτό το νομοσχέδιο που φέραμε και που ελπίζω ότι θα ψηφιστεί σε λίγη ώρα στο ελληνικό Κοινοβούλιο; Φυσικά μια στρατηγική η οποία απλώνει ένα δίκτυο εργαλείων τουριστικής ανάπτυξης σε όλες τις περιφέρειες. Είναι κοινό μυστικό ότι δυόμισι περιφέρειες παίρνουν το βάρος των εσόδων και των επισκεπτών τουριστών-ταξιδιωτών όλα αυτά τα χρόνια στην ελληνική επικράτεια και δεν θα έπρεπε να είναι έτσι, γιατί αυτό είναι ένα τεράστιο asset για εμάς, το ότι είμαστε το νούμερο 5 τουριστικό brand παγκοσμίως και αυτό θα το διασφαλίσουμε ως κόρη οφθαλμού, γι’ αυτό και έρχονται πρωτοβουλίες το επόμενο χρονικό διάστημα και για να υπερασπιστούμε και να ενισχύουμε περαιτέρω αυτά τα τουριστικά brands που έχουμε και μια στρατηγική η οποία έχει να κάνει με τον τρόπο διασφάλισης αυτών των προϋποθέσεων, όμως υπάρχουν και οι άλλες περιφέρειες της χώρας και οι υπόλοιποι δήμοι της χώρας και οι υπόλοιπες περιοχές απαράμιλλης ομορφιάς, κάλλους πολιτιστικού, θρησκευτικού, εναλλακτικού, γαστρονομικού που οφείλουμε αναδείξουμε. Ένα κομμάτι αυτών προφανώς είναι οι ιαματικές πηγές μας.

Μην κοροϊδευόμαστε μεταξύ μας. Έγινε κακή δουλειά μέχρι τώρα σε ό,τι έχει να κάνει με τις ιαματικές πηγές. Ο συνάδελφος σάς μιλάει με αυτή την αγωνία γιατί πραγματικά έχει εντρυφήσει στο θέμα. Είναι μόνιμο πρόβλημα εδώ και πολλά χρόνια. Δεν μπόρεσαν οι δήμοι να εκμεταλλευθούν με τον τρόπο που έπρεπε τις ιαματικές πηγές. Θέλω να πω ότι μέχρι σήμερα ούτε τα υπόλοιπα εργαλεία τα οποία δημιουργήθηκαν έχουν μπορέσει να εκμεταλλευθούν τις ιαματικές πηγές όπως θα έπρεπε. Είναι μια κριτική συνολική αυτό.

Παίρνουμε την περιουσία των δήμων από τους δήμους; Όχι φυσικά. Παρακαλώ πάρα πολύ να διαβάζουμε τις διατάξεις του νομοσχεδίου όταν θέλουμε να σχολιάζουμε πολιτικά. Δίνουμε άπλετο χρόνο, όσο ζήτησε η ΚΕΔΕ, στους δήμους προκειμένου, αν θέλουν αυτοί μόνοι τους, να αναπτύξουν το τουριστικό τους προϊόν ως προς τις ιαματικές πηγές; Φυσικά. Τους δίνουμε τα εργαλεία για να το κάνουν; Φυσικά. Εάν και εφόσον αυτό δεν καταστεί δυνατό, σε άμεση διασύνδεση με το RRF –θα εξηγήσω τι εννοώ, γιατί ρώτησε ο κύριος συνάδελφος αν υπάρχει χρηματοδότηση για όλα αυτά- δίνουμε τη δυνατότητα σε μια ανώνυμη εταιρεία να διαχειριστεί τις ιαματικές πηγές και να επιστρέψει φυσικά το μέρισμα στις τοπικές κοινωνίες. Φέρνουμε 320 εκατομμύρια από το RRF ακριβώς γι’ αυτά τα εργαλεία, λιμάνια, μαρίνες, χιονοδρομικά κέντρα, ιαματικές πηγές, πρόσβαση στους ΑΜΕΑ, ψηφιοποίηση του τουρισμού και με διαδικασίες τέτοιες έχοντας φτιάξει μια task force στο Υπουργείο Τουρισμού.

Να ευχαριστήσω και την Υφυπουργό Σοφία Ζαχαράκη, να ευχαριστήσω και τη Γενική Γραμματέα Βίκυ Λοΐζου για την πολύ μεγάλη προσπάθεια, αλλά και τον πρώην Υπουργό και τους συνεργάτες του γι’ αυτά που έκαναν όλο αυτό το χρονικό διάστημα. Υπάρχει φυσικά -και το είπατε και συμφωνώ- συνέχεια στη διοίκηση. Δεν είμαι από τους πολιτικούς που έρχονται για να ισοπεδώσουν ό,τι έχουν κάνει οι προκάτοχοί τους, ακόμα και αν οι προκάτοχοι ήταν από άλλο πολιτικό κόμμα.

Το δίχτυ στρατηγικής και εργαλείων απλώνεται με τους DMO, τους τοπικούς οργανισμούς διαχείρισης τουριστικών περιοχών μαζί με το Παρατηρητήριο Τουρισμού σε όλη τη χώρα και στους χειμερινούς προορισμούς. Για του λόγου το αληθές ξεκινήσαμε από την Παρασκευή την καμπάνια μας στο εξωτερικό για τους χειμερινούς προορισμούς.

«Γιατί, κύριε Υπουργέ, ξεκινήσατε την καμπάνια σας λίγες μέρες πριν τις γιορτές των Χριστουγέννων;». Μα, δεν είναι το θέμα οι γιορτές των Χριστουγέννων. Εκεί, όπως βλέπετε, υπάρχει πληρότητα στην πλειονότητα των χειμερινών προορισμών. Η στρατηγική μας των τεσσάρων μηνών που θα καλύψουμε τους χειμερινούς προορισμούς, τους εναλλακτικούς προορισμούς, το city break και ήταν πάντα παραδοσιακά οι δύσκολοι μήνες για τον τουρισμό, είναι αυτό που έχει αξία και τη δυνατότητα που θα έχουν όλες οι περιφέρειες και όλοι οι δήμοι της χώρας να δουν να αντικατοπτρίζεται η προσπάθειά τους στην προβολή στο εξωτερικό και στο εσωτερικό.

«Μα, υπάρχει η μετάλλαξη Όμικρον και η κατάσταση είναι πάρα πολύ δύσκολη». Και επειδή συμβαίνει αυτό δεν έχει υποχρέωση το Υπουργείο Τουρισμού να στηρίξει αυτούς τους προορισμούς, να δώσει το καλύτερο δυνατό, προμοτάροντας την ασφάλεια και τον εμβολιασμό και τα υγειονομικά πρωτόκολλα, όπως κάναμε εδώ και τρία χρόνια; Γι’ αυτό και η χώρα έχει αυτό το brand, γι’ αυτό και την εμπιστεύτηκαν όλοι στο εξωτερικό και ουσιαστικά αλλάξαμε με πρωτεργάτη τον Πρωθυπουργό την εικόνα της χώρας από έξω προς τα μέσα. Γι’ αυτό και σε όποιον από τη δημόσια διοίκηση πηγαίνει και έχει θέση ευθύνης στο εξωτερικό απονέμουμε τα εύσημα.

Είναι μια εύκολη κατάσταση αυτή που βιώνουμε σήμερα; Όχι, αλλά δεν είμαστε υποχρεωμένοι να δώσουμε τα εργαλεία σε αυτούς τους ανθρώπους και σε αυτούς τους προορισμούς σ’ όλη τη χώρα να παλέψουν και να προσπαθήσουν;

Είμαι σίγουρος ότι μετά από μια πολύ μεγάλη προσπάθεια που θα κάνουμε, η επόμενη χρονιά θα είναι η χρονιά της αναγέννησης του ελληνικού τουρισμού.

Προσέξτε τώρα. Φέραμε μια τροπολογία. Σας είπα ειλικρινώς στις επιτροπές ότι με βάση όλα αυτά τα οποία μελέτησα προσεκτικά που καταθέσατε όλους αυτούς τους μήνες, θα ήθελα και θα θέλαμε να βρεθεί ένας τρόπος να αντιμετωπίσουμε το άμεσο και το επείγον.

Ήμουν ειλικρινής σε αυτό που σας είπα. Δεν είστε ειλικρινείς απέναντί μου και απέναντί μας όταν λέτε ότι δεν έχει συζητηθεί αρκετά αυτό το νομοσχέδιο ή όταν λέτε ότι υποκρύπτεται κάτι πίσω απ’ αυτή την τροπολογία, όταν η τροπολογία λέει σαφώς για διαχείριση της οριοθετημένης ζώνης -προκύπτει από τον νόμο, ορίζεται από το Υπουργείο Οικονομικών- με σκοπό την προστασία του περιβάλλοντος, την αποφυγή του κινδύνου κατάρρευσης του ναυαγίου, τη συντήρησή του, την ασφαλή διαμόρφωση των διόδων πρόσβασης σε αυτό και την προστασία των επισκεπτών.

Ποια είναι αυτή η πενταμελής επιτροπή; Όπως είπε πολλά σωστά ο κ. Ακτύπης, τον οποίο τιμώ για τους αγώνες και τις προσπάθειές του, από τα πέντε μέλη της επιτροπής, οι τέσσερις είναι Ζακυνθινοί. Ποια είναι τα συμφέροντα που κρύβονται από πίσω; Έχουν ως υποχρέωση να κάνουν τρία πράγματα:

Την πιθανή οδό διαφυγής αν χρειαστεί, την αναστήλωση, την επισκευή και τη στήριξη του ναυαγίου. Τελεία. Τα υπόλοιπα όλα θα τα ζητήσουμε όσες φορές θέλετε, για την ανάπτυξη του συγκεκριμένου τουριστικού προορισμού. Πού; Δίνονται εργαλεία στο νομοσχέδιο αυτό με τους DMO, προκειμένου να αναπτυχθεί.

Προσέξτε όμως, από τη μία το ζητούσατε επιτακτικά το συγκεκριμένο κομμάτι, από την άλλη τώρα ακούω πάσης φύσεως δικαιολογίες. «Ναι, αλλά δεν είναι ακριβώς έτσι», «ναι, αλλά μήπως τυχόν ο αιγιαλός είναι παραπάνω μέτρα», «εσείς ορίζετε τον αιγιαλό»; Όχι φυσικά. Εκ του νόμου ορίζεται. Σας εξήγησε ο κύριος συνάδελφος και άλλοι επίσης ότι περιχαράσσοντας ακριβώς τον αιγιαλό και τον χώρο του ναυαγίου de facto εξασφαλίζεται, περιχαρακώνεται και υποστηρίζεται η περιουσία του δημοσίου. Κανείς δεν μπορεί να βάλει χέρι.

Σας εξήγησα και σας είπα επίσης -όσο και αν με προκαλείτε- ότι ποτέ μα ποτέ δεν πρόκειται να παρέμβω στον ρόλο και τη δουλειά της δικαιοσύνης. Υπάρχει δικαστική εξουσία, νομοθετική εξουσία και εκτελεστική εξουσία. Ο καθένας κάνει τη δουλειά του.

Κυρίες και κύριοι συνάδελφοι, είναι ένα νομοσχέδιο το οποία με βάση αυτά τα οποία ζήτησαν οι τουριστικοί παράγοντες και τα οποία μελετήθηκαν, έρχεται να διευθετήσει και το θέμα των ιαματικών πηγών και το θέμα του ναυαγίου και να δώσει εργαλεία, όπως οι DMOs και μια σειρά διατάξεων που έχουν να κάνουν με επιμέρους τουριστικά θέματα τα οποία λίμναζαν για καιρό και είχαν μείνει πίσω.

Επίσης πίσω από αυτό το νομοσχέδιο κρύβεται πολλή και σκληρή δουλειά. Επίσης θεωρώ ότι αυτή η προσπάθειά μας δεν μπορεί να είναι ούτε μικροπολιτική ούτε κομματική ούτε κυβερνητική. Αν συνομολογείτε όλοι τη σημαντικότητα του ελληνικού τουρισμού, τότε πρόκειται για μια προσπάθεια εθνική και υπερτοπική και για τα brand μας και για τις περιοχές που έχουν ιδιαίτερα προβλήματα. Αν συμφωνούμε όλοι ότι και ο εμπορικός κόσμος, που στο μεγαλύτερο κομμάτι του λειτουργεί και βιοπορίζεται μέσα στις τουριστικές περιοχές και όλα τα συναφή επαγγέλματα γύρω-γύρω από το τουριστικό προϊόν, τότε οφείλουν να στηριχθούν. Και αυτοί δεν είναι οι μεγάλοι προφανώς, είναι κυρίως οι μικροί, είναι κυρίως οι πολλοί. Γιατί ο τουρισμός είναι θέμα των πολλών, όχι των λίγων. Θα το υπερασπίζομαι και το υπερασπιζόμαστε με όλη τη δύναμη της φωνής μας και των δυνάμεών μας και των πολιτικών μας αποφάσεων, της νομοθέτησης μας, με τέτοιο τρόπο, με χρηστή διοίκηση, με διαφάνεια και με αποτελέσματα. Από αυτά τα αποτελέσματα κρινόμαστε όλοι.

Νομίζω, λοιπόν, ότι η κριτική την οποία εσείς κάνατε για το νομοσχέδιο αυτό, δεν αντικατοπτρίζει αυτά τα οποία πιστεύει η κοινωνία. Αυτό –ξέρετε- είναι και το πρόβλημα τού τι απήχηση έχουν οι θέσεις και οι προτάσεις στην κοινωνία. Το νομοσχέδιο θα υπερψηφιστεί. Είναι σαφώς προς τη σωστή κατεύθυνση. Νομίζω ότι θα έχουμε μια πολύ καλή τουριστική χρονιά. Θα κάνουμε πολύ μεγάλη προσπάθεια και είμαι σίγουρος ότι θα τα καταφέρουμε.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κηρύσσεται περαιωμένη η συζήτηση επί της αρχής, των άρθρων και των τροπολογιών του σχεδίου νόμου του Υπουργείου Τουρισμού: «Πρότυποι Τουριστικοί Προορισμοί Ολοκληρωμένης Διαχείρισης, Οργανισμοί Διαχείρισης και Προώθησης Προορισμού, Ιαματικές Πηγές Ελλάδας και άλλες ρυθμίσεις για την ενίσχυση της τουριστικής ανάπτυξης».

Προχωρούμε στην ψήφιση επί της αρχής, των άρθρων και τροπολογιών και του συνόλου και η ψήφισή τους θα γίνει χωριστά.

Η ψηφοφορία περιλαμβάνει την αρχή του νομοσχεδίου, εξήντα τέσσερα άρθρα, μία τροπολογία, το ακροτελεύτιο άρθρο, καθώς και το σύνολο του νομοσχεδίου.

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Πρότυποι Τουριστικοί Προορισμοί Ολοκληρωμένης Διαχείρισης, Οργανισμοί Διαχείρισης και Προώθησης Προορισμού, Ιαματικές Πηγές Ελλάδας και άλλες ρυθμίσεις για την ενίσχυση της τουριστικής ανάπτυξης |
| Επί της αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 1 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 2 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 3 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 4 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 5 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 6 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 7 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 8 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 9 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 10 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 11 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 12 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 13 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 14 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 15 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 16 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 17 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 18 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 19 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 20 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 21 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 22 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 23 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 24 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 25 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 26 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 27 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 28 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 29 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΠΡΝ |
| Άρθρο 30 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 31 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 32 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 33 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 34 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 35 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 36 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 37 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 38 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |
| Άρθρο 39 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 40 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΠΡΝ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: ΠΡΝ |
| Άρθρο 41 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 42 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 43 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 44 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 45 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 46 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 47 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 48 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 49 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 50 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 51 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 52 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 53 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΠΡΝ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 54 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 55 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 56 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 57 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο 58 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΠΡΝ |
| Άρθρο 59 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΠΡΝ |
| Άρθρο 60 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: OXI |
| Άρθρο 61 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΝΑΙ |
| ΜέΡΑ25: ΠΡΝ |
| Άρθρο 62 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: ΝΑΙ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Άρθρο 63 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΠΡΝ |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Άρθρο 64 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Υπ.Τροπ. 1174/6 όπως τροπ. ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Ακροτελεύτιο άρθρο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Σύνολο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεπώς το σχέδιο νόμου του Υπουργείου Τουρισμού: «Πρότυποι Τουριστικοί Προορισμοί Ολοκληρωμένης Διαχείρισης, Οργανισμοί Διαχείρισης και Προώθησης Προορισμού, Ιαματικές Πηγές Ελλάδας και άλλες ρυθμίσεις για την ενίσχυση της τουριστικής ανάπτυξης» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελ. 551α)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Το Σώμα παρέσχε τη ζητηθείσαεξουσιοδότηση.

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Με τη συναίνεση του Σώματος και ώρα 22.34΄ λύεται η συνεδρίαση για την προσεχή Τετάρτη 22 Δεκεμβρίου 2021 με αντικείμενο εργασιών του Σώματος: α) αίτηση άρσης ασυλίας Βουλευτή, σύμφωνα με την ειδική ημερήσια διάταξη και β) νομοθετική εργασία, σύμφωνα με τη συμπληρωματική ημερήσια διάταξη που θα διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**